
I 
KODĖL TOMAS, VINGFILDAS PASAKOJA SAVO ISTORIJĄ 


Garbė Dievui, suteikusiam mums pergalę! Ispanijos galybė pa- 
kirsta, ispanų laivai nuskendo arba pabėgo, jūros gelmė prarijo 
šimtus ir tūkstančius jų kareivių bei jūrininkų, ir dabar Anglija 
gali laisvai atsikvėpti.! Ispanai ketino mus pavergti, kankinti ir 
gyvus deginti ant laužų, ketino su mumis, laisvais anglais, pasi- 
elgti taip, kaip. Kortesas pasielgė su Anahuako? indėnais. Mūsų 
sūnums jie norėjo atimti laisvę, o mūsų dukterims — garbę, mū- 
sų sielas norėjo atiduoti kunigams, o mūsų turtą — Romos popie- 
žiui ir savo imperatoriui! Bet Dievas siuntė jiems audrą, o Drei- 
kas3 siuntė jiems ugnį. Jie žuvo, o kartu pražuvo ir Ispanijos 
šlovė. 


Aš, Tomas Vingfildas, išgirdau tai šiandien, ketvirtadienį, Ban- 
gio prekyvietėje, kur buavu nuvažiavęs pasišnekėti su. žmonėmis 
ir parduoti obuolių, išlikusių mano sode po baisių vėtrų, šiais 
metais nudraskiusių beveik visus medžius. 


Visokių gandų ir anksčiau buvau girdėjęs, bet. šiandien Ban- 
gyje sutikau vieną Žmogų — tokį Jungą, kilusį iš Jarmuto Jun- 
gų, kuris pats tarnavo viename Jarmuto laive ir. kovėsi mūšyje 
prie Gravelino*, o paskui vijosi ispanus toliau į šiaurę, kol jie žu- 
vo Skotų jūroje. 

Sakoma, kad iš mažmožių atsiranda didėli dalyai, o čia išėjo 
priešingai: iš didelio dalyko atsirado mažmožis. Tie svarbūs įvy- 


! Čia kalbama, kaip žuvo „Nenugalimoji armada“, katalikiškosios Ispanijos 
laivynas, kurį sudarė 130 laivų su 2400 pabūklų ir 19 tūkstančių kareivių, ne- 
skaitant jūrininkų. 1588 metais, nuo liepos 21 iki 27 dienos, anglai trijuose 
mūšiuose padarė ispanams didelių nuostolių, o paskui staiga audra, nubloš- 
kusi ispanų laivus prie Orknio salų, galutinai juos sutriuškino. 

ŽAnahuakas ——senovinis vietinis actekų valsybės pavadinimas. Ac- 
tekų valstybė buvo dabartinės Meksikos teritorijoje. | 

3 Frensis Dreikas (1545—1595) — anglų jūrininkas ir piratas, už 
mūšius su ispanais gavęs bajorišką sero titulą. Pirmasis pakartojo Magelano 
Žygį — apkeliavo aplink pasaulį. Padėjo sutriuškinti ,,Nenugalimąją armadą“. 

* Gravelinas —nedidelis uostas Prancūzijos pakrantėje. 1588 metų 
liepos 27 dieną netoli jo yo trečias i anglų laivyno kautynės su 
„Nenugalimąja armada“. 


» 


kiai paskatino mane, Tomą Vingfildą iš Lodžio, iš Ditčingemo pa- 
rapijos Nortolko grafystėje, imtis senatvėje plunksnos, nors esu 
jau visai iškaršęs ir man nebedaug liko gyventi. 

Prieš dešimtį metų, būtent 1578 metais, jos didenybė, mūsų 
maloningoji karalienė Elžbieta, apsilankiusi šiame krašte, pa- 
noro mane pamatyti Noridže. Tą dieną ji pasakė, kad girdėjusi 
sklindant apie mane kalbas, ir liepė papasakoti ką nors įdomaus 
iš savo gyvenimo, tikriau sakant, iš tų dvidešimt su viršum metų, 
kuriuos praleidau tarp indėnų tuo laiku, kai Kortesas užkariavo 
jų šalį Anahuaką, dabar žinomą Meksikos vardu. Bet vos pradėjus 
m(fian pasakoti, jos didenybei atėjo laikas vykti į Kosėjų elnių me- 
džioti. Išvažiuodama karalienė pareiškę norą, kad aš savo istoriją 
parašyčiau, tada ji galėsianti ją perskaityti, ir jeigu toji istorija 
būsianti nors pusiau tokia įdomi, kokia žada būti, ji suteiksianti 
man baroneto titulą ir aš baigsiąs savo dienas kaip seras Tomas 
Vingiildas. Atsakiau, kad niekad nemokėjau kaip reikiant naudotis 
plunksna, tačiau jos didenybės paliepimą stengsiuos išpildyti. 
Paskui išdrįsau padovanoti jai didelį smaragdą, vieną iš tų, ku- 
riuos kadaise ant kaklo nešiojo Montesumos duktė, o prieš ją — 
daugelis kitų princesių. Kai jos didenybė išvydo tą smaragdą, jos 
akys ėmė spindėti kaip pats brangakmenis, nes mūsų karalienė 
mėgsta tokius blizgučius. Norėdamas tikriausiai būčiau galėjęs 
už smaragdą tuoj pat išsiderėti iš jos titulą, bet daugel metų 
buvau galingos genties vadas ir dabar neturėjau noro tapti kieno 
nors tarnu. Todėl tik pabučiavau karalienei ranką, kurioje ji taip 
tvirtai buvo sugniaužusi brangakmenį, kad net pirštų sąnariai 
pabalo, ir atsisveikinęs tą pačią dieną grįžau namo į Veivnio 
slėnį: | 

Bet karalienės pageidavaimo neužmiršau ir jau seniai ketinau 
parašyti savo gyvenimo istoriją, kol dar nenutrūko mano gy- 
venimas, o kartu ir mano istorija... Man, nepratusiam tokio dar- 
bo dirbti, šitoks uždavinys iš tiesų nelengvas. Bet argi turėčiau 
bijoti sunkumų, kai nebetoli amžino atilsio valanda? Aš esu matęs 
tokių dalykų, kokių nematė nė vienas anglas, ir apie tai verta 
papasakoti. 

Mano gyvenimas buvo nepaprastas. Daugel sykių, kai jau ma- 
niau esąs Žuvęs ir nebeturėjau vilties išsigelbėti, apvaizda mane 
gelbėjo galbūt tik dėl to, kad žmonės sužinotų mano istoriją ir 
iš jos pasimokytų, nes visa, ką išgyvenau ir mačiau, patvirtina 
vieną neginčijamą tiesą: blogis niekados nepriveda prie gero, 
blogis lemia tiktai blogį ir galų gale ištinka tą, kas blogai daro, 
ar tai būtų vienas žmogus, ar visa tauta. 

Tik prisiminkite, kokio likimo susilaukė Kortesas, tas didy- 
sis užkariautojas! Aš jį pažinau tuomet, kai jis turėjo beveik 
dievišką galią, o prieš kokias keturias dešimtis metų, kiek gir- 
dėjau, garsusis Kortesas miręs Ispanijoje pažemintas ir nuskur- 
dęs.! Tai mat kaip! Ir dar girdėjau, kad Korteso sūnus donas Mar- 
tinas buvęs kankinamas tame pat mieste, kurį jo tėvas taip žiau- 
riai užkariavo ispanams. Visa tai, nevilties pagauta, Kortesui 
išpranašavo pirmoji ir mylimiausioji jo draugė Malinalė,— ispanai 
ją vadino Marina,— kai Kortesas ją pametė ir atidavė kaip žmo- 
ną donui Chuanui Charamiljui, užmiršęs viską, kas juodu siejo, 
užmiršęs, kad ne kartą jinai gelbėjo nuo tikros mirties jį patį ir jo 
kareivius. 

O prisiminkite pačios Marinos likimą! Ji mylėjo savo vyrą 
Kortesą, arba Malinciną, kaip pagal ją indėnai pradėjo jį vadinti, 
ir dėl jo išdavė savo tėvynę. Jei ne Marina, ispanai niekada ne- 
būtų užėmę Tenočtitlano, arba, kaip dabar sakoma, Mechiko. Iš 
meilės ji paaukojo savo garbę, o ką už tai gavo? Kai Marinos 
grožis nuvyto, ji buvo atiduota kitam, ne tokiam įžymiam vyrui, 
lygiai taip kaip nualintas gyvulys parduodamas vargingesniam 
šeimininkui. 

Prisiminkite taip pat likimą, ištikusį tokią galingą. tautą kaip 
Anahuako indėnai. Kad ir norėdami gero, jie darė daug blogybių; 
netikriems savo dievams jie aukojo tūkstančius žmonių, tikėda- 
miesi, kad dievai ištisoms jų kartoms suteiks taiką, gerovę ir 
turtą. O kaip jiems atsakė tikrasis Dievas? Vietoj turto jis siuntė 
nuniokojimą, vietoj taikos — ispanų kalaviją, o vietoj gerovės — 
sielvartą, kančias ir vergiją. Ir vis todėl, kad jie aukojo savo 
vaikus ant Uicilopočtlio ir Teskatlipokos? aukurų. 

„ Arba, sakykim, ispanai. Vardan gailestingumo jie darė tokias 
žiaurenybes, kokių nė nesapnavo pagonys actekai, vardan Kris- 
taus jie kasdien laužė visus jo prisakymus. Ir nejaugi jie viešpa- 
taus, nejaugi tos piktadarybės suteiks jiems laimę? Aš esu per 
senas ir nebesulauksiu tos dienos, kad galėčiau pats pamatyti, koks 
bus atsakymas į mano klausimą. Bet jau dabar šis atsakymas aiš- 
kus. Žinau, kad visos ispanų nedorybės kris ant jų pačių galvų, 
ir jau dabar matau išdidžiausią pasaulio tautą, netekusią šlovės, 
turto ir garbės, matau nelaimingą išdvasą, kuriai nieko daugiau 


! Iš tikrųjų Meksikos užkariautojas Ernandas Kortesas. (1485—1547) iki 
pat amžiaus galo buvo neapsakomai turtingas ir turėjo hercogo titulą. 

2 Uicilopočtlis — „burtininkas kolibris“, karo ir saulės dievas; Tes- 
katlipoka—,rūkstantis veidrodis“, vyriausias actekų dievas. Abiem dievams 
buvo aukojami žmonės. 


nebėra likę, tik didinga praeitis. Ką Dreikas neseniai pradėjo prie 
Gravelino, Dievas paskiau užbaigs visur, ir Ispanijos galybės ne- 
liks nė Žymės, ispanų imperija išnyks, kaip išnyko Montesumos 
imperija. 

„Taip vyksta dideli įvykiai, apie kuriuos žino visas pasaulis, 
ir lygiai taip buvo gyvenime tokio nežymaus žmogaus kaip aš, 
Tomas .Vingifildas. Dangus iš tiesų man buvo maloningas — davė 
laiko gailėtis už nuodėmes, kurios atsigręžė prieš mane patį, ka- 
dangi pasisavinau visagalio teisę ir tariausi esąs jo keršto įran- 
kis. Tai -buvo teisinga bausmė! Tatai žinodamas, nusprendžiau 
parašyti .<savo: gyvenimo istoriją, kad kiti galėtų iš jos pasimo- 
kyti. 

„Kaip jau „sakiau, ši mintis mano galvoje brendo ilgus me- 
tus, nors, atvirai kalbant, pirmiausia ją įdiegė karalienė. Bet 
tik-dabar, kai tikrai sužinojau, koks likimas ištiko „,„Nenugalimąją 
armadą“, toji. mintis pagaliau prigijo. O ar duos ji vaisių — vie- 
nas Dievas težino! Mat pastarieji įvykiai mane keistai sujaudino 
ir: tarsi sugrąžino į praeitį, į jaunystės dienas, kupinas aistrų, 
mūšių ir. neįtikėtinų nuotykių, kai aš irgi koviausi prieš ispanus 
pats už save, už Kuautemoką ir už otomių gentį. Seniai jau vis- 
kas .buvo išdilę.iš atminties, bėt dabar tie metai vėl atgyja prieš 
akis. Ir.man rodosi, kaip seniems žmonėms kartais atsitinka, tary- 
tum. viskas, ką patyriau tolimoje praeityje, buvo tikrasis mano 
gyvenimas, o visa kita — vien sapnas. 

": Iš to. -kambario, kur rašau, pro langą matyti ramus Veivnio 
slėnis. UJž: upės lyg auksas tviska prožirniais apaugę platūs lau- 
kai, toliau dunkso pilies griuvėsiai ir raudoni Bangio stogai, susi- 
būrę aplink šventos: Marijos bažnyčios varpinę, o dar toliau eina 
karališkieji, Stouvo miškai ir Flikstono vienuolyno žemės. Dešinia- 
jame stačiame upės krante žaliuoja Iršemo ąžuolynai, pievose pa- 
lei „žemą kairįjį krantą marguliuoja Beklso ir Loustofto gyvulių 
bandos, o -užpakaly ant žolėtos kalvos, kuri senovėje buvo vadina- 
ma Graifo. Vynuogynu, terasomis iškilęs mano parkas ir sodas. 
Viskas. čia pat, bet dabar man rodosi, tarytum viso to nebūtų. 
Vietoj. Veivnio slėnio matau Tenočtitlano slėnį, vietoj Stouvo at- 
kalnių — snieguotus Popokatepetlio ir Istaksihuatlio ugnikalnių 
šlaitus, vietoj Iršemo špilio ir Bangio, Ditčingemo, Beklso varpinių 
prieš akis stūkso šventosios ugnies nutvieskstos aukojimo pira- 
midės, o ten, kur pievose ganosi gyvuliai, regiu į mūšį besiver- 
žiančius Korteso raitelius. Visa grįžo pas mane; tai buvo gyveni- 
mas, o, kitkas — sapnas. 

Aš vėl jaučiuosi jaunas ir dabar, jei likimas duos man laiko, 


stengsiuos papasakoti savo gyvenimo istoriją, priėš iškeliaudamas 
į amžinų sapnų pasaulį ir susirasdamas atilsį miestelio kapinėse 

Savo darbą jau seniai esu pradėjęs, bet kol tebebuvo gyva 
mano brangioji Žmona, palikusi mane visai neseniai, per pra- 
eitas Kalėdas, vis vien nebūčiau galėjęs jo užbaigti. Atvirai sa- 
kant, žmona mane labai mylėjo, kaip, manau, retai kuris vyras 
teturi laimę būti mylimas, tačiau mano praeityje buvo daug dėmių, 
temdžiusių jos meilę ir kėlusių jai pavydą. Ji pavydėjo mirusiai, 
bet tą jausmą kilnioje jos sieloje švelnino nuoširdus ir visiškas 
atlaidumas. Mano žmonai širdį graužė kitas slaptas sielvartas, 
ir aš tai žinojau, nors ji pati niekuomet nieko nesakė. 

Mudviem gimė tik vienas vaikas, bet ir tas pasimirė dar kū- 
dikis. Kad ir kiek žmona; meldė Dievą, prašydama kito vaiko, visos 
maldos buvo bergždžios, ir aš, prisimindamas Otomės žodžius, 
netikėjau, kad tai ką nors padėtų. Bet mano žmona žiriojo, jog 
seniau už jūrų aš turėjau vaikų su kita moterimi, kuriuos imylė- 
jau ir visada mylėsiu taip. pat karštai, nors jie visi prieš daugel 
metų yra mirę, ir tai graužė jai širdį. Ji galėjo atleisti, kad aš 
buvau vedęs kitą moterį, bet kad su ta moterimi turėjau vaikų, 
kurie vis dar tebebuvo brangūs mano širdžiai,— šito ji, net viską 
atleidusi, negalėjo užmiršti, kadangi pati buvo bevaikė. 

Aš'esu vyras ir negaliu paaiškinti, ko ji taip krimtosi. Kas 
supras mylinčią moters širdį? Bet taip jau buvo. Vienąsyk mudu 
net susibarėme dėl to, susibarėme pirmą ir paskutinį kartą. 

Tai atsitiko antrais metais po mūsų vedybų, praslinkus ke- 
lioms dienoms, kai Ditčingemo kapinėse palaidojome savo kūdikį: 
Vieną naktį, miegodamas šalia žmonos, sapnavau nuostabiai ryš- 
kų sapną. Sapnavau, kad aplink mane susirinko visi mano sūnūs, 
visas ketvertas, ir pats didysis ant rankų laikė mano pirmagimį 
kūdikį, mirusį per didžiąją apgulą. Jie atėjo pas mane, kaip daž- 
nai ateidavo anais laikais, kada valdžiau otomių. gentį Pušų Mies- 
te, jie kalbėjosi su manim, dovanojo man gėlių ir bučiavo rankas. 
Aš gėrėjausi jų stiprybe ir gražumu, jausdamas. širdyje pasidi- 
džiavimą. Per sapną man rodėsi, tarytum atsikračiau didžiulio 
sielvarto, tarytum vėl pagaliau sutikau brangiuosius savo vaikus, 
kurių kadaise buvau netekęs. Deja! Kas gali būti baisiau už to- 
kius sapnus? Lyg tyčiodamiesi iš mūsų, sapnai prikelia iš nu- 
mirusių ir grąžina mums brangius Žmones, o paskui pranyksta 
ir palieka mus prislėgtus dar gilesnės širdgėlos. 

Taigi aš sapnavau tokį sapną ir per miegus kalbėjausi su 
savo vaikais, vadindamas „juos maloniausiais vardais, kol galų 
gale pabudau, ir tada, viskam išnykus, man taip suskaudo širdį, 
jog ėmiau balsu raudoti. | 


Buvo jau ankstyvas rytas. Rugpjūčio saulės spinduliai skver- 
bėsi pro langą, bet aš vis dar tebegulėjau ir tebeverkiau. Sap- 
no pamėklių apsuptas, pro ašaras vis kartojau vardus, minėdamas 
tuos, kurių niekados nepamatysiu. Maniau, kad žmona miega, 
bet ji lyg tyčia buvo pabudusi ir girdėjo mane kalbantis su miru- 
siaisiais per sapną ir paskui. Kai kuriuos žodžius, tiesa, tariau 
otomių kalba, tačiau -daugiausia šnekėjau angliškai, todėl, žino- 
dama mano vaikų vardus, žmona viską suprato. Staigiai pašokusi 
iš lovos, ji atsistojo prieš mane, o jos akyse įsižiebė toks pyktis, 
kokio niekad nebuvau matęs — nei prieš tai, nei po to. Bet ne- 
trukus ji apsipylė ašarom. 

— Kas tau yra, mieloji? — paklausiau nustebęs. 

— Manai, man lengva girdėti tokius žodžius iš tavo lūpų? — 
atsakė ji.— Ar dar neužtenka, kad dėl tavęs paaukojau savo jau- 
nystę ir buvau tau ištikima net tuomet, kai visi laikė tave žuvusiu? 
O kaip tu buvai man ištikimas, pats geriau žinai. Bet argi aš tau 
kada nors prikaišiojau, kad buvai mane užmiršęs ir vedęs lau- 
kine? | 

— Niekados, mano mieloji. Bet juk puikiai žinai, kad ir aš 
tavęs niekad nebuvau užmiršęs. Ir tik stebiuosi, kad pavydi tai, 
kurios jau seniai nebėra gyvųjų tarpe! 

— Argi mirusiems kas pavydi? Galima rungtis su gyvaisiais, 
bet kaip kovti su meile, kai mirtis ją paženklina tobulybės ženklu 
ir padaro nemirtingą? Bet šitai aš tau atleidžiu, nes galiu pasi- 
varžyti sujta moterimi. Juk tu buvai mano prieš ją ir likai mano 
po jos. Tačiau vaikai — kas kita! Vaikai buvo tiktai jos ir tavo. 
O mano nėra juose nė krislelio. Ir aš žinau, kad tu juos mylėjai 
gyvus, myli mirusius ir mylėsi amžinai, net aname pasaulyje, 
jeigu ten su jais susitiksi. O aš jau sena. Pasenau per tuos dvi- 
dešimt su viršum metų, tavęs belaukdama, ir dabar mudu nebe- 
turėsim daugiau vaikų. Vieną turėjom, bet ir tą Dievas atsiėmė, 
kad nebūčiau per daug laiminga. Tu net jo vardo nepaminėjai 
tarp tų keistų vardų! Mano vargšas kūdikis tau niekas! 

Ji vėl apsipylė ašaromis, o aš tariau būsiant geriau patylėti, 
kadangi iš tikrųjų tarp tų vaikų ir šio kūdikio buvo didelis skir- 
tumas: visi mano sūnūs, išskyrus pirmagimį, mirė beveik jaunuo- 
liai, o jos mažylis meišgyveno nė dviejų mėnesių. 

Taigi kai karalienė davė man mintį parašyti savo gyvenimo 
istoriją, pirmiausiai prisiminiau tą kivirčą su mylima žmona. Aš 
nebūčiau galėjęs parašyti teisybės, nes būtų reikėję nutylėti apie 
tą, kuri irgi buvo mano žmona,— apie Otomę, Montesumos dukterį, 
otomių genties princesę, ir apie vaikus, kuriuos ji man pagimdė. 
Tuomet nusprendžiau visai nesiimti plunksnos, gerai žinodamas, — 

nors mudu apie tai beveik nekalbėjome, per visus drauge pra- 
leistus metus,— kad mano Lilė nieko neužmiršo, o jos pavydas, 
šiaipjau toks švelnus, laikui bėgant ne mažėjo, bet, priešingai, vis 
didėjo. O parašyti apie viską taip, kad žmona nieko nežinotų, ne-. 
būčiau galėjęs, kadangi iki paskutiniųjų dienų ji sekė kiekvieną 
mano žingsnį ir, rodos, net skaitydavo mano mintis. 

Taip mes abu drauge ir pasenome, gražiai sugyvendami ir 
retai teprisimindami tą ilgą laiko tarpą, kada buvome vienas 
kito netekę, ir tai, kas tuomet įvyko. Bet viskam ateina galas. 
Mano žmona, sulaukusi aštuoniasdešimt septynerių metų, staiga 
miegodama pasimirė. Aš ją palaidojau didžiai liūdėdamas, ta- 
čiau. mano liūdesys nebuvo beviltiškas, nes žinojau, kad greit 
susitiksiu ir su ja, ir su visais kitais, kuriuos mylėjau. 

Ten, danguje, manęs laukia motina ir sesuo, ir mano sūnūs, 
ten manęs laukia bičiulis Kuautemokas, paskutinis actekų impe- 
ratorius, ir daugelis kitų mane pralenkusių ginklo draugų; tenai 
pat, nors ji tuo ir abejojo, yra mano gražioji, išdidžioji Otomė. 
Danguje, kur aš tikiuosi patekti, bus užmirštos visos mano jau- 
nystės nuodėmės ir vėlesni paklydimai. Sakoma, kad tenai nėra 
nei vedusių, nei ištekėjusių, ir tai labai gerai, nes, jei būtų kitaip, 
tiesiog nežinau, kaip, drauge sugyventų abi mano žmonos: išdidi 
Montesumos duktė ir švelni anglų skvairo duktė. 

O dabar pradėsime pasakojimą. 


II 
TOMO VINGFILDO šEIMA 


Aš, Tomas Vingtildas, gimiau čia, Ditčingeme, tame pat kam- 
baryje, kur dabar rašau. Mano gimtasis namas buvo pastatytas 
arba iš pagrindų pertvarkytas Henriko VII laikais, bet dar daug 
anksčiau toje pat „vietoje stovėjo kažkoks namukas, vadinamas 
Sodininko Sargine! Čia kadaise gyveno vynuogyno sargas. Se- 
novėje tą kalvą, ant kurios stovi mūsų namas, skalavo įlankos 
bangos, o gal ir atvira jūra. Grafo Bigodo laikais visa kalva buvo 
apsodinta vynuogynais; turbūt seniau klimatas buvo švelnesnis 
arba žemdirbiai sumanesni. Nuo to laiko praslinko daug metų, 
vynuogių kekės jau seniai čia nebesirpsta, tačiau ir dabar Graio 
Vynuogynu tebevadinama visa atšlaitė tarp mūsų namo ir gydo- 
mojo šaltinio, trykštančio iš po Žemių už pusės mylios,— jame 
pasimaudyti atvažiuoja žmonių net iš Noridžo ir Loustoito. Bet 
ir šiuo metu čionykščiai sodai, apsaugoti nuo rytų vėjų, pražysta 

dviem savaitėm anksčiau negu visoje apylinkėje, ir net gegužės 
mėnesį, kai oras dar žvarbus, čia galima vaikščioti be apsiausto, 
tuo turpu kalvos viršūnėje, pora šimtų žingsnių aukštėliau, dre- 
bulys krečia net apsivilkus ūdrų kailinukais. 

Sarginė, kaip vadinamas šis pastatas, iš pradžių buvęs pa- 
prastas valstietiškas namas, stovi langais į pietvakarių pusę taip 
arti kranto, jog regis, kad jį bematant užlies Veivnio upė, tekanti 
čia pat per slėsnias pievas. Bet taip tik atrodo. Nors rudens va- 
karais jį apglobia pažemiu besidriekiantis rūkas, nors patvinusi 
upė kartais ir apsemia užpakaliniame kieme arklides, tačiau mūsų 
namas, pastatytas ant smėlio ir žvyro pamato, yra pats sveikiau- 
sias gyventi visoje parapijoje. Jis sumūrytas iš raudonų plytų 
ir atrodo toks keistas ir dailus su daugeliu iškyšulių bei bokštelių 
ant stogo, vasarą apsivijusių rožėmis ir kitais vijokliniais augalais. 
Pro langus matyti pievos ir ganyklos, kurių spalvos įvairiais metų 
laikais ir net per dieną nuolatos mainosi,; matyti raudoni Bangio 
stogai ir miškingos kalvos, juosiančios Iršemo žemes. Nors mūsų 
krašte yra didesnių ir turtingesnių namų, man šis senasis na- 
mas už visus mielesnis, nes čia aš gimiau ir čia tikiuosi numirti. 
Gal ir per ilgai visa tai aprašinėju, bet tikriausiai kiekvienas 
taip padarytume, jei būtų kalbama apie tas vietas, kurios mums 
brangios dėl to, kad per ilgą laiką esame prie jų pripratę. 

O dabar papasakosiu apie savo šeimą. 

Pirmiausia norėčiau su pasididžiavimu pasakyti — nes kas gi 
iš mūsų nesididžiuoja kilmingu vardu, kurį atsitiktinai gauname 
užgimę?— kad priklausau Vingtildų giminei iš Saiolko, už Ving- 
fildo pilies, iki kurios raitam: iš čia bus pora valandų kelio. Ka- 
daise, labai seniai, Vingfildų įpėdinė ištekėjo už tokio de la Polio, 
o jo šeima mūsų istorijoje gana pagarsėjusi: paskutiniam de la 
Poliui, Safolko graiui Edmundui, kai aš buvau dar jaunas, už 
išdavystę buvo nukirsta galva. Taigi Vingiildo pilis kartu su įpė- 
dine atiteko de la Poliui. Tačiau apylinkėse išliko kelios šeimos, 
kilusios iš senos Vingfildų giminės šalutinių atšakų. Rodos, jos 
turėjo herbą su juosta kairėje skydo pusėje, bet herbas manęs nie- 
kad nedomino, ir nedomina. Tik svarbu, kad mano protėviai ir aš 
pats esame kilę kaip tik iš tos giminės. 

Mano senelis, išmintingas žmogus, buvo panašus greičiau į 
jomeną, negu į skvairą!, nors ir: kilęs iš bajorų giminės. Kaip tik 
jis ir nusipirko šitą namą su aplinkinėmis žemėmis ir susikrovė 
šiokį tokį turtą, daugiausia per. savo. rūpestingumą, ir sėkmingas 


!Jomenas —laisvasis valstietis; .skv.airas— bajoras, dvarininkas. 


vedybas, — jis turėjo tik vieną sūnų, bet buvo dukart vedęs,— ir dar 
versdamasis gyvulių prekyba. 

Šiaipjau mano senelis buvo labai dievobaimingas, tikras šven- 
tuolis, ir nors gana keista, vienturtį sūnų būtinai norėjo išleisti į 
kunigus. Tačiau mano tėvas neturėjo jokio pašaukimo nei kuni- 
gauti, nei gyventi vienuolyne. Veltui senelis dieną naktį stengėsi 
jį atvesti į tikrąjį kelią — čia įkalbinėjimais ir pamokymais iš šven- 
tojo rašto, čia stora lazda, išpjauta iš bugienio, kuri iki šiol tebe- 
kaba ties židiniu mažojoje svetainėje. Viskas baigėsi tuo, kad tė- 
vas buvo atiduotas į Bangio vienuolyną, kur taip pradėjo elgtis, 
jog, nepraėjus nė metams, prioras! pareikalavo, kad tėvai jį atsi- 
imtų ir patys surastų jam kokį darbą pasaulietiniame gyvenime. 
Prioras pasakė, kad mano tėvas ne tik duodąs pagrindo kilti 
parapijoje visokioms apkalboms, naktimis pabėgdamas iš vienuo- 
lyno į smukles ir kitas linksmybės vietas, bet ir pasidaręs toks 
įžūlus, jog išdrįsęs abejoti pačiu šventosios bažnyčios mokslu 
ir iš jo šaipytis. Antai jis sakąs, kad mergelės Marijos statula 
koplyčioje anaiptol nesanti dieviška, o per pamaldas, kunigui 
pakėlus ostiją, begėdiškai merkiąs akį švenčiausiajai mergelei 
visos vienuolyno brolijos akivaizdoje. 

— Dėlei to,— užbaigė prioras,— aš jus prašau atsiimti savo 
sūnų, kad jis patektų ant laužo kokiu nors kitu keliu, o ne tiesiog 
iš Bangio vienuolyno! 

Visa tai išgirdęs, mano senelis taip įniršo, jog vos. negavo 
priepuolio. Paskui, truputį apsiraminęs, stvėrė lazdą, norėdamas 
iškaršti sūnui kailį. Bet mano tėvas, kuris tuomet turėjo. devynio- 
lika metų ir buvo liemeningas, labai stiprus jaunuolis, ištraukė iš 
jo rankų lazdą ir nusviedė mažiausiai už penkiasdešimt jardų, 
sakydamas, kad nuo šiol nė vienas Žmogus | tenedrįstąs jo palies- 
ti, nors būtų šimtą kartų jo tėvas, o paskui nuėjo sau, palikęs 
priorą ir mano senelį, spoksančius vienas į kitą. 

Daug nekalbėdamas, papasakosiu, kuo viskas baigėsi. Mano 
senelis ir. prioras nusprendė, kad tikroji mano tėvo nepaklusnumo 
priežastis esanti aistra, kurią jam sukėlusi viena žemos kilmės 
mergaitė, daili malūnininko duktė iš Vainfordo malūnų. Gal jų 
įsitikinimas buvo teisingas, o gal ir ne. Jokios reikšmės tai neturi, 
kadangi toji mergelė netrukus ištekėjo už Beklso mėsininko ir 
po daugelio metų pasimirė, sulaukusi gražaus dėvyniasdešimt 
penkerių metų amžiaus. Bet ar teisinga, ar klaidinga buvo tokia 
prielaida, mano senelis tuo patikėjo ir, gerai žinodamas, jog išsi- 
skyrimas yra puikiausias vaistas nuo meilės, pasitarė su prioru 


' Prioras — vienuolyno vyresnysis. 

ir sumanė išsiųsti mano tėvą į Ispaniją, į vieną Sevilijos vienuo- 
lyną, kur prioro brolis buvo abatas!, kad jaunuolis ten užmirštų 
malūnininko dukterį ir visas kitas šios žemės pagundas. 

Mano tėvas, kai jam apie tai buvo pranešta, mielai sutiko: 
nors dar jaunas, bet gana protingas, jis labai norėjo pamatyti 
pasaulį ne tik pro vienuolyno langelį. Taigi jis buvo pavestas 
globoti ispanų vienuoliams, atvykusiems į Norfolką pagarbinti 
Volsingemo Dievo motinos, ir kartu su jais iškeliavo už jūrų. 

Sako, atsisveikindamas mano senelis pravirkęs, tartum nu- 
jausdamas, kad' sūnaus „nebepamatys. Tačiau jo dievobaimingu- 
mas, tikriau sakant, prietaringumas buvo toks stiprus, jog nesvy- 
ruodamas išsiuntė sūnų svetur, nors tam neturėjo jokios prie- 
žasties. Jis paaukojo savo meilę ir savo kūną lygiai taip, kaip 
Abraomas paaukojo savo sūnų Izaoką?. 

Mano tėvas dėjosi sutinkąs pasiaukoti kaip Izaokas, bet šir- 
dyje anaiptol nebuvo pasiryžęs mirti ant aukuro arba ant lau- 
žo. Trumpai tariant, kaip jis pats; vėliau pasakojo, viskas jo buvo 
jau suplanuota. 

Po pusantrų metų, kai tėvas išplaukė iš Jarmuto, Sevilijos 
vienuolyno abatas atsiuntė laišką savo broliui, Bangio šventos 
Marijos vienuolyno priorui. Abatas rašė, kad mano tėvas pabėgęs 
iš vienuolyno, nepalikdamas jokių pėdsakų. Šita žinią senelį labai 
nuliūdino, tačiau jis nieko nesakė. | 

Praslinko dar dveji metai, ir mano senelį pasiekė nauji gan- 
dai, kad jo sūnus esąs sugautas, atiduotas šventajam teismui, 
kaip anuomet buvo vadinama inkvizicija, ir Sevilijoje mirtinai 
nukankintas. Tai išgirdęs, senelis ėmė raudoti ir prakeikė save, 
kam taip beprotiškai vertė vienintelį sūnų tarnauti bažnyčiai, nors 
jis neturėjo tam jokio pašaukimo, ir tokiu būdu jį įstūmė į gėdin- 
gą pražūtį. Po) to senelis susipyko su Bangio šventos Marijos vie- 
nuolyno prioru ir nustojo aukojęs vienuolynui. Bet jis vis tiek 
nepatikėjo, kad mano tėvas tikrai miręs, nes po dvejų metų, prieš 
mirdamas, kalbėjo apie jį taip, tartum tas būtų gyvas, ir paliko jam 
smulkius nurodymus, kaip tvarkyti paveldimą žemę. 

Galų gale paaiškėjo, kad senelio tikėta ne veltui. Vieną dieną, 
praslinkus trejetui metų po jo mirties, Jarmuto uoste iš laivo iš- 
lipo ne kas kitas, o mano tėvas, išbuvęs svetur beveik aštuonerius 
metus. Jis parvyko ne vienas, bet su žmona, žavinga jauna dama, 
kuri vėliau tapo mano motina. Ji buvo ispanė iš kilmingos šeimos, 


I Abatas — vienuolyno viršininkas. 
2 Pasak biblinės legendos, Abraomas aukojęs Dievui savo sūnų Izaoką, 
bet angelas paskutinę akimirką jį išgelbėjęs. 

gimusi Sevilijoje, o mergautinė jos pavardė buvo donja Luisa de 
Garsija. 

Aš negaliu tikrai pasakyti, ką: patyrė mano tėvas per aštuone- 
rius klajonių metus, kadangi jis pats beveik nieko. apie tai nekal- 
bėdavo. Tačiau kai kuriuos jo nuotykius teks papasakoti. 

Žinau, kad jis iš tikrųjų buvo pakliuvęs į šventąjį teismą, nes 
vienąsyk, kai abu maudėmės Veivnio užtakyje, esančiame per ko- 
kius tris šimtus jardų nuo mūsų namo, aš pastebėjau ant jo krū- 
tinės ir rankų daug ilgų baltų randų ir paklausiau, iš kur tie 
randai atsiradę. Iki šiol atsimenu, kaip malonus jo veidas iš 
neapykantos pajuodo, ir tėvas prašneko, atsakydamas greičiau 
pats sau, negu man: | 

— Čia velnių darbas. Tai padarė velniai, užsiundžius šėtonui, 
kuris bastosi po žemę ir viešpataus pragare. Klausyk, sūnau To- 
mai! Yra tokia šalis — Ispanija. Ten gimusi tavo motina, ir ten 
velniai kankina vyrus ir moteris. Ten jie vardan Kristaus degina 
gyvus žmones. Mane išdavė tas, kurį aš vadinu šėtonu, nors jis 
trejais metais už mane jaunesnis, ir taip aš pakliuvau į velnių 
nagus. Šiuos randus mano kūne paliko jų replės ir įkaitinta gele- 
žis. Jie būtų ir mane gyvą sudeginę, tačiau tavo motina padėjo 
man pabėgti. Bet šitokių dalykų nedera vaikams pasakoti. Ziū- 
rėk, neprasitark, Tomai! Šventasis teismas turi ilgas rankas! Tu 
esi pusiau ispanas — tai byloja tavo akys ir odos spalva. Bet 
nesvarbu, ką bylotų akys ir oda, tegu tavo širdis byloja ką kita. 
Telieka tavo širdis anglo širdimi, neprieinama jokioms svetimoms 
pagundoms! Neapkęsk visų ispanų, Tomai, išskyrus motiną, ir 
žiūrėk, kad jos kraujas nenustelbtų tavyje mano kraujo! 

Tuomet aš buvau dar vaikas ir beveik nesupratau nei jo Žo- 
džių, nei ką jie reiškia. Užtat vėliau juos supratau pernelyg ge- 
rai. O tėvo patarimo numalšinti savyje ispanišką kraują sten- 
giausi niekuomet neužmiršti, nes žinojau, kad tas kraujas buvo 
daugelio blogų mano poelgių priežastis. Tai jis kaltas dėl nepa- 
prasto mano atkalumo, tikriau sakant užsispyrimo, ir tik jis žadi- 
no manyje krikščioniui neprideramą neapykantą visiems tiems, kas 
buvo man padaręs kokią nors skriaudą. Aš kaip įmanydamas sten- 
giausi atsikratyti šių ir kitų ydų, tačiau kaip nori ylą maiše slėpk, 
ji vis vien išlenda aikštėn, tuo ne kartą esu įsitikinęs. 

Mūsų šeimoje buvo trys vaikai: mano vyresnysis brolis Džef- 
ris, aš ir sesuo Merė, vieneriais metais už mane jaunesnė, žavin- 
giausia ir lipšniausia būtybė, kokią tik kada nors esu matęs. 

Mes buvome labai laimingi vaikai. Tėvas ir motina didžiavosi 
mūsų gražumu, o kiti tėvai jo mums pavydėjo. Aš buvau už visus 
tamsesnis, tikras pajuodėlis, o kad Merė turi ispaniško kraujo,. 

rodė tik puikios aksominės jos akys ir skaistūs skruostai, rausvi 
lyg prinokę obuoliukai. Dėl juodų plaukų ir tamsaus gymio motina 
dažnai mane vadindavo savo mažuoju ispanu, bet tik tuomet, kai 
arti nebūdavo tėvo, nes tokie žodžiai jį pykindavo. Motina niekad 
neišmoko kaip reikiant kalbėti angliškai, tačiau tėvas prie savo 
akių neleisdavo jai šnekėtis kuria nors kita kalba. Užtat kai jo 
nebūdavo, ji kalbėdavo ispaniškai, nors iš visų vaikų gerai ispanų 
kalbą temokėjau aš vienas, ir greičiausiai dėl to, kad motina tu- 
rėjo kelis tomelius senų: ispaniškų romanų. Iš pat mažens tokias 
istorijas aš labai mėgau, ir motina daugiausia dėl to mane ir pri-. 
kalbėjo išmokti ispanų kalbą, kad pažadėjo duoti man tuos ro- 
manus paskaityti. 

"Širdyje motina vis dar ilgėjosi saulėtosios savo tėvynės ir 
dažnai apie ją pasakodavo mums, vaikams, ypač žiemą, kurios 
ji neapkentė kaip ir aš. Kartą paklausiau, ar ji norėtų grįžti į 
Ispaniją. Motina krūptelėjo ir atsakė nenorinti, nes ten gyvenąs 
vienas žmogus, jos: priešas, kuris ją nužudytų; be to, ji esanti visa 
širdimi prisirišusi prie imūsų ir prie tėvo. Aš pagalvojau, kad 
tasai žmogus; norintis nužudyti mano motiną, tikriausiai yra tas 
pats „Šėtonas“, kaip jį vadino tėvas, bet balsu tepasakiau, jog 
vargu-ar atsiras piktadarys, kuris išdrįstų nužudyti tokią gerą ir 
gražią moterį. 

— Ak, sūneli! — atsakė motina.— Kaip tik dėl to jis manęs 
ir neapkenčia, kad esu tokia graži, tikriau sakant, kad buvau 
graži. Jei ne mielasis tavo tėvas, Tomai, aš gal būčiau turėjusi 
ištekėti už kito. 

Ir motinos veidas pabalo iš baimės. ' 

Vieną gegužės vakarą — man tuomet jau buvo aštuoniolika 
su puse metų —į mūsų Sarginę, grįždamas: iš Jarmuto, užsuko 
mano tėvo bičiulis skvairas Bozardas, kurio dvaras buvo toje pat 
parapijoje, ir šnekėdamas prasitarė, kad uoste nuleidęs inkarą is- 
panų laivas su-prekėmis. Mano tėvas iškart sukluso ir pasiteiravo, 
kas to laivo kapitonas. Skvairas Bozardas atsakė nežinąs jo pa- 
vardės, tačiau matęs kapitoną prekyvietėje — tai aukštas, lieme- 
ningas vyras, puošniai apsirengęs; gražaus veido, su randu prie“ 
smilkinio. 

Skvairui tai pasakius, tamsus motinos veidas išblyško, ir ji 
ispaniškai) sušnabždėjo: 

— Sventoji madona! Kad tiktai čia būtų ne jis! 

Tėvas irgi sunerimo ir ėmė smulkiai klausinėti skvairą, kaip 
atrodąs tas Žmogus, bet nieko aiškaus daugiau nesužinojo, Tada 
jis skubotai atsisveikino :su svečiu, šoko ant arklio ir išlėkė į 
Jarmutą. 

Tą naktį motina nesumerkė akių. Iki ryto ji prasėdėjo savo 
giliame krėsle, kažką mąstydama. Su ja atsisveikinęs, aš nuėjau 
gulti, o kai rytą nulipau žemyn, radau ją vis taip pat tebesėdinčią. 
Iki šiol gerai atsimenu, kaip pravėriau duris ir ją pamačiau: 
motina buvo lyg sustingusi, jos veidas gegužės rytmečio prieb- 
landoje atrodė visiškai baltas, o akys buvo įsmeigtos į lauko 
duris. Aš pasakiau: 

— Šiandien anksti atsikėlėte, mama. 

— Aš visai nebuvau atsigulusi, Tomai,— atsakė ji. 

— O kodėl? Ko jūs bijote? 

— Bijau praeities ir ateities, sūnau. Kad tik, tavo nas su-. 
grįžtų! 

Apie dešimtą valandą ryto, kai jau buvau pasiruošęs keliauti 
į Bangį pas savo daktarą, kuris mane mokė gydyti žmones, tėvas 
parjojo namo. Prie durų laukusi motina išbėgo jo pasitikti. Nušo- 
kęs nuo arklio, tėvas įą apkabino ir pasakė: 

— Nesirūpink, brangioji! Tai ne jis, to žmogaus kitokia pa- 
vardė. 

— Bet tu jį matei? — paklausė motina. 

— Ne, jis visą naktį išbuvo savo laive, o aš skubėjau namo, 
žinodamas, kaip tu nerimauji. 

— Man būtų ramiau, mielasis, jei tu sai būtum jį matęs. 
Juk jis lengvai galėjo pavardę pakeisti. 

— Apie tai nepagalvojau,— tarė tėvas.— Bet tu nebijok! Jei- 
gu net ir jis ten būtų, jeigu net išdrįstų pasirodyti Ditčingemo 
parapijoje, čia atsirastų“ žmonių, žinančių, kaip su juo: pasielgti. 
Bet ašesu tikras, kad tai ne jis. 

— Ir dėkui Dievui! — atsakė motina. | 

Toliau juodu ėmė kalbėtis patyliukais, ir supratau, kad nedera 
jiems trukdyti. Pasiėmęs lazdą, jau buvau besileidžiąs taku tilte-. 
lio link, bet staiga mane pasišaukė motina. | 

— Pabučiuok mane išeidamas, Tomai! — tarė ji.— Tu turbūt 
stebiesi, ką visa tai reiškia? Kada nors tėvas tau viską; paaiškins. 
O aš štai ką pasakysiu: ilgus metus man gyvenimą temdė baisus 
šešėlis, bet dabar tikiu, kad jis amžinai išnyko. 


— Jei tą šešėlį meta Žmogus, tai jam geriau pasisaugoti va 
šito daikčiuko,— nusijuokiau aš, kilstelėdamas. storą lazdą. | 

— Tai Žmogus, — atsakė motina,— bet jeigu tau kada nors 
pasitaikys jį sutikti, kalbėtis su juo reikia ne lazdomis. 

— Zinau, mama, tačiau galų gale tai turbūt geriausias ar- 
gumentas, su kuriuo sutiks bet koks. užsispyrėlis, gelbėdamas 
savo kailį. 


— Tu per daug skubi parodyti savo jėgą, Tomai,— šypsodama- 
si atsakė motina ir pabučiavo mane.— Neužmiršk senos ispaniškos 
patarlės: ,,Kas kerta paskuitnis, tas kerta smarkiausiai!“ 

— Bet juk yra ir kita patarlė, mama: „Kirsk, kol tau neuž- 
kirto!“ 

Taip pasakęs, su ja atsisveikinau. 

Paėjėjęs kokią dešimtį žingsnių, tarsi kieno pastūmėtas, stai- 
ga atsigręžiau, pats nežinau kodėl. Motina stovėjo prie atvirų 
durų, ir liekna jos figūra atrodė lyg įrėminta tarp balių gėlių, 
kuriomis buvo apsivijusios seno namo sienos. Ji, kaip papras- 
tai, buvo su baltų mezginių mantilija, surišta pasmakrėje. Ne- 
žinia kodėl toji mantilija iš tolo man vieną akimirką pasirodė 
tartum numirėlio drobulė. Nuo šios minties krūptelėjau ir pažvel- 
giau į motinos veidą. Ji žiūrėjo į mane liūdnai ir švelniai, tarytum 
amžinai atsisveikindama. 

Tąsyk paskutinį kartą mačiau ją gyvą. 


III 
ISPANO PASIRODYMAS 


O dabar turiu grįžti atgal ir šį tą papasakoti apie save patį. 
Kaip jau minėjau, mano tėvas norėjo, kad tapčiau gydytoju. To- 
dėl, baigęs Noridžo mokyklą ir sugrįžęs namo,— tuomet man ėjo 
šešiolikti metai,— ėmiau studijuoti mediciną pas vieną daktarą, 
kuris gydydavo ligonius Bangio apylinkėse. Tas daktaras, pavarde 
Grimstonas, buvo labai mokytas, o svarbiausia — doras žmogus, ir 
kadangi mokslas man patiko, aš dariau didelę pažangą. Išmokau 
beveik viską, ko jis galėjo mane išmokyti, ir tėvas jau ketino, 
kai man sukaks devyniolika metų, leisti mane į Londoną baigti 
studijų. Apie tai jis kalbėjo kokie penki mėnesiai prieš pasirodant 
ispanui. Tačiau man nebuvo lemta patekti į Londoną. 

Bet nereikia manyti, kad aš tuo metu vien tik studijavau me- 
diciną. Skvairas Bozardas iš Ditčingemo, tas pats, kuris mano 
tėvui papasakojo apie ispanų laivą, turėjo dvejetą vaikų: sūnų 
ir dukterį, o visi kiti jo vaikai — žmona nemažai jų buvo pagim- 
džiusi — pasimirė dar kūdikiai. Taigi jo duktė, vardu Lilė, buvo 
su manim vieno amžiaus, gimusi tais pačiais metais, vos trejetu 
savaičių vėliau už mane. Dabar Bozardų čia nebėra, kadangi mano 
trečios kartos dukterėčia, vienintelė 'Bozardo sūnaus anūkė ir 
įpėdinė, jau ištekėjusi, todėl jos kitokia pavardė. Bet tai tik tarp 
kitko. 

Iš pat mažens mes visi — Bozardo vaikai ir Vingiildo vai- 
kai — gyvenome tartum broliai ir seserys. Diena iš diėnos mes 
susitikdavome ir drauge žaisdavome arba ant sniego, arba tarp 
gėlių. Sunku pasakyti, kada aš pirmąsyk pajutau mylįs -Lilę ir 
kada ji mane pamilo, tik žinau, kad išvykstant mokytis į Noridžą 
man sunkiau buvo išsiskirti su ja negu su motina ir kitais na- 
miškiais. Visuose mūsų žaidimuose ji būdavo drauge su manim, 
ir aš galėdavau kiauras dienas lakstyti po visą apylinkę, ieškoda- 
mas jos mėgstamų gėlių. O kai sugrįžau iš mokyklos, niekas 
nepasikeitė, tik Lilė pasidarė drovesnė, be to, ir aš pats iš pradžių 
kažko susidrovėjau, išvydęs, kad iš mergytės ji virtusi subren- 
dusia mergina. Bet mudu vis vien dažnai susitikdavome, ir tie 
susitikimai mums buvo brangūs, nors nė vienas apie tai nė žodžiu 
neužsimindavome. 

Taip buvo iki pat tos dienos, kada mirė mano motina. Bet 
prieš pasakodamas toliau, turiu dar pasakyti, jog skvairas Bo- 
zardas labai nepalankiai žiūrėjo į savo dukters draugavimą su 
manim —ir višai ne todėl, kad aš būčiau jam nepatikęs, o to- 
dėl, kad Lilę jis norėjo išleisti už mano vyresniojo brolio Džeirio, 
kuris turėjo paveldėti visą tėvo turtą. Man jis buvo nepaprastai 
griežtas, todėl galų gale mudu su Lile pradėjom susitikinėti tary- 
tum tik netyčia, nors mano brolis skvairo namuose visuomet 
buvo laukiamas svečias. Dėl to mudu ėmėm vienas į kitą šnairuo- 
ti: taip visada atsitinka, jei tarp draugų, net labai artimų, pasi- 
painioja moteris. Reikia pasakyti, jog mano brolis irgi įsimylėjo 
Lilę, kaip kad kiekvienas vyras būtų įsimylėjęs, ir jis galbūt turėjo 
daugiau teisių į ją negu aš, kadangi buvo trejais metais vyresnis 
ir jo laukė palikimas. 

Gali pasirodyti, jog man pernelyg anksti gimė toks jausmas, 
nes tuomet aš buvau dar nepilnametis. Bet jaunas kraujas — 
karštas, be to, mano gyslomis teka pusė ispaniško kraujo, todėl 
aš tapau vyru tokio amžiaus, kai dauguma grynakraujų anglų 
tebėra berniukai. Juk tokiuose dalykuose kraujas ir jį kaitinanti 
saulė daug reiškia,— aš pats esu nemažai prisižiūrėjęs, kaip 
Anahuako indėnai, sulaukę penkiolikos metų, vesdavo dvylikame- 
tes mergaites. O aš, turėdamas aštuoniolika metų, jau buvau tiek 
subrendęs, jog galėjau pamilti. visam gyvenimui, ir tą sakau vi- 
siškai įsitikinęs, nors kai kam gali atrodyti, kad tolimesnis mano 
gyvenimas šiuos žodžius paneigia. Tačiau toks įspūdis būtų klai- 
dingos, nes vyras gali mylėti daugelį moterų ir vis dėlto vieną — 
labiausiai, pažeisdamas meilės įstatymus, bet išsaugodamas jos 
esmę. 

Taigi pradėjęs devynioliktuosius metus, aš įau buvau subren- 

dęs ir gražus; vyras, — dabar, senatvėje, galiu apie tai kalbėti, at- 
metęs šalin perdėtą kuklumą. Buvau nelabai aukšto ūgio — penkių 
pėdų ir pusdešimto colio!, bet stiprus, plačiapetis ir labai propor- 
cingo sudėjimo. Net dabar, nors jau esu pražilęs, tebėra nepa- 
prastai tamsi mano odos spalva ir didelės tamsios akys, o truputį 
garbiniuoti plaukai anuomet buvo juodi kaip anglis. Paprastai aš 
būdavau santūrus ir rimtas, netgi kiek paniuręs, kalbėdavau iš 
lėto, apgalvotai ir daug geriau mokėdavau klausytis negu pasakoti. 
Prieš ką nors nuspręsdamas, viską kruopščiai apsvarstydavau, bet 
jeigu jau ką nuspręsdavau, tai pakeisti to sprendimo, ar jis būtų 
geras, ar blogas, protingas ar kvailas, niekas negalėdavo, nebent 
tik mirtis. Be to, anuomet aš nelabai tikėjau Dievą, iš dalies todėl, 
kad mudu su tėvu slapta apie tai pasišnekėdavome, iš dalies to- 
dėl, kad mano paties samprotavimai paskatino suabejoti mums 
skelbiamu bažnyčios mokslu. Jaunystėje linkstama prie skubių 
apibendrinimų ir dažnai prieinama išvada, jog viskas pasaulyje 
melaginga, tik todėl, kad kai kurie dalykai pasirodo iš tikrųjų esą 
melagingi. Taip ir aš tuo metu galvojau, kad Dievo nėra, nes 
kunigas skelbė, jog Bangio mergelės Marijos paveikslas liejąs 
ašaras ir darąs kitokius stebuklus, o iš tikrųjų tai esąs melas. 
Bet dabar gerai žinau, kad yra aukščiausias teisingumas, nes 
tai rodo visas mano gyvenimas. 

Aš žinojau, kad tą liūdną dieną, apie kurią pasakoju, mano 
mylimoji Lilė eis viena pasivaikščioti į savo parką po dideliais 
karpytiniais ąžuolais. Toji vieta vadinasi Grabsvelis. Tenai augo 
ir dabar dar tebeauga gudobelių krūmai, pražystantys anksčiau- 
siai visoje apylinkėje. . 

Sekmadienį, kai susitikom prie bažnyčios durų, Lilė pasakė, 
kad trečiadienį gudobelės jau žydėsiančios ir po pietų ji eisianti 
pasiskinti kvepiančių jų šakelių. Labai galimas daiktas, kad tai ji 
pasakė su tam tikra užuomina, nes meilė išmoko gudrauti net 
atviriausią ir teisingiausią mergaitę. Be to, aš pastebėjau: nors 
šalia stovėjo jos tėvas ir visa mūsų. šeima, Lilė nutaikė progą, 
kad mano brolis Džefris nieko negirdėtų, nes su juo susitikti visai 
nenorėjo, o man ji savo pilkomis akimis metė greitą žvilgsnį. Aš 
tučtuojau pats sau prisiekiau, kad trečiadienį po pietų eisiu skinti 
gudobelių žiedų į tą pačią vietą, nors dėl to reikėtų pabėgti nuo 
savo mokytojo ir visus Bangio ligonius palikti likimo valiai. Tada 
taip pat tvirtai nusprendžiau, kad jeigu man pavyks rasti Lilę 
vieną, tai ilgiau nebedelsiu ir pasakysiu jai viską, ką jaučiu šir- 


' Pėda lygi 30,5 cm, colis —2,5 cm; taigi Vingtildo ūgis buvo maždaug 
176 cm. 

dyje. Tiesa, tai nebuvo labai didelė paslaptis, nes mudu žinojome 
slapčiausias kits kito mintis, nors niekada nepratarėme nė vieno 
meilės žodžio. Aišku, aš nesitikėjau, kad tuojau pat galėsiu ją 
vesti, — juk man dar reikėjo išsikovoti vietą gyvenime. Aš tik 
bijojau, kad jeigu delsiu ir neišsiaiškinsiu jos jausmų, tai mano 
brolis gali pirmiau paprašyti Lilės tėvą jos rankos, o tada ji nepa- 
sipriešins tėvo valiai, kaip pasipriešintų, jei mes būtume slapta 
susižadėję. 

Atsitiko taip, kad tą dieną man buvo labai sunku ištrūkti iš 
namų. Mano mokytojas daktaras sunegalavo, todėl turėjau aplan- 
kyti. visus jo ligonius ir išdalyti vaistus. Pagaliau tik po ketvirtos 
valandos, niekam nieko nesakęs, ėmiau ir išbėgau. 

Daugiau kaip mylią lėkiau Noridžo keliu, kol pasiekiau dva- 
ro rūmus ir posūkį bažnyčios link, iš kur buvo nebetoli Ditčinge- 
mo parkas. Tada sulėtinau žingsnį, visai nenorėdamas pasirodyti 
Lilei uždusęs ir išsitaršęs. Kaip tik šiandien troškau atrodyti kuo 
geriau ir tyčia buvau apsirengęs išeiginiais drabužiais: 

Nusileidęs nuo neaukšto kalniuko į kelią, einantį palei par- 
ką, staiga išvydau raitelį: jis dvejodamas žvalgėsi čia į taką, 
kuris suko dešinėn, čia atgal į bendruomenės žemes link. Graio 
Vynuogyno ir Veivnio upės, čia priekin į kelią, matyt, nežinoda- 
mas, kur joti. Aš viską tuoj pastebėjau, nors tuo momentu galvoje 
man sukosi visiškai kitos mintys, daugiausia apie tai, kaip reikės 
išsikalbėti su Lile. Ir dar pastebėjau, kad tas Žmogus ne iš mūsų 
krašto: 


Nepažįstamasis buvo kokių keturiasdešimties metų amžiaus 1a- 
bai aukštas, kilnios išvaizdos vyriškis, apsirengęs brangiais ak- 
sominiais drabužiais, papuoštais auksine grandinėle, kabančia ant 
kaklo. Bet labiausiai mano dėmesį patraukė jo veidas, kuris tą 
akimirką atrodė kažkoks siaubingas. Jis buvo pailgas, liesas, gilių 
raukšlių išvagotas; didžiulės akys žibėjo lyg auksas prieš saulę; 
burna maža, graži, bet iškreipta žiaurios, velniškos šypsenos; aukš- 
ta kakta, kurioje vos matėsi nežymus randas, rodė jį esant pro- 
tingą Žmogų. Šiaip nepažįstamasis buvo panašus į pietietį: tam- 
saus gymio, juodais plaukais, truputį pasigarbanojusiais kaip ir 
mano, smailia tamsiai/ rusva barzdele. 

Kol visa tai apmečiau akimis, beveik visai prisiartinau prie 
raitelio, ir tada jis pagaliau mane pastebėjo. Jo veidas bematant 
pasikeitė: nuožmi šypsena išnyko, ir dabar jis atrodė malonus ir 
lipšnus. Labai mandagiai kilstelėjęs skrybėlę, nepažįstamasis kaž- 
ką sumurmėjo tokia darkyta anglų kalba, jog tesupratau vieną 
žodį — Jarmutas. Paskui, matydamas, kad nesuprantu, jis gry- 

niausia kastiliečių šnekta ėmė garsiai keikti anglų kalbą ir visus 
ja kalbančius. 

— Jei senjoras teiksitės ispaniškai pasakyti, ko, reikia, aš gal- 
būt galėsiu jums padėti, — pasakiau jam ta pačia kalba. 

— Ką? Jūs mokate ispaniškai, kilnusis jaunuoli! — sušuko jis 
nustebęs.— Betgi jūs ne: ispanas, nors iš veido ir labai panašus į 
ispaną. Keista, — sumurmėjo jis, į mane įsižiūrėdamas.— Po velnių, 
labai keista... 

— Gal ir keista, sere,— atsakiau,— bet aš skubu. Todėl saky- 
kite, ko jums reikia, ir netrukdykite manęs. 

— O aš, berods, žinau, kodėl jūs taip skubate! Štai ten, kiek 
toliau už upelio, pastebėjau baltą suknutę,— tarė ispanas, ranka 
rodydamas parko link.— Paklausykit vyresnio Žmogaus patarimo, 
kilnusis jaunuoli, ir būkite atsargus! Darykite su moterimi, ką 
norite, bet niekad ja netikėkite, o svarbiausia — niekad neveskite, 
kitaip ateis toks laikas, kai jums kils noras ją nužudyti. 

Aš jau buvau beeinąs sau, bet ispanas vėl prašneko: 

— Atleiskite man už tuos žodžius: aš nieko blogo nenorėjau 
pasakyti. Ilgainiui galbūt suprasite, kad kalbėjau teisingai, bet 
dabar jūsų nebetrukdysiu. Tik pasakykite, kaip galėčiau pasiekti 
Jarmutą. Aš atjojau kitu keliu ir dabar visai paklydau jūsų ša- 
lyje, kur pilna medžių ir net per mylią nieko nematyti! 

Paėjėjęs keliolika žingsnių taku, kuris toje vietoje suko į. 
kelią, parodžiau jam, kaip joti į Jarmutą pro Ditčingemo bažny- 
čią. Tuo metu pastebėjau, kad nepažįstamasis vis įdėmiau žiūri į 
mane su slapta baime. Jis tarytum stengėsi ja atsikratyti, bet 
negalėjo. Kai aš nutilau, raitelis dar kartą kilstelėjo skrybėlę, 
padėkojo man ir paklausė: | 

— Gal malonėsite pasakyti, kuo jūs vardu, kilnusis jaunuoli? 

— O kam jums mano vardas?— atrėžiau šiurkščiai, nes tas 
žmogus man nepatiko.— Juk ir. jūs nepasisakėte, kas esąs! 

— Taip, iš tikrųjų. Bet aš keliauju inkognito. Galbūt čia neto- 
liese: ir aš turėjau pasimatymą su viena dama,— ir jis keistai šyp- 
telėjo.— Aš tik norėjau sužinoti, kas yra tasai, kuris maloniai man 
pasitarnavo, bet iš tiesų pasirodė esąs ne toks jau malonus, kaip 
maniau. | 

Ir jis timptelėjo arklio pavadžius. 

— Savo vardo aš nesigėdiju! — atsakiau.— Iki šiol jis buvo 
nesuteptas, ir jei norite žinoti, tai pasakysiu: aš esu Tomas Ving- 
fildas! 

— Taip ir maniau! — sušuko nepažįstamasis, .ir jo veidą iš- 
kreipė neapykanta. Paskui, man dar nespėjus net nusistebėti tokia 

permaina, jis nušoko nuo arklio ir atsidūrė per trejetą žingsnių 
nuo manęs. 

— Laiminga diena! Dabar pažiūrėsime, kiek teisingos yra 
pranašystės, — sumurmėjo jis, traukdamas iš makšties pasidabruo- 
tą špagą.— Vardas už vardą! Chuanas de Garsija sveikina tave, 
Tomai Vingiildai! 

Gal tai pasirodys keista, bet tik tą akimirką aš prisiminiau 
visa, ką buvau girdėjęs apie kažkokį ispaną, kurio pasirodymas 
Jarmute taip sujaudino tėvą ir motiną. Šiaip kada nors tokia 
mintis man būtų dingtelėjusi iš karto, bet tą dieną tegalvojau 
vien apie susitikimą su Lile ir apie tai, ką turėsiu jai pasakyti, 
todėl visa kita man tiesiog galvoje nebetilpo. 

„Turbūt čiai ir yra tas žmogus“, — tariau pats sau, bet daugiau 
nieko nebespėjau pagalvoti, nes ispanas puolė mane su špaga. 
Tiesiog priešais save išvydau aštrų špagos smaigalį ir šoktelėjau 
į šalį, norėdamas bėgti, nes buvau beginklis, tik su lazda rankoje, 
ir šitoks pabėgimas anaiptol nebūtų buvęs gėdingas. Tačiau, kad 
ir koks vikrus būdamas, atšokau per vėlai. Špaga, nutaikyta tiesiai 
į širdį, pervėrė man kairiąją rankovę ir raumenis. Tik tiek ir tebu- 
vau sužeistas, tačiau vis dėlto, kai pajutau skausmą, iškart praėjo 
bet koks noras bėgti. Mane staiga pagavo šaltas įniršis ir baisiau- 
sias geismas užmušti šitą žmogų, kam jis be jokios priežasties 
užpuolė mane beginklį. Rankoje turėjau tvirą ąžuolinę lazdą, kurią 
buvau išsipjovęs prie Dvilypės kalvos, ir man tik reikėjo tinkamai 
ja pasinaudoti. 

Lazda atrodo menkas ginklas palyginti su Toledo plieno špaga 
miklaus kovotojo rankose, bėt ji turi vieną gerą ypatybę. Išvydęs 
prieš save pakeltą lazdą, žmogus tuojau pamiršta, kad rankoje 
laiko mirtiną ginklą, ir, užuot pervėręs juo priešą, stengiasi pir- 
miausia apsaugoti savo galvą. 

Kaip tik taip šiuo atveju ir atsitiko, nors negaliu pasakyti, 
kaip viskas iš tikrųjų buvo. Ispano būta puikaus fechtuotojo, 
ir jeigu būčiau buvęs ginkluotas taip kaip jis, tai jam be abejo, 
būtų pavykę greit su manim susidoroti, nes aš neturėjau jokios 
patirties, kadangi fechtavimo menas Anglijoje anuomet buvo be- 
veik visai nežinomas. Tačiau, pamatęs mane užsimojus tvirta 
lazda, jis užmiršo savo pranašumą ir atkišo ranką apsiginti nuo 
smūgio. Lazda pataikė jam per plaštaką, dėl to špaga iškrito ir 
nulėkė į žolę. Bet aš nebegalėjau susivaldyti, nes kraujas man 
virte virė; Kitas smūgis teko ispanui per lūpas, išmušė jam dantį, 
0 jį paųį partrenkė žemėn. Tada sugriebiau jį už kojos ir ėmiau 
negailestingai daužyti kur pakliūva, stengdamasis tik nepataikyti 

į galvą, nes dabar, kai nugalėjau, man praėjo noras tą niekšą 
užmušti. 

Taip jį tvatinau, kol pavargo rankos. Paskiau ėmiau spardyti 
kojomis, o jis visą laiką raitėsi lyg permušta gyvatė ir baisiausiai 
keikėsi, tačiau nė karto nesuriko ir neprašė pasigailėjimo. Paga- 
liau aš apsiraminau ir įdėmiai pažiūrėjau į savo priešą. Na ir gra- 
žus jis atrodė — visas apdraskytas, sumuštas iki mėlynių, išsi- 
voliojęs kelio dulkėse! Dabar vargu ar būtų kas pažinęs, jog čia 
tas pats dabita kavalierius, kurį sutikau prieš penketą minučių. 
Jis gulėjo aukštielninkas skersai tako ir žiūrėjo į mane piktomis 
akimis, o jo žvilgsnis buvo šlykštesnis už visas krauju pasruvu- 
sias mėlynes. 

— Na kaip, drauguži ispane, gavai pagal nuopelnus? — pa- 
klausiau.— Ir kas mane sulaikys, jei panorėsiu su tavim susidoroti 
taip, kaip tu norėjai su manim pasielgti, nors nebuvau tau nieko 
pikto padaręs! 

Taip sakydamas, paėmiau jo špagą ir prikišau smaigalį jam 
prie gerklės. 

„ — Durk, prakeiktas išpera! — sugergždė ispanas.— Verčiau 
mirti, negu gyventi, patyrus tokią gėdą! 

— O ne! —atsakiau.— Aš nesu koks svetimšalis žmogžudys 
ir beginklių nežudau. Už viską tau reikės atsakyti prieš teismą. 
Tokiems kaip tu mūsų budelis visada turi paruošęs virvę. 

— Tada tau pačiam teks mane ten nugabenti, — sušvokštė is- 
panas ir užmerkė akis, tarytum netekęs sąmonės, o gal iš tikrųjų 
nualpęs. 

Bestovint ir besvarstant, ką toliau daryti tam niekšui, mano 
žvilgsnis atsitiktinai nuklydo už gyvatvorės, ir ten, tarp Grabs- 
velio ąžuolų, per kokius tris šimtus jardų, staiga šmėkštelėjo pa- 
žįstama balta suknelė. Man pasirodė, kad ja vilkinti mergaitė 
eina tiltelio link prie girdyklos, tarytum jai būtų nusibodę laukti 
to, kuris: per daug pavėlavo. Tada pagalvojau, kad jeigu tempsiu 
šį žmogų į miestelio daboklę arba šiaip kokią saugią vietą, tai 
šiandien man nebepavyks susitikti su savo mylimąja, ir nežinia, 
kada bepasitaikys kita tokia proga. Ne, aš visai nemaniau atsiža- 
dėti malonumo kokią valandą pasišnekėti su Lile, atsižadėti to 
net dėl kuopos karingų svetimšalių, ne tik dėl vieno. Juoba kad 
šis už savo įžūlumą ir taip jau gerai. pamokytas. Pagalvojau, kad 
ispanas niekur nedings, kol atbūsiu meilės pasimatymą, o įeigu 
jis pats nenorės manęs palaukti, rasiu būdą jį priversti. 

Už kokių dvidešimt žingsnių rupšnojo žolę ispano arklys. Pri- 
ėjęs nusegiau jam pavadžius ir kuo stipriausiai pririšau svetim- 
šalį prie medžio kiek: atokiau nuo kelio, 

— Palauk manęs čia, kol sugrįšiu,— pasakiau.— Tada aš sų 
tavim susidorosiu. 

Bet kai apsisukęs nuėjau, mane apniko abejonės. Vėl prį. 
siminiau motinos baimę ir skubią tėvo kelionę į Jarmutą dėl 
kažkokio ispano. O šiandien ispanas pasirodo Ditčingeme įr, Vos 
sužinojęs mano pavardę, puola kaip pasiutęs, norėdamas mane 
nužudyti. Gal čia tas pats žmogus, kurio taip bijo mano motiną? 
Ar teisingai pasielgiau, palikęs jį be priežiūros vien dėl to, kad 
galėčiau susitikti su savo mylimąja? Jaučiau darąs negerai, bet 
mano aistra buvo tokia didelė, o širdis taip nesulaikomai traukė 
prie mergaitės, apsirengusios balta suknele, šmėžuojančią tarp 
parko medžių, jog užmiršau visus savo būgštavimus. 

Jei būčiau sugrįžęs, daug geriau būtų ir man, ir tiems, kurie 
tuo metu buvo dar negimę. Tada jie nebūtų pažinę mirties siaubo 
o aš nebūčiau patyręs tremtinio dalios, vergijos kartėlio ir nevį]- 
ties kančių ant aukuro. 


IV 
TOMAS PRISIPAŽĮSTA MYLĮS 


Taigi aš kuo tvirčiau pririšau ispaną prie medžio, SUVeržiay 
jam rankas už kamieno ir, pasiėmęs jo špagą, tekinas leidausi 
vytis Lilę. Suspėjau, kaip tik laiku, nes. dar kokia minutė, įr ji 
būtų pasukusį į kelią, pro girdyklą einantį link tiltelio, 0 toliaj 
per parką ant kalvos — tiesiai į namus. | 

Išgirdusi žingsnius, Lilė atsigręžė su manim pasisveikinti, tiję. 
riau sakant, neva pasižiūrėti, kas čia iš paskos bėga. Vakaro 
saulės nušviesta, ji stovėjo su glėbeliu žydinčių gudobelės 52. 
kučių, ir man į ją bežiūrint širdis ėmė pašėlusiai plaktį, Dar 
niekad ji neatrodė tokia graži kaip tą akimirką, stovinti su baltą 
suknele, pusiau apsimestine nuostaba veide ir pilkose akysę, sąj. 
lės švitulių nuauksintomis kaštono spalvos garbanomis, išlindy. 
siomis iš po nedidelės kepuraitės. 

Lilė nebuvo panaši į apskritaveides kaimo mergeles, kurį 
visas gražumas yra jaunystė ir sveikata. Ji buvo aukšta, Ša 
ti, dailiai nuaugusi ledi, jau tada visai subrendusi gražuolė. Todėl 
nors mudu buvome kone vienmečiai, šalia jos aš jausdavausi 
esąs jaunesnis, ir mano meilė Lilei turėjo tam tikrą pagarbumo 
atspalvį. 

— Oi, čia tu, Tomai! — tarė Lilė, iš drovumo paraudusį 
O aš jau maniau, kad nebeateisi. Tai yra norėjau pasakytį, jog 

ketinau eiti namo, nes jau vėlu. Bet kas tau, Tomai? Iš kur taip 
leki? Oi, tavo visa ranka kruvina! O šita špaga — kur ją gavai? 

— Palauk, leisk atsikvėpti, — atsakiau.— Paėjėkim atgal prie 
gudobelių, ten aš tau viską papasakosiu. 

— Bet kad man jau metas namo! Po parką vaikštinėjau dau: 
giau kaip valandą. Be to, gudobelės beveik dar nežydi. 

— Lile, anksčiau aš negalėjau ateiti. Mane sulaikė, ir dar 
taip keistai! O gudobelės žydi, aš mačiau bėgdamas... 

— Aš visai nemaniau, kad tu ateisi, Tomai,— pasakė Lilė, nu- 
leidusi akis.— Juk tu tiek darbo turi! Argi galėjau pamanyti, kad 
atbėgsi čia skinti žiedų tarsi mergaitė? Bet papasakok, kas atsiti- 
ko, tik trumpai. Aš truputį su tavim paėjėsiu. 

Mes apsigręžėme ir greta vienas kito nužingsniavome atgal 
prie karpytinių parko ąžuolų. Einant pasakojau Lilei apie ispaną, 
kaip jis norėjo mane nužudyti ir kaip jį apkūliau lazda. Lilė 
klausėsi su didžaiusiu dėmesiu ir, sužinojusi, kad aš buvau per 
plauką nuo mirties, net sudejavo iš baimės. 

— Tai tu, sužeistas Tomai? — nutraukė ji mane.— Žiūrėk, kaip 
smarkiai iš rankos bėga kraujas. Ar žaizda gili? 

— Nežinau, dar nemačiau... taip skubėjau... 

— Tomai, nusivilk švarką, aš tau aprišiu žaizdą. Ne, ne, nesi- 
gink, taip reikia. 

Vargais negalais nusivilkau švarką ir pasiraitojau marškinių 
rankovę aukščiau tos vietos, kur kiaurai buvo perdurti dilbio rau- 
menys. Lilė upelio vandeniu nuplovė žaizdą ir, visą laiką šnibž- 
dėdama gailius žodžius, aprišo ją savo nosine. Atvirai sakant, aš 
mielu noru būčiau iškentėjęs dar didesnes kančias, kad tik ji būtų 
mane taip slaugiusi. Švelnus: jos rūpestis išblaškė man paskutines 
abejones ir suteikė drąsos, kurią buvau beprarandąs jos akivaiz- 
doje. Tiesa, iš pradžių nesumojau, ką pasakyti, bet nutaikęs mo- 
mentą, kai Lilė rišo man žaizdą, pasilenkiau ir pabučiavau gai- 
lestingą jos ranką. 

"Lilė užsiplieskė kaip ugnis, jos veidas nuraudo lyg saulėly- 
džio žara, bet dar skaisčiau raudonavo ranka, kurią aš pabučia- 
vau. 

— Kodėl taip darai, Tomai? — sušnibždėjo ji. 

Tada aš atsakiau: 

— Todėl, kad myliu tave, Lile, ir nežinau, kaip savo meilę 
apsakyti. Aš myliu tave, brangioji, visada mylėjau ir mylėsiu 
amžinai! 

— Ar esi tikras, Tomai? — vėl ji sukuždėjo. 

— Aš tikiu savo meile labiau už viską pasaulyje, Lile!. Bet 

noriu būti tikras, kad ir tu mane myli taip pat karštai kaip aš 
tave. 

Valandžiukę Lilė stovėjo tylėdama, nuleidusi ant krūtinės gal- 
vą. Paskui ją pakėlė, ir aš išvydau tokias spindinčias akis, kokių 
dar niekad nebuvau matęs. 

— Argi tu abejoji, Tomai? — pasakė Lilė. 

Tada aš ją apkabinau ir pabučiavau tiesiai į lūpas. 

Šio bučinio prisiminimas išliko man per visą ilgą gyvenimą, 
ir aš iki šiol jį tebeprisimenu, nors esu jau iškaršęs senis, nors 
stoviu ant kapo duobės krašto. Tas bučinys man buvo didžiausia 
laimė, kokią tik kada nors teko patirti. Deja, jis buvo toks trum- 
pas, tas pirmasis tyras jaunatviškos meilės pabučiavimas! 

— Tai tu mane myli taip pat karštai kaip aš tave! — vėl pa- 
klausiau, kaip reikiant dar neatsikvošėjęs. 

— Gal pirmiau tu abejojai, bet nejaugi dar gali abejoti da- 
bar? — vos girdimai atsakė Lilė— Bet paklausyk, Tomai. Labai 
gerai, kad mudu kits kitą mylime! Mes tarytum skirti vienas 
kitam ir negalėtume išplėšti iš širdies savo meilės, jeigu net 
to panorėtume. Tačiau, kad ir kokia saldi ir šventa meilė, nega- 
lima užmiršti pareigos. Ką pasakys mano tėvas, Tomai? 

— Nežinau, mieloji, nors įspėti nesunku. Esu tikras, kad jis 
manęs nemėgsta ir nori tave išleisti už mano brolio Džefrio. 

— Gali būti, bet aš to nenoriu, Tomai. Net didžiausia pareiga 
neprivers moters ištekėti už to, kuris jai nemielas. Tačiau parei- 
ga gali sutrukdyti jai! ištekėti už mylimojo, ir dėl to man tikriau- 
siai nereikėjo sakyti apie savo meilę. 

— O ne, Lile! Meilė —užvis svarbiausia, net jeigu iš karto 
ji neduotų jokių vaisių. Vis vien nuo šiol mes amžinai būsime 
drauge! 

— Ak Tomai, tu dar per jaunas šitaip kalbėti. Aš irgi jau- 
na, bet mes, moterys, greičaiu subręstame. O tau čia gal tik 
jaunatviškas susižavėjimas, kuris praeis kartu su jaunyste. 

— Niekad nepraeis, Lile. Ne veltui juk sakoma, kad pirmoji 
meilė — pati ištikimiausia, kad jaunystėje pasėta sėkla pražysta 
žmogui subrendus. Klausyk, Lile, aš dar turiu išsikovoti vietą 
gyvenime, o tam tikriausiai prireiks nemaža laiko. Tave prašau 
tik vieno dalyko, nors ir žinau, kad mano prašymas egoistiškas: 
pažadėk man būti ištikima ir nieku būdu netekėti už kito, kol aš 
gyvas! 

— Tai ne toks paprastas dalykas, Tomai, nes ilgainiui daug 
kas pasikeičia. Bet aš savim pasitikiu ir tau prižadu — ne, pri- 
siekiu! Dėl tavęs nesu tokia tikra, bet ką darysi? Moterims tenka 
viskuo rizikuoti. Jei aš apsivilsiu — nebebus man laimės! 

Nebeatsimenu, ką mes daugiau kalbėjome, bet tie žodžiai gi- 
liai įstrigo man į galvą: jie buvo labai reikšmingi, ir aš per- 
nelyg dažnai juos vėliau prisimindavau. 

Galų gale pajutau, kad man laikas eiti, nors skirtis abu 1a- 
bai nenorėjome. Atsisveikindamas aš dar kartą apkabinau Lilę 
ir pabučiavau, taip tvirtai suspaudęs glėbyje, jog keletas kraujo 
lašų iš mano žaizdos užlašėjo jai ant baltos suknelės. Tą aki- 
mirką netyčia pakėliau akis ir nutirpau iš baimės. Už penketo 
žingsnių stovėjo skvairas Bozardas, Lilės tėvas, ir Žiūrėjo į mus 
rūsčiomis akimis. 

Kaip paskui paaiškėjo, skvairas Bozardas jojo taku į girdyklą 
ir, pastebėjęs po ąžuolais kažkokią porelę, nulipo nuo arklio iš- 
varyti jos iš savo parko. Tik priėjęs visiškai arti, jis pažino, ką 
norėjo išvaryti, ir dabar stovėjo prieš mus, apstulbęs iš nustebimo. 

Mudu su Lile palengva atsitraukėme vienas nuo kito, Žiū- 
rėdami į skvairą Bozardą. Jis buvo kresnas vyras raudonu veidu 
ir griežtomis pilkomis akimis, kurios dabar iš pykčio, rodės, tuoj 
iššoks jam iš kaktos. Trumpą valandėlę skvairas stovėjo be žado, 
o kai pagaliau jį atgavo, žodžiai papliupo nesulaikomu srautu. 
Aš| visko nebeatsimenu, ką jis šūkavo, tačiau bendra prasmė buvo 
tokia: jis norėtų žinoti, ką aš čia veikiąs su jo dukteria. Aš pa- 
laukiau, kol jis nutils atsikvėpti, ir tada atsakiau, kad mudu su 
Lile vienas kitą mylime ir dabar susižadėjome. 

— Ar tai tiesa, dukra? — paklausė skvairas. 

— Taip, tėve, tiesa, — drąsiai atsakė Lilė. 

Tada jis pratrūko plūstis. 

— Vėjavaikė! — šaukė skvairas.— Tave reikėtų nuplakti ir už- 
daryti, kad pamistum vien duona ir vandeniu! O tu, pusiau is- 
paniškas gaidžiuk, gerai įsidėk į galvą: šita mergaitė ne tau 
pora, atsiras jai kas nors geresnis! Ir kaip tu drįsti sekioti pas- 
kui mano dukterį, tu suski, kada tavo kišenėje neskamba nė 
pora sidabrinių pensų! Pirmiau įsigyk gerą vardą ir pinigų, o 
tada žvalgykis į tokias kaip ji! 

— Aš taip ir noriu padaryti, sere, ir taip padarysiu,— atsa- 
kiau. 

— Tu padaryši? Tu, vaistinės žiurkė, nori įsigyti gerą vardą 
ir turto? Ką gi, pabandyk! Bet kol tu stengsies, mano duktė 
nelauks ir laimingai ištekės už to, kuris viską jau turi,— tu Žinai, 
apie ką kalbu. O tu, dukra, dabar jam pasakyk, kad tarp jūsų 
viskas baigta. | | 

— Aš negaliu iaip pasakyti, tėve,— atsiliepė Lilė, lygindama 
suknelės. klošstės.-— Jei nenorite manęs leisti už Tomo, aš atliksiu 
savo pareigą it už jo netekėsiu. Tačiau aš irgi turiu širdį, ir jokia 

pareiga neprivers manęs tekėti už nemylimo. Aš prisiekiau, kol 
Tomas gyvas, priklausyti tik jam vienam, ir daugiau niekam. 

— Matau, tu drąsi mergiūkštė! — prašneko skvairas.— Bet da- 
bar paklausyk, ką tau pasakysiu: arba tu ištekėsi už to, kurį aš 
tau išrinkau, ir tada, kai paliepsiu, arba išvarysiu tave iš namų — 
ir gyvenk, kaip išmanai. Nedėkingoji, ar užmiršai, kas tave už- 
augino? O tave, suski, atpratinsiu bučiuotis krūmuose su padorių 
žmonių dukterimis! 

Ir jis, užsimojęs lazda, puolė mane. 

Antrąsyk tą dieną mano gyslose užvirė karštas kraujas. Pa- 
griebęs ispano špagą, gulinčią šalia manęs žolėje, atstačiau ją į 
skvairą. Padėtis pasikeitė. Pirmiau man teko grumtis su lazda 
prieš špagą, o dabar špaga buvo mano rankose. Bet tuo tarpu 
Lilė, iš baimės riktelėjusi, spėjo suduoti. man iš apačios per ran- 
ką, ir špagos smaigalys atsidūrė viršum skvairo peties. Jei ne 
Lilė, aš tikriausiai būčiau kiaurai pervėręs jos tėvą ir užbaigęs 
savo dienas daug anksčiau — su kilpa ant kaklo. 
 — „Ar.pamišai?— sušuko Lilė.— Nejaugi tikiesi mane gauti, nu- 
žudęs mano tėvą? Tučtuojau mesk šalin špagą, Tomai! | 

— Matau, kad man beveik nėra ko tikėtis „tave laimėti, — 
karštai atšoviau,— bet pasakysiu, jog net dėl visų pasaulio mer- 
ginų nesileisiu mušamas lazda kaip koks vaikėzas. 

— Dėl to aš tavęs nesmerkiu, vaikinė,— jau švelniau prabilo 
skvairas Bozardas.— Matau, kad tu irgi turi drąsos, kuri tau išeis 
tik į gerą, ir prisipažįstu pasielgęs neteisingai, kai supykęs išva- 
dinau tave suskiu. Bet aš jau sakiau, kad šita mergaitė ne tau 
pora, todėl bus geriausia tau pasišalinti ir ją užmiršti. Ir sau- 
gokis, kad daugiau nepamatyčiau su ja bučiuojantis, jei tau brangi 
galva. O rytoj apie viską dar pasikalbėsiu su tavo tėvu, B if 
žinok! 

— Ką gi, aš eisiu, man jau laikas, — atsakiau.— Bet aš nie- 
kuomet nenustosiu vitlies, sere, kada nors pavadinti jūsų -dukterį 
savo žmona. Sudie, Lile! Palauksim, kol audra nurims! 

— Sudie, Tomai! — atsakė ji, apsipildama -ašaromis.— Neuž- 
miršk manęs, o aš savo priesaiką amžinai atsiminsiu. 

Tuo metu skvairas. Bozardas paėmė ją už rankos ir nusivedė. 

Aš irgi nuėjau sau — nelinksmaš, -bet nelabai ir susigraužęs, 
nes žinojau, kad nors tėvas ant manęs: ir supyko, vis dėlto lai- 
mėjau širdingą dukters meilę, o meilė gyvuoja ilgiau negu pyktis, 
ir vis vien anksčiau ar vėliau nugali. 

Truputį paėjėjęs, pagaliau prisiminiau ispaną, kuris man vi- 
sai iš galvos buvo išgaravęs besišnekant apie meilę, o paskui 
besivaidijant. Skubiai grįžau atgal nutempti ispano į daboklę, 


29 


iš anksto jausdamas malonumą, kad turėsiu ant ko išgiežti ap- 
maudą. Tačiau likimas jį išgelbėjo kvailio rankomis. Pasiekęs 
tą vietą, kur buvau palikęs ispaną, aš jo neberadau, o šalia me- 
džio,. prie kurio jis buvo tvirtai pririštas, stovėjo kaimo kvaišelis 
Bilis Minsas, žvilgčiodamas čia į medį, čia į sidabrinį pinigą ant 
savo delno.. 

. — Ei, Bili! Kur tas žmogus, kuris čia buvo pririštas? — pa- 
klausiau. 

— Nežinau, ponaiti Tomai,— sušvebeldžiavo jis Norfolko tar- 
me.— Turbūt jau pusę kelio bus nudūmęs, o kur — nežinau. Labai 
smarkiai nušuoliavo, kai jį užsodinau ant arklio. 

— Tu užsodinai jį ant arklio, kvaily? Kada tai buvo? 

— Kada buvo? Iš kur aš galiu žinoti. Gal valanda praėjo, 
o gal dvi. Aš laiko neskaičiuoju, jis pats susiskaičiuoja kaip smuk- 
lės šeimininkas, manęs nesiklausdamas. O, kad būtumėt matęs, 
kaip jis nurūko! Pentinai jo ilgiausi, o jis beveik suvarė juos 
arkliui į šonus. Ir ko čia stebėtis! Tiki pamanykit — vidury dienos 
karališkame kelyje -j; užpuolė plėšikai! Vargšelis iš baimės net 
kuoktelėjo, žodžio ištarti negalėjo, tik bliovė lyg avis. Tačiau 
Bilis jį atrišo, sugavo jam arklį ir užsodino ant balno, o už tą 
gerą darbą gavo štai šitą pinigą. Ir kaip jis apsidžiaugė, kada 
paleidau! O, kad būtumėt matęs, kaip nurūko! 

— Tu dar didesnis kvailys, negu maniau, Bili Minsai!l — pa- 
sakiau įpykęs.— Juk tas Žmogus vos manęs nenužudė! Aš jį 
priveikiau, surišau, o tu paleidai... 

— Tai jis norėjo jus nužudyti, ponaiti, o jūs jį surišote? Kodėl 
gi tada jo nepasaugojote, kol aš ateisiu? Būtume jį nuvedę į 
daboklę ir surakinę, tai mums vieni niekai. Štai jūs mane išvadi- 
note kvailiu. O jeigu pats būtumėte radęs žmogų, pririštą prie 
medžio, visą kruviną ir sudaužytą, iš baimės negalintį net žodžio 
ištarti, argi nebūtumėte jo paleidęs? Na, jis ir paspruko, liko tik 
va šitas pinigėlis. 

Ir kvaišelis pamėtėjo į orą monetą. 

Supratęs, kad Bilis sako teisybę ir kad aš pats esu kaltas, apsi- 
gręžiau ir, netaręs daugiau nė žodžio, nuėjau namų link, tik ne 
tiesiai, o taku, kertančiu kelią ir einančiu į Grafo Vynuogyno 
kalvos viršūnę. Aš norėjau šiek tiek pabūti vienas ir apgalvoti visa, 
kas įvyko tarp manęs, Lilės ir jos tėvo. 

Takas vingiavo šlaitu, apaugusiu tankiais krūmokšniais, tarp 
kurių stūksojo didžiuliai ąžuolai. Jie ir dabar matyti už poros 
šimtų jardų nuo namo, kur aš rašau. Per tuos krūmus ėjo takeliai, 
kuriais dažnai vaikštinėdavo mano velionė motina. Vienas ta- 
kelis raitėsi kalvos apačia palei vaizdingą Veivnio upę, o antras 

ėjo lygiagrečiai kalvos viršūne, kokiu šimtu pėdų aukščiau. Ki- 
taip tariant, abu tie takeliai arba, teisingiau, vienas apsukas 
takelis sudarė lyg ištęstą ovalą, kurio trumpi šonai kilo aukštyn 
kalvos šlaitais. 

Užuot ėjęs viršutiniu taku tiesiai į namus, aš truputį nusi- 
leidau žemyn ir pasukau apatine jo dalimi išilgai kranto. Čia 
iš vienos pusės tekėjo upė, o iš kitos kerojo tankūs krūmai. Aš 
dūlinau nuleidęs akis, giliai susimąstęs apie mūsų meilės džiaugs- 
mą, apie graudų išsiskyrimą su Lile ir apie jos tėvo pyktį. Man 
po kojomis pasimaišė kažkokia balta skepeta, bet aš paskendęs 
mintyse, neatkreipiau į ją dėmesio ir ispano špagos smaigaliu 
nusviedžiau šalin. Tačiau tos skepetos išvaizda ir forma įstrigo 
man į atmintį. Nuėjus dar trejetą šimtų žingsnių, kai jau buvau 
nebetoli namų, akyse man staiga vėl pasivaideno toji balta Žo- 
lėje gulinti skepeta ir prisiminiau, kad ji man kažkur labai ma- 
tyta. Nejučiomis mano mintys nukrypo nuo baltos skepetos į 
ispano špagą, kuria nusviedžiau ją šalin, o nuo špagos —į jos 
savininką. Kas jį atvedė į šitą kraštą? Tikriausiai kokie nors 
nedori kėslai. Kodėl, mane pamatęs, jis išsigando ir kodėl užpuolė, 
kai sužinojo mano pavardę? 

Aš sustojau, vis dar tebežiūrėdamas sau po kojomis, ir tuomet 
man į akis krito pėdos, įsispaudusios drėgname tako smėlyje. 
Tai buvo mano motinos pėdos. Aš būčiau jas pažinęs tarp tūks- 
tančio kitų pėdų, nes visoje apylinkėje nebuvo nė vienos moters 
tokiomis mažomis kojytėmis. 

Greta jų, tarytum persekiodamos, ėjo kitos pėdos. Iš pradžių 
pamaniau, kad jas bus palikusi irgi moteris: tokios siauros jos 
atrodė. Bet tuojau pat susiprotėjau, jog moters pėdos negali 
būti tokios ilgos, be to, jos buvo įspaustos man visiškai nežino- 
mais batais labai smailiais galais ir labai aukštais kulniukais. 
Ir tuomet staiga prisiminiau, kad ispanas avėjo kaip tik tokiais 
batais,— su juo šnekėdamas, gerai juos įsidėmėjau. Vadinasi, jo 
pėdos įmintos paskui mano motinos pėdas! Vadinasi, jis vijosi ją, 
nes daug kur abejos pėdos ėjo visai greta, o vietomis drėgname 
smėlyje tebuvo išlikusios jo batų įspaustos žymės, po kuriomis 
nebesimatė motinos pėdų. Ir tą pačią akimirką supratau, kokią 
baltą skepetą pirma nusviedžiau į šalį. Tai buvo mano motinos. 
mantilija! Aš ją pažinau, nes kiekvieną dieną matydavau ant 
motinos galvos, o dabar ji tysojo ant žemės. Visa tai suvokiau 
vienu akimirksniu ir tiesiog nustėrau, šiurpios baimės sukaustytas. 
Kam tas žmogus vijosi mano motiną ir kodėl jos mantilija atsi- 
dūrė ant tako?! | 


31 


Apsigręžiau ir kaip patrakęs leidausi bėgti į tą vietą, kur 
mačiau baltą mezginį. Pėdos visą laiką buvo man prieš akis. Štai 
ir toji vieta. Taip, čia mano motinos mantilija, tarsi nuplėšta 
kieno šiurkščia ranka. O kurgi ji pati? 

Nutirpusia širdimi vėl pasilenkiau, stengdamasis geriau įžiū- 
rėti pėdas. Čia jos buvo susipynusios, tartum du Žmonės grum- 
damiesi būtų trypinėję vietoje, pasisukdami čia į vieną, čia į kitą 
pusę. Toliau ant tako nieko nebebuvo matyti. Tada aš kaip ska- 
likas ėmiau lakstyti aplinkui. Pirmiausia pabėgėjau upės link, pas- 
kui aukštyn prieš kalną. Čia vėl užtikau pėdas: vieno žmogaus 
bėgta, o kito vytasi. Tomis pėdomis ėjau gerus penkiasdešimt 
jardų, kartais minkštoję vejoje pamesdamas jas iš akių, bet ir vėl, 
surasdamas smėlyje arba priemolyje. Taip jos mane atvedė prie 
didžiulio ąžuolo ir vėl susimaišė, nes čia persekiotojas pavijo savo 
auką. 

Dabar aš viską supratau ir iš baimės vos neapkvaišau. Kaip 
košmaro -apsėstas lyg be galvos ėmiau blaškytis į visas puses, 
kol pamačiau, pėdas einant toliau — ispano pėdas. Jos buvo ryš- 
kios: ir giliai įmintos, tartum žmogus būtų nešęs kokią sunkią 
naštą. Aš nuėjau tomis pėdomis. Iš pradžių jos mane vedė žemyn 
kalvos šlaitu prie upės, o paskui suko į šalį, į tą vietą, kur tankiau 
kerojo krūmai. Pačioje tankynėje jau sulapojusios šakos buvo 
prilenktos prie žemės, tarsi norint ką paslėpti. Aš jas prasklei- 
džiau. Vakaro prieblandoje prieš mane neaiškiai subolavo ne- 
gyvas motinos veidas. 


1 
TOMAS! PRISIEKIA" 


Nežinau, kiek laiko išstovėjau siaubo sukaustytas prie mylimos 
motinos kūno. Paskui bandžiau ja pakelti ir pamačiau, kad jos 
krūtinė perverta, perverta ta pačia špaga, kurią laikiau rankoje. 


Tada viską supratau. Čia ispano darbas! Aš jį sutikau, sku- 
bantį kuo toliau pabėgti nuo nusikaltimo vietos. Sužinojęs, kie- 
no 'aš sūnus, jis norėjo mane nužudyti iš neapykantos arba dėl 
kurios nors. kitos priežastiės. O aš laikiau tą nelabąjį savo ranko- 
se ir paleidau, neatkeršijęs vien dėl to, kad galėčiau susitikti su 
savo mylimąja! Jei būčiau žinojęs teisybę, jam būčiau padaręs 
tą patį, ką Anahuako žyniai daro tiems, kuriuos aukoja savo die- 
vams. 

Kai visa tai suvokiau, man iš akių paplūdo širdgėlos, pyk- 

čio ir gėdos ašaros. Apsigręžiau ir kaip pamišęs leidausi bėgti 
namo. 

Prie vartų sutikau tėvą ir brolį Džeirį — juodu raiti grįžo iš 
Bangio prekyvietės. Išvydę mane visą persimainiusį, abu išsyk 
sušuko: 

— Kas yra? Kas atsitiko? 

Tris kartus pakėliau akis į tėvą ir vis nesiryžau sakyti, bijoda- 
mas, kad toks smūgis jo nepakirstų. Bet turėjau galų gale prabilti 
ir viską pasakiau, kreipdamasis į brolį Džeifrį: 

— Tenai pakalnėje guli mūsų motina. Ją nužudė ispanas Chua- 
nas de Garsija. 

Išgirdęs mano žodžius, tėvas taip baisiai išbalo, tartum šir- 
dis jam būtų nustojusi plakti. Jo žandikaulis atkaro, iš plačiai 
pražiotos burnos išsiveržė dusli dejonė. Tačiau, įsikibęs į balno 
gugą, jis išsilaikė ant arklio ir, palenkęs prie manęs baltą kaip 
šmėklos veidą, paklausė: 

— Kur ispanas? Tu jį užmušei? 

— Ne, tėve. Aš su juo susitikau netoli Grabsvelio. Sužinojęs 
mano pavardę, jis norėjo mane nužudyti, bet aš jį apskaldžiau 
lazda, kruvinai sumušiau ir atėmiau iš jo špagą. 

— Na, o paskui? 

— O paskui paleidau iš savo rankų, nes nežinojau, ką jis 
padarė mano motinai. Aš jums paskiau viską papasakosiu... 

— Ir tu jį paleidai? Tu paleidai Chuaną de Garsiją? Tegu 
dangaus prakeikimas tave slegia, sūnau Tomai, kol neužbaigsi 
to, ką šiandien pradėjai! 

— Nekeikite manęs, tėve, aš jau pats širdyje save prakeikiau. 
Verčiau apsukite arklius ir kuo greičiausiai lėkite į Jarmutą — jis 
ten nujojo prieš porą valandų. Tenai stovi jo laivas. Gal dar spė- 
site jį sučiupti, kol neišplaukė. 

Netarę daugiau nė žodžio, tėvas ir brolis staigiai apgręžė 
žirgus ir pranyko nakties tamsoje. 

Visą kelią jie dūmė šuoliais. Jų arkliai buvo geri, ir per pusant- 
ros valandos su trupučiu, pašėlusiai lėkdami, juodu pasiekė Jar- 
mutą. Bet maitvanagis jau buvo išskridęs. Jo pėdomis jie nusku- 
bėjo į uostą ir sužinojo, kad visai neseniai ispanas išplaukęs jo 
laukusia valtimi į savo laivą, kuris stovėjo reide, iš anksto iškė- 
lęs beveik visas bures. Įlipus ispanui, laivas tuočtuojau išplaukęs 
ir dingęs nakties tamsoje. Tuomet mano tėvas liepė paskelbti, kad 
sumokėsiąs du šimtus auksinių tam, kas sugausiąs žmogžudį, ir 
tuoj du laivai leidosi jo vytis. Tačiau jie nespėjo sučiupti. Gero- 
kai prieš aušrą ispanų laivas išplaukė į atvirą jūrą ir dingo iš 
akių. 

Tuo tarpu, kai tėvas ir brolis išjojo, aš sušaukiau visus tarnus 
bei darbininkus ir pranešiau, kas atsitiko. Buvo jau visai sutemę, 
todėl pasiėmėm žibintus ir nuėjom prie tankių krūmų, kur gulėjo 
mano motinos kūnas. Aš žengiau pirmas, nes tarnai baiminosi. 
Bijojau ir aš, pats nežinau ko. Visai nesuprantama, kodėl motina, 
taip švelniai mane mylėjusi, dabar po mirties kėlė man tokį siau- 
bą. Kai atėjome į vietą ir kai tamsoje išvydau žibant dvi akis ir 
išgirdau traškant šakas, tai vos nesusmukau iš:baimės, nors Žino- 
jau, kad čia gali būti tiktai lapė arba koks benamis šuo, prima- 
sintas mirties kvapo. 

Pagaliau prisiiartinau prie motinos ir pašaukiau tarnus. Jos 
kūną paguldėme ant durų, kurios tam reikalui buvo nukeltos 
nuo vyrių, ir taip mano motina paskutinį kartą grįžo namo. 

Tasai takas amžinai liks man; prakeikta vieta. Nuo tos dienos, 
kai mano motiną nužudė jos pusbrolis Chuanas de Garsija, pra- 
slinko daugiau kaip septyniasdešimt metų; aš susenau ir pripratau 
prie visokių baisybių, bet vis tiek iki šiol nedrįstu tuo taku 
vaikščioti vienas, ypač naktimis. | 

Žinau, kad vaizduotė dažnai mums iškrečia piktų pokštų, ta- 
čiau galiu prisiekti, jog prieš kokius metus, kai vienąsyk išėjau 
statyti tetervinams raizgų ir lapkričio mėnesio vakarą atsidūriau 
prie to paties ąžuolo, visa ši scena vėl iškilo man prieš akis. 
Aš tarytum mačiau save jauną; sužeista mano ranka dar tebe- 
buvo aprišta Lilės nosine. Pamažėle aš leidausi į pakalnę, o pas- 
kui mane, sukumpę nuo baisios naštos, slinko keturių tarnų silue- 
tai. Kaip prieš septyniasdešimt metų, vėl girdėjau šnarant bangas 
ir ūžaujant vėją, šiugždenantį nendres paupy. Mačiau apniukusį 
dangų su tamsiai mėlynuojančiais retais pragiedruliais ir virpan- 
čius žibintų atšvaitus ant durų, ant išsitiesusios baltos tigūros 
su kruvina dėme krūtinėje. Taip, taip, aš girdėjau, kaip, eidamas 
priešakyje su žibintu rankoje, liepiau tarnams pasukti kiek į 
dešinę ir aplenkti duobę, ir buvo taip keista girdėti savo paties 
jaunatvišką balsą. Žinau, gerai žinau, kad tai buvo tik vizija, 
bet mes visi esame savo vaizduotės vergai ir visi bijome miru- 
siųjų, todėl net man baugu naktimis vaikščioti tuo taku, aš pats 
esu jau pusiau numirėlis. | 

Bet pagaliau mes su savo našta priėjome namus, kur moterys 
paėmė motinos kūną ir raudodamos pradėjo jį šarvoti. Aš turėjau 
ne tik pats tvardytis, visiškos nevilties apimtas, bet ir rūpintis 
savo seseria Mere, dėl kurios labiausiai bijojau. Maniau, kad iš 
siaubo ir sielvarto ji išprotės, bet galop ją sukaustė kažkoks su- 
stingimas, o aš nulipau žemyn ir ėmiau klausinėti tarnus, susė- 
dusius virtuvėje aplink židinį. Tą naktį niekas nėjo gulti. 

Iš tarnų sužinojau, kad kokia valanda ar kiek daugiau prieš 
mano susitikimą su ispanu jie matė ant tako, einančio į bažnyčią, 
puošniai apsirengusį nepažįstamą vyrą. Jis pririšo savo arklį kal- 
vos viršūnėje tarp gervuogių krūmų ir prožirnių, kurį laiką pa- 
stovėjo, tarytum ko dvejodamas, kol mano motina išėjo iš namų, 
o paskui ėmė leistis jai įkandin į pakalnę. Aš taip pat sužinojau, 
kad vienas iš mūsų žmonių, dirbusių sode už trejeto šimtų žings- 
nių nuo tos vietos, kur buvo nužudyta motina, girdėjo riksmus, 
tačiau neatkreipė į juos dėmesiio. Jis pamanė, kad ten išdykauja 
kokia porelė iš Bangio, kaip paprastai gegužės popietę atbėgusi 
padūkti po mišką. Iš tiesų tą dieną man atrodė, jog visa mūsų 
Ditčingemo parapija — tikra kvailių buveinė, o didžiausias buka- 
protis ir idiotas — aš pats. Šita mintis nuo to laiko ne kartą buvo 
atėjusi man į galvą jau kitokiomis aplinkybėmis. 

Bet štai išaušo rytas ir iš Jarmuto sugrįžo mano tėvas su. 
broliu. Jie parjojo svetimais arkliais, nes savuosius buvo nu- 
varę nuo kojų. O apie vidurdienį atėjo žinia, kad ispano ieškoti 
išplaukę laivai, kilus audrai, grįžo į uostą, taip ir neužtikę jo 
laivo. 

Nieko neslėpdamas, viską papasakojau tėvui, kaip buvau susi- 
dūręs su motinos žudiku, ir tėvas vėl ėmė ant manęs rūstauti, 
kam nepaklausiau proto balso ir, žinodamas, jog motina bijo 
kažkokio ispano, paleidau žudiką vien dėl to, kad galėčiau pasi- 
šnekėti su savo mylimąja. Brolis Džefris irgi nė kiek manęs ne- 
atjautė. Mergina patiko jam pačiam, ir jis supyko ant manęs, 
sužinojęs, kad mano pokalbis su Lile nebuvo bergždžias. Tačiau 
apie tai jis neužsiminė. Ir paskutinis lašas, perpildęs taurę, buvo 
skvairo Bozardo pasirodymas. Jis atvyko drauge su kitais kai- 
mynais aplankyti velionės ir pareikšti tėvui užuojautos. Po to 
skvairas Bozardas tuojau pat pasakė, kad mudų su Lile susižadė- 
ię prieš jo valią, kad šito jis nepakęsiąs, o jeigu aš ir toliau pas- 
kui ją sekiosiąs, tai iširsianti sena jųdviejų draugystė su mano 
tėvu. 

Smūgiai krito ant mano galvos iš visų pusių. Mielos motinos 
mirtis, ilgėjimasis savo mylimosios, su kuria buvau išskirtas, 
sąžinės graužimas, kam tiesiog iš rankų paleidau ispaną, tėvo 
rūstybė ir brolio pyktis — viskas išsyk mane prislėgė. Iš tiesų tos 
dienos buvo taip beviltiškai niaurios, jog tokiame amžiuje, kai 
gėda ir sielvartas užvis aštriausiai jaučiama, aš geidžiau tik nu- 
mirti ir gulti į kapą šalia motinos. Vienintelė paguoda man tuo- 
met buvo Lilės laiškutis, kurį įdavė jos patikėta tarnaitė. Lilė 
įtikinėjo karštai mane mylinti ir maldavo neprarasti vilties. 

Pagaliau atėjo laidotuvių diena, ir mano motiną, aprengtą 
baltutėliais rūbais, nuleido į jai skirtą vietą Ditčingemo bažnyčios 
navoje. Ten pat šalimais nūnai: ilsisi ir mano tėvas, o tolėliau po 
bronzinėmis statulomis — Lilės tėvai ir visi jų vaikai. 

Tos laidotuvės mane visai iškankino. Nebegalėdamas susi- 
tvardyti, tėvas iš sielvarto ėmė raudoti, o sesuo Merė apalpusi 
krito man ant rankų. Beveik visi žmonės bažnyčioje verkė: nors 
mano motina kilimo buvo svetimtautė, visi ją mylėjo už meilumą 
ir gerą širdį. 

Ir štai laidotuvės pasibaigė. Kilnioji ispanė, anglo žmona, 
miega amžinu miegu senoje bažnyčioje, kur dar ilgai ilsėsis ir 
tada, kai žmonės užmirš ne tik tragišką jos mirtį, bet ir patį 
vardą. O tai, matyt, jau greitai atsitiks, nes iš visų Vingiildų 
mūsų krašte belikau gyvas aš vienas. Tiesa, mano sesuo Merė 
paliko įpėdinių, kuriems atiteks visas mano turtas, išskyrus šio- 
kias tokias aukas Bangio ir Ditčingemo varguoliams, tačiau jos 
vaikų jau kitokia pavardė. | 

Pasibaigus apeigoms grįžau namo. Tėvas sėdėjo svetainėje, 
begalinės širdgėlos kamuojamas, o šalia jo — mano brolis Džeiris. 
Tėvas vėl pradėjo man karčiai priekaištauti, kam paleidau žudi- 
ką, kurį pats Dievas buvo atidavęs man į rankas. 

— Jūs užmirštate, tėve, kad jis piršosi merginai,— kandžiai 
pasakė Džefris.— Jam tai buvo, matyt, daug svarbiau. Ką gi, užtat 
jis iš karto nušovė du zuikius: leido žudikui pabėgti, nors žinojo, 
kad mūsų motina labiausiai bijojo ispano, ir dar supykdė mus su 
skvairu Bozardu, geru kaimynu, kuriam tos piršlybos kažkodėl 
labai nepatiko. 

— Taip, tai tiesa,— atsiliepė tėvas.— Tavo rankos, Tomai, su- 
teptos motinos krauju! 

Aš klausiausi, jausdamas, kad ilgiau nebegaliu kęsti tokios 
neteisybės. 

— Visa tai melas! — sušukau.— Ir aš tai kartoju net savo 
tėvui. Melas! Tas žmogus nužudė mano motiną, kai aš su juo 
dar nebuvau susitikęs. Jis jau grįžo į Jarmutą, į savo laivą, ir tik 
atsitiktinai paklydo. Kodėl gi jūs sakote, kad mano rankos sutep- 
tos inotinos krauju? O dėl Lilės Bozard, tai jau čia mano reika- 
las, brolau, o ne tavo, nors tu, žinoma, norėtum, kad viskas būtų 
kitaip! O jūs, tėve, kodėl anksčiau man nesakėte, kad bijote to 
ispano? Aš girdėjau tik kažkokias užuominas ir visai jų nepaisiau, 
nes galvoje man buvo kas kita. O dabar klausykite, ką pasakysiu. 
Jūs, tėve, užtraukėte man dangaus prakeikimą, kad jis mane 
slėgtų tol, kol surasiu žudiką ir užbaigsiu tai, ką esu pradėjęs. 
Tebūnie taip! Tegu mane persekioja dangaus prakeikimas, kol aš 

jį surasiu. Aš dar jaunas, bet užtat stiprus ir vikrus. Pirmai progai 
pasitaikius, vyksiu į Ispaniją ir gaudysiu jį tol, kol kur nudėsiu ar- 
ba sužinosiu, kad jo nebėra gyvo. Jei man duosite pinigų, ir taip 
padėsite jo ieškoti — gėrai, jei neduosite — išsiversiu ir be jų. 
Bet prieš Dievą ir prieš velionę motiną prisiekiu nenurimti ir 
nesustoti tol, kol nenusmeigsiu piktadario ta pačia špaga, kuria 
ji buvo nužudyta, kol neatkeršysiu žŽmogžudžiui už jos kraują 
arba įsitikinsiu, kad jis miręs, o jeigu dėl ko nors kada sulaužysiu 
savo priesaiką, tebūnie man lemta mirti dar baisesne mirtimi -ne- 
gu motinai, tegu mano siela bus atstumta danguje, o mano var- 
das amžinai paniekintas žemėje! 

Įniršio ir nevilties pagautas, taip aš prisiekiau, iškėlęs ran- 
ką į dangų, šaukdamas jį būti savo priesaikos liudininku. 

Tėvas į mane žiurėjo pritariamai. 

— Jei tu pasiryžai, sūnau Tomai, pinigų tau nestigs,— pasakė 
jis.— Aš pats tai padaryčiau, nes kraują galima nuplauti tik 
krauju, bet jau nebeturiu tiek sveikatos. Be to, Ispanijoje perne- 
lyg gerai mane pažįsta, ir šventasis teismas mane tuoj surastų. 
Taigi keliauk tu, aš tave laiminu į šitą žygį! Tu turi tai padaryti, 
nes mūsų priešas paspruko dėl tavo neapdairumo. 

— Taip, taip, jis turi keliauti, — pritarė mano brolis Džefris. 

— Tu taip sakai tik todėl, kad nori manim atsikratyti,— atrė- 
žiau jam piktai. — O manim atsikratęs, tikiesi užimti mano vie- 
tą šalia vienos merginos. Ką gi, pabandyk, jei sąžinė tau leidžia! 
Bet atsimink — intrigos už mano nugaros neprives tavęs prie 
gero! 

— Mergina atiteks tam, kas sugebės pavergti jos širdį, — atsa- 
kė Džeiris. 

— Merginos širdis jau pavergta, brolau. Tu gali nusipirkti iš 
tėvo pačią merginą, bet niekad nelaimėsi jos širdies, o mergina 
be meilės — menka laimė! 

— Gana! — įsikišo tėvas.— Ne laikas dabar plepėti apie meilę 
ir merginas. Klausykit manęs! Aš jums papasakosiu apie motiną 
ir apie ispaną, kuris ją nužudė. Seniau apie tai nekalbėjau, bet 
dabar turiu viską pasakyti. 

Ir tėvas pradėjo: 

— Kai buvau dar jaunas, tėvo valios klausydamas, turėjau 
išvykti į Ispaniją. Tenai pakliuvau į Sevilijos vienuolyną, ta- 
čiau vienuoliai ir vienuoliškas gyvenimas man nepatiko, ir aš iš 
ten pabėgau. Daugiau kaip metus verčiausi kaip įmanydamas, ka- 
dangi, pabėgęs iš vienuolyno, į Angliją grįžti bijojau. Tiesą sa- 
kant, gyvenau ne taip jau'prastai, įsigydamas pinigų įvairiais 
atsitikliniais būdais, bet daugiausia — gėda prisipažinti! — lošda- 

mas azrtinius lošimus, kurie man visada sekėsi. Taip vieną naktį 
prie lošimo stalo sutikau Chuaną de Garsiją. Tai tikroji jo pavar- 
dė. Jis įniršęs ją pasisakė Tomui, kai norėjo jį nudurti. 

Jau anais laikais Chuanas de Garsija turėjo blogą vardą, nors 
tebebuvo visai jaunas. Bet šiaip jis atrodė dailus, buvo aukštos 
kilmės ir malonaus elgesio. Vieną kartą jis kauliukais mane aplo- 
šė ir puikiai nusiteikęs pakvietė į svečius pas savo tetą, kilmingą 
Sevilijos našlę. Ji turėjo vienturtę dukterį, kuri ir buvo jūsų 
motina. Aš. sužinojau, kad toji mergina, Luisa de Garsija, sužie- 
duota su pusbroliu Chuanu, tačiau ne savo noru, kadangi suža- 
dėtuvių sutartis buvo pasirašyta tada, kai ji turėjo vos aštuone- 
rius metus. Ir vis dėlto ši sąjunga buvo teisėta ir tvirta, nes Is- 
panijoje tokios sužadėtuvės: beveik tolygios bažnyčios pašventintai 
santuokai. Moterys, susaistytos šitokiais ryšiais, paprastai nejau- 
čia savo sužadėtiniams jokių švelnių jausmų. Taip buvo ir jauna- 
jai Luisai. Iš teisybės įi Chuano de Garsijos tiesiog neapkentė ir 
bijojo, nors jis, manau, savaip įą mylėjo labiau už viską pasaulyje. 
Įvairiomis dingstimis ji išsiprašė Chuaną atidėti vestuves tol, kol 
jai sukaks dvidešimt metų. Bet juo šaliesnė ji darėsi, juo karš- 
čiau jis troško užvaldyti ją pačią, o kartu ir labai didelį jos turtą. 
Kaip vis ispanai, jis buvo nežabotai aistringas ir, kaip visi leng- 
vapėdžiai lošėjai, visuomet stokojo pinigų. 

Nesileisdamas į smulkmenas, pasakysiu, kad jau po pirmojo 
susitikimo aš ir jūsų motina vienas kitą pamilome, ir dabar vienin- 
telis mūsų noras buvo kto dažniau matytis. Tai mums buvo nesun- 
ku, kadangi Luisos motina taip pat bijojo ir nemėgo savo sūnėno 
iš vyro pusės ir norėjo išgelbėti dukterį nuo tų vedybų. Viskas 
baigėsi tuo, kad aš pasisakiau mylįs Luisą, ir mes slapta nutarė- 
me bėgti į Angliją. Tačiau tas gandas pasiekė Chuaną de Garsi- 
ją, kuris jų namuose turėjo savo seklių ir buvo pavydus bei kerš- 
tingas kaip tikras ispanas. 

Pirmiausia jis bandė atsikratyti varžovų, iškvietęs mane į dvi- 
kovą, tačiau aplinkybės mus privertė išsiskirti, nespėjus net špagų 
ištraukti. Tada jis pasamdė žudikus, kad jie su manim susidorotų, 
kai nakčia išeisiu į gatvę. Bet aš po švarku nešiojau grandinius 
šarvus, į kuriuos atsitrenkę sulūžo banditų durklai, ir pats vieną 
jų nudūriau. Dukart nieko nelaimėjęs, de Garsija vis vien nenu- 
siramino. Dvikova ir žmogžudystė iš pasalų jam nepavyko, tačiau 
buvo dar vienas būdas, pats tikriausias. Aš jau neišmanau, kaip 
jis sužinojo kai kurias smulkmenas iš mano gyvenimo, pavyz- 
džiui, kad aš pabėgęs iš vienuolyno, bet dabar jam beliko išduoti 
mane šventajam teismui kaip eretiką ir atskalūną. Vieną naktį 
jis taip ir padarė. 

Tai atsitiko prieš tą dieną, kai mes turėjome sėsti į laivą ir 
išplaukti iš Ispanijos. Luisa, jos motina ir aš sėdėjome jų namuo- 
se Sevilijoje, tik staiga į kambarį įsiveržė šeši vyrai, vilkintys. 
apsiaustais su gobtuvais ir nė žodžio netarę sučiupo mane. Kai 
paklausiau, ko iš manęs nori, jie nieko nepasakė, tik prikišo man 
prie veido kryžių. Aš iš karto viską supratau. Moterys, springda- 
mos ašaromis, atsitraukė atgal. Paskui jie mane slaptai ir tyliai 
nugabeno į šventojo teismo požemius. 

Nepasakosiu visko, ką teko tenai iškentėti. Dusyk mane gul- 
dė ant kankinamojo suolo, vieną kartą degino įkaitinta geležimi, 
tris kartus pliekė geležiniais virbais, o maitino tokiomis atmato- 
mis, kokių Anglijoje niekas neduotų nė šuniui. O kai buvo galu- 
tinai išaiškinta, kad aš tikrai pabėgęs iš vienuolyno ir pridaręs 
kitokių „šventvagysčių“, mane nuteisė sudeginti. 

Ir štai, kada po ištisų metų kankinimo ir baisybių jau buvau 
praradęs bet kokią viltį ir pasiruošiau mirti, netikėtai atėjo pa- 
galba. Paskutinį vakarą (rytojaus rytą turėjo mane gyvą sudegin- 
ti ant laužo) kalėjime, kur aš nusilpęs gulėjau ant šiaudų, pasi- 
rodė vyriausias mano kankintojas. Jis mane apkabino ir pasakė, 
kad atgaučiau drąsą, nes. bažnyčia pasigailėjusi mano jaunatvės 
ir nusprendusi grąžinti man laisvę. Iš pradžių klaikiai nusikvato- 
jau, manydamas,.kad čia bus tik naujas kankinimas, ir nepatikė- 
jau nė vienu jo žodžiu. Ir tik tada, kai man nuvilko skarmalus, 
aprengė padoriais drabužiais ir vidurnaktį išvedė už kalėjiimo 
vartų, patikėjau, kad Dievas padarė šį stebuklą. Iškankintas ir 
apkvaitęs stovėjau prie vartų, nežinodamas, kur bėgti, bet tuo 
tarpu prie manęs prisiartino juodu apsiaustu apsigobusii moteris 
ir sušnibždėjo: „Eime!“ Tai buvo jūsų motina. Iš Chuano de Gar- 
sijos pagyrų ji sužinojo apie mano likimą ir nusprendė mane iš- 
gelbėti. Tris kartus visi jos planai sužlugo, bet pagaliau, vienam 
apsukriam tarpininkui padedant, auksas padarė tai, ko nepadarė 
teisingumas ir gailestingumas. Už mano gyvybę ir laisvę Luisa 
turėjo sumokėti milžinišką sumą. | 

Tą pačią naktį mudu susituokėme ir pabėgome į Kadį. Tačiau 
Luisos motina negalėjo su mumis keliauti, kadangi sirgo ir nesi- 
kėlė iš lovos. Dėl manęs jūsų mieloji motina atsižadėjo visko, 
kas dar buvo likę iš jos turto, sumokėjus išpirką už mano gyvybę, 
ir paliko savo šeimą bei tėvynę — tokia didi yra moters meilė! 

Viskas buvo paruošta iš anksto. Kadyje stovėjo inkarą išme- 
tęs anglų laivas iš Bristolio —,,Merė“, ir už kelionę jau buvo su- 
mokėta. Tačiau nepalankus vėjas sulaikė mus uoste. Jis taip įsi- 
smarkavo, jog kapitonas, kad ir kaip norėdamas mus išgelbėti, 
nesiryžo vesti ,,„Merės“ į atvirą jūrą. Mes praleidome uoste dvi 


39 


dienas ir dar vieną naktį, bijodami visko pasaulyje ir vis dėlto 
laimingi, džiaugdamiesi savo meile. O būgštauta mūsų ne be rei- 
kalo. Kalėjimo sargai pakėlė aliarmą, visus įtikinėdami, kad aš 
pabėgęs padedamas velnio, savo pono, ir ėmė manęs ieškoti po 
visą pajūrį. Pasigedęs savo pusseserės ir sužadėtinės, Chuanas 
de Garsija suprato, kad mes pabėgome drauge. Iš pavydo ir ne- 
apykantos paaštrėjusi nuojauta jam padėjo žingsnis po žingsnio 
atsekti mūsų kelią, ir galų gale jis mus surado. 

Trečios dienos rytą siautulingas vėjas nurimo, ,„Merė“ pakėlė 
inkarą ir ėmė slinkti farvateriu. Bet kai laivas pradėjo suktis ir 
jūreiviai jau ruošėsi kelti bures, prie borto priplaukė valtis su 
dviem dešimtimis kareivių. Paskui ją greitai yrėsi dar dvi valtys, 
Iš pirmosios valties kapitonui buvo įsakyta nuleisti inkarą, nes 
šventojo teismo paliepimu laivas turįs būti sulaikytas ir apieško; 
tas. Kaip tyčia, aš buvau ant denio ir jau norėjau lipti žemyn pasi: 
slėpti, bet vienas iš vyrų, sėdinčių valtyje, pašoko ir suriko, kad aš 
ir esąs tasai pabėgęs eretikas, kurio jie ieškojo. Tą vyrą pažinau 
iš karto: tai buvo Chuanas de Garsija. 

Tikriausiai kapitonas būtų mane išdavęs, nes išsigando, kad 
jo laivo nesulaikytų, o paties su visa įgula nesukištų į kalėjimą. 
Bet aš, nevilties pagautas, nusiplėšiau drabužius ir, atidengęs bai- 
sias žaizdas visame kūne, sušukau jūreiviams: „Anglai, nejaugi 
atiduosite savo tėvynainį šitiems svetimšaliams velniams? Pažiū- 
rėkite, ką jie man padarė! — Ir parodžiau vos surandėjusias opas, 
likusias nuo įkaitintų žnyplių.— Jei mane išduosite, tai man teks 
iškentėti dar baisesnes kančias, ir aš būsiu gyvas sudegintas! Pa- 
sigailėkite bent mano žmonos, jeigu jums manęs negaila! O jeigu 
jūsų širdyse nėra gailesčio, duokite man špagą, ir aš pats išsigel- 
bėsiu nuo kankinimų!“ 

lr tada vienas jūreivis iš Sautvoldo, pažinojęs mano tėvą, su- 
šuko: „Prisiekiu Dievu, aš už tave, Vingtildai! Jeigu jiems reikia 
tavęs ir tavo mylimosios, pirmiau jie turės mane nukauti!“ Taip 
sakydamas, stvėrė lanką, nutraukė nuo jo apmovą ir, uždėjęs strė- 
lę, nutaikė į valtyje sėdinčius ispanus. Paskui ir kiti jūreiviai ėmė 
šaukti: „Jeigu jums reikalingas kas nors iš mūsų, eikite šen ir 
pasiimkite patys, prakeikti kankintojai!“ 

Ziūrėdamas į jūreivius, įsidrąsino ir kapitonas. Nieko ispanams 
neatsakęs, jis paliepė pusei įgulos kuo greičiau iškelti bures, o 
kitiems tuo laiku būti pasirengusiems nublokšti kareivius, jeigu 
tie bandys lipti ant denio. 

Bet tuo tarpu; priplaukė kitos dvi valtys ir kabliais užsikabino 
už laivo borto. Kažkoks ispanas užsiropštė iki falšborto, paskui ant 
denio, ir aš pažinau vieną iš inkvizicijos dvasininkų, kuris per 

kankinimus mane kvotė. Aš tiesiog pasiutau, prisiminęs, kaip tas 
nelabasis stovėjo ir ragino mano kankintojus vardan Dievo meilės 
pasistengti. Ištraukęs iš Sautvoldo jūreivio rankų lanką, kiek ga- 
lėdamas įtempiau templę ir paleidau strėlę. Aš neprašoviau pro 
šalį, Tomai, nes šaudyti iš lanko mokėjau taip kaip ir tu. Ispanas 
nuvirto aukštielninkas į jūrą su angliška strėle krūtinėje. 

Po to niekas nebemėgino lipti į laivą; ispanai į mus tik šaudė, 
ir jiems pavyko sužeisti vieną žmogų. Kapitonas mums įsakė padė- 
ti lankus ir pasislėpti už falšborto, nes vėjas jau išpūtė bures. Ta- 
da Chuanas de Garsija atsistojo valtyje stačias ir prakeikė mane 
ir mano žmoną. | 

„Vis vien nuo manęs nepabėgsite! — šaukė, suvtirtindamas sa- 
vo žodžius bjauriausiais ispaniškais keiksmais.— Net jeigu man 
tektų laukti dvidešimt metų, vis tiek atkeršysiu jums ir visiems, 
kas jums brangus! O tu, Luisa de Garsija, atsimink: kad ir kur 
pasislėptum, aš tave surasiu, o kai susitiksime, teks tau eiti su 
manim, kur aš panorėsiu, arba toji valanda bus tavo mirties 
valanda!“ 


Bet mes jau plaukėme į Angliją, ir valtys netrukus pasiliko 
užpakaly. 


— Štai, mano sūnūs,— baigė pasakoti tėvas,— dabar žinote, 
kas man nutiko jaunystėje ir kaip aš vedžiau jūsų motiną, kurią 
šiandien palaidojau. Chuanas de Garsija savo Žodį ištesėjo. 

— O vis dėlto keista,— pratarė Džeiris,— kad po tiek metų 
jis nužudė mūsų motiną. Juk, kaip sakėte, jis kadaise ją mylėjo. 
Iš tiesų, nė vienas piktadarys taip nepadarytų! 

— Nėra ko čia stebėtis, — atsakė tėvas.— Mes nežinome, apie 
ką juodu kalbėjosi, kol ji dar buvo gyva. Aišku tik viena: kai jis 
šūktelėjo Tomui, kad norėtų pažiūrėti, kiek teisingos yra pranašys- 
tės, tai turėjo galvoje kažkokius jūsų motinos žodžius. Be to, prieš 
daugelį metų de Garsija buvo prisiekęs, kad ji turės eiti su juo 
arba jis ją nužudys. Tavo motina, Džeiri, buvo dar graži, ir, ga- 
limas daiktas, jis pasiūlė jai: pasirinkti — arba bėgti su juo, arba 
mirti. O daugiau, mano sūnau, ir nesistenk sužinoti. .. 

Tėvas užsidengė veidą rankomis ir ėmė raudoti širdį veriančiu 
balsu. | 

— Kodėl gi anksčiau, tėve, mums to nepapasakojote? — pa- 
klausiau aš, kai jau vėl galėjau ištarti žodį. — Tada žemėje jau 
dabar būtų vienu niekšu mažiau ir man nereikėtų leistis į tolimą 
kelionę. 

Aš net neįsivaizdavau, kokia tolima bus ta kelionė! 

VI 
SUDIE, MYLIMOJI! 


Praslinkus dvylikai dienų po motinos laidotuvių ir po to, kai 
tėvas mums papasakojo savo vedybų istoriją, aš jau buvau pasi- 
ruošęs vykti į kelionę ieškoti ispano. Jarmuto uoste kaip tik stovė- 
jo laivas, kuris turėjo plaukti į Kadį. Tasai šimto tonų taipos 
laivas vadinosi „„Avantiūristas“. Jis vežė gelumbę ir kitokias ang- 
liškas prekes, o atgal buvo manoma grįžti su vynu ir kukmedžio 
lazdomis, iš kurių dirbami lankai. 

Tėvas sumokėjo už mano kelionę laivu, be to, davė man pen- 
kiasdešimt svarų auksu. Daugiau su savim imti nerizikavau, bet 
tėvas man dar išrūpino iš Jarmuto pirklių rekomendacinius laiš- 
kus jų agentams Kadyje: rekomendacijose buvo nurodyta išduoti 
man bet kokią reikiamą sumą iki šimto penkiasdešimt angliškų 
svarų ir teikti visokeriopą paramą. 

„Avantiūristas“ turėjo išplaukti birželio mėnesio trečią dieną. 
Pirmosios vakare man reikėjo išvykti į Jarmutą. Mano daiktai 
buvo nusiųsti iš anksto, ir aš su visais jau atsisveikinau, išskyrus 
vieną žmogų, kaip tik tą, su kuriuo išvykdamas labiausiai norėjau, 
pasimatyti. Nuo to karto, kai mudu prisipažinome, jog vienas kitą 
mylime, Lilę mačiau tik savo motinos: laidotuvėse, bet pasikalbėti 
tuomet negalėjome. Ir dabar atrodė, jog turėšiu išvykti, su ja ne- 
atsisveikinęs ir nepasakęs jai nė vieno žodžio, nes skvairas Bo- 
zardas liepė įspėti, kad jeigu aš išdrįsiąs prisiartinti prie jo na- 
mų, tarnai išmesią manę už durų, o susilaukti tokios gėdos aš 
visai nenorėjau. 

Sunku man buvo net nepasakius mylimajai paskutinio „su- 
die“, leistis į tokį tolimą kraštą, iš kur galėjau ir nebegrįžti. 

Nežinodamas, ką daryti, pasisakiau savo sielvartą tėvui, viską 
jam išklojau ir paprašiau padėti. 

— Aš vykstu atkeršyti už mūsų bendrą skriaudą,— pasakiau 
jam.— Galbūt dėl mūsų šeimos garbės man teks žūti. Tad pa- 
dėkite man dabar, tėve! 

— Mano kaimynas Bozardas,— atsakė tėvas,— taiko išleisti 
dukterį už tavo brolio Džefrio, o ne už tavęs, Tomai. Kiekvienas 
gali kaip nori elgtis su tuo, kas jam priklauso. Bet šiandien, jei 
sugebėsiu, aš tau padėsiu. Tikiuosi, kad manęs jis neišvarys! Liepk 
balnoti arklius: josim pas Bozardą drauge. 

Nepraėjo nė pusvalandis, o mes jau buvome prie Lilės namų. 
Tėvas pasakė norįs pasikalbėti su skvairu. Tarnas, atmindamas 
savo šeimininko įsakymą, pasižiūrėjo į mane abejodamas, bet vis 

dėlto įleido mus į svetainę, kur gurkšnodamas alų sėdėjo pats 
skvairas Bozardas. 

— Laba diena, kaimyne! — subambėjo skvairas.— Malonu tave 
matyti. Bet tu atsivedei tą, kuris čia visai nepageidaujamas, nors 
jis ir tavo sūnus. 

— Čia jį atsivedžiau paskutinį kartą, brolau Bozardai,— atsa- 
kė tėvas.— Išklausyk jo prašymo. Tu gali jam atsakyti taip arba 
ne — tai tavo dalykas, bet jeigu atmesti jo prašymą, mūsų drau- 
gystė nuo to nepasidarys stipresnė. Vaikinas šįvakar išvyksta — 
skuba į laivą, kuriuo plauks į Ispaniją. Jis keliauja ieškoti to, kas 
nužudė jo motiną, ir keliauja laisva valia, kadangi pats to nenorė- 
damas leido žudikui pabėgti, ir aš manau, kad daro teisingai. 

— Jis dar vaikigalis! — tarė skvairas Bozardas.— Per jaunas 
tokiam žygiui, ypač dar svetimame krašte! Tačiau man jo drąsu- 
mas patinka, ir aš linkiu jam gero. Ko jis iš manęs nori? 

— Kad leistum atsisveikinti su savo dukteria. Žinau, jo pir- 
šimasis tau nepatinka, ir tuo nesistebiu. Aš ir pats esu tos nuo- 
monės, kad jis dar per jaunas galvoti apie vedybas. Bet jeigu dar 
vieną kartą jis pasimatys su mergina, nieko blogo nebus. O da- 
bar — tark savo žodį! 

Truputį pagalvojęs, skvairas Bozardas atsakė: 

— Šiaip jis šaunus vaikinas, nors ir nebus mano žentas. Ir 
keliauja toli. Ką čia žinai — gal visai nebegrįš? Nenoriu, kad 
blogų žodžiu mane minėtų. Eik antai po tuo buku, Tomai Ving- 
fildai, ir lauk. Aš nusiųsiu tenai Lilę. Gali su ja pusvalandį pasi- 
kalbėti. Tik žiūrėk — ne ilgiau! Be to, niekur nenueikite, kad pro 
langą būtų matyti. Ir nedėkok man, eik, kol neapsigalvojau. 

Aš išbėgau iš namų, alpstančia širdimi sustojau po buku ir 
ėmiau laukti Lilės tartum angelo iš dangaus. Ir tikrai, kai ji atė- 
jo, pagalvojau, kad net angelas negali būti gražesnis, geresnis 
ir meilesnis. 

— O Tomai! — sušnibdžėjo ji, kai pasisveikinome.— Nejaugi 
tu iš tikrųjų plauki už jūros ispano ieškoti? 

— Taip, plaukiu ieškoti to ispano, man reikia surasti jį. Ne, 
tik neverk! Aš prisiekiau tai padryti, o jei neišpildysiu priesaikos, 
tai užsitrauksiu gėdą. | 

— O. aš dėl tavo priesaikos turiu likti našlė, dar nespėjusi 
tapti tavo Žmona? Ak, Tomai, jeigu išvyksi, niekados tavęs nebe- 
pamatysiu! 

— Ką gali žinoti, mieloji. Mano tėvas buvo už jūrų, patyrė 
tiek pavojų ir laimingai sugrįžo. 

— Jis Žinoma, sugrįžo, ir net ne vienas! Tu jaunas, Tomai, 

o tolimose šalyse tiek daug gražių ir kilmingų merginų! Argi taip 
toli būdama aš išliksiu tavo širdyje? 

— Prisiekiu, Lile... 

— Ne, Tomai, neprisiek: kam padaryti dar vieną nuodėmę, 
jei kartais sulaužytum prriesaiką? Tik atsimink mane, o aš tavęs 
niekada neužmiršiu! Juk gali būti, — o, širdis man plyšta, apie 
tai pagalvojus! — gali būti, kad čia paskutinis mūsų susitikimas 
žemėje. O jeigu taip, tada tikėkimės susitikti danguje. Bet dėl vie- 
no dalyko būk tikras: aš liksiu tau ištikima, kol gyva, o tėvas te- 
gul daro ką nori,— greičiau aš numirsiu, negu sulaužysiu savo pa- 
žadą. Žinoma, esu per jauna taip drąsiai kalbėti, bet taip bus. 
O Dieve, šis išsiskyrimas baisesnis už mirtį! Jei taip dabar užmig- 
tume amžinu miegu, kad visi mus užmirštų! O gal iš tiesų tau 
geriau išvažiuoti... Juk jeigu pasiliktum, kokia būtų mūsų dalia, 
kol gyvas tėvas, o aš noriu, kad jis ilgai gyventų. 

— Amžinas miegas ir užmarštis ateis greit, Lile; dar niekas 
per daug ilgai to nelaukė. Tačiau, kol esame gyvi, reikia gy- 
venti. Taigi pasimelskime, kad gyventume vienas dėl kito! Aš 
iškeliauju ne tik priešo ieškoti, bet ieškoti ir turtų, ir dėl tavęs 
aš juos įsigysiu, kad mudu galėtume susituokti. 

Lilė liūdnai palingavo galvą. 

"-— Tai būtų per didelė laimė, Tomai. Žmonės retai tuokiasi 
iš tikros meilės, o jeigu taip ir atsitinka, tai paprastai jie tuoj 
vienas kitą praranda. O mes turime būti dėkingi, kad patyrėme, 
kokia gali būti meilė žemėje. Ir jei mums nelemta daugiau susi- 
tikti — mylėsimės aname pasaulyje, kur niekas mums nedraus. 

Dar ilgai šnekėjomės, be sąryšio kuždėdami meilės, ilgesio 
ir vilties žodžius, kaip mumis dėti būtų darę kiti jaunuoliai. 
Pagaliau Lilė apsidairė ir su liūdna, švelnia šypsena pasakė: 

— Jau laikas, mielasis. Antai tarpdury stovi mano tėvas ir 
šaukia mane. Viskas baigta. 

Lilę už seno buko kamieno. Čia apglėbiau ją ir apibėriau buči- 
niais, ir ji nesidrovėdama irgi mane bučiavo. 

Menkai bepamenu, kas buvo paskui. Tik atsimenu, kai jojome 
namo, aš vėl išvydau mylimosios veidą, liūdną ir susimąsčiusį: 
Lilė žiūrėjo, kaip aš traukiausi iš jos gyvenimo. Paskui ištisus 
dvidešimt metų regėjau akyse tą liūdną ir dailų veidą, kaip kad 
regiu ir dabar, neišdildytą nei gyvenimo, nei mirties. Kitos mo- 
terys mane irgi mylėjo, teko man išgyventi ir baisesnių išsisky- 
rimų, bet toji mergina ir jos atsisveikinimo žvilgsnis paliko man 
stipriausius prisiminimus. Zvelgdamas į praeitį, visada regėdavau 
jos veidą ir žinojau, kad jis niekuomet neišblanks. Argi gali koks 

nors liūdesys prilygti jaunatvės liūdesiui? Argi gali koks nors siel- 
vartas prilygti šio išsiskyrimo širdgėlai? Aš žinau tik vieną tokį 
sielvartą; man buvo lemta jį patirti po daugelio metų, bet apie 
tai papasakosiu vėliau. | 

Iš pirmosios meilės paprastai juokiamasi, bet jeigu tai tikra 
meilė, jeigu ne šiaip bundančios aistros plykstelėjimas, tai tokia 
pirmoji meilė virsta paskutine meile, amžina meile, pačia laimin- 
giausia arba karčiausia dalia, kokia tik gal tekti vyrui arba mo- 
teriai. Tai sakau aš, senas Žmogus, nemaža visko patyręs savo 
amžiuje. Ir tai — šventa tiesa. 

Užmiršau papasakoti dar vieną dalyką. Kai mudu, nevilties 
apimti, už seno buko kamieno bučiavomės ir glamonėjomės, Lilė 
nusimovė nuo piršto žiedą ir įkišo man J ranką, sakydama: „Kas 
motinos žiedas. Jis ir dabar žiemos saulės šviesoje tebeblizga ant 
raukšlėtos mano rankos, rašančias šias eilutes. Ilgus metus, kupi- 
nus netikėčiausių įvykių, visur ir visada, mūšyje ir meilės džiaugs- 
muose, stovyklų laužams degant ir aukuro liepsnai degant ar 
vienišoms žvaigždėms mirgant vidur nykios negyvenamos dyky- 
nės šis žiedas spindėjo ant mano piršto, primindamas tą, kuri 
man buvo jį davusi. Ir su šiuo žiedu aš nužengsiu į kapą. Lygaus 
auksinio žiedo vidinėje pusėje išgraviruotas devizas, dabar jau ap- 
sitrynęs dvieilis: 


Nors toli tu, 
Širdy mes kartu. 


Iš tiesų mums tinkami žodžiai! Jie ir šiandien nėra praradę savo 
reikšmės. 

Tą pačią dieną mudu su tėvu išjojome į Jarmutą. Mano brolis 
Džefris su mumis nejojo, bet atsisveikinom mes draugiškai, ir aš 
tuo džiaugiuosi, nes daugiau jo nebemačiau. Apie Lilę Bozard ir 
apie savo jausmus mes nepasakėme nė žodžio, nors puikiai žino- 
jau, kad vos dingus man už posūkio, jis pasistengs užimti mano 
vietą jos širdyje. Jis iš tikrųjų bandė taip padaryti, bet už tai aš 
jam atleidžiu. Tiesą sakant, negalima per daug jo peikti, nes 
argi būtų atsiradęs bent vienas vyras, kuris pamatęs Lilę nebūtų 
panorėjęs jos vesti? Pirmiau mudu su Džeifriu buvome geri drau- 
gai, tik paskui, kai abu subrendome ir pamilome Lilę, pamažu 
pradėjome vienas nuo kito tolti. Ir visai suprantama. Be to, Džei- 
ris nieko nelaimėjo, ir aš tiesiog neturiu už ką ant jo pykti. Kur 
kas geriau prisiminti vaikišką mūsų draugystę, o visa kita už- 
miršti. Dievai jo nematę! 

Mano sesuo Merė, po Lilės Bozard gražiausia mergina visoje 
apylinkėje, graudžiai verkė, išsiskirdama su manim. Ji buvo tik 
metais už mane jaunesnė, ir mudu švelniai vienas kitą mylėjome: 
juk mūsų prisirišimo netemdė jokia konkurencija! Kaip mokė- 
damas Merę paguodžiau ir, papasakojęs, kas įvyko tarp manęs ir 
Lilės, paprašiau ją stoti mūsų pusėn. Merė prižadėjo padaryti 
viską, ką tik galėsianti, ir nors nepasakė, ką turi galvoje, tačiau 
aš supratau: sesuo tikisi mums padėti. Kaip jau minėjau, Lilė 
turėjo brolį, daug vilčių teikiantį jaunuolį, kuris tuo metu mokėsi 
koledže. Mano sesuo ir jis vienas kitam labai patiko, tad vėliau 
toks patikimas galėjo pavirsti ir stipresniu jausmu. 

Taigi mes paskutinį kartą pasibučiavome ir su ašaromis at- 
sisveikinome. Tėvas ir aš sėdome ant arklių ir leidomės į kelionę. 
Bet kai prajojome Pirnhoustritą ir užkopėme ant neaukštos kalvos 
už Vaintordo malūnų, esančių į kairę nuo Bangio, aš pristabdžiau 
savo arklį, pažvelgiau atgal į vaizdingą Veivnio slėnį, ir skausmas 
suspaudė man širdį. Jei būčiau žinojęs, ką teks išgyventi, kol vėl 
išvysiu gimtąjį kraštą, tikriausiai ji būtų plyšusi. Bet viešpats 
Dievas, per savo išmintingumą siunčiantis žmonėms sunkiausius 
išbandymus, gelbsti juos, neteikdamas žinojimo galios. Mat jeigu 
mes galėtume numatyti ateitį, manau, tik nedaugelis iš mūsų 
sutiktų savo noru jos laukti. Todėl aš paskutinį kartą ilgu Žžvilgs- 
niu palydėjau tolumoj juoduojančius ąžuolų vainikus, už kurių 
buvo Lilės namai, ir suraginau arklį. 

Kitą dieną įlipau į „Avantiūristą“, ir laivas pakėlė bures. Prieš 
pat išplaukiant tėvo širdis sudrebėjo: jis prisiminė, jog aš buvau 
motinos mylimiausias, ir pabūgo, kad gali manęs daugiau nebe- 
matyti. Tėvas tiek sunerimo, kad pačiu paskutiniu momentu pa- 
keitė savo sprendimą ir norėjo mane sulaikyti. Bet aš nebegalėjau 
sustoti: buvau jau iškentėjęs visą išsiskyrimo kartėlį ir negei- 
džiau grįžti brolio ir kaimynų pajuokai. 

— Per vėlu! — pasakiau tėvui.— Jūs pats norėjote, kad aš at-. 
keršyčiau, ir tam mane skatinote žiauriausiais žodžiais. O da- 
bar, jei netgi tikrai žinočiau, kad po savaitės mirsiu, vis vien 
namie nelikčiau, nes tokių priesaikų kaip mano neatsižadama, ir 
kol ji neįvykdyta, mane slėgs prakeikimas. 

— Tebūnie taip, sūnau! — atsidusęs tarė tėvas.— Baisi tavo 
motinos mirtis tuomet aptemdė man protą, ir aš prišnekėjau tokių 
dalykų, dėl kurių, ko gero, man dar teks gailėtis. Tik, visa laimė, 
vargu ar besulauksiu tos dienos, nes mano širdis sugniuždyta. 
Man reikėjo atsiminti, kad atpildą duoda Dievas, kuris ilgainiui 
už viską atlygins be mūsų pagalbos. Neminėk manęs blogu žodžiu, 

mano berniuk, jei nebesusitiksime. Aš tave myliu, ir tiktai dar 
didesnė meilė tavo motinai privertė mane taip rūsčiai su tavim 
pasielgti. 

— Žinau, tėve, ir nepykstu. Bet jeigu jūs pats tariatės esąs 
man skolingas, tai nors tiek pasistenkite, kad mano brolis ne- 
kenktų mudviem su Lile, kol manęs čia nebus. 

— Padarysiu, ką galėsiu, sūnau, nors turiu prisipažinti, kad 
mielu noru jį su Lile apvesdinčiau, jeigu judu nebūtumėt taip 
karštai vienas kito pamilę. Bet, kartoju, jau nebeilgai galėsiu 
rūpintis tavo ir kitais žemiškais reikalais, o kai manęs nebebus, 
viskas toliau klostysis savaime. O tau, Tomai, prisakau: kad ir 
kas atsitiktų, neužmiršk savo tikėjimo ir savo tėvynės, venk berei- 
kalingų kivirčų, laikykis atokiau nuo moterų, žudančių mūsų jau- 
nystę, o svarbiausia — valdyk savo liežuvį ir savo charakterį, nes 
jis anaiptol ne iš švelniųjų. Be to, kur tik būsi, neniekink svetimos 
šalies tikėjimo, nesityčiok iš jos papročių ir nelaužyk jų, kitaip 
sužinosi, kokie žiaurūs esti Žmonės, galvodami, kad to geidžia 
jų dievai, — tą aš pats esu patyręs! 

Aš atsakiau, kad jo patarimų neužmiršiu, ir iš tikrųjų vėliau 
jie mane apsaugojo nuo daugelio nemalonumų. Paskui tėvas mane 
apkabino, palaimino, ir mes išsiskyrėme. 

Daugiau aš jo nemačiau. Nors mano tėvas buvo dar nelabai 
senas, bet maždaug po metų, kai išvykau, jis pasimirė. Širdies 
priepuolis jį ištiko tuo momentu, kai vieną sekmadienį po pamaldų 
jis stovėjo Ditčingemo bažnyčios navoje netoli altoriaus, susi- 
mąstęs prie mano motinos palaikų. Taip jis mirė, palikęs mano 
broliui visas savo Žemes ir turtą. Amžiną atilsį duok jam, Vieš- 
patie! Tėvas buvo atviros širdies Žmogus, bet per daug mylėjo 
mano motiną, tad neįstengė plačiai žiūrėti į gyvenimą ir visada 
būti teisingas. Šitokia meilė, įgimta tik moterims, gali pavirsti 
jausmu, panašiu į paprastą egoizmą, ir tokios meilės pakerėtas 
žmogus gali pradėti abejingai žiūrėti į visa kita. Palyginti su 
motina, vaikai mano tėvui buvo niekas, ir jis mielai būtų mus 
visus atidavęs, jei tik būtų galėjęs grąžinti jai gyvybę. Bet galų 
gale tai buvo tauri yda, nes tėvas, tos aistros apimtas, apie save 
visiškai negalvojo, o už mylimąją irgi buvo brangiai užmokėjęs. 

Apie kelionę į Kadį, kur — ėjo tokie gandai — nuplaukęs ir de 
Garsijos laivas, beveik nėra ko pasakoti. Biskajos įlankoje pakilo 
priešinis vėjas ir mus nunešė į Lisabonos uostą, kuriame ir prisi- 
glaudėme. Bet galop laimingai pasiekėme Kadį, išbuvę jūroje 
keturiasdešimt dienų. 

VII 
ANDRESAS DE FONSEKA 


Dabar turiu papasakoti viską, kas man nutiko Ispanijoje, kur 
praleidau metus su viršum. Tačiau kalbėsiu trumpai, nes įei pra- 
dėsiu leistis į smulkmenas, tai tikriausiai pats mirsiu nespėjęs 
baigti pasakojimo. | 

Pirmiausia Gvadalkviviro upe prieš srovę nukeliavau į Se- 
viliją. Šio senovės maurų miesto grožybėmis žavėjosi daugelis 
keliautojų, ir jų neaprašinėsiu, nes man reikės papasakoti apie 
tokias žemes, kur dar nėra buvęs nė vienas iš grįžusių į Angliją 
drąsuolių. 

Taigi trumpai. Aš pagalvojau, kad man turbūt teks kurį laiką 
užtrukti Sevilijoje, todėl, nenorėdamas patraukti dėmesio ir išleisti 
daug pinigų, nusprendžiau imtis savo pirmykščio darbo — toliau 
studijuoti mediciną. Tuo reikalu kreipiausi į anglų prekybos bend- 
rovės agentus, kurie privalėjo man padėti, ir gavau iš jų reko- 
mendacinius laiškus Sevilijos gydytojams. Laiškuose, mano pa- 
ties prašymu, aš buvau pristatytas Diego d'Ailos vardu, nes ne- 
norėjau, kad visi žinotų, jog esu anglas. Iš pažiūros į anglą aš 
ir nebuvau panašus; kaip jau minėta, buvau grynai ispaniško 
gymio, ir išduoti mane galėjo tiki kalba. Bet ir šita kliūtis kasdien 
mažėjo. Nuo pat vaikystės išmokęs iš motinos ispaniškai, nepra- 
leisdavau nė vienos progos, stengdamasis įprasti geriau skaityti 
bei kalbėti, ir jau po pusmečio tobulai mokėjau kastiliečių šnektą, 
tad nuo tikro ispano mane beskyrė vos pastebimas akcentas. Ap- 
skritai, kalbos mokytis man lengvai sekėsi. 

Atvykęs į Seviliją, savo daiktus palikau viename iš kukliausių 
viešbučių ir tuoj pat išėjau įteikti rekomendacinio laiško garsiam 
Sevilijos gydytojui, kurio pavardės dabar nebeatsimenu. Tas gy- 
dytojas turėjo puikų namą plačioje, grakščiais medžiais apsodinto- 
je Palmių gatvėje, į kurią ėjo kitos mažos gatvelės. Viena tokia 
gatvele aš ir patraukiau iš savo viešbučio. Tai buvo siauras, tylus 
skersgatvis; namus nuo jo skyrė iš trijų pusių uždari vidiniai 
kiemeliai, ispaniškai vadinami patio. Eidamas skersgatviu, at- 
kreipiau dėmesį į žmogų, sėdintį paunksnėje ant taburetės prie 
savo kiemelio. Tas nedidutis sudžiūvęs senukas nuostabiai pro- 
tingomis ir budriomis akimis tuojau mane pastebėjo. 

Garsiojo gydytojo namas stovėjo taip, kad senukas jį matė 
nesikeldamas iš vietos ir galėjo stebėti visus, kas pro duris. jei- 
davo arba išeidavo. Susiradęs tą namą, vėl grįžau į tylųjį skers- 
gatvį ir ėmiau juo vaikštinėti į vieną ir į kitą galą, svarstydamas, 

ką pasakyti gydytojui, o senukas visą tą laiką nenuleido nuo ma- 
nęs įžvalgių akių. Pagaliau sugalvojau kalbą ir nužingsniavau 
prie gydytojo namo, bet čia tik išgirdau, kad šeimininkas kažkur 
išėjęs. Pasiteiravau, kada bus galima jį rasti, ir apsigręžęs vėl 
nudūlinau siauruoju skersgatviu. Kai iš lėto priėjau tą vietą, kur 
sėdėjo senukas, ir atsidūriau visai greta, tiesiog man po kojų 
nukrito plačiakraštė skrybėlė, kuria jis vėdavosi. Pasilenkęs pa- 
ėmiau ją nuo grindinio ir padaviau senukui. 

— Nuolankiai dėkoju, jaunuoli! — pasakė jis sodriu maloniu 
balsu.— Kaip svetimšalis, jūs esate labai paslaugus. 

— Iš kur žinote, senjore, kad aš svetimšalis?— paklausiau, iš 
nustebimo užmiršęs bet kokį atsargumą. 

— Jei pirmiau nebūčiau supratęs, tai būčiau sužinojęs da- 
bar,— atsakė jis, ramiai šypsodamasis.— Tai matyti vien iš jūsų 
kalbos. 

Aš nusilenkiau ir norėjau praeiti pro šalį, bet jis vėl mane 
užkalbino: 

— Ar kur nors skubate, jaunasis bičiuli? Gal užeitumėt išger- 
ti su manim stiklinaitę vyno? Verta jo paragauti! 

Jau buvau benorįs atsisakyti, bet staiga pagalvojau, kad vis 
tiek neturiu ko veikti, o čia galbūt iš jo kalbų sužinosiu ką nors 
naudinga. 

— Dėkoju, senjore,— pasakiau.— Šiandien karšta diena, ir aš 
mielai atsigaivinčiau. 

Jis tuojau tylėdamas atsistojo ir įsivedė mane į marmuro plokš- 
tėmis išgrįstą vidinį kiemelį, visą apsivijusį vynuogienojais. Vi- 
dury kiemelio buvo pilnas vandens baseinas, o šalimais vynuogyno 
paunksmėje stovėjo kėdės ir mažas staliukas. Uždaręs kiemelio 
duris, senukas mane pasodino, paėmė nuo stalo sidabrinį varpelį 
ir paskambino. Iš namų išbėgo jaunutė žavi mergina įmantriais 
ispaniškais drabužiais. 

— Atnešk mums vyno! — paliepė senukas. 

Bematant vynas jau stovėjo ant stalo, baltasis oportas, ko- 
kio niekad nebuvau ragavęs. 

— Į jūsų sveikatą, senjore...— čia mano šeimininkas nutilo 
pakėlęs taurę ir klausiamai žiūrėdamas į mane. 

— Diegas d'Aila,— atsiliepiau aš. 

— Hm, hm,— sumykė jis.— Pavardė ispaniška, tikriau sakant, 
panaši į ispanišką, nes tokios nesu girdėjęs, o pavardes aš gerai 
atsimenu. | 

— Tai mano pavardė, tad galvokite kaip norite, 'senjore. ..— 
ir aš savo ruožtu laukiamai pažvelgiau į jį. 

— Andresas de Fonseka,— prisistatė jis nusilenkdamas,— šio 
miesto gydytojas, ir gana įžymus, ypač tarp gražiosios lyties. 
Tebūnie, kaip jūs sakote, done Diegai, aš priimu šį vardą, nes 
vardai nieko nereiškia, juos galima kartais paprasčiausiai kaita- 
lioti. Manau, kad tai niekam kitam neturi rūpėti. Jūs, kaip matau, 
čia neseniai atvykęs... Nesistebėkite, senjore! Vietinis miesto 
gyventojas gatvėje nesidairys, nedvejos ir neklausinės, kaip jam 
kur nors nueiti, be to, Sevilijos senbuviai vasarą niekada ne- 
vaikšto saulėtąja gatvės puse. O dabar, jei toks mano klausimas 
jums nepasirodys nekuklus, malonėkite pasakyti, kas tokį sveiką 
jaunuolį atvedė pas mano konkurentą. 

Ir jis linktelėjo galvą garsiojo gydytojo namų pusėn. 

— Zmogaus reikalai, lygiai kaip ir jo vardas, niekam kitam 
neturi rūpėti, — atsakiau aš, pats sau pagalvojęs, kad čia esama 
vieno iš tų daktarėlių, kurie žemina mūsų garbę, begėdiškai vai- 
kydamiesi pacientų pasipelnymo sumetimais.— Tačiau jums atsa- 
kysiu. Aš irgi esu gydytojas, nors dar nepakankamai prityręs. 
Todėl ieškau vietos pas kokį nors įžymų daktarą, kuriam galėčiau 
padėti darbuotis, gilindamas savo žinias ir kartu užsidirbdamas 
pragyvenimui. 

— „Ak, šit kaip? Tada, senjore, tenai nieko nepešite,— ir jis vėl 
parodė į gydytojo namą.— Tokie kaip jis mokinius ima tik už 
gerą atlyginimą: šitoki mūsų miesto papročiai. 

— Vadinasi, man teks uždarbiauti kitokiu būdu arba kur 
nors kitur. | 

— Neskubėkite. Pirmiau pažiūrėkim, kiek jūs nusimanote apie 
mediciną ir, dar svarbiau, apie žmonių prigimtį, nes medicinos 
srityje apskritai niekas nieko dorai neišmano, o tas, kas pažįsta 
žmonių prigimtį, gali valdyti vyrus arba moteris, kurios juos 
valdo. 

Be tolimesnių vingravimų jis ėmė duoti man klausimus, kurių 
kiekvienas buvo toks taiklus ir taip tiesiogiai lietė pačią dalykų 
esmę, jog aš tik stebėjausi jo įžvalgumu. Kai kurie klausimai buvo 
iš medicinos srities, daugiausia apie moterų negalavimus, o kiti, 
bendresnio pobūdžio, daugiau lietė moters charakterį. Pagaliau 
jis baigęs pasakė: | 

— Neblogai, senjore! Jūs esate išsilavinęs ir gabus jaunuolis, 
nors jums trūksta patyrimo, kaip ir reikėjo tikėtis, turint galvoje 
jūsų amžių. Aiškiai matyti, kad jūs protingas, senjore, taip pat 
geros širdies, ir tai labai puiku, nes dažnai yra geriau širdingo 
žmogaus paklydimai negu beširdžio ciniko laimėjimai. Be to, jūs 
esate valingas ir mokate valdytis. 

Aš nusilenkiau, visomis išgalėmis stengdamsis neparodyti, kaip 
man malonūs jo žodžiai. 

— Tačiau,— kalbėjo jis, — dėl vien to nesikreipčiau į jus su pa- 
siūlymu, kurį tuojau išgirsite, nes ir vertingesni iš pažiūros jau- 
nuoliai kartais esti nevykėliai, naivūs paikšos arba karštakošiai 
vaidininkai, koks, aišku, ir jūs galite būti. Bet vis dėlto surizikuo- 
siu, nes man tinkate visai iš kitos pusės. Vargu ar jūs pats su- 
prantate, kad esate labai gražus, senjore, ir jūsų grožis toks retas. 
ir nepaprastas, jog Sevilijos damos jį būtinai įvertins. 

— Labai malonu,— atsakiau.— Bet leiskite paklausti, ką reiš- 
kia šie visi komplimtntai? Trumpiau, ką jūs man siūlote? 

— Trumpiau? Gerai. Man reikalingas pagalbininkas, turintis 
tokias savybes kaip jūs, ir, be to, dar vieną, pačią vertingiausią, 
kurią galiu tik spėti jus turint, — kuklumą. Toks pagalbininkas ne- 
stokos pinigų, aš atiduosiu jo žinion šitą namą, ir jis gaus tokią 
galimybę tirti žmones, apie kokią daugelis tegali svajoti. Ką jūs 
į tai pasakysitę? 

— Aš pasakysiu, senjore, kad pirmiau norėčiau sužinoti, ką 
jums turėsiu padėti. Jūsų pasiūlymas pernelyg viliojantis, bet 
aš bijau, kad už visą šitą gera man nereikėtų dirbti darbo, ne- 
tinkamo doram žmogui. 

— Puikus argumentas, bet visiškai klaidingas! Klausykite: 
jums turbūt kas nors sakė, jog šis gydytojas, pas kurį dabar bu- 
vote užėjęs, taip pat tokie ir tokie,— čia jis paminėjo ketvertą ar 
penketą pavardžių,— yra patys įžymieji Sevilijos gydytojai? Tad 
žinokite — tai netiesa! Įžymiausias ir turtingiausias gydytojas, tu- 
rintis dvigubai daugiau klientų už bet kurį kitą, esu aš. Gal norite 
žinoti, kiek per vieną šią dieną uždirbau? Aš jums pasakysiu: dvi- 
dešimt penkis auksinius pesus, daugiau nei visi kiti mano kolegos 
drauge — galiu eiti lažybų! Norite žinoti, kokiu būdu tiek daug 
uždirbu? Jums tikriausiai taip pat įdomu, kodėl, turėdamas tiek 
pajamų, aš nenoriu pailsėti? Gerai, paaiškinsiu. Aš uždirbu tiek 
pinigų, pataikaudamas moterų tuštybei ir padėdamas joms atsi- 
kratyti savo kvailumo rezultatais. Jei kuriai nors damai sunkumas 
slegia širdį, ji eina pas mane paguodos ir patarimo. Kai veidą 
jai išberia spuogai, bėga pas mane gydytis. Kai turi užmezgusį 
slaptą romaną, nuslepiu jos nekuklumo vaisius. Aš jai skaistinu 
ateitį, sklaidau praeities šešėlius, gydau nuo įsivaizduojamų ne- 
galavimų, o gana dažnai gydau ir nuo tikrų ligų. Savo rankose 
aš laikau pusę Sevilijos paslapčių, ir jei pradėčiau šnekėti, dauge- 
lis kilmingų šeimų susikivirčytų ir pralietų kraują. Bet aš nešne- 
kėsiu: man moka už tylėjimą, ir net tada, kai man nemoka, vis vien 
tyliu, kad nepakirsčiau savo reputacijos. Šimtai moterų mane laiko 

savo išgelbėtoju, o aš jas laikau kvailutėmis. Tačiau įsidėmėkite — 
niekad nenueinu per toli. Galiu parduoti meilės eliksyrą — nuda- 
žytą vandenį, bet užnuodytą rožę — niekada! To tesikreipia į ką 
nors kitą! O šiaip aš savotiškai garbingas. Žmones laikau tokiais, 
kokie jie yra, štai ir viskas. Jei moterims patinka būti paikšoms, 
aš naudojuos jų kvailumu. Iš to jų kvailumo ir pralobau. Taip, 
taip, dabar aš turtingas, bet nebegaliu sustoti! Aš mėgstu pinigus, 
nes jie teikia galią, o dar labiau man patinka gyvenimas. Ką čia 
šneka apie romanus! Argi gali koks romanas prilygti tam, kas 
kiekvieną dieną dedasi mano akivaizdoje? Ir visuose tuose įVy- 
kiuose aš vaidinu savo vaidmenį, vieną iš pirmųjų vaidmenų, 
nors tuo nesipuikauju ir neplėšau gerklės scenoje. 

— Bet jeigu viskas taip, kodėl gi jūs kreipiatės pagalbos į 
nepažįstamą žmogų, apie kurį nieko nežinote? — paklausiau aš 
įtariai. 

— Iš karto matyti, kad esate prityręs! — nusijuokė senis.— 
Nejaugi manote, kad pasirinkčiau kokį nors ispaną, kuris šia- 
me mieste galėtų turėti kokių slaptų ryšių? O dėl mano žinojimo, 
jaunuoli, tai nejaugi manote, kad aš veltui keturiasdešimt metų 
dirbau tokį nepaprastą darbą ir neišmokau pažinti žmonių iš 
pirmo žvilgsnio? Aš jus pažįstu galbūt geriau, negu jūs pats. 
Beje, kad jūs karštai mylite merginą Anglijoje, man yra jau pa- 
kankama rekomendacija, nes jei nebūtų tos meilės, jūs padarytu- 
mėt kvailysčių, kurios galėtų pastatyti į keblią padėtį ir jus, ir 
mane. Aha! Nustebote? 

— Iš kur jūs žinote? ..— pradėjau aš ir užsikirtau. 

— Iš kur žinau? Labai paprastai! Jūsų batai siūti Anglijoje. 
Esu nemažai tokių matęs, kai buvau jūsų šalyje. Jūsų tartis irgi 
turi anglišką akcentą, nors ir nežymų, o du sykius, negalėdamas 
rasti ispaniškų žodžių, jūs įterpėte angliškus. Kai dėl merginos, 
tai ar ant jūsų piršto ne sužieduotuvių žiedas? Be to, kai aš 
pasakojau apie mūsų damas, jūs nelabai tuo domėjotės, o jeigu 
jūsų širdis būtų laisva, tai tokiame amžiuje į mano žodžius kitaip 
būtumėt reagavęs. Toji mergina, žinoma, aukšta ir šviesiaplau- 
kė? Taip ir maniau! Jau seniai esu pastebėjęs, kad vyrai ir moterys 
linksta į savo priešingybę: brunetai į blondines ir atvirkščiai. 
Suprantama, ši taisyklė ne be išimčių, bet šiuokart aš įspėjau! 

— Jūs labai protingas, senjore. 

— O ne, čia svarbu ne protas, bet patirtis, ir jūs tuo įsitikin- 
site, pabuvęs su manim bent metus. Tiesą sakant, atrodo, jūs ne- 
ketinate taip ilgai Sevilijoje užtrukti. Matyt, čia atvykote su 
kokiu nors tikslu ir norite naudingai praleisti laiką, kol jį pasiek- 

site. Manau, ir šį kartą įspėjau. Na ką gi, tebūnie taip. Aš vis 
tiek rizikuosiu, nes tikslas ir jo pasiekimas dažnai būna toli vie- 
nas nuo kito. Taigi jūs priimate mano pasiūlymą? 

— Norėčiau priimti. | 

— Jei taip, tada priimsite. Bet prieš tariantis dėl sąlygų, turiu 
jums dar šį tą pasakyti. Aš nenoriu, kad jūsų vaidmuo mano na- 
muose būtų lyg vaistinės patarnautojo; visų akyse jūs būsite ma- 
no sūnėnas, atvykęs iš užsienio ruoštis gydytojo proiesijai. Žino- 
ma, reikės man padėti ir medicinos srityje, bet tai ne viskas. 
Jūs turėsite įsijungti į Sevilijos gyvenimą, stebėti man reikalin- 
gus žmones ir lašas po lašo, vienur žodžiu, kitur užuomina ir šim- 
tais kitų būdų, kuriuos jums nurodysiu, pilti vandenį ant mano, 
o kartu ir ant savo malūno. Jūs turėsite būti žavus ir sąmojingas 
arba, priešingai, griežtas ir mokytas, kaip, aš paliepsiu; jums teks 
panaudoti visas asmenines savybes ir sugebėjimus, nes kitaip su 
mano klientais nieko nepadarysi. Su idalgais turėsite kalbėti apie 
dvikovas, su damomis šnekučiuotis apie meilę, bet gink Dieve, 
stenkitės pats nejsipainioti į tą ar kitą dalyką,— tuomet jums 
gerai nesibaigs. Ir svarbiausia,— sulig šiais žodžiais senio kalbė- 
sena pasikeitė, o jo veidas surūstėjo, pasidarė beveik Žiaurus,— 
svarbiausia, jaunuoli, nesusigalvokite apvilti mano paties arba 
mano klientų pasitikėjimo. Visur kitur galite manim netikėti, 
tai jūsų reikalas, bet šiuo atžvilgiu prašau jūsų paties labui pati- 
kėti mano žodžiu. Aš būsiu su jumis visiškai atviras: jei mane iš- 
duosite, mirsite. Mirsite ne nuo mano rankos, bet mirsite. 
Tokia mano sąlyga, galite ją priimti arba atmesti. Bet jeigu net 
atsisakysite, o paskui kur nors išplepėsite visa, ką čia girdėjote, 
net tada jus anksčiau ar vėliau netikėtai ištiks nelaimė. Ar su- 
pratote? 

— Supratau. Savo paties labui aš tylėsiu. 

— Jaunasis senjore, jūs man kaskart vis labiau patinkate! 
Jei būtumėt pasakęs tylėsiąs dėl to, kad aš jumis pasikliauju. 
nebūčiau jumis patikėjęs, nes pats sau vienas būtumėt pagalvo- 
jęs, jog taip lengvai patikimų paslapčių neverta saugoti. Bet jei 
supratote, kad už paslapties išdavimą jus ištiks netikėta ir žiauri 
mirtis,— tai jau kas kita! Vadinasi, sutinkate? 

— Sutinku. | 

— Puikiausia. Manau, jūsų daiktai viešbutyje? Tuojau pasiųsiu 
nešikus; jie apmokės jūsų sąskaitą ir viską atneš čionai. Jums 
pačiam nėra reikalo ten eiti, sūnėne. Verčiau pasėdėkim ir išger- 
kim dar po stiklą! Juo greičiau susigyvensim, sūnėne, juo geriau. 

Šitaip aš susipažinau su savo geradariu senjoru Andresu de 
Fonseka, nuostabiausiu žmogumi, kokį tik kada nors buvau su- 
tikęs. 

Be abejo, skaitytojas paglvos, kad su juo susidėjęs aš pasiel- 
giau lengvabūdiškai, pats užsitraukiau bėdą, o gal tiesiog pakliu- 
vau į apsukraus sukčiaus spąstus, ir jis dėl savo tamsių užmačių 
įtraukė mane, neprityrusį jaunuolį, į nusikalstamą ir pragaištingą 
darbą. Bet išėjo visai ne taip, ir tas dalykas turbūt yra pats keis- 
čiausias visoje šioje keistoje istorijoje. Kiekvienas Andreso de 
Fonsekos žodis pasirodė esąs gryna tiesa. 

Jis buvo džentelmenas, turintis nepaprastų gabumų, tačiau 
keistuolis: kažkoks sielvartas, prislėgęs jį prieš daugel metų, 
buvo uždėjęs jam savo antspaudą. Nežinau, kas jį mokė medicinos, 
jeigu jis iš viso kada nors jos mokėsi, bet kaip žmonių, ypač mo- 
terų, žinovas jis neturėjo sau lygių. Daug buvo keliavęs, daug 
matęs, ir nieko neužmiršo. Kai kuriuo atžvilgiu jis buvo paprastas 
žiniuonis, bet tas jo amatas niekuomet nevirsdavo beprasmiška 
šarlatanybe. Tiesa, jis melžė kvailius ir net vertėsi astrologija, 
pelnydamasis iš prietarų, bet tuo pat metu darė nemaža gerų 
darbų be jokio atlyginimo. Jis galėdavo paimti iš turtingos damos 
dešimt auksinių pesų už plaukų nudažymą ir visiškai veltui gy- 
dyti kokią nors bėdon pakliuvusią beturtę merginą. Negana to: 
kai ji išgydavo, pats jai suieškodavo padorią vietą! Jis žinojo 
visas Sevilijos paslaptis, bet niekad nemėgino jomis prekiauti — 
sakydavo, kad neapsimoka. Andresas de Fonseka tarėsi esąs pas- 
kutinis sukčius, bet iš tikrųjų buvo doriausios širdies žmogus. 

O aš, su juo gyvendamas, jaučiausi laisvas ir laimingas, kiek 
man tokioje padėtyje buvo įmanoma. Greitai apsipratau su savo 
role ir vaidinau ją puikiausiai. Visur buvau pristatomas kaip se- 
nio Fonsekos sūnėnas, atvykęs praktikuotis pas savo dėdę, tur- 
tingą: gydytoją, kad vėliau galėčiau užimti jo vietą. Si aplinkybė 
ir mano išvaizda bei manieros atvėrė man duris į geriausius Se- 
vilijos namus. Čia atlikdavau tą dalį mūsų bendrų reikalų, kurią 
šeimininkas buvo pavedęs man, kadangi pats miesto diduomenėje 
jau nebesirodė. Pinigų turėjau užtektinai ir galėjau gyventi be 
rūpesčių, bet netrukus paėjo garsas, kad reikalų aš imuosi taip 
pat karštai kaip, ir pramogų. Tad vis dažniau ir dažniau linksma- 
me baliuje arba per karnavalą prie manęs prieidavo tai viena, tai 
kita dama ir prislopintu balsu klausdavo, ar nesutiktų donas An- 
dresas de Fonseka primti ją vienui vieną labai svarbiu reikalu. 
Atsakydamas į tokį klausimą, paskirdavau pasimatymo laiką ir 
vietą. Jei ne aš, visos tos klientės mums būtų buvusios prarastos, 
nes daugelis kitaip nebūtų įstengusios nugalėti savo drovumo. 

Lygiai tokiu pat būdu, kai pokylis jau baigdavosi ir aš ruoš- 
davausi eiti namo, mane dažnai imdavo už parankės koks nors 
dabita ir prašydavo, kad mano šeimininkas padėtų sutvarkyti įvai- 
riausius reikalus — meilės ar garbės, o kartais ir piniginius. Tuo- 
met aš jį vesdavau tiesiai į mūsų senovišką maurų stiliaus na- 
mą, kur. sėdėdavo ir rašydavo, apsivilkęs aksomine mantija, donas 
Andresas, tarytum savo voratinklį ištiesęs koks naktimis voras — 
mat didelį dalį savo reikalų mes tvarkydavome naktį. Čia pat bet 
koks klausimas būdavo išsprendžiamas visuotiniam labui ir ne be 
naudos mano šeimininkui! 

Pamažu įgijau gerą vardą kaip dar jaunas, bet labai protingas 
žmogus, niekada nekalbąs apie tai, ką išgirdęs, nesileidžiąs į ki- 
virčus, negeriąs, nemėgstąs azartinių lošimų ir niekam neišduo- 
dąs nei savų, nei svetimų paslapčių; nė viena iš artimai pažįsta- 
mų žavingų damų negalėjo pasigirti, kad jai būčiau patikėjęs savo 
paslaptis. Taip pat pasklido žinia, jog aš pats esu gana sumanus 
gydytojas, ir Sevilijos damos pradėjo viena kitai pasakoti, kad 
niekas kitas taip nemokąs pašalinti šlakų nuo odos ir nudažyti 
plaukų kaip senojo Fonsekos sūnėnas, o jau vien tai, žinoma, yra 
verta didelio turto. Nenuostabu, kad klientės ėmė vis dažniau 
ir dažniau kreiptis tiesiog į mane. Trumpai sakant, mūsų reikalai 
klostėsi taip gerai, jog per pusę tarnybos metų aš beveik trečdaliu 
padidinau pajamas iš mūsų ir šiaipjau gana plataus masto prakti- 
kos, tuo pat metu atpalaidavęs savo šeimininką nuo nemažos da- 
lies rūpesčių. 

Tai buvo keistas gyvenimas, ir jeigu aprašyčiau visa, ką man 
teko sužinoti ir išgirsti, išeitų pasakiška istorija, bet su mano 
pasakojimu ji neturi nieko bendro. Atrodė, kad visos tylėjimo ir 
šypsenų kaukės, po kuriomis vyrai; ir moterys slepia tikrąsias savo 
mintis, staiga prieš mane nukrito, ir aš išgirdau širdžių balsus, 
kalbančius gryną tiesą. Pas mus ateidavo žavios merginos bei 
mielos žmonos ir prisipažindavo įpuolusios į tokias nedorybes, 
kad niekas nebūtų patikėjęs, jeigu jos pačios apie tai nebūtų 
išsipasakojusios; kartais mes susidurdavome su slaptu vyro, mei- 
lužio arba konkurentės nužudymu; kai kada pasirodydavo kokia 
nors nusenusi dama, siekianti įsivilioti į savo žabangus jauną 
vyrą, o kitąkart tai būdavo turtuolis arba turtuolė, svajojantys 
nusipirkti titulą, susigiminiavę su nuskurdusia, bet kilminga šei- 
ma. Tokiems padėdavau be didelio noro, užtat kiekvieno pasako- 
jimo apie nelaimingą arba apviltą meilę visuomet išklausydavau 
su užuojauta, nes ir pats buvau panašioje padėtyje. Tokiais atve- 
jais mano simpatijos būdavo taip gilios ir nuoširdžios, jog nelai- 
mingos gražuolės ne kartą bandė manyje surasti paguodą, o sykį 

buvo prieita iki to, kad tereikėjo man panorėti, ir būčiau vedęs 
vieną gražiausių ir turtingiausių kilmingųjų Sevilijos damų. 

Bet nė viena jų man nebuvo reikalinga. Dieną naktį galvojau 
tik apie savo auksaplaukę Lilę. 


VIII 
ANTRAS SUSITIKIMAS 


Galima pamanyti, kad taip leisdamas laiką visai užmiršau, 
ko buvau atvykęs į Seviliją, užmiršau, jog turiu surasti Chuaną 
de Garsiją ir atkeršyti už savo motinos mirtį. Bet iš tikrųjų buvo 
ne taip. Vos įsikūręs Andreso de Fonsekos namuose, pradėjau kiek 
galėdamas atsargiau tirti, kur yra de Garsija, tačiau nieko nesu- 
žinojau. Šaltai svarstydamas, priėjau išvadą, jog tėra gan mažai 
šansų surasti de Garsiją Sevilijoje. Tiesa, Jarmute jis sakėsi plau- 
kiąs kaip tik čia, bet jo laivas nebuvo pasirodęs nei Kadyje, nei 
Gvadalkvivire ir apskritai vargu ar toks Žmogus, nužudęs Ang- 
lijoje moterį, ims ir pasisakys anglams, kur iš tikrųjų ketina 
plaukti. Vis dėlto aš nesilioviau jo ieškojęs. 

Senas mano motinos ir senelės namas jau kažin kada buvo 
sudegęs, gyveno jiedvi užsidariusios, ir per dvidešimt su viršum 
metų Sevilijoje visi jas užmiršo. Man pavyko surasti tik vieną 
suvargusią senutę, kadaise tarnavusią pas mano senelę ir pažino- 
jusią mano motiną. Tuo metu, kai motina pabėgo į Angliją, se- 
nutės buvo kažkur kitur, bet iš jos vis dėlto šį tą sužinojau. O 
kad esu buvusios jos ponios anūkas, suprantama, jai nesakiau. 

Kiek man pavyko nustatyti, motinai su tėvu pabėgus į Ang- 
liją, de Garsija pradėjo su mano senele, savo teta, visokiomis 
dingstimis bylinėtis ir kitokiais būdais ją persekioti. Tas niekšas 
ją visiškai nusmukdė ir po to paliko mirti badu. Kaip skurdžiai 
senelė baigė savo dienas, galima spręsti jau vien iš to, kad ji buvo 
palaidota bendrame kape. Senoji tarnaitė man dar pasakojo, kad 
netrukus de Garsija padaręs kažkokį nusikaltimą ir turėjęs bėgti, 
tačiau koks tas nusikaltimas, ji neatsiminė, nes nuo to laiko buvo 
praėję ne mažiau kaip penkiolika metų. 

Visa tai sužinojau, Sevilijoje gyvendamas ketvirtą mėnesį. Se- 
nutės pasakojimas man, be abejo, buvo įdomus, tačiau ieškojimo 
nė kiek nepalengvino. 

Praslinkus penketui dienų po šio pokalbio, grįždamas naktį 
namo, prie kiemelio vartų prasilenkiau su išeinančia jauna mo- 
terimi, apsigobusia tankiu šydu. Atkreipiau dėmesį į aukštą, liek- 

ną jos iigūrą. Dama taip graudžiai raudojo, net visas kūnas krūp- 
čiojo. Prie tokių scenų jau buvau pripratęs, nes daugelis tų, ku- 
rios prašydavo mano šeimininką pagalbos, turėjo pagrindo gai- 
liai verkti, taigi praėjau pro šalį, netaręs jai nė žodžio. Bet įžengęs 
į kambarį, kur donas Andresas priimdavo pacientus, papasakojau 
jam apie savo susitikimą ir paklausiau, kas toji dama. 

— Ak, sūnėne! — atsakė Fonseka. Jis visuomet mane taip 
vadindavo, o pastaruoju metu ir šiaipjau pradėjo su manim elgtis 
taip, tarytum iš tikrųjų būčiau buvęs jo giminaitis.— Ak, sūnėne, 
sunkus atvejis! Bet tu jos nepažįsti — ji iš tokių klienčių, kurios 
nemoka. Vargšelė iš kilmingos šeimos, įstojo į vienuolyną, davė 
įžadus, o čia atsiranda toks dabišius, slapta susitinka su ja vie- 
nuolynė, pasižada vesti, jeigu ji sutiks su juo bėgti, ir iš tikrųjų, 
kaip ji pasakoja, surengia kažkokią jungtuvių komediją ir visa 
kita. Dabar jis nuo jos pabėgo, o ji laukiasi kūdikio. Bet užvis 
baisiausia štai kas: jeigu ji paklius į kunigų nagus, jos laukia 
kankinama, lėta mirtis — nelaimingąją užmūrys vienuolyno sie- 
noje. Ji buvo atėjusi pas mane pasitarti ir vietoj atlyginimo at- 
nešė savo sidabrinius blizgučius. Štai jie. 

— Ir jūs paėmėte? | 

— Taip, paėmiau. Aš visada imu užmokestį. Tačiau už juos 
atsilyginau tokiu pat svoriu aukso. Be to, nurodžiau jai saugią 
vietą, kur galės pasislėpti nuo kunigų ir palaukti, kol liausis jos 
ieškoję. Tik vieno dalyko nepadariau: nepasakiau, kad jos mei- 
lužis — paskutinis niekšas, koks tik kada nors yra pasirodęs Se- 
vilijos gatvėse. Bet kokia nauda iš to? Ji vis tiek jo daugiau ne- 
matys. Tsss! Rodos, atėjo hercogienė. Tai astrologinis atvejis. 
Kur horoskopai ir krivūlė? Aha. O krištolinis rutulys? Ačiū. Da- 
bar prisuk lempas, paduok aną knygą ir išnyk! 

Aš paklusniai išėjau ir vos nesusidūriau su apkūnia dama, 
kuri, duenjos lydima, baikščiai slinko tamsiu koridoriumi, no- 
rėdama pagal žvaigždes sužinoti savo ateitį, sumokėjusi už tai 
nemaža auksinių pesų. Jos išvaizda mane taip prajuokino, jog 
aš greit užmiršau aną damą ir jos vargus. 


Dabar turiu papasakoti, kaip antrą kartą susitikau su savo 
netikru dėde ir mirtinu priešu Chuanu de Garsija. 

Praslinkus porai dienų po to, kai susidūriau su verkiančia, šy- 
du apsigobusia dama, apie vidurnaktį ėjau nuošalia gatvele mies- 
to pakraštyje, kur beveik nepasitaiko praeivių. Vienam tokiu lai- 
ku pasirodyti šiame kvartale labai pavojinga, tačiau šeimininkas 
man buvo pavedęs atlikti neatidėliotiną užduotį. Be to, aš netu- 
rėjau priešų ir pagaliau buvau ginkluotas: nešiojausi tą pačią špa- 

gą, atimtą iš de Garsijos netoli Ditčingemo, kuria buvo nu- 
žudyta mano motina ir kuria tikėjausi atkeršyti jos žudikui. Tuo 
laiku jau gerokai buvau įgudęs šiuo ginklu naudotis, nes kas 
rytą ėmiau fechtavimo pamokas. 

Atlikęs užduotį, palengva ėjau namo, mąstydamas apie keis- 
tą savo gyvenimą, taip skirtingą nuo vaikystės, prabėgusios Veiv- 
nio slėnyje, ir apie daugelį kitų dalykų. Galvojau apie Lilę, apie 
tai, kad ją persekioja mano brolis Džefris, versdamas už jo tekė- 
ti, ir apie tai, ar ji sugebės atsispirti preš jo atkaklumą ir savo 
tėvo valią. Taip susimąstęs priėjau tarpą mūro sienoje, kur buvo 
laipteliai į Gvadalkviviro pakrantę, užsirėmiau ant žemo parapeto 
ir nejučiomis ėmiau gėrėtis nakties gražumu. 

Naktis iš tiesų buvo puiki — atsimenu ją iki šiol. Kas pažįsta 
Seviliją, gali patvirtinti, jog nėra nieko žavingesnio už tokią 
rugpjūčio naktį, kai viršum senovinio miesto šviečia mėnulis, 
atsispindėdamas plačiuose Gvadalkviviro vandenyse. 

Man taip bestovint ir besigrožint mėnuliu, iš apačios laipte- 
liais užkopė kažkoks Žmogus, praėjo už mano nugaros pro šalį ir 
nužingsniavo tolyn į gatvės tamsą. Iš pradžių neatkreipiau į 
jį dėmesio, bet kai išgirdau balsus, atsigręžęs pamačiau vyriškį 
kalbantis su moterimi; juodu susitiko aukščiau toje pat gatve- 
lėje, kuri ėjo žemyn iki sienos tarpo. Turbūt tai buvo meilės 
pasimatymas. Tokie dalykai visuomet įdomūs, ypač jaunam, to- 
dėl ėmiau smalsiai juos stebėti. 

Netrukus supratau, kad įsimylėjėliai nerodo vienas kitam jo- 
kio švelnumo, ypač vyriškis. Visą laiką jis šalinosi ir traukėsi 
atgal, artėdamas prie manęs, tarsi būtų skubėjęs kuo greičiau 
nusileisti žemyn prie valties, kuria, matyt, buvo atplaukęs. Mane 
tai nustebino, nes ir iš tolo mėnesienoje įžiūrėjau, kokia graži 
jo dama. Vyro veido nemačiau: jisai vis traukėsi atbulas, be to, 
veidą visiškai dengė plati skrybėlė. 

Pamažu jie tiek prisiartino, jog pradėjau suprasti atskirus Žo- 
džius. Vyriškis vis taip pat traukėsi, o dama sekė jam iš paskos 
ir maldavo: 

— Ne, netikiu, tu manęs nepaliksi! Juk tu mane paėmei už 
žmoną, prisiekei, žadėjai... Nejaugi tau užteks drąsos po to mane 
mesti? Dėl tavęs aš atsisakiau visko! Man gresia pavojus. Ir 
juk aš. 

Čia ji pradėjo kalbėti pašnibždom, ir paskutinių žodžių ne- 
nugirdau. 

— Tu Žagiioal -—piš neko vyriškis.— Aš tave ir dabar die- 
vinu, bet mums reikia laikinai išsiskirti. Nesiskųsk, Izabela, tu 
ir taip turi būti man dėkinga. Aš tave ištraukiau iš kapo, išmo- 

kiau gyventi ir mylėti. Turėdama tiek gerų savybių ir būdama 
tokia graži, tu, žinoma, sugebėsi iš to mokslo gauti naudos. Aš 
negaliu tau duoti pinigų, nes atliekamų neturiu, bet daviau tau 
patirties, o tai vertingesnis dalykas. Širdis man plyšta, kad mums 
teks trumpam atsisveikinti. Bet kaip sakoma: 


Kur saulė skaistesnė, 
Ten meilė karštesnė! 


O, aš, kol... 

„Bet čia vyriškis irgi pritilo, tad daugiau nieko nebegalėjau 
suprasti. | 
Jam prašnekus mane visą šiurpuliai nukratė. Jau vien šita 
scena buvo gana tragiška, tačiau mane sujaudino ne ji, o balsas, 
tas balsas! Jis man priminė... ne, turbūt taip tik pasigirdo! 

— O, nebūk toks žiaurus! — sušuko dama.— Nejaugi paliksi 
mane vieną, žinodamas, kokioje būklėje esu ir koks pavojus man 
gresia? Maldauju, pasiimk mane kartu, Chuanai! 

Taip sakydama, moteris sugriebė jį už rankos ir prisiglaudė. 
Vyriškis šiurkštokai ją atstūmė, bet tuo, metu skrybėlė nuo stum- 
telėjimo nukrito ir mėnulis apšvietė jo veidą. Tai buvo Chuanas 
de Garsija. 

Apsirikti negalėjau. Tas pats žiaurus, raukšlių išvagotas vei- 
das, randas aukštoje kaktoje, pašaipi burna plonomis lūpomis, 
smaili barzdelė. Lemtis vėl mus suvedė, ir dabar pagaliau aš 
jį nudobsiu arba jis mane nužudys. 

Žengęs tris žingsnius į priekį, išsitraukiau špagą ir sustojau 
tiesiog priešais jį. 

— O kas čia? — sušuko jis ir nustebęs atsitraukė atgal.— At- 
rodo, tu turi sargą, mieloji! Ko reikia senjorui? Gal senjoras atėjo 
nuliūdusios gražuolės ginti? 

— Chuanai de Garsija, aš atėjau atkeršyti už nužudytą mo- 
terį. Galbūt atsimenate upės krantą toli nuo čia, Anglijoje, kur 
sutikote vieną pažįstamą damą ir palikote ją nebegyvą? Jei už- 
miršote, tai gal prisiminsite bent šitą špagą, kurią aš jus nu- 
dursiu! 

Ir sulig tais žodžiais mostelėjau viršum galvos buvusia jo 
špaga, 

— O Dieve! Tas pats anglas. ..— Ir jis nutilo. 

— Taip, aš — Tomas Vingiildas, tai aš tada jus primušiau ir 
surišau. Dabar noriu įvykdyti savo priesaiką ir užbaigti, ką tuo- 
met pradėjau. Ginkitės, Chuanai de Garsija, arba nudursiu jus 
vietoje! | 

Šiandien šie žodžiai, pasakyti labai ryžtingu ir niauriu tonu, 
atrodo man kažkokie teatrališki, bet kai de Garsija įuos išgirdo, 
iš karto liko panašūs į užpjudytą vilką. Mačiau, kad jis nenori 
kautis, tačiau ne iš bailumo, nes reikia pasakyti teisybę — jis ne- 
buvo bailys, o dėl prietaringumo. Kaip vėliau sužinojau, jis bijo- 
jo su manim kautis, būdamas įsitikinęs, kad jam lemta žūti nuo 
mano rankos. Kaip tik todėl jis ir bandė mane nudurti, kai susiti- 
kom pirmą kartą. 

— Dvikova turi savo taisykles, senjore,— galantiškai atsakė de 
Garsija.— Kautis be sekundantų ir dar moters akivaizdoje — ne- 
priimta. Jei manote, kad jus kuo nors įžeidžiau, nors iš teisybės 
nesuprantu, apie ką kalbate, ir nežinau tokios pavardės, kuria 
mane vadinate,— susitiksiu su jumis kitą kartą, kur ir kada 
pageidausite. 
traukti. Bet aš jam atrėžiau: 

— Aš pageidauju susitikti su jumis dabar. Ginkitės arba 
nudursiu! 

Tada jis išsitraukė špagą, ir mes pradėjome kirstis. 

Grumtynės buvo: įnirtingos. Plieno žvangesys suskardėjo tylio- 
je gatvelėje. Nuo susikertančių špagų žirte Žžiro kibirkštys. Iš 
pradžių pranašesnis buvo de Garsija, nes mane apakino įniršis, 
bet pamažu susivaldžiau ir pradėjau kautis sumaniau. Norėjau jį 
nudėti ir žinojau, kad nudėsiu, jeigu mums niekas nesukliudys. 
Jis buvo labiau prityręs fechtuotojas negu aš. Prieš mudviejų 
susitikimą netoli Ditčingemo aš visai nebuvau matęs ispaniškos 
špagos, bet mano pusėje buvo teisingumas ir jaunatvė, plieninė 
ranka ir vanagiška akis. 

Palengva, žingsnis po žingsnio, aš jį spaudžiau, ir juo taik- 
lesni bėi pavojingesni darėsi mano kirčiai, juo blogiau jis gynėsi. 
Jau du kartus jį sužeidžiau, vienąsyk į veidą, ir. prirėmiau atpa- 
kalią prie mūro, kur ėjo laipteliai į paupį. Jis nebepuolė, tik 
stengėsi atmušti mano kirčius, Ir tuo metu, kai pergalė jau bu- 
vo mano rankose, atsitiko nelaimė. Moteris, iki tol stovėjusi nuo- 
šaly ir baimingai stebėjusi mus, pamatė, kad neištikimam įos 
meilužiui gresia mirtinas pavojus, ir įsikibo į mane iš užpaka- 
lio, spiegdama ir šaukdamasi pagalbos. 

Aš bematant ją atstūmiau, bet de Garsija spėjo pasinaudoti 
savo pranašumu: klastingai prišokęs, beveik kiaurai pervėrė man 
dešinįjį petį. Dabar jau aš turėjau gintis, gelbėdamas savo gyvybę. 

Moters riksmai patraukė sargybinių dėmesį, ir jie netikėtai 
pasirodė iš už kampo, švilpukais šaukdami kitus sau į pagalbą. 
Juos išvydęs, de Garsija greitai atsitraukė, apsisuko ir laipteliais 

nubėgo žemyn prie upės. Dama irgi kažkur dingo, ir aš likau 
vienas. : 

Sargyba artinosi. Kapitonas su žibintų rankoje jau puolė 
prie manęs, norėdamas sučiupti. Spagos rankena aš trenkiau į ži- 
bintą, jis nukrito ant grindinio, sudužo ir suliepsnojo kaip laužas. 

O aš irgi apsisukau ir leidausi bėgti, nes man visai nesino- 
rėjo už nakties kautynes stoti prieš miesto teismą. Tačiau gel- 
bėdamasis nuo sargybos visiškai užmiršau, kad pabėgo ir ma- 
no priešas. 

"Trejetas sargybinių ėmė mane vytis, bet jie buvo gerokai 
atpukę ir greit pailso: nubėgęs kokį pusmylį, aš jų atsikračiau. 
Tik sustojęs atsikvėpti prisiminiau de Garsiją. Kur dabar jo 
ieškoti? 

Iš pradžių norėjau grįžti, bet pagalvojau, kad toje pat vie- 
toje, žinoma, jo nebebus, o mane sargyba, pažinusi iš žaizdos, 
gali sučiupti. Be to, ir žaizdą pradėjo mausti. Todėl apsigręžiau 
ir nuslimpinau namo, keikdamas savo likimą ir tą moterį, kuri 
įsikibo į mane kaip tik tada, kai jau buvau pasirengęs kirsti mir- 
tiną smūgį, o kartu ir savo nemokėjimą kautis. Tą smūgį reikėjo 
kirsti anksčiau! Dusyk galėjau tai padaryti ir dusyk nesiryžau dėl 
per didelio atsargumo. Norėjau jam smogti mirtinai ir praleidau 
tokią progą. Kažin ar ji kada bepasitaikysį; Kaip dabar surasiu 
de Garsiją šiame didžiuliame mieste? 

Man dingtelėjo į galvą, kad jis, be abejo, čia slapstosi pra- 
simanyta pavarde, kaip anuomet Jarmute, Apmaudu buvo pa- 
galvojus, kad jau galėjau atkeršyti, bet ir vėl padariau žioplystę. 

Pagaliau parslinkęs namo, nusprendžiau kreiptis pagalbos 
į savo šeimininką doną Andresą. Iki tol apie šį dalyką aš jam 
nebuvau pasakojęs, nes visuomet norėjau veikti savarankiškai, 
todėl apie mano praeitį jis nieko nežinojo. Bet dabar nuėjau 
tiesiog į kambarį, kur paprastai jis priimdavo pacientus. Tačiau 
paaiškėjo, kad Fonseka atsigulęs ir prašęs jo nežadinti, nes jau- 
tėsi nesveikuojąs. Todėl pats šiaip taip apsitvarsčiau žaizdą, pas- 
kui irgi atsiguliau, labai nepatenkintas savimi, kad man taip 
nesiseka. 

Rytą nuėjau į šeimininko kambarį. Jis nesikėlė iš lovos, su- 
remtas skausmų, kuriais prasidėjo liga, nuvariusi jį į kapus. Kai 
ėmiau taisyti jam vaistus, jis pastebėjo mane blogai valdant 
dešiniąją ranką ir paklausė, kas atsitiko. Pasinaudojęs proga, ry- 
žausi viską papasakoti. 

— Ar jums užteks kantrybės išklausyti mano istoriją? — pa- 
klausiau.— Man reikia jūsų pagalbos. 

— O, paprastas atvejis, — atsakė Fonseka.— Gydytojas negali 
pats išsigydyti. Pasakok, sūnėne, aš klausau. 

Tada atsisėdau prie jo ant lovos ir atvirai viską išpasakojau. 
Išdėsčiau jam, kaip susipažino mano tėvas ir motina, papasako- 
jau apie savo vaikystę, apie tai, kaip de Garsija nužudė mano 
motiną, ir kaip prisiekiau jam atkeršyti. Galiausiai apsakiau vis- 
ką, kas nutiko praeitą naktį, kaip paspruko mano priešas. Man 
kalbant Fonseka, susisupęs prabangiu maurišku chalatu, sėdėjo 
lovoje, parietęs kojas, padėjęs smakrą ant kelių, ir įžvalgiomis 
akimis įdėmiai stebėjo mano veidą. Bet nepratarė nė vieno žodžio, 
net nekrustelėjo, kol baigiau savo pasakojimą. 

— Na ir kvailys tu, sūnėne! — prašneko jis pagaliau.— Papras- 
tai jaunuoliai esti per daug atviri, o tu prakišai dėl perdėto 
atsargumo. Būdamas pernelyg atsargus, praleidai gerą progą 
dvikovoje praeitą naktį, o dėl kvailo slapumo nieko man. anksčiau 
nepapasakojai ir praleidai dar geresnę progą. Argi nežinai, kad 
panašiais atvejais aš ne kartą esu padėjęs visai svetimiems žmo- 
nėms ir niekuomet neišdaviau jų paslapčių? Kodėl gi nepasitarei 
su manim? 

— Nežinau,— sumurmėjau aš.— Norėjosi pirmiau pačiam pa- 
bandyti. .. 

— Puikybė prie gero nepriveda! O dabar klausyk manęs, sū- 
nėne. Jei šią istoriją būčiau sužinojęs prieš mėnesį, de Garsija 
jau būtų miręs niekingiausia mirtimi, ir ne nuo tavo; rankos, bet 
įstatymo pasmerktas. Tą žmogų aš pažįstu nuo pat mažens ir tiek 
daug apie jį žinau, jog galima dusyk jį pakarti. Man reikėtų 
tik prakalbėti. Negana to. Aš pažinojau tavo motiną, berneli, ir 
dabar suprantu, kodėl tavo veidas man iš karto pasirodė kažkur 
matytas: tu į ją labai panašus. Juk tai aš papirkau inkvizicijos 
sargus, kad paleistų tavo tėvą, nors jo paties man taip ir neteko 
pamatyti. Ir pabėgti į Angliją aš padėjau. O de Garsiją jau 
penketą kartų laikiau savo rankose, ir kiekvieną sykį jis buvo 
prisidengęs kita pavarde. Kartą jis pats buvo atėjęs pas mane 
kaip klientas, bet nenorėjau tepti rankų ir nesiėmiau to šlykštaus 
darbo, kurį jis man siūlė. De Garsija yra pats bjauriausias iš 
visų man žinomų Sevilijos niekšų, ir tuo jau daug kas pasakyta. 
Bet kartu jis yra labai protingas ir baisiai kerštingas žmogus. 
Jis nugrimzdęs nedorybėse ir jo sąžinę slegia ne viena žmog- 
žudystė. Bet visos piktadarybės nieko gero jam nedavė: iki šiol 
jis tebėra paprastas perėjūnas ir gyvena iš šantažo arba suvedžio- 
damas ir išnaudodamas moteris. Paduok man knygas iš anos skry- 
nios ir aš tau papasakosiu, kas per vienas tas tavo de Garsija. 

Aš jam atnešiau kelis sunkius pergamentinius tomus, aptrauk- 
tus plona oda ir išmargintus šifruotais užrašais. 

— Čia mano pastabos,— tarė Fonseka.— Jų perskaityti niekas 
negali, tik aš vienas. Pažiūrėsim vardyną. Taip, štai jis. Dabar 
paduok man trečią tomą. Surask du šimtai pirmą puslapį. 

Padėjau atverstą knygą jam ant lovos, ir jis ėmė skaityti 
nesuprantamus ženklus ir taip lengvai, tartum čia būtų buvusios 
paprastos raidės. 

—- De Garsija, Chuanas. Ūgis, išvaizda, šeima, netikros pa- 
vardės ir taip toliau. Štai jo istorija, klausyk! 

Toliau buvo du pilni puslapiai, smulkiai prirašyti slaptaraščiu. 
Iškart jį šifruodamas, Fonseka pradėjo skaityti. 

Užrašai buvo glausti, bet nieko panašaus man niekada neteko 
girdėti nei prieš tai, nei po to. Čia buvo surinkta viskas, visos 
nedorybės ir nusikaltimai, kokius tik gali padaryti žmogus, vai- 
kydamasis pomėgių bei aukso ir norėdamas patenkinti savo ais- 
tras bei kerštingą neapykantą. 

Šiame juodajame sąraše buvo dvi žmogžudystės: jis peiliu 
nudūrė varžovą ir nunuodijo meilužę. Be to, čia buvo išvardinti ir 
kiti dalykai, tokie gėdingi, jog negalima apie juos rašyti. 

— Žinoma, mano pastabos toli gražu ne išsamios, — ramiai 
pasakė donas Andresas, — jis yra pridaręs daug daugiau niekšy- 
bių. Bet tą, kas čia surašyta, aš tikrai žinau, ir kai jį sučiups, 
vieną iš tų žmogžudysčių bus galima įrodyti. Palauk, duok šen 
rašalo! Reikia tuos užrašus papildyti. 

Ir apačioje jis prirašė: 

„1517 metų gegužės mėnesį minėtasis de Garsija neva preky- 
biniais reikalais nuplaukė į Angliją ir ten, Norfolko grafystės 
Ditčingemo parapijoje, nužudė Luisą Vingiild, mergautinė pa- 
varde — Luisą de Garsiją, savo pusseserę, su kuria anksčiau 
buvo susižadėjęs. Tais pačiais metais, maždaug rugsėjo mėnesį, 
apgaulingų vedybų pažadais jis suviliojo, o paskui pametė senjo- 
rą Izabelą iš kilmingos Siguensų giminės, buvusią vienuolę iš 
mūsų miesto vienuolyno.“ 

— Negali būti! — sušukau.— Nejaugi de Garsija pametė tą 
merginą, kuri užvakar naktį buvo atėjusi pas jus patarimo? 

— Tą pačią, sūnėne. Tu pats girdėjai, kaip vakar naktį jinai 
jį maldavo. Jeigu užvakar būčiau žinojęs tai, ką žinau šian- 
dien, tas niekšas jau būtų uždarytas kalėjime. Bet gal dar ne 
vėlu. Nors aš sergu, tačiau atsikelsiu ir padarysiu ką galiu. Palik 
tai mano nuožiūrai, sūnėne. Eik, pasirūpink pats savimi, o šį da- 
lyką leisk man tvarkyti. Jei ką nors dar galima padaryti, aš pa- 

darysiu. Palauk, pranešk pasiuntiniui, kad būtų pasiruošęs. Šį- 
vakar sužinosiu visa, ką bus galima sužinoti. 

Naktį Fonseka pasikvietė mane. 

— Aš surinkau žinias,— pasakė jis.— Ir net sukėliau ant ko- 
jų teismo seklius — pirmąkart per daugelį metų. Dabar jie gaudo 
de Garsiją kaip plėšrūs šunys pabėgusį katorgininką. Bet kol kas 
apie jį nieko negirdėti. Jis dingo be pėdsakų. Šiąnakt pasiunčiau 
laišką į Kadį, nes jis, matyt, bus nuplaukęs upe pasroviui. Bet 
kai ką vis dėlto sužinojau. Sargyba sučiupo senjorą Izabelą. 
Ji atpažinta kaip pabėgusi vienuolė ir perduota kvotai į inkvizi> 
cijos rankas. Kitaip tariant, jeigu jos nusižengimas bus įrodytas, 
tos damos laukia mirtis. 

— Argi jai negalima padėti? 

— Per vėlu. Jeigu ji būtų manęs paklausiusi, dabar jai ne- 
grėstų joks, pavojus. 

— O ar galima su ja bent susižinoti? 

— Ne. Prieš dvidešimt metų dar buvo įmanoma Šį tą pada- 
ryti, o dabar inkvizicija pasidarė žiauresnė ir sunkiau paperka- 
ma. Auksas ten bejėgis. Daugiau jos nebematysim ir nieko apie 
ją nebeišgirsim iki pat jos mirties valandos. Jeigu jį panorės 
prieš mirtį su manim pasikalbėti, gal jai ir bus suteikta tokia 
malonė, tačiau ir tuo abejoju. Tiesą sakant neatrodo, kad ji to 
pageidautų. Ak, jeigu jai pavyktų nuslėpti savo būklę! Bet vilties 
maža. Nežiūrėk taip liūdnai, sūnėne, religija reikalauja aukų. 
Galbūt jai bus net geriau numirti iš karto, negu gyventi dar ilgus 
metus, gyvai palaidotai vienuolyne. Juk mirštama tik vieną kar- 
tą! Tekrinta jos kraujas ant Chuano de Garsijos galvos! 

Ir aš atsakiau: 

— Amen. 


IX 
TOMAS PRALOBSTA 


Kelis mėnesius daugiau nieko negirdėjome nei apie de Gar- 
siją, nei apie Izabelą de Siguensą. Abu pradingo be pėdsakų, ir 
visi mūsų ieškojimai buvo bergždi. 

Aš vėl, kaip ir seniau, buvau Fonsekos pagalbininkas ir vėl 
pradėjau rodytis diduomenėje kaip jo sūnėnas. Bet nuo tos nak- 
ties, kai dvikovoje grūmiausi su motinos žudiku, mano šeiminin- 
ko sveikata kaskart ėjo vis blogyn dėl nesuprantamos kepenų 
ligos, kurios niekaip nebuvo galima išgydyti. Po septynių mėne- 

sių jis nebeįstengė atsikelti iš lovos ir vargiai galėjo kalbėti. 
Vis dėlto Fonseka tebeturėjo visiškai šviesų protą ir retkarčiais 
net priimdavo kai kuriuos klientus, ateinančius pas jį patarimo. 
Susisupęs išsiuvinėtu chalatu, jis su jais šnekučiuodavo, sėdė- 
damas giliame krėsle. Bet jį buvo jau palietęs mirties šešėlis, 
ir jis pats tai suprato. 

Juo toliau, juo didesnį prieraišumą jautė man Fonseka. Jis 
mane pamilo visa širdimi tartum tikrą sūnų, 0 aš savo ruožtu 
kaip įmanydamas stengiausi nors kiek palengvinti jo kančias; 
kitų gydytojų jis nė artyn neprisileisdavo. 

Jausdamas, kad jėgos senka, vienąsyk Andresas de Fonseka 
pareiškė norą pasikalbėti su notaru. Jo nurodytas notaras atėjo ir 
daugiau kaip valandą išsėdėjo su juo užsidaręs, paskui trumpam 
išėjo ir grįžo su keliais savo raštininkais. Paprašę mane pasiša- 
linti, jie vėl užsidarė Fonsekos kambaryje. Pagaliau visi išėjo ir 
išsinešė kažkokius prirašytus pergamentus. 

Vakare Fonseka pasikvietė mane. Jis atrodė labai silpnas, 
bet šiaip buvo žvalus ir šnekus. 

— Eikš arčiau, sūnėne,— tarė jis.— Šiandien turėjau daug rei- 
kalų. Aš visuomet buvau užsiėmęs, visą savo gyvenimą, tad ir 
prieš galą man nedera dykinėti. Ar žinai, ką šiandien veikiau? 

Aš papurčiau galvą. 

— Na, tai aš tau pasakysiu. Rašiau testamentą. Juk po mano 
mirties šis tas liks, ne tiek jau daug, bet vis dėlto šis tas. 

— Nekalbėkite apie testamentą! — ėmiau jį maldauti.— Jūs 
gyvensite dar daug metų, patikėkit. 

Fonseka nusijuokė. 

— Blogai apie mane galvoji, sūnėne, jei manai, kad galima 
mane taip lengvai apgauti! Aš greit mirsiu, tu pats žinai, bet 
mirties nebijau. Gyvenime man sekėsi, tačiau buvau nelaimingas, 
nes jaunystę man suluošino,— dabar jau nebesvarbu kas. Ta is- 
torija sena, ir nėra reikalo jąj prisiminti. Be to, šiokiu ar tokiu ta- 
ku eitum, vis vien nueisi ten pat — į kapą. Kiekvienas turime nu- 
eiti savo gyvenimo kelią, bet kai prieini galą, jau nebegalvoji, 
ar tas kelias buvo lygus, ar ne. Religija man yra niekas: ji negali 
manęs nei paguosti, nei įbauginti. Tik pats mano gyvenimas gali 
mane pasmerkti arba išteisinti. O gyvendamas aš dariau ir bloga, 
ir gera. Bloga dariau todėl, kad pagundos kartais būdavo labai 
didelės ir nepajėgiau suvaldyti savo prigimties, o gera dariau 
todėl, kad prie to mane traukė širdis. Bet dabar viskas baigta. 
Ir mirtis iš esmės visai ne toks jau baisus daiktas, jei prisiminsi, 
kad visi žmonės gimsta pasmerkti mirčiai, kaip ir kitos gyvos 
būtybės. Visa kita — melas, tik vienu dalyku aš tikiu: yra Dievas, 

ir jis daug gailestingesnis už tuos, kurie mus verčia jį tikėti. 

Fonseka pailsęs nutilo. 

Paskui aš dažnai prisimindavau jo žodžius, kaip prisimenu 
ir dabar, pats būdamas arti mirties. Fonseka buvo fatalistas, ir 
aš negaliu su juo sutikti, nes manau, kad tam tikru mastu mes 
patys sukuriame savo charakterį ir savo likimą. Bet su paskuti- 
niais jo žodžiais visiškai sutinku. Yra Dievas, ir jis gailestingas, 
ir mirtis nebaisi nei pati savaime, nei tuo, kas laukia po jos. 

Pagaliau Fonseka vėl prašneko: 

— Kam tu mane verti kalbėti apie šitokius dalykus? Tai mane 
vargina, o laiko man liko nebedaug. Aš kalbėjau apie savo tes- 
tamentą. Klausyk, sūnėne. Išskyrus tam tikrą, kaip pats supranti, 
nedidelę sumą, kurią palikau varguoliams, visą savo turtą užra- 
šiau tau. 

— Man!? — šūktelėjau nustebęs. 

— Taip, sūnėne, tau. O kodėl ne? Aš neturiu artimųjų, o ta- 
ve pamilau, nors maniau nebegalėsiąs pamilti nei vyro, nei mo- 
ters, nei vaiko. Aš tau dėkingas: tu parodei, kad mano širdis dar 
nesudiržusi. Tad priimk šią dovaną kaip mano dėkingumo ženklą! 

Suglumęs pradėjau jam dėkoti, bet Fonseka mane nutraukė: 

— Tau atiteks iš viso apie penkis tūkstančius auksinių pesų, 
arba maždaug dvylika tūkstančių angliškų svarų — pradžiai vi- 
sai pakankama suma, kad toks jaunas vyras kaip tu galėtų gy- 
venti be vargo, net dviese su žmona. Anglijoje tikriausiai tai 
bus didelis turtas. Manau, dabar tavo sužieduotinės tėvas nebe- 
sipriešins jūsų vedyboms. Be to, tau liks mano namas su visa 
gėrybe. Sidabras, o svarbiausia — knygos irgi turi nemažą vertę: 
patariu jas išsaugoti. Viskas tau atiteks pagal įstatymą, visi for- 
malumai atlikti, ir niekas tavo teisių negalės ginčyti. Jausdamas 
artėjant galą, aš iš: anksto surinkau visus savo pinigus — didžioji 
dalis aukso sudėta skrynelėse slaptoj nišoj va toje sienoje, tu apie 
ją žinai, sūnėne. Aš tau palikčiau daug daugiau, jei būčiau tave 
sutikęs prieš keletą metų. Bet tuomet galvojau, kad esu labai 
pralobęs, o įpėdinių neturėjau, todėl švaisčiau pinigus nežiūrė- 
damas: padėjau visiems vargšams, globojau benamius ir kenčian- 
čius.“ Klausyk, Tomai Vingfildai! Didžioji dalis šito aukso — 
žmonių kvailumo ir nedorumo vaisius, užmokestis už jų silpnybes 
ir nuodėmes. Tad pasistenk jį išnaudoti protingai vardan teisin- 
gumo ir laisvės. Tegu jis išeina tau į naudą ir tegu primena 
mane, tavo šeimininką, seną ispaną sukčių, kol tu pats visą turtą 
paliksi savo vaikams arba vargetoms. O dabar dar vienas žodis. 
Jei gali, nuramdyk savo širdį ir nebepersekiok Chuano de Garsi- 
jos. Pasiimk visą turtą, keliauk su juo į Angliją, vesk savo myli- 

mąją ir gyvenk sau laimingai) kaip patinka! Pagalvok, kas tu toks, 
kad turi keršyti tam niekšui? Palik jį! Jis pats susilauks atpildo. 
Antraip tau teks iškentėti nemaža sunkumų bei pavojų, ir viskas 
gali baigtis tuo, kad prarasi ir gyvybę, ir meilę, ir turtus. 

— Bet juk aš prisiekiau jį nužudyti! — bandžiau prieštarau- 
ti. — Argi galiu sulaužyti tokią priesaiką? Argi įstengsiu ramiai 
sėdėti namie, užsitraukęs nešlovę? 

— Nežinau, nežinau! Čia aš tau ne teisėjas. „Daryk ką nori, 
bet atmink: jei pasielgsi saviškai, gali atsitikti taip, kad užsi- 
trauksi dar didesnę nešlovę. Tu su juo koveisi, ir jis nuo tavęs 
pabėgo. Tad nebūk kvailas ir palik jį ramybėje. O dabar pasilenk 
11 pabučiuok mane. Atsisveikinkim! Aš nenoriu, kad matytum 
mane mirštant, o mano mirtis jau čia pat. Nežinau, ar susitiksime, 
kai išmuš ir tavo mirties valanda, ar mūsų laukia skirtingos 
žvaigždės. Jei taip, — sudie amžinai] 

Aš pasilenkiau ir pabučiavau jam į kaktą. Iš:akių man paplūdo 
ašaros. Tik dabar supratau, kaip jį mylėjau: man atrodė, kad 
miršta tikras tėvas. 

— Neverk, — tarė Fonseka.— Visas mūsų gyvenimas — išsisky- 
rimas. Kadaise aš turėjau sūnų, tokį pat keip tu, ir nebuvo nieko 
baisesnio už mūsų atsisveikinimą. O dabar aš einu pas jį, nes jis 
negali ateiti pas mane. Kogi verkti? Sudie, Tomai Vingtfildai, 
tesaugo tave Dievas! O dabar — eik. | 

Aš išėjau apsipylęs ašaromis, ir tą pačią naktį prieš auštant 
Andresas de Fonseka pasimirė. Man pasakė, kad mirdamas jis 
turėjęs sąmonę ir kuždėjęs sūnaus vardą, savo sūnaus, apie kurį 
man užsiminė tik paskutinę valandą. | 
„ Kaip gyveno jo sūnus, o anksčiau ir pats Fonseka, niekada 
taip ir nesužinojau. Panašiai kaip indėnas, jis ėjo gyvenimo taku, 
žingsnis po žingsnio užtrindamas visus pėdsakus. Jis niekad 
nepasakojo apie savo praeitį, ir aš neradau jokių žinių apie jį nei 
knygose, nei dokumentuose, likusiuose po jo mirties. 

Kartą, daugeliui metų praslinkus, perskaičiau visus šifruotų 
Fonsekos užrašų tomus: prieš mirtį jis man davė šifro raktą. Jie 
guli priešais mane ir dabar, kai rašau šias eilutes. Tose knygose 
radau nemaža gėdos, sielvarto ir nusikaltimų istorijų, nemaža 
pasakojimų apie apviltą pasitikėjimą, apie parduotą sąžinę, apie 
bažnyčios tarnų žiaurumą, apie tai, kaip godumas nugali meilę 
ir kaip meilė nugali mirtį. Tų istorijų. užtektų bent pusšimčiui 
didelių romanų. Bet šioje seniai išnykusios ir užmirštos kartos 
kronikoje nė karto nepaminėtinas net Fonsekos vardas ir nėra nė 
užuominos apie jo paties gyvenimą. Jo lyg nebūta, ir tai galbūt 
net geriau. 

Taip mirė geriausias mano bičiulis ir geradarys. 

Kai Fonseka buvo pašarvotas, atėjau dar kartą į jį pažiūrėti. 
Užmigęs amžinu miegu, jis atrodė ramus ir net gražus. 

Tuo metu prie manęs priėjo moteris, kuri jį apiplovė, ir padavė 
du dailius auksinius medalionus su atvaizdais ant dramblio kaulo, 
rastus ant velionio krūtinės. Juos iki šiol tebeturiu. Viename me- 
dalione moters galvutė, švelni. ir susimąsčiusi; antrame — mirusio 
jaunuolio veidas, gražus, bet labai liūdnas. Matyt, čia buvo moti- 
na ir sūnus, daugiau apie juos nieko nežinau. 

Rytojaus dieną Andresą de Fonseką palaidojau. Laidotuvės 
buvo kuklios, nes jis prisakė pakasynoms pinigų nešvaistyti. 

Iš kapinių grįžau namo, ir čia manęs laukė notarai. Jie su- 
laužė antspaudus, perskaitė dokumentus, ir dabar jau galėjau 
valdyti visą velionio turtą. Kai sumokėjau paveldėjimo bei kito- 
kius mokesčius ir atsiteisiau su notarais, jie išėjo, žemai man 
lankstydamiesi. Juk dabar aš buvau turtingas! 

Taip, aš pralobau, ir turtai, kurių taip troškau, man atiteko 
be jokio vargo. Tačiau jie manęs nedžiugino. Praleidau gūdžiau- 
sią vakarą nuo to-laiko, kai atvykau į Ispaniją. Širdį man draskė 
liūdesys ir abejonės, mane slėgė nyki vienatvė. Bet aš nežinojau, 
kad šita skaudi naktis paryčiais man pasirodys dar baisesnė. 

Sėdinti man prie stalo ir neva vakarieniaujant, tarnas pranešė, 
kad svetainėje kažkokia dama laukianti velionio šeimininko. „Tur- 
būt klientė, dar nežinanti apie Fonsekos mirtį“, — nusprendžiau 
aš ir jau norėjau paliepti tarnui ją išprašyti, bet paskui pagal- 
vojau, kad galbūt galėsiu jai kuo nors padėti arba bent išklau- 
syti jos ir laikinai užmiršti savo paties sielvartą. Todėl liepiau 
atvesti damą pas mane. Į kambarį įėjo aukšta moteris, apsigobusi 
tamsiu apsiaustu su gobtuvu, kuriuo buvo pridengtas veidas. Aš 
nusilenkiau ir ją pasodinau, bet staiga ji vėl atsistojo ir tyliu 
balsu greitai pasakė: 

— Aš norėjau matyti doną Andresą de Fonseką, o ne jus! 


— Andresą de Fonseką šiandien palaidojome,— atsakiau.— Vi- 
sais reikalais aš buvau jo pagalbininkas ir likau jo įpėdinis. Jei 
galiu jums kuo nors padėti, mielai tą padarysiu. 

— Jūs toks jaunas, labai jaunas, — sumišusi murmėjo dama,— 
o tas reikalas baisus ir skubus. Ar galima jumis tikėti? 

— Spręskite pati, senjora. 

Siek tiek pagalvojusi, dama nusimetė apsiaustą, po kuriuo 
buvo vienuolės rūbai. 

— Klausykit,— tarė ji.— Šiąnakt aš turiu dar daug rūpesčių 
ir vos; suradau laiko čia ateiti vardan gailestingumo. Aš negaliu 

grįžti tuščiomis rankomis, todėl privalau jumis tikėti. Bet pirmiau 
prisiekite švenčiausia Dievo motina, kad manęs neišduosite. 

— Aš jums prižadu,— atsakiau.— O jeigu to neužtenka, baigsi- 
me šį pokalbį. 

— Nepykite ant manęs! — maldavo moteris.— Jau daugelį me- 
tų nesu išėjusi už vienuolyno sienų, o dabar mane: prislėgė dide- 
lis sielvartas. Man reikia kuo stipriausių nuodų. Aš jums gerai 
užmokėsiu. | 

— Žudikams aš nepadedu,— atsakiau.— Kam jums prireikė 
nuodų? 

— O, aš negaliu... Bet matau, kad teks pasakyti. Šiąnakt 
mūsų vienuolyne turi mirti viena moteris, beveik dar mergaitė, 
jaunutė ir graži. Ji sulaužė įžadus ir šiąnakt mirs drauge su savo 
kūdikiu. Ji, ji... o viešpatie! Juos abu užmūrys gyvus vienuolyno 
sienoje, to paties vienuolyno, kurį jinai išniekino. Toks yra nuo- 
sprendis, ir jo negalima nei panaikinti, nei sušvelninti. Aš esu to 
vienuolyno abatė — neklauskite nei mano vardo, nei kaip vadinasi 
vienuolynas, — ir myliu tą nusidėjėlę tartum savo dukterį. Tik dėl 
ypatingų mano nuopelnų bažnyčiai ir slaptų mano globėjų dėka 
man pavyko išgauti jai aukščiausią malonę: baigiant ją užmūryti, 
aš galėsiu jai paduoti taurę vandens, į kūrį bus primaišyta nuodų, 
ir tais nuodais suvilgyti kūdikio lūpas, kad jie abu. greit numirtų. 
Aš galėsiu tai padaryti, neapsunkindama savo sielos nuodėme, 
nes turiu slaptą jos atleidimą. Tad padėkite man tapti nekalta 
žudike ir išgelbėti tą nusidėjėlę nuo paskutinių žemiškų kančių. 

Nerandu žodžių aprašyti, ką jaučiau, klausydamas šito bai- 
saus pasakojimo. Iš siaubo sustingęs, veltui bandžiau ką nors 
atsakyti, ir staiga man dingtelėjo šiurpi mintis. 

— Toji moteris — Izabela de Siguensa?— paklausiau aš. 

— Taip,— atsakė abatė,— pasauliečiai taip ją vadino, nors aš 
nesuprantu, iš kur jūs tai žinote. 

— Šiuose namuose daug kas žinoma, šventoji motnia. Saky- 
kite, ar galima ją išgelbėti pinigais arba kokiomis nors dovano- 
mis? 

— Neįmanoma: nuosprendį patvirtino Gailestingumo tribuno- 
las. Ji turi mirti po dviejų valandų. Ar duosite man nuodų? 

— Galiu duoti tik tada, jei tikrai matysiu, kam jie skirti. Iš 
kur aš žinau, gal jūs visą šitą istoriją tik išsigalvojote ir nuodus 
panaudosite tokiu būdu, kad man. paskui teks atsakyti prieš įsta- 
tymą. Aš jų duosiu tik su viena sąlyga: turiu pats matyti, kaip 
juos panaudosite. 

Truputį pagalvojusi, abatė pasakė: 

— Gerai, taip galima: man išsyk bus atleista ir šita nuodė- 
mė. Bet jums teks apsivilkti vienuolio abitu su gobtuvu, nes 
tie, kurie vykdys nuosprendį, neturi nieko žinoti. Tačiau kiti žinos, 
ir aš įspėju: jei prasitarsite, jūsų lauks griežta bausmė... Bažnyčia 
žiauriai keršija tiems, kas išduoda jos paslaptis, senjore. 

— Kada nors tos paslaptys pačios atkeršys bažnyčiai, — atsa- 
kian su kartėliu.— O dabar atleiskite, man reikia: surasti tinkamų 
lašų. Jie turi veikti greit, bet ne per daug staigiai, kitaip. jūsų 
šunys pamatys, kad grobis. jiems išsprūdo, dar neužbaigus to 
velniško darbo. Štai šitie mums tiks,— ir parodžiau jai buteliu- 
ką, išimtą iš skrynelės, kur buvo laikomi nuodai.— Renkitės, šven- 
toji motina, ir. eisim vardan to jūsų „gailestingumo“. 

Ji neprieštaravo, ir mes išėjom. | 

Greitai perėję triukšmingas gatves, įžengėm į senamiestį ir 
nusileidome prie upės. Čia abatė parodė valtį, laukiančią prie 
krantinės. Susėdę į ją, ėmėm plaukti prieš srovę. Daugiau kaip 
už mylios valtis pasuko į prieplauką ties aukšta siena. Mes išli- 
pome į krantą, priėjome prie aklinų, durų, ir abatė triskart pasi- 
beldė. Trinktelėjo durų langelis, už jo tamsoje neaiškiai subolavo 
kažkieno veidas. Žmogus kažko paklausė, abatė jam tyliai atsakė. 
Po kurio laiko durys prasivėrė, ir mes atsidūrėme dideliame ap- 
tvertame apelsinų sode. 

— Aš jus atvedžiau į mūsų namus, — kreipėsi į mane abatė.— 
Jei kartais žinote, kur esate ir kaip vadinasi ši vieta, jūsų paties 
labui prašau viską užmiršti, kai tik vėl išeisite pro šitas duris. 

Nieko nesakydamas, dairiausi aplink. Štai tas drėgnas, tam- 
sus, sodas! Turbūt čia de Garsija sutiko vargšę merginą, kuri 
šiąnakt turi mirti. 

Paėję sodu kokį šimtą žingsnių, vėl sustojome prie žemo 
namo, pastatyto maurų stiliumi. Čia abatė vėl pasibėldė į duris, 
bet šį kartą derybos truko ilgiau. Galų gale durys atsidarė, ir mes 
patekome į siaurą ilgą, vos apšviestą koridorių. Jo gilumojė pa- 
stebėjau vienuoles, kurios šmėžavo į abi puses tartum šikšno- 
sparniai kapinyne. Abatė vedėsi mane koridoriumi, kol priėjome 
duris dešinėje pusėje. Ji atidarė tas duris, įleido mane į celę ir 
paliko vieną tamsoje. | 

Daugiau kaip dešimt minučių stovėjau vienas, o į galvą man 
skverbėsi prieštaringiausios mintys, kurių nenorėčiau prisiminti. 
Bet pagaliau durys vėl atsidarė, ir įėjo abatė, lydima augaloto 
vienuolio, apsivilkusio baltu dominikonų abitu. Jo veido negalėjau 
įžiūrėti, nes ant galvos jis buvo užsimovęs tokį pat baltą smailų 
gobtuvą: pro išpjovas tebuvo matyti vieni akys. Kurį AS vienuo- 
lis žibinto šviesoje mane stebėjo. Paskui prašneko: 

— Būk sveikas, sūnau mano. Motina abatė man pasakojo, kas 
tu. Tokiems dalykams esi. per jaunas. 

— Jei būčiau vyresnis, nuo to jie nepasidarytų malonestii, 
šventasis tėve. Jūs žinote, apie ką čia kalbama. Manęs prašė 
mirštamų nuodų tam tikram gailestingumo reikalui. Nuodų aš 
atnešiau, bet turiu pats įsitikinti, kad jie bus panaudoti pagal 
paskirtį. 

— Sūnau mano, tu labai įtarus! Bažnyčia žudynėmis neužsi- 
ima. Toji moteris turi mirti, nes jos nuodėmė įrodyta, o pastaruo- 
ju metu šitoks oi i plinta kaip antkrytis. Todėl po ilgų 
švelninti jos likimą, ją pasmerkė mirti tie, kurių vardai tokie 
šventi, jog nevalia jų minėti. O aš — deja! — turiu čia sekti, kaip 
bus įvykdytas nuosprendis su šiokiais tokiais nukrypimais, kuriuos 
per savo maloningumą leido aukščiausiasis jos teisėjas. Matau, 
kad tau, mano sūnau, reikia dalyvauti atliekant šį gailestingą 
darbą, todėl jokių kliūčių nedarysiu. Motina abatė tave jau įspėjo, 
kokia bausmė laukia tų, kas išduoda bažnyčios paslaptis? Tavo 
paties labui prašau to neužmiršti! 

— Aš ne plepys, šventasis tėve, ir nėra reikalo mane įspėti. 
Bet štai dar kas. Už šitą vizitą man turi būti gerai atlyginta, 
nes nuodai brangūs. 

— Nebijok, gydytojau! — atsakė vienuolis truputį su panie- 
ka.— Sakyk savo kainą, ir tau bus užmokėta. 

— Aš prašau ne pinigų, šventasis tėve. Pats nemažai užmokė- 
čiau, kad tik nereikėtų čia būti šią naktį. Aš prašau tik leisti man 
pasikalbėti su mergina prieš jos mirtį. 

— Ką!? — sušuko vienuolis.— Tikiuosi, ne tu ją suvedžiojai? 
O jei taip, tai tu tikras akiplėša, vertas tokio pat likimo! 

— Ne, šventasis tėve, ne aš. Izabelą de Siguensą esu matęs 
tik vieną sykį ir nė karto su ja nekalbėjau. Ją suviliojau ne aš, 
bet tą žmogų pažįstu. Tai Chuanas de Garsija. | 

-— Šit kaip?— greit pasakė vienuolis.— Ji nieku būdu nerio- 
rėjo išduoti tikros jo pavardės, net grasinant kankinimais. Vargšė 
paklydusi siela, jos paklydimas buvo nuoširdus. Apie ką turi nori 
su ja kalbėti, sūnau mano? 

— Noriu iš jos sužinoti, kur išvyko tas žmogus. Jis yra mano 
priešas, aš jo visur ieškau ir žūt būt turiu surasti. Man ir mano 
šeimai jis padarė daug daugiau blogo negu tai vargšei merginai. 
Neatmeskite mano prašymo, šventasis. tėve, kad galėčiau jam at- 
keršyti už save ir už bažnyčią. 

— Dievas yra pasakęs: ,,„Mano yra kerštas, ir aš atsilyginsiu!“ 
Bet galbūt, :sūnau mano, Dievas tave pasirinko savo keršto įran- 

kiu. Aš tau leisiu su ja pasikalbėti. Apsivilk šiais rūbais,— jis 
man padavė baltą dominikonų abitą su tokiu pat gobtuvu,— ir 
eik paskui mane. 

— Pirmiau reikia atiduoti abatei nuodus, — pasakiau įjam,— 
nes pats nenoriu merginai jų paduoti. Imkite šį buteliuką, šven- 
toji motina, ir kai ateis laikas, išpilkite į vandens taurę. Gerai 
suvilgykite kūdikio lūpas ir liežuvį, o kas liks — atiduokite moti- 
nai ir žiūrėkite, kad viską išgertų. Dar nebus įmūryta paskutinė 
plyta, ir jie abu kietai užmigs ir daugiau nepabus. 

— Aš tai padarysiu, — sumurmėjo abatė.— Nuodėmės atleidi- 
mas man teikia drąsos, ir aš tai padarysiu vardan meilės ir 
gailestingumo. 

— Tu labai geros širdies, sesuo, — tarė vienuolis žegnodama- 
sis.-—- Teisingumas — štai tikras gailestingumas! Vargas silpnam 
kūnui, kylančiam prieš dvasią! 

Kai apsivilkau baltos šmėklos rūbais, vienuolis ir abatė pasi- 
ėmė.žibintusi ir išsivedė mane, 


X 
IZABELOS DE SIGUENSOS MIRTIS 


Tylėdami ėjome ilgu koridoriumi, ir mačiau, kaip iš celių pro 
grotuotus durų langelius akimis mus sekė vienuolės, gyvos pa- 
laidotos savo rūsiuose. Ko gi čia stebėtis, jei moteris nepabūgo 
mirties, kad tik galėtų iš' šito požemio ištrūkti į gyvenimo ir mei- 
lės pasaulį! Ir dabar už tokį „nusikaltimą“ ji turi mirti. Ne, Die- 
vas tikrai neužmirš kunigų piktadarybių ir tos tautos, kuri juos 
pagimdė! 

Ir Dievas neužmiršo. Kur nūnai Ispanijos didybė ir kas liko 
iš tų žiaurių. apeigų, kuriomis ji garsėjo? Čia, Anglijoje, jų pan- 
čiai amžinai sutraukyti. Jie norėjo mus, laisvus anglus, surakinti 
savo grandinėmis, bet mes jas sudaužėme, ir jų niekad nebepri- 
reiks.. 

Pačiame koridoriaus gale buvo laiptai: jais mes nulipome že- 
myn ir sustojome prie sunkių, geležimi apkaustytų durų. Vienuolis 
savo raktu jas atrakino, įleido mus ir vėl iš vidaus užrakino. 
Iš čia ėjo antras koridorius, iškirstas storoje sienoje, paskui buvo 
dar vienerios durys, o už jų — bausmės vykdymo vieta. 

Tai buvo žemas, drėgnas rūsys, kurio išorinę sieną skalavo 
upė; kapų tyloje aš girdėjau teškenant jos vandenis. Visas rūsys 
turėjo maždaug aštuonis žingsnius pločio ir dešimt žingsnių ilgio. 

Jo skliautus rėmė masyvios kolonos, o sienoje už jų matėsi antros 
durys — į kalėjimą. 

Šio niauraus požemio tolimame kampe blausioje deglų ir Ži- 
bintų šviesoje du vyrai šiurkščiomis juodomis sutanomis, ant gal- 
vų užsimovę aklinus gobtuvus, tyliai maišė kalkių skiedinį, ir 
nuo jo į priplėkusį orą kilo karštų garų kamuoliai. Šalimais kūp- 
sojo tvarkingai sukrautos tašytų akmenų rietuvės, o priešais juo- 
davo storoje sienoje iškirsta niša, panaši į didelį karstą, stačiai 
pastatytą ant siaurojo galo. Prieš nišą stovėjo sunkus kaštono 
medžio krėslas. Toje pat sienoje pastebėjau dar dvi panašias 
nišas, užmūrytas tokio pat balkšvo akmens plytomis. Abiejose 
nišose matėsi giliai iškalta data: viena niša buvo užmūryta dau- 
giau kaip prieš šimtą metų, o antra — septyniasdešimt metų vė- 
liau. 

Mums įėjus į požemį, jame nieko daugiau nebuvo, tik du 
vienuoliai mūrininkai, bet netrukus iš antrojo koridoriaus pasi- 
girdo švelni ir iškilminga giesmė. Durys atsidarė, vienuoliai metė 
darbą ir pasitraukė nuo plytų krūvos. Giesmė ėjo vis garsyn. 
Greit aš jau galėjau suprasti žodžius: tai buvo lotyniška malda 
už mirusį. Paskui pasirodė ir pats choras: aštuonios vienuolės, 
šydais užsidengusios veidus, poromis įžengė pro duris, sustojo 
į eilę palei priešingą sieną ir nutilo. Po jų įėjo pasmerktoji, lydi- 
ma dar dviejų vienuolių, ir paskutinis— dvasininkas su kryžiumi 
rankose. Jis buvo su juoda sutana, ir joks gobtuvas nedengė 
lieso paklaikusio jo veido. 

Visas šias ir kitas smulkmenas aš pastebėjau ir įsiminiau, bet 
tuomet man atrodė, kad nieko daugiau nematau, tik nelaimingo- 
sios aukos veidą. Aš ją pažinau, nors tebuvau matęs vieną kartą 
ir tik mėnulio šviesoje. Ji buvo smarkiai pasikeitusi: žavingas vei- 
das pabrinkęs, įgavęs vaškinį atspalvį, ir dabar jame ryškėjo 
tik tamsiai raudonos lūpos ir didžiulės, spindinčios lyg žvaigždės 
iškankintos akys. Bet veidas buvo tas pats! Tai šią moterį aš 
mačiau prieš aštuonetą mėnesių, kai ji kalbėjosi su neištikimu 
mylimuoju. Tik dabar aukšta jos figūra buvo apsiausta drobule, 
ant kurios bangomis krito juodi plaukai, o rankose ji laikė miegan- 
ų kūdikį, kartkartėm stipriai spausdama jį prie krūtinės. 

Prie savo kapo slenksčio Izabela de Siguensa sustojo ir lyg 
užspeista ėmė dairytis, tartum šaukdamasi pagalbos. Bet veltui 
jos beviltiškas žvilgsnis smelkėsi į gobtuvais uždengtus nebylių 
žiūrovų veidus. Paskui jį pamatė nišą, krūvą garuojančią kalkių, 
sudrebėjo ir tikriausiai būtų parkritusi, jei ne lydinčios vienuo- 
lės,— jos pastvėrė nelaimingąją už parankių, privedė prie krėslo 
ir pasodino kaip gyvą lavoną. | 

Baisusis ritualas „prasidėjo. Vienuolis dominikonas atsistojo 
prieš pasmerktąją, išdėstė jos nusikaltimą ir paskelbė nuosprendį: 

— Tebūnie ji, o kartu ir nuodėmingas jos kūdikis palikti vieni 
su viešpačiu Dievu, kad jis pasielgtų su jais pagal savo valią! ! 

Bet nelaimingoji matyt negirdėjo nei nuosprendžio, nei toli- 
mesnių pamokslų. Pagaliau vienuolis baigė, persižegnojo ir atsi- 
gręžęs į mane pasakė: | 

— Prieik prie nusidėjėlės, (broli mano, ir pasikalbėk su ja, 
kol dar ne vėlu! 

Po to jis liepė visiems pasitraukti į patį požemio galą, kad 
negirdėtų .mudviejų pokalbio, ir visi tyliai pasišalino. Turbūt jie 
mane palaikė vienuoliu,. turinčiu išklausyti pasmerktosios išpa- 
žinties. 

Smarkiai plakančia širdimi priėjau artyn, pasilenkiau ir ėmiau 
jai kuždėti prie pat ausies: 

— Klausykit manęs, Izabela de Siguensa! — Išgirdusi savo var- 
dą, ji krūptelėjo.— Kur yra de Garsija, kuris jus suviliojo ir 
pametė? 

— Iš kur žinote šią iašsliūjos paklausė ji. — Net kankinimais 
jie negalėjo iš manęs jos išgauti. 

— Aš ne vienuolis ir nežinau apie jokius kankinimus. Aš esu 
tas pat žmogus, kuris kovėsi su de Garsija tą naktį, kai jus su- 
čiupo, ir būčiau jį nudėjęs, jeigu ne jūs. | 

— Aš jį išgelbėjau ir bent tuo galiu pasiguosti. 

— Izabela de.Siguensa,— kalbėjau jai.— Aš esu jūsų, draugas, 
nuoširdžiausias ir paskutinis draugas, tuo jūs pati greit įsitikin- 
site, Sakykite, kur tas žmogus? Mes turime sąskaitų, reikia jas 
suvesti. | 

— Jei esate draugas, nebekankinkite manęs. Aš nieko apie 
jį nežinau. Prieš daugelį mėnesių jis išvyko tenai, kur jūs vargu 
ar kada R, Indiją!. Bet ir ten jums vis tiek nepavyks 
jo surasti. 

— Ką gali žinoti! O jeigu mudu vis dėlto susitiktume, ar ne- 
norėtumėt jam ką nors pasakyti? 


! Šitoks žiaurumas gali pasirodyti neįtikimas ir neturintis precedento, ta- 
čiau autorius Meksiko miesto muziejuje pats yra matęs sudžiūvusį jaunos mo- 
ters „kūną, prieš tai buvusį užmūrytą vienuolyno sienoje. Ten pat buvo rastas 
ir jos vaiko kūnelis. Ne. visai aišku, kuo ji buvo apkaltinta, bet kad ji nužu- 
dyta — nėra jokių abejonių. Jos kūne iki šiol tebėra: išlikusios žymės nuo vir- 
vės, kūria ji dar gyva buvo surišta. Toks anuomet buvo bažnyčios gailestin- 
gumas! (Aut. past.) 

! Čia ir toliau kalbama apie Vest Indiją. 

— Ne. Nors... palaukit! Papasakokite jam, kaip mes mirėme, 
jo Žmona ir jo kūdikis, ir pasakykite, jog aš viską padariau, kad 
inkvizicija nesužinotų tikrosios jo pavardės, nes tuomet jo lauktų 
toks pat likimas. 

— Ir tai viskas? | | 

— Taip... Ne, dar pasakykite, kad aš ir mirdama jį mylėjau 
ir jam atleidau. 

— Aš mažai teturiu laiko, — tariau jai. — Atsikvošėkite ir klau- 
sykitės! 

Taip pasakiau todėl, kad ji po, tų savo žodžių tarsi nugrimzdo 

į kažkokį snūdulį, 

— Aš buvau Andreso de Fonsekos padėjėjas, to paties Fon- 
sekos, kurio patarimo jūs nepaklausėte ir pražudėte save. Jūsų 
abatei aš daviau tokių nuodų. Kai ji atneš taurę vandens, viską 
išgerkite ir duokite atsigerti kūdikiui. Jei taip padarysite, jūsų 
mirtis bus lengva ir neskausminga. Ar supratote? 

— Taip, taip! — sušnibždėjo ji slopdama.— Teatlygina jums 
Dievas! Dabar aš nebijau. Aš pati seniai norėjau numirti, tik 
baiminausi tokios bausmės. 

— Tad sudie, nelaimingoji! Dievas su jumis. 

— Sudie! — tyliai atsakė ji. — Bet kam mane vadinat nelaimin- 
ga, jei numirsiu tokia lengva mirtimi kartu su tuo, kurį myliū? 

Ir ji pasižiūrėjo į miegantį kūdikį. 

Po to aš nuėjau šalin ir tylėdamas, nuleidęs galvą atsistojau 
prie sienos. O dominikonas liepė visiems užimti savo vietas. 

— Paklydusi sešuo,— vėl jis kreipėsi į pasmerktąją. — Ar ne- 
nori mums ką nors pasakyti, kol dar tavo lūpos amžinai nenutilo?. 

— Taip, noriu! — atsakė Izabela tyru ir švelniu balsu; da- 
bar, kai ji sužinojo, kad mirtis bus greita ir lengva, jos. balsas 
net nevirpėjo.— Taip, noriu jums pasakyti, kad mirštu su gryna 
sąžine, nes jeigu ir nusidėjau, tai tik papročiams, o ne Dievui. 
Tiesa, aš sulaužiau savo įžadus, bet buvau juos priėmusi per 
prievartą, ir jie manęs vis vien niekuo nesaistė. Aš buvau gimusi 
mylėti ir džiaugtis šviesa, o mane -uždarė į vienuolyno tamsybę, 
kad gyva čia; supūčiau. Todėl ir sulaužiau įžadus, bet džiaugiuosi 
tai padariusi, nors savo gyvybe turiu už tai sumokėti. Jeigu net 
mane apgavo, jeigu mano vedybos ir nebuvo tikros, kaip.man 
dabar sako,— aš to nežinau,— tai vis vien jos man liks teisėtos 
ir šventos, ir prieš Dievą mano siela tyra. Aš gyvenau tikrą gyve- 
nimą, keletą. laimingų valandų buvau žmona ir motina, ir dabar 
man geriau iš jūsų malonės staigiai .numirti šiame rūsyje, negu 
palengva. merdėti tose celėse viršuje. O dabar klausykit manęst 
Jūs drįstate Dievo vaikams sakyti: „Nevalia mylėti“ — ir Žudotė 

juos, kam jie mylisi. Bet jūsų žiaurybė atsigręš prieš jus pačius. 
Paminėsite mano žodžius, ji atsigręš prieš jus ir prieš bažnyčią, 
kuriai jūs tarnaujate, ir tada bažnyčia ir jos tarnai žlugs, o jų 
vardai virs prakeiksmu žmonių lūpose! 

Požemyje pasigirdo nustebimo ir baimės kuždesys. 

— Ji pamišo! — šūktelėjo dominikonas.— Ji neteko proto ir 
todėl piktžodžiauja prieš Dievą. Neklausykite jos! Duok jai pa- 
laiminimą, broli mano,— kreipėsi jis į dvasininką su juoda suta- 
na,— tik greičiau, kol ji dar ko nors neprikalbėjo! 

Juodaskvernis kunigas, veriamai žvelgdamas žibančiomis aki- 
mis, priėjo prie pasmerktosios, kyštelėjo jai į panosę kryžių ir 
ėmė kažką burbėti. Bet ji staiga pakilo nuo krėslo ir atstūmė kry- 
žių. 

— Eik šalin! — suriko ji.— Ne tau klausyti mano išpažinties! 
Aš atgailausiu už savo nuodėmes prieš Dievą, o ne prieš tokius 
kaip tu, kurie vardan Kristaus žudo žmonesi 

Išgirdęs šiuos žodžius, fanatikas baisiai įtūžo. 

— Tai keliauk į pragrą be nuodėmių atleidimo, prakeiktoji,— 
sukriokė jis ir smogė nelaimingajai sunkiu dramblio kaulo kry- 
žiumi tiesiai į veidą, plūsdamas ją nepadoriais keiksmais. 

"Dominikonas piktai įsakė jam nutilti, bet Izabela de Siguensa 
tik nusišluostė nuo prakirstos kaktos kraują ir nusikvatojo šiur- 
piu beprotišku juoku. 

— O, dabar matau, kad tu dar ir bailys! — prašneko ji. — Tad 
klausyk manęs, kunige! Paskutinę savo valandą aš meldžiu Die- 
vą, kad tu pats žūtum nuo tanatikų rankų ir dar baisesne mirtimi 
negu aš! 

Kai ją įstūmė į mirties nišą, ji vėl prabilo. 

— Duokite mums atsigerti, — paprašė ji, — mane ir mano kū- 
dikį kamuoja troškulys. 

Aš pamačiau, kaip iš kalėjimo, kur pirmiau buvo uždaryta pa- 
smerktoji, pro: duris įėjo abatė su taure vandens ir kepalėliu duo- 
nos rankose, ir iš jos išvaizdos supratau, kad mano vaistus ji yra 
jau supylusi į vandenį. Daugiau aš nieko nebemačiau. 

Tuoj po to paprašiau dominikoną kuo greičiausiai atidaryti 
duris ir išleisti manė iš požemio. Paėjėjęs keletą žingsnių kori- 
doriumi, sustojau atokiau nuo durų ir čia, sustingęs iš siaubo, 
išstovėjau dievai žino kiek laiko. Pagaliau prieš save išvydau 
abatę su žibintu rankoje. 

— Viskas baigta,— tarė ji, graudžiai kūkčiodama.— Ne, nebi- 
Jokile, jūsų vaistai paveikė. Dar nebuvo padėtas pirmas akmuo, 
a motina ir kūdikis jau kietai miegojo. Bet ji mirė neatgailavusi 
Ir bė nuodėmių atleidimo. Vargas jos sielai! 


76 


— Vargas visiems tiems, kas prikišo ranką prie šios nakties 
darbo! — atsakiau.— O dabar išleiskite mane, šventoji motina, 
ir duok Dieve mums niekad nebesusitikti! 

Ji nuvedė mane atgal į celę, kur nusimečiau prakeiktą vie- 
nuolišką sutaną, o iš ten nuėjome prie sodo vartelių ir paskui 
prie valties, kuri tebelaukė prie krantinės. Pajutęs į veidą švel- 
niai dvelkiant nakties vėjelį, taip apsidžiaugiau, tartytum paga- 
liau būčiau atsibudęs iš baisaus sapno. Bet nei tą, nei sekančią 
naktį negalėjau užmigti. Vos sumerkus akis man imdavo vaiden- 
tis nelaimingoji gražuolė, tokia, kokią mačiau paskutinį kartą. 
Blausiai deglų apšviesta, apsisiautusi drobule, stovi jinai išdidi 
ir nepaklusni savo nišoje, tarsi akmeniniame karste, viena ranka 
spausdama prie krūtinės kūdikį, o antrąja imdama nuodų taurę. 

Vargu ar kas norėtų dusyk tai regėti, bet ir vieną kartą ma- 
čiusių tokį taip pat vaizdą nedaug teatsiras — inkvizicija ir jos 
bendrininkai savo piktadarybes stengiasi daryti be liudininkų. 
Ir jeigu aš nelabai gerai aprašiau tos nakties įvykius, tai visai 
ne todėl, kad būčiau juos užmiršęs, o todėl, kad net dabar, pra- 
slinkus beveik septynioms dešimtims metų, man sunku apie tas 
baisybes rašyti. 

Bet užvis nuostabiausia, ką mačiau aną nepaprastą naktį, bu- 
vo nelaimingosios gražuolės meilė tam niekšui, kuris ją suvi- 
liojo, netikromis vedybomis apgavo, o paskui paliko mirti šiur- 
pia mirtimi. Ir už ką tokiam Žmogui šitokia šventa auka kaip jos 
meilė? Nežinau. Bet taip jau buvo. 

Mąstydamas apie viską, kas tuomet įvyko, šiandien prisimenu 
ir kitus dalykus, ne mažiau nuostabius už pasiaukojamą nelai- 
mingosios moters meilę. Jau esu minėjęs, kad Izabela de Sigu- 
ensa, kunigo užgauta, palinkėjo jam mirti nuo tokių pat fanatikų 
rankų dar baisesne mirtimi. Taip ir atsitiko. Po daugelio metų tas 
pats kunigas, vardu tėvas Pedras, buvo pasiųstas į Anahuaką 
stabmeldžių krikštyti ir ten pagarsėjo žiaurumu, dėl to indėnai 
jį praminė Krikščionių Velniu. Kartą jis nusigavo pernelyg toli, 
į tą kraštą, kur gyveno tuomet dar nenukariauta otomių gentis, 
pakliuvo į karo dievo Uicilopočtlio žynių rankas ir kruvinu papro- 
čiu buvo tam dievui paaukotas. Kai jį vedė ant aukuro, aš jam 
priminiau priešmirtinį Izabelos de Siguensos prakeikimą, bet ne- 
pasakiau, jog pats mačiau ją mirštant. Ir tada vieną akimirką įį 
pagavo siaubas. Jis mane palaikė tik indėnų vadu ir pagalvojo, 
kad pats nelabasis kalba mano lūpomis, norėdamas prieš mirtį 
jį pakankinti. Bet gana apie tai. Jei reikės, smulkiau apie viską 
papasakosiu kitoje vietoje. O dabar. pasakysiu tik tiek: gal todėl, 
kad apvaizda panorėjo iki galo jam atlyginti, gal per gryną atsi- 

tiktinumą, o gal Izabela de Siguensa paskutinę valandą tikrai 
išvydo ateitį, bet tas fanatikas žuvo būtent taip, kaip ji išprana- 
šavo, ir aš nė kiek jo nesigailiu, nors jo mirtis man užtraukė 
daug nelaimių. 

Taip mirė Izabela de Siguensa, pražudyta kunigų vien dėl to, 
kad išdrįso peržengti jų dogmas. 


Kai viskas, ką buvau tą baisiąją naktį matęs ir girdėjęs, šir- 
dyje truputį aprimo, galėjau ir apie save pagalvoti. Viena vertus, 
buvau tapęs turtingu žmogumi, ir jeigu dabar būčiau panorėjęs 
grįžti į Norfolką su savo turtais, kaip man patarė Fonseka, ten 
manęs laukė gražiausia ateitis. Bet antra vertus, mano duotoji 
priesaika varžė mane lyg užkarta sunkenybė. Buvau prisiekęs at- 
keršyti Chuanui de Garsijai, šaukdamasis visų dangaus bausmių, 
jei to nepadarysiu. O. kaip. jam atkeršysiu, jei ramiai sau gyvensiu 
Anglijoje, visko pertekęs? Pagaliau dabar žinojau, kur mano prie- 
šas arba bent kuriame pasaulio krašte jo ieškoti. Ten, kur baltųjų 
žmonių ne tiek daug, jam nepavyks nuo manęs pasislėpti kaip 
Ispanijoje. Tą sužinojau iš pasmerktosios moters ir čia gana smul- 
kiai papasakojau jos istoriją tik todėl, kad jeigu ne ji, aš niekad 
nebūčiau išvykęs į Espanjolą!, lygiai: kaip niekad paskui nebūčiau 
grįžęs į Angliją, jei otomių genties žyniai nebūtų paaukoję savo 
dievui jos budelio, tėvo Pedro, nes.jeigu.ne toji auka, tai ispanai 
nebūtų apgulę. Pušų Miesto ir aš turbūt iki šiol tebebūčiau ten, 
gyvas arba numiręs. Taip pažiūrėti nereikšmingi įvykiai nulemia 
žmonių likimą. Jėi Izabela de Siguensa nebūtų pasakiusi keleto 
lemtingų „žodžių, ilgainiui man būtų įgrįsęs bergždžias ieškoji- 
mas ir aš būčiau' parplaukęs. namo, į Angliją, kur manęs laukė 
laimė. Tačiau išgirdęs jos žodžius nebegalėjau taip pasielgti, nes 
galvojau — savo nelaimei — kad tai.būtų buvęs didžiausias bai- 
lumas. Juo labiau kad dabar laikiau savo pareiga atkeršyti už 
dviejų. žmonių, už motinos ir už Izabelos de Siguensos mirtį. Tai 
gali sukelti nusistebėjimą, bet jei kas būtų matęs, kaip baisiai mirė 
jaunuoji gražuolė, tai: neabejotinai būtų prisiekęs atlyginti už jos 
kančias tam, kas ją suviliojo ir pametė. | 

"Viskas baigėsi tuo, kad aš per savo užsispyrimą padariau ne 
taip, kaip pats būčiau norėjęs, nepaklausiau savo geradario pa- 
tarimo, kurį jis mirdamas man davė, ir nusprendžiau atlikti prie- 
saiką: keliauti paskui dė Garsiją nors į pasaulio kraštą ir nudėti 
jį ten, kur sutiksiu. 

Pirmiausiai aš vis dėlto pasistengiau slapta gerai ištirti, ar 


1 Espanjola —ispaniškas Haičio salos pavadinimas. 


78 


tikrai de Garsija išplaukė į Indiją. Nesileisdamas į smulkmenas, 
papasakosiu, ką man pavyko nustatyti, naudojantis turimomis ke- 
lio gairėmis. 

Praslinkus dviem dienoms po tos nakties, kai koviausi su 
de Garsija dvikovoje, kažkoks vyras, iš nusakymo labai panašus 
į jį, tik kitokia pavarde, išplaukė karaka? iš Sevilijos į Kanarų 
salas. Ten karaka turėjo palaukti kitų laivų ir drauge su jais leis- 
tis į Espanjolą. Sugretinęs daugelį aplinkybių, įsitikinau, jog tas 
vyras buvo ne kas kitas, kaip Chuanas de Garsija. Ir visai nenuo- 
stabu,— nors apie tai aš tuomet nėpagalvojau,— nes Indijoje su- 
sirasdavo priebėgą daugelis avantiūristų bei visokių niekšų, kurie 
nebegalėdavo ilgiau likti Ispanijoje. Taigi nusprendžiau sekti 
paskui jį. Vienintelis dalykas, teikęs man šiek tiek paguodos, bu- 
vo mintis, kad pamatysiu naujų įstabių kraštų. Tuo metu aš net 
galvoti negalvojau, kiek naujų stebuklų ten manęs laukia. 

Bet pirmiau turėjau pasirūpinti taip netikėtai man tekusiu tur- 
tu. Kaip jį panaudoti ir kaip išsaugoti, kol grįšiu, aš tiesiog ne- 
žinojau ir tik atsitiktinai nugirdęs, jog į Kadį atplaukė iš Jar- 
muto „Avantiūristas“, tas pats laivas, kuriuo prieš metus atvykau 
į Ispaniją, tuoj pat nusprendžiau būsiant geriausia visą auksą ir 
kitus vertingus daiktus pargabenti į Angliją, kur jie bus man pa- 
tikimai išsaugoti. Todėl per pasiuntinį greit nusiunčiau laišką 
savo draugui, „Avantiūristo“ kapitonui, pranešdamas, jog turiu 
jam vertingą krovinį. Po to ėmaiu skubiai ruoštis į kelionę. Per 
tokį skubėjimą man teko žemiausiomis kainomis parduoti savo 
geradario namą ir daugybę kitų daiktų. O didžiąją dalį knygų, 
indus ir šiaip kai kuriuos daiktus liepiau supakuoti į dėžes ir upe 
išsiunčiau į Kadį, adresavęs tiems patiems prekininkams, ku- 
riems turėjau rekomendacinius laiškus iš Jarmuto pirklių. Tik 
tada išvykau pats, išsigabendamas visą auksą, šupilstytą į dau- 
gybę maišelių, kuriuos rūpestingai suslėpiau tarp kitų daiktų. 

Taip po metų aš visam laikui palikau Seviliją. Tas miestas 
man atnešė laimę. Čia atvykau vargšas, o iškeliavau turtingas 
žmogus. Apie įgytą patyrimą, taip pat labai vertingą, nėra ko 
nė kalbėti. Ir vis dėlto džiaugiausi, kad išvykstu, nes čia, šiame 
mieste, nuo manęs vėl paspruko Chuanas de Garsija, čia netekau 
geriausio savo draugo, čia mačiau Izabelos de Siguensos mirtį. 

Kadį pasiekiau laimingai, nepraradęs nė vieno daikto. Uoste 
nusisamdžiau valtį ir nėtrukus jau buvo „Avantiūristo“ denyje, 
kur mane pasitiko kapitonas Belas. Jis buvo sveikas sveikutėlis 


ž Karaka —viduramžių laikų burinis-irklinis- laivas, plačiai paplitęs: iki 
XVI amžiaus. 


7 


ir mane pamatęs labai apsidžiaugė. Bet aš apsidžiaugiau dar 1a- 
biau, sužinojęs, kad kapitonas Belas turi man tris laiškus: vieną 
nuo tėvo, antrą nuo sesutės Merės, o trečią nuo mano sužadėtinės 
Lilės Bozard. Tai vienintelis laiškas, kurį iš jos esu gavęs. 

Tačiau laiškai pasirodė esą anaiptol ne linksmi. Mano tėvas 
buvo visai silpnas ir beveik nesikėlė iš lovos. Kaip vėliau pa- 
aiškėjo, jis mirė Ditčingemo bažnyčioje tą pačią dieną, kada ga- 
vau jo laišką, bet aš tai sužinojau tik po daugelio metų. Tėvo 
laiškas buvo trumputis ir liūdnas. Jis rašė labai apgailestaująs, 
kad leido man išvažiuoti, kad tikriausiai manęs nebematysiąs, 
todėl meldžiąs Dievą mane saugoti, kad likčiau gyvas ir laimingai 
grįžčiau į tėvynę. 

O Lilė, sužinojusi, kad ,„Avantiūristas“ vėl plaukia į Kadį, su- 
gebėjo savo laišką išsiųsti slapta. Jos laiškas, nors ir ilgesnis, 
buvo ne mažiau liūdnas. Lilė rašė, kad mano brolis Džefris, vos 
man išvykus iš namų, gavęs jos tėvo sutikimą ir juodu dviese pra- 
dėję ją spausti, versdami tekėti. Merginos gyvenimas pavirto tik- 
ru pragaru; mano brolis įkyriai ją persekiojo, o skvairas Bozardas 
graužė savo dukterį kiekvieną dieną, vadindamas užsispyrusia 
kvaiše, kuri atsižada turtų dėl kažkokio nuskurėlio valkatos. 

„Bet tikėk manim, mylimasis, — rašė toliau Lilė,— aš nesulau- 
žysiu savo priesaikos, jeigu tik jie neprivers manęs ištekėti prie- 
varta. O jie jau grasino taip padaryti. Bet jeigu net jiems pa- 
vyktų nuvesti mane prie altoriaus prieš mano valią, tai Žinok, 
Tomai, aš neilgai tebūsiu kito žmona. Tiesa, esu sveika ir stipri, 
bet tada tikrai numirčiau iš gėdos ir sielvarto. Ir dėl ko aš turiu 
taip kentėti? Nejaugi vien dėl to, kad tu neturtingas?! Tačiau 
tvirtai tikiu, jog viskas susiklostys gerai, bent jau todėl, kad 
mano brolis Vilfredas rimtai įsimylėjęs tavo seserį Merę. Iki šiol 
jis irgi mane ragino greičiau kelti vestuves, bet Merė — ištikima 
mudviejų draugė, ir ji sugebės palenkti brolį į mūsų pusę, prieš 
sutikdama už jo tekėti.“ 

Laiškas baigėsi visokiais meilės žodžiais ir linkėjimais lai- 
mingai sugrįžti. 

Maždaug tą patį savo laiške rašė ir mano sesutė Merė. Ji 
sakėsi kol kas niekuo negalinti mudviem su Lile padėti. Mano 
brolis Džefris iš meilės netekęs galvos, tėvas sunkiai sergąs ir 
niekur nesikišąs, o skvairas Bozardas, susiviliojęs mūsų žemėmis, 
primygtinai reikalaująs vedybų. Tačiau, pasak jos, viskas turi pa- 
sikeisti, nes greitai ji galbūt galėsianti užtarti už mane Žodelį, 
ir, kaip tikisi, gana sėkmingai. 

Sužinojęs šitiek naujienų susimąsčiau. Širdį dar smarkiau 
ėmė graužti namų ilgesys, persekiodamas mane lyg pamėklė. Mei- 

lūs sužadėtinės Žodžiai ir švelnus aromatas, sklindantis iš jos 
laiško, gyvai priminė mylimąją, ir širdį man draskė troškimas vėl 
būti šalia jos. Be to, žinojau, kad dabar mane Bozardas sutiktų 
išskėstomis rankomis, nes mano turtas daug didesnis už tą, kurio 
galėjo tikėtis mano brolis, o tėvai neišvaro jaunikių, kai jų kiše- 
nėje yra dvylika tūkstančių auksinių monetų. Ir pagaliau man 
taip norėjosi pamatyti tėvą, kol jis dar gyvas! 

Tačiau nuo tėvynės mane skyrė Chuano de Garsijos šešėlis 
ir mano priesaika. Aš taip ilgai troškau keršto, šis geismas buvo 
taip mane užvaldęs, jog dabar nebegalėjau net galvoti apie lai- 
mingą gyvenimą, kol tikslas nepasiektas. Kad būčiau laimingas, 
turėjau sunaikinti de Garsiją. Aš buvau įsitikinęs, kad tol, kol 
jis gyvas, mano paties prakeikimas visur mane persekios. 

Todėl padariau štai ką. Pasikvietęs notarą, liepiau jam sura- 
šyti raštą, kurį išverčiau į anglų kalbą. Tuo raštu visą savo 
turtą, išskyrus sau .pasiliktus du šimtus pesų, padalijau į tris 
dalis ir perdaviau trims asmenims saugoti iki tos dienos, kol su- 
grįžęs pats jo pareikalausiu. Nurodytieji trys asmenys buvo senas 
mano mokytojas, labai sąžiningas žmogus, daktaras Grimstonas 
iš Bangio, mano sesuo Merė Vingifild ir sužadėtinė Lilė Bozard. 
Raštą dėl didesnio tikrumo laive patvirtino kapitonas Belas ir dar 
du anglai. Minėtiems, asmenims patikėjau savo turtą ir leidau juo 
disponuoti savo nuožiūra, bet su tokia sąlyga, kad bent pusė pi- 
nigų būtų įdėta į žemės valdas, o kiti —į pelningus verslus. Visas 
pelnas ir pajamos iš dvarų turėjo btūi mokamos Lilei Bozard tol, 
ko! ji neištekėjusi. 

Kartu su tuo raštu surašiau ir testamentą. Didelę dalį turto 
paskyriau Lilei Bozard, įeigu iki mano gyvos galvos ji bus ne- 
ištekėjusi, o visa kita palikau savo seseriai. Jei Lilė ištekėtų ar 
numirtų, jos dalis turėjo atitekti Merei arba jos įpėdiniams. 

Kai abu dokumentai buvo pasirašyti ir užantspauduoti, juos 
kartu su visu savo turtu įteikiau kapitonui Belui, kad viską nu- 
gabentų į Bangį ir perduotų daktarui Grimstonui, kuris turėjo 
už tai jam gausiai atlyginti. Kapitonas su ašaromis maldavo mane 
vykti su visais sava lobiais į Angliją, ir tik tada, kai aš griežtai 
atsisakiau, prižadėjo viską tiksliai atlikti. 

Kartu su auksu ir dokumentais pasiunčiau kelis laiškus: tėvui, 
seseriai, broliui, daktarui Grimstonui, skvairui Bozardui ir paga- 
liau pačiai Lilei. Tuose laiškuose papasakojau viską, kas man 
nutiko Ispanijoje nuo pat pirmos dienos, nes įsitikinau, jog anks- 
tyvesni mano laiškai visai nebuvo pasiekę Anglijos; taip pat pra- 
Ss esąs pasiryžęs sekti paskui de Garsiją nors į pasaulio 

raštą. 

„Aš pats atitolinu ir galbūt prarandu laimę, kuri man už 
viską brangesnė,— rašiau Lilei.— Tegu. žmonės galvoja, kad iš- 
ėjau iš proto! Bet tu supranti mano širdį ir manęs nepasmerksi, 
nors toks mano apsisprendimas tau suteiks daug sielvarto. Tu 
žinai, jei aš pasiryžau ką padaryti, niekas neprivers manęs atsi- 
traukti, nebent tik mirtis. Be to, mane saisto priesaika, ir jos su- 
laužyti man neleis sąžinė. Net šalia tavęs negalėčiau būti lai- 
mingas, jei dabar atsižadėčiau vykdyti ką užsibrėžęs. Pirmiau 
darbas, o paskui poilsis; pirmiau sielvartas, o tik paskui džiaugs- 
mas. Nebijok dėl manęs, aš tikiu, jog nežūsiu ir sugrįšiu. O jei 
man nebus lemta grįžti, aš viską sutvarkiau taip, kad tau niekados 
nereikėtų tekėti prieš savo valią. Bet dabar, kol de Garsija gyvas, 
turiu jį surasti“. 

Savo broliui Džefriui parašiau labai trumpą laišką, iškloda- 
mas visa, ką galvojau apie tokį žmogų, kuris persekioja silpną 
merginą ir stengiasi pakenkti išvykusiam broliui. Vėliau išgirdau, 
kad tas laiškas jam baisiai nepatikęs. 

Čia pat noriu pasakyti, kad mano laiškai ir visa kita laimingai 
pasiekė Jarmutą. Ten auksas ir kitos gėrybės buvo perneštos į 
barkasą, ir kapitonas Belas, iškrovęs savo laivą, tuo barkasu Veiv- 
nio upe nuplaukė į Bangį ir viską sėkmingai atgabeno į daktaro 
Grimstono namus Netergeito gatvėje. 

Kapitonas Belas per pasiuntinį iš anksto buvo įspėjęs apie 
savo atvykimą, todėl tą dieną daktaro Grimstono namuose susi- 
rinko mano sesuo ir brolis, skvairas Bozardas, jo sūnus ir duktė. 
Trūko tik mano tėvo, kuris jau prieš porą mėnesių buvo palai- 
dotas. 

Be galo stebėdamiesi, visi išklausė kapitono pasakojimo, ta- 
čiau jų nustebimas dar labiau padidėjo, kai buvo atidengtos dė- 
žės ir pradėtas sverti turtas, sutikrinant jį su skaičiais, nurody- 
tais mano laiškuose,— tiek aukso vienu sykiu Bangyje iki tol dar 
niekas nebuvo matęs. 

Tada Lilė apsiverkė, pirma iš džiaugsmo, kad aš tapau tur- 
tingas, o paskui iš širdgėlos, kad negrįžau kartu su savo lobiais. 
Skvairas Bozardas, išvydęs auksą ir sužinojęs apie raštą, iškart 
padariusį Lilę turtingą, vis vien, ar aš. gyvas, ar ne, viešai pa- 
reiškė visuomet buvęs apie mane kuo geriausios nuomonės, O 
paskui pabučiavo dukterį, linkėdamas jai laimės ir sveikindamas 
su dideliu pasisekimu. Trumpai sakant, liko patenkinti visi, tik 
mano brolis išlėkė iš namų, niekam neprataręs nė žodžio. Nuo tos 
dienos jis pradėjo visur trankytis, smukdamas vis žemiau: juk iš 
jo, galima sakyti, buvo atimta geidžiama taurė, jis negavo: išgerti 
nė gurkšnio! Paveldėjęs mūsų tėvo žemes, jis nusprendė, jog 

Lilė būtinai turės už jo ištekėti, jei ne savo noru, tai prievarta, 
kadangi. net ir šiais laikais tėvas gali varu išvaryti savo dukterį 
už vyro, ypač jeigu ji dar nepilnametė, o skvairas Bozardas, vi- 
suomet buvęs tos nuomonės, kad merginos norų nėra ko paisyti, 
nė kiek nesivaržydamas būtų| griebęsis tokios. prievartos. Bet nuo 
tos dienos viskas pasikeitė,— tokia didelė aukso galia! Dabar 
nebebuvo nė kalbos išleisti Lilę už ko nors kito, ne už manęs. 
Tėvas pats būtų ją sudraudęs, jeigu būtų panorėjusi taip pasielgti, 
nes tuomet Lilė būtų netekusi viso iš manęs gauto turto. Užtat 
visi garsiai piktinosi mano kvailumu, peikdami mane, kam neatsi- 
žadėjau priesaikos ir ryžausi keliauti paskui savo priešą net į 
tolimąją Indiją. Skvairas Bozardas guodėsi vien tuo, kad bet ko- 
kiu atveju, ar aš žūčiau, ar išlikčiau gyvas, pinigai vis tiek liks jo 
dukteriai. Ir tik Lilė, mane užtardama, kalbėjo: 

— Tomas davė priesaiką ir turi ją tesėti. Tai jo garbės rei- 
kalas, ir dabar aš lauksiu iki galo, kol mudu susitiksime žemėje 
arba aname pasaulyje. 

Tačiau šie atsiminimai čia ne vietoje, nes praėjo dar daug 
daug metų, kol aš visa tai sužinojau. 


XI 
LAIVAS NUSKĘSTA 


Kitą dieną po to, kai įdaviau kapitonui Belui laiškus ir visą 
savo turtą, „„Avantiūristas“ pamažu ėmė lenkti Kadžio molą. Žiū- 
rėdamas į laivą, pajutau tokį ilgesį, jog, prisipažinsiu, pravirkau. 
Mielai būčiau atsisakęs visų jame sukrautų lobių, jei vietoj jų 
laivas būtų vežęs namo mane patį. Bet mano sprendimas liko ne- 
palaužiamas, ir į Angliją man buvo lemta grįžti tik po daugelio 
metų ir kitu laivu. 

Uoste; stovėjo didelė ispanų karaka „Las Cingue Llagas“, ar- 
ba „Penkios Kristaus žaizdos“, pasirengusi išplaukti į Espanjolą. 
Aš išsirūpinau leidimą prekiauti ir kaip pirklys d'Aila įlipau į 
laivą. Be to, kad neišaiškėtų apgavystė, už šimtą penkiasdešimt 
pesų pripirkau visokiausių prekių, kurios, kaip sužinojau, In- 
dijoje turėjo didelę paklausą, ir sukroviau į to paties laivo triu- 
mą. 

Laivas buvo pilnas prisikimšęs ispanų avantiūristų, daugiausia 
visokių sukčių su nuostabiomis biografijomis. Tiesa, kol nejsi- 
gėrę, jie buvo gana pakenčiami bendrakeleiviai. Iki to laiko aš 
buvau tiek išmokęs kastiliečių šnektą ir įgavęs tokią grynai ispa- 

nišką išvaizdą, jog lengvai galėjau būti palaikytas jų, tėvynainiu, 
taigi nepraleidau progos tuo pasinaudoti, išgalvojęs tinkamą is- 
toriją apie savo kilmę ir apie tai, kokios priežastys mane paska- 
tino ieškoti laimės už vandenyno. O šiaip, kaip ir pirmiau, pasi- 
klioviau tik pats savimi. Beje, nors buvau santūrus ir nedalyvau- 
davau bendrose orgijose, keleiviai netrukus mane pamilo, dau- 
giausia dėl to, kad gydžiau jų ligas. 

Apie mūsų kelionę, jei ne liūdnas jos galas, iš tiesų nebūtų 
ko pasakoti. Mėnesį išbuvome Kanarų salose, paskui išplaukėme 
į Espanjolą, ir visą kelią laikėsi puikiausias oras, tik pūtė silpnas 
vėjas. 

Kai iki Santo Domingo, mūsų paskirties uosto, bebuvo likę, 
pasak kapitono, vos savaitė kelio, oras staigiai pasikeitė. Iš šiau- 
rės atužė pašėlusi audra, ir kaskart ji vis stiprėjo. Tris dienas ir 
tris naktis nerangus mūsų laivas, uragano blaškomas, vaitojo ir 
girgždėjo, o vėtra mus nešė nežinia kur. Pagaliau pasidarė aišku, 
kad jeigu audra nenurims, mes paskęsime. Visas laivas braškėte 
braškėjo, vieną stiebą bangos nunešė, o kitam nulaužė viršutinę 
dalį per dvidešimt pėdų nuo denio. Į vidų pradėjo tekėti vanduo. 
Bet visos šitos bėdos buvo dar niekis, palyginus su tuo, kas atsi- 
tiko ketvirtą dieną. Milžiniška banga nuplėšė vairą, ir šėlstantys 
vandenys dabar mėtyte mėtė bejėgį mūsų laivą. Maždaug po va- 
landos žalioji vandenyno stichija dar kartą užgriuvo, denį, išrovė 
inkaro špilį, ir vanduo siūbtelėjo į triumą. Dabar mūsų pražūtis 
buvo nebeišvengiama. 

Ir tada prasidėjo pats baisumas. Paskutinėmis dienomis tiek 
jūrininkai, tiek keleiviai be paliovos gėrė, stengdamiesi nuslo- 
pinti baimę, o dabar, pamatę artėjant galą, visi ėmė blaškytis po 
laivą. Išvien susimaišė maldos, dejonės ir prakeiksmai. Kurie dar 
buvo blaivūs, skubėjo nuleisti abi valtis. Dviese su vienu gar- 
bingu kunigu bandėme į jas susodinti vaikus bei moteris, kurių 
laive pasirodė gana daug, bet tai padaryti buvo nelengva. Girti 
jūrininkai mus stūmė šalin ir patys grūdosi į valtis. Viena iš karto 
apvirto, ir visi, kas buvo joje, paskendo. Tuo metu karaka, spar- 
čiai grimzdama, pradėjo svirti į šoną. 

Pamatęs, kad ilgiau laukti nebegalima, liepiau kunigui sek- 
ti paskui mane, iššokau į jūrą ir ėmiau plaukti prie antrosios 
valties, kurią veltui bandė nulaikyti keletas iš baimės klykiančių 
moterų. Plaukti mokėjau gerai ir ne tik pats laimingai prisikasiau 
iki vilties, bet dar suspėjau ištraukti iš vandens ir skęstantį ku- 
nigą. 

Tuo tarpu laivo priešakys aukštai iškilo, o vairagalis paniro 
į vandenį. Taip laivas dar porą minučių, laikėsi paviršiuje, ir mes 

spėjome pagriebę irklus nusiirti nuo jo kiek toliau. Vos mums 
nusiyrus, pasigirdo šiurpus beviltiškas klyksmas tų, kurie buvo li- 
kę laive, ir jis nugarmėjo gilyn. Jei būtume buvę arčiau, laivas ir 
mus būtų įtraukęs. 

Kelias akimirkas sėdėjome tylėdami, iš siaubo netekę žado. 
Paskui, kai nustojo gurgėti verpetas, atsiradęs laivo žuvimo vie- 
toje, priplaukėm artyn. Aplinki buvo pilna nuolaužų, bet tarp jų 
radome tik vieną vaiką, kuris buvo įsikibęs į irklą. Kiti du šimtai 
žmonių kartu su laivu dingo, jūros gelmėje. Galbūt kas nors dar 
buvo gyvas ir laikėsi ant vandens, bet prietemoje nieko tarp 
bangų nematėme. Tačiau mums, teisybę sakant, taip buvo geriau, 
nes valtyje jau sėdėjo dešimt žmonių ir daugiau nė vienas nebe- 
būtų tilpęs. Vyrų buvo tik dvejetas — kunigas ir aš. 

Kaip jau minėjau, pradėjo temti, ir jūra prieš naktį, visa laimė, 
nurimo, kitaip ir mes būtume apvirtę. Dabar mums beliko tik 
laikyti valtį prieš bangas. Taip praleidome be galo ilgą naktį. 
Keista buvo matant, tikriau girdint, kaip gerasis mano bendra- 
keleivis kunigas, nepaliaudamas irkluoti, vieną po kitos klausė 
moteris išpažinties, o paskui, atleidęs visas nuodėmes, meldė 
dangų išgelbėti mūsų sielas, nes gyvi išlikti nė vienas nesiti- 
kėjom. Tą naktį aš tiek viso patyriau, jog sunku įsivaizduoti, bet 
prie to nesustosiu, kadangi ateityje manęs laukė didesni baisu- 
mai ir pasakosiu apie juos. | 

Pagaliau naktis praslinko, virš jūros platybių sušvito aušra. 
Patekėjo saulė. Iš pradžių mes ja džiaugėmės, nes buvome su- 
žvarbę ligi kaulų, bet netrukus ėmė svilinti nepakenčiama kaitra. 
Valtyje nebuvo nei maisto, nei vandens, ir mus pradėjo kamuoti 
troškulys. 

Tuo tarpu pradėjo pūsti pastovus brizas. Iš kelių irklų ir ap- 
kloto mums pavyko! įtaisyti šiokią tokią burę, ir mūsų valtis gana 
sparčiai ėmė plaukti pirmyn. Tačiau vandenynas didelis, o mes 
netgi nežinojome, kurlink plaukiame. 

Kaskart vis smarkiau mus kankino baisus troškulys. Apie vi- 
durdienį staiga mirė vienas vaikas, ir jo lavoną nuleidome į jūrą. 
Po trejeto valandų jo motina pasisėmė pilną kaušą aitriai sūraus 
vandens ir įniko godžiai gerti. Iš pradžių atrodė, kad įi numalšino 
troškulį, bet paskui ūmai ją apėmė pamišimas. Pašokusi ji puolė 
iš valties ir paskendo. | 

Kai saulė tartum žėrintis, raudonai įkaitęs rutulys pagaliau 
nuniro už horizonto, valtyje tik du žmonės begalėjo pasėdėti — 
kunigas ir aš. Kiti suvirtę gulėjo ant klotų, vos judėdami lyg 
troškštančios žuvys ir gailiai dejuodami. Bet štai atėjo naktis; 
oras pasidarė šiek tiek gaivesnis ir truputį palengvino mūsų kan- 

čias. Mes meldėme lietaus, bet jo nebuvo, ir kai saulė vėl pate- 
kėjo giedrame danguje, supratome, jog paskutinį kartą jį mums 
šviečia, jei tik mūsų neišgelbės koks stebuklas. Kaitra buvo ne- 
pakeliama. 

Praėjus valandai po saulėtekio, mirė dar vierias vaikas. Lei- 
džiant jo kūną į jūrą, aš netyčia pakėliau akis ir staiga tolu- 
moje pastebėjau laivą. Jis plaukė mūsų link .ir, sprendžiant pagal 
jo kursą, turėjo mus aplenkti už poros mylių. Padėkoję Dievui 
už tokį stebuklą, mudu su kunigu stvėrėmės irklų ir pradėjome 
pamažu irtis, norėdami užbėgti laivui skersai kelio. Vėjas iki to 
laiko taip aptilo, jog menkutė mūsų burė nebegalėjo pajudinti 
valties iš, vietos. 

Taip yrėmės kokią valandą. Tuo tarpu vėjas visai nuščiuvo. 
ir laivas nukabusiomis burėmis sustojo vietoje už trejeto mylių 
nuo mūsų. Aš ir kunigas iš paskutinių jėgų darbavomės irklais. 
Man rodėsi, kad numirsiu toje valtyje nuo svilinančių saulės 
spindulių. Joks vėjelio dvelktelėjimas negaivino per tą baisų karš- 
tį, ir mūsų lūpos nuo troškulio jau pradėjo pleišėti. Bet mudu 
vis kasėmės pirmyn, kol ant valties nugulė laivo burių šešėlis ir. 
mes išvydome jūreivius, žiūrinčius į mus nuo denio. Dar po aki- 
mirkos priplaukėme prie borto, iš viršaus nukrito virvinės ko- 
pėčios ir pasigirdo ispanų, kalba. | 

Nebeatsimenu, kaip užlipome ant derišai Pamenu tik tiek, kad 
nuvirtau pavėsyje po kiltiniu tentu ir ėmiau gerti ir gerti vande- 
nį, o man jį vis davė puoduką po puoduko: Pagaliau šiaip taip 
numalšinau troškulį, bet staiga man pasidarė taip bloga ir taip 
ėmė svaigti galva, jog nebegalėjau nuryti nė kąsnelio maisto, 
nors man jį bruko tiesiog į rankas. Tuo momentu, matyt, netekau 
sąmonės, nes kai atsipeikėjau, saulė jau buvo virš galvos. 

Man pasirodė, kad per miegus girdėjau pažįstamą ir neapken- 
čiamą balsą, bet nubudęs pamačiau, jog po tentu esu vienas; 
visa įgulą; buvo susibūrusi laivo priešakyje aplink SE daiktą; 
rodos, ten ant denio gulėjo žmogus. 

Šalia manęs stovėjo didelis dubuo su valgiu ir. pilna gertuvė 
stipraus vyno. Pasijutęs jau tvirtesnis, ėmiau godžiai valgyti ir 
gerti, kol pasisotinau. 

Tuo laiku jūrininkai laivo priešakyje pakėlė gulintį Žmogų 
ir išmetė į jūrą. Spėjau pastebėti, kad jis juodaodis. Paskui trys 
vyrai, kuriuos iš apsirengimo palaikiau. karininkais, pasuko prie 
manęs, ir aš atsistojau jų pasveikinti. 

— Senjore,— maloniu balsu mandagiai prašneko vienas kari- 
ninkas, aukščiausias ūgiu,— leiskite jus pasveikinti, taip nuosta- 
biai... 

Bet jis staiga nutilo. 

Nejaugi aš tebesapnuoju? Balsas buvo toks pažįstamas! Pa- 
kėlęs akis, pažvelgiau į vyro veidą ir išvydau prieš save Chuaną 
de Garsiją! 

Bet jis mane irgi pažino. 

— Karamba! !-— sušuko de Garsija.— Koks susitikimas! Svei- 
kinu jus, senjore Tomai Vingiildai. Ziūrėkite, draugužiai, ką iš- 
griebėme iš jūros! Šis vyrukas ne ispanas, o anglų šnipas! Pas- 
kutinį kartą mudu buvome susitikę Sevilijos gatvėje, kur jis 
bandė mane nužudyti, nes aš norėjau išduoti jį valdžiai. O dabar 
jis atsidūrė čia. Tiktai kokiais tikslais? To reikia jį patį paklausti. 

— Tai melas, — atkirtau.— Aš ne šnipas, į šias jūras mane at- 
vedė asmeniškas reikalas. Aš norėjau surasti jus. 


— Na ką gi, tai jums pasisekė, labai pasisekė. Tik ar ne per 
daug sekasi, senjore? O dabar sakykite, ar tiesa, kad jūs vadina- 
tės.Tomas Vingtildas ir esate anglas? 


— Tai tiesa, bet aš. 

— Palaukit! O kodėl jūsų draugužis kunigas man sakė, kad 
„Las Cingue Llagas“ laivu plaukėte, pasivadinęs d'Aila? 

— Aš turėjau tam priežasčių, Chuanai de Garsija. 

— Apsirikote, senjore. Aš vadinuosi Sarseda, ir mano drau- 
gai gali tai patvirtinti, Kadaise pažinojau vieną bajorą de Gar- 
siją, bet jis seniai miręs. 

— Meluoji! — surikau aš, bet tą akimirką vienas de Garsijos 
bičiulis trenkė man tiesiog į dantis. 

— Ramiau, mielasis,— sulaikė jį de Garsija.— Nesitepk ran- 
kų į šitą Žiurkę. O jeigu jau nori mušti, verčiau pasiimk laz- 
dą. Jūs girdėjote, senjorai, jis prisipažino, kad plaukė prisiden- 
gęs svetima pavarde ir kad iš tikrųjų yra anglų, taigi mūsų 
tėvynės priešas. Galiu pridurti, jog pats jį pažįstu kaip šnipą, 
kuris jau kėsinosi mane nužudyti, — duodu jums garbės žodį. O 
dabar, senjorai, kadangi mes čia atstovaujame jo didenybei kara- 
liui ir turime aukščiausią valdžią, mums reikia jį nuteisti. Bet 
kad niekas nepagalvotų, jog aš galiu peržengti įstatymą dėl to, 
jog tas šuo anglas -mane išvadino melagiu, pavedu jį teisti juins. 

Aš vėl norėjau prabilti, bet tas pats ispanas, kuris man pirma 
trenkė, niekšas žiauriu bandito veidu, išsitraukė špagą ir prisiekė 
kiaurai mane persmeigsiąs, jei aš dar kartą prasižiosiąs. Po to 
man beliko tik tylėti. 


"1 Karamba! — ispaniškas keiksmas, maždaug atitinkantis mūsiškį „po 
velnių!“. Ė 

— Šis anglas neblogai atrodys ant rėjos! — pasakė tas pats 
ispanas. 

De Garsija, nutaisęs abejingą miną, niūniavo kažkokią dai- 
telėjo, ir neapykantos kupinas jo ŽANESAS nusvilino mane lyg 
ugnis. 

— Aš turiu geresnį A įsikišo trečiasis. karininkas.— 
Jeigu jį pakarsime, gali prasidėti visokios kalbos, be to, netek- 
sime gražaus pelno. O vyrukas neblogo sudėjimo ir ištvers ka- 
syklose ne vienerius metus. Siūlau jį parduoti kartu su visu kitu 
kroviniu. O jeigu prieštaraujate, aš pats jį nupirksiu: mano 
dvare tokie labai praverčia! 

Taip jam pasakius, de Garsijos veidas šiek tiek pablyško. Jis, 
žinoma, norėjo galutinai manim atsikratyti, bet atsargumo dėlei 
tarė būsiant protingiau neprieštarauti. 

— Kai dėl manęs,— pasakė jis, dirbtinai Žžiovaudamas,— tai 
aš nieko prieš. Imk nors dykai, mano mielas! Tik gerai žiūrėk, kad 
neįsmeigtų tau į nugarą stileto. 

Karininkas nusijuokęs tarė: 

— Vargu ar jis turės tokią progą! Aš į kasyklas nelandžioju, 
o šiam paukšteliui teks savo dienas baigti šimto pėdų gilumoje 
po žeme. Ir dabar, manau, tau bus geriau apačioj, vyruti! 

Karininkas pašaukė jūreivį ir įsakė atnešti nuo negyvėlio nu- 
imtus pančius. Mane iškratė, atėmė visą auksą, kiek jo dar turė- 
jau, ant kojų užkalė pančius, sujungtus su grandimi ant kaklo, 
ir nutempė į triumą. Bet dar denyje buvau supratęs, koks yra to 
laivo krovinys. Čia buvo vežami vergai, sugaudyti Fernandinoje,— 
tai ispanai vadina Kubos salą. Juos vežė parduoti į Espanjolą. 
Ir aš dabar buvau toks pat vergas. 

Nežinau, kaip aprašyti visas triumo baisybes. Jis buvo žemas, 
ne daugiau kaip šešių pėdų aukščio, ir pančiais sukaustyti vergai 
gulėjo tiesiog ant laivo dugno, priplėkusiame triumo vandenyje. 
Jų čia buvo tiek daug, kiek galėjo sutilpti gulomis, prirakinti prie 
grandžių, įsuktų į vidinį bortų apmušalą. Prieš savaitę čia buvo 
sugrūsta ne mažiau kaip du šimtai vyrų, moterų ir vaikų, bet da- 
bar vergų skaičius buvo sumažėjęs. Apie dvidešimt žmonių jau 
išmirė, ir tai atrodė nedaug, nes paprastai ispanai, vergų pirkliai, 
iš anksto nurašo į nuostolius trečdalį arba net pusę savo „prekių“. 

Kai atsidūriau triume, mane apėmė mirtinas silpnumas. Aš 
ir taip buvau vos gyvas, o čia galutinai pribaigė šiurpūs garsai, 
šlykšti smarvė ir tai, ką išvydau, blausiai spingsint mano sargų 
žibintams tamsiame triume, kur negalėjo patekti nei šviesa, nei 
oras. Nekreipdami į tai dėmesio, mano palydovai tempė mane pir- 

myn, ir netrukus aš, prirakintas prie grandinės, jau stovėjau tarp 
tamsiaodžių vyrų ir moterų. Mano kojos mirko triumo vandenyje. 

Ispanai pasišalino, su patyčiomis man burbtelėję, kad anglui 
ir toks guolis esąs per geras. Kurį laiką tvardžiausi, paskui man 
į pagalbą atėjo miegas arba alpulys, ir aš nugrimzdau į tamsą. 
Taip praslinko para. 

Kai vėl atmerkiau akis, šalia manęs stovėjo su žibintu tas 
pats ispanas, kuriam buvau parduotas arba šiaip atiduotas, ir 
stebėjo, kaip nuimami pančiai nuo tamsiaodės moters, prirakin- 
tos prie mano grandinės. Ji buvo nebegyva; žibinto šviesoje spė- 
jau įžiūrėti, kad mirusi nuo baisios ligos, su kuria iki tol man 
nebuvo tekę susidurti. Vėliau sužinojau, kad ji vadinasi „juoduo- 
ju vėmimu“. Moteris buvo ne vienintelė šios ligos auka: aš pri- 
skaičiau dar dvidėšimt lavonų. Juos vieną po kito ištraukė iš 
triumo. Daugelis kitų vergų taip pat sirgo. 

Ispanai atrodė labai susirūpinę. Jie nieko negalėjo prieš šią 
baisią ligą padaryti ir nusprendė tik išvalyti triumą ir išvėdinti, 
tad atplėšė virš mūsų galvų kelias denio lentas. Jeigu jie nebūtų 
to padarę, mes tikrai visi būtume žuvę. Esu įsitikinęs, jog ligos 
išvengiau tik todėl, kad plačiausia anga denyje buvo tiesiog vir- 
šum manęs, ir išsitiesęs, kiek leido grandinė, galėjau kvėpuoti 
palyginti grynu oru. 

Išdaliję mums vandenį, ir paplotėlius, ispanai pasišalino. Van- 
denį godžiai išgėriau, bet paplotėlių valgyti negalėjau, nes jie 
buvo apipeliję. 

Visa, ką aplinkui mačiau ir girdėjau, buvo taip klaiku, jog 
nesinori apie tai rašyti. Saulė kaitino denį, ir mes dusome nuo 
baisaus karščio. Atrodė, jog laivas nejuda, ir aš supratau, kad 
vėjo nėra ir mes dreiiuojame. 

Atsistojęs įsirėmiau kulnais į stringetį — išilginę laivo sąrai- 
šą, o nugara —į bortą. Taip įsitaisius, man buvo matyti žmonių 
kojos, jeigu kas eidavo per denį. Staiga prieš mano akis praslin- 
ko kunigo sutana. Pagalvojau, kad čia tikriausiai mano kelionės 
draugas, su kuriuo išsigelbėjau po laivo sudužimo, ir pamėginau 
atkreipti jo dėmesį. Po keleto bandymų man tai pavyko. Supratęs, 
kas yra triume, kunigas prigulė ant denio, tarytum norėdamas 
atsikvėpti, ir mudu truputį pasikalbėjome. 

Kunigas pasakė, kad jūra, kaip ir maniau, visiškai rami, o lai- 
ve siaučia maras, išguldęs jau trečdalį įgulos. Jis pridūrė, kad 
juos ištikusi dangaus bausmė už žiaurumą ir piktadarybes. 

Aš jam atsakiau, kad dangaus bausmė ištiko ne tik grobikus, 
bet ir pagrobtuosius, ir paklausiau, kur dabar de Garsija, arba 
Sarseda, kaip jis čia vadinamas. | 

Kunigas man pranešė, kad ispanas šįryt susirgęs. Šita nau- 
jiena mane neapsakomai nudžiugino, nes jeigu ir anksčiau de 
Garsijos neapkenčiau, tai lengva įsivaizduoti, kokią neapykantą 
jaučiau dabar. 

Po to kunigas nuėjo, bet greit vėl sugrįžo. Jis man atnešė 
vandens su citrinų sultimis, ir šis gėrimas pasirodė man. dieviš- 
kas nektaras; taip pat atnešė gero maisto ir vaisių. Visa tai jis 
man padavė pro angą denyje. Vargais negalais aš paėmiau valgį 
surakintomis rankomis ir tuojau viską sušveičiau. Paskui, dide- 
liam mano nusiminimui, kunigas pasišalino. Kodėl jis dingo, su- 
žinojau tiktai kitą rytą. 

Praėjo diena, po to —be galo ilga naktis. Pagaliau triume 
vėl pasirodė ispanai. Šį kartą jiems teko ištraukti keturiasdešimt 
lavonų, o ligonių per tą laiką dar padaugėjo. Ispanams išėjus, 
aš vėl atsistojau ir ėmiau laukti savo draugo kunigo. Bet veltui 
laukiau: jis taip ir nebepasirodė. 


XII 
TOMAS ANT! KRANTO 


Išstovėjau daugiau kaip valandą, ištempęs kaklą, dairydama- 
sis kunigo. Pagaliau, kai jau buvau bekrintąs ant triumo dugno, 
nes ilgiau nebegalėjau taip susirangąs laikytis, pro plyšį tarp len- 
tų šmėkštelėjo moteriškas apdaras. Iš apsirengimo pažinau, kad ši 
dama buvo su mumis valtyje. 

— Senjora! — sušnibždėjau.— Dėl Dievo, išklausykite manęs! 
Tai aš, d'Aila! Aš čia, tarp vergų, surakintas pančiais. 

Moteris krūptelėjo, bet paskui, kaip ir kunigas, atsitūpė ant 
denio, ir aš jai papasakojau apie triumo baisybes ir kad pakliu- 
vau į tokią bėdą, nenumanydamas, kad ji viską jau žino. 

— Deja, senjore,— atsakė ji man,— mūsų reikalai ne ką ge- 
resni. Baisus maras visus šluoja. Šeši jūreiviai jau mirė, o tokių, 
kurie gargia agonijoje,— dar daugiau. Verčiau mes tada būtume 
nuskendę kartu su visais! Mes išsigelbėjome nuo jūros, o pakliu- 
vome stačiai į pragarą. Mano motina pasimirė, o mažas broliukas 
irgi miršta. 

— Kur kunigas? — paklausiau. 

— Jis mirė šį rytą; jį ką tik išmetė į jūrą. Prieš mirtį jis 
man papasakojo apie jus ir prašė, jei galėsiu, jums padėti. Bet 
jis kalbėjo jau-visai bė sąryšio, ir aš pamaiau, kad kliedi. Be to, 
kuo aš galiu jums padėti? 

— Gal gausite man valgyti ir gerti, — atsakiau — Gaila mūsų 
bičiulio, amžiną jam atilsį. O kaip kapitonas Sarseda? Ar jau 
mirė? 

— Ne, senjore, jis vienintelis, kam pavyko įveikti ligą, ir 
dabar jis sveiksta. Aš turiu eiti pas savo brolį. Valgyti jums tuo- 
jau atnešiu. 

Ji nuėjo, bet greitai sugrįžo su maistu ir vyno gertuve, pa- 
slėpta drabužių klostėse. Aš vėl pasistiprinau, šlovindamas ją 
už gerumą. 

Taip šita moteris mane maitino dvi dienas, atnešdama val- 
gyti naktimis. Antrąją naktį ji pasakė, kad jos broliukas. miręs, 
o iš įgulos belikę vos penkiolika sveikų jūreivių ir vienas karinin- 
kas. Ji pati jautėsi pradedanti sirgti. Ir dar pasakė, kad vandens 
ištekliai laive baigiasi, o vergams maisto visai nebėra. Po to aš 
jos nebemačiau ir manau, kad ji taip. pat mirė. Praėjus dvidešimt 
valandų po paskutinio jos. apsilankymo, tą prakeiktą laivą palikau 
in aš. 

Ištisą dieną niekas nebuvo Už Suikės į triumą vergų pamaitinti 
arba bent pasižiūrėti. Tiesą sakant, daugumai jų nebereikėjo jo- 
kios priežiūros. Retai kas dar laikėsi gyvas, bet ir gyvieji, kiek 
galėjau pastebėti, buvo ligos suriesti. O aš pats neapsikrėčiau 
turbūt todėl, kad anuomet buvau labai tvirtas ir pavydėtinos,; svei- 
katos, kuri mane gelbėdavo nuo visokių peršalimų ir negalavimų. 
Be to, daug geresnis buvo mano maistas. Ir vis tiek jaučiau, kad 
ilgai nebeištversiu. Surakintas grandinėmis tarp numirėlių tame 
siaubingame plaukiojančiame karste, tiesiog svajojau apie mirtį 
kaip apie saldų išsivadavimą nuo visų baisybių ir kančių. 

Taip praslinko dar viena diena, tokia pat karšta ir tvanki. 
Po to užėjo naktis, kraupi nuo mirštančiųjų gargaliavimo ir ai- 
manų. Bet man vis dėlto pavyko užmigti, ir per sapną aš klajo- 
jau su mylimąja gimtojo Veivnio pakrantėmis. 

Paryčiu mane išbudino geležies žvangesys. Atsimerkęs pama- 
čiau, jog keli ispanai žibintų šviesoje daužo pančius visiems ver- 
gams. iš eilės — ir mirusiems, ir gyviesiems. Nuėmę nuo vergo 
grandines, jie užnerdavo ant lavono arba ant mirštančiojo virvę, 
o po to viršuj esantieji ištraukdavo jį pro liuką ant. denio. Paskui 
už borto pasigirsdavo sunkus pūkštelėjimas, ir viskas baigta. Su- 
pratau, kad ispanai, pristigę vandens, nutarė vistis vergus išmesti 
į jūrą, kartu tikėdamiesi, jog tai gal išgelbės ir nuo antkryčio 
tuos, kurie tebebuvo gyvi. 

Ispanai ėjo vis artyn. Netrukus tarp jų ir manęs beliko du 
tamsiaodžiai vergai, vienas miręs, o antras gyvas; po' jų buvo 
mano eilė. Žinodamas, koks nepavydėtinas likimas manęs. laukia, 

ėmiau galvoti, ką daryti toliau: ar pasakyti jiems, kad esu svei- 
kas, kad liga manęs nepalietė, ir išprašyti sau gyvybę, ar atsi- 
duoti jų valiai ir išlėkti už borto? Man labai norėjosi gyventi, bet 
jau iš to, kad nusprendžiau nieko nedaryti ir pasitikti mirtį kaip 
gailestingą išvaduotoją, galima spręsti, kiek nuo visų baisybių 
buvau iškentėjęs fiziškai ir nusilpęs: dvasiškai. Be to, žinojau, jog 
nėra ko tikėtis išsigelbėti: ispanų jūrininkai iš baimės buvo tie- 
siog pamišę ir nieko daugiau negalvojo, tiktai kuo greičiau atsi- 
kratyti vergais, kurie reikalavo vandens ir, svarbiausia, jų many- 
mu, buvo epidemijos šaltinis. Todėl sukalbėjau visus poterius. 
kiek tik atsiminiau, ir pasiruošiau mirčiai. Nors buvau labai tvir- 
tos dvasios, vargšas kūnas drebėjo, pabūgęs artimo galo ir po to 
laukiančios nežinomybės. | 

Pagaliau, pasiuntę į viršų dar gyvą, šalia manęs prirakintą 
nelaimės draugą, ispanai kibo į mane patį. Pusnuogiai jūreiviai 
dirbo su įniršiu, stengdamiesi kuo greičiau užbaigti tą šlykštų 
darbą. Jie buvo išpilti prakaito ir, kad nenualptų, nuolat patsistip- 
rindavo keliais gurkšniais degtinės. 

— Šisai taip pat dar gyvas ir, rodos, neserga,— pasakė vie- 
nas jūreivis, kaldamas man nuo kojų pančius. 

— Gyvas ar negyvas, baik su juo greičiau! — piktai atsiliepė 
kitas ispanas, ir aš pažinau tą patį karininką, kuriam buvau ati- 
duotas į vergiją.— Šitas šuo anglas atnešė mums nelaimę. Jo bloga 
akis. Meskit jį jūron! Tegu ten bando apžavėti ryklius! 

— Teisingai, — atsakė jūreivis ir paskutiniu smūgiu numušė 
man pančius.— Kai kiekvienam belieka po puodelį vandens, sve- 
čių nėra kuo vaišinti: jie išmetami pro duris. Melskis, vyruti, ir 
tepadeda tau maldos nors kiek daugiau negu visiems kitiems 
šiame Dievo prakeiktame laive. Še tau vaistų, kad lengvesnis 
būtų galas,— jų liko daugiau nei vandens. 

Sulig: tais žodžiais jis man padavė savo gertuvę. Godžiai pri- 
kišau prie jos lūpas ir ėmiau dideliais gurkšniais gerti. Degtinė 
man truputį pakėlė nuotaiką. Po to ispanai apjuosė mane virve, 
davė signalą, ir tie, kurie buvo ant denio, pradėjo taip traukti, 
jog aš tuoj pakibau ore po atviru liuku. 

Tą akimirką žibintas apšvietė karininką, kuris mane buvo 
pavertęs vergu, o dabar įsakė išmesti jūron, ir jo veide aš per- 
skaičiau nuosprendį, aiškų kiekvienam gydytojui. 

— Sudie! — pasakiau jam.— Turbūt greit mes susitiksime. Ko 
tu dar vargsti, pakvaišėli? Verčiau prieš galą pailsėtum, nes 
tave maras jau palietė. Po šešių valandų tu mirsi! 

Išgirdęs mano žodžius, jis prasižiojo ir akimirką iš siaubo 
neteko žado. Paskui iš jo lūpų pasipylė baisūs keiksmai; jis užsi- 

mojo plaktuku ir kad kiek, būtų man smogęs, o tas smūgis būtų 
padaręs galą visoms mano kančioms. Bet tuo momentu mane 
ištraukė į viršų. 

Dar po akimirkos virvę atleido ir aš sudribau ant denio. Šalia 
manęs stovėjo du juodaodžiai,— jų pareiga buvo išmesti į jūrą 
nelaiminguosius vergus, — o už jų krėsle sėdėjo po: ligos sublogęs 
Chuanas de Garsija ir vėdavosi sombreru: naktis buvo labai karš- 
ta. 

Mėnesienoje jis iš karto. mane pažino. 

— Ką aš matau? — kreipėsi de Garsija.— Tu vis dar čia ir vis 
dar gyvas, brolau? Iš tiesų esi smarkus vyras; aš maniau, kad 
jau gavai galą arba baigi pastipti. Jei ne tas prakeiktas maras, 
man būtų tekę pačiam tuo pasirūpinti, bet galų gale viskas išėjo 
gerai. Aš turėsiu didelį malonumą, atidavęs tave rykliams, bro- 
lau Vingiildai. Tai bus šioje kelionėje vienintelė sėkmė, bet ji 
paguos mane už viską iš karto. Vadinasi, tu keliavai už jūros, 
norėdamas man; atkeršyti, ar ne taip? Ką gi, tikiuosi, čia neblogai 
praleidai laiką. Aplinka, tiesa, buvo kukli, bet užtat koks nuošir- 
dus priėmimas! Tik — deja! — svečias mus palieka, ir reikia jį pa- 
lydėti. Labanakt, Tomai Vingtildai! Jei sutiksi savo motiną, pasa- 
kyk jai: aš gailiuosi, kad turėjau ją nudurti, nes ji buvo vienintelė 
būtybė žemėje, kurią mylėjau. Tu turbūt galvoji, anąkart buvau 
atvykęs jos nužudyti? Ne. Ji pati mane privertė, ir aš tai padariau, 
gelbėdamas savo gyvybę. Jei nebūčiau jos nužudęs, jau niekad 
nebūčiau regėjęs Ispanijos! Joje buvo pernelyg daug mano krau- 
jo, ir ji nebūtų leidusi man gyvam pasitraukti. Atrodo, kad iri tavo 
gyslose teka tas pats kraujas, kitaip tiek daug negalvotum apie 
kerštą. Deja, nieko gero iš to nelaimėjai! 

Jis nutilo, atsilošė krėsle ir vėl pradėjo vėduotis skrybėle. 

Net tuo momentu, kai jau stovėjau ant bedugnės krašto, nuo 
tų begėdiškų patyčių man užvirė karštas kraujas. Taip, de Gar- 
sija, Žinoma, galėjo džiūgauti! Aš vis sekiau jo pėdomis, o kuo 
tai baigėsi? Dar sekundė, ir jis išmes mane rykliams. Bet vis dėl- 
to aš pasistengiau jam atsakyti kiek galėdamas oriau. 

— Likimas prieš mane, de Garsija,— tariau jam.— Bet jeigu 
tu dar turi bent truputėlį drąsos, duok man špagą, ir mes vie- 
nąkart galutinai užbaigsime savo ginčą. Žinau, kad po ligos tu 
nusilpęs, bet ir aš ne stipresnis po visų tų naktų ir dienų, praleis- 
tų jūsų pragare. Jėgos lygios, de Garsija. 

-— Galimas daiktas, brolau, labai galimas daiktas! Bet kuriam 
galui mums kautis? Atvirai sakant, kada tik mudu susidurdavom 
akis į akį, man iki šiol vis nesisekė, ir man labai gaila. Bet žinok: 
aš dusyk pralaimėjau tik todėl, kad mane slėgė pranašystė, jog 

susitikimas su tavim bus man pražūtingas. Daugiausia dėl to ir 
nusprendžiau išvykti į šiltesnius kraštus. O dabar pats matai, 
kaip kvaila tikėti pranašavimais. Nors aš persirgau ta liga, bet 
tebesu gyvas ir mirti neketinu, o tu — atleisk už tokį nemandagų 
priminimą — tu jau, galima sakyti, esi numirėlis. Štai šitie sen- 
jorai,— de Garsija parodė į du juodaodžius, kurie, mums kalbant, 
išmetė į jūrą dar vieną iš triumo iškeltą vergą,— šitie senjorai 
tuojau nutrauks malonų mudviejų pašnekesį. Jei nori, kad kam 
nors ką pasakyčiau nuo „tavęs, tai sakyk, nes mažai bėra laiko. 
Mes turime iki aušros išvalyti triumą. 

— Iš tavęs nieko nenoriu, de Garsija, — atsakiau jam.— Tačiau 
turiu kai ką pranešti, ir aš tai padarysiu. Bet pirmiau noriu šį tą 
pasakyti. Tau atrodo, kad nugalėjai, niekšingas žudike, bet dar 
nesidžiauk. Lošimas dar nebaigtas. Tavo nuogąstavimai gali išsi- 
pildyti. Aš numirsiu, bet mano kerštas gyvuos, nes patikiu jį 
Dievui, kaip reikėjo iš karto padaryti. Galbūt dar išgyvensi kele- 
rius metus, bet kur dingsi nuo jo keršto? Vieną gražią dieną nu- 
mirsi lygiai taip, kaip aš numirsiu šią naktį, ir kas tada? Kas bus 
tada, de Garsija? 

— Gana tau plepėti, brolau,— tarė jis su niekinama pašaipa.— 
Kiek žinau, tu dar ne pamokslininkas. Pirma minėjai, kad kažką 
turi man pranešti. Sakyk greičiau! Laikas eina, Tomai Vingtildai! 
Kas galėjo pasiųsti žinią tokiam tremtiniui kaip aš? 

— Izabela de Siguensa, kurią suviliojai žPBAUiREOMIS vedy- 
bomis ir pametei,— atsakiau. 

De Garsija pašoko iš krėslo ir sustojo prieš mane. 

— Kas jai atsitiko? — karščiuodamasis paklausė pašnibždom. 

— Vienuoliai ją gyvą užmūrijo kartu sų kūdikiu. 

— Užmūrijo gyvą? O Dieve! Iš kur tu žinai? 

— Aš atsitiktinai ten buvau, ir viskas. Ji prašė tau papasako- 
ti, kaip su savo vaiku mirė, bet niekam neišdavė tavo pavardės, 
o mirdama tave mylėjo ir tau atleido. Daugiau ji nieko nepasakė, 
bet aš noriu kai ką pridurti. Tegu tos. nelaimingosios ir mano 
motinos paveikslai amžinai tave persekioja, tegu jie persekioja 
tave gyvą ir mirusį, žemėje ir pragare! 

— Meskit tą vergą! Ko delsiate? 

Negrai žengė prie manęs, bet aš neketinau jiems pasiduoti. 
Buvau sugalvojęs, jei pavyks, kartu padaryti tokį pat galą ir de 
Garsijai. Šoktelėjęs pirmyn, stvėriau jį į glėbį ir ištempiau iš 
krėslo. Įniršis ir neviltis padvigubino mano jėgas. Man pavyko 
užkelti de Garsiją iki falšborto, bet tuo viskas ir baigėsi. Tą aki- 
mirką juodaodžiai jūreiviai mane sučiupo ir ištraukė niekšą man 
iš rankų. Supratau, jog viskas pražuvo. Nelaukdamas, kol negrai 

savo kardais mane sukapos, atsirėmiau rankomis į falšbortą - ir 
pats iššokau į jūrą. 

Protas man diktavo, kad dabar geriausia būtų iš karto nu- 
skęsti. Nusprendžiau nesipriešinti ir nerti tiesiog į dugną. Tačiau 
gyvybės instinktas pasirodė už mane stipresnis; vos atsidūręs 
vandenyje, aš greit iškilau ir ėmiau plaukti palei laivo bortą, 
stengdamasis. laikytis šešėlyje, nes bijojau, kad de Garsija ne- 
įsakytų nušauti manęs iš lanko arba iš muškietos. Ir kaip: tik tuo 
momentu viršuje pasigirdo jo balsas. 

— Dabar jis tikrai padvėsė! — pasakė de Garsija ir nusikei- 
kė.— Bet vis dėlto pranašystė vos neišsipildė. Velniai rautų, kiek 
baimėsį dėl jo turėjau patirti! 

Aš yriausi, plūsdamas save, kam iš karto neprigėriau. Ir ko 
dar galėjau tikėtis? Jei netgi nė vienas.ryklys manęs neužkabins, 
šiltame vandenyje taip išsilaikysiu šešetą ar aštuonetą valandų, 
o paskui vis vien rniuskęsiu. Kokia gi prasmė grumtis ir eikvoti 
jėgas? Ir vis dėlto palengva sau plaukiau. Ištrūkus iš dvokiančio 
tvankaus triumo, gaivus vanduo ir tyras oras mane veikė kaip 
vynas ir maistas. Po kiekvieno rankų mosto jaučiausi vis stip- 
resnis. 

Nuo laivo jau buvau atsilikęs kokį šimtą jardų, ir vargu ar 
kas begalėjo nuo denio mane pastebėti, tačiau aš vis dar girdėjau, 
kaip krito į vandenį iš laivo metami lavonai ir rėkė skęsdami dar 
gyvi vergai. Pakėlęs galvą apsidairiau. Netoliese ant bangų supo- 
si kažkoks daiktas. Aš pasukau link jo, suprasdamas, kad kiek- 
viena -akimirką gali man būti paskutinė, nes šiuose vandenyse 
knibždėte knibždėjo ryklių. 

Netrukus prisiartinau prie plūduriuojančio daikto ir nudžiu- 
gau, aptikęs didelę statinę, išmestą iš laivo. Ji stovėjo stačia. 
Pastūmęs iš. apačios, ją pakreipiau, tada užsikabinau už krašto 
ir pamačiau, kad pusę jos užima sugedę paplotėliai; turbūt dėl 
to ji buvo išmesta į jūrą. Ta suplėkusi tešla lyg balastas laikė 
statinę paviršiuje, neduodama jai apvirsti, 

Aš pagalvojau, kad jeigu pasisektų įlįsti į statinę, rykliai 
man bent laikinai būtų nebaisūs. Tik kaip tą padaryti? Ir tuo 
momentu netyčia atsigręžiau. Iš galvos man. bematant išdulkėjo 
visos mintys. Už kokių dvidešimt žingsnių išvydau ryklio peleką: 
pabaisa nėrė tiesiai artyn. Mane pagavo siaubas, o neviltis sutei- 
kė jėgų. ir -padėjo greičiau susivokti. Paverčiau statinę pusiau 
gulom, įsikibau į kraštus ir sulenkęs kelius įgriuvau į vidų. 

Kaip man pavyko tas šuolis, iki šiol negaliu suprasti, bet po 
akimirkos jau buvau statinėje, tik truputį apsidraskęs smakrą. 

Tačiau netikėtai įsigyta valtelė galėjo tuojau pati nuskęsti, 

apsunkusi nuo supelėjusių šlapių paplotėlių, mano kūno ir van- 
dens, prisisėmusio į vidų, kai ją palenkiau. Statinės kraštai buvo 
iškilę viršum vandens tik per kokį colį. Supratau, jog užtenka 
vieno tekštelėjimo ir statinė nugrims. O ryklio pelekas jau buvo 
vos už penketo jardų. Dar po akimirkos pabaisa įsismaginusi baks- 
telėjo snukiu į medį, ir statinė smarkiai susiūbavo. 

Aš įnirtingai ėmiau semti vandenį rankomis. Statinės kraštai 
buvo kone sulig jūros lygiu. Kai pagaliau jie per porą colių iškilo, 
ryklys įsiutęs, kad paleido grobį, apsivertė ant šono, ir aš išgirdau, 
kaip jo dantys subrazdėjo per medinius statinės šulus ir geležinius 
lankus. Statinė ėmė suktis vietoje, ir banga vėl ją užpylė. Aš sė- 
miau vandenį kaip patrakęs. Jei ryklys dar kartą būtų puolęs, aš 
tikriausiai būčiau žuvęs, bet medis ir geležis, matyt, jam nepatiko. 
Ryklys nuplaukė šalin, tačiau! dar keletą valandų vis mačiau, kaip 
jo pelekas skrodžia lygų jūros paviršių. 

Iš pradžių, kol vandens buvo daug, pyliau jį lauk rieškučio- 
mis, paskui nusimoviau batą ir ėmiau juo semti kaip kokiu kaušu. 
Kai statinės kraštai iškilo apie dvylika colių, turėjau sustoti, bi- 
įjodamas, kad išsėmus visą vandenį, statinė neapvirstų. Dabar jau 
buvo galima ir atsikvėpti. Bet tuomet man dingtelėjo į galvą, kad 
visos mano pastangos tuščios, kad aš vis vien arba nuskęsiu, 
arba mirsiu nuo troškulio, todėl gailiai dejavau dėl savo silpna- 
dvasiškumo, kuris tik ilgino ir didino man kančias. 

Nevilties pagautas, ėmiau šauktis dangaus malonės ir mel- 
džiausi taip nuoširdžiai ir karštai kaip niekuomet. Netrukus man 
grįžo viltis ir kažkokia nuostabi ramybė. Per pastarąsias kelias die- 
nas baisus pavojus man grėsė tris kartus: kai sudužo laivas, kai 
vergų pirkliai įgrūdo mane į triumą, kur galėjau numirti badu ir 
maru, ir štai dabar, kai manęs tykojo nuožmūs ryklio nasrai. Bet 
aš buvau tikras, kad ir šįkart viskas baigsis laimingai. Juk ne tam 
dusyk gelbėjausi iš bėdų, kitiems galėjusių atnešti tikrą mirtį, 
kad trečią sykį žūčiau niekingiausiu būdu! Taigi, nors tokioje pa- 
dėtyje bet kokia viltis atrodė beprotiška, aš vėl pradėjau kažko 
tikėtis. Nepasakysiu, kad tai būtų buvusi iš aukščiau man suteikta 
malonė. Greičiausiai tuomet turėjau pernelyg daug gyvybinių jė- 
dų ir tiesiog negalėjau patikėti, kad greit mirčiau. 

Pamažu tiek pažvalėjau, jog net pamačiau, kokia graži nak- 
tis. Vandenynas buvo ramus kaip tvenkinys; nė menkiausias vė- 
jelio dvelkimas neraibino jo paviršiaus. Mėnulis jau leidosi, ir visą 
dangų nubėrė nuostabiai ryškios žvaigždės, kokių nebūna Angli- 
joje. Bet pagaliau ir jos pradėjo blankti, dangus rytuose paraudo, 
ir netrukus iš už horizonto tvykstelėjo pirmieji saulės spinduliai, 
Tuo metu virš vandenų plynės pakilo toks tirštas rūkas, jog per 

penkiasdešimt jardų nieko nebuvo matyti. Daugiau kaip valandą 
plaukiau aklai. Tik saulei aukščiau pakylėjus, rūkas išsisklaidė, 
ir aš pastebėjau, kad nuo laivo mane nunešė gana toli: horizonte 
vos kyšojo stiebų viršūnės, o paskui ir jos pradingo. Visas jūros 
paviršius iki to laiko nusišvietė, tik vienoje pusėje nežinia kodėl 
prie pat vandens vis dar pilkavo siauras rūko ruoželis. 

Saulė kaitino vis karščiau, baisiai mane kamuodama. Jau 
ištisą parą buvau nieko negėręs, tik tuos kelis gurkšnius degti- 
nės, gautus plaukiojančio kalėjimo triume. Bet neaprašinėsiu visų 
savo kančių. Slinko valanda po valandos, o aš tebestovėjau sta- 
tinėje, leipdamas nuo troškulio, vienplaukis prieš svilinančią ato- 
grąžų saulę, kurios akinamas blizgesys atsispindėjo veidrodinia- 
me jūros paviršiuje. Kas nieko panašaus nėra patyręs, vargu ar 
galės tai įsivaizduoti. Tarpais man užeidavo nepakeliamas silpnu- 
mas, ir kelis kartus vos neišvirtau į jūrą. Pagaliau kažkaip lyg 
apsnūdau, tikriau sakant, buvau beveik nualpęs, kol iš tos būse- 
nos mane pažadino bangų teškenimas ir paukščių balsai. 

Pakėlęs galvą, aš nustebau ir labai nudžiugau, nes tasai keis- 
tas rūko ruoželis iš tikrųjų pasirodė esąs žemės krantas. Jūros 
potvynis mane greitai nešė į seklumą didelės upės žiotyse. Dau- 
gybė žuvėdrų klykaudamos sūkuriavo ties ta vieta, kur gėlo ir 
sūraus vandens santakoje plaukiojo būriai žuvų. Stai viena Žžu- 
vėdra pagriebė iš vandens bent trejeto svarų žuvį ir norėjo pakilti 
aukštyn, tačiau tokia našta jai buvo per sunki. Tada ji snapu 
ėmė kapoti žuviai galvą, kol apsvaigino, o paskui pradėjo plėšyti 
ją į gabalus. Tuo metu statinė priplaukė visai arti, ir aš vikriai 
ištraukiau iš Žuvėdros grobį. Dar po akimirkos jau krimtau tebe- 
virpančią žuvį. Tai gali atrodyti šlykštu, bet aš kaip gyvas dar nė 
karto nebuvau valgęs su tokiu pasigardžiavimu ir joks patieka- 
las man riebuvo toks gaivinantis! 

Suvalgiau kiek galėdamas be užsigėrimo, o kas liko įsidėjau 
į liemenės kišenę. Po to mano mintys nukrypo į seklumoje šniokš- 
čiančią bangų mūšą. Greit man pasirodė aišku, kad stovint sta- 
tinėje per tas bangas perplaukti neįmanoma, todėl apsiverčiau su 
visa statine, o kai ji išniro į paviršių, atsisėdau ant jos apžargom. 
Bangų mūša manęs vos nenumetė, tačiau potvynis greitai nešė 
statinę pirmyn, putojanti jūra netrukus liko užpakaly, ir aš atsi- 
dūriau didelės upės žiotyse. 

Čia man dar kartą nusišypsojo laimė: iš vandens išgriebiau 
pasroviui plaukiantį pagalį ir dabar galėjau irtis. Su tuo irklu 
pavyko savo laivą nukreipti prie nendrėmis užžėlusio kranto, 
kuriame kiek atokiau lyg siena stūksojo gražūs aukšti medžiai 
žaliais vainikais, apkibusiais stambių riešutų kekėmis. 

Taigi, išbuvęs statinėje kone dešimt valandų, laimingai išlipau 
į sausumą. Cia man irgi padėjo grynas atsitiktinumas, nes upėje 
tiesiog knibždėjo bjaurių roplių, vadinamų krokodilais, arba ki- 
taip — aligatoriais. Bet tuomet apie juos net nepagalvojau. 

Žemę pasiekiau kaip: tik laiku; man artėjant prie kranto, pra- 
sidėjo atoslūgis, kuris kartu su upės srove ėmė nešti mane atgal 
į atvirą jūrą ir tikrai niekad nebebūtų grąžinęs atgal. Paskutines 
dešimt minučių teko iš visų jėgų kastis į priekį. Pagaliau paste- 
bėjau, kad upė nebesiekia nė keturių pėdų gylio, nusiritau nuo 
statinės ir briste išbridau į seklumą. Čia kritau kniūpsčias ant 
smėlio, dėkodamas Dievui už stebuklingą išgelbėjimą. 

Bet netrukus dar labiau pradėjęs kamuoti troškulys privertė 
mane atsikelti. Nudūlinau tolyn upės pakrante ir ėjau tol, kol 
užėjau lietaus vandens klaną. Vanduo pasirodė gėlas ir šviežias, 
tad godžiai puoliau prie jo, apsipylęs džiaugsmo ašaromis. 

Aš gėriau ir gėriau, kiek tilpo. Kam teko būti tokioje būk- 
lėje, tas žino, koks skanus yra šaltas tyras vanduo! 

Atsigėręs nuo veido ir kūno nusiploviau jūros druską, išsi- 
ėmiau iš kišenės. žuvies likučius ir viską gražiai suvalgiau. Tas 
maistas mane pastiprino, bet buvau taip nusikamavęs, jog tuojau 
pat išsitiesiau pavėsyje po kažkokiu baltai žydinčiu krūmu ir be- 
matant užmigau. 

Kai atmerkiau akis, buvo jau naktis. Turbūt dar ilgai būčiau 
miegojęs, bet man gėlė ir perštėjo visą kūną. Pagaliau nebeiš- 
tvėriau ir įsiutęs pašokau ant kojų, baisiausiai viską keikdamas. 
Iš įkarščio niekaip negalėjau suprasti tokių kančių priežasties, 
bet paskui pastebėjau, kad aplinkui siūte siuva panašūs į uodus, 
plonai zyziantys vabzdžiai. Nutūpę man ant odos, jie siurbė krau- 
ją ir leido į žaizdeles nuodus. Ispanai tuos niekingus kraugerius 
vadina moskitais. Dar bjauresni buvo vabzdžiai didumo sulig 
segtuko galvute. Jie puolė tiesiog šimtais, kibdami lyg buldogai 
į mešką, siurbėsi taip giliai į kūną, jog paskui likdavo pūliuojan- 
čios piktžaizdės. Tie padarai, ispanų vadinami garapatomis, yra 
tam tikros smulkios, erkės. Be jų, buvo dar daugybė įvairių kan- 
kintojų,— visų neišvardysi,— kurie skyrėsi vieni nuo kitų savo dy- 
džiu ir išvaizda, bet turėjo vieną bendrą ypatybę: visi siurbė krau- 
ją ir visi buvo nuodingi. 

Kiaurą naktį kovojau su šia aplaidžia ir vos neišėjau iš proto. 
Nė akimirkos neturėjau ramybės! Prieš pat aušrą puoliau į upę 
ir atsiguliau vandeny, tikėdamasis nors kiek palengvinti sau kan- 
čias, bet neišgulėjus nė dešimties minučių, šalimais iš dumblo 
išrėpliojo didžiulis krokodilas. Dar niekad nebuvau matęs tokio 


88 


šlykštaus, klaikaus siaubūno ir, žinoma, pasibaisėjęs iššokau į 
krantą, kur mane tuojau zyzdami apspito pulkai skraidančių ir 
ropinėjančių kraugerių. .. 

Bet gana apie tuos bjaurius vabzdžius! 


XIII 
AUKURAS 


Pagaliau išaušo rytas, užtikęs mane labai liūdnoje būklėje. 
Mano veidas nuo moskitų nuodų buvo išpurtęs lyg arbūzas, ne 
geriau atrodė ir visas kūnas. Vis dar dygiai; kandžiojo vabzdžiai, 
ir aš čia laksčiau, čia šokinėjau kaip pamišėlis. Pats nežinodamas, 
kur, aklai skverbiausi per tankius brūzgynus. Aplinkui nebuvo 
jokios žymės, kad kur gyventų žmonės, — vien begalinė pelkė. Aš 
ėjau upės pakrante, nuolat susidurdamas su krokodilais ir bjaurio- 
mis gyvatėmis. Jausdamas, kad nebeturiu jėgų ir kad nebeilgai 
ištversiu tokią kankynę, nusprendžiau eiti pirmyn iki galo, kol 
krisiu be dvasios, ir tuomet tegu mirtis mane išvaduos nuo visų 
kančių. 

Taip, broviausi: daugiau kaip valandą, kol išėjau į atvirą kran- 
tą, kur nebebuvo nei krūmų, nei nendrynų. Ėjau pasišokinėdamas, 
trypsėdamas ir sutinusiomis rankomis gindamasis nuo nelabųjų 
kraugerių, ištisu spiečiumi sūkuriuojančių virš galvos. Jau artino- 
si man galas. Jėgos visai išseko, aš vos besilaikiau ant kojų. 
Ir tuo momentu priešais staiga išvydau būrelį bronzos spalvos 
žmonių baltais rūbais. Matyt, jie upėje buvo žvejoję, bet dabar 
sėdėjo ant kranto ir valgė, o užpakaly jų ant vandens plūduriavo 
daugybė ilgų luotų, užverstų visokiais daiktais. 

Mane pastebėję, tie žmonės nežinoma kalba kažką garsiai 
suriko, stvėrė šalia gulinčius ginklus — lankus su strėlėmis ir 
medinius vėzdus, iš visų pusių nusmaigstytus aštriomis vulkani- 
nio stiklo! šukėmis, — ir ėmė artintis, matyt, ketindami mane už- 
mušti. Aš iškėliau rankas, maldaudamas pasigailėti. Pamatę, jog 
esu beginklis ir visiškai silpnas, jie nuleido ginklus ir ėmė mane 
kalbinti savo kalba. Papurčiau galvą, kad nieko nesuprantu, ir 
ranka parodžiau į jūros pusę, o paskui į sutinusį savo veidą ir 
kūną. Čiabuviai ėmė linkčioti galvomis. Vienas nubėgo prie luotų 


!Vulkaninis stiklas, arba obsidianas,— juoda arba rausva vulka- 
ninė uoliena, skylanti aštriomis skelveldromis. Jau priešistoriniais laikais iš jos 
buvo daromi strėlių antgaliai, peiliai, grandikliai ir kt. 

ir atnešė kažkokio rudo kvepiančio tepalo. Tada ženklais liepė 
man nusivilkti suplyšusius drabužius, kurie visus labai stebino. 
Kai nusirengiau, čiabuviai mane ištrynė ruduoju tepalu, ir tuoj 
pajutau didžiausią palengvėjimą: niežulys ir perštėjimas praėjo, 
o svarbiausia — tepalo kvapas atbaidė vabzdžius, ir nuo šiol jie 
manęs beveik nebevargino. 

Po to čiabuviai mane pavalgydino kepta žuvimi, paplotėliais 
ir davė išgerti nuostabaus karšto gėrimo su ruda putele; vėliau 
sužinojau, kad tai buvo šokoladas. Man pavalgius, čiabuviai tyliai 
pasitarė, paskui ženklais, įsakė lipti į vieną luotą ir gulti ant spe- 
cialiai patiestų demblių. Aš padariau kaip liepiamas. Su manim 
į tą patį luotą,— jis buvo gana didelis,— įlipo dar trys vyrai. 
Vienas jų, labai orus, malonaus veido ir iškilnios laikysenos, — jį 
iš karto palaikiau pačiu vyriausiuoju,— atsisėdo priešais mane, 
o kiti du — luoto priekyje bei užpakalyje ir ėmėsi irklų. Mes iš- 
plaukėme, lydimi kitų trijų, luotų, bet vos spėjome nuplaukti kokią 
mylią, aš užmigau, priveiktas begalinio nuovargio. 

Pabudau visai žvalus, matyt, išmiegojęs nemaža valandų, nes 

saulė jau leidosi. Nustebęs pamačiau, kad iškilnusis čiabuvis, 
sėdintis luote priešais mane, lapota šaka vaiko uodus, duodamas 
man ramiai miegoti. Jis atrodė toks geras, jog nebuvo pagrindo 
būgštauti, kad man padarytų ką bloga. Nusiraminęs pradėjau 
galvoti, kur aš čia dabar pakliuvau, kokia ši nuostabi šalis ir kas 
tie žmonės. Bet greitai lioviausi sukęs galvą ir, užuot tuščiai sam- 
protavęs, ėmiau grožėtis pro šalį slenkančiais vaizdais. 
„ Dabar plaukėme siauresne upe negu ta, į kurios krantą bu- 
vau išmestas. Pelkėti brūzgynai išnyko, vietoj jų abipus upės 
plytėjo atviri laukai. Pakrantės būtų buvusios visai plikos, jei ne 
milžiniški medžiai, aukštesni už didžiausius ąžuolus. Kai kurie 
jų atrodė nuostabiai gražūs! Medžius buvo apraizgiusios lianos, 
nukarusios nuo viršutinių šakų, o tarp jų Žydėjo puošniausios 
gėlės, augančios tiesiog ant žievės, tarytum samanos ant sienų. 
Čirpdami tarp lapų skrajojo paukščiai ryškiai tviskančiomis 
plunksnomis; mums artinantis, neramiai tarškėjo ir niurzgė bež- 
džionės. 

Kai saulė, paskutiniais spinduliais nužėrusi šitą Žavų neregėtą 
vaizdą nusileido, mes pasiekėme rąstinę prieplauką ir išlipome į 
krantą. Beveik iš karto sutemo, ir aš tiek tesupratau, kad mane 
kažkur veda geru keliu. Netrukus priėjome vartus; čia buvo 
susibūrę daug žmonių ir girdėjosi šunų lojimas; matyt, tai buvo 
miesto vartai. Pro juos įžengę, nuėjome tolyn ilga gatve, abipus 
apstatyta namais. Prie paskutinio namo slenksčio iškilnusis vy- 
riškis sustojo, paėmė mane už rankos ir įvedė į siaurą, žemą kam- 

barį, apšviestą moliniais žibintais. Kelios moterys priėjusios jį 
pabučiavo, o kitos, turbūt tarnaitės, žemai jam nusilenkė, viena 
ranka paliesdamos grindis. Paskui visų žvilgsniai nukrypo į ma- 
ne, ir vyriškis buvo berte apibertas klausimais, kurių prasmę aš 
galėjau tik numanyti. 

Patenkinusios savo smalsumą, moterys atnešė daugybę dube- 
nų su keistais valgiais ir viską sustatė tiesiog ant žemės. Šeimi- 
ninkas mane pakvietė kartu su juo pavakarieniauti. Aš atsisėdau 
šalia jo ant demblio ir ėmiau valgyti. 

Mums patarnaujančios moterys buvo gana patrauklios, bet iš 
jų tarpo savo grakštumu ypač skyrėsi aukšta, liekna mergina, 
kuriai ypatingo žavumo teikė lipšni ir maloni veido išraiška. 
Ji buvo tokio pat tamsaus gymio kaip visos, tačiau taisyklingų 
veido bruožų ir labai gražiomis akimis. Apie ją čia kalbu dėl dvie- 
jų priežasčių: todėl, kad ji dusyk mane išgelbėjo — nuo aukojimo 
in nuo kankinimų, ir todėl, kad toji moteris kaip tik ir buvo Mari- 
na; vėliau ji tapo Korteso meiluže, ir be jos Kortesas niekad ne- 
būtų įstengęs užimti Mechiko. Bet tuomet ji net negalvojo, kad 
būtent jai lemta atiduoti savo tėvynę Anahuaką žiaurių pavergė- 
jų ispanų valdžion. 


Iš pirmo žvilgsnio aš pastebėjau, kad Marina,— nuo šiol taip 
ją ir vadinsiu, nes indėniškas jos vardas per daug ilgas, — manęs 
gailėdamasi visaip stengėsi man patarnauti ir apsaugoti nuo įky- 
raus aplinkinių žmonių smalsumo. Ji atnešė man vandens nusi- 
prausti, vietoj nešvarių skarmalų davė baltus drobinius rūbus, 
o ant pečių užmetė apsiaustą, dailiai pasiūtą iš spalvingų plunks- 
nų. 

Po vakarienės mane nuvedė į atskirą nedidelį kambarį, kur 
vietoj patalo buvo patiestas demblys; aš tuoj atsiguliau ir ėmiau 
mąstyti apie savo likimą. Mano senasis pasaulis buvo prarastas, 
matyt, amžinai, bet užtat atsidūriau tarp malonių ir gerų Žmo- 
nių, visais atžvilgiais nepanašių į laukinius. Tiesa, man kėlė ne- 
rimą vienas dalykas — nors su manim buvo elgiamasi gerai, bet 
vis dėlto kaip su belaisviu: prie mano kambarėlio slenksčio mie- 
gojo karys, ginkluotas ietimi su variniu antgaliu. 

Prieš miegą pasižiūrėjau pro medinius lango strypelius ir pa- 
mačiau, jog namas stovi plačios aikštės pakraštyje. Vidury dunkso- 
jo didžiulė tamsi piramidė, turinti daugiau kaip šimtą pėdų, aukš- 
čio. Tos piramidės viršuje, kaip teisingai įspėjau, dūlavo kažkokia 
šventovė, o prieš ją degė ugnis. Jau snausdamas vis dar galvojau, 
kam reikalingas toks milžiniškas SERDYS ir kokių dievų garbei 
jis pastatytas. 

Rytą man buvo lemta tai sužinoti. 

Bet čia turbūt reikia papasakoti, kas man paaiškėjo tik daug 
vėliau. Aš patekau į Tabasko miestą, vienos pietinės Anahuako 
provincijos sostinę, esančią per kelis šimtus mylių nuo svarbiau- 
siojo miesto Tenočtitlano, dabartinio Mechiko. Upė, į kurios žiotis 
mane -atplukdė jūra, vadinosi Rio Tabaskas. Kaip tik čia sekan- 
čiais metais išsikėlė Kortesas. O mano šeimininkas buvo Tabasko 
kasikas, arba vadas, tas pats, kuris paskiau padovanojo Kortesui 
Mariną. Taigi aš buvau pirmas baltasis Žmogus, gyvenęs tarp 
indėnų, jei neskaitysime Agilaro; prieš kokius šešerius metus 
audra jį su keliais draugais buvo išmetusi į Jukatano pakrantę. 
Agilarą išgelbėjo Kortesas, o visi kiti buvo paaukoti Uicilopočtliui, 
žiauriam karo dievui. Bet indėnai apie ispanus jau buvo daug 
girdėję ir į juos žiūrėjo su prietaringa baime. Maždaug prieš me- 
tus Jukatano pakrantėje lankėsi idalgas Ernandesas de Kordova 
ir ne sykį kovėsi su čiabuviais, o paskui, prieš pat mano pasiro- 
dymą, į; Tabasko upės žiotis buvo užsukusios Chuano de Grichal- 
vos karavelės. Tokiu būdu indėnai mane palaikė žmogumi iš tos 
nežinomos keistos teulių genties, kaip jie vadino ispanus, taigi — 
priešu, kurio kraujo troško jų dievai. 


Gerai išsimiegojęs, atsikėliau auštant, nusiprausiau ir apsi- 
rengęs man paruoštais drobiniais rūbais, nuėjau į didįjį kam- 
barį. Tuojau man buvo atnešta valgyti, bet vos spėjau pasistip- 
rinti, į kambarį įėjo mano šeimininkas kasikas su kitais dviem 
vyrais, kurių išvaizda sukėlė man šiurpą. Juodi jų plaukai, ilgi ir 
lygūs, ištepti kažkokia keista mase, buvo sulipę, veidai atrodė bai- 
siai žiaurūs, o juodi drabužiai buvo išsiuvinėti paslaptingais mis- 
tiniais kruvinai raudonos spalvos ženklais. Visi, net ir pats kasi- 
kas, labai pagarbiai elgėsi su tais vyrais, o jie mane apžiūrinėjo 
su tokiu nuožmiu džiaugsmu, jog stingo kraujas gyslose. Vienas 
priėjo prie manęs, praskleidė man ant; krūtinės rūbus ir, pridėjęs 
bjaurų apskretusį delną prie neramiai plakančios širdies, balsu 
ėmė skaityti jos tvinksnius, kažką vis pridurdamas. Kaip; paskiau 
sužinojau, jis kalbėjo, kad esu labai stiprus. Visą tą laiką jo 
bendras nebuvo nė prasižiojęs, tik pritariamai linkčiojo galvą. 

Norėdamas suprasti, kas čia dedasi, pradėjau žvalgytis į visų 
veidus, ir staiga mano akys susidūrė su Marinos akimis. Jose 
slypėjo baimė ir gailestis, dėl to man neliko jokios abejonės: su- 
pratau, kad manęs laukia kažkokia baisi mirtis. Bet dar nespėjau 
galutinai visko suvokti ir ką nors padaryti, o žyniai, indėnų vadi- 
namį pabomis, sugriebė mane ir ištempė iš namų. Visi kiti, išsky- 
rus kasiką ir Mariną, išgužėjo paskui mus. 

Aš atsidūriau plačioje aikštėje, arba prekyvietėje, aplink ap- 
statytoje gražiais mūriniais namais; tik vienur kitur tarp jų buvo 
plūktinių lūšnų. Į aikštę greitai rinkosi minios žmonių. Vyrai, mo- 
terys ir vaikai — visi stengėsi pamatyti, kaip mane veda prie 
aukštos piramidės, viršuj kurios liepsnojo ugnis. 

Piramidės papėdėje mane įstūmė į nedidelį kambarį, iškirstą 
storame jos mūre. Čia dar keletas žynių nuplėšė man visus dra- 
bužius, palikdami tik raištį aplink strėnas, o ant galvos uždėjo 
gėlių vainiką. Šiame kambaryje buvo dar du indėnai siaubo iš- 
kreiptais veidais, matyt, irgi pasmerkti mirti. 

Pagaliau kažkur virš mūsų galvų kraupiai, garsiai ėmė dun- 
dėti būgnas. Mus išvedė iš kambario ir sustatė vidury gausios 
žynių eisenos taip, jog aš atsidūraiu pasmerktųjų indėnų priekyje. 
Žyniai užgiedojo kažkokią giesmę, ir mes pradėjome kopti į pira- 
midę nuo vienos terasos ant kitos, kaskart apeidami aplink, kol 
galų gale pasiekėme viršutinę kvadratinę aikštelę, kurios kraštai 
turėjo maždaug po keturiasdešimt pėdų ilgio. Iš čia atsivėrė pui- 
kus vaizdas, bet man dabar gražūs peizažai nerūpėjo. Priešais 
mane kitame aikštelės pakraštyje stovėjo kokių penkiasdešimt 
pėdų aukščio du mediniai bokštai — karo dievo Uicilopočtlio ir oro 
dievo Kecalkoatlio šventovės. Pro atlapas šventovių duris buvo 
matyti pasibaisėtinai bjaurios, iš akmens iškalios abiejų dievų 
statulos, o prieš jas ant žemų altorių dideliuose auksiniuose du- 
benyse plūduriavo vakarykščių aukų širdys. Sventovių viduje ant 
sienų buvo šlykštūs ir baisūs atvaizdai. Priešais bokštus ant 
didelio altoriaus degė negęstanti ugnis, ties altoriumi stūksojo 
išgaubtas stačiakampis juodojo marmuro blokas aukštumo sulig 
paprastu stalu, kokie stovi mūsų smuklėse, o šalimais gulėjo di- 
džiulis apskritas akmuo su varine grandimi vidury, iškaltas kaip 
girnapusė, turinti apie dešimt pėdų skersmens. 


Visa tai gerai įsiminiau, nors neturėjau laiko kaip reikiant 
įsižiūrėti: vos pasiekėm viršutinę aikštelę, žyniai mane sučiupo ir 
pastatė ant girnų pavidalo akmens. Čia man užsegė odinį diržą, 
pririštą prie varinės grandies tokio ilgumo virve, kad galėčiau 
laisvai bėgioti nuo vieno akmens krašto iki kito, bet ne toliau. 
Paskui įbruko į rankas ietį su titnaginiu antgaliu, padavė tokias 
pat ietis abiem! pasmerktiesiems indėnams, ėjusiems paskui mane, 
ir ženklais įsakė pradėti kautynes: indėnai turėjo pulti, o aš — 
ginti savo akmenį. 


Aš pagalvojau, kad jeigu pavyks nukauti tuos du indėnus, 
gal manęs pasigailės, ir dėl savo. gyvybės pasiryžau nužudyti 
niekuo nekaltus žmones. Vyriausias žynys davė ženklą indėnams 

mane pulti, tačiau jie buvo taip nusigandę, jog nepajudėjo iš 
vietos. Tada žyniai ėmė juos čaižyti odiniais rimbais, ir nelaimin- 
gieji, iš skausmo rėkdami, leidosi bėgti prie manęs: Vienas indė- 
nas pirmas pasiekė akmenį. Aš smeigiau ietimi ir pervėriau jam 
ranką. Išmetęs ginklą, jis atšoko į šalį, o antrasis indėnas — jam 
iš paskos. Jie nenorėjo kautis, ir jokie rimbai nebegalėjo jų pri- 
versti mane pulti. 

Matydami, jog belaisviai visiškai neteko drąsos, žyniai nu- 
sprendė su jais susidoroti. Pasigirdo garsi giesmė ir muzika, 
žyniai nutempė mano sužeistą indėną prie juodojo marmurinio 
stalo — aš jau supratau, kad tai aukuras — ir parvertė aukštiel- 
ninką ant išgaubto viršaus. Į nelaimingąjį įsikibo penki žyniai: 
vienas laikė už galvos, du už rankų ir du už kojų. Po to priėjo 
vyriausiasis žynys, apsirengęs raudonais rūbais, tas pats, kuris 
skaitė mano širdies tvinksnius. Sumurmėjęs kažkokį užkeikimą, jis 
mostelėjo ictliu,— lenktu peiliu iš vulkaninio stiklo,— vienu smū- 
giu perskrodė vargšui indėnui krūtinę ir pagal senovės paprotį 
paaukojo auką saulei. | | 

Tuo momentu apačioj stovinti gausinga minia, kurios akivaiz- 
doje vyko šis kruvinas spektaklis, puolė kniūpsčia ir gulėjo tol, 
kol aukos širdis buvo įdėta į auksinį dubenį prieš dievą Uicilo- 
počtlį.' Paskui baisieji dievo žyniai apspito aukos kūną. Lauki- 
niais balsais rykaudami, jie nuvilko lavoną per visą aikštelę iki 
piramidės, arba teokalio, krašto ir nuridino laiptais žemyn. Teo- 
kalio papėdėje lavoną sučiupo kažkokie ten laukę žmonės ir nusi- 
nešė. Tuomėt aš dar nežinojau, kam lavonas jiems reikalingas. 
„Po pirmosios aukos tuojau sekė antroji, ir vėl minia aikštelė- 
je pagarbiai parpuolė' kniūpsčia. Tada atėjo mano eilė. Kai žyniai 
mane pastvėrė, man aptemo sąmonė ir aš atsipeikėjau tiktai jau 
ant nelemtojo aukuro. Prispaudę rankas ir kojas, galvą lauždami 
atgal, žyniai neleido man nė pakrutėti. Aš gulėjau ant nugaros, 
taip išrietęs krūtinę, jog smarkiai ištempta oda vos netrūkinėjo 
kaip būgnas. O šalimais stovėjo su stikliniu peiliu rankoje pats 
nelabasis, įgavęs žmogaus pavidalą. Niekuomet neužmiršiu nei 
nuožmaus, kraugeriškai perkreipto jo. veido, nei kaip žybčiojo jo 
akys, kai kresteldavo galvą, nuo kaktos atmesdamas užkritusias 
plaukų sruogas. Žynys delsė, taikėsi neskubėdarmas, baksnodamas 
man peiliu į tą vietą, kur norėjo smogti. Rodės, praslinko visa 
amžinybė, kol aš taip gulėjau, krūpčiodamas nuo kiekvieno dūrio, 
bet pagaliau paba ryžosi ir užsimojo peiliu. 

Tarytum pro miglą pamačiau, kaip greitai žemyn sminga pei- 
lis. Išmušė paskutinė mano valanda! Bet tą akimirką kažkieno 
ranka nutvėrė žynio ranką pusiaukelėj, ir aš išgirdau tylų balsą. 

Matyt, žyniui nepatiko, kas jam buvo sakoma. Surikęs jis 
ištrūko ir norėjo mane nudurti, bet toji pat ranka vėl sulaikė 
smingantį peilį. Tada žynys pasišalino į Kecalkoatlio šventovę, 
o aš taip ir likau ištiestas ant aukuro, kentėdamas pragariškas 
kančias. Kodėl manęs iš karto nenužudė? Nejaugi prieš mirtį dar 
kankins? Vien ši mintis man buvo baisesnė už visas agonijas. 

Aš gulėjau ant prakeikto juodojo akmens, ir saulės spindu- 
liai degino nuogą krūtinę. Apačioje girdėjosi tolimas daugiatūks- 
tantinės minios ūžesys. Ir kol taip tysojau ant baisiojo gulto, 
rodės, visas maro, gyvenimas praslinko prieš akis. Aš prisiminiau 
daugybę seniai užmirštų smulkmenų, prisiminiau tolimą vaikys- 
tę, savo priesaiką, paskutinius Lilės žodžius ir atsisveikinimo bu- 
činį, prisiminiau, koks buvo. de Garsijos veidas, kai mane išmetė 
į jūrą, prisiminiau Izabelos de Siguensos mirtį, ir paskutinė mig- 
lota mintis buvo skaudus DSA kodėl visų dievų tarnai 
tokie žiaurūs?! 

„ Bet vėl pasigirdo žingsniai, ir aš škiibiai užsimerkiau, nebetu- 
rėdamas jėgų žiūrėti į tą baisųjį peilį. Tačiau praėjo akimirka, dar 
akimirka, o smūgio vis nebuvo. Staiga mane paleido ir pastatė 
ant kojų, nors maniau, kad kojos man niekad nebus reikalingos, 
o paskui privedė prie aikštelės krašto, kadangi pats nebegalėjau 
paeiti. Čia mano budelis žynys suriko prie teokalio susirinkusiai 
miniai kažkokius žodžus, nuo kurių visi suūžė kaip miškas nuo 
vėtros, po to apkabino mane kruvinomis rankomis ir pabučiavo į 
kaktą. 

Tik dabar pastebėjau, kad greta stovi paėmęs manė į nelaisvę 
kasikas, iškilnus ir šaltas, su mandagia šypsena veide. Sypsoda- 
masis jis atidavė mane žyniams, o dabar, vis taip pat šypsoda- 
masis, išplėšė iš jų rankų. 

Žyniai mane nuprausė, vėl aprengė, įvedė į į Kecalkoatlio šven- 
tovę ir pastatė prieš siaubingą to dievo statulą. Kol jie bambėjo 
maldas, aš stovėjau lyg sustingęs, nepajėgdamas atitraukti akių 
nuo auksinio dubens, kuriame jau turėjo gulėti mano širdis. Pas- 
kui, iš abiejų pusių prilaikydami, žyniai man padėjo nulipti. ap- 
link piramidę einančiais laiptais Žemyn į papėdę, o čia kasikas 
paėmė mane už rankos ir nuvedė per minią. Pastebėjau, kad dabar 
indėnai į mane žiūri su nesuprantama pagarba. Pirmas žmogus, 
pasitikęs mus kasiko namuose, buvo Marina: ji kreipėsi į mane 

kažkokiais maloniais žodžiais, bet aš jų nesupratau. Mane įleido 
į tą patį kambarį, ir čia išbuvau visą tą dieną, leisgyvis nuo per- 
gyventų baisybių. Iš tiesų, mano pakliūta į šėtono karalystę! 

O dabar laikas papasakoti, kaip pavyko išsigelbėti nuo žy- 
nio peilio. Man padėjo Marina. Aš jai patikau, ir jai pagailo, kad 
manęs laukia toks baisus likimas. Būdama guvaus proto, Marina 
sugebėjo mane išgelbėti nuo mirties. 

Man jau einant prie aukuro, ji kreipėsi į savo šeimininką ka- 
siką ir jam priminė, kad Anahuako imperatorius Montesuma, su- 
nerimęs dėl teulių, arba ispanų, pasirodymo, kaip žinoma, ne 
kartą yra pareiškęs norą bent vieną jų pamatyti. Marina pasakė, 
jog aš, be abejo, esu teulis, taigi Montesuma tikrai užsirūstin- 
siąs, jei mane paaukosią šiame nuošaliame mieste, užuot parodę 
pirmiau jam, o jau paskui, jeigu jis panorėsiąs, padarę man galą 
sostinėje. Kasikas atsakė, kad jos žodžiai išmintingi, tačiau dabar 
apie tai kalbėti esą per vėlu, nes žyniai mane jau paėmę į savo 
rankas ir išplėšti iš jų auką ne;manoma. 

— O ne! —sušuko Marina.— Reikia tik jiems pasakyti štai 
ką: jie nori teulį paaukoti Kecalkoatliui, o Kecalkoatlis pats buvo 
baltaodis.! Kas bus, jeigu tas teulis — vienas iš jo vaikų? Dievas 
užsirūstins, kada jam paaukos jo paties sūnų. O jeigu Dievas 
ir neužsirūstins, tai Montesuma tikrai įtūžęs atkeršys ir tau, ir 
žyniams. 

Išklausęs Marinos, kasikas suprato, kad ji sako teisybę, ir 
skubiai įkopė į teokalį. Jis kaip tik dar spėjo sulaikyti virš manęs 
iškeltą peilį. Iš pradžių vyriausiasis žynys nieko nenorėjo girdėti 
ir šaukė apie Dievo išniekinimą, bet kai kasikas jam viską išaiš- 
kino, žynys tarė būsiant protingiau nusileisti, neužsitraukiant 
Montesumos rūstybės. Todėl mane paleido, nuvedė į šventovę, o 
paskui vėl parodė žmonėms, ir paba paskelbė, kad Dievas mane 
pripažinęs savo sūnumi. Tuo ir galima paaiškinti, kodėl indėnai 
nuo šiol į mane žiūrėjo su tokia pagarba. 


ia Kecalkoatlis — actekų dievas. Pagal padavimą, jis išmokęs Ana- 
huako indėnus visų naudingų amatų ir menų, taip pat valstybės valdymo ir 
politikos. Jis buvęs baltaodis ir tamsiaplaukis. Paskui Kecalkoatlis palikęs Ana- 
huaką ir gyvatės odos laiveliu išplaukęs į pasakišką Tlapalano šalį, bet prieš 
išplaukdamas pažadėjęs sugrįžti su daugybe savo vaikų. Actekai šio pažado 
neužmiršo ir, pasirodžius ispanams, palaikė juos Kecalkoatlio vaikais. Šitas pa- 
klydimas labai pravertė ispanams užkariaujant Anahuaką. Galimas daiktas, 
kad Kecalkoatlis egzistavo iš tikrųjų ir buvo skandinavas. Užuominų, jog 
vikingai lankėsi Amerikoje, galima rasti Sagose apie Eriką Rudąjį ir apie Tor- 
finą Karlsetnį: (Aut. past.) 

XIV 
KUAUTEMOKO IšGELBĖJIMAS 


Po tos siaubingos dienos Tabasko gyventojai pasidarė man 
labai geri ir nebeketino savo dievams paaukoti ispano, arba teulio, 
kaip jie mane vadino. Viskas staiga pasikeitė. Dabar aš buvau 
gražiai apsirengęs, visada sotus ir galėjau vaikščioti kur patinka, 
nors ir saugomas karių, — man pabėgus, jie būtų užmokėję savo 
galva. Aš sužinojau, kad kitą dieną po to, kai mane išplėšė iš 
žynių rankų, pas didįjį valdovą Montesumą buvo pasiųsti žygūnai 
pranešti apie paimtą belaisvį. Montesuma turėjo per juos pareikšti 
savo valią. Bet iki Tenočtitlano buvo tolimas kelias, ir kol Žy- 
gūnai sugrįžo, praėjo daug savaičių. 

Tuo laiku kasdien uoliai mokiausi majų! ir actekų kalbų. Čia 
man ypač padėjo Marina. Ji buvo kilusi ne iš Tabasko, o iš Pai- 
nalos pietrytinėje šalies dalyje. Motina pardavė Mariną pirkliams, 
kad visas palikimas atitektų kitam vaikui, gimusiam iš antrosios 
santuokos, ir šitaip Marina galop atsidūrė pas Tabasko kasiką. 

Be kalbų, aš stengiausi kuo geriau pažinti tos šalies istoriją 
bei papročius ir išmokti skaityti čia vartojamą vaizdaraštį. Tuo 
pat metu, turėdamas daug žinių iš medicinos, pamažu. išgarsėjau 
kaip didis gydytojas, todėl Tabasko gyventojai galutinai patikėjo, 
kad tikrai esu gerojo dievo Kecalkoatlio sūnus. 

Bet juo daugiau šią tautą pažinau, juo mažiau ją supratau. 
Daugeliu atžvilgių indėnai galėjo lygintis su. man žinomomis Eu- 
ropos tautomis. Jie buvo labai nagingi amatininkai ir statytojai. 
Maža mūsų miestų tegali pasigirti tokia tobula architektūra ir 
maža šalių — tokiais teisingais įstatymais. Be to, ši tauta kantri 
ir narsi. Tačiau prietarai graužė ją iš vidaus tartum grybas, ėdan- 
tis sveiko medžio šerdį. Pats indėnų tikėjimas buvo gana iškilnus 
ir net turėjo nemaža bendrų bruožų su krikščionybe, pavyzdžiui, 
krikšto apeigos, bet prie ko tas tikėjimas vedė iš tikrųjų — apie 
tai jau kalbėjau. 

O dabar aš save klausiu, kas galų gale žiauriau: ar aukoti 
žmones dievams, ar; kankinti inkvizicijos požemiuose ir gyvus už- 
mūryti vienuolynų sienose? 

Per mėnesį, praleistą Tabaske, aš tiek pramokau kalbą, jog 
galėjau šnekėtis su Marina. Mes tapome draugais, tikrais drau- 
gais. Iš Marinos daug sužinojau apie jų šalį, be to, ji mane mo- 
kė, kaip reikia elgtis, kad neįkliūčiau į bėdą. Atsidėkodamas jai 

! Majai —— grupė indėnų genčių, kurios turėjo giminingą kalbą ir bendrą 
senovės kultūrą; gyveno dabartinės Meksikos pietuose ir gretimose srityse. 

papasakojau šiek tiek apie mūsų religiją ir apie europiečių papro- 
čius. Kaip tik šios žinios vėliau jai: padėjo tapti gera ispanų pa- 
galbininke, priimti jų tikėjimą ir suartėti su baltaisiais. 

Tabasko kasiko namuose taip išgyvenau daugiau kaip keturis 
mėnesius. Galop „palankiai nusiteikęs kasikas net pasiūlė man 
vesti savo seserį, o kai aš kiek galėdamas mandagiau tos malo- 
nės atsisakiau, jis gerokai nustebo, nes mergina buvo tikrai graži. | 
Tačiau su manimi ir toliau buvo elgiamasi kuo geriausiai, ir jei 
širdis manęs nebūtų traukusi į tolimą tėvynę ir nebūtų bjaurėjusis 
kruvinomis apeigomis, beveik kasdien vykstančiomis mano aki- 
vaizdoje, aš tikriausiai būčiau visiškai atsidavęs tai gerai, suma- 
niai ir darbščiai tautai. 


Pagaliau, praėjus keturiems mėnesiams, atvyko Montesumos 
rūmų pasiuntiniai, užtrukę kelyje dėl upių potvynio ir kitokių 
kliūčių. Imperatorius tiek susidomėjo žinia apie belaisvį, jog net 
atsiuntė savo tikrą sūnėną princą Kuautemoką, pavedęs jam nu: 
gabenti mane į sostinę su stipria apsauga iš geriausių karių. 

Niekuomet neužmiršiu pirmojo susitikimo su princu, kuris 
paskiau tapo geru mano bičiuliu ir ginklo draugu. Kai jis su 
palyda atvyko į Tabaską, -aš miesto apylinkėse medžiojau elnius, 
stebindamas indėnus puikiu šaudymu iš lanko. .Juk jie nežinojo, 
kad aš tobulai mokėjau naudotis šiuo ginklu dar tėvynėje, kur 
dusyk buvau laimėjęs pirmą prizą Bangio bendruomenės varžy- 
bose. Žygūnas pertraukė mūsų medžioklę, ir mes, pasiėmę nu- 
šautą elnią, nuskubėjome į miestą. Prie kasiko namų pamačiau, 
jog kiemas pilnas puošniai apsitaisiusių karių. Iš jų tarpo savo 
iškilnumu ypač skyrėsi vienas indėnas. Jaunas, labai aukštas ir 
plačiapetis, be galo gražaus veido, erelio akimis, valdingos iš- 
vaizdos, kupinas didybės. Indėnas buvo su auksiniais šarvais, ant 
pečių turėjo užsimetęs apsiaustą iš žvilgančių plunksnų, dailiai 
sudėliotų -besikaitaliojančiomis įvairiaspalvėmis juostomis. Galvą 
puošė auksinis šalmas, kurio viršuje karališkas simbolis — ėrelis, 
draskantis auksinę gyvatę, inkrustuotą brangakmeniais. Ant ran- 
kų virš alkūnių ir ant kojų žemiau kelių auksinės grandys -su 
brangiais akmenimis, o rankoje ilga ietis su variniu antgaliu. 

Aplink tą žmogų būriavosi daugybė kitų įžymių karių, ne ma- 
žiau išsipusčiusių, tik toks skirtumas, kad vietoj auksinių šarvų 
jie buvo su dygsniuotom medvilninėm palaidinėm — eskaupiliais!, 


! Eskaupilis —actekų šarvai, tam tikros dygsniuotos medvilninės pa- 
laidinės, išmirkytos sūryme, dėl ko buvo standžios ir gerai apsaugodavo kūną 
nuo strėlių bet iečių. 

o ant šalmų vietoj karališko simbolio — puokštės ilgų plunksnų, 
nusagstytų brangakmeniais. 

Taip man pasirodė princas Kuautemokas, Montesumos sūnė- 
nas, o vėliau — paskutinis Anahuako imperatorius. 

Išvydęs princą, pasveikinau jį indėnų papročiu: dešine ranka 
paliečiau žemę, o paskui tą ranką prisidėjau prie kaktos. Kuaute- 
mokas valandėlę įdėmiai mane stebėjo,— aš stovėjau prieš jį pa- 
prastais medžioklės drabužiais, su lanku rankose,— paskui nuo- 
širdžiai, draugiškai nusišypsojo ir pasakė: 

— Iš tiesų, teuli, jei aš nors kiek nusimanau apie Žmones, 
tai mudu ėsame lygūs savo. kilme ir amžiumi, todėl tau nedera 
lenktis man, kaip vergas lenkiasi ponui. 

Sulig tais žodžiais jis padavė man ranką. Aš ją paspaudžiau 
ir atsakiau padedamas Marinos, kuri nenuleido susižavėjusių akių 
nuo tokio iškilnaus valdovo. 

— Gal ir taip, prince. Savo tėvynėje aš tikrai buvau įžymus 
ir turtingas: žmogus, bet čia esu tik nelaimingas vergas, išgelbėtas 
nuo mirties ant aukuro. 

— Žinau,— tarė jis paniuręs.— Gerai, kad spėjo tave išgelbėti 
ir peilis nenutraukė tau gyvybės, antraip miestas būtų gavęs pa- 
tirti Montesumos rūstybę. 

Taip sakydamas, jis pažvelgė į kasiką, o tas ėmė visas dre- 
bėti — tokią baimę anuomet įvarydavo rūstus Montesumos var- 
das. 


Paskui Kuautemokas mane paklausė, ar tiesa, kad esu teulis, 
tai yra ispanas. Atsakiau, kad ne, kad esu iš kitos baltųjų žmonių 
genties, bet mano gyslomis tekaj pusė ispaniško kraujo. Tai jį nu- 
stebino: iki šiol apie kitas baltaodžių gentis jis nebuvo girdėjęs. 
Tuomet jam papasakojau kai ką apie save, daugiausia apie tai, 
kaip čia pakliuvau. 

Manęs išklausęs, Kuautemokas pasakė: 

— Jei teisingai supratau tavo žodžius, teuli, tu ne ispanas, 
nors turi ispaniško kraujo ir čia atplaukei ispanų laivu. Visa tai 
man atrodo keista. Bet tegu tai aiškinasi pats Montesuma, o 
mes dabar pasikalbėkim apie kitką. Parodyk, kaip tu šaudai iš sa- 
vo didžiojo lanko. Ar jį su savim atsivežei, ar čia pasidarei? Man 
sakė, kad tarp vietinių gyventojų tu esi geriausias šaulys! 

Parodžiau jam savo paties pasidarytą lanką, iš kurio strėlės 
lėkdavo bent šešiasdešimt žingsnių toliau negu iš indėniškų 
lankų, ir mudu įsikalbėjome apie kautynes ir apie medžioklę. Mums 
padėjo Marina, papildydama skurdžią mano kalbą, ir vakarop 
mudu su princu jau buvome draugai. 

Kokią savaitę Kuautemokas ir jo kariai ilsėjosi Tabasko mies- 
te, ir visą tą laiką mes dažnai susitikdavome ir šnekėdavomės 
trise: princas, Marina ir aš. Netrukus pastebėjau, kad Marina 
į aukštąjį svečią Žžvilgčioja meiliomis akimis. Ją viliojo ne tik 
jo turtai ir kilmingumas; būdama didelė garbėtroška, Marina ne- 
norėjo priklausyti kasikui ir svajojo būti su Kuautemoku prie 
valdžios. 

Visokiausiais būdais ji bandė pavergti princo širdį, bet jis 
tiesiog nekreipė į ją dėmesio. Pagaliau Marina ryžosi atvirai 
su juo pasikalbėti ir tai padarė mano akyse. 

— Rytoj palieki mūsų miestą, prince,— prabilo ji meiliai. — 
Jei leisi kalbėti savo vergei, norėčiau paprašyti vienos malonės. 

— Kalbėk, mergužėle,— tarė Kuautemokas. 

— Prašau tavęs — nupirk mane iš kasiko arba įsakyk, kad 
tau mane atiduotų, ir veskis kartu į Tenočtitlaną. 

Kuautemokas nusijuokė. 

— Tu kalbi atvirai, mergužėle,— tarė jis.— Bet žinok, kad Te- 
nočtitlane manęs laukia karališkoji sesuo ir Žmona Tečuišpa, o 
su ja dar trys kilmingos moterys, kurios, deja, yra gana pavy- 
džios. 

Tamsus Marinos veidas smarkiai išraudo, o aš pirmą ir pas- 
kutinį kartą pamačiau, kaip meilios jos akys užsidegė pykčiu. 

— Prince,— tarė ji, — aš tik prašiau paimti mane kartu! O į 
žmonas ar mylimąsias nesiprašiau! 

— Bet apie tai galvojai,— atsakė jis pašaipiai. 

— Apie ką galvojau, prince, nekalbėsime! Aš troškau pama- 
tyti didį miestą ir didį imperatorių, nes toks gyvenimas čia mane 
nualsino, be to, aš noriu iškilti. Tu atsisakei man padėti, prince, 
bet ateis laikas, ir aš galbūt iškilsiu be tavo pagalbos. Tuomet 
prisiminsiu, kaip mane pažeminai, ir atsilyginsiu už viską ir tau, 
ir tavo karališkiesiems namams! 

Kuautemokas vėl nusijuokė, bet paskui staiga surūstėjo. 

— Tu nebežinai, ką kalbi! — pasakė jis.— Net už daug kuk- 
lesniūs žodžius ne viena atsidurtų ant aukuro. Bet tavo moteriška 
puikybė užgauta, ir tu pati nesupranti, ką kalbi, todėl aš užmiršiu 
tavo žodžius. Ir tu, teuli, juos užmiršk, jei tik supratai. 

Marina apsisuko ir žengė prie durų. Jos krūtinė smarkiai 
kilnojosi iš įtūžio dėl užgautos ambicijos, o gal ir iš sielvarto 
dėl paniekintos meilės. Kai Marina ėjo pro mane, išgirdau ją 
murmant: 

— Gerai, prince, tu gal ir užmirši, bet aš — niekados! 

Vėliau prisiminęs tą dieną, dažnai susimąstydavau, ar Marina 
tuos žodžius pasakė tik pykčio pagauta, ar tą akimirką tikrai iš- 

vydo ateitį? Ir dar vieno dalyko save-klausiu: ar Marina atidavė 
savo tėvynę gėdai ir išniekinimui vien tik iš meilės Kortesui, kaip 
pati man paskui sakė, ar; tam įtakos turėjo ir tas pokalbis su Ku- 
autemoku? Į šiuos klausimus atsakyti sunku, be to, gal nėra net 
reikalo, nes vargu ar jie turi tiesioginį ryšį su tuo, kas netrukus 
atsitiko. Po kokio nors didelio įvykio visada pradedame ieškoti jo 
priežasčių praeityje ir dažnai apsirinkame. Greičiausiai Marina bu- 
vo tik šiaip supykusi, o tas pyktis netrukus praėjo ir buvo už- 
mirštas. Iš tiesų, retai kas stato savo gyvenimo rūmą, tvirtai pa- 
remtą vienu kuriuo jausmu — neapykanta ar viltimi, nusivylimu 
ar aistra,— kaip kad buvo man. Daug dažniau žmonių likimą 
lemia atsitiktinumas; ar to kas nori, ar ne, jis braute įsibrauna 
į jų gyvenimą ir pertvarko jį savaip. Tik vieną dalyką aš žinau: 
Marina iš tikrųjų neužmiršo to pokalbio, ir po kurio laiko man 
teko išgirsti, kaip ji priminė princui kiekvieną jo Žodį ir kaip 
tauriai jai atsakė Kuautemokas. 

Prieš pradedant pasakoti apie tai, kas man nutiko Tenočtitla- 
ne, kur Montesumos duktė tapo mano žmona ir kur vėl sutikau 
de Garsiją, norėčiau pateikti dar vieną epizodą iš savo viešnagės 
Tabasko mieste. 

Mūsų išvykimo dieną kaip tik pasitaikė eilinė šventė, nes 
švenčių indėnai turi be galo daug. Ta proga, kad dievai būtų 
maloningi ir padėtų tolimoje kelionėje, ant teokalio buvo suruoš- 
tas didelis aukojimas. Šias baisybes man teko stebėti kasdien, ir 
tą dieną drauge su visais irgi įlipau į pakopomis kylančią pira- 
midę. Apačioj susirinko minios žmonių. Mes stovėjome aplink 
aukurą ir laukėme. Viskas buvo parengta. 

Ir štai nuožmusis paba, tas pats, kuris skaitė mano širdies 
tvinksnius, išėjo iš šventovės ir davė ženklą savo tarnams pagul- 
dyti ant aukuro pirmąjį vergą. Tuo momentu princas Kuautemo- 
kas staiga žengė priekin ir, parodęs į pabą, įsakė žyniams: 

— Čiupkite šitą žmogų! 

Tie svyravo. Kuautemokas, žinomas, princas, jo gyslomis te- 
kėjo karališkas kraujas, bet pakelti ranką prieš vyriausiąjį žynį 
buvo šventvagystė. Tuomet Kuautemokas šypsodamasis nusimo- 
vė nuo piršto žiedą su tamsiai mėlynu brangakmeniu, kuriame 
buvo išgraviruoti kažkokie keisti ženklai. Po to išsiėmė susuktą 
ritinėlį, išmargintą vaizdaraščio rašmenimis, ir kartu su žiedu 
parodė žyniams. Tai buvo paties Montesumos žiedas, o ritinėly- 
je — Tenočtitlano vyriausiojo žynio parašas. Neklausyti to, kas 
turėjo šitokius valdžios ženklus, reiškė pasmerkti savo tikrai 
mirčiai ir gėdai. Todėl Žyniai, netarę nė žodžio, sučiupo savo 
vadą ir sustojo, laukdami tolesnių įsakymų. 

— Paguldykito jį ant akmens ir paaukokite dievui Kecalko- 
atliui! — trumpai paliepė princas. 

Dabar budelis, kuriam kitų mirtis teikdavo tiek žiauraus 
džiaugsmo, pats sudrebėjo iš baimės ir ėmė raudoti. Matyt, savi 
vaistai jam nepatiko! 

— Už ką norite mane paaukoti, prince?— šaukė jis.— Juk aš iš- 
tikimai tarnavau dievams ir imperatoriui! 

— Už tai, kad tu norėjai paaukoti šį teulį, — atsakė Kuaute- 
mokas, rodydamas į mane.— Už tai, kad norėjai sulaužyti savo 
valdovo Montesumos valią, ir už kitas piktadarybes, surašytas 
šiame ritinėlyje. Teulis — Kecalkoatlio sūnus, tu pats tai pa- 
skelbei. Tad tegu Kecalkoatlis gauna auką už savo sūnų! Aš 
baigiau. Vykdykit, kas įsakyta! 

Tuoj pat jaunesnieji žyniai, iki tol buvę tik vyresniojo pa- 
bos tarnai, parvertė jį ant aukuro. Vienas apsisiautė raudona jo 
mantija ir, neklausydamas buvusio pono maldavimų bei grasini- 
mų, parodė, ką sugebąs. Dar akimirksnis — ir pabos kūnas nusiri- 
to piramidės šlaitu. Turiu pasakyti, aš visai nesigailėjau, kad tas 
budelis žuvo lygiai taip, kaip pats žudė daugybę doresnių žmo- 
nių. Matyt, nesu geras krikščionis. 

Kai viskas buvo baigta, Kuautemokas atsigręžė į mane ir 
pasakė: 

— Taip žus visi tavo priešai, brolau mano teuli. 

Šis epizodas man parodė, kokią didelę valdžią turėjo Monte- 
suma. Vos tik pamatę jo žiedą, žyniai pakluso ir tučtuojau nuga- 
labijo savo vyriausiąjį pabą. 

Maždaug po valandos mes išvykome į tolimą kelionę. Prieš 
tai aš draugiškai atsisveikinau su savo bičiuliu kasiku ir Marina, 
kuri galop nebeištvėrusi. pravirko. Su kasiku daugiau nebuvau su- 
sitikęs, tačiau Mariną dar teko pamatyti. 


Mūsų kelionė užtruko visą mėnesį, ji buvo tolima ir labai 
sunki. Dažnai reikėjo skintis kelią per miško tankynę, nuolat 
gaišti keliantis per upes. Kelionėje mačiau daug nuostabių daly- 
kų. Su didžiausia pagarba mus priimdavo miestuose, kur susto- 
davome, bet jeigu pradėčiau viską iš eilės aprašinėti, reikėtų 
labai daug laiko. 

Apie vieną įvykį vis dėlto teks papasakoti, nes jis sutvirtino 
mano draugystę su princu Kuautemoku. Si draugystė nutrūko 
tik jam mirus, tačiau šviesus jo atminimas iki šiol tebėra gyvas 
mano širdyje. 

Kartą, kai mus sulaikė patvinusi upė, neturėdami ko veikti, 
nutarėme pamedžioti. Netrukus jau buvo nušauti trys elniai, bet 

tuomet Kuautemokas ant kalvos pastebėjo dar vieną patiną, ir 
mes penkiese ėmėm prie jo sėlinti. Tačiau elnias stovėjo atviroje 
vietoje, ir prisiartinti buvo neįmanoma — aplinkui per kokį šimtą 
jardų nesimatė nei krūmelio, nei medelio. Tada Kuautemokas 
pradėjo mane erzinti: | 

— Apie tave, teuli, sklinda pasakos, žmonės kalba, kad kito 
tokio šaulio niekur nerasi. Antai stovi elnias — tris kartus toliau, 
negu reikia mums, actekams, kad - galėtume paleisti taiklų šūvį. 
Parodyk, ką sugebi! 

— Pamėginsiu,— atsakiau,— nors taikinys ir toli. | 

Mes pasislėpėme po ceibos medžiu, kurio apatinės šakos buvo 
nudrykusios į šalis bent penkiolika pėdų. Čia pasiėmiau didelį, 
savo paties pasidarytą lanką, lygiai tokį pat, kokį turėjau tė- 
vynėje Anglijoje, uždėjau ant templės strėlę ir nutaikęs iššo- 
viau. Strėlė suzvimbė ir, indėnams garsiai žavintis, bematant 
įsmigo elniui tiesiai į širdį. 

Jau buvome beeiną iš po medžio prie nušauto elnio, tik staiga 
nuo apatinių ceibos šakų princui ant pečių liuoktelėjo pūma, tyko- 
jusi to paties grobio. Puma — didžiulė laukinė katė, bent penkias- 
dešimt kartų sunkesnė už paprastąją,— partrenkė princą žemėn 
ir, užgulusi jam ant nugaros, įniko plėšyti dantimis ir nagais. 
Jei ne auksiniai! šarvai ir šalmas, nuožmusis grobuonis būtų kaip- 
mat jį sudraskęs ir Kuautemokas niekad nebūtų tapęs Anahuako 
imperatoriumi. Tiesą sakant, pačiam Kuautemokui taip gal būtų 
buvę daug geriau. 

„Pamatę, kaip puma drasko princą, visi trys jo kariai, šiaip 
gana narsūs vyrai, pagalvojo, kad jis nebegyvas, ir leidosi bėgti 
apimti nenugalimos baimės. O aš nebėgau, nors mielai būčiau jais 
pasekęs. Prie mano; diržo kabojo mėgstamas indėnų ginklas, atsto- 
jantis jiems kardą, — plokščias vėzdas, kurio briaunos nusmaigsty- 
tos obsidiano skeveldromis, tarytum dantytas kardžuvės šnipas. 
Išsitraukęs tą vėzdą iš šikšninės kilpos, puoliau pumą. Nuo pirmo 
smūgio į galvą Žvėris apsipylė kraujais ir nuriedėjo tolyn, bet 
jau kitą akimirką susirietė į kamuolį ir nirtulingai urgzda- 
mas šoko ant manęs. Stvėręs savo medinį kardą abiem rankom, 
visu smarkumu tvojau dar kartą, kai Žvėris buvo ore. Antrasis 
smūgis pataikė pro išskėstas pumos letenas tiesiai į snukį ir 
kiaušą. Smūgis buvo toks stiprus, jog mano ginklas suskilo į ši- 
pulius, tačiau pumos nesulaikė. Smarkiai atsitrenkęs, žvėris par- 
mušė mane žemėn ir, užgriuvęs iš viršaus, suleido dantis ir 
nagus man į krūtinę. Gerai dar, kad tą dieną buvau apsivilkęs 
dygsniuotą medvilnės palaidinę, kitaip grobuonis būtų tuojau 
mane sudraskęs, nors ir toji apranga neapsaugojo kaklo ir spran- 

do nuo sunkių žaizdų. Gilūs randai, pumos nagų žymės, tebėra 
mano kūne ir dabar. 

Jau maniau, kad atėjo galas, tačiau mano suduotas baisus smū- 
gis buvo lemtingas, nes viena obsidiano skeveldra pateko pu- 
mai į smegenis. Jos nagai mėšlungiškai susitraukė, smigdami 
į mano kūną, ji paskutinį kartą pakėlė galvą, sukaukė lyg dve- 
siantis šuo ir negyva sudribo ant manęs. 

Prislėgtas didelės sunkenybės ir nusilpęs nuo gilių žaizdų, 
aš taip gulėjau, kol atgavo drąsą mūsų palydovai. Pagaliau 
jie sugrįžo ir nutempė nuo manęs negyvą pumą. Iki to laiko 
atsistojo ir princas Kuautemokas, kuris viską matė, bet negalėjo 
nė pajudėti. 

— Teuli,— pasakė jis man,— tu iš tiesų narsus vyras. Jei 
pagysi, prisiekiu, aš būsiu tavo draugas iki pat mirties, kaip 
tu buvai mano draugas. 

Princas kreipėsi tik į mane, tartum nematydamas kitų; jiems 
nepasakė nė žodžio, nė vieno priekaišto. 

Bet tuo metu aš netekau sąmonės. 


XV 
MONTESUMOS RŪMAI 


Nuo žaizdų taip nusilpau, jog kokią savaitę po to įvykio 
negalėjau pajudėti iš vietos, o paskui mane dar turėjo nešti neš- 
tuvais. Tik tada, kai iki Tenočtitlano beliko trys dienos kelio, 
jau galėjau pats eiti. Keliai čia buvo daug geresni negu Angli- 
nes man visai nepatiko būti nešamam ant pečių, kaip įpratę 
indėnai nešti moteris. Be to, nebebuvo tam jokio reikalo, mat ne- 
bekamavo kaitra — žygiavome plokščiakalniais arba kopėme per 
kalnagūbrius. 

Niekados dar nebuvau matęs tokio niūraus krašto kaip tie 
begaliniai pliki plotai, kur teaugo dygios agavos in fantastiškiausi 
kaktusai, nes jie ir tegali išsilaikyti smėlėtoje sausoje . žemėje. 
Iš tikrųjų nuostabi šalis! Trys visiškai skirtingos klimatinės sri- 
tys yra viena šalia kitos, ir greta vešlių atogrąžų plyti bekraštė 
negyva dykuma. | 

Nakvynės sustojome viename iš pakelės namų, pastatytų ke- 
leiviams. Namas buvo netoli perėjos per kalnų virtinę, kuri juosė 
Tenočtitlano slėnį. Toliau išvykome gerokai prieš aušrą, nes čia 
dideliame aukštyje buvo taip šalta, jog po įprastinės kaitros be- 

veik niekas negalėjo miegoti. Be to, Kuautemokas norėjo tą vakarą 
pasiekti miestą. . 

Paėję kelis šimtus žingsnių, priėjome viršukalnę, ir čia aš 
nejučiomis sustojau nustebęs ir susižavėjęs. Toli apačioj, tartum 
milžiniškoje taurėje, glūdėjo Žemės ir vandenys, dar dengiami 
nakties šešėlių, o tiesiog prieš mane stūksojo debesų apsiaustos 
nematomos saulės spinduliai, baltą sniegą rausvindami kruvinais 
atšvaitais. Tai buvo Popokatepetlis —,,„Rūkstantis kalnas“ ir Istak- 
sihuatlis —,,Mieganti moteris“ !. Negalima įsivaizduoti didinges- 
nio reginio kaip tos dvi viršūnės prieš aušrą. 

Virš aukšto Popokatepetlio kraterio tvyrojo storas dūmų stul- 
pas. Iš vidaus blykčiodamas liepsnos atošvaistėmis, o iš oro nu- 
tviekstas skaisčiai raudonų tekančios saulės gaisų, jis atrodė lyg 
besisukanti ugninė kolona. Jos papėdėje spindinčių šlaitų spalva 
pamažu keitėsi nuo akinamai baltos iki tamsiai raudonos, nuo 
raudonos iki violetinės, paeiliui įgaudama visus vaivorykštės at- 
spalvius. To aprašyti neįmanoma, o įsivaizduoti tokį reginį gali 
tik tas, kas pats yra matęs Popokatepetlio ugnikalnį, nužertą te- 
kančios saulės spindulių. 

Pasigrožėjęs Popokatepetliu, atsisukau į Istaksihuailį. „Mie- 
ganti moteris“ ne tokia aukšta kaip jos „vyras“ Popokatepetlis — 
actekai abu ugnikalnius laiko vyru ir žmona. Iš pradžių išvydau 
tik didžiulę, lyg iš sniego nulipdytą moters figūrą, sakytum pa- 
šarvotą ant paaukštinimo, o vilnijantys jos plaukai driekėsi kalno 
šlaitu. Bet netrukus ją palietė saulės spinduliai, ji pabudo ir 
didingai atsikėlė iš rausvos miglos, — tai buvo nuostabus, žavin- 
gas vaizdas. Bet kad ir kokia graži „Mieganti moteris“ auštant, 
man ji labiau patinka vakare, kai visu savo puikumu guli nakties 
šešėlių guolyje ir palengva, iškilmingai grimzta į tamsą. 

Kol grožėjausi ugnikalnių viršūnėmis, rytmečio žara pamažu 
tvino jų šlaitais Žemyn, apšviesdama ten augančius miškus. Ta- 
čiau platus slėnis tebebuvo paskendęsi tankiame rūke, kuris iš lėto 
bangavo lyg jūra, o iš jos tartum salelės kyšojo kalnų viršūnės 
ir šventovių stogai. Mums leidžiantis gana stačiu keliu, rūkas 
palengva sklaidėsi ir pagaliau apačioj sutvisko saulės nušviesti 
Čalko, Chočimilko! ir Teskoko ežerai, nelyginant trys milžiniški 
veidrodžiai. Ežerų pakrantėse dunksojo daug miestų, o pats di- 
džiausias iš.jų, Tenočtitlanas, tarytum plaukė vidur vandens ply- 
nės. Aplink miestus ir už jų žaliavo įdirbti kukurūzų laukai, agavų 
brūzgynai ir tankios giraitės, o tolumoje stūksojo slėnį uždaranti 
juoda uolų siena. 


! Tiksliau —,,Baltoji moteris“, bet čia paliekamas autoriaus duotas vertimas. 

Ištisą dieną mes sparčiai keliavome per tą nuostabią šalį. 
Užpakaly liko Amekamekos; ir Ajocingo miestai, kurių neaprašinė- 
siu, taip pat daugybė gražių gyvenviečių prie Čalko ežero. Paskui 
ėjome akmeniniu pylimu, panašiu į platų kelią, nutiestą vidury 
ežero, ir antrojoje pusėje pasiekėme Tlahuako miestą. Iš čia trau- 
kėme link Istapalapano, kur Kuautemokas norėjo apsinakvoti sa- 
vo karališkojo dėdės Kuitlahuako namuose. Bet kai priėjome mies- 
tą, pasirodė, jog Montesuma, įspėtas žygūnų, kad mes jau nebetoli, 
įsakė mums tučtuojau vykti į Tenočtitlaną ir atsiuntė tam reikalui 
palankinus. Mums beliko tik sėsti į juos. ir palikti žydintį sodų 
miestą. 

Nešikai nesustodami nešė mus pietiniu pylimu į sostinę — 
pro miestus, pastatytus ant įkaltų į ežero dugną polių, pro sodus, 
išaugintus ant plaustų ir plūduriuojančius vandens paviršiuje lyg 
valtys, pro daugybę teokalių ir puošnių šventovių. Ežere aplinkui 
buvo begalė lengvų pirogų, o pylimu į visas puses zujo tūkstan- 
čiai indėnų, užsiėmusių savo reikalais. Pagaliau prieš pat saulė- 
lydį pasiekėme Choloką, sustiprintą sargybinį fortą, stovintį dvie- 
jų pylimų sankryžoje. Aš parašiau „stovintį“, bet, deja, dabar jo 
nebėra. Kortesas Choloką sugriovė, kaip sugriovė ir visus kitus 
puikiuosius miestus, tą dieną praslinkusius prieš mano akis. 

Už Choloko prasidėjo Tenočtitlanas, dabar vadinamas Mek- 
siku,— didingiausias ir galingiausias iš visų miestų, kokius tik 
kada nors esu matęs. Priemiesčiuose namai buvo pastatyti iš ado- 
bų — nedegtų plytų, nulipdytų iš dumblo, tačiau centriniuose, tur- 
tinguose kvartaluose stūksojo pastatai iš raudono akmens. Kiek- 
vieną namą supo sodas, o vidury namo buvo atviras kiemelis. 
Tarp namų vingiavo daugybė kanalų su takais abiejose pusėse. 
Aikštėse stovėjo pakopomis kylančios piramidės, rūmai ir šven- 
tovės. Bet viskas iš karto nublanko, kai atsidūrėme didžiulėje pre- 
kyvietėje ir aš išvydau didžiąją šventyklą su ketveriais akmeni- 
niais laiptais iš pietų ir šiaurės, iš vakarų ir rytų, su gyvačių 
atvaizdais visur ant sienų, su poliruotų akmenų grindiniais ir teo- 
kaliu, nuklotu šimtais žmonių kaukolių. Tą šventovę mačiau tik 
probėgšmais, nes jau temo ir mus tamsiomis gatvėmis greitai 
nešė kažkur toliau. 

Po kurio laiko pastebėjau, kad miesto namai liko užpakaly. 
Dabar kopėme į kalvą, apaugusią didžiuliais kedrais. Pagaliau 
nešikai sustojo erdviame kieme ir paprašė mane išlipti iš neš- 
tuvų. 


! Kitas iki šiol išlikęs to ežero pavadinimas — Chočikalkas. 

Princas Kuautemokas mane nuvedė tikrai į nepaprastus rū- 
mus! Visų kambarių lubos buvo kedro medžio, ant sienų ka- 
bojo brangis margaspalviai audeklai, o aukso čia buvo turbūt 
tiek pat kiek mūsų namuose Anglijoje esti plytų ir ąžuolo. Pas- 
kui tarnus, laikančius rankose kedrines lazdas, mes perėjome 
ištisą kambarių ir galerijų anfiladą, kol pagaliau įžengėme į 
menę, kur mūsų laukė kiti tarnai. Jie mus apiprausė aromatiniu 
vandeniu ir aprengė puošniais rūbais, tada privedė prie durų, 
kur turėjome nusiauti sandalus. ir apsigobti šiurkščiais tamsiais 
apsiaustais, kad uždengtų prabangiuosius audeklus. Tik po to 
galėjom peržengti slenkstį ir įeiti į didžiąją menę, kurioje jau 
buvo susirinkę daug kilmingų vyrų ir keletas moterų. Visi stovėjo 
stati, apsisiautę tokiais pat šiurkščiais apsiaustais. Tolimasis me- 
nės galas buvo atitvertas paauksuota medine širma, iš už kurios 
sklido švelni muzika. 

Mes sustojme vidury menės, apšviestos gardžiai kvepiančiais 
deglais. Prie mūsų priėjo keli vyrai, sveikindami princą Kuaute- 
moką, bet aš pastebėjau, kad visi smalsiai apžiūrinėja mane. 
Paskui priėjo aukšta, liekna, nepaprasto grožio mergina. Ji buvo 
apsirengusi puikiais rūbais, papuoštais brangenybėmis, kurios 
matėsi iš po tamsaus apsiausto. Nors aš dėl nuovargio beveik 
niekuo nesistebėjau, tos merginos išvaizda mane tiesiog pritren- 
kė: dar niekuomet nebuvau matęs tokio žavaus veido! Jį gaubė 
ant pečių užkritusios garbanos, skaisčiai spindėjo didelės, mei- 
lios kaip antilopės akys; taurūs bruožai buvo nepaprastai švelnūs. 
Veidas atrodė liūdnokas, bet tarytum kas sakė, jog kai kada jis 
gali būti įniršęs ir net Žiaurus. Ši kilminga mergina turėjo ne 
daugiau kaip aštuoniolika metų, buvo vos tik pražydusi, bet jau 
subrendusios moters iormų ir pilna tikrai karališkos didybės. 

— Sveikas, mano broli Kuautemokai! — prašneko ji maloniu 
balsu.— Pagaliau sugrįžai! Mano karališkasis tėvas seniai tavęs 
laukia, ir tu turėsi jam paaiškinti, kodėl užtrukai. Mano sesuo, 
tavo žmona, irgi stebėjosi, kad taip vėluoji. 

Aš greičiau pajutau, negu pamačiau, kad mergina kalbėdama 
atidžiai mane stebi. 

— Sveika, Otome, mano sesuo! — atsakė princas.— Aš užtru- 
kau kelionėje. Iš Tabasko tolimas kelias, be to, mano bendrakelei- 
viui teuliui,— ir jis linktelėjo į mano pusę,— atsitiko nelaimė. 

— Kokia nelaimė? 

— Jis išgelbėjo mane nuo pumos nagų, rizikuodamas gyvybe, 
kai visi kiti pabėgo, na ir pats nukentėjo. Štai kaip viskas bu- 
vo...— Ir princas trumpai papasakojo apie mūsų medžioklę. 

Mergina įdėmiai klausėsi princo kalbos, ir aš pastebėjau, kaip 
blizgėjo jos akys. Bet princas nutilo, ir ji su šypsena kreipėsi į 
mane: 

— Sveikas atvykęs, teuli. Tu ne iš mūsų genties, bet vis vien 
man patinki. 

Ir vis taip pat šypsodamasi nuėjo šalin. 

— Kas šita didžiūnė?— paklausiau Kuautemoką. 

— Mano pusseserė Otomė, otomių genties princesė, numylėta 
mano dėdės Montesumos duktė,— atsakė princas.— Tu jai pati- 
kai, teuli, ir tai labai gerai dėl daugelio priežasčių. Bet... tsss! 

Tuo metu širma kitame menės gale prasiskyrė, ir aš išvydau 
augalotą vyrą, apgaubtą tabako dūmų. Jis sėdėjo ant išsiuvinėtų 
pagalvių ir indėnišku papročiu rūkė paauksuotą medinę pypkę. 
Tai buvo pats imperatorius Montesuma, aukšto stoto, plonais juo- 
dais plaukais. Nepaprastai šviesus, kaip ne indėno veidas atrodė 
liūdnas ir melancholiškas. Montesuma buvo baltais rūbais iš 
gryniausios medvilnės, susijuosęs auksiniu diržu ir avėjo perlais 
nusagstytus sandalus. Jo galvą puošė žalios karališkos plunksnos. 
Už imperatoriaus nugaros keletas gražių pusnuogių merginų gro- 
jo įvairiais muzikos instrumentais, o priešais jas stovėjo keturi 
seniausieji patarėjai, basi ir susisupę tamsiais apsiaustais. 

Širmai prasiskyrus, visi, kas tik buvo menėje, suklupo ant 
kelių, ir aš skubiai pasekiau jų pavyzdžiu. Bet imperatorius pa- 
auksuota pypke davė ženklą, leisdamas visiems atsikelti, ir mes 
vėl sustojome. Tačiau pastebėjau, kad visi stovi susidėję rankas 
ir nedrįsta pakelti nuo žemės akių. 

Montesuma dar kartą mostelėjo, ir prie jo priėjo trys se- 
nyvi vyrai. Kiek galėjau suprasti, tai buvo pasiuntiniai. Jie krei- 
pėsi į imperatorių su kažkokiu prašymu, ir šis įiems atsakė gal- 
vos linktelėjimu. Po to jie žemai lankstydamiesi ėmė trauktis at- 
buli, kol įsimaišė į minią. Tada Montesuma kažką pasakė vienam 
savo patarėjui; šis nusilenkė ir lėtai ėmė eiti per menę, dairyda- 
damasis į šalis. Pagaliau jo žvilgsnis nukrypo į Kuautemoką, ku- 
rį pastebėti, tiesą sakant, buvo nesunku, nęs jis visa galva buvo 
aukštesnis už kitus. 

— Sveikas, prince,— prabilo patarėjas.— Karališkasis Monte- 
suma nori kalbėti su tavim ir su tavo atsivestuoju teuliu. 

— Daryk viską taip kaip aš, teuli, — sušnibdžėjo man Kuau- 
temokas ir žengė prie medinės širmos. 

Mums įėjus, širma vėl buvo užskleista ir mes likom atitverti 
nuo menės. Kurį laiką stovėjome susidėję rankas ir nuleidę akis, 
kol imperatorius davė ženklą prieiti. | 

— Pasakok, sūnėne,— negarsiai, bet įsakmiai tarė Montesu- 
ma. 

— Aš nuvykau: į Tabasko miestą, o šlovingasis Montesuma! 
Radau ten teulį ir atvedžiau čia. Taip pat paaukojau vyriausiąjį 
žynį, kaip buvai liepęs, ir dabar grąžinu imperatoriškos valdžios 
ženklą. 

Tai sakydamas, Kuautemokas atidavė patarėjui Montesumos 
žiedą. | 

— Kodėl taip užtrukai, sūnėne? 

— Kelionėje atsitiko nelaimė, o karališkasis Montesuma! Gel- 
bėdamas man gyvybę, mano belaisvis teulis smarkiai nukentėjo 
nuo pumos nagų; jos kailį atgabenome tau dovanų. 

Tik tuomet actekų imperatorius pirmą kartą atkreipė į mane 
akis. Vienas patarėjas padavė įam ritinėlį, ir Montesuma ėmė 
skaityti vaizdaraštį, protarpiais vis pažvelgdamas į mane. 

— Aprašymas tikslus,— tarė jis pagaliau.— Čia nepasakytas 
tik vienas dalykas, kad šis belaisvis gražesnis už bet kurį Ana- 
huako vyrą. Sakyk, teuli, ko tavo broliai atėjo į mano valdas? 
Kam jie žudo mano žmones? 

— Apie tai aš nieko nežinau, o valdove,— atsakiau su Kuau- 
temoko pagalba kaip mokėjau.— Tie žmonės man ne broliai. 

— Pranešime pasakyta, kad tavo gyslose teka teulių krau- 
jas ir kad išlipai mūsų krante arba netoli kranto iš vienos didelės 
jų pirogos,— tu pats tai prisipažinai. 

— Taip, tiesa, valdove, tačiau aš esu iš kitos genties, o iki 
kranto atplaukiau su statine. 

— Manau, kad meluoji, — paniuro Montesuma.— Taip tave bū- 
tų suriję krokodilai ir rykliai. Bet sakyk man, teuli,— pridūrė jis 
su nerimu,— sakyk, ar tikrai jūs esate Kecalkoatlio vaikai? 

— Nežinau, o valdove. Aš iš baltųjų Žmonių genties, o mūsų 
tėvas buvo Adomas. 

— Turbūt tai kitas Kecalkoatlio vardas. Jau seniai išprana- 
šauta, kad jo vaikai sugrįš, ir dabar, matyt, išmušė jų atėjimo 
valanda. 

Sunkiai atsidusęs, Montesuma vėl prašneko: 

— Eik, teuli, rytoj man papasakosi apie savo brolius, o pas- 
kui žynių taryba nušpręs tavo likimą. 

Išgirdęs apie žynius, aš visas sudrebėjau, maldaujamai su- 
gniaužiau rankas ir sušukau: m 

— Jei nori, valdove, užmušk mane, tik neatiduok vėl žyniams! 

— Visi esame žynių rankose, o jų lūpomis kalba dievai,— 
šaltai atkirto Montesuma.— Be to, manau, kad tu pamelavai. O 
dabar — išeik! 

Taip aš pasišalinau, prislėgtas niūriausių nujautimų, o kartu 
su manim nuleidęs galvą išėjo ir Kuautemokas. Aš keikiau. tą 
valandą, kada nelabasis mane pagundė prisipažinti turint ispa- 
niško kraujo, nors ir nesu ispanas. Jei tuomet būčiau žinojęs 
tai, ką dabar žinau, net kankinimais nebūtų iš manęs ištraukę 
nė žodžio! Bet dabar dėl to graužtis buvo per vėlu. 

Paskui Kuautemoką nuėjau į tuos Čapultepeko rūmų kamba- 
rius, kur mūsų laukė žavinga jo žmona, karališkoji princesė Te- 
čuišpa, o drauge su ja dar keletas kilmingų vyrų bei moterų. 
Tarp jų buvo ir Montesumos duktė. 

Per prašmatnią vakarienę atsidūriau šalia princesės Otomės. 
Ji meiliai su manim šnekučiavo, klausinėdama apie mano šalį 
ir apie teulių gentį. Iš jos sužinojau, kad teuliai, arba ispanai, 
kelia didelį nerimą imperatoriui, laikančiam juos dievo Kecal- 
koatlio vaikais. Montesuma šventai tikėjo sena pranašyste, jog 
Kecalkoatlis greit sugrįšiąs ir vėl valdysiąs savo šalį. 

Tą vakarą Otomė buvo tokia žavinga ir karališkai graži, jog 
man suvirpėjo širdis, ir pirmą kartą per visą tą laiką dėl kitos 
moters akimirką užmiršau savo sužadėtinę. Juk ji buvo taip toli, 
kažkur Anglijoje, ir aš jau maniau, kad niekada jos nebepama- 
tysiu! Bet, kaip vėliau sužinojau, tą naktį širdis suvirpėjo ne man 
vienam. 

Netoli mūsų sėdėjo Papancina, „karališkoji Montesumos sesuo. 
Ji buvo nebejauna ir nelabai graži, tačiau vargu ar buvau kur 
matęs tokį patrauklų ir kartu tokį liūdną veidą, tarytum jau pa- 
žymėtą mirties žyme. Po kelių savaičių ji iš tikrųjų mirė, tačiau 
ir kape nerado atilsio. Bet apie tai vėliau. 

Pavalgę ir atsigėrę kakavos,“ arba šokolado, mes: išrūkėme 
po pypkę tabako. Tai keistas, bet labai malonus įprotis; aš pri- 
pratau dar Tabaske ir negaliu atsisakyti iki šiol, nors Anglijoje 
gauti užjūrio rūkalų nelengva. 

Pagaliau mane nuvedė į nedidelį, kedro lentelėmis apmuštą 
kambarį, skirtą man. miegoti, tačiau dar ilgai negalėjau užmigti. 
Buvau patyręs tiek naujų įspūdžių. Akyse šmėkščiojo keisti vaiz- 
dai tos nepažįstamos šalies, kuri.buvo tokios aukštos civilizacijos 
ir drauge tokia barbariška; galvojau apie liūdną jos monarchą, 
turintį viską, ko tik širdis gali geisti: pasakiškus lobius, šimtus 
gražiausių žmonų, mylinčius vaikus, nesuskaitomas armijas ir 
visas meno grožybes; apie tą absoliutų milijonų valdovą, valdantį 
nuostabiausią pasaulio imperiją, kuriam prieinami visi Žemės. 
džiaugsmai; apie tą žmogų, visais atžvilgiais lygų dievams, tik 
mirtingą, kuris net garbinamas kaip Dievas, bet tuo pačiu metu 
yra prislėgtas baimės ir prietarų ir širdies gilumoje nelaiminges- 

nis net už patį paskutinį savo rūmų vergą. Kartu su pranašu 
Ekleziastu Montesuma būtų galėjęs graudžiai sušukti: 
„Susikroviau sau sidabrą ir auksą, karalių ir šalių turtus; pa- 
rūpinau sau giesmininkų ir giesmininkių, ir žmonių vaikų gė- 
rio — visokių muzikos instrumentų... 
Ir nieko, ko mano akys geidė, joms negyniau, ir nedraudžiau 
savo širdžiai jokios linksmybės. . 


Bet matau, kad viskas tuštybė ir sielos prislėgimas, ir kad 
niekas nepasilieka po saule.“ 


Taip būtų galėjęs pasakyti Montesuma, ir. taip jis kalbėjo, 
tik kitais žodžiais. Mirties šokis, atvaizduotas Ditčingemo var- 
pines sienose, kur giltinės vedasi tris karalius, gana aiškiai 
rodo, kad monarchams nepavyksta išvengti visų likimo ir kad 
laimės jiems skirta ne daugiau kaip visiems kitiems žmonėms. 
Ir net visai priešingai, taip man vienąsyk yra sakęs mano gera- 
darys Andresas de Fonseka. Tikfa laimė — tik sapnas, o mes 
nuolat. pabundame, „prislėgti savo trumpo ir vargano gyvenimo 
sielvartų. 

Paskui mano mintys nukrypo į gražiąją princesę Otomę, žiū- 
rėjusią į mane, kiek pastebėjau, labai maloniai, ir jos atvaizdas 
džiugino man širdį, nes buvau jaunas, o Lilė, vienintelė mano 
meilė, kažkur toli toli ir atrodė amžinai prarasta. Ir kas čia ste- 
bėtina, jei mane patraukė ši indėnė? Iš tiesų nebūtų atsiradę to- 
kio vyro, kurio ji nebūtų apkerėjusi savo švelnumu, grožiu ir 
tuo ypatingu. karališku taurumu, kokį teikia tik imperatorių krau- 
jas ir ilgametis papratimas įsakinėti. Kaip ir puošnūs jos rūbai, 
ji rodėsi truputį barbariška, bet tuomet čia mačiau tik dar vieną 
teigiamybę; tas barbariškumas mane kaip tik labiausiai. traukė 
ir jaudino, nes teikė švelniam jos moteriškumui. kažkokį ypatingą 
atspalvį, nesuprantamą ir niaurų, rytietiškos prabangos, kurios 
taip stinga pernelyg išauklėtoms anglėms, ir kartu veikė vaiz- 
duotę bei jausmus, o per juos skverbėsi. tiesiog į širdį. 

Taip, Otomė buvo iš tų moterų, apie kurių meilę vyras tegali 
svajoti, žinodamas, „kad tokios prigimties.žmonių pasaulyje labai 
nedaug, o ypatingų .sąlygų, galinčių juos išugdyti, — dar. mažiau. 
Skaisti ir aistringa, karališkai tauri, gausiai gamtos apdovanota, 
labai moteriška, narsi kaip karys ir tuo pat metu žavinga kaip 
naktis, gyvo proto, atviro visokiam pažinimui, ir šviesios dvasios, 
kurios neįstengia palaužti joks išbandymas, pažiūrėti amžinai 
besikeičianti, bet iš tikrųjų pastovi ir branginanti savo garbę kaip 
vyras,— tokia buvo Otomė, Montesumos duktė, otomių genties 
princesė. Ar galima stebėtis, kad jos grožis įstrigo man į širdį 

ir kad vėliau, kai likimas man padovanojo princesės meilę, aš ją 
irgi pamilau? 

Ir vis dėlto Otomė turėjo tokių būdo bruožų, kurie mane būtų 
atstūumę, jei būčiau apie juos žinojęs. Nepaisant visų dorybių, 
grožio ir žavumo, Otomė širdies gilumoje tebebuvo laukinė, ir 
nors kaip ji stengėsi tai nuslėpti, actekų kraujas protarpiais vis 
tiek atsiliepdavo. | 

Taigi mąsčiau taip, gulėdamas viename Čapultepeko rūmų 
kambaryje, bet sunkūs sargybos žingsniai už durų priminė, kad 
meilė ir kiti puikūs dalykai ne man skirti, nes mano gyvybė vis dar 
kabo ant plauko. Rytoj žyniai lems mano likimą, o belaisvis, pa- 
kliuvęs į žynių rankas, gali iš anksto nuspėti jų sprendimą. Aš 
jiems esu svetimšalis iš baltųjų Žmonių genties. Tokia auka, ži- 
noma, tūkstantį kartų mielesnė jų dievams negu paprasto indėno 
širdis. Mane išgelbėjo nuo žynio peilio Tabaske, kad galėtų pa- 
guldyti ant aukštesnio altoriaus Tenočtitlane, štai ir viskas. Man 
lemta mirti baisia mirtimi toli nuo tėvynės, ir nė vienas žmogus 
žemėje apie tai nesužinos. Tokių liūdnų minčių prislėgtas, aš 
užmigau. | | 

Mane pažadino rytmečio saulės spinduliai. Atsikėlęs nuo dem- 
blio, priėjau prie lango su mediniais strypeliais ir pasižiūrėjau į 
lauką. 

Rūmai, kuriuose buvau, stovėjo ant akmeningos kalvos. Jos 
papėdę skalavo Teskoko ežero bangos, o vidury ežero, maždaug 
už geros mylios, virš vandens dunksojo Tenočtitlano šventovių 
bokštai. Kalvos šlaituose ir aplink kalvą guotais augo milžiniški 
kedrai, apkarę pilkšvomis kerpių barzdomis, kurios jiems teikė 
keistą pamėklišką išvaizdą. Jie buvo tokie didžiuliai, jog pats 
didysis Ditčingemo parapijos ąžuolas būtų atrodęs lyg nykštu- 
kas šalia mažiausiojo kedro, o aplink patį aukštąjį kedrą buvo 
dvidešimt du žingsniai. Tarp tų senų milžinų žaliavo Montesumos 
sodai, pilni neregėtų puikių gėlių, su marmuriniais tvenkiniais, 
su užtvarais paukščiams, su laukinių žvėrių urvais. Man rodos, 
nesu matęs pasaulyje nieko gražesnio! ! 

„Na ką, gi, — pagalvojau sau.— Tegu aš žūsiu! Bet būsiu ma- 
tęs Anahuaką, jo imperatorių, jo papročius ir žmones, o tai jau 
šis: tas!“ 


1 Montesumos sodai seniai išnaikinti, tačiau keletas milžiniškų kedrų, nors 
ispanai negailestingai juos kirto, vis dar tebestovi Čapultepeke. Vieno jų ka- 
mienas, paties autoriaus apytikriu matavimu, turi aplinkui apie šešiasdešimt 
pėdų. Sakoma, kad tai buvęs mėgstamas didžiojo imperatoriaus medis. Keista, 
kad iš visų Montesumos valstybės turtų ir šlovės iki šiol buvo lemta išlikti vos 
keliems spygliuočiams milžinams. (Aut. past.). 

XVI 
TOMAS — DIEVAS 


Argi galėjo tą ankstyvą rytą dingtelėti man į galvą, kad dar 
prieš saulėlydį aš, kuklus bajoras Tomas Vingiildas, tapsiu 1a- 
biausiai po imperatoriaus Montesumos gerbiamu žmogumi, tik- 
riau sakant, Tenočtitlano dievu! 


O buvo viskas taip. Su princo Kuautemoko namiškiais papus- 
ryčiavus, mane nuvedė į teismo salę, arba, kaip čia buvo vadina- 
ma, į „dievo teismą“. Tenai aukso soste sėdėjo Montesuma ir teisė 
taip iškilmingai, jog nesiimu to aprašyti. Aplink jį buvo susibūrę 
patarėjai ir Žymiausieji dvariškiai, o priešais gulėjo Žmogaus 
kaukolė su vainiku iš tokio dydžio smaragdų, kad nuo įų aplink 
net sklido šviesa. Rankoje imperatorius vietoj skeptro laikė strėlę. 

Prieš -Montesumą stovėjo keli vadai, arba kasikai, suimti už 
išdavystę. Teismas buvo trumpas. Pateikus kaltinimą, jų buvo 
paklausta, kuo galėtų pasiteisinti, ir kiekvienas atsakė trumpai 
ir aiškiai. Tada Montesuma, iki tol ramiai sėdėjęs, paėmė ritinėlį, 
kuriame vaizdaraščiu buvo išdėstyti kasikų nusikaltimai, ir per- 
smeigė strėle kiekvieno kaltinamojo atvaizdą, visus pasmerkda- 
mas mirti. Jie tuoj pat buvo išvesti, bet aš nežinau, kokia mirties 
bausmė jų laukė. 

Kai su išdavikais buvo baigta, į salę įėjo keletas žynių, apsi- 
rengusių juodais rūbais, su nukarusiais ant nugaros ilgais susi- 
vėlusiais plaukais. Mane šiurpas suėmė, išvydus tuos pasipūtusius 
ir žiaurius Žmones veriančiomis akimis. Pastebėjau, kad net pa- 
čiam imperatoriui jie nerodė ypatingos pagarbos. 

Patarėjai ir įžymūs kariai pasitraukė į šalį, o žyniai ėmė kal- 
bėtis su Montesuma. Paskui du iš jų priėjo prie manęs, paėmė 
mane iš sargybos rankų ir nuvedė prie sosto. Čia vienas Žynys 
netikėtai įsakė man nusirengti, ir aš drovėdamasis padariau kaip 
liepiamas. Kai nusivilkau visus drabužius ir likau stovėti prieš 
sostą nuogutėlis, žyniai mane apstojo ir ėmė atidžiai žiūrinėti ma- 
no kūną. Rankoje man buvo randas, kurį paliko de Garsijos špa- 
ga, o ant pečių ir nugaros raudonavo vos surumbėjusios žaizdos 
nuo pumos nagų ir dantų. Žyniai paklausė, iš kur tos žymės. Aš 
pasakiau. Pasitraukę į šalį, kad negirdėčiau, jie pradėjo karštai 
ginčytis, tačiau nieko nenutarė ir turėjo kreiptis į imperatorių. 
Kiek pagalvojęs, jis prašneko, ir aš jo žodžius nugirdau: 

— Šitos žymės jam nebūdingos, užgimus jo kūne jų nebuvo. 
Tai. žmogaus ir žvėries įniršio pėdsakai. 

Zyniai dar kažką pasitarė, ir pagaliau vyriausiasis pašnibž- 
dėjo kelis žodžius Montesumai į ausį. Imperatorius linktelėjo 
galvą, atsistojo ir nuo sosto priėjo prie manęs. Aš stovėjau prieš 
jį nuogas, krūpčiodamas nuo šalčio, nes oras Tenočtitlano apy- 
linkėse būna vėsokas. Montesuma beeidamas nusiėmė nuo kaklo 
auksinę grandinę su smaragdais, atsegė savo karališkos mantijos 
sagtį ir pats savo rankomis užmovė man grandinę ir užsiautė ant 
pečių mantiją. Paskui nusižeminęs priklaupė prieš mane, po to 
atsistojo, maldaujamai ištiesęs rankas, ir apkabino mane. 

— Sveikas, o dieviškasis Kecalkoatlio sūnau! — prabilo jis.— 
Būk palaimintas, pasaulios dvasios, visatos kūrėjo Teskatlipokos 
vietininke! Už kokias geradarybes suteikei mums laimę, ateida- 
mas pas mus šiais metais? Kaip mes galime tau atsilyginti už 
tokią didelę garbę? Tu sutvėrei mus ir visą Žemę, — o būk pa- 
laimintas! Valdyk mus — mes visi tarnai tavo. Įsakyk — ir bus 
padaryta, ką tik paliepsi, panorėk — ir tavo noras išsipildys, vos 
tiktai jį ištars tavo lūpos. O Teskatlipoka! Aš, Montesuma, tavo 
vergas, lenkiuosi tau, ir visa mano tauta lenkiasi drauge su ma- 
nim! 

Ir jis vėl priklaupė.. 

— Mes šaukiamės tavo malonės, — pragydo žyniai.— Mes len- 
kiamės tau, o Teskatlipoka! 

O aš stovėjau tylėdamas, apstulbintas šios nesuprantamos ko- 
medijos. Montesuma suplojo delnais, ir pasirodė moterys, neši- 
NOS gražiais rūbais ir gėlių pynėmis. Jos mane aprengė, o galvą 
papuošė gėlėmis, visą laiką garbstydamos: 

— Teskatlipoka, kurs numirė vakar, vėl pas mus atėjo. Džiau- 
kitės! Teskatlipoka vėl pas mus atėjo kaip belaisvis teulis! 

Tik tuomet supratau, kad dabar aš dievas, ir ne šiaip koks 
dievas, o visų dievų didžiausias. Dar niekad kaip gyvas nesijau- 
čiau taip kvailai! | 

Po moterų pasirodė orūs ir pagarbūs vyrai su liutniomis ran- 
kose. Man pasakė, kad nuo šiol jie bus mano mokytojai, o visas 
eskortas karališkųjų tarnų — mano vergai. Muzikai: grojant, mane 
išvedė iš salės. Prieky ėjo šauklys, garsiai skelbdamas, kad štai 
žengia dievas Teskatlipoka, pasaulio dvasia, visatos kūrėjas, vėl 
aplankęs savo tautą. Aš buvau vedamas per visus rūmų kiemus 
ir per daugybę kambarių, ir visur vyrai, moterys bei vaikai len- 
kėsi iki žemės ir meldėsi man, Tomui Vingfildui iš Norfolko gra- 
lystės, Ditčingemo parapijos, kol galų gale man pradėjo rodytis, 
jog aš turbūt tikrai pakvaišau. 

Paskui mane pasodino į palankiną ir ėmė nešti žemyn nuo 
Čapultepeko kalvos, pirma pylimu, o toliau visomis gatvėmis per 

miestą į didžiąją aikštę prie šventovės. Priekyje žengė. šaukliai 
ir Žyniai, iš paskos sekė kilmingi jaunuoliai ir tarnai, ir visur, 
kur tik mes ėjome, žmonių minios puolė prieš mane kniūpsčio- 
mis. Aš pradėjau suprasti, kad būti dievu gana sunku. Pranešę 
pro sienas, papuoštas gyvačių skulptūromis, mane toliau nešė 
įvijais laiptais į milžiniško teokalio viršų, kur stūksojo stabai ir 
šventovės. Čia, be paliovos dundant didžiuliam būgnui, Žyniai 
ėmė aukoti mano garbei vieną auką. po kitos, o aš turėjau žiūrėti 
į tuos kruvinus žvėriškumus, nors man baisiai pyko širdis. 

Pagaliau mane paprašė išlipti iš palankino. Man po kojomis 
tiesė kilimus ir mėtė gėles, tačiau aš pasibaisėjau, pagalvojęs, 
kad dabar būsiu paaukotas sau pačiam arba kitam kuriam dievui. 
Laimė, taip nebuvo. Prie viršutinės aikštelės krašto — per arti 
prieiti atsisakiau, bijodamas, kad netikėtai nenustumtų žemyn,— 
pats vyriausias žynys daugiatūkstantinei miniai paskelbė, jog aš 
esu dievas, ir visi žmonės aikštėje, taip pat žyniai ant piramidės 
pamaldžiai suklaupė. Ceremonija truko baisiai ilgai. Man net 
galva sukosi nuo visų tų maldų, muzikos, klyksmų ir kruvinų 
lavonų, tad lengviau atsidusau, kai galop patraukėme atgal į 
Čapultepeką. 

Bet čia manęs laukė naujas S AEenkjinas Man paskyrė išti- 
są anfiladą puikiausių kambarių, besiribojančių su paties impera- 
toriaus menėmis, ir iškilmingai paskelbė, kad nuo šiol visi Mon- 
tesumos šeimynykščiai tampa mano tarnais, o kas išdrįs ne- 
klausyti mano paliepimo, tas mirs. 

Tada aš pagaliau pirmą sykį prabilau ir pareiškiau norą likti 
vienas, kad galėčiau nors kiek pailsėti. Tarnams liepiau; tuo laiku 
paruošti šventines vaišes princo Kuautemoko menėse, kur vyliausi 
susitikti su Otome. 

Mokytojai ir kilmingi kariai iš mano palydos bandė priešta- 
rauti, sakydami, jog šią naktį su manim norėjęs atšvęsti mano 
tarnas Montesuma, tačiau aš savo sprendimo nepakeičiau. Galų 
gale jie pasišalino, įspėję, kad sugrįšią po valandos ir drauge su 
manim vyksią į puotą. Nusimetęs savo dieviškus ženklus, su ma- 
lonumu išsitiesiau ant pagalvių ir susimąsčiau. Mane apėmė 
keistas susijaudinimas. Argi aš ne dievas, argi neturiu kone beri- 
bės galios? Tačiau nepatiklus protas kėlė vylingus klausimus. 
Dėl ko mane padarė dievu, ar ilgai išlaikysiu tokią galią? 

Nepraėjus nė valandai kilmingieji mano mokytojai ir tarnai 
sugrįžo su naujais rūbais ir šviežiomis gėlėmis. Aprengę mane 
ir papuošę vainikais, jie nusekė paskui mane į Kuautemoko me- 
nes. Prieky ėjo gražuolės moterys, grodamos muzikos instru- 
mentais. 

Princas Kuautemokas mūsų įau laukė. Čia mane sutiko taip, 
tarytum aš, neseniai jų belaisvis, dabar būčiau tapęs pačiu im- 
peratoriumi. Ir tuo pat metu man pasirodė, kad Kuautemokas 
kažko sumišęs, o jo akyse matyti gailestis. Palinkęs į priekį, 
pašnibždom jį paklausiau: 

— Ką visa tai reiškia, prince? Ar aš tikrai dievas, ar iš manęs 
tyčiojamasi? 

— Tsss! — sušnypštė jis vos girdimu balsu, žemai man lenk- 
damasis.— Čia tau ir gerai, ir blogai, mano drauge teuli. Pas- 
kui viską! paaiškinsiu. 

Ir jau garsiai pridūrė: 

— O Teskatlipoka, dievų dieve, ar tu teiksies kartu su mumis 
puotauti, ar nori likti vienas? 

— Prince,— atsakiau,— dievai mėgsta gerą draugiją. 

Kol mudu taip šnekėjomės, tarp besirenkančių į menę žmo- 
nių pastebėjau princesę Otomę. Todėl kai visi pradėjo sėstis už 
žemo stalo ant pagalvėlių, aš palaukiau, kol ji užims savo vietą, 
ir tuojau atsisėdau šalia. Dėl to visi truputį sumišo, nes man buvo 
skirta garbinga vieta galustalėj, ir dešinėje turėjo sėdėti princas 
Kuautemokas, o kairėje — jo žmona, karališkoji Tečuišpa. 

— Tavo vieta ne čia, o Teskatlipoka,— tarė Otomė, ir rusvas 
jos veidas šiek tiek paraudo. 

— Aš manau, karališkoji Otome, kad dievas gali sėdėti ten, 
kur jam patinka,— atsakiau jai ir tyliau pridūriau: — Argi dievui 
gali būti garbingesnė vieta, kaip šalia gražiausios deivės Žemėje? 

Ji vėl paraudo ir pasakė: 

— Deja, aš visai ne deivė, o paprasta mirtingoji. Klausyk, 
jei nori, kad per puotą būčiau šalia tavęs, turi atsistoti ir paskelb- 
ti savo valią; niekas nedrįs tau prieštarauti, net mano tėvas 
Montesuma. 

Tada aš atsistojau ir baisiai darkyta actekų kalba kreipiausi 
į visus svečius: 

— Nuo šiol mano vieta puotuose visada bus šalia princesės 
Otomės — tokia mano valia! 

Sulig tais žodžiais Otomė dar labiau paraudo. Svečiai ėmė 
kuždėtis. Princas Kuautemokas iš pradžių paniuro, paskui nu- 
sišypsojo. Užtat kilmingi mano mokytojai žemai nusilenkė, o 
šaukliai paskelbė: | 

— Klausykite Teskatlipokos valios! Tebūnie nuo šiol karališ- 
kosios princesės Otomės vieta šalia dievo Teskatlipokos, nes die- 
vas ją pamylėjo! | 

Nuo to vakaro Otomė visuomet sėdėdavo šalia manęs, išsky- 
rus tuos atvejus, kai man tekdavo puotauti drauge su Montesu- 


126 


ma. Mieste gražioji Otomė dabar buvo vadinama ne kitaip, kaip 
„palaimintoji princesė, pamylėta dievo Teskatlipokos“. Papročių 
ir prietarų galia buvo tokia didelė, jog actekai nuoširdžiai tikėjo, 
kad tas, kas nors trumpam laikui įkūnijo savyje pasaulio dvasią, 
gali padaryti laimingą įžymiausią visos šalies moterį ir suteikti 
jai didžiausią garbę, pareiškęs paprastą norą sėdėti šalia jos prie 
stalo. 

Puotai prasidėjus tyliai paklausiau Otomę, ką visa tai reiškia. 

— Argi nežinai?— sušnibždėjo Otomė.— Dabar negaliu pa- 
aiškinti, tik pasakysiu vieną dalyką: kol kas tu esi dievas ir gali 
sėdėti kur patinka, bet ateis laikas —ir tave paguldys ten, kur 
nenorėtum gulėti. Klausyk, kai puota baigsis, pasakyk, kad nori 
pasivaikščioti po rūmų sodą ir kad aš turiu tave lydėti. Tada gal 
ir galėsiu tau viską papasakoti. 

Paklausiau jos patarimo ir puotai pasibaigus pasakiau, kad 
noriu su princese Otome pavaikštinėti po sodus. Mudu išėjome 
iš rūmų ir nuėjome po didingais kedrais, apžėlusiais ilgomis 
pilkšvų kerpių šepšėmis; tarsi žilaplaukių senių barzdos jos ka- 
rojo nuo kiekvienos šakos, siūbuodamos ir gailiai šiurendamos, 
pūsčiojant vėsiam nakties vėjeliui. Bet, deja, mes čia buvome ne 
vieni. Už kokių dvidešimt žingsnių iš paskos sekė visa mano 
palyda kartu su muzikantais, kurie be paliovos nedarniai birbino 
savo prakeiktomis ileitomis, o į tos muzikos taktą šoko gražutės 
šokėjos. Veltui jiems visiems liepiau nurimti, veltui įkalbinėjau, 
jog nuo seno taip įprasta, kad po muzikos ir šokių būna tylos 
valanda, — tai buvo vienintelis mano paliepimas, kurio niekas 
nepaisė: palyda, muzikantai ir šokėjai sekiojo man iš paskos visur 
ir visada. Tik tomis dienomis supratau, kokia brangi kartais gali 
būti vienuma. 

Mums nieko kito neliko daryti, kaip tik vaikščioti sau medžių 
paunksnėje, ir nors mus tiesiog persekiojo nenutylanti muzika, 
netrukus mes įsišnekėjome, ir aš sužinojau, koks baisus likimas 
manęs laukia. 

— Klausyk, teuli, — pasakė Otomė, visada mane taip vadinda- 
vusi, kai niekas negirdėdavo,— mūsų šalyje yra paprotys kasmet 
rinkti jauną belaisvį, kuriame žemiškai įkūnijamas pasaulio kū- 
rėjas Teskatlipoka. Tam reikalui belaisvis privalo turėti dvi sa- 
vybes — būti kilmingas ir nepriekaištingai gražus. Atsitiko taip, 
kad tą dieną, kai čia atvykai, reikėjo rinkti naują belaisvį dievui 
įkūnyti, ir žyniai išrinko tave, nes tu kilmingos giminės ir esi 
gražesnis už bet kurį Anahuako vyrą. Be to, tu kilęs iš teulių, 
Kecalkoatlio vaikų, o mus jau seniai pasiekė gandai apie juos. 
Mano tėvas Montesuma užvis labiausiai bijo jų pasirodymo, todėl 

žyniai nusprendė, kad tu galėsi nuo mūsų nukreipti teulių rūstybę 
ir permaldauti dievus. | 

Otomė nutilo tartum neįstengdama surasti žodžių, kaip man 
viską pasakyti, bet aš neatkreipiau į tai dėmesio. Jos kalba malo- 
niai mane sujaudino; ji rado atgarsį širdyje, leisdama pajusti 
savo didybę ir išaukštindama mane savo paties akyse. Juk Žžavin- 
goji princesė pati pripažino, kad esu gražesnis už bet kurį Ana- 
huako vyrą! Iki šiol tariausi esąs tiktai gan išvaizdus vaikinas, ir, 
žinoma, nei vyras, nei moteris, nei vaikas dar niekuomet nebuvo 
manęs vadinę gražuoliu. Bet juo aukščiau iškyli, juo baisiau 
krinti. Taip buvo ir dabar. 

-— Teuli, turiu tau pasakyti tiesą,— vėl prabilo Otomė,— nors 
man ir skaudu, kad sužinosi ją iš manęs. Ištisus metus tu būsi 
Tenočtitlano dievas ir neturėsi jokių rūpesčių. Tau reikės tik daly- 
vauti įvairiose ceremonijose ir išmokti kai kurių apeigų. Kiekvie- 
nas tavo noras bus įstatymas, ir jeigu kam nors nusišypsosi, tavo 
šypsena bus Dievo palaima, ir žmonės tau melsis. Pats Monte- 
suma, mano tėvas, elgsis su tavim pagarbiai, kaip su sau lygiu, 
ar net geriau. Visi džiaugsmai tau bus prieinami, išskyrus ve- 
dybas. Tiktai paskutinio mėnesio pradžioje tau bus išrinktos už 
žmonas keturios gražiausios mūsų šalies merginos. 

— O kas jas rinks? — paklausiau. 

— Nežinau, teuli,— tuojau atsakė Otomė.— Tos slaptos ap- 
eigos man nežinomos. Kartais renka pats dievas, o kartais — žy- 
niai. Visaip pasitaiko. Bet išklausyk manęs iki galo ir tada tik- 
riausiai užmirši visa kita. Mėnesį tu išgyvensi su savo Žmono- 
mis, ir visas tas mėnuo praeis puotaujant ir linksminantis įžy- 
miausiuose miesto namuose. Tačiau paskutinę mėnesio dieną. būsi 
pasodintas į karališką laivą ir kartu su žmonomis nuvežtas į tą 
vietą, kur vadinasi „Metalų lydykla“. Ten tave užves ant teokalio, 
mūsų vadinamo „Ginklų namais“, kur tavo žmonos amžinai su 
tavim atsisveikins. O paskui — ak, teuli, man sunku apie tai kal- 
bėti! — tu būsi paaukotas tam pačiam dievui, kurio dvasią įkūniji, 
didžiajam dievui Teskatlipokai. Tau išplėš iš krūtinės širdį, o gal- 
vą nukirs ir užmaus ant kuolo, praminto „Galvų stulpu“. 

Išgirdęs šį baisų nuosprendį, garsiai sudejavau, ir man taip 
pakirto kojas, jog vos nepargriuvau. Bet paskui mane apėmė nesu- 
valdomas įniršis, ir aš, užmiršęs tėvo patarimus, prakeikiau visus 
žiauriuosius Anahuako dievus ir juos garbinančią tautą; iš pra- 
džių burnojau actekų bei majų kalbomis, o kai pritrūko žodžių, 
toliau keikiau ispaniškai ir angliškai. 

Bet Otomė, kuri mane pusiau suprato, o kitką galėjo numa- 
nyti, pasibaisėjusi ištiesė į mane rankas ir ėmė maldauti: 

— Maldauju tavęs, teuli, nekeik rūsčiųjų dievų, kitaip tave 
tuojau ištiks Žiauri bausmė! Jei kas išgirs, visi pagalvos, kad 
į tavo, kūną įžengė ne geroji, o piktoji dvasia, ir tu mirsi baisiose 
kančiose. O jeigu net Žmonės nieko nesužinos, tave išgirs visur 
esantys dievai! 

— Tegu girdi! — atsakiau.— Jie netikri dievai, ir šita šalis 
prakeikta, kad juos garbina. Jūsų stabai pasmerkti, o kartu su 
jais pasmerkti ir visi stabmeldžiai, štai kaip! Tegu mane išgirsta! 
Verčiau dabar mirti kankinamam, negu ištisus metus kentėti, 
laukiant artėjančios mirties! Bet aš mirsiu ne vienas. Kraujo jūra, 
pralieta jūsų žynių, šaukiasi keršto į tikrąjį Dievą, ir jis už tai 
atlygins! 

Nesivaldydamas iš siaubo ir bejėgiško įtūžio, aš vis dar šė- 
lau. Otomė, nusigandusi ir priblokšta, klausėsi baisių mano. pra- 
keiksmų, o užpakaly mūsų cypė ileitos ir sukosi šokėjai. 

Bet staiga pastebėjau, kad Otomė manęs tarytum nebegirdi: 
jos Žvilgsnis buvo nukreiptas į rytus, o veido išraiška tokia, lyg 
ji būtų išvydusi šmėklą. Apsidairiau. Visas dangus užpakaly ma- 
nęs buvo paraudęs. Nuo pat horizonto iki zenito tarsi vėduoklė 
skleidėsi blyški pašvaistė, žaižaruojanti ugninėmis strėlėmis. At- 
rodė, kad šios baisingos vėduoklės galas įsirėmęs kažkur į žemę, 
o jos plunksnos dengia visą rytinę dangaus pusę. Aš nejučiomis 
nutilau, pritrenktas nepaprasto reginio, ir tą pačią akimirką rū- 
muose suskardėjo siaubo klyksmai. Visi, kas gyvas, išgužėjo į lau- 
ką pasižiūrėti lemtingo ženklo, kaip liepsnoja rytai. 

Pagaliau, įžymiausių vyrų apsuptas, iš rūmų išėjo pats Mon- 
tesuma, ir gūdžioje šviesoje pamačiau, kaip virpa jo lūpos ir pasi- 
gailėtinai dreba rankos. Ir tada įvyko naujas stebuklas. Iš giedro 
dangaus į miestą nusileido ugnies rutulys; akimirką jis stabte- 
lėjo ant aukščiausios šventovės, akinamai plykstelėjo, nušviesda- 
mas teokalį bei gretimą aikštę, ir užgeso. Bet jo vietoje tuojau iš- 
kilo nauja liepsna — degė Kecalkoatlio šventovė. | 

Kas tik matė šį reginį nuo Čapultepeko kalvos arba apačioje 
iš miesto, visiems iš lūpų išsiveržė nevilties šūksmai ir gailios 
dejonės. Netgi aš nežinia ko išsigandau, nors supratau, kad pa- 
švaistė, žėravusi danguje tą ir daug kitų naktų greičiausiai buvo 
paprasta kometa, o šventovę galėjo uždegti rutulinis žaibas. Ta- 
čiau actekai, ypač Montesuma, sujaudrintas gandų, kad pasirodę 
keistos baltųjų genties Žmonės, kurie, pasak pranašavimų, turėjo 
sugriauti ir sunaikinti jo imperiją, visus tuos reiškinius palaikė 

labai blogais ženklais. Be to, jeigu jiems dar buvo likę kokių abe- 
jonių, tai vienas atsitikimas galutinai jas išblaškė. 

Kaip tik tuo momentu, kai visi dar tebestovėjo sustingę iš 
siaubo, pro minią prasiskverbė išvargęs ir ilgoje kelionėje ap- 
dulkėjęs žygūnas. Sukniubęs prieš imperatorių, iš rūbų klosčių 
jis išsiėmė ritinėlį su rašmenimis ir padavė vienam kilmingam 
dvariškiui. Tačiau Montesumos nekantrumas buvo toks didelis, 
įog jis, laužydamas visus papročius, ištraukė iš patarėjo rankų 
ritinėlį, išvyniojo ir žėruojančio dangaus bei degančios šventovės 
šviesoje ėmė skaityti vaizdaraštį. Visi tylėdami žiūrėjo į jį. Staiga 
Montesuma garsiai suriko, numetė ritinėlį ir užsidengė veidą 
rankomis. Ritinėlis atsitiktinai pakliuvo netoli manęs, ir jame 
išvydau negrabiai atvaizduotus ispanų laivus ir žmones su ispa- 
niška ginkluote. Iš karto pasidarė aišku, ko taip nusiminė Mon- 
tesuma: ispanai išsikėlė į jo žemę. 

Keletas patarėjų prisiartino prie imperatoriaus ir bandė jį nu- 
raminti, bet Montesuma juos atstūmė. 

— Palikite mane! — sudejavo jis.— Netrukdykite apraudoti sa- 
vo tautą. Pranašystė išsipildė, ir Anahuanas pasmerktas. Kecal- 
koatlio vaikai viešpatauja mano pakrantėse ir žudo mano vaikus. 
Eikite sau, netrukdykite man verkti! 

Tą akimirką priėjo antras žygūnas iš rūmų. Jo veidą temdė 
neviltis. 0 | 

— Kalbėk,— įsakė Montesuma. 

— O valdove, pasigailėk lūpų, tariančių liūdną žinią. Tavo 
karališkoji sesuo Papancina miršta,..priblokšta baisių ženklų.— 
Ir jis parodė į liepsnojantį dangų. 

Išgirdęs, kad mylima sesuo guli. mirties patale, Montesuma 
tylėdamas užsidengė veidą imperatoriškos mantijos kraštu ir lėtai 
nuėjo į rūmus. 

Rytuose vis dar žaižaravo ir liepsnojo raudona pašvaistė tar- 
tum siaubingas antgamtiškas saulėlydis, o Žemai mieste pašėlu- 
siai pleškėjo Kecalkoatlio šventovė. 

Aš atsigręžiau į Otomę. Ji drebėdama stovėjo šalia manęs 
lyg pritrenkta. 

— Ar nesakiau, princese Otome, kad šita šalis prakeikta? 

— Taip, teuli, sakei, — atsiliepė Otomė.— Mūsų šalis prakeik- 
ta. 

Paskui mes nuėjome į rūmus, ir net šią klaikią valandą šokė- 
jai ir muzikantai sekė iš paskos. 

XVII 
PAPANCINOS PRANASYSTĖ 


"Paryčiu Papancina mirė ir tos pačios dienos vakarą buvo labai 
iškilmingai palaidota Čapultepeko kapinėse šalia karališkųjų im- 
peratoriaus protėvių. Bet ši kaimynystė, kaip vėliau pamatysime, 
jai nepatiko. | 

Tą pačią dieną patyriau, kad būti dievu ne taip jau lengva. 
Man reikėjo mokytis visokių menų, pirmiausia — baisios jų mu- 
zikos, nors į muziką neturėjau nė mažiausio palinkimo. Bet šiuo 
atveju mano nuomonės niekas neklausė. Mano mokytojai, garbin- 
gi pusamžiai žmonės, kurie būtų galėję rasti sau tinkamesnį užsi- 
ėmimą, atėjo pas mane su liutniom, kad išmokčiau skambinti. 
Kiti pradėjo mane mokyti actekų rašto, poezijos ir meno, kaip 
patys jį suprato, ir šito aš mokiausi mielai. Tačiau niekad neuž- 
miršau pranašiškų žodžių, kad gausinantis savo žinias gausina 
savo sielvartus. Iš tikrųjų, kokia man nauda iš tų visų mokslų, 
jei netrukus jie turės pražūti kartu su manim ant aukuro! 

Mintis apie prakeiktą aukojimą iš pradžių kėlė man neviltį. 
Bet paskui pagalvojau, kad jau ne kartą grėsė mirtinas pavojus, 
o aš visuomet išeidavau, sausas iš vandens. Galbūt pasiseks ir Šį 
kartą? Siaip ar taip, mirtis buvo dar toli. O tuo tarpu aš buvau 
dievas ir — žūsiu paskui ar išsigelbėsiu — norėjau man skirtą lai- 
ką pagyventi kaip dievas, mėgaudamasis visais dievui prieinamais 
žemės smagumais. Na ir pradėjau ūžti. Vargu ar kas nors kada 
turėjo daugiau galimybių, netgi tokių nepaprastų, ir jau tikrai 
niekas nebūtų sugebėjęs geriau jų išnaudoti. Iš tiesų, jei ne gim- 
tinės ir toli likusios mylimosios ilgesys, kartais baisiai gniaužda- 
vęs man širdį, būčiau jautęsis beveik laimingas. Mano valdžia 
buvo begalinė, o visa aplinka nuostabi ir nepaprasta. Bet pasa- 
kosiu toliau. 

Kelias dienas po Papancinos mirties rūmai ir visas miestas 
gedėjo. Sklido) visokiausi keisti gandai, drumsdami žmonėms pro- 
tą. Kas naktį Žėruojanti pašvaistė nutvieksdavo rytinę dangaus 
pusę, ir kasdien pasirodydavo vis naujų ženklų bei stebuklų arba 
buvo pasakojami nauji baisūs dalykai apie ispanus. Daugumas 
juos laikė baltaodžiais dievais, Kecalkoatlio vaikais, grįžusiais į 
savo žemę, kurią kadaise valdęs jų protėvis. 

Per visą šitą sąmyšį blogiausiai jautėsi pats imperatorius. 
Paskutines kelias savaites jis beveik nieko nevalgė, negėrė ir vi- 
sai nemiegojo. Taip susigraužęs Montesuma pasiuntė žygūnus pas 
seną savo varžovą, rūstųjį ir išmintingąjį Nesahualpilį, gretimos 

Teskoko valstybės valdovą, prašydamas jį atvykti, ir Nesahualpilis 
atvyko. 

Tai buvo senis įžvalgiomis ir nuožmiomis akimis. Man teko 
matyti jo susitikimą su Montesuma, nes aš, kaip dievas, laisvai 
vaikštinėjau po visus rūmus ir net galėdavau dalyvauti, kai Mon- 
tesuma tardavosi su vyresniaisiais vadais. 

Kai abu monarchai pasisveikino, Montesuma pradėjo kalbėtis 
su Nesahualpiliu apie dangaus ženklus, apie teulių pasirodymą 
ir paprašė savo išmintimi išblaškyti jį supančią tamsą. Nesahual- 
pilis pasiglostė ilgą žilą barzdą ir atsakė, kad nors Montesumai 
labai sunku širdyje, netrukus būsią dar sunkiau. 

— Klausyk manęs, — kalbėjo senis.— Mūsų valdžios dienos su- 
skaitytos. Ir tai aš žinau taip gerai, jog galiu su tavim lošti rutu- 
liu iš visos savo karalystės, kurią tu ir visi tavo protėviai taip 
norėjote užkariauti. 

— O ką aš turiu statyti? — paklausė Montesuma. 

— Lošime taip. Tu statysi tris kovos gaidžius, ir jeigu aš 
išlošiu, atiduosi man jų pentinus. O aš statau visą Teskoko ka- 
ralystę. 

— Tai nelygu, — tarė Montesuma.— Gaidžių daug, o karalys- 
čių — maža. 

— Na tai kas? — atsakė senasis valdovas.— Mes lošiame su li- 
kimu. Kaip lošimas susiklos, taip ir bus. Jei tu išloši karalystę — 
viskas bus gerai, o jei aš išlošiu gaidžių pentinus — tada amžinai 
pražus Anahuako šlovė, nes mūsų žmonės išnyks, o mūsų žemes 
užgrobs, atėjūnai. | 

— Ką gi, žaidžiam ir pamatysim, — sutiko Montesuma, ir juo- 
du nuėjo į tlačtlio! žaidimų aikštę. 

Lošimas prasidėjo. Iš karto sekėsi Montesumai, ir jis garsiai 
jau gyrėsi, kad greit būsiąs Teskoko valdovas. 

— Gerai, jeigu taip! — pasakė išmintingasis Nesahualpilis, ir 
nug tos akimirkos laimė nuo actekų imperatoriaus nusigręžė. Kad 
ir kaip jis stengėsi, daugiau jam nė karto nebepavyko įstumti ru- 
tulio į lanką, ir pagaliau Nesahualpilis išlošė gaidžius. Ėmė groti 
muzika, dvariškiai apspito senąjį valdovą, sveikindami jį su per- 
gale. Bet jis tik sunkiai atsiduso ir tarė: 

! Tlačtlis, arba tlačkas,— toks ritualinis žaidimas. Zaidėjai stengdavosi 
sunkiu kaučiukiniu rutuliu pataikyti į vertikaliai pastatytus lankus, o stumti 
rutulį buvo galima tik liemeniu ir alkūnėmis. Visas šis epizodas aprašytas actekų 
kronikose. Autorius padarė tik vieną netikslumą: Nesahualpilis savo karalystę 


statė ne už kovos gaidžių pentinus, o už tris kalakutus, kurie anuomet europie- 
čiams buvo dar nežinomi. (Aut. past.) 

— Verčiau būčiau pralošęs savo karalystę, negu išlošęs tuos 
paukščius, nes tada mano karalystė būtų pakliuvusi į mūsų žmo- 
gaus rankas. Bet — deja! — ir mano, ir jo žemės atiteks svetimša- 
liams, kurie nuvers mūsų dievus ir pamins po kojų visą mūsų 
šlovę. 

Taip pasakęs, jis atsistojo ir atsisveikinęs su imperatoriumi 
išvyko į savo šalį. Laimė, senasis valdovas greit pasimirė, to- 
dėl jam neteko pačiam pamatyti, kaip išsipildė baisūs jo pranaša- 
vimai. 

Išvykus Nesahualpiliui, rytojaus dieną buvo gauta nauja žinia 
apie ispanų veiksmus, sukėlusi Montesumai dar didesnį nerimą. 
Baimės apimtas, jis pasikvietė astrologą, visame krašte išgarsėju- 
sį išmintingomis pranašystėmis. Astrologas atėjo, ir Montesuma 
užsidarė su juo vienas. Nežinau, ką jis imperatoriui pasakė, bet, 
matyt, nieko malonaus neišpranašavo, nes tą pačią dieną Mon- 
tesuma įsakė savo kariams sugriauti išminčiaus namus, ir tas 
žuvo po griuvėsiais. 

Praslinkus dviem dienoms po astrologo mirties, Montesuma, 
atkakliai laikydamas mane teuliu, nusprendė, kad aš galėčiau 
suteikti jam reikalingų žinių. Saulei leidžiantis jis pasikvietė 
mane ir pasiūlė kartu pasivaikščioti po sodą. Aš atėjau lydimas 
savo muzikantų, kurie nė valandėlės nepalikdavo manęs ramy- 
bėje, bet imperatorius pasakė norįs pasikalbėti su manim vie- 
nas ir liepė visiems pasišalinti. Taigi drauge su juo, bet per žings- 
nį atsilikęs, nuėjau po galingais išsišakojusiais kedrais. 

— Teuli,— prabilo pagaliau Montesuma,— papasakok man apie 
savo brolius! Ko jie atplaukė į mūsų kraštą? Bet, žiūrėk, nedrįsk 
meluoti! 

— Jie man ne broliai, o Montesuma! — atsakiau.— Tik mano 
motina buvo iš jų genties. 

— Aš tau liepiau sakyti tiktai tiesą. Ar girdėjai, teuli? Jei ta- 
vo motina buvo iš jų genties, tai ir tu toks pat, argi tu ne o 
paties kūno ir kraujo kaip tavo motina? 

— Tebūnie taip, valdove,— tariau nusilenkdamas ir pradėjau 
pasakoti apie ispanus — apie jų šalį, jų didybę, žiaurumą; ir nepa- 
sotinamą aukso troškimą. Montesuma godžiai klausėsi, bet, ma- 
tyt, netikėjo nė puse mano žodžių, nes iš baimės buvo pasidaręs 
labai įtarus. Man nutilus, jis vėl paklausė: 

— O ko jie atėjo į Anahuaką? | 

— Ko gero, valdove, jie nori užimti šitą Žemę arba bent jau 
išgrobstyti visus jos turtus ir nuversti dievus. 

— Ką gi tu man patarsi, teuli? Kaip gintis nuo tų galingų 
karių, apsidengusių metalu ir lekiančių ant nuožmių laukinių 

žvėrių? Jie turi kažkokius vamzdžius, trenkiančius kaip perkūnas, 
ir nuo to garso virsta šimtai priešų, o rankose jie laiko ginklą iš 
žibančio sidabro. Kaip su jais kautis? Deja, neįmanoma jiems 
priešintis, nes tai Kecalkoatlio sūnūs, sugrįžę užimti savo žemės. 
Aš girdėjau apie juos nuo pat mažens, aš jų bijojau visą gyveni- 
mą, o šiandien jie stovi prie mano slenksčio. 

— Aš esu tik dievas, — atsakiau, — bet jeigu Žemės valdovas 
leis, jam duosiu paprastą patarimą. Į jėgą atsakoma jėga. Teu- 
lių nedaug, ir tu prieš kiekvieną gali išstatyti tūkstantį karių. 
Pulk juos „pirmas, nelauk, kol jie susiras sąjungininkų, sutriuš- 
kink juos iš karto! 


— Ir taip man „pataria tas, kurio motina buvo iš teulių gen- 
ties, — su pikta pašaipa tarė imperatorius. — Sakyk man dar, pata- 
rėjau, kaip galiu sužinoti, kad prieš mane kaunasi žmonės, o ne 
dievai? Kaip galiu sužinoti tikruosius tų žmonių arba dievų no- 
rus ir kėslus, jeigu jie nemoka mano kalbos, o aš nemoku jų 
kalbos? 

— Tai nesunku padaryti, o Montesuma, — atsakiau.— Aš mo- 
ku jų kalbą. Pasiųsk mane — ir aš tau viską sužinosiu. 

Tardamas šiuos žodžius, pajutau, kaip širdyje man įsižiebė 
viltis. Jei pavyktų nusigauti pas ispanus, išsigelbėčiau nuo auku- 
ro! O gal net grįžčiau į tėvynę. Juk jie atplaukė laivais, o laivai, 
be abejo, grįš atgal. Kol kas negalėjau skystis savo likimu, bet, 
savaime suprantama, labiausiai man norėjosi vėl patekti tarp 
krikščionių. 

Kurį laiką Montesuma tylėdamas žiūrėjo į mane, paskui at- 
sakė: 

— Teuli, tikriausiai mane laikai kvailiu. Nejau galvoji, jog 
siųsiu tave pas juos, kad papasakotum savo broliams apie mano 
baimę, apie mano negalią ir parodytum jiems visas silpnąsias 
mūsų vietas? Nejaugi galvoji, man neaišku, kad tu čia atėjai, 
norėdamas viską iššniukštinėti apie mūsų šalį! Aš iš pat karto 
žinojau, kad tu — teulių šnipas! Ir prisiekiu dievu Uicilopočtliu, 
įei tu nebūtum paskirtas Teskatlipokai, tavo širdis jau rytoj smilk- 
tų ant altoriaus! Tad pasisaugok ir liaukis davęs man klastingus 
patarimus, kitaip mirsi daug greičiau, negu manai. Žinok, aš 
tyčia tave klausinėjau, nes taip liepė dievai. Jų valią įskaičiau 
šiandieninių aukų širdyse ir užkalbinau tave, norėdamas išgauti 
slaptas tavo mintis ir nukreipti jas prieš tave. Tu man: patari kau- 
tis su teuliais? Tai žinok, aš su jais nesikausiu. Aš juos pasitiksiu 
maloniais žodžiais ir su dovanomis, nes žinau: tu man patari tai, 
kas mane pražudys! 

Montesuma viską. pasakė negarsiai, dusdamas iš pykčio; jis 
stovėjo prieš mane, susinėręs ant krūtinės rankas, žemai nuleidęs 
galvą, ir visą jo kūną purtė nervinis drebulys. Aš ne juokais išsi- 
gandau. Nors buvau dievas, puikiai supratau, jog žemės valdovas 
gali vienu galvos linktelėjimu pasmerkti mane baisiausiai mir- 
čiai. Ir vis dėlto labiausiai tuo metu mane apstulbino to žmogaus 
kvailumas, nors kitais atžvilgiais jis buvo labai išmintingas ir 
nuovokus. Manim jis netikėjo, bet užtat aklai pasikliovė savo 
stabais, kurie jį stūmė į tikrą pražūtį. Ir kodėl? Tik šiandien 
žinau atsakymą į šitą, klausimą. 

Pats Montesuma nebuvo kaltas. Kiekvieną jo žingsnį kreipė 
neišvengiama lemtis, o jo lūpomis bylojo pats likimas. Anahuako 
dievai buvo netikri. Dabar aš žinau, . kad už bjaurių akmeninių 
jų statulų slėpėsi gyvas, velniškai žiaurus žynių protas,— juk ne 
veltui jie sakydavo, kad dievams patinka kruvinos žmonių aukos. 
Bet juos slėgė prakeikimas. Ir kai imperatorius klausdavo dievų 
lemties per žynius, stabai jam duodavo apgaulingus patarimus, 
kurie stūmė į pražūtį juos pačius ir visus jų garbintojus, nes taip 
iš anksto buvo nuskirta. 


Mums kalbant saulė greitai nusileido ir viskas paskendo tam- 
soje. Tik sniėguotos Popokatepetlio ir Istaksihuatlio ugnikalnių 
viršūnės kraupiai tebežėravo, nutviekstos kruvinai raudonų gaisų. 

Negyvos moters figūra, gulinti savo amžiname karste ant 
Istaksihuatlio keteros, dar niekad neatrodė tokia ryški ir tobula 
kaip tą naktį. Gal tai buvo vaizduotės žaismas, bet aš aiškiai ma- 
čiau milžinišką kruviną moters kūną, sustingusį mirties guolyje. 

Matyt, tai buvo ne vien mano fantazija, nes kai Montesuma 
nutilo, jo Žvilgsnis netyčia nukrypo į ugnikalnio viršūnę, ir jis 
taip pat apmirė, nepajėgdamas atitraukti nuo jos akių. 

— Žiūrėk, teuli! — prabilo jis pagaliau su karčia šypsena.— 
Ziūrėk! Ten ilsisi Anahuako tautos dvasia, prieš laidojimą nu- 
prausta krauju. Ar matai, kokia ji baisi net mirusi? 

Vos tik jis ištarė šiuos žodžius ir 'apsisukęs jau norėjo eiti, 
nuo kalno pusės pasigirdo šiurpi nežmoniška aimana, kupina 
tokios baisios kančios, jog man sustingo kraujas gyslose. Monte- 
suma iš išgąsčio įsikibo man į: ranką, ir mes abu įsmeigėme akis 

į Istaksihuatlį, iš kur sklido ta nežemiška rauda. Mums pasirodė, 
kad įvyko. stebuklas, nes kruvina, raudonos. pašvaistės kraupiai 
nutvieksta miegančios moters iigūra ėmė kilti nuo akmeninio 
guolio.. Ji kėlėsi palengva, tarsi busdama iš miego, ir pagaliau 
atsistojo kalno: viršūnėje visu gigantišku ūgiu. Baltos tos pabu- 

dusios milžinės apsiaustas atrodė vietomis sukruvintas, ir mudu 
žiūrėjome į ją, drebėdami iš baimės. 

Valandėlę šmėkla nejudėjo, žvelgdama žemyn į Tenočtitlaną. 
Paskui staiga su gailesčiu ištiesė į jį rankas, ir tą pačią akimirką 
ją apgobė nakties tamsa, o liūdnos aimanos pamažu nuščiuvo 
tolumoje. 

— Sakyk, teuli,— sušnibždėjo imperatorius,— argi nebaisu 
kasdien matyti šitokius ženklus? Aš bijau. Įsiklausyk, kaip vaito- 
ja visas miestas! Ten žmonės irgi matė šitą šmėklą. Girdi, kaip 
iš baimės klykia žmonės? Girdi, kaip žyniai muša būgnus, no- 
rėdami nukreipti nuo mūsų prakeikimą? Verk, mano tauta, verk! 
Melskitės, žyniai, ir gausinkite aukas, nes nebetoli jūsų pražūties 
diena! O Tenočtitlane, visų miestų karaliau! Aš tave regiu su- 
griautą ir nuniokotą. Aš regiu tavo rūmus pajuodusius nuo degė- 
sių, tavo šventoves — išniekintas, puikiuosius sodus — apleistus. 
Aš regiu tavo tauriąsias žmonas, virtusias svetimšalių sugulovė- 
mis, tavo karališkuosius princus — jų tarnais. Tavo kanalai pa- 
raudę nuo tavo vaikų kraujo, o pylimai nukloti apdegusiais jų 
kaulais. Mirtis visur, nešlovė — tavo duona, neviltis — tavo dalia. 
Tu mane išauginai, miestų karaliau, tu mano protėvių lopšys. 
O dabar aš tau sakau — sudie amžinai! 

Taip sielvartavo Montesuma nakties tamsoje, garsiai lieda- 
mas savo širdgėlą. Paskui iš už kalnų išniro mėnulio pilnatis, 
ir blyškus spindesys prasismelkė pro kedrų šakas, apkibusias pa- 
mėkliškomis kerpių barzdomis. Mėnulis apšvietė aukštą Monte- 
sumos figūrą, sielvarto iškreiptą jo veidą ir plonas rankas, pra- 
našiškoje ekstazėje čia kylančias aukštyn, čia krintančias žemyn, 
apšvietė mano blizgančius papuošalus ir būrelį iš baimės sustin- 
gusių dvariškių bei muzikantų, kurie šį kartą užmiršo savo bir- 
bynes. Pūstelėjo silpnas vėjo gūsis, liūdnai nušnarėjo galingų 
medžių šakomis per Čapultepeko kalvos šlaitus ir vėl nutilo. Dar 
niekad nebuvau matęs keistesnės ir kraupesnės scenos, tokios pa- 
slaptingos ir kupinos nesuvokiamo siaubo. Monarchas iš anksto 
apraudojo savo tautos ir savo galybės žlugimą! Nieko dar nebu- 
vo atsitikę nei jam, nei jo valdiniams, o jis jau žinojo, kad jie 
pasmerkti, ir beviltiški žodžiai veržėsi jam iš širdies, slegiamos 
vien artėjančių nelaimių šešėlio. 

Bet tos nakties stebuklai dar nesibaigė. 

Kai Montesuma su širdgėla pagarsino savo pranašiškas vizi- 
jas, aš atsargiai paklausiau, gal reikėtų pašaukti dvariškius, ku- 
rie paprastai būdavo su juo, o dabar laikėsi kiek atokiau. 

— Ne,— atsakė actekų imperatorius.— Nenoriu, kad jie ma- 
no veide pamatytų kančią .ir baimę. Jie gali bijoti, o aš turiu 

atrodyti drąsus. Paėjėk truputį su manim, teuli, ir jeigu esi 
sugalvojęs mane nužudyti — žudyk, aš nesigailėsiu. 

Aš nieko neatsakiau ir tylėdamas ėjau paskui Montesumą; 
jis pasuko žemyn vienu labai tamsiu taku, vingiuojančiu tarp 
kedrų. Norėdamas būčiau galėjęs lengvai jį čia nudėti, bet kas 
iš to? Ir šiaipjau, nors žinojau, kad Montesuma mano priešas, 
širdis man bjaurėjosi, vien pagalvojus apie žmogžudystę. 

Nuėjomė daugiau kaip mylią, bet imperatorius neištarė nė 
žodžio. Mes ėjome ir medžių šešėlyje, ir atvirais plotais tarp 
sodų, pasipuošusių nuostabiomis gėlėmis, kol atsidūrėme ties 
vartais, už kurių dunksojo karališkosios šeimos kapai. Priešais 
vartus, skaisčiai mėnulio nušviesta, buvo plati laukymė. Vidury 
jos gulėjo kažkas baltas, iš tolo panašus į moterį, bet tą aš pa- 
stebėjau vienas. Montesuma, nieko aplinkui nematydamas, akylai 
žiūrėjo į vartus. Pagaliau jis prabilo: 

— Šitie vartai prieš keturias dienas buvo atsivėrę mano sese- 
riai Papancinai. Ir štai aš galvoju — po kelių dienų jie atsivers 
man? 

Montesumai prašnekus, figūra žolėje sujudėjo, tarsi busdama 
iš miego. Ji krūptelėjo kaip sniego moteris ant kalno, taip pat 
pasikėlė, taip pat atsistojo visu ūgiu ir taip pat ištiesė rankas. 
Dabar Montesuma ją išvydo ir sudrebėjo, o aš pajutau, kad ir 
mane krečia šiurpas. 

Moteris — nes tai buvo moteris — iš lėto artinosi prie mūsų. 
Jau buvo galima įžiūrėti, kad jos drabužiai kaip numirėlės. Ji 
pakėlė galvą, ir mėnulis apšvietė jos veidą. Montesuma klaikiai 
suriko, kartu surikau ir aš: mes pažinome smulkų, išblyškusį prin- 
cesės Papancinos veidą, tos pačios Papancinos, kuri čia buvo pa- 
laidota prieš keturias dienas. 


Žengdama lengvai ir tyliai tartum sapne, ji vis artinosi, kol 
pagaliau sustojo prie krūmo, kurio šešėlis mus slėpė. Čia Papan- 
cina — arba Papancinos dvasia — pasižiūrėjo tiesiai į mus at- 
merktomis, bet nieko nematančiomis akimis ir Papancinos balsu 
tarė: 18 

— Montesuma, broli mano, ar tu čia? Jaučiu, kad esi šali- 
mais, bet nematau. 


Tada Montesuma išėjo iš šešėlio ir atsistojo akis į akį su 
šmėkla. , , 


— Kas tu? — paklausė jis.— Kas tu, įgavusi mirusios pavida- 
lą ir vilkinti mirusios rūbais? 

— Aš Papancina,— atsakė toji. — Prisikėliau iš numirusių, 
nešdama tau žinią, mano broli Montesuma. 

— Kokią žinią man neši?— kimiu balsu pasiteiravo impera- 
torius. 

— Žinią apie pražūtį, mano broli. Tavo karalystė žlugs, grei- 
tai tu mirsi, o: drauge su tavim — dešimtys tūkstančių tavo valdi- 
nių. Keturias dienas aš buvau tarp mirusiųjų ir ten mačiau tavo 
netikrus dievus. Tai ne dievai, o velniai! Ten pat mačiau tuos, 
kas juos garbina, ir žynius, kurie jiems tarnauja. Visi pasmerkti 
baisioms kančioms. Anahuako tauta žus, kam garbina tuos velniš- 
kus stabus. 

— Papancina, sesuo „mano, argi tu neturi man nė vieno pa- 
guodos žodžio? 

— Nė vieno,— atsakė ji.— Jeigu išsižadėsi netikrų dievų, tai 
gal išgelbėsi savo sielą, bet savo gyvybės ir savo tautos išgelbėti 
tau nebepavyks. 

Po to Papancina apsigręžė ir dingo medžių šešėlyje; girdėjau, 
kaip per žolę nušiureno mirusios rūbai. 

Staiga Montesumą pagavo nesuvaldomas įniršis. 


— Tai.būk prakeikta, mano sesuo Papancina! — suriko jis per- 
kūniški balsu.— Kam tu prisikėlei? Nejaugi tik tam, kad atneš- 
tum man šią niaurią žinią? Jei būtum atnešusi man viltį, jei 
būtum patarusi, kaip išsigelbėti, aš tave su džiaugsmu būčiau 
sutikęs. O dabar — grįžk atgal į tamsą, ir tegu visas žemės sun- 
kumas amžinai prislegia tau širdį! O mano dievus garbino mano 
tėvai, ir aš juos garbinsiu iki galo. Jėigu net jie nuo manęs nusi- 
gręžtų, vis vien jų neišsižadėsiu! Dievai užsirūstinę, nes ant al- 
torių mažėja aukos. Nuo šiol aš jas padvigubinsiu! Aš įsakysiu 
paguldyti ant aukurų visus žynius, jei jie negali permaldauti 
dievų: 

Montesuma siautėjo, kaip paprastai siautėja silpnas žmogus, 
paklaikęs iš siaubo. Didžiūnai ir dvariškiai, kiek atokiau sekę 
paskui mus, dabar susibūrė aplink jį išsigandę if suglumę. 


Pagaliau Montesuma. suplėšė. savo karališkus rūbus ir, rau- 
damasis nuo galvos plaukus it pešdamas barzdą, lyg mėšlungio 
tampomas ėmė raitytis po žemę. Dvariškiai jį paėmė ir nunešė 
į rūmus. 

Tris dienas ir tris naktis imperatoriaus niekas nematė. Bet 
tai, ką jis kalbėjo apie aukojimą, nebuvo tušti žodžiai, nes nuo 
kito ryto aukų skaičius visame krašte buvo padvigubintas. 
Kryžiaus šešėlis jau gulė ant Anahuako altorių, bet į padangę dar 
tebekilo aukurų dūmai, o nuo teokalių vis girdėjosi šiurpūs be- 
laisvių .riksmiai. Velniškių dievų; valanda: jau išmušė, tačiau jie dar 
teberinko paskutinę kruviną; duoklę, ir gausią duoklę. 

Aš, Tomas Vingfildas, pats savo akimis mačiau tuos lemtin- 
gus ženklus, bet kas tai buvo — ar įspėjimas iš aukščiau, ar tik 
atsitiktinis gamtos reiškinys — negaliu pasakyti. Visą šalį tomis 
dienomis buvo apėmęs siaubas, ir labai galimas daiktas, kad su- 
jaudrintas žmonių protas laikė pranašiškais ženklais tokius da- 
lykus, į kuriuos šiaip niekas nebūtų atkreipęs dėmesio. 

O kad Papancina prisikėlė, tai tikra tiesa, nors greičiausiai 
ji visai nebuvo mirusi, o tik nualpusi. Po tos nakties ji dau- 
giau nebesirodė, ir aš pats niekad jos nebesutikau. Tačiau man 
teko girdėti, kad vėliau Papancina priėmusi krikščionybę ir daž- 
nai pasakodavusi apie nuostabius ir keistus dalykus, kuriuos ma- 
čiusi mirties viešpatijoje.! 


XVIII 
NUOTAKŲ RINKIMAS 


Nuo tos dienos, kai aš tapau dievu Teskatlipoka, iki ispanų 
įžengimo į Tenočtitlaną praėjo keli mėnesiai, ir visą tą laiką 
miestas buvo apimtas nerimo. Montesuma vis siuntė pas Kortesą 
pasiuntinius su gausiomis dovanomis, su auksu ir brangakme- 
niais, prašydamas jį atsitraukti. Pamišęs imperatorius nesuprato, 
kad rodydamas savo milžiniškus turtus, jis tik erzina maitvanagį 
ir vilioja į savo lizdą. 

Kortesas jo pasiuntinių atsikratydavo nieko nevertais manda- 
giais pažadais ir tokiais pat pigiais blizgučiais. Ir tai buvo viskas. 

Bet pagaliau ispanai ėmė žygiuoti į šalies gilumą, ir Monte- 
suma pasibaisėjo, sužinojęs apie karingos tlaskalanų genties su- 
triuškinimą. Tlaskalanai, amžini pikčiausi jo priešai, iki šiol buvo 
lyg užtvara tarp actekų ir baltųjų užkariautojų. Paskui atėjo Ži- 
nia, kad nugalėti tlaskalanai virto ką tik buvusių savo priešų 
sąjungininkais ir tarnais, kad tūkstančiai žiaurių tlaskalanų karių 
dabar drauge su ispanais žygiuoja į šventąjį Čolulos miestą. Dar 
po kurio laiko visur pasklido gandas apie kruvinas skerdynes 
Čoluloje, kur nugalėtojai nuvertė nuo pjedestalų visus šventuo- 
sius, tiksliau sakant, pagoniškus to miesto dievus. 

Apie ispanus buvo pasakojami visokie stebuklai. Žmonės šnibž- 
dėjosi apie jų narsuiną ir jėgą, apie nepramušamus jų šarvus, 
apie jų ginklus, perkūniškai griaudėjančius kautynėse, apie nir- 


! Apie Papancinos prisikėlimą pasakojama istoriniame Bernardirio de Sa- 
haguno veikale. (Aut. past.). 


139 


tulingus žvėris, ant kurių jie lekia. Kartą Montesumai buvo at- 
gabentos dviejų mūšyje nukautų baltųjų žmonių galvos — tokios 
baisingos, didelės ir gauruotos, o kartu su jomis — arklio galva. 
Išvydęs šiuos klaikius palaikus, Montesuma persigandęs vos ne- 
nualpo, bet vis dėlto įsakė tas galvas viešai išstatyti didžiojoje 
šventovėje ir Žmonėms paskelbti, kad toks likimas laukiąs kiek- 
vieno, kas drįsiąs įsibrauti į Anahuaką. 

Tuo tarpu imperijos reikalai visiškai sutriko ir pašlijo. Kas- 
dien rinkosi tarybos — didžiūnai, vyriausieji Žyniai ir gretimų 
draugiškų genčių vadai. Vieni kalbėjo vienaip, kiti — kitaip, bet 
galiausiai likdavo tik netikrumas ir kvailos dvejonės. Jei Montesu- 
ma tomis dienomis būtų paklausęs didžio kario Kuautemoko žo- 
džių, tai dabar Anahuakas nebūtų ispanų valdomas, nes Kuaute- 
mokas tolydžio įtikinėjo Montesumą atmesti šalin visą baimę ir 
kol dar ne vėlu, paskelbti teuliams atvirą karą. Gana siuntinėti 
pasiuntinius ir dalyti dovanas! Reikia surinkti visą didžiulę acte- 
kų kariuomenę ir sutriuškinti priešą kalnų perėjose! 

Bet, deja, į visus jo įkalbinėjimus Montesuma visada atsaky- 
davo: 

— Nieko iš to nebus, sūnėne. Argi galima kovoti prieš tuos 
žmones, jei patys dievai su jais? Jei dievai panorės, tai mus ap- 
gins, o jei ne — vargas mums! Apie save aš negalvoju, bet kas iš- 
tiks mano tautą? Kas bus moterims ir vaikams, kas bus ligoniams 
ir seneliams? Vargas mums, vargas! 

Tada jis užsidengdavo veidą ir imdavo dejuoti ir verkti kaip 
mažas vaikas. Kuautemokas jį palikdavo, nerasdamas žodžių iš 
piktumo, kad taip sukvailėjo didysis imperatorius. Bet ką jis ga- 
lėjo padaryti? Kaip ir aš, Kuautemokas manė, kad pats dangus 
atėmęs Montesumai protą, norėdamas nubausti ir sunaikinti Ana- 
huaką. 

Čia reikia pasakyti, jog man, kaip dievui, buvo leista viską 
žinoti ir viską matyti, bet vis dėlto aš, Tomas Vingfildas, tebuvau 
menkas žaislelis, nešamas bangos tų didelių įvykių, kurie per tą 
laiką, kol. gyveno dvi sekančios žmonių kartos, nušlavė nuo žemės 
paviršiaus actekų valstybę. Tiesa, aš buvau žaislelis, išneštas į 
tos bangos viršūnę, tačiau galios turėjau tiek pat kiek putų purs- 
lai ant bangos keteros. Montesuma mane laikė šnipu ir netikėjo 
nė vienu mano žodžiu; žyniai į mane žiūrėjo kaip į dievą ir kaip. 
į būsimą auką; tik mano bičiulis Kuautemokas ir slaptai mane 
mylėjusi Otomė vis dėlto manim pasitikėjo, ir aš dažnai su jais 
apie viską šnekėdavausi, aiškindamas jiems tikrąją prasmę, to, 
kas vyko mūsų akivaizdoje. Bet juodu taip pat buvo bejėgiai. 

Netekęs proto Montesuma dar tebeturėjo visą valdžios galią 
ir drebančia ranka vairavo imperijos laivą tai, šen, tai ten; atrodė, 
jog tas didžiulis laivas apleistas visų jūreivių ir gaivališkai lekia 
tiesiai į pražūtį. 

Ateities baimė apėmė visus gyventojus. Bet nepaisant to, o 
gal kaip tik, dėl to Žmonės pašėlusiai mėgavosi malonumais, liau- 
damiesi tik tada, kai reikėdavo atlikti religines apeigas. Tomis 
dienomis niekas nepraleido nė vienų; iškilmių ir nė vienas altorius 
nebuvo tuščias. Kaip upė bėga vis skubriau, artėdama į prarają, 
kur nugarma jos vandenys, taip ir Anahuako tauta, lyg nujaus- 
dama greitą pražūtį, pabudo iš miego ir pradėjo gyventi neri- 
mastingą, karštligišką gyvenimą. Nuo ryto iki vakaro ant teokalių 
klykė aukos, o nuo vakaro iki ryto gatvėse skardeno nedarni lau- 
kinė muzika. „Užjūrio dievai eina prieš: mus, — kalbėjo žmonės.— 
Tad puotaukime ir gerkime, nes rytoj vis vien mirsime!“ Ir pačios 
dorybingosios moterys pradėjo be atodairos ištvirkauti, o patys 
taurieji vyrai, branginę garbingą savo vardą, virto niekšais, ir 
net vaikai tomis dienomis girti šlaistėsi miesto gatvėmis, nors 
actekams tai buvo klaikus vaizdas. 

Montesuma paliko Čapultepeką ir su visu savo dvaru persikėlė 
į rūmus plačioje aikštėje priešais didįjį teokalį. Tie rūmai buvo 
tikras miestas viduj miesto. Naktimis po jų stogu miegodavo 
daugiau kaip tūkstantis žmonių, jau nekalbant apie visokius nykš- 
tukus ir apsigimėlius, apie šimtus rečiausių paukščių ir laukinių 
žvėrių narvuose. Čia, šiuose rūmuose, aš kasdien puotaudavau 
su kuo norėdamas, o kai įgrisdavo puotos, apsirengdavau tvis- 
kančiais rūbais ir, lydimas pulko jaunų tarnų bei įžymių vyrų, 
eidavau į gatves, brązgindamas actekų liutnia (šiek tiek buvau 
pramokęs skambinti tuo nepakenčiamu instrumentu). Žmonės ry- 
kaudami bėgdavo iš namų ir lenkdavosi man, vaikai apiberdavo 
mane gėlėmis, merginos šokdavo aplink, bučiuodamos man rankas 
ir kojas, ir netrukus iš paskos jau sekdavo tūkstantinė minia. Aš 
irgi šokdavau ir klykaudavau kaip nepilnaprotis, nes tomis visuo- 
tinio fanatizmo dienomis mane buvo apėmęs kažkoks keistas pa- 
mišimas. Stengiausi nustelbti baimę, norėjau užmiršti, kad esu 
pasmerktas aukojimui ir kad kiekviena diena artina prie mano 
širdies kruviną žynio peilį. 

Aš norėjau užmiršti, bet — deja! — tai buvo ne mano galioje. 
Kad ir kiek gerdavau, meskalio ir pulkės! tvaikas bematant išga- 
ruodavo man iš galvos; gėlių kvapsniai, moterų grožis ir žmonių 


! Meskalis — actekų degtinė. Pulkė—į alų panašus svaigusis gėri- 
mas iš įrūgusios agavų sunkos. 

garbinimas manęs nebejaudino, nuolat, nepaliaujamai mąsčiau 
apie savo pasmerktumą, ilgėdamasis gimtųjų namų ir tolimos my- 
limosios. Anuomet man atrodė, jog mano širdis nebeišlaikys, ir 
jeigu ne Otomės gerumas, tikriausiai būčiau pasidaręs galą. Bet 
gražioji, iškilnioji Montesumos duktė visada buvo greta manęs. 
Ji rasdavo daugybę būdų mane išblaškyti ir nuraminti, o retkar- 
čiais iš jos lūpų išsprūsdavo neaiškūs vilties žodžiai, nuo kurių 
mano gyslose tankiau pradėdavo tvinkčioti kraujas. 

Noriu priminti, jog Otomė, kai pirmą kartą ją sutikau Monte- 
sumos rūmuose, man pasirodė labai graži ir patraukli. Bet dabar, 
nors taip pat ja žavėjausi, iš baimės sudiržusioje mano širdyje 
nebuvo vietos švelniems jausmams — nei Otomei, nei kuriai kitai 
moteriai. Kai nebūdavau apsvaigęs nuo girtumo ar nuo minios 
garbinimo, visos mano mintys krypdavo į dangų: aš stengiausi 
su juo susitaikinti, o tai, iš teisybės, buvo nelengva. 

Dažnai šnekučiuodavau su Otome, pasakodamas jai apie mūsų 
tikėjimą ir kitus dalykus, kaip kadaise pasakojau Marinai, kuri 
dabar, kiek girdėjau, buvo ispanų vado Korteso meilužė ir vertėja. 
Otomė susikaupusi klausydavo, nenuleisdama nuo manęs švelnių 
akių, bet daugiau nerodydama jokių jausmų, nes tos žavingiau- 
sios moters kuklumą galėjai palyginti tiktai su jos drąsa ir grožiu. 

Taip tęsėsi iki to laiko, kol ispanai iš Čolulos išžygiavo į 
Tenočtitlaną. 

Vieną rytą sėdėjau sode su liutnia rankose. Įžymūs vyrai iš 
mano palydos ir mano mokytojai kažką gyvai kalbėjosi, pagarbiai 
stovėdami kiek atokiau. Iš tos vietos man buvo matyti kiemas, 
kur kasdien rinkdavosi imperatoriaus taryba, ir pastebėjau, kad, 
vadams pasišalinus, po kiemą ėmė zuiti Žyniai, o paskui. atėjo 
būrelis gražių merginų su keliomis vidutinio amžiaus moterimis. 

Pasirodė princas Kuautemokas ir priėjo prie manęs. Pastaruo- 
ju metu jis retai šypsodavosi, bet šiandien Kuautemokas su šypse- 
na paklausė, ar aš žinąs, kas ten dedasi. Atsakiau, jog nežinau 
ir žinoti nenoriu,— turbūt Montesuma renkąs naujas dovanas 
siųsti savo valdovams ispanams. 

— Galvok, ką kalbi, teuli! — užsidegė Kuautemokas.— Jeigu 
net būtum pasakęs tiesą, aš tave priversčiau pasigailėti savo 
žodžių ir nežiūrėčiau, kad tavyje yra Teskatlipokos dvasia! Tik 
mano meilė tave gelbsti. 

Paskui, truputį apsiraminęs, jis tarė: | 

— Deja, mano dėdės beprotybė privedė prie to, kad šitokios 
kalbos pasidarė galimos. Ak, jei aš būčiau Anahuako imperato- 
rius! Nepraeitų nė savaitė, o visų iš Čolulos žygiuojančių teulių 
galvos jau puoštų va tos šventovės bokštą! 

— Galvok, ką kalbi, prince,— pašaipiai atsakiau.— Jeigu kas 
išgirs tavo žodžius, tau teks jų pasigailėti. Bet kada nors tu 
tapsi imperatoriumi, ir tada pažiūrėsim, kaip susidorosi su teu- 
liais. Siaip ar taip, bent jau kiti pažiūrės, nes aš to nebematysiu. 
Bet kas gi ten dedasi? Gal Montesuma renka sau naujas žmonas? 

— Taip jis renka žmonas, tik ne sau. Žinok, teuli, tau ne- 
daug beliko gyventi. Todėl Montesuma kartu su žyniais jau renka 
tau busimas žmonas. 

— Man žmonas?— surikau pašokdamas.— Žmonas tam, kuris 
sužadėtas su giltine? Kas man dabar iš meilės ir vedybų! Praeis. 
savaitė, kita — ir mano tuoktuvių guolis bus aukuras. Ak, Kuau- 
temokai, tu sakeisi mane mylįs. Aš išgelbėjau tau gyvybę. Jei 
myli, išgelbėk dabar mane. Juk tu prisiekei tai padaryti. 

— Aš prisiekiau padaryti visa, ką galėsiu, ir mielai atiduo- 
čiau už tave gyvybę, teuli. Aš tesėčiau savo žodį, nes ne visi 
taip. brangina gyvybę kaip tu, mano bičiuli. Bet tau padėti vis 
vien negaliu. Tu paskirtas dievams, ir nors tūkstantį kartų aš 
numirčiau, tas nepakeistų tavo likimo. Tik dangus, jei panorės, 
gali tave išgelbėti. Todėl nusiramink, teuli, ir kai ateis laikas — 
mirk narsiai. Tavo likimas nė kiek ne blogesnis už mano ir dau- 
gelio kitų, nes mirtis mūsų visų laukia. O dabar — sudie! 

Princui pasišalinus, iš sodo nuėjau į savo menes, kur papras- 
tai priimdavau tuos, kurie ateidavo nusilenkti dievui Teskatlipo- 
kai, kaip visi mane vadino. Čia atsisėdau ant auksinio gulto ir 
netrukus paskendau tabako dūmuose. Laimė, aš buvau vienas. Be 
mano leidimo čia niekas nedrįsdavo įeiti. 

Bet po kiek laiko vyriausias mano tarnas pranešė, jog kažkas 
nori su manim pasikalbėti. Buvau visokių minčių iškamuotas 
ir, norėdamas bent kiek išsiblaškyti, linktelėjau galvą, kad sutinku. 
Tarnas išėjo, ir tuoj -pasirodė moteris, užsidengusi veidą vualiu. 
Su nuostaba į ją pažiūrėjęs, liepiau atsidengti veidą ir pasakyti, 
ko atėjusi. Moteris pakluso, ir aš išvydau princesę Otomę. 

Atsistojau nustebęs, nes šiaip princesė niekad viena pas ma- 
ne neateidavo. Todėl pagalvojau, kad atnešė kokią žinią, o gal 
atlieka kokią nors man nežinomą apeigą. 

— Prašau tavęs, sėskis,— sumišusi pratarė Otomė.— Tau ne- 
dera prieš mane stovėti. | 

— Kodėl gi?— paklausiau.— Jeigu net negerbčiau tavęs kaip 
princesės, tai vis vien nusilenkčiau prieš tavo grožį. 

— Gana tų kalbų! — nutraukė mane Otomė, mostelėjusi liau- 
na ranka.— Aš atėjau čia, o Teskatlipoka, senu papročiu, nešda- 
ma tau žinią. Jau išrinktos tos, kurios taps tavo žmonomis. Aš 
turiu tau pasakyti jų vardus. 

— Sakyk, princese Otome! 

— Tai...—ir ji išvardijo tris merginas. Žinojau, kad jos pir- 
mosios gražuolės visame krašte. 

—. Man atrodė, kad jų turi būti keturios, — šyptelėjau su kar- 
tėliu.— O gal ketvirtąją žmoną iš manęs atėmė? 

— Jos keturios, — atsakė Otomė ir vėl nutilo. 

— Tai ko tyli! — surikau.— Sakyk, kokią dar mergšę išrinko 
kaip žmoną nusikaltėliui, pasmerktam mirti ant aukuro? 

— Tau išrinko vieną aukštos kilmės merginą, turinčią kito- 
kius titulus negu sakai, o Teskatlipoka. 

Aš klausiamai į ją pažvelgiau, ir Otomė tyliai pasakė: 

— Ketvirtoji ir pirmoji iš visų — tai aš, Otomė, Montesumos 
duktė, otomių genties princesė. 

— Tu! — sušukau, krisdamas ant pagalvių, — Nejaugi tu? 

— Taip, aš. Klausyk! Mane išrinko Žyniai kaip gražiausią 
Anahuako merginą, nors aš neverta tokios garbės. Mano tėvas, 
imperatorius, įtūžęs pasakė, jog nieku gyvu jo duktė nebūsianti 
belaisvio žmona, kadangi tu pasmerktas mirti ant aukuro. Bet 
žyniai jam atsakė, jog tokiu laiku, kada dievai užsirūstinę, jis 
neturįs reikalauti išimčių savo dukteriai. ,,Argi kilmingiausia ša- 
lies moteris netinkama žmona dievui?“ — paklausė jie. Tada ma- 
no tėvas sutiko ir pasakė: tebūnie taip, kaip aš panorėsiu. O aš 
pritariu žyniams, kad šioje ašarų pakalnėje pati išdidžiausia mo- 
teris privalo nuolankiai nusižeminti ir tapti žmona belaisvio ver- 
go, pavadinto dievu ir pasmerkto aukojimui. Taip aš, princesė 
Otomė, sutikau būti tavo žmona, o Teskatlipoka! Bet jeigu tuomet 
būčiau žinojusi tai, ką dabar regiu tavo akyse, tikriausiai ne- 
būčiau sutikusi. Taip nusižemindama, aš tikėjausi nors akimir- 
kai pelnyti meilę, o paskui šalia tavęs numirti ant aukuro, nes 
mano tautos paprotys, jei panorėsiu, duoda man tokią teisę. Bet 
dabar matau —tu manim nepatenkintas. Trauktis jau per vėlu, 
bet gali nebijoti. Tu turėsi daugiau žmonų, o aš tavęs netrukdy- 
siu. Aš pasakiau viską, ką reikėjo pasakyti. Ar galiu dabar išeiti? 
Iškilmingos sutuoktuvės paskirtos po dvylikos dienų, o Teskatlipo- 
ka! 

Pakilęs nuo gulto, paėmiau Otomę už rankos ir prabilau: 

— Dėkoju tau už kilnią širdį! Jeigu ne judu su Kuautemoku, 
jeigu ne jūsų rūpestis ir gerumas, aš turbūt jau seniai būčiau 
žuvęs. Bet tu nori mane raminti iki paskutinės akimirkos, net nu- 
sprendei kartu su manim mirti, jei tik gerai tave supratau. O 
kodėl, sakyk man, Otome? Mūsų šalyje moteris turi pamilti vyrą 
nepaprasta meile, kad ryžtųsi su juo gulti ant tokio gulto, kuris 
manęs laukia tenai ant piramidės. Aš negaliu patikėti, kad tu, 

verta bet kokio valdovo, atiduotum savo širdį niekingam vergui! 
Kaip man išsiaiškinti tavo žodžius, princese Otome? 

— Ieškok atsakymo savo širdyje,— sušnibždėjo ji, ir jos ran- 
ka suvirpėjo mano rankoje. 
„ Pažvelgiau į Otomę: ji buvo žavinga! Pagalvojau apie jos 
atsidavimą, apie pasiaukojimą, — ji nepabūgo net baisiausios mir- 
ties, ir mano širdį užplūdo didis švelnumas, meilės pranašas. Bet 
ir tuo momentu akyse man pasirodė tėviškės sodas ir anglė mer- 
gaitė, su kuria atsisveikinau po Ditčingemo buku, ir aš prisimi- 
niau, kokią priesaiką tuomet vienas kitam davėm. Aš žinojau, kad 
toji mergaitė gyva ir man ištikima. Ir pagalvojau: kol esu gyvas, 
turiu saugoti jai ištikimybę, bent jau širdyje. Man, teks vesti tas 
indėnes, ir vesiu, bet jeigu nors kartą pasakysiu Otomei, kad ją 
myliu, tai sulaužysiu priesaiką. Tačiau Otomei reikia meilės, su 
kitkuo ji nesutiks. Ir nors labai buvau susijaudinęs, kad ir kokia 
didelė buvo pagunda, nepasakiau tų žodžių, kurių ji laukė. 

— Sėsk, Otome,— tariau jai.— Sėsk ir išklausyk manęs. Ar 
matai šitą auksinį žiedą? 

Aš nusimoviau nuo piršto Lilės žiedą ir parodžiau jai: 

— Ar matai įrašą žiedo viduje? 

Otomė linktelėjo galvą, bet nepratarė nė žodžio. Jos akyse 
išvydau baimę. 

— Aš tau perskaitysiu šitą įrašą, Otome,— pasakiau ir išver- 
čiau į actekų kalbą graudų dvieilį: 


Nors toli tu, 
Sirdy mes kartu. 


Tik tuomet Otomė prašneko. 

— Ką reiškia šitas įrašas? — paklausė ji.— Juk aš, teuli, su- 
prantu tik mūsų vaizdaraštį. 

— Jis reiškia, Otome, kad tolimoje šalyje, iš kur aš atvykau, 
gyvena viena mergina. Ji myli mane, o aš myliu ją. 

— Tai ji tavo žmona? 

— Ne, Otome, ji man ne žmona, bet ji man pažadėta. 

— Ji tau pažadėta, — liūdnai pakartojo Otomė.— Vadinasi, taip 
pat kaip ir aš. Čia mudvi lygios, teuli. Skirtumas tik toks, kad ją 
tu myli, o manęs — ne. Ar tai norėjai man pasakyti? Jei taip, 
nebereikia daugiau žodžių — aš viską supratau. Bet jeigu aš ta- 
vęs netekau, tai ir ji neteks. Tarp tavęs ir tavo mylimosios rita 
bangas didi bedugnė jūra, tarp jūsų stovi aukuras ir viską nai- 
kinanti mirtis. O dabar leisk man išeiti, teuli. Aš turiu tapti tavo 
žmona, tai jau neišvengiama, bet per daug tau neįkyrėsiu, ir vis- 
kas greit baigsis. Tu iškeliausi į Zvaigždžių Namus, o aš melsiuos, 

kad rastum tenai, ko ieškai. Visus tuos mėnesius aš stengiausi 
įkvėpti tau viltį, rasti išeitį, ir man jau rodėsi, kad būsiu ją ra- 
dusi. Bet apsirikau, ir dabar viskas baigta. Jei tu iš širdies būtum 
pasakęs, kad mane myli, mums abiem būtų buvę daug geriau; 
jei pasakysi tai prieš pat galą, mums dar gali būti gerai, tačiau 
aš tavęs to neprašau. Nereikia melo! Aš išeinu, teuli, bet išeida- 
ma noriu tau pasakyti: dabar tave dar labiau gerbiu, kad išdrį- 
sai man, Montesumos dukteriai, pasakyti visą tiesą, kai pame- 
luoti buvo taip lengva ir kur kas saugiau. Toji moteris už jūrų 
turi būti tau dėkinga. Aš jai nelinkiu nieko blogo, tačiau tarp 
manęs ir jos nuo šiol bus žūtbūtinė neapykanta. Mudvi esame 
svetimos ir liksime svetimos, bet ji buvo prisilietusi prie tavo ran- 
kos lygiai taip, kaip aš liečiu ją dabar; tu mus sujungei ir pada- 
rei mus priešais. Sudie, mano būsimasis vyre! Daugiau mes ne- 
besusitiksime iki tos dienos, kada „mergšė“ bus atiduota kaip 
žmona „nusikaltėliui“. Tu pats taip sakei, teuli! 

Sulig tais žodžiais Otomė atsistojo, apsigobė galvą ir lėtai 
išėjo iš menės, palikdama mane be galo sumišusį. Tiktai kvai- 
lys galėjo atstumti tos moterų karalienės meilę, ir dabar, kai 
taip pasielgiau, mane graužė gailestis. Aš klausiau save: ar 
galėtų Lilė nužengti nuo tokios didybės aukštumos, nusimesti 
purpurinę imperatorišką mantiją ir gulti šalia manęs ant kru- 
vino aukuro? Turbūt ne, kadangi šitokio laukinio pasiaukojimo 
mūsų pasaulio moterys nežino. Tik Saulės dukros myli taip beato: 
dairiškai ir taip pat beatodairiškai neapkenčia. Joms nereikia žynių 
meilės ryšiams pašventinti, bet jeigu tie ryšiai joms taps nepa- 
kenčiami, jų nesulaikys jokios mintys apie pareigą. Troškimas, 
jausmas — vienintelis jų įstatymas, ir jos aklai jo klauso. Norė- 
damos patenkinti savo aistrą, jos pasiryžusios viskam, net mir- 
čiai, net visiškai savimaršai. 


XIX 
KETURIOS DEIVĖS 


Praslinko dar kiek laiko, ir pagaliau atėjo ta. diena, kai Kor- 
tesas su savo užkariautojais įžengė į Tenočtitlaną. Neaprašinėsiu 
visko, ką darė ispanai mieste, nes tai istoriko darbas, o aš pasa- 
koju tik savo istoriją. Todėl kalbėsiu tik apie tai, kas susiję su 
manim pačiu. 

Man neteko matyti Korteso susitikimo:su Montesuma. Tik ma- 
čiau, kaip imperatorius apsirengė pačiais puikiausiais rūbais ir 

išvyko, lydimas įžymiausių vyrų, tartum Saliamonas spindintis 
visa savo šlovės didybe. Bet manau, jog nė vienas vergas, varo- 
mas prie aukuro, nebuvo toks nelaimingas kaip Montesuma tą 
nelemtą dieną. Beprotybė į; pražudė, ir jis pats turbūt suprato 
einąs pasitikti savo likimo. 

Vėliau, jau vakarop, vėl išvydau imperatorių: sėdėdamas auk- 
siniame palankine, jis vyko į savo tėvo Achajakatlio pastatytus 
rūmus, kurie buvo už penketo šimtų žingsnių nuo paties Monte- 
sumos rūmų, kaip tik priešais, į vakarus nuo didžiosios švento- 
vės. Tuoj po to pasigirdo minios šūksmai, arklių žvengimas, gink- 
uotų kareivių balsai, ir iš savo menės pamačiau ispanus, žygiuo- 
jančius centrine gatve. Širdis man džiaugsmingai ėmė plakti: 
juk tai buvo krikščionys! 

Priešaky ant žirgo jojo ispanų vadas Kortesas prabangiais 
šarvais, vidutinio ūgio kilnios išvaizdos vyras mąsliomis, bet 
viską; pastebinčiomis akimis. Paskui jį, kai kurie raiti, o daugiau- 
sia pėsti žygiavo nedidelės jo armijos kareiviai. Ispaniškai šne- 
kėdamiesi, užkariautojai nustebę įžūliai dairėsi aplink. Jų: buvo tik 
pulkelis nurudusių nuo saulės, sužeistų mūšiuose ir apsikarsčiu- 
sių kone vienais skarmalais. Žiūrėdamas į tuos žmones, daugiau- 
sia net menkai ginkluotus, aš galėjau tik žavėtis nepaprasta 
jų drąsa, kuri praskynė jiems kelią pro tūkstantinius priešų pul- 
kus ir, nepaisant ligų bei nuolatinių susirėmimų, atvedė iki pat 
Montesumos imperijos širdies. 

Greta Korteso, nusitvėrusi už jo balnakilpės, ėjo graži in- 
dėnė baltais rubais, su gėlių vainiku. Eidama pro rūmus, ji 
pasuko galvą —ir aš tuoj ją pažinau: tai buvo mano draugė 
Marina. Ji atnešė savo šaliai daugybę nelaimių, bet, matyt, vis 
vien buvo laiminga, sušildyta šlovės ir savo valdovo meilės. 

Kol ispanai žygiavo pro šalį, aš su neaiškia ir pikta viltimi 
akylai stebėjau jų veidus. Žinoma, mirtis galėjo būti amžinai 
mus išskyrusi, bet vis dėlto buvau beveik tikras, kad tarp už- 
kariautojų pamatysiu savo priešą. Kažkoks instinktas man sakė, 
jog jis gyvas, ir aš žinojau: pirmai progai pasitaikius, de Garsija 
prisidės prie šio Žygio — kraujo kvapas, aukso skambesys ir plė- 
šikavimas turi primasinti žiaurią jo širdį. Tačiau tarp tų, kurie 
tądien įžengė į Tenočtitlaną, jo nemačiau nei gyvo, nei mirusio. 

Naktį susitikau su Kuautemoku ir paklausiau, kaip einasi. 


— Gerai vanagui, įsibrovusiam į balandžio lizdą,— su kar- 
čia pašaipa atsakė princas,— tačiau balandžiui visiškai blogai. 
Dabar mano dėdė Montesuma ten burkuoja,— princas parodė 
į Achajakatlio rūmus,— o drauge su juo burkuoja ispanų vadas. 

Bet saldžiame jo burkavime aš girdžiu vanagą. Netrukus Te- 
nočtitlane pamatysime baisių dalykų! 

Jis sakė teisybę. Po savaitės ispanai Montesumą išdavikiškai 
pagrobė į nelaisvę. Imperatorių jie laikė jiems paskirtuose Acha- 
jakatlio rūmuose, ir kareiviai dieną naktį jį saugojo. 

Toliau įvykiai sekė vienas po kito. Pakrantės genčių vadai 
pakėlė maištą) ir užmušė keletą ispanų. Korteso prikalbėtas, Mon-- 
tesuma juos pasikvietė į Tenočtitlaną, o kai jie atvyko, ispanai 
nepaklusniuosius sudegino gyvus rūmų aikštėje. Bet tai dar ne 
viskas. Patį Montesumą, surakintą grandinėmis, privertė daly- 
vauti toje egzekucijoje. Actekų imperatorius smuko taip žemai 
jog jam uždėjo pančius lyg kokiam, nusikaltėliui. Tuoj po to paže- 
minimo Montesuma prisiekė ištikimybę Ispanijos karaliui, netru- 
kus apgaulingai priviliojo ir atidavė ispanams į rankas Kokama- 
ciną, Teskoko valdovą, kuris buvo sumanęs grobikus užpulti. 
Paskui Montesuma įteikė ispanams visą savo auksą ir visus im- 
perijos lobius, vertus daugelio šimtų tūkstančių angliškų svarų. 
Ir actekai visa tai! kentė, nes jie buvo sukrėsti ir senu papratimu 
tebeklausė belaisvio imperatoriaus įsakymų. 

Bet kai Montesuma leido ispanams vienoje didžiosios pira- 
midės šventykloje laikyti pamaldas, žmonės pasipiktinę pradėjo 
murmėti, tūkstančius actekų apėmė nebylus įniršis. Jis buvo jau- 
čiamas visur, jį galėjai išgirsti kiekviename žodyje, ir jo balsas 
buvo panašus į tolimą šėlstančio vandenyno šniokštimą. Debesys 
tvenkėsi. Audra galėjo prapliupti kiekvienu momentu. 

O mano gyvenimas tekėjo sena vaga, tik dabar man nebe- 
buvo leidžiama išeiti iš rūmų, kad kokiu nors būdu nesusižino- 
čiau su ispanais, nors tie visai nenumanė, jog actekai yra sučiupę 
ir pasmerkę aukojimui baltąjį žmogų. Be to, aš tomis dienomis 
beveik nesimačiau su princese Otome. Po keisto mūsų pasikal- 
bėjimo apie meilę pirmoji iš paskirtų man nuotakų pradėjo ma- 
nęs vengti, o kai mudu vis dėlto susitikdavome prie stalo arba 
sode, ji kalbėdavo tik apie bendriausius dalykus ir apie valstybės 
reikalus. Taip tęsėsi iki mūsų sutuoktuvių. Atsimenu, jos įvyko 
prieš tą dieną, kai baisiai žuvo šeši šimtai įžymiausių actekų, su- 
sirinkusių į iškilmes Uicilopočtlio garbei. | 

Vestuvių dieną man buvo teikiama didžiausia pagarba, kaip 
tikram dievui. Aukščiausi miesto didžiūnai ėjo man nusilenkti 
ir rūkė mane smilkalais, o man nuo tų kvapų galiausiai pasidarė 
bloga. 

Nors šalis buvo nelaimės prislėgta, žyniai ir toliau griežtai 
vykdė visas apeigas, ir jų žiaurumas nė kiek nesumažėjo. Daug 
vilčių buvo dedama į mane. Žmonės tikėjo, kad mane paaukoję 

nukreips nuo savęs dievų rūstybę, nes jų akyse aš buvau teulis. 

Saulei leidžiantis, mano garbei buvo suruošta prašmatni puo- 
ta, užtrukusi daugiau kaip dvi valandas. Jai pasibaigus visi atsi- 
stojo ir choru pradėjo mane garbinti: 

— Šlovė tau, o Teskatlipoka! Būk laimingas čia, žemėje, ir 
būki laimingas ten, Saulės Buveinėje! Kai ten nueisi, prisimink 
mus! Prisimink, kad mes tave garbinome, prisimink, kad atida- 
vėme tau visa, kas geriausia, ir atleisk mums nuodėmes. Šlovė 
tau, o Teskatlipoka! 

Paskui priekin išėjo du įžymūs vadai ir užžiebę deglus nuvedė 
mane į puikią menę, kurioje dar nė karto nebuvau buvęs. Čia jie 
apdengė mane dar puošnesniais rūbais iš ploniausios medvilnės, 
išsiuvinėtais tviskančiomis kolibrių plunksnomis. Ant galvos už- 
dėjo gėlių vainiką, ant kaklo užkabino smaragdų vėrinį, o ant 
riešų užmovė apyrankes, papuoštas neregėto dydžio brangakme- 
niais. Su tokiu apdaru, labiau tinkančiu kokiai nors gražuolei, 
aš jaučiausi kaip nelaimingiausias dabišius. 

Kai mane aprengė, visi deglai staiga užgeso ir akimirką įsi- 
viešpatavo tyla. Paskui iš tolo pasigirdo artėjantys moterų bal- 
sai: merginos dainavo vestuvinę dainą, savotiškai labai gražią, 
tačiau man sunku ją aprašyti. 

Daina pasibaigė. Tamsoje dabar tebuvo girdėti rūbų šlamėji- 
mas ir tylus kuždesys. Bet pagaliau iš tamsos suskambėjo vyriš- 
kas balsas: 

— Jūs čia, dangaus išrinktosios? 

— Mes čia,— atsiliepė moteriškas balsas. Man pasirodė, kad 
tai buvo Otomė. | 

— O Anahuako mergelės! — vėl prašneko tamsoje nemato- 
mas vyras.— O Teskatlipoka, visų dievų dieve! Klausykit manęs! 
Jums, mergelės, suteikta didelė garbė. Dangus jus apdovanojo 
keturių didžiųjų deivių kilmingumu, dorybėmis ir grožiu, ir dan- 
gus jus išrinko kaip palydoves didžiajam dievui, jūsų sutvėrė- 
jui ir valdovui, kuris teikėsi trumpam laikui mus aplankyti, o 
netrukus vėl grįš į savo namus, į Saulės Buveinę. Tad būkite 
vertos šios garbės! Stenkitės jam įtikti ir prisigerinti, kad jis 
maloningai priimtų jūsų mylavimus, o kai ateis laikas grįžti į 
dausas, kad nusineštų gražų atminimą ir kuo geriausias mintis 
apie jūsų tautą. Siame gyvenime jums neilgai teks su juo būti, 
nes jo dvasia, tarytum paukštis narvelyje, jau tiesia sparnus, 
jau greit ištrūks iš kūno varžtų, ir mus paliks. Nebetoli ta diena, 
kai jis vėl atgaus laisvę! Jei norėsite, vienai iš jūsų bus leista 
su juo keliauti į šviesius jo namus ir drauge įžengti į Saulės 
Buveinę. Bet aš sakau jums visoms, ar eisite paskui jį, ar liksite 

čia jo raudoti iki savo dienų galo,— mylėkite jį ir pataikaukite 
jam, būkite švelnios ir malonios, kitaip jūsų laukia.bausmė ir 
šiame, ir aname gyvenime, kitaip dangaus rūstybė prislėgs jus 
ir visą mūsų tautą. O tavęs, Teskatlipoka, mes prašome priimti 
šias mergeles, turinčias savo dangiškųjų globėjų deivių vardus 
ir dorybes, kadangi jos kilmingesnės ir gražesnės už visas Ana- 
huako merginas, o viena yra mūsų imperatoriaus duktė. Žinoma, 
jos visos netobulos, nes tikras tobulumas gali būti vien tavo 
dangiškoje karalystėje. Čia nėra tobulų moterų, jos tik šešėliai, 
tik įsikūnijimas šviesiųjų deivių, tavo tikrųjų žmonų. Betgi mes 
atiduodame tau kas geriausia, nes nieko kito neturime. Ir tiki- 
mės, jogei mus palikęs blogai negalvosi apie šios šalies moteris 
ir laiminsi jas iš aukštybių, „kadangi tau liks malonūs. atsimini- 
mai apie tas, kurios. žemėje buvo pavadintos tavo žmonomis. 

Balsas nutilo, paskui vėl prašneko: 

— Moterys, visų dievų vardais ir jūsų pačių dieviškaisiais 
vardais — Choči, Chilo, Atla, Klichto! — sujungiu jus su mūsų 
kūrėju Teskatlipoka visam laikui, kol jis bus žemėje! Įsikūnijęs 
dievas, jūsų sutvėrėjas, ima jus už žmonas! Tebūnie užbaigtos 
apeigos, ir tebūnie laiminga jūsų santuoka. Bet žinokite — jūsų 
džiaugsmas ne amžinas! Dabar pažiūrėkite, kas laukia ateityje! 

Vos nuskambėjo šie žodžiai, kitame menės gale užsidegė. dau- 
gybė deglų ir apšvietė siaubingą sceną. Ten ant aukuro gulėjo 
žmogus. Iki šiol nežinau, kas ten buvo — ar gyvas žmogus, ar 
vaškinė figūra,— bet jis buvo arba išdažytas, arba nulipdytas iš 
vaško, nes jo oda atrodė šviesi kaip ir mano. Penki žyniai laikė 
jį už rankų, už kojų; ir už galvos, o šeštas stovėjo šalia jo, abiem 
rankom sugniaužęs obsidiano peilį. Žynys užsimojo peiliu, ir kai 
peilis žybtelėjo smigdamas žemyn, visi deglai staiga užgeso. Pa- 
sigirdo duslus smūgis, tamsoje kažkas gailiai suvaitojo, ir viskas 
nutilo. 

Bet tuoj nuotakos vėl užtraukė vestuvinę dainą, tačiau po 
to, ką prieš akimirką mačiau ir girdėjau, net ši keista, laukinė ir 
švelni melodija nebegalėjo manęs sujaudinti. 

Jos dainavo tamsoje kaskart vis garsiau, kol viename kam- 
pe įsižiebė vienas deglas, paskui antras, dar ir dar, bet aš nepa- 
stebėjau, kas juos uždegė. Pagaliau visa menė buvo skaisčiai 


! Choči— turbūt Chočikecalė, arba Socikecalė,—,gėlės lapelis“, gėlių dei- 
vė, Chilo— Chilonena, arba Šilonena,—, jaunų kukurūzų motina“, Atla— 
matyt, Tlasolteotlė —,purvo deivė“, žemės motina. Paskutinio vardo — Klic h- 
to — prasmė neaiški, kadangi autoriaus transkripcija sutrumpinta ir labai ne- 
tiksli. 

nušviesta. Altorius, auka, žyniai — viskas dingo. Mes likome vie- 
ni — aš ir keturios žmonos. 

Tai buvo aukštos, gražios merginos, apsirengusios baltais nuo- 
takų rūbais, papuoštais gėlėmis ir brangakmeniais. Kaktoje kiek- 
vienai buvo nupieštas vienos iš keturių deivių simbolis, ir Otomė, 
už visas iškilnesnė ir gražesnė, išties atrodė lyg tikra deivė. Viena 
po kitos jos ėjo -prie manęs, su šypsena klaupėsi ir, bučiuodamos 
man rankas, sakė: 

— Aš išrinkta laikinai tavo žmona, o Teskatlipoka. Aš esu 
laimingiausia iš visų žmonų. Tepadaro gerieji dievai taip, kad 
tau patikčiau ir kad tu mane taip pamiltum, kaip aš tave gar- 
binu! 

Ištarusi šiuos žodžius, mergina traukėsi į šalį tiek, kad ne- 
girdėtų, ką sakys kita. 

Paskutinė priėjo Otomė. Ji atsiklaupė, pasakė šventąją for- 
mulę, o paskui negarsiaij pridūrė: 

— Aš kalbėjau su tavim, kaip nuotaka ir deivė turi kalbėti 
su savo vyru ir dievu Teskatlipoka. O dabar, teuli, kalbu su ta- 
vim kaip moteris su vyriškiu. Tu manęs nemyli, ir jeigu leisi, 
sutarkim nebūti vyras ir žmona, nors kiti mus ir sujungė. O dėl 
jų nesirūpink,— jos yra mano draugės ir manęs neišduos. 

— Kaip nori, Otome,— trumpai atsakiau. 

— Dėkoju tau už gerumą, teuli,— liūdnai šypsodamasi su- 
šnibždėjo Otomė, dar kartą man nusilenkė ir nuėjo — tokia didin- 
ga ir žavi, jog man vėl sugniaužė širdį kaip iš meilės. 

Nuo tos nakties iki baisios aukojimo valandos mudu su prin- 
cese Otome nė karto nepasibučiavome ir nepasikeitėme nė vienu 
švelnesniu žodžiu. Tačiau mūsų prisirišimas ir draugystė diena 
iš. dienos vis stiprėjo. Mes dažnai šnekučiuodavome, ir aš kiek 
galėdamas stengiausi palenkti Otomės širdį į tikrąjį tikėjimą. 
Bet tai buvo nelengva. Princesė Otomė, kaip ir jos tėvas Mon- 
tesuma, garbino savo tautos dievus, nors ir neapkentė Žynių. 
Žmonių aukojimas, jeigu tik aukos nebūdavo priešai, kėlė jai 
pasipiktinimą. Ji sakydavo, kad visa tai žynių sugalvota ir kad 
seniau dievams ant altorių būdavo ne žmonės guldomi, o deda- 
mos gėlės. 

Taigi diena iš dienos mūsų draugystė ir prisirišimas vis stip- 
rėjo, ir galop, pats nežinau kaip, aš pamilau Otomę labiau už 
viską pasaulyje, išskyrus Lilę. 

O kitos. trys merginos, nors labai :geros širdies ir malonios, 
greit man įgriso. Bet aš ir toliau kiauras naktis su jomis puota- 
vau ir lėbavau, nes jeigu būtų paaiškėję, kad jos, nesugebėjo man 

įtikti, joms būtų grėsusi gėdinga mirtis. Be to, aš stengiausi 
savo baimę paskandinti vyne ir smagumuose, kadangi mano die- 
nos buvo suskaitytos ir neišvengiamai artėjo baisus galas. 


Rytojaus dieną po mano vedybų buvo gėdingai išžudyta šeši 
šimtai actekų didžiūnų. Tai padaryti įsakė idalgas Alvaradas, 
tuo metu vadovavęs ispanams. Pats Kortesas tada buvo išvykęs 
į pajūrį ir kovojo su Narvaesu, kurį prieš Kortesą pasiuntė senas 
jo priešas, Kubos gubernatorius Velaskesas. 

Tądien turėjo įvykti iškilmės dievo Uicilopočtlio garbei, iš- 
kilmės su aukojimu, dainomis ir šokiais didžiajame šventovės 
kieme, aplink kurį ėjo siena su iškaltomis besirangančiomis gy- 
vatėmis. Princas Kuautemokas, eidamas į šventovę, nusprendė 
tą rytą pirmiau aplankyti mane. 

Pamatęs jį puošniai apsirengusį, paklausiau, ar tik neketina 
dalyvauti iškilmėse. 

— Taip,— atsakė princas.— O kam tu klausi? 
 — Tavim dėtas, aš ten neičiau. Sakyk, Kuautemokai, ar šo- 
kėjai turės ginklus? 

— Ne, paprotys neleidžia. 

— Vadinasi, jie bus beginkliai, Kuautemokai, tie kilmingi 
actekai, šalies žiedas. Jie beginkliai šoks tarp uždarų sienų, o 
ginkluoti teuliai į juos žiūrės. Dabar sakyk man, prince, kas iš- 
tiks tuos visus įžymius šokėjus, jeigu teuliai pradės ieškoti prie- 
kabių? 

— Nežinau, kodėl tu taip kalbi. Esu tikras, jog baltieji žmo- 
nės negali būti bailūs ir niekšiški žudikai, tačiau aš paklausysiu 
tavo patarimo. Iškilmės vis vien prasidės,— matai, visi jau susi- 
rinkę,— bet aš ten neisiu. 

— Tu išmintingas, Kuautemokai,— pasakiau.— Tu visada bu- 
vai išmintingas, aš tai žinojau! 

Po kiek laiko Otomė, Kuautemokas ir aš išėjome į sodą ir 
užlipome ant nedidelės piramidės, miniatiūrinio teokalio, kurį 
buvo pastatydinęs Montesuma, kad galėtų iš viršaus stebėti pre- 
kyvietę ir šventovių kiemus. Iš čia gerai buvo matyti, kaip su 
muzika ir dainomis šoka actekai. Skaisčių saulės spindulių nu- 
tviekstos plunksninės jų skraistės žibėjo ir mirguliavo kaip bran- 
gakmeniai. Koks džiugus tai buvo reginys! Ir argi galėjo kas 
numanyti, kuo viskas baigsis? 

Tarp; šokėjų stoviniavo būreliai šarvuotų ispanų, apsiginklavu- 
sių kalavijais, ir arkebuzomis. Netrukus pastebėjau, kad jie pama- 
žėliais išėjo iš indėnų minios ir lyg bitės ėmė spiestis prie įėji- 
mų ir kitose vietose palei Gyvačių sieną. 

— Ką tai galėtų reikšti?— paklausiau Kuautemoką ir tą pa- 
čią akimirką išvydau, kaip vienas ispanas mostelėjo viršum gal- 
vos balta skepeta. | 

Dar nespėjus baltai skepetai nusileisti, visą šventovės kiemą 
aptraukė dūmai ir tuoj pat pasigirdo arkebuzų salvės trenksmas. 
Nukauti ir sužeisti actekai nuklojo visą kiemą, bet didžioji dau- 
guma beginklių šokėjų tebestovėjo vidury, susimetę į krūvą lyg 
išgąsdintų avių banda, iš siaubo netekę žado. Tuomet ispanai 
išsitraukė iš makščių kalavijus ir, šūkaudami savo šventųjų glo- 
bėjų vardus, kaip jie visada daro, kai griebiasi kokios nors niek- 
šybės, užpuolė beginklius actekus ir ėmė juos žudyti. Vieni buvo 
sukapoti vietoje, kiti šaukdami bandė pabėgti, tačiau ištrūkti nė 
vienam nepavyko, nes išėjimai buvo saugomi, o sienos — per aukš- 
tos, neperlipsi. Ispanai — tenubaudžia juos visaregis Dievas! — iš- 
žudė visus iki vieno. Jie greit susidorojo! Nepraslinko nė dešimt 
minučių, ir ore supleveno balta skepeta, ir šeši šimtai actekų, 
negyvų arba mirštančių, jau gulėjo ant akmeninių kiemo plytų; 
ispanai, pergalingai rykaudami, plėšė nuo nukautųjų brangius 
papuošalus. 

Aš atsigręžiau į princą: 

— Atrodo, būsi gerai padaręs, kad nėjai į tas linksmas iškil- 
mes, mano bičiuli Kuautemokai. 

Kuautemokas nieko neatsakė. Jis stovėjo tylėdamas ir ne- 
atitraukdamas akių žiūrėjo į nužudytuosius ir į žudikus. Tiktai 
Otomė su karčia šypsena pasakė: 

— Jūs, krikščionys, geri žmonės! Tai šitaip mums atsidėkojate 
už svetingumą. Tikiuosi, kad mano tėvas Montesuma dabar gali 
būti savo svečiais visiškai patenkintas. Ak, jei aš būčiau jo vie- 
toje, tie visi žmonės jau gulėtų ant aukurų! Tu man sakei, kad 
mūsų dievai — velniai. O kas tada tie žmogžudžiai, garbinantys 
tavo dievą? 

Bet pagaliau prabilo Kuautemokas: 

— Mums belieka tik kerštas! Montesuma pavirto moterimi. 
Man jis miręs. Ir jei reikės, aš pats jį nužudysiu savo rankomis! 
Bet Anahuake dar liko du vyrai: mano dėdė Kuitlahuakas ir aš. 
Gana! Einu telkti kariuomenės! 

Ir Kuautemokas išėjo. 

Kiaurą naktį miestas ūžė kaip širšių lizdas, o ryto metą pre- 
kyvietę ir visas gatves, kiek tik akys aprėpia, užplūdo dešimtys 
tūkstančių ginkluotų karių. Banga, po bangos jie veržėsi į Acha- 
jakatlio rūmus ir tarytum bangos, dūžtančios į uolą, nuo ispanų 
šūvių ritosi atgal. Tris kartus actekai puolė ir tris kartus trau- 
kėsi. Prieš ketvirtąjį šturmą ant sienos pasirodė Montesuma, tas 

bailus sumoteriškėjęs monarchas. Jis maldavo Žmones išsiskirs- 
tyti, kitaip jam pačiam gresianti pražūtis, ir actekai dar taip 
nuolankiai klausė šventos imperatoriaus valdžios, jog liovėsi puo- 
lę. 

Tačiau skirstytis niekas nė nemanė. Kadangi Montesuma už- 
draudė ispanus žudyti, buvo nutarta juos numarinti badu, ir 
nuo to laiko prasidėjo aklina rūmų blokada. 

Pirmosiose kautynėse žuvo šimtai actekų karių, bet apgultieji 
turėjo žymesnių, nuostolių. Actekai paėmė į nelaisvę kelis ispanus 
ir daugybę jų sąjungininkų tlaskalanų. Nelaimingieji. belaisviai. 
buvo tuoj pat užtempti ant didžiojo teokalio ir.priešais šventovę 
paaukoti jų. draugų akivaizdoje. i 

Po keleto dienų į Tenočtitlaną su pastiprinimu grįžo Korte- 
sas. Jis sumušė savo varžovą, ir daugelis Narvaeso kareivių pri- 
sidėjo. prie nugalėtojo. Tarp jų buvo vienas Žmogus, kurį aš per- 
nelyg gerai pažinojau. 

Nežinau, kodėl Kortesui niekas netrukdė susijungti su savo 
bendražygiais Achajakatlio rūmuose. Kitą dieną jis įsakė paleisti 
Montesumos brolį Kuitlahuaką, Palapano valdovą, tikėdamasis, 
kad šis nuramins žmones. Tačiau Kuitlahuakas nebuvo bailys. 
Vos atsidūręs už savo kalėjimo sienų, jis tuoj sušaukė tarybą, 
kuriai iki tol vadovavo Kuautemokas. Taryba nusprendė kovoti 
iki galo. Montesuma buvo paskelbtas išdaviku, pražudžiusiu šalį 
per savo bailumą. Ir kautynės prasidėjo iš naujo. 

Jeigu taip būtų buvę nuspręsta bent pora mėnesių anksčiau, 
Tenočtitlane jau nebūtų likę nė vieno gyvo ispano. Žinoma, Kor- 
teso numylėtinė Marina savo gudrumu nemažai prisidėjo prie jo 
laimėjimų, bet didžiausias Anahuako imperijos ir savo paties žlu- 
gimo kaltininkas vis dėlto buvo Montesuma. 


XX 
OTOMĖS PATARIMAS 


Sugrįžus Kortesui į Tenočtitlaną, rytojaus dieną, kokia valan- 
da prieš aušrą, mane iš slogaus miego pažadino skardūs dau- 
gybės karių šiūkavimai, birbynių garsai ir būgnų dundesys. Aš 
skubiai užkopiau į stebėjimo postą ant mažosios piramidės. Ne- 
trukus čia atėjo ir Otomė. 

Apačioje buvo susirinkę visi mūsų miesto gyventojai. Visur, 
kur tik pažvelgsi, soduose, prekyvietėse, visose gatvėse knibž- 
dėjo tūkstančiai ir dešimtys tūkstančių žmonių. Vieni buvo gink- 

luoti mėtyklėmis, kiti — lankais ir strėlėmis, treti — ietimis su 
variniais antgaliais ir vėzdais, nusagstytais aštriomis obsidiano 
skeveldromis. Vargingiausiems miestelėnams ginklus atstojo ug- 
nyje apdegintos kuokos. Kilmingieji kariai buvo auksiniais šar- 
vais ir plunksnų skraistėm, o galvas saugojo išdažyti mediniai 
šalmai su plaukų kuokštais viršuje, vaizduojantys vilkų, gyvačių 
arba pumų snukius; vargingieji vilkėjo eskaupiliais — šarvais iš 
dygsniuotos medvilnės, bet dauguma karių buvo visai pliki, tik su 
jo teokalio pakopų buvo sulipę karių būriai, pasirengę mėtomai- 
siais sviediniais iš viršaus apiberti priešų užimtus rūmus. Keistas 
ir neužmirštamas buvo tas reginys, žiūrint į miestą, nušviestą 
rausvų saulėtekio žarų. 

Pagaliau pirmieji saulės spinduliai plykstelėjo viršum šven- 
tovių stogų ir rūmų sienų, vienoje pusėje nutvieksdami įvairiomis 
varsomis mirgančias plunksnas ir ištisą iečių mišką, o kitoje — 
ryškias ispanų kovos vėliavas ir žibančius kareivių šarvus. Ispa- 
nai bruzdėjo už savo įtvirtinimų, karštai ruošdamiesi gynybai. 

Vos patekėjo saulė, žynys ėmė skardžiai pūsti ragą, o ispanų 
stovykloje tarsi atsiliepdamas neramiai sugaudė trimitas. Tūks- 
tančiai actekų, įnirtingai rykaudami, pradėjo puolimą. Dangų 
aptemdė strėlių spiečiai ir akmenų kruša. 

Tą pačią akimirką Achajakatlio rūmų sienas apjuosė vingiuo- 
ta ugnies ir dūmų linija. Su perkūnišku griaudesiu krikščionių 
arkebuzos ir patrankos skynė puolančius karius, lyg rudens lapus 
blaškydamos jų minias. 

Valandėlę actekai svyravo. Aplinkui aidėjo klyksmai ir dejo- 
nės. Bet staiga aš pamačiau, kaip į priekį išsiveržė Kuautemokas 
su kovos ženklu rankose, o paskui jį, suglaudę gretas, puolė jo 
kariai. Netrukus jie pasiekė rūmų sienas, ir prasidėjo šturmas. 

Actekai kovėsi įnirtingai. Keletą sykių jie bandė užlipti ant 
sienos, lyg laiptais kopdami žuvusiųjų kūnais, ir kiekvieną kartą 
nusirisdavo atgal, patyrę didelių nuostolių. 

Matydami, jog tokiu būdu įsiveržti į rūmus nepavyks, indė- 
nai ėmė daužyti sieną sunkiais rąstais, o kai išgriovę spragą 
jie nelyginant lavina siūbtelėjo vidun, ispanai juos pasitiko pa- 
trankų šūviais. Kiekviena salvė puolančiųjų būryje skynė ilgus 
kruvinus takus, išguldydama dešimtis lavonų. 

Tuomet actekai pradėjo šaudyti degančiomis strėlėmis. Jiems 
pavyko padegti išorinius medinius pastatus, tačiau patys rūmai, 
sumūryti iš akmenų, užsidegti negalėjo. 

Įnirtingos atakos tęsėsi ištisas dvylika valandų, ir tik stai- 
giai užslinkusi tamsa nutraukė kautynes. Bet kiaurą naktį mies- 

te liepsnojo daugybė deglų, girdėjosi mirštančiųjų vaitojimai ir 
moterų raudos: actekai rinko nukautuosius. 

O išaušus mūšis vėl prasidėjo. Kortesas su dauguma ispanų 
kareivių ir keliais tūkstančiais sąjungininkų tlaskalanų surengė 
išpuolį. Iš pradžių maniau, kad jis puls Montesumos rūmus, ir 
man sušvito šiokia tokia viltis išsigelbėti: tikėjausi, jog kautynių 
sąmyšyje galbūt pavyks, pabėgti. Tačiau mano apsirikta. Kortesas 
norėjo pirmiausia sudeginti aplinkinius namus, nes actekai nuo 
plokščių stogų laidė į jo kareivius strėles ir mėtė akmenis, dary- 
dami daug nuostolių, ypač tlaskalanams. Ataka buvo pašėlusiai 
drąsi ir baigėsi sėkmingai. Raitelių spaudžiami, actekai susvyra- 
vo — nuogi jų kūnai negalėjo atsilaikyti prieš ispanų plieną. Ne- 
trukus ėmė liepsnoti dešimtys namų, į padangę iškilo didžiulis 
besisukantis dūmų stulpas, tartum virstantis iš Popokatepetlio 
kraterio. 

Bet daugelis tų, kurie raiti išjojo arba pėsti išžygiavo iš Acha- 
jakatlio rūmų, tą dieną atgal nebegrįžo. Actekai puldinėjo po 
arklių kojomis ir tempė nuo balnų raitelius. Tą pačią dieną visi 
belaisviai buvo paaukoti Uicilopočtliui ant didžiojo teokalio, kad 
matytų jų draugai. Ant aukuro actekai paguldė ir vieną iš pa- 
grobtųjų arklių, kurį vargais negalais pusiau užvedė, pusiau už- 
traukė į piramidės viršų. 

Dar niekuomet nebuvo taip gausiai aukojamos aukos kaip 
tomis nepaliaujamų kautynių dienomis. Per altorius srūte sruvo 
kraujas, ausyse man skambėjo netylantys aukų klyksmai, o pra- 
keiktieji Žyniai darbavosi be atvangos, tikėdamiesi permaldauti 
savo dievus ir išprašyti pergalę prieš teulius. 

Dabar aukos buvo aukojamos net naktį, negęstančios švento- 
sios ugnies, šviesoje. O žyniai, žiūrint iš apačios, atrodė lyg kokie 
nelabieji, kankinantys vargšus nusidėjėlius pragaro liepsnose, 
kaip vaizduoja paskutinio teismo paveikslas Ditčingemo bažnyčio- 
je. Ir kas valandą iš tamsos aidėjo rūstus balsas, pranašaudamas 
ispanams visokias nelaimes ir siųsdamas prakeiksmus: 

— Ei, teuliai, Uicilopočtlis trokšta jūsų kraujo! Greitai ir 
jūs atsidursite ten, kur matėte kitus saviškius keliaujant! Narvai 
parengti, peiliai išgaląsti, geležis kankinimui įkaitinta! Ruoš- 
kitės, teuliai! Jūs galite dar daug mūsų nukauti, bet jums vis 
vien nepavyks pasprukti! | 

Mūšis nesiliovė. Kasdien actekai turėjo didžiausių nuostolių. 
Zuvo jau keli tūkstančiai karių, tačiau ispanai irgi vos besilaikė. 
Iškamuoti nuolatinių kautynių, sužaloti ir išalkę, dabar jie nė 
valandėlę neturėjo ramybės. 

Beti vieną rytą per patį šturmą ant didžiojo rūmų bokšto pasi- 
rodė pats Montesuma, apsirengęs puikiausiais rūbais, su diade- 
ma ant galvos. Priešais jį stovėjo šaukliai, laikydami rankose 
auksines lazdas, o aplinkui buvo susibūrę belaisviui imperato- 
riui patarnaujantys dvariškiai ir ispanų sargyba. 

Montesuma ištiesė priekin ranką — ir kautynės bematant nu- 
rimo. Aikštėje įsiviešpatavo mirties tyla, net sužeistieji liovėsi 
dejavę. Ir tuomet -Montesuma kreipėsi į daugiatūkstantinę minią. 
Aš buvau per toli ir jo žodžių nesupratau; man paskui jo kalbą 
atpasakojo. Imperatorius prašė savo tautą nutraukti karą, o is- 
panus vadino svečiais bei draugais ir žadėjo, kad jie patys palik- 
sią Tenočtitlaną. Bet vos jam. ištarus šiuos bailius Žodžius, jo 
valdiniai, tiek metų garbinę savo valdovą lyg Dievą, dabar baisiai 
įniršo. Minia staugte staugė. Atrodė, visi šūkčioja tik du Žodžius: 

— Bailys! Išdavikas! 

Staiga iš apačios! suzvimbė strėlė ir įsmigo į imperatorių. Pas- 
kui strėlę pasipylė akmenų kruša. Aš pamačiau, kaip Monte- 
suma susverdėjo ir parkrito ant plokščio stogo. 

Kažkas suriko: | 

— Montesuma nebegyvas! Mes nužudėme savo imperatorių! 


Persigandusi minia klykdama išsisklaidė, ir po valandėlės aik- 
štėje, kur. ką tik stovėjo tūkstančiai karių, neliko nė gyvos dva- 
sios. 

Otomė visą laiką buvo šalia manęs ir matė, kaip parkrito jos 
tėvas. Bandydamas nors kiek paguosti verkiančią merginą, nu- 
vedžiau ją į rūmų menes. Čia mes sutikome princą Kuautemoką. 
Apsiginklavęs lanku rankose, jis atrodė nuožmus ir grėsmingas. 

— Ar tiesa, kad Montesuma negyvas? — paklausiau. 

— Nežinau ir žinoti nenoriu,— atsakė princas su niauria pa- 
šaipa. Paskui, kreipdamasis į Otomę, pridūrė: — Tu, sese, gali 
mane prakeikti, nes tą bailų subobėjusį vadą, tą išdaviką, me- 
luojantį savo tautai ir savo šaliai, pervėrė mano strėlė. 

Otomė nusišluostė ašaras. 

— Ne, Kuautemokai,— prabilo ji, — aš tavęs neprakeiksiu. Pir- 
miau dievai atėmė mano tėvui protą, negu tu jį pervėrei strėle, 
ir, jeigu. jis mirs, bus geriau jam pačiam ir jo tautai. Bet aš žinau, 
Kuautemokai, kad už šį nusikaltimą neliksi nenubaustas. Už šią 
šventvagystę tu susilauksi gėdingos mirties. 

— Gali būti, — atsakė Kuautemokas, — tačiau aš bent nemirsiu 
kaip: išdavikas. 

Taip taręs, jis išėjo. 

Turiu pasakyti, kad tą dieną maniau esant paskutinę mano 
gyvenime, nes rytojaus dieną baigėsi lygiai metai, kai Tomas 
Vingtildas tapo dievu Teskatlipoka. Sekantį vidurdienį aš turė- 
jau būti paaukotas. Nors visur viešpatavo sąmyšis, nors netilo 
verksmas apraudant nukautuosius, nors miestą lyg audros de- 
besis buvo užgulęs siaubas, visos religinės ceremonijos bei iškil- 
mės vyko taip pat griežtai, gal net griečiau kaip pirma. Todėl 
tą naktį mano garbei buvo suruošta atsisveikinimo puota. Gėlė- 
mis vainikuotas, aš turėjau sėdėti su savo žmonomis ir priimti 
pagarbos pareiškimus iš kilmingiausių miesto žmonių, kurie dar 
išliko gyvi. Tarp jų buvo ir Kuitlahuakas, po Montesumos mir- 
ties turėjęs tapti imperatoriumi. 

Tai buvo liūdnos vaišės. Kad ir kaip stengiausi svaigalais 
nuslopinti visus jausmus bei mintis, baimės negalėjau atsikratyti, 
svečiai irgi buvo nelinksmi. Šimtai jų gentainių ir tūkstančiai 
tautiečių, žuvo, o ispanai tebesilaikė savo tvirtovėje; imperatorius, 
jų garbinamas kaip Dievas, tą dieną krito nuo vieno jų rankos, 
o svarbiausia — visi jautėsi esą pasmerkti. Tad ko stebėtis, jeigu 
svečiai nebuvo linksmi? Iš tiesų jokios šermenys negalėjo būti 
liudnesnės už tą puotą: nei gėlės, nei gražiausios moterys ne- 
džiugino akies. Galų gale tai ir buvo šermenys — mano šermenys. 

Pagaliau puota pasibaigė, ir aš. nuėjau į savo menes. Otomė 
pasiliko, o kitos trys žmonos nusekė iš paskos, vadindamos mane 
laimingiausiu iš laimingiausųjų ir palaimintuoju, nes rytoj aš 
įžengsiąs į savo dieviškuosius namus, į dausas. Bet aš jų nepa- 
vadinau palaimintosiom ir įtūžęs visas tris išvariau, pasakęs, jog 
man visa paguoda — tai žinojimas, kad jų bent nebus ten, kur 
man lemta įžengti. 

Po to, kritęs ant pagalvių iš baimės ir liūdesio ėmiau gailiai 
raudoti. Štai kas išėjo iš mano priesaikos nubausti de Garsiją! 
Rytoj man iš krūtinės išplėš širdį ir paaukos nelabajam. Tikrai 
teisybę sakė išmintingasis Andresas de Fonseka, patardamas pasi- 
naudoti laiminga proga ir užmiršti kerštą. Paklausęs jo žodžių, 
jau būčiau vedęs savo sužadėtinę ir džiaugęsis jos meile gimtuo- 
siuose; namuose ramioje Anglijoje. O dabar pražudyta mano siela 
yra nelabųjų valioje, ir rytoj jie paaukos ją šėtonui. 

Paklaikęs nuo šių minčių ir nepakeliamo siaubo, garsiai rau- 
dodamas ėmiau šauktis į viešpatį ir maldavau išgelbėti nuo tokios 
žiaurios mirties arba nors atleisti mari nuodėmes, kad rytoj galė- 
čiau ramiai numirti. 

Taip verkdamas ir šnabždėdamas maldas, nė pats nepajutau, 
kaip užmigau. Ir sapnavau, kad einu kalvos šlaitu netoli tako, 
vingiuojančio per mūsų sodą į Ditčingemo bažnyčią. Vėjelis šlai- 

tuose šiureno žolę, saldus angliškų gėlių aromatas kuteno man 
šnerves, o kaktą gaivino kvapnus birželio oras. Aš sapnavau, kad 
naktis, ir galvojau, kaip gražiai viršum pievų ir upės spindi mė- 
nulis, o aplinkui iš visų pusių skamba lakštingalų trelės. Bet 
mane domino ne šita muzika ir ne gamtos grožis, nes visą laiką 
sekiau taką nuo mūsų namo, einantį į kalvą bažnyčios link, ir 
įtemptai klausiausi, stengdamasis nugirsti žingsnius. Staiga už 
kalvos suskambo daina,— labai graudi daina apie tą, kuris iš- 
plaukė toli toli ir jau niekados nebegrįš, — ir netrukus viršuje po 
obelimis pasirodė balta figūra. Lėtai lėtai ji artėjo prie manęs, 
ir aš žinojau, kad tai Lilė, mano mylimoji! Štai ji nustojo daina- 
vusi, tyliai atsiduso ir pakėlė liūdną veidą. Ir nors aš išvydau 
vidutinio amžiaus moters veidą, jis tebebuvo dar gražus, net gra- 
žesnis negu pačioje jaunystėje. 

Lilė leidžias pakalnėn, pasuka sodo vartelių link, tuomet aš 
išeinu iš medžių šešėlio ir sustoju priešais ją. Iš išgąsčio surikusi, 
ji traukiasi atgal, tylėdama žiūri man į veidą ir vos girdimai 
kužda: 0 | 

— Nejaugi? Nejaugi čia tu, Tomai? Tu taip pasikeitęs... Sa- 
kyk, ar tai tu, gyvas, prisikėlęs iš numirusių, ar tai tavo šmėkla? 

- Ir palengva, nedrąsiai ši sapno pamėklė tiesia į mane rankas, 
norėdama apkabinti. 

Tuo metu pabudau. Pabudau, ir ką gi: prieš mane stovėjo 
baltai apsirengusi graži moteris, ir mėnulis buvo ją ao 

— Tai aš, ylimoji, o ne šmėkla! — sušukau, pašokęs iš guo- 
lio ir spausdamas savo mieląją prie krūtinės. Bet dar nespėjau jos 
pabučiuoti, dar mano lūpos nepalietė jos lūpų, ir aš viską supra- 
tau. Toji, kurią laikiau glėbyje, buvo ne mano sužadėtinė Lilė 
Bozard, bet Otomė, otomių, genties princesė, paskirta man į žmo- 
nas. Supratau, kad tai buvo tik sapnas, labai žiaurus ir liūdnas 
sapnas, siųstas man lyg pajuokai, kad dar aiškiau pajusčiau kar- 
čią tiesą. 

Paleidęs Otomę, garsiai suvaitojau ir kritau atgal į guolį. 
Princesės veidas ir kaklas iš gėdos paraudo, nes ji mane mylėjo 
ir mano poelgis labai skaudžiai ją užgavo; Otomei nesunku buvo 
suvokti, ką reiškė mano žodžiai ir elgesys. 

Vis dėlto ji meiliai mane užkalbino: 

— Atleisk man, teuli, aš norėjau tik pažiūrėti, kaip tu mie- 
gi, ir neketinau žadinti. Be to, norėjau su tavim vienu pasikal- 
bėti, kol nepatekėjo saulė. Gal dar galėčiau kuo nors padėti ar 
bent paguosti tave, nes greit bus galas. Sakyk, tu mane buvai ap- 

kabinęs, nes sapne supainiojai su kita moterim? Turbūt ji tau 
gražesnė ir mielesnė. .. 

— Aš sapnavau, kad tai buvo mano mylima sužadėtinė,— vos 
įstengiau atsakyti. — Ji toli už jūrų. Tiktai nėra ko dabar kal- 
bėti apie meilę ir panašius dalykus. Kas man iš to, jei turiu iške- 
liauti į tamsą? | 

— Tiesą sakant, aš pati nežinau, teuli, bet esu girdėjusi iš 
išmintingų žmonių, kad tikroji meilė suspindi mirties tamsoje 
ir ją nušviečia. Neliūdėk! Jei tavo arba mūsų tikėjime yra nors 
truputėlis tiesos, tai tu sielos akimis, prieš nusileidžiant saulei dar 
kartą išvysi savo mylimąją žemėje arba dausose, o aš melsiuos, 
kad ji liktų tau ištikima. Sakyk, ar ji labai tave myli? Ar gultų 
šalia tavęs ant aukuro, kaip aš norėjau padaryti, jei mums viskas 
kitaip būtų susiklostę? 

— Ne,— atsakiau.— Nepratusios mūsų moterys skirtis su gy- 
venimu, kada vyras miršta. 

— Turbūt jos mano, kad geriau yra gyventi ir ištekėti už ki- 
to,— ramiai pasakė Otomė, bet aš pastebėjau, kaip blykstelėjo jos 
akys, o mėnulio apšviesta krūtinė ėmė smarkiai kilnotis. 

— Gana plepėti tokias kvailystes,— nutraukiau ją.— Klausyk, 
Otome, jei aš tau iš tikrųjų būčiau brangus, tu būtum išgelbėjusi 
mane nuo baisios mirties arba prikalbėjusi Kuautemoką man pa- 
dėti. Tu — Montesumos duktė. Argi per visus tuos mėnesius ne- 
galėjai išprašyti savo tėvo imperatoriaus, kad manęs pasigailėtų? 

— Kaip blogai tu apie mane galvoji, teuli! — susijaudinusi 
atsakė Otomė.— Žinok, visus tuos mėnesius dieną naktį aš vis 
sukau galvą, ieškodama būdų, kaip tave išgelbėti. Kol mano tėvas 
imperatorius pats nebuvo belaisvis, aš jam nedaviau ramybės, 
ir pagaliau jis įsakė manęs pas jį nebeleisti. Aš mėginau papirkti 
žynius, viską jau buvau paruošusi tau pabėgti, ir Kuautemokas 
man padėjo, nes jis tave irgi myli. Jei ne tų prakeiktųjų teulių 
atėjimas, nei ne karas mieste, aš tikrai būčiau tave išgelbėjusi, 
kadangi moters protas vinklus ir visada randa išeitį netgi ten, 
kur suklumpa bet koks vyras. Tačiau karas viską sumaišė. Pra- 
našautojai ir žyniai, skaitantys lemtį iš žvaigždžių, pasmerkė tave 
myriop. Jie pasakė, kad jeigu rytoj lygiai vidurdienį tavo krau- 
jas apšlakstys altorių, o širdis bus paaukota dievui Teskatlipokai, 
tai mūsų tauta nugalės teulius ir visus juos išnaikins. Bet jeigu 
aukojimas įvyks anksčiau arba vėliau, negu paskirta,— Tenočtit- 
lano žlugimas nulemtas. Be to, žyniai paskelbė, kad tu privalai 
mirti ne „Ginklų namuose“ vidury ežero, bet ant didžiojo teoka- 
lio priešais dievo statulą. Tai žino visa šalis. Dabar tūkstančiai 
žynių meldžiasi, kad auka atneštų laimę. Viršum aukuro jau pa- 

kabinta auksinė grandis, pro kurią saulės spindulys lygiai vidur- 
dienį kris ant tavo krūtinės, kur plaka širdis. Pastarosiomis sa- 
vaitėmis žyniai, bijodami, kad nepabėgtum pas teulius, sekė kiek- 
vieną tavo žingsnį tartum jaguaras grobį. Mes, tavo žmonos, irgi 
sekamos. Sianakt aplink rūmus stovi trys eilės sargybos, o už 
tavo durų ir po kiekvienu langu saugo žyniai. Spręsk pats, teuli, 
ar verta tikėtis pabėgti! 

— Gal ir neverta,— atsakiau. — Ir vis dėlto aš žinau vieną 
išeitį. Jei pats numirsiu, jie negalės manęs nužudyti. 

— Ne, ne! — greit suriko Otomė.— Ką tuo laimėsi? Kol esi gy- 
vas, galima dar tikėtis, o; kai numirsi — viskas bus baigta. Be to, 
jeigu jau lemta mirti, tai geriau nuo žynio rankos. Patikėk, nors 
tokia mirtis atrodo baisi, — sulig tais žodžiais Otomė sudrebėjo,— 
tačiau ji staigi ir beveik neskausminga,— taip sako visi žyniai. 
Iš pradžių jie ketino tave kankinti, norėdami suteikti dievui di- 
džiausią garbę, bet mudviem su Kuautemoku šiaip taip pasisekė 
tave nuo to apsaugoti. 

Otomė atsisėdo šalimais ant guolio, paėmė mane už rankos 
ir kalbėjo toliau: 

— O teuli, nebegalvok apie trumpą siaubo akimirką! Galvok 
apie tai, kas bus paskiau. Argi mirtis, ir dar šitokia staigi mirtis, 
yra tokia baisi? Mes visi mirsime: šiąnakt, rytoj arba poryt — ne- 
svarbu kada, o tiek tavo, tiek mūsų tikėjimas moko, kad po mirties 
mūsų laukia begalinė palaima. Pagalvok apie tai, mano mielas! 
Rytoj tu išsivaduosi nuo visų rūpesčių ir vargų; kova, kentėji- 
mas, ateities baimė, graužianti širdį, — viskas liks praeityje, ir tu 
surasi ramybę, kurios niekas niekuomet nebedrums. Tenai sutiksi 
savo motiną, apie kurią man tiek daug pasakojai! Galbūt pas 
tave ateis ta, kuri dar labiau tave mylį negu motina, ir — kas 
žino! — tikriausiai ten sutiksi ir mane,— pasakė ji ir keistai į ma- 
ne pažiūrėjo.— Tau teks žengti tamsiu keliu, bet užtat jis gerai 
pramintas, o jo gale spindi šviesa. Tad būk vyras, mano mielas, 
ir neliūdėk! Džiaukis, kad taip anksti nusikratei sielvartų ir abe- 
jonių, kad greit pasieksi laimės vartus; džiaukis, kad perėjai gy- 
venimo dykumą ir tuoj išvysi palaimintųjų šalį su spindinčiais 
ežerais, žydinčiais sodais ir šventovėmis. O dabar sudie! Daugiau 
mes nesusitiksime iki aukojimo, kada moterys, vadinamos tavo 
žmonomis, ateis su tavim atsisveikinti ant apatinės teokalio pa- 
kopos. Sudie, gerasis drauge, ir atmink mano žodžius. Gal įiems 
pritarsi, gal ne, bet aš esu tikra, jog dėl savo garbės ir dėl to, 
kad aš prašau, tu mirsi drąsiai, teuli, tarytum į tave žvelgtų visą 
tavo tauta. 

Netikėtai Otomė pasilenkė, švelniai kaip sesuo pabučiavo man 
į kaktą ir išbėgo iš kambario. Durų užuolaida susiglaudė, tačiau 
mano širdyje dar tebeskambėjo taurių jos žodžių aidas. 

Niekas negali priversti žmogaus su džiaugsmu galvoti apie ar- 
timą mirtį, o manęs laukė tokią mirtis, prieš kurią kiekvienas bū- 
tų sudrebėjęs. Bet tuo pat metu supratau, kad Otomė sakė teisy- 
bę. Pati mirtis ne tokia jau baisi, gyvenimas būna kur kas baises- 
nis. Ir netrukus mano sielą apgaubė neapsakoma ramybė, lyg 
tirštas rūkas, užslinkęs ant vandenyno. Tesiaučia apačioj nemato- 
mos bangos, tespindi viršuj saulė — čia neperžvelgiamoje pilkoje 
migloje viešpatauja rimtis. 

Aš tartum atsipalaidavau nuo savo žemiškos esybės ir dabar 
į viską Žiūrėjau iš šalies. Mano plaukimas per gyvenimo jūrą 
baigėsi, mirties krantas buvo nebetoli, ir tą naktį aš supratau, 
kaip suprantu ir šiandien, senatvėje, kad mums, paprastiems mir- 
tingiesiems, mirtis reiškia daug daugiau negu trumpa gyvenimo 
akimirka. Aš galėjau ramiai prisiminti savo praeitį, ramiai mąs- 
tyti apie tai, kas mano sielos laukia ateityje, ir net. gėrėtis, kokia 
išmintinga toji indėnė, sugebanti taip kilniai kalbėti ir galvoti. 

Taip, kad ir kas atsitiktų, aš jos neapvilsiu: pasikliaudamas 
Dievu, mirsiu drąsiai, kaip miršta tikri anglai. Tie barbarai ne- 
drįs pasakyti, kad svetimšalis buvęs bailys. Argi nemiršta ant 
aukurų net nesudejavę šimtai tokių pat kaip aš? Argi nemirė 
nuo žudiko rankos mano motina? Argi nebuvo gyva užmūryta 
Izabela de Siguensa, kad per kvailumą pamilo niekšą, kuris ją 
pametė? Pasaulis pilnas baisybių ir kančių, ir kas aš toks, kad 
galėčiau skųstis ir murmėti? 

„Taip sau vienas mąsčiau, kol prašvito ir prieš saulėtekį stu- 
skambo į mūšį pasirengusių karių balsai. Dabar kautynės kas- 
dien darėsi vis aršesnės, ir ši diena kaip tik buvo viena iš bai- 
siausių. Bet man nerūpėjo actekų karas su ispanais. Aš ruošiausi 
paskutinei savo kovai, nes mirtis jau buvo išskleidusi sparnus 
virš mano galvos. 


XXI 
MEILĖS BUČINYS 


Pasigirdo muzika, ir į menę drauge su dailininkais, kūno da- 
žymo specialistais, įėjo mano tarnai, nešini dar puošnesniais rū- 
bais, negu iki šiol vilkėjau. Tarnai mane nurengė, ir dailininkai 
ėmėsi darbo. Visą kūną jie taip išmargino raudonais, baltais ir 

mėlynais raštais, jog aš; likau panašus į kažkokią vėliavą, o vei- 
dą ir lūpas nutepė purpurinės spalvos dažais. Krūtinėje apie širdį 
kiek galėdami tiksliau ir rūpestingiau nupiešė skaisčiai raudoną 
ratą. Paskui, suėmę ant pečių užkritusius ilgus plaukus, susuko 
viršugalvyje kuokštą, surišo raudonu išsiuvinėtu kaspinu, kaip 
kad daro indėnai, ir įsmeigė į jį kelias ryškias plunksnas. 

Po to mane aprengė prabangiais drabužiais, šiek tiek prime- 
nančiais bažnytinius rūbus, į ausis įvėrė auksinius žiedus, ant 
rankų ir kojų užmovė auksinius lankelius, o ant kaklo užkabino 
brangiausių smaragdų vėrinį. Be to, prie krūtinės prisegė didžiu- 
lį brangakmenį, tviskantį visokiais atspalviais kaip jūra mėnesie- 
noje, o prie smakro prikabino barzdą iš rausvų jūros kriauklių. 
Pagaliau, taip apkarstę mane vainikais ir gėlių pynėmis, jog pa- 
virtau tikru gegužės stiebu!, koks rengiamas mūsų Ditčingemo 
bendruomenėje, dailininkai pasitraukė į šalį, žavėdamiesi savo 
darbu. 

Vėl užgrojo muzika. Man į abi rankas padavė po liutnią ir 
nuvedė į didžiąją rūmų menę. 

Čia jau buvo susirinkę visi įžymieji actekai, apsirengę šven- 
tiniais rubais. Ant pakilumos stovėjo keturios mano žmonos, apsi- 
taisiusios kaip keturios deivės — Choči, Chilo, Atla ir Klichto, 
kurių vardus gavo sutuoktuvių dieną. Atla buvo princesė Otomė. 


Kai atsistojau ant pakilumos savo vietoje, jos ėjo prie manęs, 
paeiliui bučiuodamos man į kaktą, ir pradėja siūlyti visokius sal- 
dumynus auksiniuose dubenyse, taip pat šokoladą ir meskalį auk- 
sinėse taurėse. Aš nieko nenorėjau valgyti, tik išgėriau stipriau- 
sio meskalio, kad nors kiek pakiltų nuotaika. 

Pasibaigus šiai ceremonijai, valandėlę vyravo tyla, paskui 
kitame menės gale pasirodė kraupi procesija — ėjo žyniai raudo- 
nais aukojimo rūbais, nuo kojų iki galvos išsitepę krauju. Nuo 
kraujo buvo sulipę ilgi susivėlę jų plaukai, kruvinos buvo plikos 
rankos, ir net nuožmios akys atrodė pasruvusios krauju. Žyniai 
priėjo prie pakilumos, ir tada vyriausiasis paba staigiai iškėlė ran- 
kas ir suriko: 

— Žmonės, lenkitės nemirtingam dievui! 

Visi, kas tik buvo menėje, puolė kniūpsti, garsiai šaukdami: 

— Mes garbiname dievą! | 

Žynys tris kartus suriko tuos žodžius, ir visi tris kartus puolė 


! Gegužės stiebas — aukštas stulpas, papuoštas gėlėmis ir vėliavo- 
mis; aplink jį vykdavo gegužinės. 

ant žemės, kartodami atsakymą. Paskui, kai visi atsistojo, vy- 
riausiasis žynys kreipėsi į mane: 

— Atleisk mums, Teskatlipoka, kad negalime tavęs pagerbti 
pagal paprotį, nes mūsų valdovas negali tau nusilenkti kartu 
su mumis. Bet pats žinai, kokia nelaimė ištiko tavo vergus, mes 
turime savo namuose kautis su tais, kurie niekina ir užgaulioja 
tave, o Teskatlipoka, ir kitus dievus, tavo brolius, o mūsų myli- 
mas imperatorius, sunkiai sužeistas, yra šventvagių rankose. Greit 
jau išsipildyis karščiausi tavo troškimai, ir tų įžengsi į dangų! 
Nusimesi žemišką kiautą, mums visiems parodydamas, kad žmo- 
giškoji laimė — tik skrajus šešėlis. Ir tuomet, vardan mūsų mei- 
lės tau, o Teskatlipoka, maldaujame tave, padaryk taip, kad mes 
įveiktume priešus, tuos šventvagius, ir galėtume tave pagerbti, 
paaukodami juos ant tavo altoriaus. O Teskatlipoka, tu neilgai 
buvai tarp mūsų ir nenori likti su mumis, nes tau skirta amžina 
šlovė. Jau seniai tu laukei šios laimingos dienos, ir štai pagaliau 
ji atėjo. Mes mylėjome tave, mes garbinome tave, tad padaryk 
taip, kad mes, tavo vaikai, išvystume tave šlovės spindėjime! 
Atsiųsk mums iš aukštybių žemiško gyvenimo džiaugsmą, o Tes- 
katlipoka, suteik malonę mūsų tautai, su kuria teikeisi išgyventi 
šiuos metus! | 

Taip kalbėjo vyriausiasis žynys, o jo balsą retkarčiais nu- 
stelbdavo garsios susirinkusiųjų raudos ir gailūs mano žmonų 
šūksmai. Otomė stovėjo tylėdama. 

Pagaliau vyriausiasis paba davė ženklą, ėmė groti muzika, 
ir žyniai mus: apsupo iš visų pusių. Dvi deivės — mano žmonos — 
atsistojo priešais mane, dvi — užpakaly, ir taip mes išėjome iš 
menės, O paskui pro plačiai mums atidarytus vartus — iš rūmų. 
Aš kuo ramiausiai dairiausi į šalis, ir šią paskutinę valandą nie- 
kas neliko mano nepastebėta. Keistą reginį aš išvydau! Už keleto 
šimtų žingsnių indėnai įnirtingai šturmavo Achajakatlio rūmus, 
kur buvo užsidarę ispanai. Pavieniai karių būriai vienur kitur 
bandė užkopti ant sienų: ispanai juos skynė mirtina ugnimi, o jų 
sąjungininkai tlaskalanai stūmė puolančiuosius ietimis ir kovos 
vėzdais. Tuo pat metu kiti actekų būriai, apgulę po gaisro išli- 
kusių gretimų namų stogus ir didįjį teokalį, ant kurio aš turėjau 
užbaigti savo dienas, nuo visų terasų laidė tūkstančius iečių, 
strėlių ir akmenų į ispanų užimtus rūmus bei kitus priešo gy- 
nybos barus. 

O vos už penkių šimtų jardų nuo lės vietos, kur virė šios 
mirtinos kautynės, kitame aikštės gale, prie Montesumos rūmų 
vartų, vyko visai kitokia scena. Čia pasižiūrėti mano mirties buvo 
susirinkusi didžiulė minia, o joje daugybė moterų ir vaikų. Žmo- 

nės atėjo su gėlių puokštėmis, su muzika ir dainomis, o kai aš 
pasirodžiau, sveikinimo šauksmai akimirką nustelbė šūvių trenks- 
mą ir siutulingą mūšio gaudesį. Kartkartėm į minią įsirėždavo 
atsitiktinis patrankos sviedinys, palikdamas daug užmuštų ir su- 
žeistų, tačiau niekas nebėgo ir nesislėpė. Žmonės tik dar garsiau 
šaukė: 

— Šlovė tau, Teskatlipoka, ir sudie! Būk palaimintas, mūsų 
gelbėtojau! Šlovė tau, ir sudie! 

Mūsų eisena lėtai skverbėsi pro minią siauru taku, ištisai 
nubertu gėlėmis. Pagaliau mes perėjome aikštę ir atsidūrėme prie 
teokalio. Čia buvo prisirinkę tiek daug žmonių, jog turėjome 
sustoti. Kol žyniai skynė mums kelią, pro minią prasibrovė kaž- 
koks karys ir nusilenkė man. Aš pažinau princą Kuautemoką... 

— Teuli, aš atėjau su tavim atsisveikinti, palikęs savo žmo- 
nes, — sušnibždėjo Kuautemokas, linktelėjęs į tą pusę, kur būria- 
vosi kariai, pasiruošę pulti Achajakatlio rūmus.— Turbūt greit mes 
vėl susitiksime. Patikėk, teuli, aš viską padaryčiau, kad galėčiau 
tave išgelbėti, bet tai neįmanoma. Jei galėčiau, pasikeisčiau su ta- 
vim vietomis. Sudie, bičiuli! Tu dusyk išgelbėjai man gyvybę, o 
aš tavęs išgelbėti negaliu. 

— Sudie, Kuautemokai,— atsakiau.-—- Tesaugo tave dangus, nes 
tu buvai man ištikimas draugas. 

Ir mudu išsiskyrėme. 

Prie piramidės visa eisena išsirikiavo iš naujo, ir čia viena 
mano žmona, puolusi man ant krūtinės ir apsipylusi ašaromis, 
su manim atsisveikino. Bet aš ant jos krūtinės neraudojau. Pa- 
lengva, iškilmingai mes pradėjome kopti akmeniniais laiptais, 
iškaltais taip, jog po kiekvieno pakilimo į aukštesnę piramidės 
pakopą turėdavome apeiti ratą aplink. Ištisą valandą begalinė 
procesija slinko į viršų, -apvijusi visą pastatą marga spirale. 
Kiekviename posūkyje mes sustodavome, ir čia aš palikdavau ar- 
ba vieną žmoną, arba kurį nors muzikos instrumentą (tai dary- 
davau be jokio gailesčio), arba ką nors iš savo keisto apdaro. 

Pagaliau plačiomis paskutinių laiptų pakopomis užlipome į 
plokščią teokalio viršų. Tai buvo niekuo neaptverta aikštė; dides- 
nė už visą Ditčingėmo bažnyčios šventorių. Čia svaigulingame 
aukštyje stovėjo Uicilopočtlio ir Teskatlipokos šventovės, milži- 
niški akmens ir medžio statiniai, o jų viduje buvo bjaurūs tų 
dievų stabai ir baisios menės, aplaistytos aukų krauju. Priešais 
šventoves degė negęstanti šventoji ugnis ir stovėjo aukurai, kan- 
kinimo įnagiai bei didelis. būgnas, aptrauktas gyvatės oda. Likusi 
aikštės dalis buvo visai plika. Plika, bet ne tuščia. Toje pusėje, 
kur apačioje buvo ispanai, keli šimtai karių. be paliovos laidė 

žemyn į priešą strėles ir akmenis, o priešingame krašte susibūrę 
žyniai laukė mano mirties. Apačioj visa didžiulė aikštė, apsupta 
namų griuvėsių, buvo kimšte prisikimšusi žmonių. Kai kurie ac- 
tekai vis dar kovėsi su ispanais, bet daugumas susirinko čia pasi- 
žiūrėti, kaip aš būsiu paaukotas. 

Teokalio viršų pasiekėme dvi valandos prieš vidurdienį, nes 
prieš aukojimą dar reikėjo atlikti kai kurias apeigas. Iš pradžių 
mane įvedė į šventovę, skirtą dievui Teskatlipokai, kurio vardą aš 
turėjau. Čia stovėjo jo statula iš juodojo marmuro su auksiniais 
papuošalais. Rankoje stabas laikė nusvidintą auksinį skydą, įdel- 
bęs į jį iš brangakmenių padarytas akis. Žyniai teigė, kad šiame 
veidrodyje jis matąs visa, kas buvo ir kas bus jo sutvertoje že- 
mėje. | 
Prieš stabą stovėjo auksinis dubuo. Vyriausiasis žynys jį pa- 
ėmė ir, bambėdamas užkeikimus, pradėjo šluostyti savo ilgais 
sulipusiais plaukais. Išblizginęs dubenį, žynys prikišo jį man 
prie lūpų, kad papūsčiau kvapą į spindintį paviršių. Mane ap- 
ėmė mirtinas silpnumas ir svaigulys: supratau, jog po šių apeigų 
į dubenį jau bus galima dėti širdį, kuri dar virpėjo mano krū- 
tinėje. 

Nežinau, kokios dar ceremonijos turėjo būti atliktos toje pra- 
keiktoje šventovėje, nes staiga aikštėje kilo sąmyšis ir žyniai, vis- 
ką pametę, skubiai išvedė mane laukan. Pažvelgiau žemyn ir 
apmiriau: įsiutinti strėlių ir akmenų krušos, krintančios Ruo vir- 
šaus, ispanai ėmė pulti teokalį. 

Dideli jų būriai, paties Korteso vadovaujami, skynėsi kelią 
pro actekų minias, užtvenkusias visą aikštę. Drauge su ispanų 
kareiviais veržėsi keli šimtai jų sąjungininkų tlaskalanų. Bet tuo 
pat metu prie pirmųjų laiptų papėdės puolė tūkstančiai actekų 
karių, norėdami čia sutriuškinti baltuosius grobikus. Po penketo 
minučių priešai susitiko, ir užvirė įnirtingos, aršios kautynės. 

Arkebuzų ugnies priedangoje ispanai nepaliaujamai atakavo 
actekus, tačiau jų arkliai slidinėjo ant akmeninio grindinio. Ta- 
da ispanai ėmė šturmuoti nušokę nuo arklių. Padarę actekams 
daug nuostolių, jie pasiekė pirmąsias apatinių laiptų pakopas, 
tačiau priešaky visas spiralinis pakilimas, visos teokalio terasos 
ir visas viršus buvo gulte apgulta actekų karių. Ar įstengs ispanai 
prasiveržti pro tokią jų daugybę? Uždavinys atrodė neįveikia- 
mas. lr vis dėlto vilties kibirkštis nusmelkė mane kaip žaibas. 
Juk jeigu ispanai užims šventovę, aukojimas neįvyks! Iki vidur- 
dienio manęs neaukos (taip sako Otomė),— vadinasi, dar liko 
beveik dvi valandos. Jei ispanai per tas dvi valandas nugalės — 
aš gali liksiu gyvas; o jei ne — manęs laukia neišvengiama mirtis. 

Kai mane išvedė iš Teskatlipokos šventovės, nustebęs pama- 
čiau princesę Otomę, vadinamąją deivę Atlą. Ji paskutinė iš visų 
keturių žmonų nusilenkė man prie pat šventovės durų, bet, užuot 
pasišalinusi, vis dar tebestovėjo tarp žynių ir kažko su jais gin- 
čijosi. Per kautynių triukšmą aš nieko negirdėjau, tačiau karšti 
Otomės žodžiai žynius, matyt, įtikino, jie nuliūdo, bet drauge jų 
akyse žėrėjo nuožmus džiaugsmas. Jie nusilenkė Otomei, ir ji, 
iš lėto nuo jų nusigręžusi, pasuko link manęs karališkai didinga 
eisena, kuria net tokią valandą negalėjau nesigrožėti. Pažvelgiau 
į susikaupusį jos veidą — jame spindėjo didis pasiaukojimas, ir 
tuo pat metu ji atrodė laiminga kaip nuotaka, skubanti į myli- 
mojo glėbį. 

— Kodėl tu nenuėjai, Otome? — paklausiau.— Dabar jau vė- 
lu: ispanai apsupo teokalį. Dabar tave nukaus arba paims į ne- 
laisvę. | ž 

— Kas bus, tas,— trumpai ji atsakė, ir kurį laiką mudu tylė- 
dami stebėjome teokalio šturmą. 

Mūšis darėsi vis aršesnis. Gindami savo dievų šventovę, ac- 
tekų kariai kovėsi žūtbūtinai. Nesuskaitomos minios akivaizdoje, 
visai aikštei tylomis stebint kautynes, jie veržėsi tiesiai ant ispa- 
nų kalavijų, stvarstė ispanus plikomis rankomis ir, staugdami iš 
įniršio, stengėsi juos nustumti nuo teokalio pakopų. Kartais jiems 
tai pavykdavo, ir. ištisa žmonių kupeta, kurios viduryje būdavo 
bent vienas ispanas, nudardėdavo žemyn ir užsimušdavo į grin- 
dinio akmenis. Tačiau kad ir kaip actekai stengėsi, jų kariuome- 
nė lyg milžiniška gyvatė, pamažu trumpėdama, šliaužė į teokalio 
viršų, o ispanų gretos su žibančiais šarvais sekė iš paskos, aplin- 
kui švilpiant ietims ir strėlėms. Kas valandėlę jie žingsnis po 
žingsnio'kopė vis aukščiau. Ispanai grūmėsi taip, kaip gali grum- 
tis tik Žmonės, žinantys, koks likimas laukia tų, kurie išniekino 
Anahuako dievus; jie grūmėsi dėl savo gyvybės ir garbės, nes 
pralaimėjus jiems vis vien grėsė mirtis ant aukurų. 

Taip praslinko valanda. Ispanai jau pasiekė teokalio vidurį, 
Šiurpus kautynių gaudesys ėjo kaskart vis garsyn. Ispanai karin- 
gai rykavo ir šaukėsi į pagalbą savo šventuosius, actekai klykė 
kaip laukiniai, žyniai maldavo dievų malonės ir riksmais stengėsi 
padrąsinti karius, o viršuje, užtrenkdamas net arkebuzų ir patran- 
kų šūvius, grėsmingai dundėjo pusplikio žynio pašėlusiai muša- 
mas didžiulis būgnas, aptemptas gyvatės oda. Tik žmonių minia 
apačioj buvo lyg sustingusi ir nebyli. Žmonės be žado stovėjo 
užvertę galvas, ir aš mačiau, kaip saulė atsispindi tūkstančiuose 
išplėstų akių. 

Visą tą laiką mudu su Otome stovėjome prie aukuro, iš visų 
pusių apsupti žynių. Viršum aukuro ant keturių į tam tikrus įdu- 
bimus įstatytų stulpų buvo ištemptas didelis juodas audeklas, -o 
jo viduryje pritaisytas šešeto colių skersmėns auksinis piltuvas. 
Saulės spinduliai pro piltuvą krito į juodo audeklo aptemdytą 
plotą kaip ryški dėmė didumo sulig obuoliu. Saulei kylant vis 
aukščiau, toji šviesos dėmė tolydžio slinko, kol pagaliau pasiekė 
aukuro kraštą. 

Tuo momentu vyriausiasis paba davė ženklą, ir mane sugriebė 
žyniai. Tartum žiaurūs vaikai, pešiojantys gyvą paukštį, jie nu- 
plėšė man paskutinius ryškius drabužius, ir ant išdažyto mano 
kūno nieko daugiau nebeliko, tik raištis aplink strėnas. Supratau, 
kad išmušė mano valanda. Bet — keistas dalykas! — pirmąkart per 
visą tą dieną vėl pasijutau drąsus ir net apsidžiaugiau, žinoda- 
mas, kad greit atsikratysiu savo kankintojų. 

— Sudie, Otome! — aiškiu balsu prabilau, atsigręždamas į ją, 
ir staiga užkandau žadą. Susidoroję su manim, žyniai dabar plėšė 
drabužius nuo princesės. Po valandėlės puikūs jos rūbai buvo nu- 
plėšti, ir aš išvydau tobulą grožį, vos pridengtą ilgais banguotais 
plaukais ir išsiuvinėtu medvilniniu raiščiu per strėnas. | 

— Nesistebėk, teuli,— atsakė ji tyliai į nebylų mano klausi- 
mą.— Aš tavo žmona, ir šis akmuo bus mudviejų sutuoktuvių 
guolis, pirmas ir paskutinis. Nors tu manęs nemyli, šiandien aš 
mirsiu šalia tavęs ta pačia mirtimi kaip ir tu. Turiu tokią teisę! 
Aš negaliu tavęs išgelbėti, teuli, bet kartu su tavim numirti galiu. 

Iš nustebimo neįstengiau nė žodžio ištarti, ir dar neatsito- 
kėjusį Žyniai parvertė mane ant akmens. Antrą kartą gyveninie 
atsidūriau ant prakeikto aukuro! Tą pačią akimirką nuaidėjo dar 
ilgesnis ir kraupesnis kovotojų riksmas, ir supratau, kad ispanai 
užėmė paskutiniąją pakopą. " 

Vos žyniai parvertė mane ant didžiulio aukuro, šalimais tuoj 
buvo paguldyta ir Otomė. Jai teko prie manęs prisispausti, nes 
aš turėjau gulėti pačiame viduryje, o jei beveik nebeliko vietos. 
Tačiau „aukojimo laikas dar nebuvo atėjęs. Žyniai mus virvėmis 
pririšo prie varinių grandžių, įtvirtintų akmens plokštėse, ir nusi- 
sukę ėmė stebėti kautynes. 

"Keletą minučių mudu tylėdami gulėjome greta, ir kas akimir- 
ką augo mano nuostaba ir begalinis dėkingumas,— aš stebėjausi 
tos merginos drąsa ir jaučiau dėkingumą už didelę meilę, kurios 
ji nepabūgo sutvirtinti savo krauju. Iš meilės Otomė ryžosi kartu 
si manimi numirti, nes be manęs jai nebuvo reikalingas nei gyve- 
nimas, nei garbė, nei turtai. Ir tuo momentu, kai pagalvojau apie 
šitą stebuklą, mano sielą nušvietė nežinoma šviesa. Visa širdimi 

aš veržiausi prie Otomės, nes supratau, jog niekas nebus man 
brangesnis ir artimesnis už šitą puikią moterį — niekas, net mano 
sužadėtinė! Aš pajutau... Ne, to nesugebėsiu papasakoti! Tik ži- 
nau, kad iš akių man pasruvo ašaros, tekėdamos per išdažytą 
veidą, ir aš atsigręžiau į Otomę. 

Ji gulėjo kiek galėdama pasisukusi ant kairiojo šono, ilgi jos 
plaukai driekėsi nuo aukuro ant akmens plokščių, o veidas buvo 
atgręžtas į mane. Mes gulėjome taip arti vienas kito, jog mūsų 
lūpos beveik lietėsi. 

— Otome,— sukuždėjau.— Otome, ar girdi? Aš myliu tave! 

Pamačiau, kaip suvirpėjo virvėmis suveržta jos krūtinė, o vei- 
das paraudo. 

— O, aš laiminga,— atsakė ji, ir mūsų lūpos susijungė. Tai. 
buvo pirmas ir, kaip galvojome, paskutinis mudviejų bučinys. Mes 
pasibučiavome ant aukuro po žynio peiliu, kai mus jau gaubė 
mirties šešėlis. Daug yra buvę pasauly nepaprastų meilės scenų, 
bet apie tokią man niekad neteko girdėti. 

— Dabar aš laiminga,— pakartojo Otomė.— Dėl šios akimir- 
kos galėčiau numirti dešimt kartų ir meldžiu Dievą, kad mirtis 
ateitų, kol tu dar nespėjai atsiimti savo žodžių. Juk žinau, teuli, 
kita tau brangesnė. Tiktai indėnų mergaitės atsidavimas sugrau- 
dino dabar tavo širdį, ir tau pasirodė, kad mane myli. Bet prašau 
tavęs, leisk man numirti, galvojant, kad tavo žodžiai nebuvo 
sapnas. 

— Nekalbėk taip! — atsakiau suspausta širdimi, nes netgi ir 
šią valandą prisiminiau Lilę.— Tu atiduodi dėl manęs gyvybę, ir 
aš tave myliu. 

— Mano gyvybė nieko nereiškia, o tavo meilė man yra vis- 
kas, — šypsodamasi pasakė Otomė.— Ak, teuli, kokia stebuklinga 
galia tavyje slypi? Kuo tu privertei mane, Montesumos dukterį, 
savo noru gulti šalia tavęs ant mūsų dievų altoriaus? Tačiau 
kitokio guolio aš netrokštu. Tebūnie taip. Greitai mes abu sužino- 
sime atsakymą į šiuos ir visus kitus klausimus, 


XXII 
DIEVŲ PRAŽŪTIS 


— Otome,— paklausiau kiek patylėjęs,— kada mus nužudys? 
— Kai šviesos spindulys kris į ratą, nubrėžtą apie tavo šir- 
dį, — atsakė Otomė. | 

Pažvelgiau į saulės spindulį, lyg auksinė strėlė smingantį 
pro mus gaubiantį šešėlį. Dabar jis buvo per šešetą colių nuo 
mano šono. Apskaičiavau, kad raudoną ratą, nupieštą ant krū- 
tinės, jis palies maždaug po ketvirčio valandos. 

Tuo tarpu kautynių triukšmas artėdamas ėjo vis garsyn. Išsi- 
tempęs, kiek leido virvės, kilstelėjau galvą ir išvydau, kad ispanai 
jau pasiekė piramidės viršų. Mūšis dabar vyko pačiame jos pa- 
kraštyje. 

Dar niekuomet nebuvau matęs tokių žiaurių kautynių! Acte- 
kai kovėsi su baisiu įniršiu, kaip pasmerkti, jau nebegalvodami 
išsigelbėti, tik stengdamiesi išžudyti kuo daugiau ispanų, kad 
ir savo gyvybės kaina. Menki jų ginklai dažnai rodėsi bejėgiai 
prieš plieninius šarvus, tačiau jiems liko dar vienas kovos bū- 
das — nustumti priešus žemyn, kad jie susikultų į grindinį kaip 
kiaušinio lukštas. Taip jie ir darė. 

Kovotojai išsisklaidė į paskiras grupes. Jie puolė ir traukėsi, 
susiremdami prie pat bedugnės, kur retkarčiais nusirisdavo ištisi 
būriai; po dešimt—dvidešimt žmonių. Kai kurie žyniai, galvodami 
ne tiek apie savo gyvybę, kiek įtūžę už šventovės išniekinimą, 
irgi stojo į kovą, ir mačiau kaip vienas jų, milžiniško ūgio vyras, 
apkabino per liemenį ispanų kareivį ir drauge su juo nušoko nuo 
piramidės. Bet pamažu, žingsnis po žingsnio, ispanai ir tlaska- 
lanai nustūmė actekus į vidurį, kur mažiau begrėsė tokia baisi 
mirtis, kadangi dabar actekams pasidarė sunkiau pasiekti pira- 
midės kraštą. Ir pagaliau mūšis priartėjo prie aukuro. 

Visi likusieji gyvi actekų kariai — jų buvo apie pustrečio šim- 
to, neskaitant žynių, — apsupo mus glaudžiai lyg siena. Tuo laiku 
nenumaldomas saulės spindulys, krintantis pro auksinį piltuvą, 
jau palietė išdažytą mano kūną, ir šis prisilietimas nudegino kaip 
įkaitinta geležis. Aš, deja, negalėjau sustabdyti saulės, kad pasi- 
laikytų vietoje, kol vyko mūšis, kaip kadaise padarė Jozuė Aja- 
lono) slėnyje!. 

Vos saulės spindulys palietė mano krūtinę, penki žyniai nu- 
sitvėrė man už rankų, kojų ir galvos, o vyriausiasis žynys, tas 
pats, kuris atvedė mane iš rūmų, abiem rankom pakėlė absidiano 
peilį. Pajutęs mirtiną silpnumą, užsimerkiau, galvodamas, kad 
jau viskas baigta. Bet tuo momentu vyriausiasis astrologas pami- 
šusiomis klaikiomis akimis, kurį buvau pastebėjęs stovint kiek 
atokiau, sustabdė žudiką: 


— Teskatlipokos žyny, dar ne laikas! Jei smogsi anksčiau, 


! Pasak biblinės legendos, Jozuė įsakęs saulei sustoti, ir ji sustojusi. 

nei saulė apšvies aukos širdį, Anahuako dievai žus ir Anahuakas 
žus. 

Sugriežęs iš įniršio dantimis, vyriausiasis žynys pasižiūrėjo 
į lėtai slenkančią šviesos dėmę, paskui per petį žvilgtelėjo į be- 
sikaunančius. Karių ratas aplink mus pamažu glaudėsi, ir taip 
pat pamažu auksinis spindulys slinko per mano kūną. Paga- 
liau jo kraštas pasiekė raudoną skritulį apie mano širdį. Vėl žynys 
pakėlė baisųjį peilį, aš vėl užsimerkiau ir vėl išgirdau įspėjamą 
astrologo riksmą: 

— Dar ne laikas! Sustok, arba tavo dievai žuvę! 

Ir tuo metu išgirdau kitą balsą — tai Otomė šaukėsi pagalbos. 

— Gelbėkit, teuliai! — suriko ji taip skardžiai, jog tas šūksnis 
pasiekė ispanų ausis.— Gelbėkit, mus nužudys! 

— Šen, vyrai! — išgirdau kastilietiškai šūktelint.— Pirmyn! Tie 
šunys kažką žudo ant aukuro! 

Veržlus spūstelėjimas nubloškė šalin actekų karius ir.pargrio- 
vė vyriausiąjį žynį, kuris užvirto skersai ant manęs. 

Toks puolimas tarytum galinga jūros mūša kartojosi tris sy- 
kius, ir aukuro gynėjų siena kaskart retėjo. Paskui ji suiro, iš visų 
pusių ėmė švytruoti ispanų kalavijai. Bet auksinis spindulys jau 
pasiekė vidurį rato, nubrėžto apie mano širdį. 

— Smok, Teskatlipokos žyny! — suriko astrologas.— Smok sa- 
vo dievų garbei! 

Šiurpiai klykdamas, žynys užsimojo peiliu. Aš pamačiau, kaip 
ant ašmenų sublizgo saulės spindulys, šviečiantis tiesiai man į 
širdį, ir peilis smigo žemyn. Bet staiga, užkirsdamas jam kelią, 
pro tą patį spindulį švystelėjo plieninis kalavijas ir. pervėrė bu- 
deliui krūtinę. Didžiulis obsidiano peilis nusileido, bet tikslo ne- 
bepasiekė. Jis smogė smarkiai, bet ne man į krūtinę — atsitrenkęs 
į aukurą tarp manęs ir Otomės, peilis sutrupėjo ir tik abu sužeidė. 
Mūsų kraujas ant aukuro susimaišė, mus sujungdamas, o iš vir- 
šaus, traukulių tampomas, ant mūsų užvirto tas, kuris norėjo mane 
paaukoti. Daugiau jis nebeatsikėlė. 

Tartum per sapną išgirdau gailų astrologo balsą, apraudantį 
Anahuako dievus: 

Žuvo žynys, ir visi jo dievai žuvo! Teskatlipoka atstūmė auką, 
ir dabar jis pasmerktas! Žuvo Anahuako dievai, nugalėjo atėjūnų 
kryžiai! 

Kalavijo kirtis nutraukė graudulingą jo šauksmą, ir aš stU- 
pratau, kad pranašas irgi nebegyvas. 

Kažkieno tvirta ranka numetė nuo mūsų mirštantį. žynį. Jis 
nuriedėjo: altoriaus pusėn, kur degė amžinoji ugnis, ir savo krau- 
ju bei kūno svoriu užgesino šventąją liepsną, kurią saugojo išti- 


171 


sos kartos. Paskui kažkas peiliu nupjaustė mūms virves. Aš atsi- 
sėdau, lyg paklaikęs dairydamasis aplinkui, ir tą akimirką išgir- 
dau. vieną ispaną sakant savo draugams: 

— Kad kiek vargšams būtų buvęs galas. Jei nors sekundę 
būčiau pavėlavęs, tas laukinis būtų pragręžęs šiam vyrukui sky- 
lę didumo sulig mano galva. O mergelė iš tiesų gana graži, tik, 
aišku, reikėtų gerokai ją nuprausti. Prisiekiu visais šventaisiais, 
aš ją išprašysiu iš Kortėso! Tai mano laimikis! 

Aš išgirdau balsą ir pažinau jį. Tik vieno Žmogaus pasaulyje 
buvo toks šaltas ir aiškus tembras. Aš jį pažinau net dabar, ant 
aukuro. Ir kai nusliuogęs žemėn pakėliau akis, išvydau būtent 
tą, ką tikėjausi išvysti. Greta stovėjo apsišarvavęs mano senas. 
priešas Chuanas de Garsija. Tai jo kalavijas, likimui taip lėmus, 
nukovė žynį. Tai jis mane išgelbėjo. Bet jeigu de Garsija būtų 
žinojęs, ką gelbėja, greičiau būtų nukreipęs kalaviją sau į širdį, 
negu į mano budelį. 

„Ar tik čia ne sapnas?“— pagalvojau, ir man nejučiomis iš- 
sprūdo šūksmas: 

— De Garsija! 

Išgirdęs mano balsą, jis krūptelėjo kaip pašautas, atsigręžė 
ir pasitrynė akis. Nors aš buvau išdažytas, dabar jis mane pažino. 

— Motina švenčiausia! — sušvokštė de Garsija.— Prakeiktas 
Tomasį Vingiildas! Ir aš pats išgelbėjau jam gy- 
vybę! 

Tik tuomet atsikvošėjau ir, supratęs, kokią baisią padariau 
klaidą, leidausi bėgti. Tačiau de Garsija neketino savo aukos 
paleisti. Išsitraukęs kalaviją, puolė paskui mane, riaumodamas, 
iš pykčio kaip laukinis žvėris. Aš. galvotrūkčiais Iėkiau aplink 
aukurą, gelbėdamasis nuo jo kalavijo. Bet de Garsija greitai 
būtų mane pasivijęs, nes aš, patyręs tiek siaubo, buvau nusilpęs, 
o mano kojos nuo virvių buvo nutirpusios. Laimė, kažkoks kari- 
ninkas (sprendžiant iš šarvų ir įsakmaus tono, tai buvo ne kas. 
kitas kaip pats Kortesas) paskutiniu momentu spėjo atmušti de 
Garsijos kalaviją. 

— Kas jums yra, Sarseda?— paklausė jis.— Ar nuo kraujo: 
visai pamišote ir norite aukoti aukas kaip indėnų žynys? Palikite 
vargšą ramybėje! 

— Jis ne indėnas, o anglų šnipas! — šūktelėjo de Garsija, ban- 
dydamas smogti man kalaviju. 

— Na, aišku, jis tikrai pamišęs,— tarė Kortesas, žvilgtelėjęs. 
į mane.— Ir sugalvok taip: šis nelaimingas padaras — anglas! Ei 
jūs! Dumkite iš čia abudu, arba vėl kas nors taip apsiriks! Eikit 

sau! — įsakė jis mums ir parodė kalaviju, manydamas, kad aš jo 
nesuprantu. 

De Garsija, iš pasiutimo netekęs žado, vėl bandė mane pulti, 
tačiau Kortesas piktai sušuko: 

— Liaukis, dėl Dievo meilės! Aš to nepakęsiu! Mes atėjome 
aukų gelbėti, kaip krikščionys, o ne žudyti. Šen, vyručiai! Laiky- 
kite šitą pakvaišėlį, kad per žmogžudystę nepragaištintų savo 
sielos! 

Keletas ispanų čiupo de Garsiją, o šis tik keikė juos nešvan- 
kiais žodžiais, nes, kaip jau sakiau, įniršęs. jis būdavo labiau pa- 
našus į laukinį žvėrį negu į žmogų. O aš tuo tarpu stovėjau prieš 
jį nežinodamas kur bėgti. Laimė, šalia atsirado Otomė; nors is- 
panų kalbos ji nesuprato, bet susivokė daug greičiau. 

— Bėkim, greit bėkim! — sušnibždėjo ji ir, stvėrusi mane už 
rankos, nutempė šalin nuo aukuro. 

— Kur mums bėgti? — paklausiau.— Ar ne geriau pasikliauti 
ispanų malone? 

— Pasikliauti tuo kalavijuotu velniu? — sušuko Otomė.— O ne! 
Tylėk, teuli, ir neatsilik! 

lr ji mane nusivedė. Ispanai mums nekliudė, net reiškė užuo- 
jautą, žinodami, kad mudu vos išsigelbėjome nuo aukojimo, o 
kai vienas tlaskalanas, norėdamas vėzdu mus nudobti, puolė į 
priekį, ispanų kareivis perdūrė jam petį, ir tas niekšas, apsipylęs 
krauju, parkrito negyvas. 

Prie pat teokalio krašto mudu atsigręežėme, ir aš pamačiau, 
kad de Garsijos šalia aukuro nebėra: jis arba ištrūko iš karei- 
vių, arba, atgavęs pagaliau žadą, jiems viską išaiškino ir dabar 
su kalaviju rankose vijosi mus ir jau buvo gal ne toliau kaip už 
penkiasdešimt jardų. Baimės genami, mudu nurūkome greičiau 
už vėją. Greta kits kito lėkėme žemyn laiptais, šokinėdami per 
pakopas, per nukautuosius bei mirštančius, ir tik retkarčiais su- 
stodavome, kad mūsų neparblokštų žynių kūnai, ispanų mėtomi 
nuo teokalio viršaus. Sykį atsigręžęs pastebėjau de Garsiją toli 
užpakaly, o paskui jis visai atsiliko. Gal besivydamas pailso, bet 
greičiausiai bijojo, kad nepakliūtų į rankas actekų kariams, vis 
dar apstojusiems piramidę. 

Tą dieną mudu su princese Otome išvengėme daugelio pavo- 
jų, tačiau kol susiradom nors laikiną ramybę, turėjome išgyventi 
dar vieną siaubą. Kai pasiekėme teokalio papėdę ir jau norėjome 
įsimaišyti į apkvaišusią iš baimės minią, kuri lyg jūros atoslūgio 
bangos, nuplaunančios nuolaužas bei atmatas, ritosi per aikštę, 
nusinešdama užmuštuosius ir sužeistuosius, viršuje staiga pasigir- 
do kažkoks dundesys, panašus į griaustinį. Pakėliau akis ir išvy- 

dau, kad žemyn lekia didžiulė uola, pasišokinėdama per pirami- 
dės pakopas. Tai buvo; dievo Teskatlipokos statula, ispanų nuvers- 
ta nuo pjedestalo. Tartum keršto demonas ji skriejo tiesiog į 
mane! Ir bematant šis marmurinis stabas turėjo mus sutraiškyti! 
Bėgti per vėlu! Mirtis atrodė neišvengiama. Mes išsigelbėjome 
nuo žynio peilio, bet mus sutrins į dulkes baisinga dievo statula. 

Ispanams pergalingai šaukiant, stabas vis artėjo. Papėde at- 
sitrenkė į akmeninį piramidės kraštą per kokias penkias dešimtis 
pėdų virš galvos, o po to, sukdamasis ore, apskriejo lanką ir nu- 
krito per tris žingsnius nuo mūsų. Pajutau, kaip nuo smūgio 
sudrebėjo žemė, ir tą pačią akimirką oras aptemo nuo skeveldrų 
krušos. Didžiuliai marmuro luitai pasipylė į visas puses, atrodė, 
jog po mūsų kojomis: sprogo parako sandėlis ir viskas išlėkė į orą. 
Teskatlipokos stabas subyrėjo į šimtus gabalų! Jie kaip strėlės 
prašvilpė virš mūsų ir pro mus, tačiau nė vienas net neįdrėskė nei 
manęs, nei Otomės. Statulos galva beveik palietė mano galvą, 
viena koja nukrito per plauką nuo mano kojų, ir vis dėlto aš 
likau sveikas ir gyvas. Netikras dievas pasirodė bejėgis prieš iš- 
trūkusias jo aukas! 

Kas buvo paskiau — nebeatsimenu. Atsikvošėjau tik savo me+ 
nėje Montesumos rūmuose, kurių prieš tai nebesitikėjau pama- 
tyti. Otomė buvo šalia manęs. Ji atnešė vandens nuplauti nuo 
mano kūno dažams ir kraujui, smarkiai bėgančiam iš gilios Žaiz- 
dos, kurią paliko žynio peilis. Negalvodama apiė save, Otomė 
pirmiausiai vikriai aprišo man žaizdą. Po to persirengė švariais 
baltais rūbais, man irgi parūpino drabužius, o kartu ir valgio bei 
gėrimo. Aš ją priverčiau drauge pavalgyti, o kai ji pasisotino, 
bandžiau sutelkti savo mintis. 

— Ką toliau daryti? — paklausiau Otomę.— Ateis žyniai ir vėl 
nutemps mus ant aukuro. Čia mums nėra ko tikėtis. Reikia pasi- 
kliauti ispanų gailestingumu ir bėgti pas juos. 

— Argi tikiesi, kad bus gailestingas tas žmogus su kalaviju? 
Tu jį pažįsti, teuli? Sakyk, kas jis? 

— Tas pats ispanas, apie kurį esu tau pasakojęs. Jis marnb 
mirtinas priešas, Otome. Paskui jį aš ir keliavau per vandenyną. 

— O dabar nori atsiduoti jo malonei? Tu iš tiesų neprotingas, 
teuli! 

— Verčiau pakliūti į krikščionių. negu į jūsų žynių rankas! 

— Nebijok,— nuramino Otomė,— dabar žynių nebėra ko bai- 
mintis. Jei vieną sykį nuo jų pasprukai — jie tavęs nebelies. Tik- 
tai iki šiol beveik niekam nėra pavykę ištrūkti gyvam iš jų na- 
gų,— čia reikia būti tikram burtininkui! Turbūt tavo dievas iš tiesų 
galingesnis už mūsų dievus, jei sugebėjo mus apsaugoti, kai gu- 

lėjome ant aukuro. Ak, teuli, ką tu man padarei? Aš netgi pradėjau 
abejoti mūsų dievais ir šaukiausi į pagalbą savo šalies priešus! 
Patikėk, dėl savęs niekuomet nebūčiau to padariusi. Greičiau bū- 
čiau mirusi su tavo bučiniu ant lūpų, kol širdyje dar nenutilęs 
tavo žodžių atbalsis. O dabar turėsiu gyventi, žinodama, kad toji 
laimė nebegrįš! | 

— O kodėl? — paklausiau.— Juk tuomet aš sakiau teisybę, Oto- 
1me. Tu norėjai su manim numirti ir išgelbėjai man gyvybę, pa- 
šaukusi į pagalbą ispanus. Nuo šiol mano gyvenimas priklauso 
tau, nes tu pati švelniausia ir pati drąsiausia moteris pasaulyje. 
Aš myliu tave, Otome, mano žmona! Ant aukuro susimaišė mūsų 
kraujas ir susijungė mūsų lūpos, tad tebūnie tai mūsų vestuvinės 
apeigos. Gal aš neilgai begyvensiu, bet kol esu gyvas — aš tavo! 

Taip kalbėjau iš visos širdies, nes mano jėgos buvo pakirstos, 
aš netekau drąsos, o baimė ir vienatvė mane iškankino, ir man 
beliko vien tikėjimas apvaizda ir Otomės meilė. Otomė buvo man 
padariusi tiek daug gero, ir dabar, užmiršęs savo priesaikas, aš 
prigludau prie jos kaip vaikas prie motinos. Zinoma, nereikėjo 
man taip daryti, bet norėčiau pamatyti vyrą, kuris manim dėtas, 
būtų kitaip pasielgęs! Be to, negalėjau atsiimti lemtingų Žodžių, 
pasakytų ant aukuro. Tada maniau, jog tai paskutiniai mano 
žodžiai, ir išsižadėti jų dabar, kai nebegrėsė mirtis, būtų reiškę 
pripažinti savo bailumą. Gerai ar blogai — aš atsidaviau Monte- 
sumos dukteriai, ir man beliko tik saugoti jai ištikimybę arba už- 
sitraukti gėdą. 

Tačiau tos indėnų merginos kilnumas buvo toks didelis, jog 
net dabar ji nepanoro nusitverti mano žodžių. Kurį laiką Otomė 
stovėjo liūdnai šypsodamasi ir ilgų plaukų galais braukydama 
sau per delną. Paskui prašneko: 

— Tu dabar kaip nesavas, teuli, ir aš būčiau kvaila, jei su- 
nežino, ką kalba. Tenai ant aukuro savo mirties valandą tu sakei, 
kad mane myli, ir tuomet sakei teisybę. Bet dabar, kai likai gy- 
vas, sakyk, mano valdove, kas tau ant piršto užmovė šitą auksinį 
žiedą ir kas jame parašyta? Jeigu net man nemeluoji, jeigu net 
truputėlį mane myli, tai vis tiek už jūrų yra kita, ir ją tu myli 
labiau. Bet su tuo aš galiu apsiprasti. Iš visų vyrų mano širdis 
išsirinko tave vieną, ir jei būsi man nors geras, tavo gerumas 
mane sušildys. Tačiau, kartą išvydusi šviesą, aš nebegalėsiu klai- 
džioti patamsiais. Tu manęs nesupratai? Gerai, aš pasakysiu, ko 
bijau. Aš bijau, jog kada... kada mes susituoksime, aš tau greitai 
nusibosiu, nes vyrams taip atsitinka, ir pamažu tau vėl atgis 
praeities prisiminimai. Ir tuomet, anksčiau ar vėliau, tu išplauksi 

už jūrų ir grįši į savo šalį, pas savo mylimąją. Tuomet tu mane 
paliksi, teuli, o aš to nepakelsiu. Verčiau mums likti tiktai drau- 
gais. Atmink: su manim imperatoriaus Montesumos dukteria, ne- 
galima žaisti kaip su kokia šokėja, vienos nakties drauguže! Jei 
mane vesi, tai bus. visam gyvenimui. O tu apie tokį ilgą laiką 
negalvojai. Taip, negalvojai... Tu šiaip sau pabučiavai mane ant 
aukuro, nors kraujas mus ir sujungė.. 

Otomė pasižiūrėjo į raudoną dėmę, išplitusią ant jos rūbų 
toje vietoje, kur buvo žaizda, ir tarė: 

— O dabar, teuli, aš tave paliksiu. Reikia surasti Kuautemo- 
ką, jeigu jis tebėra gyvas, ir kitus man artimus žmones, kurie 
dabar, kai žynių valdžia žlugo, galės tave apginti ir išaukštinti. 
Kol kas pagalvok apie mano žodžius ir neskubėk spręsti. O gal tu 
nori iš karto viską baigti ir bėgti pas baltuosius žmones? Aš pasi- 
stengsiu tau padėti! 

— Man jau nusibodo tas bėgimas, — atsakiau.— Be to, neuž- 
miršk: -tarp ispanų yra mano priešas, kurį prisiekiau nužudyti. 
Jo draugai — mano priešai, o mano priešų priešai — mano drau- 
gai. Aš niekur nebėgsiu, Otome. 

— Dabar tu kalbi protingai, — atsiliepė įi.— Jei grįžtum pas 
teulius, tas Žmogus tave nužudytų. Nužudytų atvirai arba iš pasa- 
lų, bet gyvo nepaliktų — tą supratau iš jo akių. O dabar pailsėk, 
kol pasirūpinsiu tavo saugumu, jei tiktai dar galima kalbėti apie 
saugumą šioje krauju paplūdusioje šalyje. 


XXIII 
TOMAS VEDA 


Otomė apsisuko ir išėjo. Auksuota užuolaidai susiglaudė už jos. 
Aš nuvirtau į savo guolį ir bematant užmigau. 

Tą dieną buvau toks silpnas ir jaučiausi taip išsekęs, jog be- 
veik nieko nemačiau ir nesupratau. Tik vėliau man pavyko prisi- 
minti visa, kas čia papasakota. 

Turbūt išmiegojau daugelį valandų, nes vėl atmerkiau gkis 
jau vėlyvą naktį. Bet ir naktį kambaryje tebebuvo šviesu. Pro 
langų strypelius iš lauko skverbėsi kruvini gaisrų atšvaitai ir 
pakrikas kautynių gaudesys.- 

Vienas langas kaip tik buvo tiesiai virš mano gulto. Atsisto- 
jęs nusitvėriau už medinių strypų ir vargais negalais, nors labai 
skaudėjo perrėžtą šoną, rankomis prisitraukiau aukštyn. Pama- 
čiau, kad ispanai, užėmę didžiąją piramidę, tuo nepasitenkino ir 

naktį surengė išpuolį. Jie padegė šimtus namų. Viršum miesto lyg 
amalas žioravo pašvaistė. Jos šviesoje išvydau, kaip baltieji žmo- 
nės traukiasi į savo įtvirtinimus, iš visų pusių spaudžiami tūks- 
tančių actekų, laidančių į priešą strėles ir akmenis. 

Atsitraukęs nuo lango, atsisėdau ir susimąsčiau. Mane vėl 
apniko abejonės. Ką daryti? Ar palikti Otomę ir pirmai progai 
pasitaikius bėgti pas ispanus? Bet tenai manęs laukia tikra mir- 
tis nuo de Garsijos rankos. O gal likti tarp actekų, jeigu jie 
suteiks man prieglobstį? Bet tuomet teks tapti Otomės vyru. Bu- 
vo dar trečia išeitis — likti su actekais ir nevesti, paaukojus vis- 
ką, net garbę. Vienas dalykas buvo aišku: jei paimsiu Otomę už 
žmoną, turėsiu pats pasidaryti indėnu ir užmiršti Angliją bei 
savo sužadėtinę. Grįžti į tėvynę beveik nebebuvo jokios vilties, 
tačiau, kol gyvas ir laisvas, dar galima kai ko tikėtis. Kas kita, jei 
vedybomis susirišiu rankas. Tada, kol Otomė gyva, nieko daugiau 
negalėsiu net galvoti, o Lilei Bozard būsiu amžinai miręs. Juk aš 
ir taip jau paniekinau jos atminimą ir sulaužiau savo žodį! Bet 
argi galėjau atstumti Otomę, kuri man viską atidavė ir, atvirai 
kalbant, tapo beveik tokia pat brangi? Angelas arba galiūnas 
būtų radę išeitį iš tos padėties, tačiau aš, deja, nebuvau nei an- 
gelas, nei galiūnas, o paprasčiausias Žmogus su visomis Žmogiš- 
komis silpnybėmis. Otomė man atrodė užvis gražiausia ir užvis 
švelniausia, ir ji buvo čia pat su manim. 

Ir vis dėlto nusprendžiau pasinaudoti jos kilnumu. Nuspren- 
džiau atsiimti savo žodžius, prašyti ją palikti mane ir niekuomet 
su manim nebesusitikti, kad man nereikėtų laužyti Ditčingeme 
duoto pažado. Kitaip turėčiau prisiekti Otomei ištikimybę, iki 
pat mirties, o tokios priesaikos labiausiai ir bijojau. 

Taip sau vienas svarsčiau, labai liūdnai nusiteikęs ir net ne- 
numanydamas, kad pasirinkimo jau neturiu, kad man bėra vie- 
nas kelias ir lieka tik Žengti juo arba mirti. Bet tebūnie tie ap- 
mąstymai mano sąžiningumo įrodymas, nes jei būčiau norėjęs 
nuslėpti tiesą, nebūčiau rašęs apie savo svyravimus, apie savo 
silpnumą ir sąžinės graužimą. Tačiau nepriklausomai nuo Otomės, 
greitai turėjau pasirinkti — arba vesti ją, arba mirti, — ir niekas 
negalėtų manęs peikti, kad pasirinkau pirmąją, o ne antrąją ga- 
limybę. 

Iš tikrųjų, nors ir vedžiau Otomę, vis dėlto galiu pasakyti 
savo sužadėtinei ir visam pasauliui, jog taip likimo buvo lemta, 
kadangi neturėjau kitos išeities. Tačiau pasakyti vien tai — va- 
dinasi, pasakyti pusę tiesos. Širdis man plyšte plyšo, ir jeigu vis- 
kas nebūtų buvę už mane nuspręsta, nežinau, kuo būtų pasi- 
baigusi mano vidinė kova. 

Šiandien, žvelgdamas į tolimą praeitį, kaip bešalis teisėjas 
vertindamas savo būdą ir poelgius, galiu pasakyti, kad įeigu 
būčiau turėjęs daugiau laiko viską apsvarstyti, tai būčiau radęs 
dar vieną argumentą Otomės naudai. Su ispanais buvo de Gar- 
sija, o jam jaučiama neapykanta tuomet apsprendė visą mano 
gyvenimą. Ji buvo net stipresnė už meilę abiem moterims, galė- 
įusioms suteikti man laimę. Net šiandien, nors praslinko jau dau- 
gei metų po Garsijos mirties, aš vis dar jo neapkenčiu; kad ir 
koks nuodėmingas atrodytų tas jausmas, iki pat šio laiko, net 
sulaukęs tokio amžiaus, apgailestauju, kad daugiau niekuo nega- 
liu jam atkeršyti. O tada... Anomis dienomis, likęs su actekais, 
ispanu ir de Garsijos priešais, galėjau susidurti su juo kautynėse 
ir jį nudėti. Ir, priešingai, ispanų stovykloje, jeigu net būtų pa- 
vykę į ją nusigauti, manęs paties laukė tikra ir greita mirtis. De 
Garsija, aišku, jau buvo surezgęs apie mane tokią istoriją, kad 
tenai iš karto būtų mane pakorę kaip anglų šnipą arba nudobę 
kokiu nors kitu būdu. | 

Bet užtenka tų bereikalingų samprotavimų, kurių vienintelė 
nauda, kad parodo, kaip man buvo sunku pasirinkti tarp .toli- 
mos ir artimos meilės. Laikas grįžti prie įvykių, iškart padariusių 
galą visiems mano svyravimams. 


Besėdint ant gulto ir mąstant, prasiskleidė durų užuolai- 
da ir įėjo vyras su deglu rankose. Tai Kuautemokas pas mane atė- 
jo tiesiog iš nakties mūšio, kuris jau buvo pasibaigęs ir tik gais- 
rai bežėravo aplinkui. Plunksnos nuo jo šalmo buvo nuplėštos, 
auksiniai šarvai ispanų kalavijais sukapoti, iš peršauto kaklo te- 
kėjo kraujas. 

— Sveikas, teuli,— tarė jis.— Tikrai nemaniau šiąnakt tave 
dar pamatyti. Ir aš pats vos išlikau gyvas. Tačiau atėjo keisti 
laikai, ir dabar visame Tenočtitlane dedasi tokie dalykai, apie 
kokius seniau niekas net nepagalvodavo. Bet negaiškime laiko. 
Aš atėjau nuvesti tavęs į tarybą. | 

— Ką man darys?— paklausiau.— Argi vėl temps ant aukuro? 

— Ne, šito nebijok. O ką tenai nuspręs, aš ir pats nežinau. 
Po valandos tu arba mirsi, arba iškilsi, jei tiktai dar galima iškilti 
pažeminimo ir gėdos dienomis. Otomė gerai pasidarbavo. Ji sa- 
kosi užtarusi tave prieš vadus ir patarėjus. Jei turi širdį, tai pri- 
valai būti jai dėkingas. Retai kurios moterys moka taip mylėti! 
O aš buvau užsiėmęs kitais reikalais, — princas pašnairavd“į ap- 
lamdytus savo šarvus, — bet irgi tafsiu savo žodį. Tai einam, drau- 
guži, deglas jau baigia degti! Šiandien mudu pergyvenome de- 
šimt mirčių: viena mažiau, viena daugiau — koks skirtumas? 

Atsistojęs nusekiau paskui Kuautemoką į tą didžiąją menę, 
apmuštą kedro lentelėmis, kur dar rytą visi man lenkėsi kaip 
dievui. Dabar buvau nebe dievas, o paprasias belaisvis, kurio li- 
kimas dar nenulemtas. 

Ant pakilumos, kur. neseniai stovėjau su dieviškais apdarais, 
buvo pusračiu susirinkę gyvi išlikusieji vadai ir patarėjai. Kai 
kurie, kaip ir Kuautemokas, buvo su kovine apranga ir kruvinais 
šarvais, kiti vilkėjo įprastiniais drabužiais, o vienas — žynio rū- 
bais. Bet visus jungė du bendri bruožai — kilmingumas ir niau- 
rūs veidai. Šiąnakt jie susirinko visiškai ne mano likimo spręs- 
ti, — jiems tai buvo menkniekis,— o pasitarti, kaip išvyti ispanus, 
ko! tie galutinai nesugriovė Tenočtitlano. 

Vidury pusračio ant paaukštinimo sėdėjo vyras su kario ap- 

ranga. Aš pažinau Kuitlahuaką, kuris po Montesumos mirties tu- 
rėjo tapti imperatoriumi. Man įėjus, jis į mane žvilgtelėjo ir pra- 
bilo: 
„  — Ką čia atvedei, Kuautemokai? A, prisiminiau: tai teulis, 
buvęs dievas Teskatlipoka ir šiandien išsigelbėjęs nuo aukojimo. 
Klausykit, vadai! Ką daryti šiam žmogui? Ar bus teisėta jį vėl 
paguldyti ant aukuro? 

— Deja, kilmingasis prince,— atsiliepė Žynys.— Bus neteisė- 
ta! Jis jau gulėjo ant aukuro ir net buvo sužeistas šventuoju pei- 
liu, tačiau lemiamą akimirką dievas auką atstūmė. Užmuškit jį, 
jeigu norit, tik ne ant aukuro. 

— Tai kaip nuspręsime?— vėl paklausė Kuitlahuakas.— Jis te- 
ulių kraujo, taigi mūsų priešas. Svarbiausia, kad jis negalėtų pa- 
bėgti pas tuos baltuosius velnius ir papasakoti apie mūsų nuosto- 
lius. Ar ne geriau iš karto padaryti jam galą? 

Daugelis ėmė linkčioti galvomis, bet kiti tarybos nariai sėdėjo 
tylūs, nejudėdami. 

— Spręskite! — tarė Kuitlahuakas.— Nėra laiko su juo gaišti, 
kai gresia pražūtis tūkstančiams žmonių. Aš klausiu dar kartą: 
ar jis turi mirti? 

Tada atsistojo Kuautemokas ir prašneko: 

— Atleisk man, kilmingasis giminaiti, bet aš manau, kad bus 
naudingiau šitą belaisvį palikti gyvą. Aš jį gerai pažįstu. Jis nar- 
sus ir doras, be to, jis tik pusiau teulis. Jos gylose teka: kitos bal- 
tųjų genties kraujas, o toji gentis neapkenčia teulių kaip ir mes. 
Pagaliau jis žino jų papročius, išmano jų kovos būdus, o mums 
šių žinių kaip tik neužtenka, ir aš esu tikras, kad jis galės gerų 
patarimų padėti mums nelaimėje. 

— Patarė vilkas elniui — beliko vien ragai,— šaltai atkirto 
Kuitlahuakas.— Jo patarimai mus nuves tiesiog į „teulių nasrus! 

Kas laiduos, jog šitas svetimšalis mūsų neišduos, jeigu juo pasi- 
tikėsime? 

— Aš laiduosiu savo gyvybe,-— atsakė Kuautemokas. 

— Tavo gyvybė, sūnėne, tokiame lošime per didelis užstatas. 
Visi baltųjų genties Žmonės — melagiai. Jeigu net jis pats duos 
žodį, tas žodis nedaug ko tebus vertas. Aš manau, geriausia jį 
nudėti ir iškart atsikratyti visų abejonių. 

— Šis Žmogus,— vėl prabilo Kuautemokas,— otomių genties 
princesės Otomės, Montesumos dukters ir tavo dukterėčios, vyras. 
Jinai taip karštai jį myli, jog buvo pasiryžusi kartu su juo mirti 
ant aukuro. Esu tikras, kad Otomė irgi laiduos už jį. Leisk ją 
pakviesti, tegu pati pasako. 

— Kaip nori, sūnėne. Įsimylėjusi moteris akla, ir jis, žino- 
ma, jau spėjo ją apgauti. Be to, ji tapo jo Žmona tik dėl šventų 
apeigų. Bet tesprendžia taryba. Ar išklausysime princesės Oto- 
mės? 

Dabar kai kas pasakė „ne“, bet dauguma, visi tie, kuriuos 
Otomė buvo spėjusi palenkti į savo pusę, atsakė teigiamai, ir 
vienas tarybos narys išėjo pakviesti Otomės. 

Ji įžengė į menę su karališkais rūbais, labai išblyškusi, bet 
pažiūrėti rami, ir nusilenkė tarybai. 

— Mes norime paklausti tavęs, princese,— kreipėsi į ją Kuit- 
lahuakas,— ką daryti su šiuo teuliu? Ar jį nužudyti, ar priimti 
į savo tarpą, jeigu tik jis duos priesaiką? Čia princas Kuautemo- 
kas už jį laidavo ir sakė, kad tu irgi laiduosianti. Bet moteris gali 
tai padaryti tik vienu būdu — jei paims už vyrą tą, už kurį lai- 
duoja. Su šiuo svetimšaliu tu jau sujungta šventomis apeigomis. 
Ar sutinki tapti jo žmona mūsų šalies papročiu ir savo gyvenimą 
surišti su jo gyvenimu? 

— Sutinku,— ramiai atsakė Otomė,— jeigu jis sutiks. 

— Ar ne per didelė garbė šiam baltajam šuniui? — įširdo Kuit- 
lahuakas.— Apsigalvok, dukterėčia! Tu esi otomių genties prin- 
cesė ir viena mūsų imperatoriaus dukterų. Mes tikėjomės, kad 
tu atvesi kalnėnų, otomių gentis, dabar susidėjusias su prakeiktai- 
siais tlaskalanais, teulių vergais. Tavo gyvybė pernelyg brangi, ir 
svetimšaliui negalima jos patikėti. Žinok, Otome, jeigu jis mus 
išduos, net aukšta kilmė tavęs neišgelbės nuo mirties! 

— Žinau,— taip pat ramiai atsakė Otomė.— Ar jis svetimša- 
lis, ar ne, šitą Žmogų aš myliu ir atsakau už jį savo krauju. Be 
to, tikiuosi, kad jis padės sugrąžinti otomius į tiesos kelią. Bet 
tegu jis pats pasisako. Gal jis nenorės imti manęs už Žžrkoną. 

Kuitlahuakas niūriai šyptelėjo ir tarė: 

— Kai reikia pasirinkti mirties glėbį arba išskėstas tavo dai- 
liąsias rankas, dukterėčia, atsakymą nesunku įspėti. Ką gi, sakyk, 
teuli, tik greičiau! 

— Aš tavęs negaišinsiu, valdove,— atsakiau.— Jei pEIHEESĖ su- 
tinka būti mano žmona, aš sutinku būti jos vyru. 

Taip iš karto pasibaigė visos mano abejonės ir būgštavimai. 
Kuitlahuakas teisingai pastebėjo, kad pasirinkti ar Otomę, ar 
mirtį buvo nesunku. 

Išgirdusi mano atsakymą, Otomė akylai į mane pasižiūrėjo ir 
tyliai paklausė: 

— Ar atsimeni, ką mudu kalbėjomės, teuli? Šiomis vedybomis 
tu išsižadi savo praeities ir pavedi man savo ateitį. 

— Atsimenu,— atsakiau, ir tą akimirką man prieš akis iškilo 
Lilės veidas, kokį mačiau paskutinį kartą, išsiskyrimo dieną. Taip 
aš sulaužiau savo pažadą. 

-„Kuitlahuakas pasižiūrėjo į mane, tarsi norėdamas įžvelgti man 
į širdį, ir pasakė: 


— Aš tavęs išklausiau, teuli. Tu, baltasis ateivis, maloningai 
sutikai vesti princesę Otomę ir jos dėka tapti vienu įžymiausių 
mūsų -šalies vadų. Bet sakyk, ar galima tavim tikėti? Jei mus 
apgausi — tavo žmona mirs! O gal tau tai nieko nereiškia? 


— Galiu duoti ištikimybės priesaiką,— atsakiau.— Ispanų aš 
neapkenčiu, be to, su jais yra pikčiausias mano priešas — vakar 
jis bandė mane nudurti. Norėdamas jį nudėti, aš perplaukiau van- 
denyną. Daugiau neturiu ko pasakyti, ir jei manim netikite, ge- 
riau iš karto viską užbaikime. Nua jūsų tautos tiek prisikentėjau, 
jog dabar man vis viena — gyventi ar mirti. 

— Drąsiai pasakyta, teuli! O dabar, vadai, spręskite: ar ati- 
duoti jį Otomei už vyrą, kad jis prisiektų ir taptų mūsiškiu, ar 
nužudyti vietoje? Jūs žinote viską. Jeigu juo galima pasitikėti, 
kaip sako Kuautemokas ir Otomė, jis vienas atstos ištisą kariuo- 
menę, kadangi moka tų baltųjų velnių kalbą, pažįsta jų papro- 
čius, ginklus bei karines gudrybes. Bet jeigu ne — o šios genties 
žmonėmis sunku pasitikėti, — jis gali mums atnešti daugybę ne- 
laimių! Anksčiau ar vėliau jis pabėgs pas teulius ir išduos jiems. 
viską: mūsų tarybų paslaptis, mūsų galią ar silpnumą. Spręskite, 
vadai, jo likimą! 

Taryba ėmė ginčytis ir svarstyti. Vieni galvojo vienaip, kiti — 
kitaip, ir iš visko buvo matyti, kad nesutaria. Pagaliau, kai nusibo- 
do laukti, Kuitlahuakas paragino viską nuspręsti balsų dauguma. 
Pirmiausia. rankas pakėlė tie, kurie pasmerkė mane mirti, paskui 
tie, kurie tarė būsiant geriau. palikti mane gyvą. Iš viso, neskai- 

tant Kuitlahuako, buvo dvidešimt šeši žmonės, ir balsai pasiskirs- 
tė po lygiai — trylika už mirtį ir trylika prieš. 

— Matyt, mano balsas bus lemiamas, — tarė Kuitlahuakas, kai 
viskas paaiškėjo. 

Man kraujas sustingo gyslose, išgirdus tuos žodžius: žinojau, 
kad Kuitlahuakas manęs nepasigailės. Bet tada vėl prabilo Otomė. 

— Atleisk man, dėde,— tarė ji.— Prieš nuspręsdamas išklausyk 
manęs! Aš jums reikalinga, ar ne taip? Otomių gentis patikės 
tiktai manim, ir tik aš galėsiu ją pritraukti į mūsų pusę. Mano 
motina buvo paskutinė iš senos otomių vadų giminės, aš — vie- 
nintelė jos duktė, o mano tėvas — imperatorius. Todėl nors mano 
gyvybė nieko nereiškia, mano vardas šiais neramiais laikais šio 
to vertas, nes aš viena tegaliu atvesti po jūsų vėliavomis tris- 
dešimt tūkstančių karių. Žyniai ant didžiojo teokalio irgi tai žino- 
jo, tad kai aš panorau, pasinaudojusi man duota teise, gulti šalia 
teulio ant aukuro, jie, kad ir baisiai trokšdami karališko kraujo, 
priešinosi tol, kol ėmiau šauktis jiems dievų prakeikimo. 

O dabar klausyk manęs, valdove! Klausykit ir jūs, vadai! Jei 
norite, nužudykite šitą žmogų, bet tuomet aš užbaigsiu, ką vakar 
pradėjau, ir drauge su juo nužengsiu į kapą, o jums teks paieškoti 
ko nors kito, kas grąžintų maištingų otomių genčių ištikimybę. 

Otomė nutilo. Menėje visi nustebę ėmė kuždėtis: niekas negal- 
vojo, kad moters širdyje gali būti tiek meilės ir drąsos. Tiktai 
Kuitlahuakas įtūžo. 

— Išdavikė! — suriko jis.— Renkiesi verčiau meilužį negu tė- 
vynę! Kaip drįsai? Negarbė tau, begėde imperatoriaus dukterie! 
Matyt, toks jūsų kraujas — kaip tėvas, taip ir duktė! Argi Monte- 
suma nepaliko savo tautos ir negyvena su teuliais, netikrais Ke- 
calkoatlio vaikais? O dabar ir duktė eina tuo pat keliu. Prisipa- 
žink, moterie, kaip tau su tuo mylimuoju pavyko išsigelbėti nuo 
mirties ant teokalio, kai. visi kiti žuvo? Gal jau susimokei su teu- 
liais? Jei viskas būtų kitaip ir aš turėčiau valią, prisiekiu tau, 
dukterėčia, tavo noras išsipildytų ir mirtum. šalia šito žmogaus, ir 
tuoj pat. 

Kuitlahuakui iš pykčio užėmė kvapą, tik jo akys tebesvaidė 
žaibus. Tačiau Otomė nesudrebėjo. Išblyškusi ir rami, ji stovėjo 
priešais, tvirtai sugniaužusi rankas, nepakeldama akių. 

— Nepriekaištauk man dėl meilės stiprybės, — atsakė ji, — arba 
priekaištauk, jei nori, aš pasakiau savo paskutinį žodį. Gali pa- 
smerkti šitą žmogų mirti, bet tada, valdove, ieškok kito pasiunti- 
nio, kuris priverstų otomius kautis už Anahuaką. 

Kuitlahuakas susimąstė — Žiūrėjo tiesiog prieš save ir pešiojo 
barzdą. Įsiviešpatavo kapų tyla. Niekas nežinojo, koks bus jo 
sprendimas. 

Pagaliau jis prabilo: 

— Tebūnie taip! Mums reikalinga mano dukterėčia Otomė. 
Kovoti su moters meile neprotinga. Teuli, mes dovanojame tau 
gyvybę, o kartu ir turtus, garbę, kilmingiausią mūsų šalies moterį 
bei vietą mūsų taryboje. Priimk visa tai, bet pagalvokite — aš sa- 
kau jums abiem! — pagalvokite, kaip tuo pasinaudoti. Jei mus 
išduosi, jei tik sumanysi kokią klastą, prisiekiu — mirsi tokia lėta 
ir tokia baisia mirtimi, jog širdis tau stings, vien apie tai pagal- 
vojus. Ir su tavim mirs visi — žmona, vaikai, tarnai. Ar supratai? 
Tuo ir baigsime. Tegu jis prisiekia. 

Išklausiau jo, ir man galva ėmė suktis, akis aptraukė migla. 
Dar kartą man pavyko išvengti tikros pražūties! 

Kai migla išsisklaidė, mano akys susidūrė su išgelbėtojos aki- 
mis. Otomė, mano žmona, žiūrėjo į mane ir liūdnai šypsojosi. 

Prie manęs priėjo žynys su vingriai išraižyta medine taure 
ir titnaginiu peiliu ir praskleidė drabužius man nuo rankos. Tada 
įpjovė ir įleido kraujo į taurę, paskui, bambėdamas kažkokius 
užkeikimus, nuliejo iš jos: kelis šlakelius žemėn. Po to klausiamai 
pasižiūrėjo į Kuitlahuaką, o šis, karčiai šyptelėjęs, jam pasakė: 

— Paženklink jį princesės Otomės krauju. Juk jinai už jį 
laidavo! 

— Ne, valdove! — užgynė Kuautemokas.— Jų kraujas jau su- 
simaišė ant aukuro, be to, juodu vyras ir žmona. Bet už jį laida- 
vau ir aš, todėl duosiu savo kraujo. 

— Šito teulio geri draugai, — tarė Kuitlahuakas.— Tu jam tei- 
ki per daug garbės, prince. Bet tebūnie taip, kaip tu nori! 

Kuautemokas žengė priekin. Žynys norėjo įpjauti jam ranką, 
bet princas jį sulaikė ir, rodydamas į peršautą savo kaklą, su 
šypsena pasakė: 

— Atitrauk peilį! Va yra kraujo — teuliai mane sužeidė, lyg 
tyčia tokiam reikalui! 

Nusmaukęs raištį, žynys iš Kuautemoko žaizdos įvarvino krau- 
jo į kitą nedidelę taurę, paskui padažė į jį pirštą ir nubrėžė man 
kaktoje kryžių, kaip krikščionių kunigas naujagimiui. 

— Mūsų dievo akivaizdoje,— iš lėto prabilo žynys,— visare- 
gio ir visur esančio dievo vardu ženklinu tave šiuo krauju, ir 
tebūnie jis tavo! Mūsų dievo akivaizdoje, visaregio ir visur esan- 
čio dievo vardu lieju tavo kraują žemėn! 

Ji; nuliejo dalį mano kraujo ir kalbėjo toliau: 

— Kaip šitas kraujas pranyko žemėje, taip tepranyksta ir te- 
būnie užmirštas tavo ankstyvesnis gyvenimas, nes tu iš naujo 
gimei Anahuako tautoje. Mūsų dievo akivaizdoje, visaregio ir vi- 
sur esančio dievo vardu maišau kraują su krauju, — žynys sumai- 
šė kraują iš abiejų taurių, — ir tuo krauju paliečiu tavo liežuvį, — 
padažęs pirštą į taurę, jis palietė man liežuvio galiuką,— kad ga- 
lėtum pakartoti priesaikos žodžius: 

„Teprislegia mane visos kančios ir ligos, teskursiu visą gy- 
venimą ir temiršsiu sopuliuose baisia mirtimi, tebūnie mano vėlė 
išvaryta iš Saulės Buveinės ir amžinai teklaidžioja tamsoje ana- 
pus žvaigždžių, jei sulaužysiu šią priesaiką: 

Aš, teulis, prisiekiu būti ištikimas Anahuako tautai ir teisė- 
tiems jos valdovams. Prisiekiu kovoti su visais jos priešais, ligi 
juos išnaikinsime, ypač su teuliais, kol jie bus nublokšti į jūrą. 
Prisiekiu nerūstinti Anahuako dievų. Prisiekiu būti ištikimas vy- 
ras Otomei, otomių genties princesei, Montesumos dukteriai, iki 
jos gyvos galvos. Prisiekiu nebėgti iš šios šalies. Prisiekiu už- 
miršti tėvą bei motiną ir tą žemę, kur gimiau, dėl šios žemės, 
kuri man tapo nauja tėvyne. Ir šitos priesaikos nesulaužysiu, 
kol iš Popokatepetlio kraterio veržiasi dūmai ir liepsna, kol mūsų 
vadai viešpatauja Tenočtitlane, kol mūsų žyniai aukoja dievams 
aukas ant altorių ir kol gyvuoja Anahuako tauta.“ 

— Ar prisieki?— sušuko žynys. 

Man beliko atsakyti: 

— Prisiekiu. | 

Daug kas šioje priesaikoje man visai nepatiko, bet neturėjau 
ką daryti. Tik štai kas įsidėmėtina! Po penkiolikos metų nuo tos 
nakties iš Popokatepetlio nustojo veržtis dūmai ir liepsna, Tenoč- 
titlane nebeliko nė vieno actekų vado, žyniai liovėsi aukoję die- 
vams aukas, Anahuako tauta nustojo gyvavusi, vadinasi, mano 
priesaika neteko galios ir prasmės. O juk žynys viską išvardijo 
kaip tvirčiausius, nepajudinamus dalykus! 

Kai aš prisiekiau, Kuautemokas priėjęs mane apkabino. 

— Sveikinu tave, teuli, kraujo ir dvasios broli! — tarė jis.— 
Dabar tu mūsiškis, ir mes laukiame iš tavęs patarimo bei pa- 
galbos. Sėsk šalia manęs. 

Su nepasitikėjimu žvilgtelėjau į Kuitlahuaką, bet šis, maloniai 
šypsodamasis, man pasakė: 

— Teuli, tavo likimas nulemtas. Mes tave priėmėme, ir tu 
davei didžią brolybės ir ištikimybės priesaiką, kurią sulaužęs mir- 
si baisia mirtimi šiame pasaulyje ir pasmerkusi save kančioms 
aname pasaulyje. Užmiršk visa, kas buvo pasakyta, kai svarstyk- 
lės svyravo, nes jų lėkštė pasviro į tavo pusę. Kol pats nesukelsi 

mums abejonių, mumis gali neabejoti. Nuo šiol, kaip Otomės 
vyras, tu esi vadas tarp vadų, turintis didžius turtus ir valdžią, 
ir gali teisėtai sėdėti mūsų taryboje šalia savo brolio Kuautemoko. 

Aš atsisėdau nurodytoje vietoje, o Otomė pasišalino. Dėl ma- 
nęs .-buvo viskas nuspręsta, ir Kuitlahuakas grįžo prie svarbių vals- 
tybinių reikalų. | | 

Jis kalbėjo iš lėto, apgalvodamas, ir jo balsas iš širdgėlos ne 
kartą nutrūko. Jis kalbėjo, kad. šalį prislėgusios baisios nelai- 
mės, kad žuvę šimtai narsiausių actekų, kad išmušti žyniai ir 
kariai ant didžiojo teokalio, kad išniekinti Anahuako dievai. Pa- 
dėtis buvo beviltiška. 

— Ką daryti?— klausė. Kuitlahuakas.— Montesuma kaip be- 
laisvis miršta teulių stovykloje, tūo tarpu jo paties įpūsta ugnis 
siaubia kraštą. Visos mūsų pastangos sudūžta į geležinę galybę 
tų baltųjų velnių, ginkluotų keistais ir siaubingais ginklais. Kas- 
dien mes patiriame naujus pralaimėjimus. Ir ko tikėtis, kai die- 
vai nuversti, kai jų altoriai aplaistyti žynių krauju, kai orakulai 
tyli arba pranašauja žūtį? | 

Vienas po kito stojosi vadai, reikšdami savo nuomonę. Pa- 
galiau Kuitlahuakas, žiūrėdamas į mane, pasakė: 

— Su mumis yra naujas: tarybos narys, išmanantis baltųjų 
žmonių karo reikalus.-bei papročius ir prieš valandą dar pats jiems 
priklausęs. Gal jis pasakys ką nors paguodžiamo? Kalbėk, mano 
broli! , 

Ir aš atsistojau. 

„— Kilmingasis Kuitlahuakai, vadai ir princai! — pasakiau.— 
Jūs suteikėte man garbę, klausdami mano patarimo. Aš atsakysiu 
trumpai. Jūs veltui eikvojate jėgas, mesdami savo būrius prieš 
akmenines sienas ir teulių ginklus. Taip jų nenugalėsite. Norint 
laimėti, reikia veikti kitaip. Ispanai ne dievai, kaip galvoja neiš- 
manėliai, o paprasti žmonės, jodinėjantys ne ant demonų, o ant 
paprastų nešulinių gyvulių, kurie mano gimtajame krašte nau- 
dojami įvairiausiems darbams. Ispanai, kaip jau sakiau, paprasti 
žmonės. O argi žmonės nejaučia troškulio ar alkio? Argi jie gali 
ištverti be miego? Argi jų negalima nužudyti šimtais būdų? 
Ir nejaugi patys nematote, kad jie jau mirtinai išvargę? Tebūnie 
tai mano paguodos žodis. Nutraukite atakas ir kuo glaudžiausiai 
apsupkite teulių stovyklą, kad nei jiems, nei jų sąjungininkams 
tlaskalanams nepatektų nė kruopelės maisto. Nepraeis nė dešimt 
dienų, ir jie arba pasiduos, arba bandys. išsiveržti į pajūrį. Bet 
tokiu atveju pirmiausia jiems: reikės išeiti iš miesto, ir jei mes 
skersai pylimų iškasime griovius, tą padaryti jiems bus ne taip 
lenigva! Ir tuomet, kai jie, apsiktovę auksu, kurio taip gviešėsi 

ir dėl kurio čia atėjo, bandys išsiveržti, tuomet, kartoju, ateis lai- 
kas juos užpulti ir visus iki vieno sunaikinti! 

Aš nutilau, pasigirdo pritarimo balsai. 

— Atrodo, mes neapsirikome, palikę šitą Žmogų gyvą,— tarė 
Kuitlahūakas.— Jis kalba išmintingai, ir tik gailiuosi, kad iš pat 
pradžių taip nepadarėme. Aš linkęs paklausyti jo patarimo. O 
ką pasakysite jūs, vadai? 

— Mes pasakysime tą patį: jo žodžiai išmintingi! — atsiliepė 
Kuautemokas.— Reikia, kad jie virstų darbais. 

Netrukus pasitarimas baigėsi, ir paryčiu aš nuėjau į savo 
kambarį, vos gyvas iš nuovargio ir susijaudinimo, tą dieną paty- 
ręs tiek daug visokių, įvykių. Rytuose jau brėško aušra, tad leng- 
vai radau kelią tuščiais rūmų koridoriais ir galop priėjau pažįs- 
tamą užuolaidą. Ją atmetęs, įžengiau į kambarį. Pačiame jo gale 
stovėjo moteris. Blausi šviesa mirgėjo ant baltutėlių jos rūbų, 
ant palaidų melsvai juodų plaukų ir auksinių papuošalų. Tai buvo 
Otomė, mano žmona. 

Aš nuėjau link jos, ir ji pasitiko mane ištiestomis rankomis. 
Apsivijusi jomis aplink kaklą, Otomė pabučiavo man į kaktą. 

— Viskas nulemta, — sušnibždėjo ji.— O mano meile, valdove 
mano! Gerai ar blogai, bet dabar mes būsime kartu iki pat mir- 
ties, nes mūsų priesaikos sulaužyti negalima. 

— Iš tiesų nulemta, Otome,— atsakiau,— ir mūsų priesaika — 
visam gyvenimui, nors dėl jos aš sulaužiau kitą priesaiką. 

Taip aš, Tomas Vingiildas, vedžiau otomių genties princesę 
Otomę, Montesumos dukterį. 


XXIV 
LIUDNOJI NAKTIS 


Rytmetį, kai nubudau, tarybos sprendimas jau buvo = 
visi tiltai, jungiantys pylimus. per ežerą, išardyti, o skersai pyli- 
mų, kuriais ėjo platūs keliai virš vandens, iškasti gilūs grioviai. 

Vakarop, apsirengęs kaip indėnų karys, drauge su Kuautemo- 
ku ir kitais vadais išėjau vesti derybų su Kortesu. Kortesas kal- 
bėjo nuo to paties bokšto, kur Kuautemoko strėlė pervėrė Mon- 
tesumą. Derybos buvo bergždžios, jas prisimenu tik todėl, kad 
pirmą kartą po to, kai išvykau iš Tabasko, vėl iš arti pamačiau Ma- 
riną ir išgirdau melodingą, švelnų jos balsą. Ji stovėjo, kaip 
paprastai, šalia Korteso ir vertė actekams jo paliaubų sąlygas. 
Viena sąlyga man parodė, kad de Garsija negaišo veltui laiko. 

Kortesas žadėjo paleisti kelis įžymius actekus už pabėgusį nuo 
aukuro baltąjį žmogų, kurį ispanai norį pakarti kaip šnipą ir 
dezertyrą, sulaužiusį ištikimybę Ispanijos karaliui. 

„Įdomu,-— pagalvojau,— ar žino Marina, kad „baltasis Žmo- 
gus“— tai senas jos bičiulis iš Tabasko?“ 

— Kaip matai, tau pasisekė, teuli,— įjuokdamasis tarė Kuau- 
temokas.— Jei nebūtum tapęs mūsiškiu, tavo gentainiai būtų tave 
pasitikę sti kilpa! | 

Paskui jis atsakė Kortesui, nė žodžiu neužsimindamas apie 
mane. Jis patarė ispanams ruoštis mirčiai. | 

— Daug mūsų žuvo, — kalbėjo Kuautemokas, — bet jūs irgi Žžū- 
site. Teuliai, jūs mirsite iš bado ir troškulio arba būsite paau- 
koti mūsų dievams. Nėra jums išsigelbėjimo, teuliai, nes tiltai 
išardyti! 

Visa daugiatūkstantinė minia pakartojo jo žodžius: 

— Nėra jums išsigelbėjimo, teuliai! Tiltai išardyti! 

Po to ėmė zvimbti strėlės, ir aš grįžau į rūmus papasakoti 
Otomei, ką man pavyko sužinoti apie dvi jos seseris įkaites 
ir apie tėvą, kuris, pasak ispanų, buvo arti mirties. 

Taip pat pasakiau Otomei, kas buvo mainais siūloma už ma- 

ne. Ji mane pabučiavo ir šypsodamasi pasakė, kad nors aš ją 
vesdamas, užsidėjau ant pečių naštą, tai vis dėlto geriau, negu 
būtų buvę pakliuvus į ispanų rankas. 
Praslinkus porai dienų, po miestą pasklido žinia apie Mon- 
tesumos mirtį, o netrukus ispanai atidavė actekams palaidoti 
jo lavoną, aprengtą prabangiais karališkais rūbais. Montesuma 
buvo nuneštas į rūmų menę, o iš ten naktį išgabentas į Čapul- 
tepeką ir palaidotas be jokių iškilmių, nes buvo būgštaujama, 
kad įniršusi minia jo nesudraskytų. 

Stovėdamas greta raudančios Otomės, paskutinį kartą mačiau 
nelaimingiausią iš visų monarchų, kurio viešpatavimas prasidėjo 
taip didingai ir baigėsi taip liūdnai. 

„Kieno sielvartai gali prilygti jo kentėjimams?— galvojau, žiū- 
rėdamas į mirusį imperatorių.— Jis mirė netekęs valdžios ir ne- 
apkenčiamas savo tautos, kurią pats išdavė. Jis mirė kaip belais- 
vis tarp svetimšalių grobuonių, draskančių jo tėvynės širdį. Tad 
suprantama, kodėl Montesuma plėšdavo sau nuo žaizdų raiščius 
ir nesileisdavo tvarstomas. Giliausia žaizda buvo jo sieloje, ir 
išgydyti ją tegalėjo vieni vaistai — mirtis! O juk jis buvo ne 
toks jau kaltas! Bailų ir prietringą jį padarė stabai, kuriuos jis 
garbino kaip dievus, stabai, dabar nuversti kartu su savo žyniais. 
Jeigu jie Montesumai nebūtų įvarę: nenugalimos baimės, priver- 
tusios jį įsileisti ispanus į Tenočtitlaną, tai actekai dar ilgus me- 

tus būtų išlikę laisvi. Bet, matyt, likimas lėmė kitaip, netekęs 
šlovės ir nūnai miręs imperatorius buvo tiktai jo įrankis!“ 

Taip mąsčiau, stovėdamas prie didžiojo Montesumos kūno. Bet 
Otomė, pagaliau sulaikiusi ašaras, pabučiavo velionį ir sušuko: 

— Gerai, kad numirei, tėve, nes visi, kas tave mylėjo, ne- 
norėjo tavęs matyti vergaujančio ir pažeminto! Tesuteikia man 
tavo dievai stiprybės atkeršyti už tave! O jeigu jie ne dievai — 
pati surasiu jėgų savyje. Prisiekiu tau, tėve, kol su manim liks 
nors vienas karys, aš keršysiu! 


Daugiau netardama nė žodžio, Otomė paėmė mane už ran- 
kos, ir mes nuėjome. | 
Kaip vėliau pamatysime, savo priesaiką jį ištesėjo. 


Tądien ir kitą dieną ispanai surengė keletą išpuolių, norėda- 
mi užversti pylimuose mūsų iškastus griovius. Jiems pavyko tai 
padaryti, tiesa, ne be nuostolių, bet vos jie atsitraukė, mes vėl 
iškasėme. dar gilesnius griovius, taigi priešo pastangos nuėjo 
perniek. | 

Tomis dienomis aš pirmą kartą dalyvavau kautynėse. Mano 
angliškas lankas gerai: pasitarnavo, ir atsitiko taip, kad pirmoji iš 
jo paleista strėlė nulėkė į mano amžiną priešą de Garsiją. Ta- 
čiau man vėl nepasisekė, nors taikinys buvo puikus. Gal per 
daug jaudinausi, o gal buvau atpratęs, tiktai nutaikiau per aukš- 
tai, ir strėlė pervėrė pačią geležinio šalmo viršūnę, nepadariusi 
ispanui jokios žalos: jis tik susvyravo balne, ir viskas. Bet ir šis 
menkas šūvis actekų akyse mane labai išaukštino. Jie buvo visai 
prasti lankininkai, ir jų strėlės nė karto nebuvo pramušusios is- 
panų šarvų. Aš irgi nebūčiau galėjęs to padaryti, jei nebūčiau 
prisirinkęs sunkių strėlių nuo ispanų arbaletų ir jei prie savo 
strėlių nebūčiau pritaisęs geležinių jų antgalių. Kai nuotolis ne- 
labai didelis ir taikinys gerai matyti, nuo tokios strėlės negali 
apsaugoti jokie šarvai. 

Po pirmosios kautynių dienos aš buvau paskirtas vadovauti 
trims tūkstančiams lankininkų. Dabar priešaky manęs būdavo 
nešama kovos vėliava, ir aš vilkėjau puošniu karo vado apdaru. 
Bet man pačiam daug labiau patiko grandiniai šarvai, nuimti: nuo 
nukauto, ispanų raitelio. Ilgus metus juos nešiojau po dygsniuota 
medvilnine apranga, ir tai ne kartą gelbėjo man gyvybę, nes tokių 
dvigubų šarvų nepramušdavo net kulkos. 


Savo lankininkams buvau dar vadovavęs vos dvi paras, per- 
nelyg trumpą laiką išmokyti drausmės, apie kurią jie teturėjo 
labai menką supratimą, nors šiaip kiekvienas atskirai buvo gan 

narsus, ir atėjo laikas vesti juos į mūšį. Tai atsitiko tą lemtin- 
gąją naktį, kurią ispanai iki šiol vadina „noche triste“ — liūdnoji 
naktis. 

Iš vakaro rūmuose susirinko taryba, ir aš pasakiau, kad teuliai 
tikriausiai bandys išsiveržti iš miesto tamsoje, kitaip jie nebūtų 
stengęsi užversti pylimuose giovių. Kuitlahuakas, po Montesumos 
mirties tapęs dar nekarūnuotu imperatoriumi, man atsakė, jog 
teuliai, žinoma, galvoja bėgti, tačiau niekad neišdrįstų žygiuoti 
naktį, nes tuomet paklystų salių ir pylimų labirinte. 

Aš jam prieštaravau: 

— Actekai nepratę prie nakties mūšių bei žygių, o baltiesiems 
žmonėms tai įprastas dalykas. Jau galėjote tuo įsitikinti. Ispanai 
žino, kad naktį actekai nekariauja, todėl greičiausiai ir stengsis 
pasprukti tamsos priedangoje, tikėdamiesi, jog jų priešai tuo laiku 
miegos. Tad patariu prie kiekvieno. pylimo pastatyti sargybinius 

Kuitlahuakas sutiko. Saugoti pylimą, einanti į Tlokopaną, jis 
pavedė. Kuautemokui ir man. 

Naktį mudu su Kuautemoku ir keliais kariais išėjome ant 
pylimo patikrinti postų. Jau artėjo vidurnaktis. Visiškoje tamsoje 
dulkė lietutis, o aplinkui nieko nebuvo matyti tarytum Norfolke 
rudenį, kai žemę naktimis apgaubia ūkanos. Vargais negalais su- 
radome ir pakeitėme sargybinius, o šie pasakė, jog visur buvę 
ramu. Tik grįžtant į didžiąją aikštę, staiga išgirdau dundesį, 
tarsi žŽygiuotų šimtai žmonių. 

— Klausyk! — tariau Kuautemokui. 

— Teuliai bėga,— atsakė jis pašnibždomis. 

Mes tekini nulėkėme į gatvę, iš didžiosios aikštės vedančia 
į pylimą, ir čia net pro tamsą ir lietų išvydome blausiai žvilgant 
šarvus. 

— Prie ginklų! — garsiai surikau.— Prie ginklų! Teuliai py- 
limu traukiasi į Tlakopaną! 

Sargybiniai bematant ėmė kartoti mano žodžius, ir jie, per- 
duodami iš posto į postą, netrukus pasklido po visą miestą. Žmo- 
nės šūkavo gatvėse ir kanaluose, skardeno nuo namų stogų ir nuo 
šventovių. Miestas subruzdo. Dėšimtys tūkstančių irklų išjudino 
ežero vandenis, tarsi iš nendrynų vienu metu būtų pakilę didžiau- 
si pulkai vandens paukščių. Visur kur lyg krintančios žvaigždės 
blykčiojo deglai, iš visų pusių šiurpulingai gaudė ragai ir kimiai 
birbė kriauklės, o užvis garšiausiai dundėjo ant teokalio pašėlu- 
šiai žynių mušamas gyvatės odos būgnas. Per šitą šurmulį ir 
gaudesį didžiuliai ginkluotų actekų būriai nuskubėjo prie Tlakopa- 
no pylimo. Kai kurie bėgo sausuma, tačiau dauguma yrėsi luo- 
tais, užplūdusiais visą ežerą, kiek tik akys aprėpia. 

O ispanų kolona, siaura ir ištįsusi, nes pačių ispanų buvo apie 
pusantro tūkstančio ir dar kokie šeši ar aštuoni tūkstančiai tlas- 
kalanų, jau žengė pylimu. 

Kuautemokas ir aš, telkdami karius, nuskubėjome priekin, prie 
pirmojo kanalo, kertančio pylimą, kur, jau buvo susibūrę dešimtys 
mūsų luotų. Ispanų kolonos avangardas tuo tarpu irgi pasiekė 
kanalą, ir užvirė mūšis. 

Actekai kovėsi pakrikai, be jokio plano. Vadai tamsoje ne- 
matė savo karių, o šie negirdėjo jų įsakymų. Tačiau actekų buvo 
begalinė daugybė, ir kiekvieno širdyje liepsnojo, tik vienas troški- 
mas — sunaikinti teulius. 

Sugriaudėjo patranka, ir mus lyg kruša apibėrė kartečė. Sū- 
viui plykstelėjus, pamatėme, kad ispanai per kanalą tiesia iš anks- 
to paruoštą kilnojamąjį tiltą. Mes puolėme priešą. Viskas suūsi- 
maišė. Kiekvienas dabar kovėsi pats sau. | 

Pirmas ispanų spūstelėjimas mane ir Kuautemoką blokšte nu- 
bloškė vieną nuo kito kaip viesulas rudens lapus, ir nors abu iš- 
likome gyvi, tą naktį mums nebepavyko susitikti. Kartu su mumis 
ir paskui mus pylimu garmėjo ištisęs ispanų bei tlaskalanų srau- 
tas, tuo tarpu actekai, apniko besikaunančios kolonos sparnus, ta- 
rytum . skruzdės sužalotą kirminą. 

Kaip nupasakoti visa, kas tą naktį atsitiko? Negaliu to padary- 
ti, nes pats mažai tą temačiau. Žinau tik tiek, kad ištisas dvi va- 
landas grūmiausi kaip padūkęs. 

Priešams pavyko pereiti pirmąjį kanalą, tačiau kilnojamasis 
tiltas nuo jų sunkumo įlinko ir taip įklimpo į purvą, jog nebebuvo 
galima nė iš vietos jo pajudinti. O priešaky už šešių šimtų jardų 
pylimą kirto antras kanalas, dar platesnis ir gilesnis už pirmąjį. 
Per jį persikelti ispanai būtų galėję tik užvertę jį lavonais. 

Rodės, visi nelabieji ištrūko iš pragaro ir ėmė siautėti šiame 
siaurame žemės ruoželyje. Patrankų ir arkebuzų trenksmas, prieš- 
mirtinės dejonės ir siaubo klyksmai, ispanų kareivių riksmai ir 
actekų kovos šūkiai, sužeistų arklių Žžvengimas, moterų raudos, 
mėtomų iečių švilpesys, strėlių zvimbimas, duslūs smūgiai — vis- 
kas kraupiai susimaišė. Lyg paklaikusi kaimenė ilga ispanų kolo- 
na riaumodama blaškėsi iš vienos pusės į kitą. Daugelis virto 
nuo pylimo į ežerą, ir čia vandenyje actekai juos arba užmušda- 
vo, arba įsitraukdavo į luotus ir nusiveždavo aukoti dievams; kiti 
skendo patys, bet daugiausia ispanų buvo sutrempta į purvą ir 
žuvo, kai kėlėsi per kanalus. 

Šimtai actekų irgi krito šiame mūšyje, daugiausia nukauti savo 
gentainių, kurie švaistėsi tamsoje vėzdais, nenumanydami, kam 

klius, ir šaudė iš lankų, nežinodami, į kieno krūtinę įsmigs jų 
strėlės. 

Aš kovojau su nedideliu būriu karių iki pat aušros, kol pirmie- 
ji saulės spinduliai pagaliau nušvietė pasibaisėtiną mūšio vaizdą. 
Likę gyvi ispanai ir jų sąjungininkai buvo persikėlę per antrąjį 
kanalą, užverstą jų bendražygių lavonais, patrankomis, amuni- 
cijos likučiais ir ryšuliais lobių. Dabar kautynės vyko jau kitapus 
kanalo. Tačiau dalis ispanų bei tlaskalanų vis dar kėlėsi per baisų 
antrąjį tiltą, ir juos aš užpuoliau su savo kariais. 

Įsiveržiau į patį priešų vidurį, ir. staiga man prieš akis šmėkš- 
telėjo de Garsijos veidas. Surikęs šokau prie jo artyn, o jis, iš- 
girdęs mano balsą, atsigręžė ir mane pažino. Su prakeiksmu jis 
smogė sunkiu kalaviju man per galvą, tačiau kalavijas tik nu- 
skėlė dalį mano medinio išdažyto šalmo ir mane sužeidė. Bet 
griūdamas aš kovos vėzdu trenkiau de Garsijai tiesiog į krūtinę 
ir jį taip pat) parbloškiau. Nuo gauto smūgio pusiau apsvaigęs ir 
apžilpęs, ėmiau šliaužte prie jo šliaužti per žmonių spūstį. Nieko 
daugiau nemačiau, tik purvyne -žibančius jo šarvus. Stvėręs is- 
paną už gerklės, nutempiau jį prie pylimo krašto, ir mes kartu 
nusiritome į ežerą. Čia prie pat pylimo buvo negilu. Apžergęs 
savo; priešą, su žiauriu džiaugsmu nusišluosčiau nuo veido krau- 
ją, tikėdamasis dabar galutinai su juo susidoroti. 

Visas jo kūnas buvo vandenyje, tik galva gulėjo ant pylimo 
papėdės. Savo vėzdą buvau pamėtęs, todėl man beliko tik panar- 
dinti jo galvą ir laikyti vandeny, kol užtrokš. 

— Pakliuvai, de Garsija! — sušukau ispaniškai, pirštais 
gniauždamas jam gerklę. 

— Paleisk, dėl Dievo! — sugergždė šiurkštus balsas.— Žioply, 
tu mane palaikei prakeiktu indėnu! 

Nustebęs įsmeigiau akis į savo priešą. Tariausi sučiupęs de 
Garsiją, bet balsas buvo ne jo ir veidas ne jo, tai buvo paprastas 
ispanų kareivis. 

— Kas tu? — paklausiau, truputį atleisdamas pirštus.— Kur din- 
go de Garsija, jūsų vadinamas Sarseda? 

— Sarseda? Iš kur aš žinau? Prieš valandėlę mačiau jį gu- 
lint aukštielninką ant pylimo. Jis pasirito man po kojomis, ir aš 
pargriuvau. Paleisk, sakau tau! Aš ne Sarseda, bet jeigu net jisai 
būčiau, argi dabar metas vesti sąskaitas! Aš tavo draugas Ber- 
nalis Diasas. Motina švenčiausioji! O kas tu? Actekas, kalbantis 
ispaniškai? 

— Aš ne actekas,— atsakiau.— Aš esu anglas ir kaunuosi už 
actekus, norėdamas tik nudėti tą jūsų vadinamąjį Sarsedą. Bet 

tau nejaučiu neapykantos. Stokis, Bernali Diasai, ir gelbėkis. 
jei gali. Ne, tavo kalaviją pasiliksiu. 

— Anglas, ispanas, actekas ar pats velnias, — suniurzgė Dia- 
sas, kapstydamasis iš dumblo,— bet tu geras vyras ir prisiekiu, 
jei šiandien išliksiu gyvas ir paskui kada nors nutversiu už gerk- 
lės tave, tai prisiminsiu tavo paslaugą. Sudie! 

Netaręs daugiau nė žodžio, jis užsiropštė pylimo šlaitu ir nė- 
rė į besitraukiančių kareivių srautą, palikęs mano rankose tvirtą 
kalaviją. Aš norėjau sekti paskui jį ir surasti de Garsiją, kuriam 
vėl pavyko išvengti atpildo, bet mane apleido jėgos. Zaizda buvo 
labai gili. Paplūdęs kraujais, tūnojau vandenyje, kol priplaukė 
luotas ir nuvežė mane pas Otomę. Ištisas dešimt dienų ji turėjo 
mane slaugyti, kol vėl atsistojau ant kojų. 

Taip aš dalyvavau mūšyje „liūdnąją naktų“. Deja, mūsų per- 
gale nieko nedavė, nors tą naktį žuvo daugiau kaip penki šimtai 
ispanų ir per tūkstantį jų sąjungininkų. Actekai neturėjo jokio 
supratimo nei apie karo meną, nei apie drausmę, todėl nesuge- 
bėjo išnaudoti savo pranašumo. Užuot sekę paskui ispanus ir SsU- 
naikinę visus iki vieno, jie puolė plėšti nukautuosius ir gaudyti iš 
ežero gyvuosius, kad turėtų ką aukoti dievams. 

Otomei toji keršto naktis irgi suteikė daug sielvarto. Ispanams 
traukiantis žuvo du jos broliai, Montesumos sūnūs, kuriuos ispa- 
nai buvo paėmę kaip įkaitus. | 

O ar išliko tada gyvas de Garsija, taip ir nesužinojau. 


XXV 
MONTESUMOS LOBIAI 


Kol gulėjau patale, Kuitlahuakas buvo karūnuotas imperato- 
riumi vietoj mirusio brolio Montesumos. Mane prie guolio prira- 
kino dvi žaizdos: viena nuo de Garsijos kalavijo, kita nuo žynio 
peilio. Sioji žaizda nebuvo spėjusi užgyti, o per aršųjį mūšį „liūd- 
nąją naktį“, ji vėl atsivėrė ir pradėjo smarkiai kraujuoti. Ilgus 
metus dėl jos turėjau daug rūpesčio ir net dabar rudeniop visada 
ją pajaučiu. 

Otomė rūpestingai mane slaugė. Keistas daiktas toji moters 
širdis! Dėl to, kad aš nežuvau ir mūšyje net pagarsėjau, Otomė 
tarsi užmiršo savo nelaimę, tėvo bei; brolių mirtį ir pasakojo apie 
prašmatnią karūnavimo ceremoniją. 

Iš džiaugsmo actekai tiesiog pakvaišo. Juk teuliai pagaliau 
išsidangino! Visi užmiršo arba dėjoši užmiršę, kad žuvo tūkstan- 


192 


čiai karių ir įžymiausių vyrų, tautos žiedas, ir, rodės, visai negal- 
vojo apie ateitį. Iš namų į namus, iš gatvės į gatvę lakstė būre- 
liai jaunuolių ir merginų, pasipuošę gėlių vainikais, garsiai šū- 
kaudami: 

— Teulių nebėra! Džiaukitės kartu su mumis! Teuliai pabėgo, 
linksminkitės! 

Ir vargas tiems, kurie nesijuokė kartu su jais, nors daugelį 
šeimų buvo aplankiusi mirtis. 

Ant didžiosios piramidės buvo atstatytos šventovės ir vėl už- 
keltos dievų statulos, o su ispanų kryžiumi actekai pasielgė taip, 
kaip ispanai buvo pasielgę su Uicilopočtlio ir Teskatlipokos sta- 
bais: numetė nuo teokalio, pirmiau paaukoję prieš jį keletą belais- 
vių ispanų. Apie tą šventvagystę man papasakojo Kuautemokas, 
tiesa, be ypatingo džiaugsmo, nes aš jau buvau šį tą jam pasa- 
kojęs apie mūsų tikėjimą, ir Kuautemokas, nors buvo pernelyg 
užkietėjęs stabmeldys, negalintis išsižadėti savo stabų, širdyje 
krikščionių Dievą laikė tikru ir visagaliu Dievu. Be to, Kuau- 
temokas, kaip ir Otomė, -niekados nebuvo žmonių aukojimo šali- 
ninkas, tik turėjo tai slėpti nuo žynių, nes šie buvo labai galingi. 

Išklausęs jo pasakojimo, aš taip įtūžau, jog užmiršau bet kokį 
atsargumą ir sušukau: 

— Klausyk, Kuautemokai, mano broli! Aš prisiekiau jums išti- 
kimybę ir susigiminiavau su jūsų tauta. Bet šiandien sakau tau: 
jūsų šalis nuo šiol prakeikta! Jūsų kruvini stabai ir žyniai patys 
pasmerkė ją pražūčiai. Tie, kas garbina tikrąjį Dievą, netrukus 
grįš su naujomis jėgomis. Išniekintas kryžius vėl stovės jūsų 
stabų vietoje, ir jau niekas niekada jo nebenuvers! 


Taip aš jam pasakiau, ir mano žodžiai, nors niekas man jų 
neįkvėpė ir aš kalbėjau tik pykčio pagautas, buvo pranašiški. 

— Tu labai neatsargus, mano broli, — pasakė Kuautemokas. 
Jis atrodė gana ramus, tačiau buvo matyti, kad niūri mano pra- 
našystė jį sujaudino.— Kartoju, tu labai neatsargus. Jei kas nors 
išgirs tavo žodžius, vėl susidursi su žyniais, kuriuos plūsti, ir ta- 
da niekas tavęs neišgelbės — nei tavo padėtis, nei tavo nuopel- 
nai mūšyje ir taryboje, nei tavo pabėgimas nuo aukuro. Be to, 
ką jau mes padarėme krikščionių Dievui? Juk baltieji tavo ben- 
dratikiai lygiai taip pat išniekino ir niekina mūsų dievus! Bet 
apie tai nekalbėsime! Ir prašau tavęs, broli, jei brangini mano 
meilę, daugiau tokių pranašysčių nekartok, kad neprišauktum 
nelaimės. Verčiau sakyk, ar iš tiesų manai, kad teuliai sugrįš? 

— Ak, Kuautemokai, tai aišku taip, kaip kad rytą patekės 
saulė. Jūs laikėte Kortesą savo rankose ir paleidote. Po to jis su- 

gebėjo laimėti kautynes prie Otumbos'. Nejaugi manai, kad toks 
žmogus sudės ginklus ir nuolankiai pasitrauks į nešlovės ir neži- 
nomybės tamsą? Nepraeis nė metai, ir ispanai vėl stovės prie 
Tenočtitlano vartų. 

— Matyt, šiąnakt vargu ar kuo nors mane paguosi,— tarė Ku- 
autemokas.— Ir, ko gero, gali būti tavo teisybė. Na, bet jeigu 
teks kautis, pasistengsime nugalėti. Dabar bent jau nebėra Mon- 
tesumos, todėl niekas sau užantyje nešildys gyvatės ir nelauks, 
kol ji įgels. 

Kuautemokas atsistojo ir išėjo, netaręs daugiau nė žodžio. 

Mačiau, kad širdį jam slegia sunkumas. 
Kitą rytą po šio pokalbio aš atsikėliau iš patalo, o dar po 
savaitės buvau jau visiškai sveikas. Kuautemokas vėl mane ap- 
lankė ir pasakė, kad imperatorius Kuitlahuakas liepęs man kartu 
su juo atlikti vieną svarbų, nepaprastai slaptą darbą. Tiktai su- 
žinojęs, koks tas darbas, supratau, kaip manim pasitiki actekų 
vadai, nes man ir Kuautemokui buvo pavesta saugiai paslėpti 
brangenybes, atimtas iš ispanų liūdnąją naktį, ir kitus lobius iš 
slaptų.imperijos saugyklų. 

Sutemus mudu su Kuautemoku ir kitais įžymiaisiais actekais 
nuėjome į prieplauką, kur mūsų laukė dešimt didelių valčių. Jos 
buvo sunkiai prikrautos kažkokių daiktų, apdangstytų medvilni- 
niais audeklais. Kuautemokas savo žinioje turėjo iš viso trisde- 
šimt vyrų. Tikėdamiesi, jog mūsų niekas nemato, susėdome į val- 
tis — po tris į kiekvieną — ir daugiau kaip dvi valandas yrėmės 
skersai Teskoko ežerą, kol priplaukėme priešingą krantą toje 
vietoje, kur buvo plačios Kuautemoko valdos. Čia išlipome ir nuo 
paslaptingo krovinio nutraukėme apdangalus. 

Valiyse buvo didelės molinės vazos ir maišai su auksu ir 
brangenybėmis bei kitokiais lobiais, tarp kitko — auksinė Monte- 
sumos galva, tokia sunki, jog mudu su Kuautemoku vos vos pa- 
kėleme. Molinių vazų, kiek atsimenu, buvo septyniolika, ir kiek- 
vieną jų, pasivėrę ant irklų, labai sunkiai nešė šešetas vyrų. 

Visas tas brangenybes pamažu sunešėme ant kalvos už ko- 
kių šešių šimtų pėdų nuo ežero ir sudėjome prie atviros statme- 
nos šachtos ant išmestų žemių krūvos. Kai valtyse nieko nebe- 
liko, Kuautemokas palietė petį man ir dar vienam kilmingam 


! Kalbama apie vadinamąjį „stebuklą prie Otumbos“, kai nusilpusi ispanų 
bei tlaskalanų armija drąsiu dvidešimties raitelių manevru 1520 metų 
liepos 14 dieną netoli Otumbos sutriuškino: gausingą actekų ir jų sąjungininkų 
kariuomenę. 

actekui, kurio motina buvo tlaskalanė. Jis paklausė, ar nenorėtu- 
me kartu su juo nusileisti į šachtą ir padėti sukrauti lobius. 

— Mielai, — atsakiau aš, nes man rūpėjo pamatyti požemį. Ta- 
čiau actekas delsė ir tik nugalėjęs neryžtingumą, savo nelaimei, 
sutiko eiti su mumis. | 

Kuautemokas paėmė deglus, ir vyrai jį nuleido į šachtą. Po to 
atėjo mano eilė. Tarytum voras ant voratinklio kybojau ant vir- 
vės, leisdamasis vis žemyn; šachtos būta labai gilios. Galop pasie- 
kiau dugną ir atsidūriau šalia Kuautemoko. Rankoje įis laikė 
deglą, kurio šviesoje pamačiau šachtos pasieniais sulig Žmogaus 
galva iš sausų molinių plytų išmūrytą atbrailą. Ant jos stovėjo 
prie sienos atšlieta didžiulė akmens plokštė su iškaltu actekų 
vaizdaraščiu, kurį aš gerai mokėjau skaityti. Užrašas bylojo, kad 
pirmaisiais Anahuako imperatoriaus Kuitlahuako valdymo metais 
čia užkasti jo šalies lobiai; toliau sekė baisus prakeikimas, gre- 
siantis tam, kas į juos pasikėsins. Už mūsų statmenai ėjo urvas, 
kokių dešimties žingsnių ilgio ir gana aukštas — galėjai stovėti 
nesusilenkęs, o jo gale buvo iškastas didžiulis kambarys maž- 
daug tokio pat dydžio kaip, šis, kur šiandien rašau. Prie pat angos 
stovėjo paruoštas kalkių skiedinys ir nedegtų plytų rietuvės; jos 
man priminė tašytų akmenų rietuves Sevilijos požemyje, kur bu- 
vo gyva užmūryta Izabelė de Siguensa. 

— Kas iškasė šitą patalpą? — paklausiau. 

— Tie, kurie nežinojo, kam ją kasa,— atsakė Kuautemokas.— 
A, štai ir mūsų pagalbininkas! Prašau! tave, broli, niekuo nesiste- 
bėti ir atminti: jei aš ką padarysiu, vadinasi, turiu tam priežas- 
čių... | 

Nieko nebespėjau paklausti, nes šalia mūsų atsirado kilmin- 
gasis actekas. Paskui viršuje likę vyrai pradėjo leisti žemyn mai- 
šus ir molinius indus. Kuautemokas raišiojo nuo jų virves, o mu- 
du su acteku ridenome lygiai taip pat kaip Anglijoje ridenamos 
alaus statinės. Taip darbavomės porą valandų su viršum, kol 
sukrovėme visus lobius. Paskutinis maišas, leidžiamas žemyn, 
praplyšo, ir ant mūsų pliūptelėjo tikras brangenybių lietus. Dide- 
lis nuostabiai gražių ir stambių smaragdų vėrinys užkrito man 
tiesiai ant galvos ir nukaro, užsikabinęs už peties. 

— Pasiimk jį sau, broli, šios nakties atminimui! — nusijuokė 
Kuautemokas, ir aš su džiaugsmu įsikišau brangiąją dovaną į 
užantį. 

Šitą vėrinį tebeturiu ir dabar. Nuo jo ir nuėmiau tą smaragdą, 
vieną iš pačių mažųjų, kurį padovanojau mūsų maloningajai 
karalienei Elžbietai. Ilgus metus tą vėrinį nešiojo Otomė, todėl 
noriu, kad jis būtų palaidotas kartu su manim, nors, kaip sako 

žinovai, jo tiesiog negalima įvertinti. Kad ir koks brangus, tas 
vėrinys bus užkastas su manim Ditčingemo kapinėse, ir vargas 
tam, kas sumanys atimti iš numirėlio šią brangenybę! Teprisle- 
gia jį prakeikimas, išbrėžtas ant akmens, slepiančio actekų lobius! 

Užbaigę darbą, visi išėjome į urvą ir pradėjome mūryti sieną. 
Kai muras pasiekė poros pėdų aukštį, Kuautemokas atsitiesė ir 
paprašė mane aukščiau pakelti deglą. Aš pakėliau, nesuprasda- 
mas, ką jis dar nori pamatyti, o; jis žengė trejetą žingsnių atgal 
ir pasišaukė mūsų palydovą acteką. 

— Ar žinai, drauguži, koks likimas laukia išdaviko? — prabilo 
Kuautemokas, iš diržo kilpos traukdamas savo vėzdą, nusagstytą 
aštriomis obsidiano skeveldromis. Jo balsas buvo labai ramus, dėl 
to atrodė dar šiurpesnis. 

Tamsiaodis actekas papilkėjo ir iš baimės, ėmė drebėti. 

— Ką tu nori pasakyti, valdove? — sulemeno jis. 

— Pats žinai ką,— atsiliepė Kuautemokas tokiu pat siaubin- 
gai ramiu tonu ir pakėlė vėzdą. 

Pasmerktasis puolė ant kelių, maldaudamas pasigailėti. Jo 
aimanos nebylaus požemio gilumoje nuskambėjo taip kraupiai, 
jog aš išsigandęs vos neišmečiau deglo. 

— Priešo dar galėčiau pasigailėti, bet išdaviko — niekados! — 
atsakė Kuautemokas ir prišokęs prie acteko vienu vėzdo smūgiu 
jį užmušė. Paskui tvirtomis rankomis pakėlė lavoną ir sviedė į 10- 
bių prikrautą patalpą. Ten jis iki šiol tebeguli tarp aukso ir| bran- 
genybių, baisingas sargas, išskėtęs rankas, tarsi norėdamas pri- 
spausti prie savęs du didelius molinius indus. 

Aš pažvelgiau į Kuautemoką, manydamas, kad dabar atėjo 
mano eilė. Kai princai slepia savo lobius, tai stengiasi atsikratyti 
nereikalingų liudininkų, tą žinojau gerai. Bet Kuautemokas tarė: 

— Nebijok, broli. Tas žmogus buvo išdavikas, bailys ir va- 
gis. Mes sužinojome, kad jis dukart bandė mus išduoti teuliams. 
Negana to! Jis norėjo susekti šitą slaptavietę, pranešti apie ją 
mūsų priešams, jeigu tie sugrįžtų, ir kartu su jais prisigrobti 
turtų. Visa tai sužinojome iš vienos moters, kurią jis laikė savo 
numylėtine, o iš tiesų ji buvo mūsų siųsta šnipė, turėjusi sužinotii 
slaptus to niekšo kėslus. Štai jis ir gavo savąją lobių dalį! Žiūrėk, 
kaip laiko juos apglėbęs! Net baltasis žmogus negalėtų tvirčiau 
įsikibti į auksą. Ak teuli, jei Anahuako žemė nieko daugiau ne- 
duotų, vien tik kukurūzų maistui ir titnago bei vario strėlėms, 
niekas nesikėsintų į mūsų laisvę. Tebūnie prakeiktos visos tos 
brangenybės! Juk dėl jų užjūrio; rykliai nori perkąsti mums gerk- 
lę. Jos prakeiktos, aš sakau! Tegu niekad jos nebesuspindi saulės 
šviesoje, tegu pranyksta amžinai! 

Ir Kuautemokas vėl karštai ėmėsi darbo, stengdamasis kuo 
greičiau užmūryti angą. 

Netrukus siena buvo beveik baigta. Kai beliko padėti vos 
keletą plytų, panašių į tas, iš kokių pas mus Norfolke statomi 
nuomininkų ir samdinių namai, įkišau pro skylę deglą ir pas- 
kutinį kartą apžvelgiau lobyną, kuris dabar buvo kartu ir ka- 
pas, verste užverstas žibančiomis brangenybėmis. Viršum vieno 
indo spindėjo auksinė Montesumos galva su -smaragdinėmis aki- 
mis, rodės, žiūrinčiomis tiesiog į mane. O apačioje, nugara at- 
sišliejęs į tą patį indą ir rankomis apglėbęs dvi kitas vazas, pusiau 
gulėjo negyvas išdavikas. Bet dabar jis neatrodė negyvas, o gal 
man pasivaideno, tačiau išvydau, kad jo akys atsimerkė ir įsmigo 
į mane visai taip kaip auksinės statulos smaragdinės akys, tik 
jų žvilgsnis buvo dar klaikesnis. 

Greit ištraukiau deglą, ir mes tylėdami darbavomės toliau. 
Kai viskas buvo baigta, urvu grįžome į šachtą. Čia lengviau 
atsikvėpiau, vėl pamatęs aukštai virš galvos mirgant žvaigždes. 

Virvės gale sumezgę dvigubą kilpą, davėme ženklą, ir vyrai 
mus iškėlė iki juodos marmurinės plokštės. Toji plokštė lyg ant- 
kapis turėjo uždengti Montesumos lobius ir tą, kuris su jais 
pasiliko. 

Didžiulis akmuo vos laikėsi. Mes rankomis ir kojomis pradė- 
įjome jį siūbuoti, ir jis. nuvirto tiesiog ant specialiai išmūrytos 
plytinės atbrailos, aklinai uždarydamas šachtos angą; dabar į 
vidų patekti būtų buvę galima tik paraku susprogdinus akmens 
plokštę. 

Vyrai vėl ėmė traukti virvę, ir netrukus miikiu laimingai buvom 
iškelti ant žemės. 

Vienas paklausė, kas atsitiko kilmingajam actekui, kuris su 
mumis nusileido žemyn ir nebegrįžo. 

— Kaip geras ir ištikimas tarnas, jis panoro likti ir saugoti 
lobius, kol jų prireiks valdovui, — niūriai atsakė Kuautemokas. | 

„Daugiau aiškinti nereikėjo; visi supratę nulenkė galvas. Pas- 
kui ėmė versti į siaurą šachtą čia pat supiltas žemes. Jie plušo 
be atvangos ir apyaušriu darbą baigė. Kai šachtos neliko nė 
žymės, vienas actekas paėmė maišelį su žolių sėklomis ir apsėjo 
supurentą žemę. Be to, viršum šachtos. pasodino atsivežtus du 
jaunus medelius, matyt, norėdamas pažymėti tą vietą. Pagaliau, 
surinkę virves bei kastuvus, visi sėdom į valtis, ir paryčiu grįžo- 
me į Tenočtitlaną. Palikę luotus aukštutinėje prieplaukoje, į mies- 
tą ėjome pavieniui arba po du, kad niekas nepastebėtų. 

Taip man teko slėpti Montesumos lobius, dėl kurių paskiau 
buvau žiauriai kankinamas. Nežinau, ar kas galės juos surasti 
dabar. Bet tuo metu, kol gyvenau Anahuako žemėje, niekam ne- 
buvo pavykę įsigauti į slėptuvę; manau, iš visų Žmonių, padė- 
jusių slėpti brangenybes, jau tuomet nieko daugiau nebebuvo 
gyvo, tik aš vienas. Aš mačiau tą vietą, kai paskutinį kartą kelia- 
vau į Mechiką su ispanų kareiviais. Medeliai buvo užaugę aukšti 
ir vešlūs, aš juos pažinau ir širdyje prisiekiau, kad aš tai jau 
niekad nepadėsiu ispanams pamatyti po jais užkastų lobių. Net 
ir dabar tiksliai nenurodau vietos, kur jie slypi kartu su išdaviko 
palaikais, bijodamas, kad šios eilutės nepakliūtų į akis kokiam 
ispanui. 


O dabar, prieš rašydamas apie Tenočtitlano apgurą, turiu pa- 
pasakoti, kaip mudu su žmona Otome nuvykome pas otomius ir 
daugelį jų vėl patraukėme į actekų pusę kaip ištikimus sąjungi- 
ninkus. 

Reikia pasakyti, jei tik anksčiau neminėjau, kad actekų vals- 
tybė buvo iš įvairių tautų, o aplinkui gyveno daugybė genčių; 
vienos buvo actekų valdiniai, kitos — jų sąjungininkai, o trečios — 
mirtimi priešai, pavyzdžiui, tlaskalanai, kurių padedamas Korte- 
sas nugalėjo Montesumą ir Kuautemoką, — nedidelė, bet karinga 
gentis, gyvenusi tarp Tenočtitlano ir pajūrio. Į vakarus nuo tlas- 
kalanų kalnuose gyveno, o gal ir dabar tebegyvena gausinga oto- 
mių tauta, suskilusi į keletą genčių. Kalnėnai otomiai už actekus 
daug narsesni ir nuo jų skiriasi kalba bei kilme. Kartais jie 
būdavo galingos actekų valstybės valdžioj, kartais būdavo jų 
sąjungininkai, o kai kada pradėdavo su jais atvirą kovą tlaskaia- 
nų pusėje. Apskritai Anahuako gyventojams otomių gentys buvo 
maždaug tas pat kas mums, anglams, škotų klanai. 

Norėdamas sustiprinti actekų ryšius su otomiais, Montesuma 
vedė vienintelę teisėtą jų didžiųjų vadų įpėdinę. Ji mirė gimdy- 
dama, o jos duktė Otomė, paveldėjusi otomių. princesės vardą, 
tapo mano žmona. Nors ir užimdama viengenčių tarpe aukštą pa- 
dėtį, iki šiol Otomė vos du kartus buvo aplankiusi savo gentį, ir 
tai vaikystės metais. Tačiau ji puikiai mokėjo otomių kalbą ir 
žinojo jų papročius — viso to ją išmokė auklės ir mokytojai iš 
otomių genties. Iš savo valdinių, kurie jos klausydavo daug mie- 
liau negu paties Montesumos, Otomė gaudavo milžinišką duoklę 
ir jų tarpe turėjo didelę galią. | 

Kaip jau minėta, kai kurios maištingos otomių gentys buvo 
susidėjusios su tlaskalanais ir drauge su jais kariavo ispanų 
pusėje. Todėl didžioji taryba nusprendė Otomę ir mane, jos vyrą, 

siųsti į Pušų Miestą, visos otomių tautos sostinę. Mums buvo 
pavestas svarbus uždavinys: grąžinti kalnėnus po actekų vėlia- 
vomis. 

Senu papratimu, pirmiau išvyko žygūnai, o paskui ir mudu 
leidomės į kelionę, kuri galėjo mums visaip pasibaigti. Kelia- 
vome labai prašmatniai. Mūsų garbės palyda kasdien didėjo: 
vos otomių “gentys sužinodavo, kad artėja jų princesė su savo 
vyru teuliu, stojusiu actekų pusėn, žmonių minios skubėdavo 
prisidėti prie palydos, ir kai aštuntą dieną pagaliau pasiekėme 
Pušų Miestą, paskui mus, užtrenkdama ausis laukiūe muzika, 
žygiavo ištisa armija — bent dešimt tūkstančių augalotų, rūsčių 
kalnėnų. Tačiau kelionėje Otomė nesikalbėjo nei su kariais, nei 
su jų vadais, tik šiaip juos pasveikindavo, nors kas rytą, kai 
traukdavome toliau — aš raitas ant atimto iš ispanų arklio, o 
mano žmona palankine,— kalnėnai mus pasitikdavo garsiais šūks- 
mais ir baisiausiu klegesiu. 

Kuo tolyn, tuo kraštas, kaip ir jo gyventojai, darėsi vis niau- 
resnis ir vaizdingesnis. Dabar keliavome pušynais, kuriuose lyg 
salelės buvo užsimėtę ąžuolų guotai, gražūs krūmai ir papartynai. 
Nuolat turėjome keltis per vandeningas sraunias upes arba siau- 
rais tarpekliais ir kalnų takais kopti kaskart vis aukštyn. Šiuose 
kalnuose gamta man priminė Angliją, tik daug daugiau čia buvo 
saulės. | | 

Pagaliau aštuntą kelionės dieną leidomės gilyn į raudonų 
uolų tarpeklį. Jis tęsėsi beveik mylią ir vietomis buvo toks siau- 
ras, jog čia nebūtų galėję šalimais prajoti trys raiteliai. Abipus 
dunksojo stačios uolos, kokių dviejų tūkstančių pėdų aukščio. 
Išskyrus kelis slaptus kalnų takus, tai buvo vienintelis kelias į 
Pušų Miestą. | 

— Žiūrėk,— pasakiau Otomei,— čia šimtinė karių galėtų su- 
laikyti visą armiją! | | 

Tuomet net negalvojau, kad ateityje man pačiam teks tai 
padaryti. | 7 r 

Bet tarpeklis pasisuko, ir aš nustebęs sustabdžiau arklį: prieš 
akis visu grožiu atsivėrė Pušų Miestas. Jis stovėjo apskritame 
kokių dvylikos mylių platumo slėnyje, kurį juosė kalnų virtinė, 
o jų šlaitai buvo ištisai apaugę ąžuolų ir kedrų miškais. Tik viena 
viršukalnė už miesto, pačiame kalnų virtinės centre, buvo ne žalia, 
o juoda nuo lavos. Dieną viršum snieginės jos kepurės kildavo 
dūmų stulpas, nakčia nutvieskiamas siautėjančios liepsnos. Tai 
buvo ugnikalnis Chaka, arba „Karalienė“. Jis ne toks aukštas.kaip 
jo draugai Orisaba, Popokatepetlis ir Istaksihuatlis, bet man at- 
rodo, kad Chaka juos visus pralenkia tobula. forma ir grožiu čia 

žydros, čia purpurinės ugnies, plieskiančios naktimis arba tada, 
kai pradeda bruzdėti jo gelmės. Otomių gentys ugnikalnį garbina 
kaip dievą, aukoja jam žmones, ir tuo nėra ko stebėtis, nes kartą 
lavos srautai, išsiveržę iš kraterio, nutekėjo per visą Pušų Mies- 
tą. Indėnai tiki, kad ant šventojo kalno gyvenančios dvasios, to- 
dėl niekas nedrįsta peržengti sniegynų ribos. Ir vis dėlto man 
buvo lemta tai padaryti — man ir dar vienam žmogui. 

Pačiame vidury kalnų virtinės, prie galingo Chakos ugnikalnio 
su snieguota viršūne, iš kurios verčiasi dūmų stulpas, stovi Pušų 
Miestas. Tikriau sakant, ne stovi, o stovėjo, nes kai jį palikau, 
ten beriogsojo vieni griuvėsiai. Bet anuomet tai buvo tikras mies- 
tas, nors ir ne toks: didelis kaip kiti mano matyti Anahuako mies- 
tai. Jame gyveno tiktai apie trisdešimt penkis tūkstančius Žmonių, 
kadangi kalnėnai otomiai kurtis miestuose nemėgsta. Tačiau Pu- 
šų Miestas, nors ir nedidelis, buvo gražesnis už visus kitus indėnų 
miestus. Tiesios gatvės ėjo į centrinę aikštę. Išilgai jų stovėjo 
sodų žalumynuose paskendę namai iš lavos luitų kalkėmis sutvir- 
tintais stogais. Vidury aikštės dunksojo teokalis, arba piramidė, 
su šventyklomis, kurias puošė kaukolių eilės, o priešais stovėjo 
Otomės protėvių rūmai — ilgas, žemas ir labai senas pastatas su 
skulptūromis. Rūmų ir teokalio sienos buvo aptaisytos puikiu bal- 
tu akmeniu, saulės šviesoje blizgančiu kaip sidabras, dėl to abu 
statiniai buvo visiškai nepanašūs į tamsius aplinkinius namus, 
pastatytus iš lavos. 

Tokį aš pirmąsyk pamačiau Pušų Miestą. O kai mačiau pas- 
kutinį kartą, jame buvo tiktai krūva rūkstančių griuvėsių, ir šian- 
dien ten tikriausiai tegyvena vien šikšnosparniai ir šakalai, šian- 
dien ten „pelėdų karalystė“, šiandien „chaosas viešpatauja šiame 
mieste ir nykūs akmenys užvertė jo gatves“. 

Išlindę iš tarpeklio, dar kokią mylią keliavome slėniu, kur 
kiekvienas sklypelis buvo įdirbtas ir apsodintas kukurūzais, aga- 
vomis bei kitais augalais. Galop atsidūrėme prieš vienerius iš 
ketverių miesto vartų. Čia išvydau, kad visų namų stogus abipus 
gatvės gulte apgulę šimtai vaikų ir moterų. Mus apibėrė gėlėmis 
ir šaukė: 

— Sveika, Otome, otomių princese! 

Pagaliau pasiekėme centrinę aikštę. Atrodė, kad čia iš kalnų 
susirinkę visi vyrai. Kariai Otomę pasitiko tokiais griausmingais 
šūksmais, jog, rodės, nugrius uolos. Mane irgi sveikino, dešine 
ranka paliesdami žemę, o paskui pridėdami ją prie kaktos, bet 
aš manau, kad šitokia pagarba buvo reiškiama ne tiek man, kiek 

mano žirgui. Beveik niekas čia nebuvo matęs arklių, todėl otomiai 
juos laikė kažkokiomis pabaisomis arba nelabaisiais. 

Taip mes keliavome pro šūkaujančią minią, o mus supo šimtai 
karių. Daugelis jų buvo išsipuošę tviskančiais apdarais iš plunks- 
nų. ir nešė išsiuvinėtas kovos vėliavas. Kariai skynė mums kelią, 
ir sekė iš paskos, kol perėjome visą aikštę ir, aplenkę teokalį, kur 
žyniai dirbo savo kruviną darbą, atsidūrėme rūmuose. Tik čia, 
keistame kambaryje, kurio sienose buvo iškalti išsišiepusių demo- 
nų atvaizdai, pagaliau galėjome atsikvėpti. 

Kitą dieną didžiojoje rūmų menėje į otomių genties vadų 
ir vyresniųjų tarybą susirinko daugiau kaip šimtas vyrų. Kai 
visi suėjo, įžengiau aš, apsirengęs kaip aukščiausios kilmės acte- 
kas. Kartu su manim atėjo Otomė. Apsitaisiusi karališkais rū- 
bais, tą dieną ji atrodė itin graži. 

Tarybos nariai, mus sveikindami, atsistojo. Otomė paprašė 
visus sėsti ir taip prabilo: 

— Klausykite, mano motinos genties vadai! Su jumis kalbu 
aš, teisėta jūsų princesė, paskutinė iš jūsų didžiųjų valdovų gi- 
minės, Anahuako imperatoriaus Montesumos duktė, imperatoriaus, 
kuris nūnai miręs, bet amžinai bus gyvas Saulės Buveinėje. Štai 
mano vyras, teulis! Aš buvau jam atiduota kaip žmona, kai jame 
gyveno dievo Teskatlipokos dvasia, ir vėl už jo ištekėjau pagal 
mūsų žemiškus papročius, kai jis sveikas ir gyvas nužengė nuo 
aukuro ir padėjo mums kovoti su priešu. Tokia buvo dangaus lem- 
tis ir mano karališkųjų brolių valia. Zinokit, vadai: mano vyras 
ne iš mūsų žmonių ir ne visai iš tų teulių, su kuriais mes kariau- 
jame. Jis kilęs iš tikrų Kecalkoatlio vaikų, gyvenančių šiaurės 
jūrų pakrantėse. Kecalkoatlio vaikai — teulių priešai, todėl mano 
valdovas jų neapkenčia. Jūs, aišku, jau esate girdėję, kad jis pir- 
mas pamatė bėgant nekviestus atėjūnus, ir buvo pirmas karys 
keršto naktį. 

Didžios ir senos otomių genties vadai! Aš, jūsų princesė, at- 
vykau kartu su savo vyru, nes taip norėjo Kuitlahuakas, mano ir 
jūsų imperatorius. Jis man pavedė su jumis pasikalbėti. Mūsų 
imperatorius girdėjo, o aš irgi savo gėdai sužinojau, kad daugelis 
mūsų genties karių prisidėjo prie tlaskalanų, niekšiškai susi- 
mokiusių su teuliais, actekų priešais. Dabar baltieji žmonės su- 
mušti ir išvyti, bet jie jau pajuto aukso skonį ir vėl sugrįš, kaip 
grįžta bitės į neišsiurbtą žiedą. Vieni teuliai galingo Tenočtitlano 
niekada neįveiktų. Bet kas bus, jei drauge su jais žygiuos tūks- 
tančiai ir dešimtys tūkstančių mūsų žemės karių? Žinau, šiais 
neramiais laikais, kada svyruoja valstybės, kai dangus pilnas lem- 
tingų ženklų ir kai patys dievai atrodo bejėgiai, daug kas nori tuo 

sąmyšiu pasinaudoti. Daugelis žmonių ir ištisos gentys prisimena 
senus karus bei skriaudas ir pradeda šūkauti: „Atėjo keršto va- 
landa! Dabar mes priminsim actekams viską — našlių ašaras, pa- 
aukotus belaisvius, iš varguolių surinktą duoklę!“ 

Argi ne taip? Juk taip, aš žinau ir nesistebiu. Bet prašau pa- 
galvoti apie kitką. Jeigu jūs padėsite teuliams užnerti jungą Te- 
nočtitlanui, visų miestų karaliui, tas pats jungas prislėgs ir jūsų 
pečius. Bepročiai! Nejaugi manote, kad teuliai, sugriovę Tenočtit- 
laną ir išnaikinę actekus, jūsų pasigailės? Ne, nepasigailės! Pati- 
kėkite manimi! Tas strėles, kurios padės nugalėti Tenočtitlaną, 
jie sulaužys po vieną ir sudegins laužuose. Jei žlugs actekai, anks- 
čiau ar vėliau mūsų žemėje viena po kitos žlugs visos gentys. 
Anahuako gyventojai bus išžudyti, miestai sulyginti su žeme, 
turtai išgrobstyti, o palikuonys valgys karčią vergijos duoną ir 
gers sūrų prakaitą. Tad rinkis, otomių gentie! Už ką tu.eisi: ar už 
savo buvusius priešus, bet artimus žmones, su kuriais sieja gi- 
miningas kraujas ir bendri papročiai, ar už prakeiktus svetimša“ 
lius? Rinkitės, otomiai, tik atminkite: nuo jūsų pasirinkimo ir nuo 
kitų Anahuako genčių pasirinkimo priklauso visos mūsų žemės 
likimas. Aš jūsų princesė, ir jūs privalote manęs klausyti, bet 
šiandien nenoriu įsakinėti. Duodu jums teisę pasirinkti arba są- 
jungą su actekais, arba teulių vergiją. Rinkitės patys, sakau jums, 
ir tegul dievų Dievas, visagalis viešpats, padeda teisingai apsi- 
spręsti! | 

Otomė nutilo. Menėje pasigirdo pritarimo šnibždesys. Deja, 
esu bejėgis perteikti visą jos kalbos įkarštį ir juo labiau nemoku 
aprašyti jos taurumo bei grožio. Pasakysiu tik tiek, kad Otomės 
žodžiai sujaudino atšiaurias vadų širdis. Daugelis jų actekus 
niekino, laikydami pobailiais lygumų ir ežerų krašto žmonėmis, 
vertelgomis, daugelis per ištisų kartų gyvenimą vedė su jais 
sąskaitas, griebdamiesi kraujo keršto, bet visi suprato, kad prin- 
cesė sako teisybę. Įveikę Tenočtitlaną, teuliai įveiktų ir kitus Ana- 
huako miestus. Tai žinodami, vadai ilgai nesvyravo, nors paskui 
po pralaimėjimo daugelis ir sulaužė savo Žodį, kaip žmonės įpratę 
daryti. 

— Otome! — paskelbė tarybos šauklys, kai visi pareiškė sa- 
vo sprendimą.— Otome, mes pasirinkome| Tavo žodžiai mus įtiki- 
no, princese! Mes eisime prieš teulius drauge su actekais ir iš 
paskutiniųjų kausimės dėl savo laisvės! 

— Dabar matau, kad jūs tikrai mano gentainiai, o aš tikrai 
jūsų valdovė,— atsakė Otomė.— Taip būtų pasakę didieji senovės 
vadai, mano protėviai, jūsų valdovai. Tikiuosi, niekad i 
te dėl tokio pasirinkimo, mano broliai otomiai! 

Taigi išvykdami iš Pušų Miesto, gavome pažadą, kad sulig 
pirmu imperatoriaus Kuitlahuako žodžiu bus išsiųsta dvidešimt 
tūkstančių karių, pasirengusių žūtbūtinai kautis su ispanais. 


XXVI 
IMPERATORIUS KUAUTEMOKAS 


Baigę derybas su otomių gentimi, iškeliavome atgal ir laimin- 
gai parvykome į Tenočtitlaną. Visas mūsų žygis truko vos vieną 
mėnesį, bet ir per tokį trumpą laiką, be visų kitų bėdų, iškankin- 
tą miestą prislėgė nauja nelaimė. Anksčiau mirtį čia sėjo baltųjų 
žmonių kalavijai, o dabar mirtis pasirodė kitu pavidalu. Ispanai 
iš Europos atvežė baisių nežinomų ligų. Šalį siaubte siaubė 
raupai. | 

Diena iš dienos krito tūkstančiai žmonių. Neišmanydami, kaip 
tą siaubingą ligą gydyti, indėnai ligonių kūnus laistė šaltu van- 
deniu, bet tokiu būdu tik įvarydavo ligą į vidų prie svarbių gy- 
vybinių centrų, ir sekančią dieną beveik visi nelaimingieji mir- 
davo.! Klaiku buvo žiūrėti, kaip nuo kančių pamišę ligoniai laksto 
gatvėmis, visur platindami antkrytį. Actekai mirė kiekvienuose 
namuose, šimtai lavonų tysojo prekyvietėse, kol juos kas palaidos, 
giltinė švaistėsi visose šeimose. Net žyniai krisdavo šventovėse 
prie altorių, ant kurių jie aukojo vaikus, stengdamiesi permaldau- 
ti dievus. Bet užvis baisiausia, kad raupais susirgo imperatorius 
Kuitlahuakas. Mums parvykus į miestą, jis merdėjo, tačiau suži- 
nojęs, kad jau grįžome, panoro mus pamatyti. Veltui aš maldavau 
Otomę neiti pas ligonį; ji nejautė jokios baimės. 

— Ką tu kalbi, mano mielas? — juokdamasi ji sušuko.— Argi 
aš turiu bijoti to, ko tu nebijai? Einam kartu ir papasakosim apie 
kelionę. Jei aš susirgsiu ir numirsiu, vadinasi, išmušė mano va- 
landa. | 

Ir mes nuėjome abu. 

Mus įleido į kambarį, kur gulėjo Kuitlahuakas, jau apdengtas 
drobule, tarsi numirėlis. Aplink jį auksinėse taurėse smilko gar- 
džiakvapiai smilkalai. Mums ėjus, ligonis buvo be sąmonės, bet 
netrukus atsipeikėjo, ir jam buvo pranešta apie mus. 


! Meksikos indėnai taip gydo ir po šiai dienai, bet jeigu tikėsime tuo, ką 
šioje šalyje man pasakojo žmonės, gana dažnai ligonis nuo to pasveiksta. 
(Aut. past.) 

— Sveika, dukterėčia,— kimiai prašneko Kuitlahuakas iš po 
drobulės.— Matai, prasti reikalai. Mano dienos suskaitytos. Teulių 
liga pribaigia tuos, kurių pasigailėjo jų kalavijas. Greit mano vie- 
tą užims kitas valdovas, kaip aš užėmiau tavo tėvo vietą, bet dėl 
to nesigailiu, nes jam teks pakelti paskutinės actekų kovos šlo- 
vę ir visą sunkumą. Kalbėk, dukterėčia! Negaišink laiko. Ką tau 
atsakė tavo otomiai? 

— Valdove,— nepakeldama galvos, kukliai pasakė Otomė,— te- 
pagaili tavęs šita liga, kad tu mus valdytum ilgus metus! Mudu 
su vyru teuliu patraukėme į savo pusę ir grąžinome po tavo vėlia- 
vomis daugumą otomių genčių. Dvidešimt tūkstančių kalnėnų 
laukia tavo įsakymo, o įeigu jie žus, į jų vietą stos kiti. 

— Gerą žinią atnešei, Montesumos dukterie, ir tu, baltasis 
žmogau! — gaudydamas orą tarė mirštantis valdovas.— Dievai iš- 
mintingi, jie nepriėmė aukos, kai judu gulėjote ant aukuro, o aš 
buvau kvailas, teuli, kad norėjau tave nužudyti. Bet sakau jums 
visiems: nepalūžkite, ir jeigu teks mirti, mirkite garbingai. Mūšis 
artėja... Man jau nelemta kautis... Kas žino, kaip tas mūšis 
baigsis? .. 

Kurį laiką Kuitlahuakas gulėjo tylėdamas, paskui staiga nu- 
simetė drobulę, atsisėdo ir ėmė kalbėti, tartum pranašiško įkvėpi- 
mo pagautas. Į imperatorių baisu buvo žiūrėti — taip jį liga su- 
darkė. 

— Deja, aš matau Tenočtitlano gatves apimtas ugnies ir pa- 
plūdusias krauju! — vaitojo Kuitlahuakas.— Matau, kaip teulių 
arkliai žengia per šimtus lavonų! Matau savo tautos dvasią: tauta 
netenka žado, ir jai ant kaklo užnerta grandinė. Vaikai atkenčia 
už tėvų nuodėmes. Mano tauta, kūrią penėjau kaip erelis savo 
jauniklį, pasmerkta žūti. Po jos kojomis prasivers žemė, ir ji nu- 
garmės į bedugnę už visas mūsų piktadarybes, o kas išliks, tie 
vergaus iš kartos į kartą, kol baigsis atpirkimas! 

Sušukęs paskutinius žodžius, Kuitlahuakas nugriuvo ant pa- 
galvių, ir dar nespėjus išsigandusiam žiniuoniui, kuris jį slaugė, 
pakelti jam galvos, Anahuako imperatorius jau išsivadavo nuo 
visų žemiškų kančių. Bet paskutiniai jo Žodžiai giliai įstrigo į 
širdį tiems, kurie juos girdėjo. Tiesą sakant, be mūsų, juos suži- 
nojo tik vienas žmogus — Kuautemokas. 

Taip mano ir Otomės akyse mirė imperatorius Kuitlahuakas, 
valdęs actekus vos ketvertą mėnesių. Tauta vėl raudojo savo 
vado, daugelio tūkstančių vaikų dvasios tėvo, kurį liga nusinešė 
į Saulės Buveinę, o gal į Bežvaigždę Tamsą. 

Bet gedulas negalėjo ilgai tęstis. Laikas bėgo. Reikėjo kuo 
greičiau išrinkti naują imperatorių, kad jis vadovautų armijai 

ir visai tautai. Todėl rytojaus dieną po Kuitlahuako laidotuvių 
keturi vyriausieji rinkikai sušaukė didžiąją tarybą, kurią sudarė 
daugiau kaip trys šimtai princų bei kitų įžymių žmonių. 

Aš irgi joje dalyvavau kaip karo vadas ir princesės Otomės 
vyras. 

Iš tikrųjų mums nebuvo dėl ko ginčytis. Kad ir kiek būtų 
suminėta vardų, visi žinojo, jog Anahuako imperatoriaus sostą 
dėl savo kilmės, tauraus proto ir drąsios širdies gali užimti tiktai 
vienas žmogus, sugebantis įveikti visus sunkumus. Tas žmogus 
buvo; mano draugas ir kraujo brolis Kuautemokas, dviejų paskuti- 
nių imperatorių sūnėnas, Montesumos dukters, Otomės sėsers 
Tečuišpos vyras. Kartoju: visi tai puikiai žinojo, tik nežinojo pats 
Kuautemokas.. Kai mudu ėjome į tarybą, jis paminėjo du kitus 
princus, sakydamas, kad išrinktas, be abejo, būsiąs katras nors 
iš tų dviejų. 

Toji taryba atrodė labai iškilmingai. Keturi didžiūnai, rinki- 
kai, susėdo vidury menės, o aplink juos kiek atokiau, bet taip, 
kad viską girdėtų ir matytų, susėdo trys šimtai vadų bei princų, 
turėjusių patvirtinti rinkikų sprendimą. Vyriausiasis žynys, kurio 
juodi rūbai skyrėsi lyg anglies gabalas tarp aukso smilčių, su- 
kalbėjo iškilmingą maldą: 

— O visaregis ir visur esantis Dieve! Mūsų valdovas Kuitla- 
huakas iškeliavo pas tave. Dabar jis dulkė prie tavo sosto ir tegul 
ilsisi ramybėje. Jis nuėjo tą kelią, kurį mums visiems reikės nu- 
eiti, ir pasiekė mirusiųjų karalystę, nemirtingų šešėlių buveinę. 
Jis užmigo tokiu miegu, kurio jau niekas nebesudrums. Neilgas jo 
darbas baigtas, ir nūnai jis iškeliavo pas tave su visais savo ken- 
tėjimais bei nuodėmėmis. Tu leidai jam patirti džiaugsmo, bet ne- 
leidai jo išsemti iki galo; valdžios didybė šmėkštelėjo jam prieš 
akis kaip klejonės pamėklė. Su malda lūpose ir su ašaromis akyse 
jis pakėlė šitą naštą ir su džiaugsmu bei viltimi ją nusimetė. Jis 
iškeliavo pas savo protėvius ir jau nebegrįš. Vietoj liepsnos. beliko 
pelenai, vietoj švyturio — tamsa. Tie, kurie prieš jį vilkėjo purpu- 
rinę mantiją, kartu su ja perdavė jam visą valdžios sunkenybę, 
„o dabar jis paliko ją kitam. Iš tiesų jis turi dėkoti tau, visų vadų 
vadui, žvaigždžių valdovui, stovinčiam aukščiau už visus, nesgi tu 
nuėmei jam nuo pečių nepakeliamą naštą, o nuo galvos — rūpes- 
čių vainiką, vietoj karo suteikei jam taiką, o vietoj darbų — atilsį. 

O Dieve, meldžiam tave, turėdami viltį! Išrink tą, kuris pa- 
keistų mirusį! Išrink savo valia, kad jis nepažintų baimės ir nie- 
kad nesvyruotų, kad jis dirbtų ir nepavargtų, kad vestų su savim 
mūsų tautą, kaip veda savo vaikus motina. O vadų vade! Būk 
maloningas savo sūnui Kuautemokui, mūsų išrinktajam. Palai- 

mink jį šiam žygiui ir, meldžiam tave, leisk jam viešpatauti šios 
žemės soste iki amžiaus galo. Tevirsta priešai dulkėmis jam po 
kojų, tebūnie išaukštinta jo šlovė, tesustiprina jis tikėjimą dievais 
ir savo karalystės galybę! Meldžiu tave visos mūsų tautos vardu. 
Teįvyksta tavo dieviškoji valia! 

Vyriausiajam žyniui baigus maldą, atsistojo vienas iš ketu- 
rių didžiųjų rinkikų ir pasakė: | 

— Dievo vardu ir Anahuako tautos valia mes skiriame tave, 
Kuautemokai, į Anahuako sostą. Gyvenk ilgai, valdyk. teisingai, 
ir telydi tave šlovinga pergalė kovoje su priešais, kurie nori mus 
sunaikinti. Nublokšk juos į jūrą, Kuautemokai! Šlovė tau, Kuau- 
temokai, actekų ir visų kitų mums pavaldžių genčių imperato- 
riau! 

lr visa didžioji taryba, visi trys šimtai Žmonių, griausmingw 
balsu pritarė: 

— Šlovė tau, imperatoriau Kuautemokai! 

Tada princas išėjo į priekį ir prabilo: 

— Klausykit manęs, didieji rinkikai, ir jūs, princai bei va- 
dai, didžiosios tarybos nariai! Dievai mato, čia eidamas aš ne- 
maniau ir nežinojau, kad pareikšite man tokį pasitikėjimą. Ir die- 
vai mato, jei mano gyvenimas priklausytų vien man, o ne visai 
tautai, aš jurųs atsakyčiau: „Raskite ką nors kitą, kuris būtų 1a- 
biau vertas sosto!“ Bet aš neturiu sau valios. Anahuakas šaukia 
savo sūnų, ir aš privalau klausyti. Tėvynei gresia žūtbūtinis karas. 
Nejaugi atsitrauksiu, kai mano ranka gali smogti stiprų smūgį, 
o galvoj bręsta mūšių planai? Ne, nieku gyvu! Nuo šiol amžinai 
pasiaukoju tėvynei ir kovai su teuliais. Aš su jais nesitaikysiu 
ir nenurimsiu tol, kol nenublokšiu jų į jūrą, iš už kurios jie atsi- 
dangino, arba kol pats žūsiu nuo priešo kalavijo. Niekas nežino, 
ką mums lemia dievai — pergalę ar pralaimėjimą. Bet vis vien, 
mirtis ar šlovė mūsų lauktų, duosime didžią priesaiką. Mano bro- 
liai, tauta mano! Prisiekime kovoti su teuliais ir prisidėjusiais 
prie jų išdavikais, kovoti dėl mūsų miestų, dėl mūsų židinių ir 
altorių, kol mirtis neužgniauš mums širdžių, kol miestai nepavirs. 
smilkstančiais griuvėsiais ir kol altoriai nebus apšlakstyti jų gar- 
bintojų krauju. Jei mums lemta nugalėti, nugalėsime, o jei lemta 
žūti, išliks mūsų atminimas! Ar prisiekiate, mano tauta, ir bro- 
liai mano? 

— Prisiekiame! — atsakė visi kaip vienas. 

— Gerai,— tarė Kuautemokas.— Amžina gėda tam, kas su- 
laužys šią didžią priesaiką! 

Taip Kuautemokas, paskutinis ir didžiausias Anahuako impera- 
torius, užėmė savo protėvių sostą. Jo laimė, jis negalėjo žinoti, 

kokia gėdinga mirtimi vieną baisią dieną jam teks mirti nuo teulių 
rankos. Taip jau yra: kai šalis pasmerkta, pasmerkti ir jos Žmo- 
nės, ir juo žmogus aukštesnis, juo didesnė tikimybė, kad žūties 
neišvengs. 

Ceremonijai pasibaigus, nuskubėjau į rūmus papasakoti vis- 
ko Otomei. Radau ją gulint kambaryje, kur mudu paprastai mie- 
godavome. 

— Kas tau yra, Otome?— paklausiau. 

— Deja, mano mielas, — atsakė ji, — aš susirgau-ta liga. Nesi- 
artink prie manęs. Būk geras, nesiartink! Tegu mane slaugo mo- 
terys. Tu, brangusis, neprivalai dėl manęs rizikuoti gyvybe. 

— Nusiramink,— liūdnai pasakiau, eidamas artyn. Bet, deja, 
jos neapsirikta. Kaip gydytojas, aš tuoj pažinau ligos simptomus. 

In jeigu ne mano sumanumas, Otomė būtų mirusi. Ištisas tris 
savaites nesitraukiau nuo jos guolio, kovodamas su mirtimi, kol 
pagaliau laimėjau. Karštis nukrito, ir dėl rūpestingos mano prie- 
žiūros gražiame Otomės veide neliko jokios raupų žymės. Aštuo- 
nias dienas ji be paliovos kliedėjo. Tomis dienomis aš sužinojau, 
kokia didi ir tauri buvo jos meilė. Visą laiką ji tekalbėjo vien apie 
mane, be sąmonės išsakydama savo slaptas abejones ir būgštavi- 
mus. Otomė bijojo, kad man nenusibostų, kad jos grožis ir „meilė 
manęs nenualsintų ir aš jos nepamesčiau, kad užjūrio ,„mergaitė 
gėlelė“— taip ji vadino Lilę — savo kerais manęs nepaviliotų. Štai 
kas jaudino aptemusį mano žmonos protą. 

Pagaliau Otomė atsipeikėjo ir ėmė kalbėti. 

— Ar ilgai sirgau? — paklausė ji. 

Aš atsakiau. 

— Ir tu visą laiką nuo manęs nesitraukei? 

— Taip, Otome, aš tave gydžiau. 

— Dėl ko tu man toks geras? — sušnibždėjo Otomė. 

Paskui jai dingtelėjo kažkokia baisi mintis. Skausmingai su- 
dejavusi, ji sušuko: 

— Veidrodį! Greičiau duok veidrodį! 

Atnešiau jai veidrodį. Stvėrusi jį man iš rankų, Otomė įsi- 
siurbė akimis, stengdamasi aptemdyto kambario prieblandoje ge- 
riau įsižiūrėti į savo veidą. Paskui, išmetusi poliruotą auksinę 
plokštelę, ji atsilošė guolyje ir džiugiai šūktelėjo: 

— Ak, aš taip bijojau, taip bijojau, kad nelikčiau tokia pat 
bjauri kaip visi kiti, sirgę ta liga. Bijojau, kad manęs nebemylėsi. 
Tada jau geriau man numirti! 

— Gėdykis! — prikišau Otomei —Nėjaisi manai, kad dėl ko- 
kių raupų būčiau nustojęs tave mylėti? 

— Taip, — atsakė Otomė.— Tokia vyrų meilė. Aš tave myliu 
kitaip, mano mielas, bet įeigu man atsitiktų toks dalykas,— o, aš 
drebu, vien apie tai pagalvojus! — po metų pradėtum manęs ne-. 
apkęsti. Nežinau, ar pasikeistų tavo jausmai tai kitai, tolimai 
merginai, bet manęs neapkęstum. Taip, taip, aš tikrai žinau, ir 
dar žinau, kad tavo neapykantos neištverčiau: O, kaip aš tau. 
dėkinga! 

Kurį laiką palikau ją vieną, stebėdamasis jos meilės stiprybe. 
„Nejaugi tai tiesa, nejaugi vyro širdis tokia niekšiška ir nedėkin- 
ga?— galvojau sau.— O jeigu Otomė iš tikrųjų būtų tapusi tokia 
kaip tos nelaimingos moterys, šiandien slankiojančios Tenočtit- 
lano gatvėmis, aptekusios baisiomis piktžaizdėmis, nuplikusios, 
aklos, giedravalkio aptrauktomis akimis? Nejaugi aš būčiau nuo: 
jos nusigręžęs?“ 

Į šį klausimą negaliu atsakyti ir dėkoju Dievui, jog nereikėjo 
atsakyti, nes tikrai žinau, kad Otomė nebūtų manęs palikusi, jei 
būčiau buvęs net raupsuotasis. 

Netrukus Otomė po sunkios ligos visai pasitaisė, o dar po 
kurio laiko raupai Tenočtitlane išnyko. 

Dabar aš turėjau daug reikalų. Tai, kad mano draugas ir 
kraujo brolis Kuautemokas buvo išrinktas imperatoriumi, mane 
iškart išaukštino. Aš tapau vienu iš vyriausių karo vadų, pir- 
muoju jo patarėju, ir nesigailėjau jėgų, visaip padėdamas Kuau- 
temokui paruošti miestą gynybai. Darbavomės dieną naktį. Aš 
mokiau kariuomenę, ypač otomių būrius,— kaip buvo žadėta, at- 
vyko tūkstančių jų karių. Tai buvo iš tiesų pragariškas darbasi 
Kalnėnai neturėjo nė menkiausio supratimo apie drausmę ir vie- 
nybę, dėl to gausingos jų minios mažai ko tebuvo vertos kare 
su baltaisiais žmonėmis. Įvairių genčių vadai tarpusavy varžėsi 
ir iš pavydo nesutarė, todėl man teko nuolat su tuo kovoti, jau 
nekalbant apie tai, kad jie visi pavydėjo man. Be to, daugelis 
sąjunginių arba actekams pavaldžių genčių, pasinaudojusios są- 
myšiu, mus išdavė: arba persimetė pas ispanus, arba nusprendė 
likti nuošalyje ir palaukti, kaip pasibaigs karas. 

Nepaisant viso to, mes toliau dirbome savo darbą. Kariuo- 
menė buvo suskirstyta į pulkus pagal europiečių pavyzdį, ir kiek- 
vienas pulkas gavo sau stovyklą. Mes privertėme karius pratintis 
naudoti ginklą, dėl galimos apgulos į miestą gabenome maisto: 
atsargas ir stengėmės kiek įmanoma sumažinti bereikalingų val- 
gytojų skaičių. Tik vienas žmogus visame Tenočtitlane dirbo dau- 
giau už mane,— tai imperatorius Kuautemokas, kuris neturėjo po- 
ilsio nei dieną, nei naktį. Aš net bandžiau pagaminti parako, tam 
reikalui panaudodamas iš Popokatepetlio kraterio atneštą sierą, 

bet iš to nieko neišėjo, kadangi nežinojau parako sudėties. Tačiau 
jis nedaug mums būtų padėjęs, nes neturėjome nei patrankų, nei 
arkebuzų ir nemokėjome jų pasidirbti. Paraką būtume galėję iš- 
naudoti tiktai minoms keliuose bei pylimuose ir dar galbūt kaip 
rankines granatas su dagčiu. 

Taip slinko vienas mėnuo po kito. Bet pagaliau žvalgai mums 
pranešė, kad artėja didžiulė ispanų armija Kartu su nesuskaito-- 
mais sąjungininkų būriais. 

Aš norėjau išsiųsti Otomę pas jos gentį, kur būtų galėjusi 
saugiai jaustis, bet ji tik paniekinamai nusijuokė ir pasakė: 

— Aš būsiu ten, kur būsi tu, mano mielas. Tu susidursi su 
mirtimi ir galbūt žūsi. Aš turiu būti šalia, kad galėčiau kartu nu- 
mirti. Jei baltosios moterys daro kitaip, tesižinie, o aš liksiu su 
savo mylimuoju. 


XXVII 
TENOCTITLANO ŽLUGIMAS 


Tuoj po Kalėdų Kortesas su didžiule armija įsikūrė stovyklą 
Meksiko slėnyje prie Teskoko miesto. Daug avantiūristų, atplau- 
kusių iš už vandenyno, susibūrė po jo vėliavomis, be to, prisidėjo 
dar dešimtys tūkstančių čiabuvių. 

Teskoko miestas stovi netoli bendravardžio ežero už kokių 
dvidešimt mylių į šiaurės rytus nuo Tenočtitlano. Jis tlaskalanų 
žemėje, todėl buvo labai patogus Kortesui kaip atsparos punktas. 
Iš čia ir prasidėjo tas baisiausias karas, kokį tik kada regėjo žmo- 
nija. Jis truko aštuonis mėnesius, ir galop iš Tenočtitlano ir kitų 
klestinčių, gausiai gyvenamų miestų beliko vien pajuodę griu- 
vėsiai. Dauguma actekų Žuvo nuo kalavijo arba mirė badu, ir kaip 
tauta jie nustojo egzistavę. 

Neketinu aprašinėti visų to karo smulkmenų, nes tada ne- 
spėčiau užbaigti šios knygos, o man dar reikia papasakoti savo 
paties gyvenimą. Be to, čia ne mano reikalas, ir visais atžvilgiais- 
palieku jį istorikams. Pasakysiu tik tiek, kad Korteso planas buvo 
toks: pirmiau vieną po kito sunaikinti visus sąjunginius ir acte- 
kams pavaldžius miestus, o jau paskui pulti Tenočtitlaną, viso 
slėnio karalių. Ir savo planą jis vykdė atkakliai bei ryžtingai, 
parodydamas tokius sugebėjimus, kokiais nuo Cezario laikų te- 
galėjo pasigirti nedaugelis karvedžių. 

Pirmasis žlugo Istapalapano miestas. Dešimt tūkstančių jo 
gyventojų, vyrų, moterų bei vaikų krito nuo kalavijo arba buvo 

gyvi sudeginti. Paskui atėjo eilė kitiems miestams. Kortesas juos 
grobė vieną po kito, kol visi atsidūrė įo rankose. Dabar laisvas 
beliko vien Tenočtitlanas. Daugelis miestų pasidavė be mūšio, 
mat actekų imperija, sudaryta iš įvairių genčių, panėšėjo grei- 
čiau į nendrių pėdą, negu į vientisą medį, ir kai ispanai, susilp- 
ninę imperatoriaus valdžią, perkirto raištį, nendrės pasklido kas 
sau. Taigi mąžtant Kuautemoko jėgoms, didėjo Korteso galybė, nes 
pasklidusias nendres jis rinko į savo krepšį. Vos kitos gentys pa- 
matė, kad Tenočtitlanas pakliuvęs į bėdą, tuoj atgijo sena ne- 
apykanta, aikštėn iškilo slaptas pavydas bei konkurencija, ir tos 
gentys puolė savo valdovą, pasiryžusios jį sudraskyti taip, kaip 
pusiau prijaukinti vilkai puola tramdytoją, kai tam sulūžta rim- 
bas. Tai Anahuaką ir pražudė. Jei visos gentys būtų išsaugoju- 
sios vienybę, užmiršusios seną nesantaiką bei varžybas ir išvien 
puolusios ispanus, Tenočtitlanas niekada nebūtų žlugęs, o Kor- 
tesas su visais savo teuliais būtų atsidūręs ant aukuro. 

Šios knygos pradžioje rašiau, kad už blogį visada susilaukia- 
ma atpildo, ar blogai darytų vienas Žmogus, ar visa tauta. Taip 
atsitiko ir anuomet. Tenočtitlanas buvo sugriautas dėl baisių au- 
kų dievams. Bjaurus paprotys aukoti žmones sukėlė genčių tarpe 
neapykantą. Visai neseniai actekai varėsi belaisvius iš visų už- 
kariautų miestų, guldė juos ant Tenočtitlano altorių, žudė savo 
dievų garbei, o lavonus atiduodavo fanatikams Žmogėdroms su- 
draskyti. Dabar tie visi žvėriškumai buvo prisiminti. Dabar, kai 
miestų karaliaus galybė susilpnėjo, vaikai tų, kurie čia buvo au- 
kojami, puolė Tenočtitlaną, pasiryžę nušluoti jį nuo žemės pa- 
viršiaus, o jo vaikus paguldyti ant savo aukurų. 

Gegužės mėnesį paskutiniai mūsų sąjungininkai, nepaisant vi- 
sų jų pastangų ir narsumo, buvo sutriuškinti arba mus išdavė, 
ir prasidėjo miesto apgula. 

Ji prasidėjo tuo pat metu iš sausumos ir iš ežero, kadangi 
išradingasis Kortesas sugebėjo Tlaskaloje pastatydinti trylika ko- 
vos brigantinų!. Jos dalimis buvo perneštos dvidešimt lygų? per 
kalnus, sunarstytos jo stovykloje ir nuleistos į vandenį kanalu, 
kurį keliasdešimt tūkstančių indėnų iškasė per du mėnesius. Ga- 
benamas brigantinas saugojo ištisa armija — dvidešimt tūkstan- 
čių tlaskalanų. Jei būtų buvusi mano valia, kalnų takuose aš 
būčiau juos užpuolęs. Tokios pat nuomonės laikėsi ir Kuautemo- 
kas, tačiau mūsų žinioje tuomet buvo per mažai kariuomenės, 


'Brigantina — lengvas, paprastai dvistiebis burinis-irklinis laivas. 
Žž Lyga —senovinis ilgio metas, lygus 4,83 km. Taigi autoriaus apskai- 
čiavimu, nuo. Tlaskalos iki Teskoko buvo beveik 100 km. 

nes didelę dalį savo jėgų turėjome pasiųsti prieš Čalko miestą, 
kurio gyventojai gėdingai mus išdavė, nors buvo iš giminingos 
genties. Vis dėlto aš pasisiūliau prieš tlaskalanus vesti dvidešimt 
tūkstančių savo kalnėnų otomių. Karo taryboje kilo karšti ginčai, 
bet galų gale dauguma pasisakė prieš, bijodami stoti į mūšį su 
ispanais arba įų sąjungininkais taip toli nuo miesto. Šitaip mes 
praleidome puikiausią progą, ir tai buvo viena iš daugelio prie- 
žasčių, dėl ko žlugo Tenočtitlanas, kadangi vėliau brigantinos su- 
vaidino lemiamą vaidmenį: ispanai su jomis užkirto mums kelius, 
ir mes nebegalėjome atsivežti maisto, kuris luotais buvo gabena- 
mas per ežerą. Deja, net didžiausi narsuoliai prieš badą neatsi- 
spiria! Kaip sako indėnai, badas — didelis žmogus! 

Taigi actekai liko vienas prieš vieną su savo priešais, ir mūšis 
prasidėjo. Pirmiausia ispanai sugriovė akveduką, kuriuo į miestą 
tekėjo vanduo iš imperatoriaus parko šaltinių Čapultepeke, kur aš 
buvau nuvestas, kai pirmą kartą pakliuvau į Tenočtitlaną. Nuo 
tos dienos, kol baigėsi apgula, mes turėjome tenkintis sūroku, 
drumzlinu vandeniu iš ežero ir paskubom iškastų šulinių. Jį buvo 
galima gerti, til; pirmiau reikėjo išvirinti, kad išsiskirtų druska; 
bet tas vanduo vis tiek buvo nesveikas, šleikštus ir sukeldavo 
skausmingus organizmo sutrikimus bei karščiavimą. 

Tą dieną, kai buvo atkirstas akvedukas, Otomei gimė mūsų 
pirmasis sūnus. Apgulos vargai jau buvo tokie dideli, o maistas 
toks menkas, kad gimdymo ji tikriausiai nebūtų ištvėrusi, jeigu 
būtų buvusi silpnesnė arba aš būčiau buvęs ne toks prityręs gy- 
dytojas. Vis dėlto, dideliam mano džiaugsmui, Otomė pasitaisė, 
ir Maujagimį aš pats pakrikštijau pagal krikščionių bažnyčios 
papročius, nors ir nesu dvasininkas. Aš jam daviau savo vardą — 
Tomas. 


Įnirtingos kautynės nesiliovė kiauras dienas ir ištisas savaites, 
permainingai vyko čia miesto prieigose, čia ežere, čia tiesiog 
gatvėse. Kartais ispanai su dideliais nuostoliais nusirisdavo at- 
gal, bet paskui vėl puldavo iš visų pusių. Vienąsyk mes paėmėme 
į nelaisvę šešiasdešimt ispanų kareivių ir daugiau kaip tūkstantį 
jų sąjungininkų. Visi jie buvo paaukoti ant Uicilopočtlio altoriaus, 
o jų kūnai atiduoti fanatikams suplėšyti. Actekai laikėsi šio žvė- 
riško papročio ir valgė dievams paaukotų žmonių kūnus visai ne 
todėl, kad jiems būtų patikusi žmogiena, o todėl, kad to reikalavo 
kažkokios slaptos religinės apeigos.! 

Veltui aš maldavau Kuautemoką nutraukti tas baisybes. 


1 Kanibalizmas iš tikrųjų buvo paplitęs daugelyje Amerikos genčių, taip 
pat 1r tarp actekų, bet čia jis turėjo daugiausia. ritualinį pobūdį. 

— Dabar ne laikas rodyti gerą širdį! — piktai jis atrėžė.— Aš 
negaliu jų išgelbėti nuo aukuro ir negelbėčiau, jeigu net ga- 
lėčiau. Temiršta tie šunys pagal mūsų šalies papročius. O tau, 
brolau teuli, patariu — neperženk ribų! 

Deja, Kuautemoko širdis kiekvieną mūšio dieną vis labiau 
rambėjo, ir čia nėra ko stebėtis. 

Kortesas sudarė baisų planą visiškai sunaikinti miestą ir, 
slinkdamas artyn į centrą, negailestingai jį vykdė. Vos tik ispanai 
užimdavo kurį nors kvartalą, tūkstančiai tlaskalanų tuoj šokdavo 
deginti iš eilės visus namus kartu su žmonėmis. Dar nesibaigus 
apgulai, Tenočtitlanas, visų miestų karalius, buvo paverstas pa- 
juodusių griuvėsių krūva, ir Kortesas galėjo jį tik apraudoti tar- 
tum pranašas Izaijas: 

„Į pragarą nutrenkta puikybė tavo su saldžiais balsais stygų 
tavo; nūn kirminai — guolis tavo, ir kirminai — apklotas tavo. 

Kaipgi tu puolei iš dangaus, tu Šviesnešy, ryto sūnau, kaip 
sukniubai ant žemės tu, kurs žeisdavai tautas?“ 

Aš dalyvavau visose kautynėse, nors čia, žinoma, nėra kuo 
didžiuotis. Šiaip ar taip, ispanai mane pažinojo, ir ne be pagrin- 
do. Vos mane pamatę, jie pradėdavo šūkauti prakeikimus, vadin- 
dami „išdaviku“, „baltuoju Kuautemoko šuniu“ ir kitais vardais. 
Iš savo šnipų sužinojęs, kad daugelį sėkmingiausių atakų bei 
žygių Kuautemokas atlikdavo mano patarimu, Kortesas už mano 
galvą paskyrė net premiją. Aš stengiausi nekreipti į tai dėmesio, 
nors piešų užgauliojimai mane žeidė lyg strėlės. Kad ir kaip 
neapkenčiau ispanų, kad ir turėjau daug actekų draugų, vis dėlto 
man, krikščioniui, buvo. gėda kovoti kartu su stabmeldžiais, auko- 
jančiais dievams žmones. 


Nekreipiau dėmesio ir todėl, kad norėjau surasti de Garsiją, 
savo priešą. Žinojau, kad jis čia, mačiau jį keletą kartų, bet 
niekaip negalėjau užklupti. Aš jo ieškojau, bet jis irgi mane sekė, 
tik turėdamas kitokį tikslą — kad galėtų laiku pasislėpti, nes ir 
dabar de Garsija manęs bijojo kaip ir seniau ir tikėjo, kad susi- 
tikimas su manim, jam bus lemtingas. 

Pagal paprotį abiejų armijų kariai kviesdavo kits kitą į dvi- 
kovą. Tokios dvikovos dažnai vykdavo visų akivaizdoje, tačiau 
nei viena pusė nepuldavo nei besikaunančių, nei jų sekundantų. 
Netekęs vilties susitikti su de Garsija mūšyje, kartą pasiunčiau 
pas ispanus šauklį, kviesdamas dvikovon tą, kuris pasivadinęs 
netikru Sarsedos vardu. Po valandos šauklys grįžo su ispanišku 
rašteliu, ir aš perskaičiau: | | 

„Krikščionis nesikaus dvikovoje su niekingu išdaviku, baltuo- 

ju stabmeldžių ir žmogėdra. Tokiems paruoštas tik vienas gink- 
las — virvė. Ji seniai tavęs laukia, Tomai Vingtildai!“ 

Įnirtęs suplėšiau raštelį į skutelius ir sutrypiau kojomis. Be 
visų kitų man padarytų niekšybių, dabar de Garsija mane dar 
bjauriai apšmeižė. Tačiau kas iš to mano pykčio, įei negaliu 
to niekšo pasiekti? Vienąsyk su dešimčia otomių karių jį nusivijau 
į didžiausią ispanų sambūrį. Man pasisekė ištrūkti gyvam, bet 
dešimt otomių Žuvo, žuvo dėl mano neapykantos tam išgamai. 

Kaip aprašyti visas tas baisybes, kurios kasdien slėgė pa- 
smerktą miestą? Pasibaigė maistas, ir dabar ne tik vyrai, bet ir 
silpnos moterys bei vaikai, norėdami numirti badu, turėjo gerti 
sūroką ežero vandenį ir valgyti tai, ko nė kiaulė nebūtų ėdusi. 
Pats geriausias valgis buvo žolė, medžių žievė, sraigės ir vabz- 
džiai, be to, paaukotų belaisvių mėsa. 

Zimmonės krito šimtais ir tūkstančiais. Negyvėlių buvo tiek, kad 
gyvieji nespėjo laidoti. Jie gulėjo visur, kur mirtis ištiko, pūdami 
ir platindami baisią ligą, mirštamą juodąjį marą, nuo kurio vėl 
krito tūkstančiai actekų, savo ruožtu padėdami antkryčiui toliau 
plisti. Daug karių nukovė ispanai ir jų sąjungininkai, bet dvigu- 
bai daugiau miesto gynėjų mirė badu arba maru. Pamėginkit 
dabar įsivaizduoti, kiek iš viso žuvo actekų, jei ispanai vien 
ugnimi ir kalaviju išnaikino ne mažiau kaip septyniasdešimt tūks- 
tančių! Sako, tik per vieną naktį jie išžudė keturiasdešimt tūks- 
tančių žmonių. Tai buvo paskutinę naktį prieš Tenočtitlano žlu- 
gimą. 


+ Kartą, saulei leidžiantis, aš grįžau į būstą, kur dabar gyveno 
Otomė su savo karališkąja seseria Tečuišpa, Kuautemoko žmo- 
na,— visi rūmai buvo jau sudeginti. Tiesiog miriau badu, nes bu- 
vau nevalgęs beveik keturiasdešimt valandų. Otomė man davė 
tris nedideles tortiljas — tris kukurūzinius paplotėlius su grūsta 
žieve,— tai buvo viskas, ką ji turėjo. Mane pabučiavusi ji paprašė 
juos suvalgyti, bet sužinojęs, kad ji pati tą dieną nieko nevalgiusi, 
aš ją priverčiau tą menką maistą su manim pasidalyti. Otomė 
sunkiai rijo karčius paplotėlio kąsnelius ir stengėsi nuslėpti per 
veidą riedančias ašaras. 

— Kas atsitiko, mieloji? — paklausiau. 
Otomė pradėjo garsiai raudoti. 

„— Brangusis,— tarė ji, — jau dvi dienos, kai aš nebeturiu nė 
šlakelio pieno. Badas mane išsekino... ir mūsų sūnelis mirė. Pa- 
žiūrėk, jis negyvas! 

Atmetusi į šalį apdangalą, ji man parodė mažytį kūnelį. 

— Neverk,— pasakiau,— jis savo atkentėjo. Nejaugi norėjai, 
kad jis užaugęs sulauktų tokių dienų kaip dabar? 

— Betgi jis mūsų sūnus, mūsų pirmagimis! — raudojo Oto- 
mė.— O, už ką mums tokios kančios? 

— Mes turime kentėti, nes kentėjimui esame gimę. Būk lai- 
minga, kad dar neišėjome iš proto, ir daugiau nieko nereikalauk. 
Ir neklausinėk manęs — aš negaliu: tau atsakyti. Čia neduos atsa- 
kymo nei mano, nei tavo dievas. 

Ir pažvelgęs į mirusį kūdikį, pats ėmiau raudoti. 

Per visus tuos siaubingus mėnesius man nuolat teko matyti 
daugybę klaikiausių dalykų, bet tas menkutis lavonėlis mane 
labiausiai sukrėtė. Tai buvo mano kūdikis, mano sūnus, mano 
pirmagimis! Jo motina verkė šalia, ir rodėsi, kad sustingę laibu- 
čiai kūdikio piršteliai drasko man širdį. Vienas Dievas težino, iš 
kur Žmonės gauna jėgų iškęsti šitokią kančią ir už ką ji mums 
siunčiama, bet jo darbus ne mums suprasti! 

Aš pasiėmiau kaplį ir pradėjau kasti prie namo duobę. Ka- 
siau tol, kol pasirodė vanduo, kuris Tenočtitlane stovi per porą 
pėdų nuo žemės paviršiaus. Sukalbėjęs maldą, nuleidau vaiko 
kūnelį. tiesiog į vandenį ir užverčiau žemėmis. Bent neatiteks pes- 
liams, kaip kiti. 

Grįžę namo, abu verkėme apsikabinę, kol užmigome, bet ir 
pro miegus Otomė šnibždėjo: 

— O mano mielas, kaip būtų gera šitaip užmigti ir nepabusti, 
užmigti amžinai su mūsų mažulėliu. 

— Palauk truputį, — atsakiau,— mirtis nebetoli. 

Išaušo rytas, ir vėl prasidėjo mirtina kova, dar žiauresnė negu 
pirmiau. Po tos dienos buvo antra, trečia, kevirta. Giltinė kasdien 
visus pjaute pjovė, bet mes tebebuvome gyvi, nes Kuautemokas 
dalijosi su mumis savo maistu. Kortesas atsiuntė šauklius, rei- 
kalaudamas, kad pasiduotume. Trys ketvirtadaliai miesto jau buvo 
virtę griuvėsiais, o trys ketvirtadaliai jo gynėjų — lavonais. Ne- 
gyvėliai brinksojo visuose namuose tartum bitės, numarintos sa- 
vo aviliuose; gatvėse kūnai gulėjo taip tankiai, jog mums tekdavo 
eiti tiesiog per juos. 

Apsvarstyti Korteso pasiūlymo susirinko taryba — būrelis at- 
šiaurių, bado ir karo iškamuotų vyrų. Visi tylėjo. 

— Ką tu pasakysi, Kuautemokai?— pagaliau vienas paklausė. 


— Negi aš Montesuma, kad mane klausi? — piktai atkirto im- 
peratorius.— Aš prisiekiau ginti miestą iki galo ir ginsiu! Ver- 
čiau visiems žūti, negu gyviems pakliūti į teulių rankas! 

— Sutinkame,— atsakė patarėjai, ir kautynės vėl užvirė. 

Bet pagaliau atėjo diena, kai ispanai vėl puolė į ataką ir už- 
ėmė dar vieną miesto dalį. Dabar žmonės susitelkė paskutiniuose 
kvartaluose tartum avys aptvare. Mes stengėmės juos apginti, 
bet rankos iš bado buvo nusilpusios. Ispanai šaudė actekus iš 
arti, o tie virto lyg nukirsta žolė. Paskui prieš mus buvo paleisti 
tlaskalanai, tarsi įnirtę šunys prieš bejėgį elnią. Kaip tik tada, 
sakoma, ir buvo išžudyta keturiasdešimt tūkstančių žmonių, nes 
tlaskalanai nieko nesigailėjo. 

Kita diena buvo paskutinė Tenočtitlano apgulos diena. Korte- 
sas vėl atsiuntė pasiuntinius: jis norėjo susitikti su Kuautemoku. 
Bet atsakymas buvo toks pat: niekas jo taurios širdies negalėjo 
palaužti. 

— Praneškite įam,— pasakė Kuautemokas,— aš mirsiu ten, kur 
stoviu, bet su juo nesikalbėsiu. Mes esame bejėgiai. Tegu Kor- 
tesas daro mums ką nori. 

Visas miestas jau buvo sugriautas, ir tie, kurie dar išliko 
gyvi, susibūrė ant pylimo arba už griuvėsių, susibūrė visi drau- 
ge — vyrai, vaikai ir moterys. Čia priešas vėl mus atakavo. 

Paskutinį kartą ant teokalio sudundėjo didžiulis būgnas, pas- 
kutinį kartą. kraupūs actekų karių šūksmai nuskriejo į dausas. 
Mes gynėmės kaip įmanydami. Aš nukoviau keturis priešus strėlė- 
mis; jas padavinėjo Otomė, nesitraukdama nuo manęs nė per 
žingsnį. Bet kiti daugiausia buvo silpni kaip maži vaikai. Ir ką 
galėjome padaryti? Ispanai švaistėsi tarp bejėgių žmonių tarsi 
medžiotojai tarp ruonių, klodami actekus šimtais. Mus sugrūdo 
į vandenį ir pradėjo skandinti, kol vsius kanalus užvertė lavonais. 
Kaip dar mes išlikome gyvi, iki šiol nežinau. 

Pagaliau nedidelis mūsų būrelis kartu su Kuautemoku ir jo 
žmona Tečuišpa atsidūrė ant ežero kranto, kur stovėjo luotai. 
Sulipome į juos, nežinodami, ką toliau daryti. Visas miestas buvo 
užimtas, ir mes tikėjomės tik pabėgti ir tokiu būdu išsigelbėti. 
Tačiau ispanai iš brigantinų pastebėjo luotus ir ėmė vytis. Vėjas 
buvo palankus — šiame mūryje net vėjas padėjo mūsų priešams! 
Kad ir kaip smarkiai yrėmės, netrukus viena brigantina mus pasi- 
vijo ir pradėjo. šaudyti. Tuomet Kuautemokas atsistojo luote sta- 
čias. 

— Aš Kuautemokas! — sušuko jis.— Veskite mane pas Malin- 
ciną. Tik pasigailėkite dar gyvų mano žmonių. 

— Na, mieloji, išmušė mano valanda,— kreipiausi į greta sė- 
dinčią Otomę.— Ispanai mane tikrai pakars. Geriau pačiam nu- 
mirti ir išvengti tos gėdingos mirties. 

— Ne, brangusis mano, — atsakė ji liūdnai.— Aš tau kartą jau 
sakiau: kol esi gyvas, dar yra vilties, tik mirusiems nebėra ko 

tikėtis. Gal mums dar pavyks išsigelbėti. Bet jeigu manai kitaip, 
aš pasiruošusi mirti. 

— Tu turi gyventi, Otome! 

— Tada pats nesižudyk. Aš seksiu paskui tave visur, kur tik 
eisi. 

— Klausyk, Otome! — sušnibždėjau.— Niekam nesakyk, kad esi 
mano žmona. Dėkis esanti viena iš savo sesers Tečuišpos arti- 
mųjų. Jei mus išskirs ir man pavyks pabėgti, aš nusigausiu į 
Pušų Miestą. Ten pas tavo gentį mudu prisiglausime. 

— Gerai, mylimasis, — tarė ji, liūdnai šypsodamasi.— Tik ne- 
žinau, kaip mane sutiks otomiai, kada žuvo dvidešimt tūkstančių 
geriausių jų karių. 

Tuo momentu mes jau užlipome ant brigantinos denio, ir 
aš nebespėjau jai atsakyti. 

Ispanai kažko pasiginčijo, paskui mus išlaipino į krantą ir 
nuvedė prie namo, kuris per stebuklą buvo išlikęs sveikas. Kor- 
tesas čia skubiai ruošėsi priimti karališkąjį belaisvį. 

Palydos apsuptas, ispanų karo vadas mus pasitiko su skry- 
bėle rankoje. Šalimais stovėjo Marina. Nuo to laiko, kai mačiau 
ją Tabaske, ji buvo dar labiau išgražėjusi. Mūsų akys susidūrė, 
ir Marina krūptelėjo: ji mane pažino, nors ne taip lengva buvo 
pažinti, kad iškamuotas, kruvinas nudriskėlis, vos pajėgęs užkopti 
ant plokščio namo stogo, yra senas jos draugas teulis. Bet mudu 
nepratarėme vienas kitam nė žodžio. Visų akys tuo metu buvo 
nukreiptos į Kortesą ir Kuautemoką, į nugalėtoją ir nugalėtąjį. 

Kuautemokas, panašus į gyvą skeletą, bet vis dar kupinas 
didybės ir taurumo, priėjo prie ispano ir ėmė kalbėti. Marina 
vertė jo žodžius: 

— Aš imperatorius Kuautemokas, Malincinai. Visa, ką gali 
padaryti žmogus, gindamas savo tautą, aš padariau. Žiūrėk, kas 
tau atiteko! 

Ir Kuautemokas parodė į juodus Tenočtitlano griuvėsius, riog- 
sančius visur, kiek tik akys aprėpia. 

— Bet tu nugalėjai,— kalbėjo jis,— nes patys dievai buvo 
prieš mane. Daryk man ką nori, o geriausia — nužudyk! Va ši- 
tas,— Kuautemokas palietė Korteso durklą,— iškart mane išva- 
duos nuo visų kančių. 

— Nebijok, Kuautemokai, — atsakė Kortesas.— Tu kovojai kaip 
dera narsiam kariui. Tokius Žmones aš gerbiu. Su manim tau ne- 
gresia joks pavojus, kadangi ispanai vertina garbingus priešus. 
Štai pavalgyk! 

Kortesas parodė į stalą. Ant jo buvo pridėta mėsos, kurios 
jau daugel savaičių mes nė akyse nebuvom regėję.: | 

— Tavo draugai tegu irgi pasistiprina,— pridūrė Kortesas, 
jums tai būtina. O paskui pasikalbėsime. 

Mes godžiai puolėme valgyti. Aš sau vienas pagalvojau, kad 
bus visai neblogai numirti sočiam, kada jau tiek kartų žvelgiau 
mirčiai į akis su tuščiu skrandžiu. Mums valgant ispanai stovėjo 
priešais ir žiūrėjo beveik su gailesčiu. 

Po to pas Kortesą buvo. atvesta Tečuišpa, o su ja Otomė ir 
dar šešetas kilmingų moterų. Kortesas mandagiai jas pasveikino 
ir liepė taip pat pavalgydinti. 

Tuo metu vienas ispanas, į mane įsižiūrėjęs, kažką pašnibž- 
dėjo Kortesui. Šis tuojau paniuro. 

— Sakyk,— kreipėsi jis į mane ispaniškai,— ar tu tasai išda- 
vikas, kuris padėjo actekams kariauti su mumis? 

— Aš ne išdavikas, genierole,— drąsiai atsakiau, nes vynas ir 
valgis suteikė man jėgų.— Aš esu anglas ir kovojau drauge su 
actekais todėl, kad turiu daug priežasčių neapkęsti ispanų. 

— Tuoj turėsi jų dar daugiau, išdavike! — įsiutęs sušvokštė 
Kortesas.— Ei, pakarti jį ant tos brigantinos stiebo! | 

Supratau, kad viskas baigta, ir pasiruošiau mirti, bet staiga 
Marina kažką pakuždėjo Kortesui į ausį. Visko riegalėjau su- 
prasti, tik nugirdau du žodžius: „paslėptas auksas“. Valandėlę 
Kortesas svyravo, paskui garsiai įsakė: 

— Palaukite! Pakarti visada spėsime. Gerai tą žmogų sau- 
gokite! Rytoj aš pats su juo susitvarkysiu. 


XXVIII 
TOMAS PASMERKTAS 


Korteso įsakymu du ispanai priėjo prie manęs, sugriebė už 
rankų ir nuvedė per stogą laiptų link. 

Otomė viską girdėjo. Ispanų kalbos ji nesuprato, bet užteko 
pažvelgti į Korteso veidą, ir jai pasidarė aišku, kad jis įsakė nu- 
vesti mane į kalėjimą arba nužudyti. Man einant pro šalį, ji 
žengė žingsnį priekin. Jos akys buvo kupinos baimės dėl manęs. 
Pamačiau, jog Otomė tuoj puls man ant kaklo, ir bijodamas, kad 
taip ji neišsiduotų ir nesusilauktų tokio pat likimo, įspėjamu 
žvilgsniu ją sulaikiau. Paskui, neva iš baimės ir nusilpimo suklu- 
pęs, pargriuvau tiesiog prie jos kojų. 

Mane vedantieji kareiviai atžariai nusikvatojo, o vienas spyrė 
man batu. Bet Otomė pasilenkusi ištiesė ranką ir padėjo man 

atsistoti. Kol aš kėliausi, mudu spėjome greitai persimesti keliais 
vos girdimais žodžiais: 

— Sudie, brangioji! — sušnibždėjau— Kas bus, tas bus, bet 
tylėk! 

— Sudie,— atsiliepė Otomė.— Jei tau teks mirti, lauk manęs 
prie mirties vartų — aš ateisiu pas tave. 

— Ne, tu turi gyventi. Laikas užgydys žaizdas. 

— Mielasis, mano gyvenimas — tai tu! Be tavęs man nėra gy- 
venimo. 

Tuo metu aš atsistojau. Mūsų tylaus pokalbio, matyt, nie- 
kas nepastebėjo, kadangi visi žiūrėjo į Kortesą ir klausėsi, kaip 
jis koneveikia man spyrusį kareivį. 

— Ką aš tau įsakiau? — šnypštė Kortesas.— Aš įsakiau belais- 
vį saugoti, o ne spardyti! Ko tu-man prieš laukinius gėdą darai? 
Jei kas nors panašaus dar pasikartos, brangiai man už tai už- 
mokėsi! Pasimokyk mandagumo kad ir iš tos moters. Žiūrėk, ji 
pati miršta badu, o vis dėlto metė valgį ir padėjo jam atsistoti. 
O tu?... Veskite jį į stovyklą, bet žiūrėkite, kad nieko jam neatsi- 
tiktų! Jis man dar bus reikalingas. 

Nepatenkinti kareiviai niurnėdami vedė mane žemyn, o aš 
atsigręžęs dar spėjau pamatyti savo žmonos Otomės veidą, ku- 
piną slaptos kančios. 

Kai jau pradėjau leistis laiptais, prie jų stovintis Kuautemokas 
sučiupo mano ranką ir| paspaudė. 

— Sudie, brolau,— tarė jis, gailiai šypsodamasis.— Savo 10- 
šimą baigėme, dabar galima ir pailsėti. Dėkoju tau už pagalbą 
ir už narsumą. | 

— Sudie, Kuautemokai,— atsakiau.— Tu pralaimėjai, bet pa- 
siguosk bent tuo, kad šis pralaimėjimas įamžins tavo vardą. 

— Žygiuok, žygiuok! — ragino mane kareiviai, ir aš išsisky- 
riau su Kuautemoku, net nenumanydamas, kokiomis aplinkybėmis 
netrukus teks susitikti. 

Kareiviai įsodino mane į valtį, tlaskalanai ėmėsi irklų ir per- 
kėlė per ežerą į ispanų stovyklą. Bijodami Korteso rūstybės, sar- 
gybiniai manęs nebelietė, bet užtat tyčiojosi ir šaipėsi visą kelią. 
Jie klausinėjo, ar gera būti stabmeldžiui, kokią aš valgęs žmo- 
gieną, žalią ar keptą, ir panašiai. Šiurkštiems juokams nebuvo 
galo. Iš pradžių viską kenčiau tylėdamas, nes indėnai buvo išmo- 
kę mane kantrybės, tik galop trumpai, bet prideramai atkirtau: 

— Tylėkite, bailiai! Jei aš būčiau stiprus ir ginkluotas kaip 
anksčiau, man nereikėtų šitokių žodžių klausytis, o jums kartoti — 
kas nors jau būtų negyvas! O dabar naudojatės tuo, kad esu be- 
jėgis. 

Tada aš nutilau, o kareiviai irgi apsiramino. 

Kai pasiekėme stovyklą, man teko praeiti pro minią įniršusių 
tlaskalanų, kurie į gabalus būtų mane suplėšę, jeigu jų nebūtų 
laikiusi baimė. Sutikome ir keletą išpanų, bet šie ničnieko nebe- 
matė — taip visi buvo girti nuo meskalio ir apsvaigę iš džiaugsmo, 
kad pagaliau Tenočtitlanas paimtas ir mūšis baigėsi! Aš dar nie- 
kad nebuvau regėjęs taip apkvaišusių žmonių. Juos pagavo tikra 
beprotybė. Tie vargšai vaizdavosi, kad nuo šiol savo kareivišką 
buzą srėbs iš auksinių indų! Dėl aukso jie sekė paskui Kortesą, 
dėl aukso šimtus kartų grūmėsi kautynėse, rizikuodami pakliūti 
ant aukuro, ir štai dabar tas. auksas, rodės, buvo jų rankose. 

Mane uždarė mūriniame nafne, kurio langai buvo užpinti me- 
diniais pinučiais. Kol čia viename kambaryje buvau kalinamas, 
pro tuos pinučius mačiau ir girdėjau, ką veikė kareiviai. Ištisas 
dienas ir net naktimis, jei tik nereikėdavo eiti tarnybos, ispanai 
girtavo ir lošė, statydami iš karto po kelias dešimtis pesų, o prasi- 
lošę prižadėdavo sumokėti, kai gaus savo dalį actekų lobių. Jie 
buvo taip įsitikinę prisigrobsią. turto, jog nesikrimsdavo, kad ir 
kiek pralošdavo. Lošimas baigdavosi tik tada, kai visi lošėjai, ga- 
lutinai apsvaigę, arba nugriūdavo be žado ant žemės, arba pa- 
šokdavo iš už stalo ir svilinančios saulės atokaitoje imdavo trypti 
laukinį šokį, kaip, patrakę rėkaudami: 

— Auksas! Auksas! Auksas! 

Kartais pro savo langą man pavykdavo nugirsti stovyklos 
naujienų. Taip sužinojau, kad į stovyklą grįžo Kortesas, o su 
juo — Kuautemokas ir dar keletas įžymių indėnų vyrų bei moterų. 
Aš pats mačiau ir: girdėjau, kaip kareiviai, kuriems nusibodo lošti 
iš pinigų, pradėjo statyti ant kortos moteris, surašę jų žymes 
popieriaus lapeliuose. Viena moteris, sprendžiant iš tų žymių, at- 
rodė labai panaši į mano žmoną Otomę. Ją išlošė kažkoks niek- 
šas ir tuoj pat pardavė už šimtą pesų kitam kareiviui. Tie žmonės 
neabejojo, kad dabar jiems atiteks viskas — ir auksas, ir moterys. 

Taip aš sėdėjau savo kalėjime daugelį dienų, ir niekas ma- 
nęs netrukdė, tik indėnė sutvarkydavo kambarį ir atnešdavo mais- 
to. Tomis dienomis nieko daugiau neveikiau, tik valgiau už tris 
ir miegojau, nes jokios nelaimės negalėjo atimti man apetito ar 
įvaryti nemigos. Man pačiam buvo sunku patikėti, bet po savai- 
tės pasitaisiau antratiek, silpnumas praėjo kaip nebuvęs, ir aš vėl 
pasidariau stiprus. | 

Protarpiais tarp miego ir valgymo nesitraukdavau nuo lango, 
tikėdamasis bent iš tolo pamatyti Otomę arba Kuautemoką. Bet 
viskas buvo veltui. Užtat vietoj draugų pagaliau išvydau savo 
priešą. Vieną vakarą ties mano kalėjimu sustojo de Garsija. 

Manęs jis negalėjo įžvelgti, o aš puikiai mačiau jo veide velnišką 
grobuonies šypseną, nuo kurios šiurpulys ėjo per visą kūną. De 
Garsija taip stovėjo kokią dešimt minučių, dėbčiodamas į mano 
langą, tarsi alkanas katinas į narvelį su paukščiu. Aš pajutau jį 
laukiant, kada jam atsivers Durys, ir. supratau, jog atsivers grei- 
tai. 

Tai atsitiko išvakarėse tos dienos, kai mane kankino. 

Tuo tarpu pastebėjau, kad kareivių nuotaika pamažu keičiasi. 
Jie nustojo -ant kortos statę nesuskaitomus turtus, nustojo net 
gėrę iki pamišimo, ir nežabota linksmybė baigėsi. Dabar ispanai 
visą laiką: būriavosi nedidelėmis grupelėmis ir karštai kažko gin- 
čijosi. Tą dieną, kai de Garsija buvo atėjęs pasižiūrėti į mano 
kalėjimą, erdvioje aikštėje priešais mano langą susirinko di- 
džiulė kareivių minia. Pas juos ant balto žirgo atjojo pats Kor- 
tesas, apsirengęs paradiniais rūbais. Aikštė buvo per toli, ir aš 
negirdėjau, kas ten kalbama, bet mačiau, kaip karininkai savo 
vadui piktai priekaištavo, o kareiviai vieningais šūksmais jiems 
pritarė. Kortesas kažką ilgai kalbėjo, ir pagaliau visi tylėdami iš- 
siskirstė. 

Rytojaus rytą, vos tik spėjau užkąsti, į kalėjimą atėjo keturi 
kareiviai ir įsakė man eiti su jais. 

— Kur?— paklausiau. 

— Pas mūsų kapitoną, išdavike! — atrėžė vyresnysis. 

„Štai kaip!“ — paglavojau, bet balsiai pasakiau: 

— Gerai. Verčiau kokia permaina negu toks sėdėjimas šioje 
lindynėje. 

— Mielai tikiu! — atsiliepė kareivis.— Bet tau čia paskutinė 
permaina. 

Supratau: ispanas mano vedąs mane mirti. 

Po penketo minučių jau stovėjau prieš Kortesą jo namuose. 
Šalia jo sėdėjo Marina, o aplinkui — keletas artimiausių bendra- 
žygių. Ispanų vadas kurį laiką. žiūrėjo į mane tylėdamas, paskui 
prašneko: 

— Tavo pavardė Vingifildas; tu mišraus kraujo, pusiau ispa- 
nas, pusiau anglas. Išsikėlei Tabasko upės žiotyse, o iš ten pakliu- 
vai į Meksiką. Čia tave privertė vaizduoti actekų dievą Teskatli- 
„poką. Kai mes užėmėme didįjį teokalį, tau pavyko išsigėlbėti nuo 
mirties. Paskui prisidėjai prie actekų ir dalyvavai kruviname ant- 
puolyje liūdnąją naktį. Vėliau tapai Kuautemoko draugu bei pata- 
rėju ir padėjai jam ginti miestą. Sakyk, belaisvi, ar tai tiesa? 

— Tiesa, generole,— atsakiau. 

— Gerai. Dabar tu pakliuvai mums į nelaisvę, ir nors turėtum 
tūkstantį gyvybių, tau nepavyks išsigelbėti, nes išdavei savo ti- 

kėjimą ir savo rasę. Nenoriu. nagrinėti priežasčių, pastūmėjusių 
tave į šią išdavystę. Man svarbu faktai! Tu nužudei daugelį ispa- 
nų ir mūsų sąjungininkų, Vingiildai, nužudei niekšiškai, išdavi- 
kiškai, ir man tu esi paprastas žmogžudys. Tavęs laukia mirtis. 
Kaip išdaviką ir atskalūną aš pasmerkiu tave pakarti. 

— Jei taip, nebėra ko daugiau kalbėti,— ramiai atsakiau, nors 
man kraujas stingo gyslose. 

— Ne, yra,— prieštaravo Kortesas.— Nepaisant visų tavo nu- 
sikaltimų, galėčiau dovanoti tau gyvybę ir laisvę. Galėčiau pada- 
ryti dar daugiau — pirmai progai pasitaikius, išsiųsti tave į Eu- 
ropą, o ten, jei Dievas leis, gal sugebėtum nuslėpti savo piktada- 
rybes. Bet pirmiau privalai išpildyti vieną sąlygą. Mes turime 
pagrindo manyti, kad tu padėjai slėpti Montesumos auksą, ne- 
teisėtai iš mūsų pagrobtą „liūdnąją. naktį“. Nesigink, mes tai Ži- 
nome, kadangi tave matė sėdant į lobių prikrautą valtį. O dabar 
rinkis: arba atskleisi mums. lobių paslaptį, arba mirsi gėdinga 
mirtimi kaip išdavikas. 

Valandėlę svyravau. Paukojęs garbę, galėjau išlikti gyvas, at- 
gauti laisvę ir viltį grįžti į tėvynę, o: priešingu atveju manęs laukė 
baisi mirtis. Bet tuoj prisiminiau savo priesaiką, pagalvojau, ką 
apie mane, gyvą ar mirusį, kalbės Otomė, jeigu tą priesaiką su- 
laužysiu, ir mano svyravimai pasibaigė. 

— Aš nieko apie tuos lobius nežinau, generole,— šaltai pa- 
sakiau.— Galite mane nužudyti. | 

— Atseit, nieko nenori mums sakyti, išdavike? Pagalvok! Jei 
esi davęs kokią nors priesaiką, Dievas tave nuo jos atleidžia. 
Actekų karalystės nebėra, jų imperatorius — mano belaisvis, jų 
sostinė — griuvėsių krūva. Tikrasis Dievas padėjo man nugalėti 
prakeiktuosius stabus! Priešo auksas — mano teisėtas grobis, ir 
aš turiu jį gauti, kad galėčiau atsilyginti šauniesiems draugams, 
nes tarp griuvėsių jiems nėra ko. pasipelnyti. Pagalvok dar kartą! 

— Aš nieko apie tuos lobius nežinau, generole, 

— Kartais žmonėms susilpnėja atmintis. Jeigu ir tau susilp- 
nės, tu mirsi, išdavike, gali tuo neabejoti. Bet mirtis ne visada 
greit ateina. Yra daug būdų, apie kuriuos, aišku, esi girdėjęs, 
kadangi gyvenai Ispanijoje... 

Kortesas kilstelėjo antakius, reikšmingai į mane pasižiūrėjo 
ir vėl prabilo: 

— Žmogus beveik miršta, tačiau daugel savaičių vis dar gy- 
vena. Kad ir kaip liūdna, man teks tokiais būdais prieš mirtį pa- 
žadinti tau atmintį, jeigu ji dar miega. 

— Aš jūsų valioje, generole,— atsakiau.— Visą laiką jūs ma- 
ne vadinate išdaviku, bet aš ne išdavikas. Aš ne Ispanijos, o 

Anglijos karaliaus valdinys. Čia. atvykau paskui vieną niekšą, 
kuris man ir mano šeimai yra padaręs baisią piktadarybę,— tai 
vienas jūsų bendražygis, de Garsija, arba Sarseda. Prie actekų 
prisidėjau, norėdamas jį surasti ir dar dėl kai kurių priežasčių. 
Actekai pralaimėjo, ir dabar. aš jūsų belaisvis. Tai bent elkitės 
su manim taip, kaip dori kariai elgiasi su nugalėtu priešininku. 
Aš nieko apie lobius nežinau. Nužudykite mane, ir viskas bus 
baigta. 

— Kaip Žmogus gal taip | ir padaryčiau, bet aš ne šiaip sau 
žmogus. Čia Anahuake aš atstovauju bažnyčiai! Tu susidėjai su 
stabmeldžiais ir ramiai žiūrėjai, -kaip. laukiniai tavo draugai au- 
koja ir ryja krikščionis, tavo brolius. Vien už tai reikėtų tave 
pasmerkti amžinoms kančioms, ir taip, be abejo, bus, kai mes su 
tavim susidorosime. O idalgą- doną Sarsedą aš pažįstu tik kaip 
narsų ginklo draugą ir neklausysiu niekšiško atskalūno apie jį 
skleidžiamų visokių prasimanymų.. Bet jeigu tarp jūsų tikrai bu- 
vo kokia sena nesantaika, aš tau nepavydžiu,— ir Korteso akys 
piktai žybtelėjo,— kadangi ketinu tave pavesti jo globai. Pasku- 
tinį sykį kartoju: rinkis! Arba nurodysi, kur paslėpti lobiai, ir 
atgausi laisvę, arba būsi atiduotas donui Sarsedai. O jau jis ras 
būdą atrišti tau liežuvį! 

Mane apėmė keistas silpnumas, kai supratau, kad esu pasmerk- 
tas kankinimams ir kad mane kankins de Garsija. Žinodamas, 
kokia žiauri jo širdis, ar galėjau tikėtis malonės? Kur tau! Juk 
pagaliau mirtinas priešas pakliuvo jam į rankas, ir dabar jis mė- 
gausis kiek nori! Bet vis dėlto savo garbės pajautimas ir valia 
nustelbė baimę, ir aš tariau: 

— Generole, jau sakiau, kad nieko apie tuos lobius nežinau. 
Dabar galite mane nukankinti, ir teatleidžia jums Dievas už žiau- 
rumą! 

— Ak tu, atskalūne! Kaip drįsti tarsi Dievo vardą, nelemtas 
stabmeldy ir žmogėdra? Pašaukite šen Sarsedą! | 

Pasiųstam ispanui išėjus, įsivyravo tyla. Aš susižvelgiau su 
Marina ir gerose jos akyse išvydau gailestį. Bet ji niekuo negalėjo 
man padėti. Kortesas buvo įsiutęs: Aukso iki šiol nepavyko suras- 
ti, kareiviai reikalavo atlyginti, ir bijodamas, kad nekiltų maištas, 
jis turėjo griebtis tokios gėdingos priemonės, nors iš prigimties 
nebuvo labai žiaurus. 

Tačiau Marina vis dėlto bandė mane užtarti. Kurį laiką Kor- 
tesas klausėsi, ką taip karštai indėnė šnibžda, bet paskui šiurkš- 
čiai ją atstūmė. 

— Tylėk, Marina! — tarė jis.— Nejaugi manai, aš pasigailėsiu 
to šuns anglo, kai mano valdžia, o gal net ir gyvybė priklauso nuo 

to, ar bus surasti lobiai? Jis žino, kur jie paslėpti! Tu pati taip 
sakei, kai norėjau iš karto jį pakarti už išdavystę. Ir šnipas, aiš- 
ku, neapsiriko. Juk tada matė įį prie ežero! Su jais buvo dar vie- 
nas mūsų draugas, bet nebegrįžo: turbūt jį nužudė. Pagaliau, ko 
čia kišies? Kodėl tą Žmogų užstoji? Duok man ramybę, Marina, 
aš ir taip turiu daug rūpesčių. 

Kortesas užsidengė veidą rankomis ir paskendo niūriose min- 
tyse. Marina liūdnai į mane pasižiūrėjo, tartum sakydama: „Aš 
padariau ką galėjau.“ Aš žvilgsniu jai padėkojau. 

Bet pasigirdo žingsniai, ir kai vėl pakėliau. akis, prieš mane 
stovėjo de Garsija. Laikas ir vargai beveik nė kiek nebuvo jo 
pakeitę; sidabrinės gijos smailioje barzdelėje ir garbanose tik su- 
teikė iškilniam mano priešui orumo. Kai tas tamsiaveidis gražuo- 
lis puošniais rūbais, išdabintais: aukso grandinėlėmis, nusiėmė 
skrybėlę ir linktelėjo Kortesui, aš turėjau pats sau pripažinti, 
kad dar niekad nebuvau sutikęs tokio puikaus kavalieriaus, kurio 
patraukli išorė taip gudriai; slėpė juodžiausią širdį. Bet aš žinojau, 
kas jis per vienas, ir kai tik pamačiau, iš įniršio visas kraujas 
man užvirė. O pagalvojęs, koks dabar esu bejėgis ir kas jam bus 
pavesta atlikti, sugriežiau dantimis ir prakeikiau savo gimimo 
dieną. Tuo tarpu de Garsija, dėbtelėjęs į mane su žiauria pašaipa, 
kreipėsi į Kortesą: 

— Jūs mane kvietėte, generole? 

— Sveikas, drauguži, — atsiliepė Kortesas.— Aš pažįstate šitą 
išdaviką? 

— Net labai gerai, generole. Jis tris kartus kėsinosi mane 
nužudyti. 

— Ką gi, jam tai nepasisekė, o dabar atėjo jūsų eilė, Sar- 
seda. Beje, jis sako, kad judu esate priešai. Kaip ten yra? 

De Garsija, pešiodamas smailią barzdelę, kurį laiką svyravo, 
paskui atsakė: 

— Aš nenorėjau kalbėti, nes šita istorija sukelia man skaus- 
mą ir gailestį, bet vis dėlto ją papasakosiu, kad negalvotumėt 
apie mane blogiau negu esu vertas. Šis žmogus turi priežasčių 
manęs nemėgti. Būsiu atviras. Kai buvau daug jaunesnis ir linkęs 
į visokias paikystes, Anglijoje susitikau su jo motina, gražuole 
ispane, per nelaimę atsitiktinai ištekėjusia už šio Žmogaus tėvo, 
netašyto kaimiečio, pikto komedianto, kuris ją visai nukamavo: 
Trumpiau sakant, toji dama mane pamilo, ir aš dvikovoje nuko- 
viau jos vyrą. Štai kodėl šis išdavikas manęs taip neapkenčia. 

Kol jis kalbėjo, maniau, širdis sudegs man iš pykčio. Prie 
visų savo piktadarybių ir užgaulių de Garsija pridėjo dar vieną: 
suteršė mano velionės motinos garbę. 

— Meluoji žmogžudy! — surikau, veltui bandydamas sutrau- 
kyti virves, kuriomis buvau surištas.— Meluoji! 

— Generole, prašau mane- apginti nuo šitokių įžeidimų,— 
ramiai pasakė de Garsija.— Jei belaisvis būtų dvikovos vertas, 
paprašyčiau kuriam laikui jį atrišti, bet.į tokius kaip jis nenoriu 
tepti savo kalavijo. Branginu savo garbę. 

— Jei išdrįsi dar kartą įžeisti ispanų bajorą,— šaltai tarė Kor- 
tesas,— tau įkaitintomis replėmis-bus ištrauktas niekingas liežu- 
vis, prakeiktas eretike! O jums, Sarseda, dėkoju už atvirumą. Jei- 
gu jūsų sielos neslegia kitos nuodėmės, tiktai ši meilės istorija, 
aš manau, gerasis mūsų kapelionas Olmedas jus apsaugos nuo 
skaistyklos liepsnų. Bet mes čia veltui kalbame ir: gaištame laiką. 
Šitas žmogus žino Kuautemoko ir Montesumos lobių paslaptį. 
Jei Kuautemokas ir įo artimieji nieko nepasakys, tai šį baltąjį 
pagonį galima prakalbinti. Tik indėnai sugeba nedejuodami iškęs- 
ti visus kankinimus, o jam greit atsiriš liežuvis. Pasirūpinkite 
juo, Sarseda. Pavedu jį ypatingai jūsų globai. Iš pradžių tegu 
pasikankina kartu su kitais, o jei bus nesukalbamas; atskirkite 
užsispyrėlį vieną. Ir pats savo nuožiūra pasirinkite priemones. 
Kai jis prisipažins, praneškite. 

— Atleiskite, generole, bet šitoks darbas ne ispanų bajorui. 
Aš pripratęs savo priešus kapoti kalaviju, o ne plėšyti replėmis,— 
prieštaravo de Garsija, bet pastebėjau, kaip džiugiai sublizgo jo 
akys, ir tariamai įsižeidusio ispano balse nugirdau triumfo gai- 
delę. 

— Žinau, drauguži,— atsakė Kortesas.— Bet ką daryti? Man 
pačiam tai nepatinka, tačiau kitokios išeities nėra. Man reikalin- 
gas auksas. O madona, kareiviai jau šaukia, kad aš jį pavogęs. 
Prakeikti indėnai vargu ar pratars bent žodį net kankinami. O 
šitas žmogus viską žino, ir aš jį tyčia jums atiduodu, nes jūs žino- 
te jo piktadarybes ir be reikalo nesigraudinsite. Tik jokio gailes- 
čio! Atminkite — jis turi prabilti! 

— Jūs įsakote, Kortesai, ir nors šis darbas man nepatinka, 
aš privalau klausyti. Bet su viena sąlyga: duokite raštišką įsa- 
kymą. : 

— Įsakymą tuojau gausite,— atsakė Kortesas.— O dabar nu- 
veskite belaisvį. 

— Kur? 

— Į kalėjimą, kur jis sėdėjo. Viskas jau paruošta. Ten jis 
sutiks savo draugus... 

Pasirodė kareiviai ir išvedė mane atgal į kalėjimą. Mums 
išeinant iš kambario, de Garsija šūktelėjo, kad tuoj pasivysiąs. 

XXIX 
DE GARSIJA KALBA ATVIRAI 


Buvau nuvestas ne į savo kambarį, bet į nedidelę sargybinę 
prie namo durų, kur ilsėdavosi sargyba. Čia, dusdamas iš bai- 
mės ir pykčio, kurį laiką gulėjau surištomis rankomis ir kojomis. 
Du kareiviai su nuogais kalavijais nenuleido nuo manęs akių. 
Už sienos girdėjosi duslūs smūgiai ir dejonės. 

Pagaliau durys atsivėrė, į sargybinę įžengė du nuožmūs. tlas- 
kalanai ir, pačiupę mane už plaukų ir už ausų, nutempė į kam- 
barį. Aš išgirdau, kaip vienas ispanas pasakė kitam: Į 

— Vargšas! Ar jis atskalūnas, ar ne, man jo gaila. Prakeik- 
tas darbas! 

Po to durys užsidarė, ir aš atsidūriau kankinimo kameroje. 
Kambarys buvo aptemdytas; ant lango kabojo kažkoks skuduras, 
ir tik žarijų krosnelės metė ant sienų blausius atšvaitus. Jų švie- 
soje aš viską ir pamačiau. 

Vidury kambario stovėjo trys negrabiai sukalti mediniai krės- 
lai. Vienas buvo tuščias, 0 dviejuose kituose sėdėjo actekų impe- 
ratorius Kuautemokas ir jo bei mano draugas, Tokubos kasikas. 
Juodu buvo pririšti prie krėslų, o po kojomis padėtos degančių 
žarijų krosnelės. Už krėslų stovėjo raštininkas su popierium ir 
rašaline. Aplink belaisvius zujo savo baisiu darbu užsiėmę tlas- 
kalanai, kuriems vadovavo du ispanų kareiviai. 

Prie tuščiojo krėslo stovėjo dar vienas ispanas ir kol kas J 
visus tuos dalykus nesikišo. Tai buvo de Garsija. 

Vienas tlaskalanas sugriebė basą Takubos valdovo koją ir 
prispaudė prie liepsnojančių žarijų. Valandėlę viešpatavo mirtina 
tyla, paskui Takubos kasikas suvaitojo. Kuautemokas atsigręžė į 
jį — tik tada pastebėjau, kad imperatoriaus koja irgi stovi ant 
žarijų. 

—-. Ko tu skundiesi, drauguži? — prabilo jis tvirtu balsu.— Man 
čia irgi ne poilsis, bet aš tyliu! Žiūrėk į mane, drauguži, ir ne- 
rodyk savo kančių. 

Išgirdau skrebant plunksną: raštininkas rašė jo žodžius. Tuo 
metu Kuautemokas pasuko galvą ir išvydo mane. Jo veidas iš 
skausmo buvo net pilkas, bet kai jis kreipėsi į mane, aš išgirdau 
ka pat lėtą, aiškų balsą, tiek kartų skambėjusį didžiojoje tary- 
jOje. 

.— Deja, ir tu čia, mano drauge teuli,— tarė Kuautemokas.— 
Aš vyliausi, kad tavęs jie pasigailės. Dabar matai, ką reiškia 
tikėti ispanais. Malincinas prisiekė su manim elgtis pagarbiai, 

ir žiūrėk, kaip jis mane pagerbia žarijomis bei įkaitintomis rep- 
lėmis. Jie mano, kad mes paslėpėme lobius, ir stengiasi iš mūsų 
tą paslaptį išgauti. Bet juk tu Žinai, teuli, kad tai netiesa. Jei 
turėtume lobių, argi patys neatiduotume mūsų nugalėtojams, die- 
viškiesiems Kecalkoatlio sūnums? Tu žinai, kad mums. nieko dau- 
giau nebeliko, tik mūsų miestų griuvėsiai ir mūsų artimųjų pa- 
laikai. 

— Tylėk, šunie! — nutraukė jį vienas budelis ir smogė jam 
į veidą. Bet aš jau viską supratau ir širdyje prisiekiau, kad grei- 
čiau mirsiu, bet neišduosiu savo draugo paslapties. Nuslėpęs nuo 
gobšių ispanų lobius, Kuautemokas nors tiek galėjo prieš juos 
laimėti. Ne, aš jo neišduosiu paskutiniame mūšyje! 

Taip pats sau prisiekiau, ir man buvo lemta tą priesaiką tuo- 
jau išbandyti. De Garsijai davus ženklą, tlaskalanai mane sugrie- 
bė ir pririšo prie trečiojo krėslo. Paskui jis pasilenkė prie ausies 
ir ispaniškai ėmė kalbėti: 

— Viešpaties keliai nežinomi, brolau Vingfildai. Tu mane vai- 
keisi po visą pasaulį, ne kartą mudu buvome susitikę, ir vis tau 
nepasisekdavo. Aš maniau su tavim susidorosiąs vergų laive, ti- 
kėjausi, kad rykliai suplėšys tave jūroje, bet tu kažkaip nuo ma- 
nęs vis pasprukdavai, mano persekiotojau, ir aš, sužinojęs tiesą, 
kaskart apgailestaudavau. Bet dabar nieko nesigailiu. Dabar ži- 
nau, kad tau buvo skirta ši diena. Šiuokart nebeištrūksi, brolau 
Vingtildai, ir tikiuosi, kad mudu, prieš išsiskirdami amžinai, dar 
praleisime keletą malonių dienų. Aš būsiu su tavim mandagus. 
Pasirink pats, nuo ko mums pradėti. Deja, pasirinkimas ne toks 
didelis, kaip norėčiau; šventoji inkvizicija su savo gailestingais 
įrankiais čia dar neatvyko, bet aš surinkau visa, ką galėjau. Tie 
laukiniai savo darbo visai neišmano: nieko kito nesugalvojo, tik 
žarijas. O aš, kaip matai, turiu daugiau fantazijos,— de Garsija 
parodė įvairius kankinimo įrankius.— Na, kas tau labiau patinka? 

Nieko neatsakiau, nusprendęs tylėti, kad ir ką man darytų. 

— Tuojau pagalvosim, pagalvosim,— kalbėjo de Garsija, pes 
šiodamas barzdelę.— Aha, žinau! Ei, vergai, eikit šen! 

Nenoriu aprašinėti, ką iškentėjau, kad neįvaryčiau siaubo 
tiems, kam teks skaityti mano istoriją. Užtenka pasakyti, jog 
tas nelabasis, tlaskalanų padedamas, mane žiauriausiai kankino 
daugiau kaip dvi valandas. Jis išbandė visokias priemones, kokias 
tik galėjo sugalvoti, parodydamas nepaprastus sugebėjimus ir be- 
galinį išradingumą. Kai protarpiais aš netekdavau sąmonės, tuo- 
jau būdavau gaivinamas šaliu vandeniu ir degtine, kurios man 
įpildavo į burną. Bet vis dėlto pasididžiuodamas galiu pasakyti, 

jog per tas dvi nepakeliamų kančių valandas nė karto nesudeja- 
vau ir nepratariau nė žodžio. 

O juk aš kentėjau ne tik kūno kančias. Mano priešas visą laiką 
tyčiojosi ir šaipėsi, o tos patyčios skaudžiau man žeidė sielą ne- 
gu kankinimo įrankiai ir žarijos kūną. Pagaliau de Garsija nuil- 
so ir, išvadinęs mane užsispyrusia angliška kiaule, liovėsi kan- 
kinęs. Tuo momentu į kraujo pritaškytą kambarį įėjo Kortesas, 
o jam iš paskos — Marina. 

— Kaip sekasi?— ramiai paklausė Kortesas, nors jo veidas, 
išvydus visas baisybes, pabalo. 

— Takubos kasikas prisipažino, kad auksas paslėptas jo so- 
de,— atsakė raštininkas, pažvelgęs į savo popierius.— Kiti du tyli, 
generole. | 

Išgirdau, kaip Kortesas sumurmėjo: 

— Kokie žmonės! Tikrai geležiniai. .. 

Paskui garsiai įsakė: 

— Rytoj kasiką nuveskite į sodą, apie kurį kalbėjo; tegu pa- 
rodo, kur yra auksas. O šituos du palikite šiandien ramybėje. 
Gal per naktį susiprotės. Aš to tikiuosi, nes taip jiems patiems 
bus geriau! 

Kortesas nuėjo į kampą ir ėmė tartis su Sarseda ir kitais bu- 
deliais. Prieš mane ir Kuautemoką liko vien Marina. Kurį laiką ji 
žiūrėjo į princą tarsi siaubo apimta, o paskui gražiose jos 
akyse blykstelėjo keista ugnis, ir ji tyliu balsu kreipėsi actekiškai: 

— Atmeni, Kuautemokai, kaip vieną kartą Tabaske mane at- 
stūmei ir ką tuomet tau pasakiau? Aš sakiau, kad iškilsiu be tavo 
pagalbos ir prieš tavo valią. Matai, viskas išsipildė, netgi dar dau- 
giau — štai kas tau nutiko. Sakyk, Kuautemokai, ar nesigaili tos 
tolimos dienos? Aš gailiuosi, nors 1nanimi dėtos daugelis moterų 
tik džiaugtųsi, pamačiusios tave nelaimės ištiktą. 

— Moterie,— kimiu balsu atsakė princas,— tu išdavei savo 
tėvynę, pažeminai mane ir įstumei į šias kančias. Taip, jei ne 
tu, viskas būtų buvę kitaip. Ir aš gailiuosi, taip, gailiuosi, kad 
nenudėjau tavęs; iš karto. Bet tebūnie ateity tavo vardas gėdingas 
keiksmas kiekvieno doro žmogaus lūpose, tebūnie. tavo siela pra- 
keikta amžinai, tebūnie tau lemta dar gyvai patirti baisiausią 
išdavystę ir pažeminimą! Tavo pranašavimas išsipildė, moterie. 
Bet ir mano išsipildys! 

Marina suvirpėjo, nusigręžė ir kurį laiką negalėjo nė žodžio 
ištarti. Bet paskui jos Žvilgsnis nukrypo į mane, ir jai iš akių 
paplūdo ašaros. 

— Ak, mano bičiuli, — tarė ji, — vargšas, vargšas. .. 

— Neverk, Marina,— atsiliepiau actekiškai.— Kas iš tų tavo 
ašarų? Geriau padėk man, jei gali! 

— O, jei galėčiau! — sušuko ji raudodama ir apsisukusi iš- 
bėgo iš kankinimų kambario. Iš paskos išėjo ir Kortesas. 

Prie mūsų, vėl grįžo ispanai. Jie iškėlė Kuautemoką ir Takubos 
kasiką iš kėdžių ir ėmė nešti, nes šie nebegalėjo paeiti, o kasi- 
kas iš viso buvo leisgyvis. 

— Sudie, teuli! — tarė man Kuautemokas, kai jį nešė pro ša- 
lį.— Tu iš tiesų kilnus žmogus, tikras Kecalkoatlio sūnus. Teatly- 
gina tau dievai už visą, ką iškentėjai dėl manęs ir dėl mano tau- 
tos, nes aš tau atlyginti negaliu. 

Tai buvo paskutiniai Kuautemoko žodžiai, kuriuos girdėjau, nes 
po akimirkos jį išnešė iš kambario. 

Aš likau vienui vienas su tlaskalanais ir de Garsija. Jis ne- 
siliovė iš manęs šaipytis. 

— Na, mano mielas Vingifildai, trupučiuką pavargai? Niekis, 
svarbu priprasti! Viskas sunku tik iš pradžių. Per naktį miegas 
atgaivins, ir rytą pabusi lyg naujai užgimęs. Tikriausiai tu ma- 
nai, kad visas blogumas jau praėjo, kad daugiau aš nieko nesu- 
gebu? Ne, čia tik pradžia. Tau, žinoma, atrodo, kad tavo užsispy- 
rimas mane pykina? Irgi klysti! Mielai atsisakyčiau savo dalies 
paslėpio aukso, jei galėčiau su tavim praleisti dar porą tokių 
dienelių! Dabar aš galutinai atsiteisiu — man pasisekė rasti tokį 
būdą. Juk galima kankinti ne tik kūną, ar ne taip? Kai norėjau 
atkeršyti tavo tėvui, nužudžiau tą, kurią jis mylėjo. O dabar ir 
tu mano rankose. Tikriausiai nesupranti, apie ką. kalbu? Gerai, 
pasakysiu. Manau, pažįsti vieną kilmingą karališkos giminės in- 
dėnę, kurios vardas Otomė? 

— Otomė? Kas jai yra? — sušukau, pirmą kartą pravėręs lū- 
pas, nes baimė dėl jos mane labiau sukrėtė negu visos kančios. 

— O, kokia laimė! Pagaliau vis dėlto radau būdą tave pra- 
kalbinti. Rytoj tu man čiulbėte čiulbėsi! O tas būdas paprastas. 
Montesumos duktė Otomė, beje, labai maloni moteris, pagal in- 
dėnų papročius tapo tavo Žmona, brolau Vingifildai. Aš žinau visą 
jūsų istoriją. Taigi tavo žmona mano valioje, ir. aš tau tai įrody- 
siu. Tuoj ją atves čionai; galėsite vienas kitą paguosti. Bet rytoj 
ji atsisės į tavo vietą, ir jai teks tavo akyse iškentėti visa, ką tu 
čia iškentėjai. Ar girdi, šunie? O, tada prabilsi! Pasakysi viską, 
tik kad nebūtų per vėlu! 

Pirmą kartą per visą laiką pajutau, kad esu palaužtas, ir pra- 
dėjau maldauti malonės savo pikčiausią priešą. 

— Pasigailėk jos! — dejavau.— Daryk man ką nori, bet jos 

pasigailėk! Juk net ir tu turi širdį, juk vis dėlto esi žmogus. Tu 
niekad to nepadarysi, ir. Kortesas neleis. 

— Kortesas? — nusijuokė de Garsija.— Kortesas nieko nesuži- 
nos, kol viskas bus baigta. Aš turiu raštišką jo įsakymą bet ko- 
kiais būdais ištraukti iš tavęs paslaptį. Kankinimas nepadėjo, 
vadinasi, belieka šita priemonė. O dėl kitko, tai, matyt, menkai 
mane tepažįsti. Tu žinai, ką reiškia neapykanta, nes pats manęs 
neapkenti. Taigi dešimteriopai padidink šitą jausmą ir tuomet 
suprasi, kaip aš neapkenčiu tavęs. Aš neapkenčiu tavęs dėl tavo 
šeimos, dėl to, kad tavo. akys kaip motinos, o labiausiai dėl to, 
kad tu pats toks! Mane, ispanų bajorą, tu primušei lazda kaip 
šunį! Argi dabar gali kas nors mane sulaikyti, kai pagaliau atsi- 
rado proga išlieti neapykantą! Tu drąsus vyras, be dabar drebi, 
dabar ir tu patyrei baimės kančias. Kokia laimė! Dabar galiu at- 
virai viską pasakyti: aš tavęs bijau, Tomai Vingiildai. Aš išsigan- 
dau, pirmąsyk su tavim susitikęs, — turėjau tam priežasčių, — ir tik 
todėl norėjau tave nudėti. Kartais aš negalėdavau miegoti, nes 
tu man kėlei nesuprantamą siaubą. Dėl tavęs pabėgau iš Ispa- 
nijos, dėl tavęs elgiausi kaip bailys, daugelyje kautynių. Toje keis- 
toje mūsų dvikovoje man visuomet sekėsi, bet aš vis vien tavęs 
bijojau. Bijau tavęs ir dabar. Jei galėčiau, iš karto tave užmuš- 
čiau, bet tada tavo šmėkla pradėtų mane persekioti kartu su tavo 
motinos šmėkla, o svarbiausia — man reikėtų už tave atsakyti 
prieš Kortesą. Baimė — žiaurumo motina, brolau Vingiildai. Aš 
tavęs bijau, todėl ir esu toks negailestingas. Zinau, galų gale tu 
mane nugalėsi, gyvas arba miręs, bet dabar mand eilė triumiuoti. 
Kol tavo arba tų, kurie tau brangūs, gyvybė dar rusena, kiek ga- 
lėdamas stengsiuos' tave ir tavo artimuosius įstumti į gėdą, pąže- 
minti ir pražudyti. O kodėl ne? Juk jau nužudžiau tavo motiną, 
brolau, nors man teko tai padaryti gelbstint savo gyvybę. Vis 
vien man niekas neatleis: kas padaryta — nepakeisi! Tu persekio- 
jai mane, norėdamas atkeršyti, ir anksčiau ar vėliau tavo ranka 
arba su tavo pagalba man bus atkeršyta. Bet šiandien mano va- 
lia, ir aš tuo pasinaudosiu, nors reikėtų pavirsti mėsininku! 

Staiga de Garsija apsisuko ir išėjo iš kambario, o aš iš silp- 
numo; ir skausmo apalpau. 

Atsipeikėjau lyg ant kokio gulto ir pajutau, kad esu be pan- 
čių. Prie manęs buvo pasilenkusi kažkokia moteris. Šnibždėda- 
ma gailesčio ir meilės žodžius, ji tvarstė man žaizdas. 

Buvo jau naktis, bet - degė žibintas, ir jo 7 

— Otome, čia tu! — sušnibždėjau žaizdotomis lūpomis ir su- 
dejavau, tuoj pat prisiminęs, de Garsijos grasinimus. 

— Taip, mielasis, čia aš,— tyliai atsiliepė Otomė.— Man lei- 
do tave slaugyti. Prakeiktieji, ką jie tau padarė? Ak, jei aš ga- 
lėčiau atkeršyti! .. 

-Otomė pradėjo raudoti. 

— Tss! — raminau ją.— Tyliau! Gal yra ko valgyti? 

— Kiek tik nori. Atnešė moteris nuo Marinos. 

— Duok man pavalgyti, Otome. 

Ji ėmė mane valgydinti, ir mirtinas silpnumas pamažu praėjo. 
Liko tik skausmas, draskyte draskantis visą kūną. 

— Klausyk, Otome, ar tu matei de Garsiją? 

— Ne, mano mielas. Prieš dvi dienas mane išskyrė su seseria 
Tečuišpa ir kitomis moterimis, bet elgėsi su manim gerai, ir aš 
nemačiau nė vieno ispano, tik tuos kareivius, su kuriais čia atė- 
jau. Jie sakė, kad tu sergąs. O, dabar, aš žinau, kas tai per liga! 

Ir ji vėl pravirko. 

— Bet kažkas tave pamatė ir įskundė, kad tu mano žmona. 

— Tai suprantama,— atsakė Otomė.— Visi actekai žinojo apie 
mudviejų vedybas, ir tokią paslaptį išsaugoti neįmanoma. Bet 
dėl ko jie tave taip kankino? Ar dėl to, kad prieš juos kovojai? 

— Ar mes vieni? — paklausiau. 

— Iš lauko stovi sargyba, bet kambaryje vieni. 

— Tada pasilenk arčiau, aš tau pasakysiu. 

Kai viską Otomei paaiškinau, ji pašoko žibančiomis akimis 
ir, spausdama prie širdies rankas, ėmė kalbėti: 

— O, aš tave ir pirma mylėjau, bet dabar myliu dar labiau, 
jeigu tik tai galima! Kas būtų iškentėjęs tokias kančias, saugoda- 
mas ištikimybę priesaikai ir nugalėtiems draugams! Tebūnie pa- 
laiminta toji diena, kai aš pirmą; kartą išvydau tavo veidą, o ma- 
no mielas, pats ištikimiausias iš visų žmonių! Bet kur yra tie, 
kurie drįso su tavim taip pasielgti? Dabar jie nebeateis, ar ne? 
Dabar viskas baigta, ir aš tave slaugysiu, kol tu pasitaisysi. Juk 
kitaip manęs nebūtų pas tave leidę! 

— Deja, Otome, turiu pasakyti tau tiesą: niekas dar nebaigta! 

Ir trūkčiojamu balsu papasakojau jai viską, taip, viską, ka- 
dangi neturėjau teisės nieko slėpti. Aš jai paaiškinau, kam ją 
čai atvedė. Ji išklausė manęs tylėdaina, tik jos lūpos pabalo. 

— Iš tiesų teuliai pralenkė mūsų žynius, — man baigus, pra- 
bilo Otomė.— Mūsų tautos žyniai kankina ir aukoja žmones die- 
vų garbei, o ne vardan aukso ir slaptos pagiežos. Bet ką mums 
dabar daryti? Sakyk, mano mielas, tu turi pasakyti! 

— Aš nedrįstu,— sudejavau. | 

— Tu lyg mergaitė, nedrįstanti prisipažinti, kad ją degina 
meilė, — atsiliepė Otomė, liūdnai ir išdidžiai šypsodamasi.— Ge- 
rai, aš už tave pasakysiu. Tu manai, kad šiąnakt mes turime mirti. 

— Taip,— atsakiau.— Mirti dabar arba mirti rytoj, patyrus 
visas kančias ir pažeminimą,— kitokio pasirinkimo nėra. Kadan- 
gi Dievas mums nepadės, turime patys sau padėti, jei tik sugal- 
vosime kaip. 

— Dievas? Nėra jokio Dievo! Kadaise aš suabejojau savo tau- 
tos dievais ir ėmiau tikėti tavąjį dievą. Bet dabar jo išsižadu ir 
prakeikiu jį! Jei dievas, apie kurį man kalbėjai, būtų gailestingas, 
argi jis leistų šitokius dalykus? Tu vienintelis mano dievas, ir tik 
tave aš garbinu. Nereikia šauktis to, ko nėra! O jeigu kas nors ir 
yra, tai vis vien jis neišgirs mūsų skundų ir nepamatys mūsų 
kančių. Todėl pasitikėkime tik savimi. Antai guli virvė, o čia — 
lango strypai. Viena akimirka — ir mes nuskrisime už saulės nuo 
teulių žiaurumo arba užmigsime amžinai. Bet kol kas dar turime 
laiko, todėl truputį pasikalbėkime. Vargu ar jie pradės kankinti 
prieš aušrą, o auštant mes jau būsime toli. 

Ir mudu ėmėm šnekėtis, kiek man leido skausmai. Prisiminė- 
me pirmąjį susitikimą, kalbėjomės apie tai, kaip Otomė buvo ati- 
duota man, dievui Teskatlipokai, Pasaulio Dvasiai, apie tą dieną, 
kai mudu šalimais gulėjome ant aukuro, apie tikrąsias savo ve- 
dybas, apie Tenočtitlano apgulą ir mūsų pirmagimio mirtį. Taip 
šnekėjomės dar ilgai po vidurnakčio ir nutilome tik apie antrą 
valandą ryto. Kalėjime įsiviešpatavo slogi tyla. Pagaliau Otomė 
iškilmingu, dusliu balsu kreipėsi į mane: 

— Mano mielas, tu skausmo iškankintas, ir aš nuvargusi. Lai- 
kas viską užbaigti. Liūdnas mūsų likimas, bet pagaliau mūsų 
laukia ramybė. Dėkoju, mano mielas, už tavo gerumą, o dar la- 
biau dėkoju už ištikimybę mano šeimai ir mano tautai. Įsakyk 
viską paruošti paskutinei mūsų kelionei. 

— Paruošk,— atsakiau. 

Otomė atsistojo ir ėmė tvarkyti virves. Netrukus viskas buvo 
parengta. Išmušė mirties valanda. 

— Padėk man, Otome,— paprašiau.— Aš pats negaliu paeiti. 

Ji pakėlė mane tvirtomis, švelniomis rankomis ir pastatė ant 
suolėlio po langu. Paskui užnėrė man ant kaklo kilpą, atsistojo 
šalia manęs ir antrą kilpą užsinėrė sau. Iškilmingoje tyloje mu- 
du paskutinį kartą pasibučiavome. Viskas jau buvo išsakyta. 

Bet staiga Otomė paklausė: 

— Apie ką tu dabar galvoji, mano mielas? Apie mane ir mirusį 
mūsų, kūdikį ir apie tą merginą, gyvenančią toli už jūrų? Ne, nie- 
ko nesakyk! Aš mylėjau ir buvau laiminga — to užtenka. Tuojau 

mano meilė nutrūks kartu su gyvybe. Aš nieko nesigailiu: man 
tik gaila tavęs. Įsakyk, aš nustumsiu suolelį. Sakyk — taip! 

— Taip, Otome. Mums nėra ko tikėtis, belieka tik mirti. Aš 
negaliu išduoti Kuautemoko, bet neištversiu, matydamas tavo gė- 
dą ir: kančias. 

 — Tai pabučiuok mane paskutinį kartą! 

Aš vėl ją pabučiavau, ir Otomė stumtelėjo suolelį, norėdama 
apversti. Tuo momentu atsivėrė durys ir greitai vėl užsitrenkė. 
Prieš mus stovėjo šydu -apsisiautusi moteris, vienoje rankoje lai- 
kydama deglą, kitoje — kažkokį ryšulį. Išvydusi šią baisią sceną, 
ji puolė prie mūsų šaukdama: 

— Ką jūs darote? Tu pamišai, teuli! 

Aš iš karto pažinau Marinos balsą. 

— Kas šita moteris, mano mielas? — paklausė Otomė.— Iš kur 
ji tave pažįsta ir kodėl mums trukdo ramiai numirti? 

— Aš Marina,— atsakė toji. — Atėjau jūsų išgelbėti, jei tik 
pasiseks. 


XXX 
PABĖGIMAS 


Otomė nusimetė nuo kaklo kilpą ir nulipusi žemėn atsistojo 
priešais Mariną. 

— Tai čia tu, Marina?— prabilo ji išdidžiai ir šaltai.— Ir tu 
atėjai mūsų gelbėti, tu, pražudžiusi savo tėvynę, o tūkstančius 
jos vaikų atidavusi išniekinimui, mirčiai ir kankynėms? Jei aš 
būčiau viena, man būtų maloniau apsieiti be tavo pagalbos ir 
numirti, kaip to norėjau. 

Dar niekad Otomė neatrodė taip didingai kaip tą akimirką, 
kai atsisakė paskutinės galimybės išsigelbėti, norėdama pareikšti 
didžiausią panieką tai, kurią ji vadino išdavike. Iš teisybės Ma- 
rina ir buvo išdavikė. Jeigu ne ji, Kortesas vargu ar būtų nukaria- 
vęs Anahuaką. 

Aš sudrebėjau, išgirdęs rūsčius Otomės žodžius. Kad ir daug 
buvau iškentėjęs, gyvenimas man tebebuvo brangus, nors prieš 
dešimtį sekundžių buvau pasiryžęs peržengti mirties slenkstį. 
Nejaugi Marina dabar išeis ir mes žūsime? Bet ne, Marina tik 
atšoko atgal ir suvirpėjo, neatlaikiusi Otomės žvilgsnio. 

Koks nuostabus atrodė grožio kontrastas, žiūrint į abi tas 
moteris, stovinčias akis į akį kankinimo kameroje, tačiau dar 
nuostabesnis buvo pasmerktos gėdingai mirčiai arba dar gėdin- 

gesniam gyvenimui, bet karališkai didingos princesės pranašumas 
prieš tą indėnę, kurią likimas akimirkai buvo iškėlęs iki Žvaigž- 
džių. 

— Sakyk, princese,— švelniu balsu prašneko Marina,— jei man 
nemelavo, tu pati atsigulei ant aukuro šalia šito žmogaus? Kodėl 
tu taip padarei? 

— Todėl, kad jį myliu. 

— Dėl tos pat; priežasties ir aš, Marina, paaukojau savo garbę 
ant kito altoriaus, dėl tos pat priežasties ėjau prieš savo tautos 
vaikus,— aš myliu kitą žmogų. Tik iš meilės aš padėjau Kortesui, 
todėl neniekink manęs. Tavo meilė padės tau pateisinti manąją, 
nes mums, moterims, meilė yra viskas. Jeigu aš kalta už są kal- 
ta, už tą kaltę galiu prisiimti sunkiausią bausmę. 

— Tu tikrai jos verta,— atsiliepė. Otomė.— Mano meilė: nie- 
kam nepadarė blogo, o ką padarė tavoji? Žiūrėk — štai tik vienas 
tavo sėjos grūdelis! Šiame krėsle tavo valdovas Kortesas, sulau- 
žęs visas savo priesaikas, kankino imperatorių Kuautemoką. . O 
čia greta sėdėjo mano vyras, tavo draugas teulis, kurį Kortesas 
atidavė į rankas pikčiausiam jo priešui de Garsijai, arba Sarsedai. 
Žiūrėk, ką tas jam padarė! O ne, nenusigręžk, moteriške, žiūrėk 
į jo žaizdas! Pagalvok, kokį siaubą turėjo mums įvaryti, jei mudu 
ryžomės baigti gyvenimą kaip kokie šunys: mano vyras — todėl, 
kad negalės ištverti, matydamas mane irgi kankinamą, o aš — 
todėl, kad Montesumos duktė, otomių genties princesė, nenusileis 
iki tokios gėdos. Verčiau mirti! O juk čia tik viena tavo derliaus 
varpa, niekinga išdavike, gausaus nelaimių ir mirties derliaus, 
kuris sukrautas Tenočtitlano griuvėsiuose. Jei būtų mano valia, 
greičiau dešimtį kartų numirčiau, negu priimčiau pagalbą iš ran- 
kų, suteptų mano tautos krauju!i Kadaise tai buvo ir tavo tauta... 

— O, nutilk, maldauju, nutilk! — sudejavo Marina, užsiden- 
gusi veidą rankomis, tarsi pabūgusi Otomės.— Kas padaryta, pa- 
daryta — kam tu draskai man širdį? Bėt nejaugi tave, princesę 
Otomę, čia atvedė kankinti? 

— Taip, kankinti, matant mano vyrui! O kuo Montesumos 
duktė, otomių genties princesė, geresnė už. Anahuako imperato- 
Tių? Jeigu jie nesivaržo, kad aš moteris, argi juos sulaikys nese- 
niai buvęs aukštas mano) titulas? 

— Kortesas nieko apie tai nežino, prisiekiu! — sušuko Mari- 
na.— O visa kita jį privertė padaryti kareiviai. Jie maištauja 
ir šaukia, kad Kortesas pavogęs lobius, kurių jis pats niekuomet 
nėra matęs. Bet dėl šios piktadarybės jis nekaltas! Kortesas 
nežino... 

— Tai tegu pasiklausia Sarsedos, savo parankinio. 

— Prižadu, aš pasistengsiu Sarsedai už tai atsilyginti. Bet 
laikas bėga, princese. Aš čia atėjau su Korteso žinia pas tavo 
vyrą teulį pabandyti iškvosti Montesumos lobių paslaptį. Tačiau 
vardan jo ir mano draugystės esu pasiryžusi Kortesą apgauti ir 
padėti judviem pabėgti. Tai tu mano pagalbos atsisakai? 

Otomė tylėjo. Tada prašnekau aš: 

— Ne, Marina, aš visai nenoriu mirti su kilpa ant kaklo, ne- 
lyginant koks vagis. Bet kaip išsigelbėti? 

— Tiesą sakant, mažai tėra vilties, bet aš pagalvojau, kad 
jeigu persirengę ištrūksite iš kalėjimo, galbūt jums pavyks pa- 
bėgti. Iki aušros stovykloje vargu ar kas pabus, o jei tokių ir 
atsiras, tai retas kuris galės atskirti Žmogų nuo medžio: visi 
gerokai įkaušę. Ziūrėk, teuli, aš tau atnešiau ispanų kareivio 
drabužius. Tavo oda tamsi, ir prieblandoje atrodysi kaip tikras 
ispanas. O princesei, tavo žmonai, parūpinau kitus rūbus. Man 
gėda juos siūlyti, bet tik taip apsirengusi moteris gali nakčia 
laisvai vaikštinėti po stovyklą. Be to, atnešiau tau kalaviją, kurį 
iš tavęs buvo atėmę, nors ir žinau, kad seniau jį turėjo kitas 
žmogus. 

Kalbėdama Marina atrišo savo ryšulį ir išėmė drabužius bei 
kalaviją, tą patį, kurį aš buvau atėmęs iš ispano Diaso kruviną 
liūdnąją „naktį. Bet pirmiau Marina ištraukė moteriškus rūbus 
ir padavė Otomei. Aš išvydau geltonos ir raudonos spalvos apda- 
rą, kokį nešioja tik tam tikros indėnės, einančios kartu su kariuo- 
mene. Otomė tuos rūbus irgi pamatė ir atšoko atgal. 

— Moterie, tu apsirikus man atnešei savo drabužius, — pasa- 
kė ji ramiai, bet su tokia panieka, su tokiu laukiniu išdidumu, 
jog nustebau net aš, pripratęs prie jos genties žmonių.— Bet aš 
jais nesirengsiu. 

— Ak, man jau per daug tų pažeminimų! — tarė Marina, ne- 
tekusi kantrybės ir veltui stengdamasi paslėpti akyse pasirodžiu- 
sias ašaras.— Sudie, aš išeinu. 

Marina pradėjo raišioti ryšulį, bet aš skubiai įsikišau: 

— Atleisk jai, Marina! Otomė tik iš sielvarto taip kalba. 

Man kaskart didėjo noras bėgti. Atsigręžęs į Otomę, pasakiau: 

— Prašau tavęs, brangioji, būk malonesnė, bent jau dėl ma- 
nęs. Marina — paskutinė mūsų viltis. 

— Verčiau ji būtų leidusi mums ramiai numirti, mano mielas! 
Gerai, dėl tavęs aš apsirengsiu šliundros rūbais. Bet kaip iš- 
trūksime iš čia, o paskui iš stovyklos? Kas mums atidarys duris, 
kas pašalins sargybą? O jeigu net mūsų niekas nepastebės, ar tu 
galėsi paeiti? 

— Durų niekas neatidarys, princese,— atsakė Marina,— tas, 


234 


kuris mane įleido, laukia už durų ir kai išeisiu, vėl jas užrakins. 
Tačiau sargybos nėra ko bijoti, patikėkit. Žiūrėk, teuli, tuos me- 
dinius lango strypus su kalaviju greit iškaposi. O jeigu jus pas- 
kui kas pastebės, apsimesk girtu kareiviu, kurį moteris veda į būrį. 
Kas bus toliau — nežinau pati. Žinau tik tiek, kad dėl judviejų ri- 
zikuoju savo gyvybe. Jei paaiškės, jog aš jums padėjau pabėgti, 
man bus nelengva sušvelninti Korteso rūstybę. Karas, ačiū Die- 
vui, pasibaigė, bet dabar, deja, aš jam nebe tiek reikalinga kaip 
seniau. 

— Aš šiaip taip galiu šokuoti dešine koja,— pasakiau.— O 
daugiau teks pasikliauti laime. Blogiau kaip dabar vis vien ne- 
bus. 


— Sudie, teuli, ilgiau man nebegalima būti. Aš padariau visa, 
ką galėjau. Tepadeda tavo laiminga žvaigždė svėikam iš čia iš- 
trūkti. Jei mudu niekuomet nebesusitiksime, prašau tavęs, teuli, 
nors tu negalvok apie mane blogai, nes ir šiaip pasaulyje atsiras 
daug žmonių, kurie mane keiks. 

—- Sudie, Marina,— atsakiau aš, ir ji išėjo. 

Mes girdėjome, kaip užsidarė durys, kaip pamažu tolo jos pa- 
lankiną nešančių žmonių balsai. Po to viskas nutilo. Otomė, sto- 
vėdama prie lango, kurį laiką dar klausėsi, bet atrodė, kad visa 
sargyba pasišalino, kodėl ir kur — iki šiol nežinau. Kažkur toli 
tik šūkavo girti kareiviai. 

— Dabar prie darbo! — tariau Otomei. 


— Kaip nori, mano mielas, tik man rodos, kad tai bepras- 
miška. Aš ta moterimi netikiu. Išdavikė išduos ir mus. Na, dabar 
nors turi kalaviją ir galėsi juo pasinaudoti. 


— Ką čia dar kalbėti? — atsakiau.— Gyvenime nėra nieko bai- 
sesnio už kančias ir mirtį, o mes jau turime ir viena, ir kita. Ko 
gi mums daugiau bijoti? 

Aš atsisėdau ant suolelio ir, kadangi mano rankos tebebuvo 
tvirtos ir nesužalotos, aštriu kalaviju ėmiau kapoti medinius lango 
strypus, kol prakirtau skylę, pro kurią buvo galima išlįsti. Visą tą 
laiką niekas arti nesirodė. Paskui Otomė padėjo man apsirengti 
Marinos atneštais ispanų kareivio drabužiais — pats nebūčiau 
įstengęs to padaryti. Sunku įsivaizduoti, kiek aš kentėjau, vilk- 
damasis prakeiktą aprangą, ypač maudamasis ant apdegintų ko- 
jų ilgus ispaniškus batus. Keletą kartų buvau sustojęs ir pats 
save klausiau: ar ne geriau mirti, užuot kentėjus tokį baisų skaus- 
mą? Pagaliau šiaip taip susitvarkiau, ir dabar atėjo eilė Otomei 
apsirengti gėdingais rūbais, kurie daugumai indėnių klaikesni už 
mirtį. Man rodos, juos vilkdamasi, ji kentėjo dar didesnes kan- 

čias negu aš, nors ir kitokias, nes išdidžiai Otomei tie rūbai buvo 
baisesni už erškėčių vainiką. 

Netrukus ji persirengė, maivydamasi atsistojo prieš mane ir 
su niauria pašaipa paklausė: 

— Na kaip, kareivėli, ar aš graži? 

— Liaukis paikiojusi! — nutraukiau įą.— Koks skirtumas, kaip 
mes apsirengę, kada reikia gelbėtis nuo mirties? 

— Didelis skirtumas, mano mielas. Bet ne tau, vyrui ir sve- 
timšaliui, tai suprasti! Aš pirma išlįsiu pro langą ir lauksiu. tavęs. 
Jei negalėsi padaryti to paties, aš sugrįšiu, ir baigsime tą mas- 
karadą. 

Otomė vikriai išlindo pro skylę — ji buvo stipri ir liauna kaip 
ocelotas. Užlipęs ant suolelio, aš irgi stengiausi tą patį padaryti, 
kiek leido žaizdos. Man pavyko iki pusės pro langą prasisprausti, 
bet paskui įstrigau ir pakibau lyg nudvėsusi katė. Pagaliau Oto- 
mė traukte mane ištraukė laukan, ir mudu abu sugriuvome ant 
žemės. Negalėjau susilaikyti nesudejavęs. Otomė pastatė mane 
ant kojų, tikriau sakant, ant vienos kojos, kurią galėjau priminti, 
ir mudu apsidairėme. Aplinkui nė gyvos dvasios; buvo nutilę net 
įkaušusių kareivių šūkaliojimai, nes pirmieji saulės „spinduliai jau 
rausvino Popokatepetlio viršūnę. Į slėnį smelkėsi aušra. 

— O kur dabar? — paklausiau. 

Dar gerai, kad Otomei su seseria, Kuautemoko žmona, bei 
kitomis moterimis buvo leista laisvai vaikštinėti po stovyklą ir 
kad ji, kaip dauguma indėnų, puikiai atsimindavo kelią, kuriuo 
bent sykį buvo ėjusi, todėl dabar Otomė galėjo mane vesti nors 
ir visiškoje tamsoje. 

— Einam prie pietinių vartų, — sušnibždėjo ji. — gal dabar, 
kai mūšiai pasibaigė, jie nesaugomi. Aš bent jau Žinau šitą, kelią. 

"Mes žengėme pirmyn. Aš šokavau viena koja, pasirėmęs į 
Otomės petį. Taip, nieko nesutikę, vargais negalais nuėjome tre- 
jetą šimtų jardų, bet čia laimė nuo mūsų nusigręžė. Užsukę už 
kažkokio namo kampo, akis į akį susidūrėme su trimis kareiviais, 
grįžtančiais su keletu tarnų po nakties išgertuvių. 

— O čia dabar; kas? — sušuko vienas kareivis.— Kuo tu vardu, 
drauguži? 

— Labanakt, broliuk, Eiangišie=uiaaiias ispaniškai kimiu. 
girtuoklio balsu. 

— Tu nori pasakyti — labas rytas? — nusijuokė kareivis, ka- 
dangi jau švito.— Bet kaip. tavo pavardė? Kažkodėl aš tavęs ne- 
pažįstu, nors iš veido matyti, kad mūšiuose buvęs. 

— Neturi teisės klausti mano pavardės! — atsakiau išdidžiai, 
svyrinėdamas pirmyn ir atgal.— Neduok Dieve, sužinotų mano ka- 

pitonas, tada visiems kliūtų, kadangi jis negeria. Duok ranką, 
merguže, laikas gulti, saulė jau leidžiasi! | 

Kareiviai nusikvatojo. Vienas kreipėsi į Otomę: 

— Palik, gražuole, šitą girtą pakvaišėlį, einam su mumis! 

Jis patraukė ją už rankos, bet Otomė atsigręžė į jį su tokiu 
įniršiu, jog ispanas nustebęs ją paleido, ir mes šlitinėdami nuėjo- 
me tolyn. | 

Kai už namo kampo dingome kareiviams iš akių, aš netekau 
jėgų ir pargriuvau, neištvėręs baisaus skausmo: kol kareiviai mus 
matė, man teko eiti ir sužalota koja, kad jiems nekiltų įtarimo. 
Otomė bandė mane pakelti. 

— Stokis, mielasis! — maldavo ji.— Reikia eiti, arba mes žū- 
sime. 

Iš skausmo dejuodamas šiaip taip atsistojau. Kiek iškentė- 
jau, kol pasiekėme pietinius vartus,— neįmanoma apsakyti. Man 
rodės, dešimt kartų numirsiu, ligi juos prieisiu. Bet pagaliau 
pasirodė vartai, o prie jų, laimė, nebuvo nė vieno kareivio: visi 
ispanai sargybinėje miegojo. Tiktai trys tlaskalanai snaudė prie 
nedidelio laužo, net ir galvas apsigaubstę apsiaustais, nes auštant 
atvėso oras. 

— Atidarykite vartus, šunys! — išdidžiai pareikalavau. 

Išvydęs prieš save ispanų kareivį, vienas tlaskalanas atsistojo, 
paskui luktelėjęs paklausė: 

— Kam? Kas įsakė? 

Jo veidą dengė apsiaustas, bet balsas man pasirodė girdėtas, 
ir mane apėmė baimė. Tačiau reikėjo atsakyti. 

— Kam? Ogi tam, kad aš esu girtas ir noriu pamiegoti ant 
žemės, kol išsiblaivysiu. Kas įsakė? Aš įsakiau, budintis karinin- 
kas! Vikriau, arba liepsiu tave tol plakti, kol visam laikui atprasi 
kvailai klausinėti. Girdi? 

Tlaskalanas svyravo. 

— Gal pažadinti teulius? — kreipėsi jis į savo draugą. 

— Nereikia,— atsakė tas.— Ponas Sarseda pavargęs ir įsakė 
be reikalo netrukdyti. Praleisk juos arba sulaikyk, tiktai jo neža- 
dink. 

Mane nukrėtė šiurpas: sargybinėje miega de Garsija! O jeigu 
jau pabudo? Kas bus, jeigu jis išeis ir pamatys mane? Be viso 
to, galiausiai aš dar pažinau tlaskalano balsą,— tai buvo vienas 
mano kankintojų. Kad tik jis nepamatytų mano veido! Budelis 
tikrai pažins savo auką. 

Siaubo sukaustytas, nebegalėjau ištarti nė žodžio, ir jeigu ne 
Otomė, viskas tuo ir būtų pasibaigę. Bet ji puikiai suvaidino savo 
rolę. Siurkščiu kareivišku sąmoju Otomė prajukdė tlaskalaną, 

ir šis atidarė mums vartus. Jau išėjus pro juos, mane staiga apėmė 
silpnumas, aš suklupau ir pargriuvęs nuriedėjau tolyn. 

— Kelkis, drauguži, kelkis! — tempė mane Otomė, šiurkščiai 
juokdamasi.— Jei nori miego, palauk, kol surasime kokią nuošalią 
vietą pakrūmėje! 

Ji pasilenkė manęs kelti. Tlaskalanas nusijuokęs prišoko jai 
padėti; įsikibus į juos, man pavyko atsistoti. Bet kai atsistojau, 
skrybėlė, ir šiaip vos dengusi mano veidą, nukrito žemėn. Tlas- 
kalanas ją paėmęs padavė man, ir tuo momentu susidūrė mūsų 
akys. Dar gerai, kad šviesa krito iš užpakalio, todėl mano veidas 
buvo šešėlyje. 

Po akimirkos aš jau šokavau tolyn, bet atsigręžęs pamačiau, 
kad tlaskalanas suglumęs žiūri į mus, tartum netikėdamas savo 
akimis. 

— Jis mane pažino,— šnipštelėjau Otomei.— Tuojau atsigos 
ir pradės mus vytis. 

— Greičiau, greičiau,— maldavo ji.— Antai už ano posūkio au- 
ga agavos. Ten' pasislėpsime. 

— Negaliu! Nebėra jėgų,— sugargiau aš, vėl virsdamas ant 
šono. 

Otomė vos spėjo mane sulaikyti. Ir staiga, įtempusi visas 
jėgas, ji paėmė mane ant rankų ir nusinešė lyg motina kūdikį, 
spausdama prie krūtinės. Meilė ir neviltis jai padėjo taip mane 
nunešti kokius penkiasdešimt žingsnių iki agavų brūzgyno, bet 
čia: abudu sugriuvome ant Žemės. 

Aš pašnairavau į taką, kuriuo atėjome. Iš už vingio pasirodė 
tlaskalanas, nešinas obsidiano skeveldromis nusagstytu vėzdu. 
Matyt, jis nusprendė atsikratyti bet kokių abejonių. 

— Galas,— gaudydamas orą pasakiau.— Jis ateina čia. 

Otomė nieko nesakiusi ištraukė iš makšties mano kalaviją 
ir įkišo šalimais į žolę. 

— O dabar užsimerk,— sušnibždėjo ji.— Apsimesk, kad mie- 
gi. Tai paskutinė mūsų viltis. 

Aš alkūne užsidengiau veidą ir apsimečiau miegąs. Buvo gir- 
dėti, kaip tlaskalanas eina per agavų brūzgynus. Dar valandė- 
lė — ir jis sustojo prie manęs. 

— Ko tau reikia?— paklausė Otomė.— Ar nematai, kad jis 
miega? Nežadink? 

— Pirmiau turiu į šitą žmogų pažiūrėti, moterie,— atsakė tlas- 
kalanas, atitraukdamas mano ranką.— O dievai, taip ir maniau! 
Čia tas pats teulis, su kuriuo vakar plūkėmės. Jis pabėgo! 

— Tau galvoj negerai! — nusijuokė Otomė.— Jeigu jis ir pa- 
bėgo, tai tik nuo išgertuvių ir peštynių. 

— Meluoji, moterie, arba nieko nesi girdėjusi. Šitas Žmogus 
žino Montesumos lobių paslaptį. Už jį gausiu karališką dovaną! 

Ir tlaskalanas užsimojo vėzdu. 

— Palauk, kam gi jį užmušti? Tikrai aš nieko nežinau. Pa- 
siimk jį, kad nori. Man tas girtas kelmas seniai nusibodo. 

— Tikra teisybė! Užmušti jį būtų kvaila. Geriau nuvesiu gy- 
vą pas poną Sarsedą, už tai jis mane pagirs ir apdovanos. Ei, 
padėk man! 

— Pats tvarkykis,— piktai atkirto Otomė.— Tik pirmiau ap- 
ieškok jo kišenes; gal ten rasi ką nors gero mums abiem. 

— Irgi teisybė,— atsakė tlaskalanas ir priklaupęs ėmė versti 
mano kišenes. 

Otomė stovėjo šalia. Staiga pamačiau, kaip persikreipė jos 
veidas, o akyse žybtelėjo niauri ugnis, tokia pat kaip aukojančių 
žynių akyse. Žaibo greitumu ji pagriebė iš žolės kalaviją ir iš visų 
jėgų kirto tlaskalanui per pakaušį. 

Jis be garso susmuko. Otomė irgi parkrito, bet po akimirkos 
jau vėl stovėjo stačia, sugniaužusi nuogą kalaviją ir nenuleisda- 
ma nuo užmuštojo paklaikusių akių. 

— Kelkis, kol kiti jo nepasigedo! Tu privalai atsikelti! 

Ir mudu vėl leidomės tolyn, braudamiesi per brūzgynus. Man 
temo sąmonė tartum krintant į juodą bedugnę. Kartais rodėsi, 
kad čia tik baisus sapnas, kad sapne aš einu per raudonai įkaitin- 
tą geležį. Lyg pro miglas išvydau kažkokius žmones su pakelto- 
mis ietimis, Otomė išskėstomis rankomis bėgo jų pasitikti, dau- 
giau nieko nebeatmenu. 


XXXI 
OTOMĖ KALBA SU SAVO GENTIMI 


Atsipeikėjau blankiai apšviestoje oloje. Prie manęs buvo pasi- 
lenkusi Otomė, o tolėliau kažkoks žmogus mėtė į ugnį sausus 
agavų stiebus. Ant ugnies virė puodas. 

— Kur mes?— paklausiau.— Kas atsitiko? 

— Mes išgelbėti, brangusis,— atsakė Otomė.— Bent jau lai- 
kinai tau nebegresia pavojus. Pavalgyk, paskui viską papasakosiu. 

Ji atnešė sultinio, paplotėlių, ir aš godžiai ėmiau valgyti. Kai 
numalšinau alkį, Otomė prabilo: 

— Ar atsimeni, kaip tlaskalanas mus vijosi ir kaip aš... kaip 
aš juo atsikračiau? 

— Atsimenu, nors ir nesuprantu, iš kur tau atsirado jėgų 
jį nukauti. 

— Man jų suteikė meilė ir neviltis, bet nėnorėčiau dar kartą 
taip daryti. Neminėk to, mano mielas. Baisu pagalvoti... Aš tik 
raminuosi, Kad to tlaskalano, ko gero, neužmušiau: kalavijas 
man rankoje pasisuko ir. greičiausiai jį tik pritrenkė. Paskui mes 
leidomės bėgti. Po kiek laiko atsigręžusi pamačiau du jo draugus, 
einančius mūsų pėdomis. Prie parblokšto tlaskalano jie sustojo, 
o paskui kiek įkabindami šoko mus vytis. Tu vos begalėjai paeiti, 
tau aptemo sąmonė, o aš nebeturėjau jėgų tave nešti. Jie mus 
vijosi, bet mes vis ėjome pirmyn, kol tarp mūsų beliko koks pen- 
kiasdešimt žingsnių. Staiga pamačiau, kaip iš brūzgynų mus puo- 
lė aštuonetas ginkluotų karių. Tai buvo: mano genties vyrai, oto- 
miai, tavo kareiviai. Jie sekė ispanų štovyklą ir, išvydę ispaną, 
norėjo nužudyti. Ir vos taip nepadarė, nes aš buvau labai uždususi 
ir nieko negalėjau pasakyti. Pagaliau man pavyko keliais žodžiais 
paaiškinti, kas aš esu ir kokia tavo būklė. Tuo tarpu atbėgo tlas- 
kalanai. Aš pasišaukiau otomius į pagalbą, ir jie užpuolė prie- 
šus, dar nespėjusius nė atsikvošėti. Vieną nukovė vietoje, o kitą 
paėmė į nelaisvę. Paskui kariai padarė neštuvus ir be poilsio nešė 
tavę dvidešimt lygų, vis toliau į kalnus, kol pasiekėme šią slaptą 
olą. Čia tu išgulėjai tris dienas ir tris naktis. Teuliai visur tavęs 
ieškojo, bet nerado. Dar tik vakar du ispanai su dešimčia tlaska- 
lanų praėjo per šimtą žingsnių nuo olos, ir man tik vargais nega- 
lais pavyko sulaikyti savo karius, kurie norėjo juos užpulti. Da- 
bar visi nuėjo tolyn, ir aš manau, kad laikinai galime. jaustis 
saugūs. Kai tau pasidarys geriau, išeisime. 

— Bet kur eįti? Dabar mes, Otome, kaip paukščiai be lizdo. 

— Mums belieka prašyti prieglobsčio Pušų Mieste arba bėgti 
už jūros. Daugaiu nėra ko rinktis, mano mielas. 

— Apie jūrą nėra ko nė galvoti; čia atplaukia tik ispanų lai- 
vai. O kaip būsime sutikti Pušų Mieste — nežinau. Juk mes su- 
mušti, ir žuvo tūkstančiai otomių karių. 

— Teks rizikuoti, mano mielas. Anahuake dar yra ištikimų 
žmonių, kurie šiais liūdnais laikais sugebės patys apsiginti ir ne- 
leis mūsų skriausti. Juk mudu patyrėme ne tokių pavojų! O dabar 
aš tau perrišiu žaizdas. Pailsėk. 

Toje kalnų oloje išgulėjau dar tris dienas. Otomė mane slau- 
gė. Ketvirtą naktį, kai mane jau buvo galima nešti neštuvais,— 
pats vaikščioti pradėjau tik po keleto savaičių, — mes iškeliavome. 
Kariai ant savo pečių nešė mane iki pat tarpeklio, už kurio buvo 
Pušų Miestas. 

Čia mus sustabdė sargybiniai. Otomė jiems viską papasakojo 

ir paprašė ką nors vykti pirma ir įspėti miesto vyresniuosius. Pus 
kui žygūnus pajudėjome ir mes. Ilgos kelionės išvarginti kurlnl 
ėjo pamažu, ir gražuolio miesto vartus pasiekėme tik tuo imonei 
tu, kai raudoni saulėlydžio spinduliai palietė aukštai iškilusių 
snieguotą Chakos ugnikalnio viršūnę, dūmų stulpą nudažydami 
rusvomis ištirpytos geležies spalvomis. 

Gandas apie mus pasklido po visą miestą. Visur būriavosi 
žmonės ir tylėdami lydėjo mus akimis, tik retkarčiais viena kita 
moteris, kurios vyras arba sūnus buvo žuvęs per apgulą, sušuk- 
davo mus prakeikianti. 

Deja, mus sutiko visai kitaip negu prieš metus, kai į Pušų 
Miestą buvome atvykę pirmą kartą. Tada paskui mus sekė ištisa 
armija, bent dešimt tūkstančių karių, muzikantai, dainininkai, ir 
mūsų kelias buvo nubertas gėlėmis. O dabar? Dabar mudu buvo- 
me pasigailėjimo verti bėgliai, sprunkantys nuo teulių keršto. 
Ketvertas karių nešė mane neštuvais, Otomė ėjo greta, kadangi 
nebuvo kam ją nešti, ir moterys šaipėsi iš nepadoraus jos apdaro, 
nes kitokio jai nepavyko gauti. Miesto gyventojai mus keikė kaip 
savo nelaimių kaltininkus, ir dar gerai, kad tenkinosi vien pra- 
keiksmais! 

Pagaliau perėjome aikštę, kur jau buvo nugulęs teokalio šešė- 
lis, o kai prisiartinome prie skulptūromis papuoštų senovinių 
rūmų, iš karto sutemo, ir dūmų stulpas viršum šventojo Chakos 
kalno nušvito iš vidaus, tartum liepsnos įkaitintas. 

Rūmuose beveik nieko nebuvo paruošta, ir tądien mudu vaka- 
rieniavome deglo šviesoje: valgėme sausas tortiljas, tokius paplo- 
tėlius, užsigerdami vandeniu kaip paskutiniai vargetos. Paskui 
atsigulėme. Man skaudėjo žaizdas, todėl negalėjau užmigti ir 
netrukus šalimais išgirdau verkiant Otomę. Manydama, kad aš 
miegu, ji tyliai raudojo. Net išdidi jos dvasia buvo palaužta. 
Iki šiol ji niekad nebuvo taip graudžiai verkusi, nebent tik ap- 
raudodama mūsų pirmagimį, mirusį per apgulą. | 

— Ko taip sielvartauji, Otome?— galop paklausiau. 

— Maniau, tu miegi, — atsakė ji pasikūkčiodama.— Kitaip ne- 
būčiau parodžiusi savo skausmo. O mano mielas, aš sielvartauju 
dėl visų nelaimių, ištikusių mus ir mano tautą, taip pat dėl tavęs, 
kad esi šitaip. -paniekintas, kad į tave visi žiūri kaip į paskutinį 
žmogų, ir kad taip šaltai buvome priimti. 

— Juk žinai, mieloji, kodėl taip yra,— atsakiau.— Geriau pa- 
sakyk, ką mums darys tavo otomiai. Nužudys? Ar išduos teu- 
liams? 

— Rytoj viską sužinosime. Bet gyvos jie manęs nepaims. 

— Ir manęs. Geriau mirtis negu Korteso ir jo parankinio de 
Garsijos kilniadvasiškos malonės. Tik ar yra nors kiek vilties? 

— Taip, brangusis, vilties yra. Dabar otomiai susigraužę ir 
atmena vien tai, kad mes išvedėme į pražūtį geriausius jų ka- 
rius. Tačiau jie geros, narsios širdies Žmonės, ir jeigu sugebėsiu 
juos sugraudinti, viskas gali baigtis laimingai. Mudu nuo skaus- 
mo, nuovargio ir kančių esame nusilpę, o mums, patyrusiems tiek 
pavojų, reikia būti tvirtiems ir drąsiems. Miegok, mano mielas, 
leisk man pagalvoti! Viskas bus gerai. Juk turi kada nors mūsų 
nelaimės pasibaigti! | 

Aš užmigau, o rytą pabudau kupinas naujų jėgų ir daug 
smagesnis, kaip kiekvienas žmogus, po poilsio atsigavęs ir skais- 
čią dieną žvaliai nusiteikęs. 


Kai atmerkiau akis, saulė jau švietė aukštai, bet Otomė buvo 
atsikėlusi apyaušriu ir veltui tų trijų valandų nepraleido. Pirmiau- 
sia ji išsirūpino, kad mums duotų gero maisto ir kitus drabužius, 
labiau deramus kilmingiems žmonėms negu mūsų skarmalai. Pas- 
kui susikvietė keletą įžymių vyrų, kurie net nelaimėje liko jai iš- 
tikimi, ir išsiuntinėjo po miestą visiems pranešti, jog vidurdienį 
princesė Otomė nuo rūmų laiptų kalbės su savo gentimi. Ji 
puikiai žinojo, kad minią sugraudinti daug lengviau negu šaltas 
vadų širdis. 

— Manai, žmonės susirinks? — paklausiau. 

— Nebijok,— atsakė Otomė.— Juos atves noras pamatyti tuos, 
kurie patyrė apgulą, ir sužinoti iš jų teisybę. Aišku, ateis ir tie, 
kurie trokšta mums atkeršyti. 

Otomė teisingai spėjo. Apie vidurdienį Pušų Miesto gyvento- 
jai ėmė tūkstančiais plaukti į aikštę, ir netrukus visas plotas 
tarp rūmų laiptų ir teokalio papėdės juodavo nuo begalės žmonių. 

Otomė susišukavo garbanotus plaukus, papuošė juos gėlėmis, 
viršum baltų rūbų, sujuostų auksine juosta, užsisiautė tviskantį 
plunksnų apsiaustą, o ant kaklo užsisegė puikų smaragdų vėri- 
nį, tą patį, kurį lobyne man atidavė Kuautemokas; mano žmona 
jį pernešė per visus pavojus. Iš buvusių rūmuose papuošalų ir 
valdžios simbolių Otomė išsirinko nedidelį juodmedžio skeptrą 
su auksiniu ornamentu. Nors išvargusi ir prisikentėjusi, ji dabar 
atrodė didingiausa moteris, kokią tik kada buvau matęs. 

Paskui Otomė padėjo man atsigulti į greitomis padarytus neš- 
tuvus ir atėjus vidurdieniui įsakė kariams, atgabenusiems ma- 
ne per kalnus, nešti neštuvus greta jos. Taip mes pasirodėme rū- 
mų tarpdury ir sustojome viršutinėje plačių „laiptų aikštelėje. 

Didžiulė minia mus pasitiko garsiais riksmais: rodės, stau- 
siaubą bet kokiam narsuoliui, ėjo kaskart vis garsyn, ir. greit man 
nebeliko abejonių, ką jis reiškia. 

— Mirtis jiems! — rėkė minia.— Išduoti tuos melagius teu- 
liams! 

Otomė žengtelėjo į priekį ir tylėdama iškėlė juodą skeptrą. 
Saulė nutvieskė gražų jos veidą ir didingą figūrą. Žmonės apa- 
čioje šėlte šėlo. Tūkstančiai balsų staugė ir klykė, sambrūzdis vis 
didėjo, ir pagaliau minia puolė prie Otomės, tarsi norėdama ją 
sudraskyti, bet ant paskutinės laiptų pakopos aprimo ir atslūgo 
lyg banga, atsimušusi į uolą. Paskui iš apačios švystelėjo kaž- 
kieno mesta ietis ir prazvimbė pro Otomės kaklą palei pat petį. 

Matydami, kad mums gresia tikra mirtis, ir nenorėdami kartu 
su mumis žūti, kariai padėjo mano neštuvus ir sulindo atgal į 
rūmus. Bet Otomė nesudrebėjo net tada, kai jos vos nepervėrė 
ietis. Su panieka žvelgdama, ji tvirtai stovėjo prieš šėlstančią 
minią, kaip tikra karalienė tarp barningų moterų, ir pamažu jos 
didybė bei drąsa visus nuramdė. Kai pagaliau įsiviešpatavo tyla, 
Otomė prabilo skambiu, visiems girdimu balsu. Gailūs buvo jos 
žodžiai: 

— Kur aš esu? Nejaugi čia mano otomių gentis? Gal mes 
paklydome ir patekome pas laukinius tlaskalanus? Klausykit, oto- 
miai! Aš esu viena ir, mano balsas vienas — aš negaliu kalbėti su 
minia. Išrinkite žmogų, kuris kalbės jūsų lūpomis, ir tegu jis 
pasako visa, kas slegia jums širdį. 

Žmonės vėl subruzdo. Vieni šaukė vieną vardą, kiti — kitą; 
galų gale iš minios išėjo žynys ir įžymus vadas, vardu Machtla. 
Tasai Machtla otomių tarpe turėjo didelę valdžią. Kadaise jis 
įkalbinėjo viengenčius sudaryti sąjungą su ispanais ir kiek galė- 
damas trukdė siųsti Kuitlahuakui armiją Tenočtitlano gynybai. 

Machtla buvo ne vienas. Kartu su juo iš minios išėjo dar 
keturi vadai. Pažvelgęs į jų apdarą, pažinau tlaskalanus, Kor- 
teso pasiuntinius, ir man nutirpo širdis. Nesunku buvo įspėti, ko 
jie čia atvyko. 

— Kalbėk, Machtla! — tarė Otomė.— Kalbėk, mes atsakysime. 
O jūs, otomiai, tylėkite ir klausykite, kad paskui, kai viskas bus 
išsakyta, galėtumėt išspręsti mūsų ginčą. 

Įsiviešpatavo mirtina tyla. Visi susigrūdo arčiau kaip avys 
laidare ir užgniaužė kvapą, kad nepraleistų negirdomis nė vieno 
žodžio. 

— Su tavim, princese, ir su tavo neteisėtu vyru teuliu kalba 
bus trumpa,— įžūliai prašneko Machtla.— Visai neseniai buvai čia 

atvykusi prašyti kariuomenės actekų imperatoriui Kuitlahuakui, 
kad padėtų jam kariauti prieš teulius, dievo Kecalkoatlio vaikus. 
Toji kariuomenė tau buvo duota prieš daugelio mūsiškių norą, 
tu įtikinai tarybą saldžiomis kalbomis, ir niekas neklausė mūsų, 
stojusių už draugystę ir sąjungą su baltaisiais žmonėmis, Dievo 
sūnumis. Tu išvykai — ir dvidešimt tūkstančių karių, mūsų gen- 
ties Žiedas, paskui tave išžygiavo į Tenočtitlaną. Kur dabar tie 
žmonės? Aš jums pasakysiu. Pora šimtų šiaip taip parsivilko 
namo, o visi kiti dabar skraido ore peslių gurkliuose arba šliau- 
žioja po žemę šakalų pilvuose. Tu išvedei įuos mirti, ir visi žuvo. 
Dvi jūsų gyvybės už dvidešimt tūkstančių mūsų tėvų, sūnų ir 
brolių — nebrangus atlygis! Bet mes ir to nereikalaujame. Čia šalia 
manęs stovi teulių vado Malincino pasiuntiniai, atvykę pas mus 
prieš valandą. Štai ką sako Malincinas, klausykite jo žodžių: 

„Išduokite man Otomę, Montesumos dukterį, kartu su jos mei- 
lužiu, išdaviku teuliu, pabėgusiu nuo teisingos bausmės už savo 
nusikaltimus, ir aš būsiu jums, otomiai, maloningas. Bet jeigu 
juos paslėpsite arba atsisakysite išduoti, Pušų Miestą ištiks toks 
pat likimas kaip Tenočtitlaną, visų miestų valdovą. Rinkitės, oto- 
miai, arba mano malonę, arba mano rūstybę! Jei būsite paklus- 
nūs, praeitis bus užmiršta ir mano valdžia jums bus lengva. O 
jei atstumsite mano malonę, aš sugriausiu jūsų miestą ir net jūsų 
vardo niekas nebeprisimins.“ 

— Sakykite, Malincino pasiuntiniai, — kreipėsi Machtla į tlas- 
kalanus,— ar taip pasakė Malincinas? 

— Tai jo žodžiai, Machtla,— patvirtino pasiuntinių šauklys. 
Minioje vėl kilo bruzdesys. Pasigirdo šauksmai: 

— Išduoti juos! Išduoti Malincinui, tai bus taikos laidas! 

Otomė žengė į priekį, ir vėl įsivyravo tyla. Visi norėjo išgirsti 
jos atsakymą. 

— Otomiai! — prabilo ji. — Matau, kad mano valdiniai šian- 
dien teisia mane ir mano vyrą. O aš, kad ir moteris, atsakysiu 
į jūsų kaltinimą, ir jūs, mano žmonės, išspręsite mūsų ginčą su 
Machitla ir jo draugais, Malincinu ir tlaskalanais. Koks yra mūsų 
nusižengimas? Taip, Kuitlahuako įsakymu mes buvome atvykę 
pas jus prašyti pagalbos kare su teuliais. Bet ką aš tuomet sakiau? 
Aš sakiau, kad jeigu visos Anahuako gentys nestos drauge prieš 
baltuosius žmones, tai šie sulaužys jas pavieniui kaip strėles, 
ištrauktas iš bendro ryšulio, ir sumes į ugnį. Argi aš jums mela- 
vau? Ne, sakiau teisybę, — juk dėl pavienių genčių išdavystės, o 
svarbiausia — dėl tlaskalanų išdavystės Anahuakas ir žlugo, o 
Tenočtitlanas virto dykviete, nusėta lavonais, tartum laukas kuku- 
rūzais. 

— Teisybė! Tikra tiesa! — nuaidėjo šauksmai. 

— Taip, otomiai, tai tiesa. Bet jeigu visų Anahuako genčių 
kariai būtų kovoję taip, kaip kovojo mano genties sūnūs, viskas 
būtų buvę kitaip. Tačiau jie žuvo, ir dabar jūs norite dėl to išduoti 
mus priešams, kurie juos išžudė. Aš neraudu kritusiųjų, nors tarp 
jų nemaža mano kraujo žmonių. Sutramdykite savo rūstybę ir 
klausykit! Jų neraudu todėl, kad geriau garbingai žūti mūšyje 
ir pelnyti amžiną gyvenimą Saulės Buveinėje, negu vilkti vergijos 
jungą, kaip jūs, otomiai, rodos, norite. Aš jums nepasakiau nė 
vieno netiesos žodžio. Malincinas jau sulaužė tas strėles, kurias 
kreipė į Kuautemoko krūtinę, ir sumetė į ugnį, o teuliai ant tos 
ugnies dabar verda sau buzą. Išdavikai, teulių draugai, jau virto 
jų vergais. Argi negirdėjote Malincino įsakymo? Jis liepė visoms 
sąjunginėms gentims dirbti akmens skaldyklose ir Tenočtitlano 
gatvėse, kol sugriautas miestas vėl iškils viršum vandens visu 
savo didingumu. Gal jūs, otomiai, irgi norite ten lieti prakaitą, 
ir teulių prakeiksmus? Tada skubėkite, narsuoliai kalnėnai! Žino- 
ma, juk jūsų rankos pripratusios prie kirtiklių ir kastuvų, o ne 
prie lankų ir iečių. Jums, matyt, maloniau vykdyti visus Malin- 
cino norus bei įsakymus ir didinti jam turtus, plušant slėniuose 
prieš kepinančią saulę. arba drėgnose akmens skaldyklose,. negu 
laisvai gyventi tarp šių kalnų, kur iki šiol dar nėra Žengusi priešo 
koja. 

Valandėlę Otomė tylėjo. Tūkstantinė minia sutrikusi neramiai 
suūžė. Machtla žengė į priekį, norėdamas kažką sakyti, bet nie- 
kas jo nesiklausė. Žmonės šūkavo: 

— Otomė! Otomė! Tegu kalba Otomė! 

— Dėkoju, mano gentie! — ji prašneko vėl.— Man dar daug 
ką reikia pasakyti. Taigi mes kaltinami tuo, kad išvedėme ka- 
riuomenę į mūšį su teuliais. Bet kaip mes tai padarėme? Argi 
aš jums įsakiau rikiuotis ir eiti? Ne, aš viską paaiškinau ir tariau: 
„Spręskite patys!“ Jūs patys pasirinkote ir patys siuntėte šaunių- 
jų karių būrius, o jie žuvo. Vadinasi, mano nusikaltimas tas, kad 
jūs klaidingai pasirinkote, nors aš manau, kad pasirinkimas buvo 
teisingas. Vadinasi, dėl to dabar norite mane ir mano vyrą išduoti 
teuliamš kaip taikos laidą? Klausykit! Kol dar nespėjote mūsų 
išduoti ir kol mūsų lūpos nenutilo amžinai, noriu jums papasa- 
koti tiesą apie tą karą. Nuo ko pradėti? Nežinau. Aš turėjau sū- 
nų,— jeigu jis būtų likęs gyvas, būtų tapęs jūsų princu. Mano 
berniukas mirė per apgulą, jis nyko iš bado mano akyse diena po 
dienos, valanda po valandos. Bet kas aš tokia, kad galėčiau skųs- 
tis ir apraudoti savo sūnų, kai žuvo tūkstančiai jūsų sūnų ir jūs 

šaukiate, jog mano rankos suteptos jų krauju? Aš jums papasako- 
siu kitką. Klausykit! .. 

Ir Otomė tęsė savo baisų pasakojimą. Karštais žodžiais vaiz- 
davo apgulos klaikybes, ispanų žvėriškumus ir šaunius mano va- 
dovaujamų otomių karių žygius. Ji kalbėjo ištisą valandą, o visa 
didžiulė minia godžiai klausėsi kiekvieno jos žodžio. Otomė taip 
pat papasakojo, kaip aš grūmiausi kautynėse, ir čia vienas, čia 
kitas karys, kovojęs drauge su manim, bet per stebuklą išvengęs 
bado mirties ir nežuvęs mūšyje, sušukdavo iš minios: 

— Tiesa, viskas tiesa! Aš pats tai mačiau! 

— Ir pagaliau,— kalbėjo Otomė,— viskas buvo baigta: Tenoč- 
titlanas sugriautas, mano brolis imperatorius, šlovingasis Kuau- 
temokas, tapo Malincino belaisviu, o kartu su juo mano vyras 
teulis, mano sesuo, aš pati ir dar daugelis kitų. Malincinas pri- 
siekė, jog su Kuautemoku ir visais jo artimaisiais elgsis taip 
kaip tinka aukštam jų luomui. Žinote, kaip jis laikėsi savo prie- 
saikos? Po kelių dienų mūsų imperatorius Kuautemokas buvo pa- 
sodintas į kankinimo krėslą. Vergai jį degino žarijomis, kad pa- 
sakytų, kur paslėpti Montesumos lobiai. O, dabar galite kiek pa- 
tinka šaukti: „Gėda! Gėda!“ Jūs šauksite dar garsiau, sužinoję, 
kad buvo kankinamas ne vien Kuautemokas. Štai čia guli vienas 
iš tų, kas kentėjo kartu su juo, bet irgi nepratarė nė žodžio. Net aš, 
moteris ir jūsų princesė, buvau pasmerkta kankynėms! Bet suži- 
nokite viską iki galo. Mes pabėgome, kai mirtis jau stovėjo ant 
slenksčio, nes aš savo vyrui pasakiau, kad otomių ištikimos širdys 
ir kad jie neišduos mūsų nelaimėje. Aš tikėjau! Tik todėl aš, Oto- 
mė, persirengiau mergšės rūbais ir kartu su juo pabėgau. Bet jei- 
gu būčiau Žinojusi, ką čia teks pamatyti ir išgirsti, jeigu tik 
būčiau numaniusi, kaip mus sutiksite, tai greičiau šimtą kartų 
būčiau numirusi, kad tik nereikėtų šitaip prieš jus stovėti ir 
prašyti pasigailėjimo! 

O gentie, mano gentie, maldauju tave! Atstumk apgaulingus 
teulius! Lik visuomet laisva ir išdidi! Tavo pečiai ne vergijos 
jungui vilkti, tavo sūnūs ir dukterys perdaug taurūs ir netarnaus 
svetimšaliams, nebus žaislas jų rankose. Bijokite Malincino! Ne- 
tikėkite juo! Daug jūsų karių žuvo, bet tūkstančiai ir tūkstančiai 
dar gyvi. Čia, šiame kalnų lizde, jūs galite sutriuškinti visus 
Anahuako teulius, kaip praeityje klastingieji tlaskalanai triuški- 
no čia actekus. Bet tuomet tlaskalanai buvo laisvi, o dabar tai 
vergų gentis. Gal pavydite vergiškos jų dalios? O gentie, mano 
gentie! Nemanykite, kad aš ginu save arba savo vyrą, nors jis 
man brangesnis už viską, išskyrus garbę. Nejaugi iš tiesų tikitės 
atiduoti mus gyvus tiems šunims tlaskalanams, kuriuos čia at- 

siuntė Malincinas, norėdamas jus pažeminti? Žiūrėkit! — Otomė 
paėmė į ją mestą ietį ir iškėlė aukštai virš galvos.— Štai ginklas, 
kurį mums pasiuntė kažkoks gailestingas draugas, ir jeigu atsisa- 
kysite mus apginti, mes mirsime jūsų akyse. Tada, jei norite, 
nusiųskite mūsų kūnus Malincinui kaip savo taikingumo laidą. 
Bet jūsų pačių labui maldauju, paklausykite manęs! Netikėkite 
Malincinu, ir jeigu paskui teks mirti, mirkite kaip laisvi Žmonės, 
o ne kaip teulių vergai. Pažvelkite į gailestingus jo darbus — 
toks pat atpildas laukia ir jūsų, jei paklausysite Machtlos! 

Priėjusi prie mano neštuvų, Otomė greit nutraukė man rū- 
bus, nuplėšė raiščius ir pusnuogį pastatė ant sveikosios kojos. 

— Ziūrėkit! — sušuko ji nirtulingai, rodydama mano randus 
bei atviras žaizdas veide ir kojose.— Žiūrėkit, štai ką padarė teu- 
liai ir tlaskalanai! Štai ko sulauks tie, kurie pasiduos jų malonei. 
Nusilenkite jiems, jei norite, išduokite mus, jei norite, bet sakau 
jums: tada jūsų kūnai bus taip pat sužaloti! Tada nepasotinami 
dykaduoniai teuliai jus kankins, kol atims paskutirię aukso kruo- 
pelę ir pavergs paskutinį vyrą bei paskutinę moterį. 

Nutilusi Otomė atsargiai paguldė mane ant žemės, kadangi 
aš pats negalėjau pastovėti, ir atsistojo šalimais su ietimi ranko- 
je, pasirengusi įsmeigti ją man į širdį, jei Žmonės vis dėlto nu- 
spręs išduoti mus Korteso pasiuntiniams. 

Valandėlę buvo tylu, paskui minia suošė ir per visą aikštę 
iš karto nuskardėjo šauksmai, dešimt kartų garsesni nekaip pir- 
ma. Bet dabar tai nebebuvo grasinimas mums. Otomė nugalėjo. 
Taurūs jos žodžiai, jos grožis, pasakojimas apie mūsų nelaimes 
ir mano žaizdos Žmones paveikė. Dabar jie įniršo ant teulių ir jų 
pagalbininkų tlaskalanų, su kuriais kovodami žuvo otomių ka- 
riai. Dar niekad moters protas ir iškalbingumas nebuvo sukėlęs 
tokios nuostabios permainos. Žmonės vaitojo, plėšė sau rūbus ir 
žvangino ginklais. Machtla keletą kartų bandė kažką pasakyti, 
bet buvo nutrauktas žemyn ir, gelbėdamas savo gyvybę, leidosi 
bėgti. Dabar minios rūstybė atsigręžė prieš pasiuntinius tlas- 
kalanus. 

— Štai jums mūsų atsakymas Malincinui! — šaukė otomiai, 
pliekdami juos lazdomis.— Nešdinkitės iš čia, šunys! Bėkite pas 
savo šeimininką! | 

"Taip jie buvo išvyti iš Pušų Miesto, ir minia aikštėje pamažu 
nusiramino. Tuomet vienas įžymiausių vadų prisiartino prie Oto- 
mės, pabučiavo jai ranką ir tarė: 

— Princese, mes esame tavo vaikai ir ginsime tave iki mir- 
ties, nes tu įkvėpei į mūsų kūnus naują dvasią. Tu teisingai 
pasakei: geriau mirti laisviems, negu vergauti! 

— Matai, mano mielas,— kreipėsi į mane Otomė,— aš neap- 
sirikau, tau sakydama, kad mano gentis ištikima ir teisinga. Bet 
dabar turėsime ruoštis karui. Viskas nuėjo per toli, trauktis jau 
vėlu. Kai šita žinia pasieks Malincino ausis, jis įnirš kaip puma, 
iš kurios atimtas jauniklis. O dabar einam pailsėti, aš labai pa- 
vargau. 

— Otome,— tariau jai,— tu pati didingiausia moteris, kokia 
tik kada yra gyvenusi pasaulyje. 

— Nežinau, mano mielas, nežinau,— atsakė ji šypsodamasi, — 
bet jeigu man pavyko išgelbėti tau gyvybę ir pelnyti tavo pagy- 
rimą, aš esu patenkinta. 


XXXII 
KUAUTEMOKO MIRTIS 


Kurį laiką gyvenome: Pušų Mieste ramiai. Mano žaizdos, žiau- 
rių de Garsijos rankų žymės, gijo pamažu, ir aš turėjau daug 
iškentėti, kol galų gale pasveikau. Tačiau mudviem su Otome 
ir visiems mūsų valdiniams buvo aišku, kad taika truks neilgai: 
juk mes išvijome už miesto vartų Malincino pasiuntinius! Dau- 
gelis kalnėnų dabar dėl to apgailestavo, bet viskas buvo po laiko: 
reikės pjauti, ką pasėjo. 

Taigi pradėjome ruoštis karui. Otomė vadovavo genties ta- 
rybai, kurioje dalyvavau ir aš. O netrukus atėjo žinios, kad prie 
miesto artinasi penkiasdešimt ispanų ir penki tūkstančiai jų są- 
jungininkų tlaskalanų, ketindami nušluoti mus nuo žemės pavir- 
šiaus. Aš stojau vadovauti otomių kariams — jų buvo dešimt su 
viršum tūkstančių, ir visi savaip buvo neblogai ginkluoti. Palikę 
miestą, mes tarpekliu Žygiavome pasitikti priešo, tačiau, kai nu- 
ėjome du trečdalius kelio, aš sustabdžiau savo armiją. Bet čia 
likti neketinau — tarpeklyje buvo per. daug ankšta ir visi kariai 
nebūtų galėję išsiskleisti kautynėms. Aš turėjau kitokį planą. Sep- 
tynis tūkstančius karių pasiunčiau aplinkui per kalnus vien oto- 
miams žinomais slaptais takais, įsakęs jiems pasislėpti ant uolų, 
stūksančių abipus tarpeklio per tūkstantį „pėdų, ir paruošti kuo 
daugiau akmenų. 


Su savim pasilikęs penkių šimtų žmonių būrį, kitus karius, 
ginkluotus lankais ir trumpomis ietimis, sustačiau pasaloje tose 
vietose, kur viršum tarpeklio pakibusios uolos galėjo pridengti 
nuo krintančių akmenų. Paskui labiausiai patikimus žmones pa- 

siunčiau į žvalgybą: vieni turėjo sekti, kaip žygiuoja ispanai, o 
kitiems buvo pavesta tapti jų vedliais. 

Atrodė, kad mano planas be jokių priekaištų. Viskas ėjo 
kuo puikiausiai. Ir vis dėlto mes vos išvengėme pralaimėjimo, 

Stovykloje su mumis buvo ir Machtla. Aš tyčia paėmiau jį kar- 
tu, kad galėčiau sekti, bet ir jo, pasirodo, nesnausta. 

Kai ispanams iki tarpeklio beliko vos pusdienis kelio, pas 
mane atėjo vienas žvalgas, kuriam buvau įsakęs stebėti, kaip arti- 
nasi priešas. Jis prisipažino, kad Machtla jį papirkęs ir įkalbėjęs 
įspėti ispanų būrio vadą apie spąstus. Žvalgas sutiko, paėmė tai, 
kas už išdavystę buvo pažadėta, ir iškeliavo, bet netrukus jam 
prabilo sąžinė, ir jis, skubiai grįžęs, viską papasakojo man. Aš 
įsakiau Machtlą tuojau pat suimti, ir dar prieš vakarą jis už iš- 
davystę buvo pelnytai nubaustas mirtimi. 

Rytojaus rytą ispanų būriai įžengė į tarpeklį. Pusiaukelėje 
nuo stovyklos aš juos pasitikau su penkiais šimtais karių. Mes 
stojome į mūšį, bet netrukus su nedideliais nuostoliais pradėjome 
trauktis. Ispanai puolė vis atkakliau, o mes. vis greičiau traukė- 
mės, kol galop leidomės bėgti, gelbėdamiesi nuo persekiojančių 
raitelių. | 

Maždaug per pusmylį nuo to galo, kur stovi Pušų Miestas, 
tarpeklis daro staigų posūkį ir smarkiai susiaurėja. Uolos čia 
tokios aukštos ir stačios, jog apačioj viešpatauja amžina prie- 
blanda. Prie to posūkio mes ir bėgome, neva apimti baisios pani- 
kos, o ispanai, pergalės įkvėpti, mus vijosi, šūkaudami savo šven- 
tųjų vardus. Tačiau, vos pasukę už kampo, jie tuoj kitaip užgie- 
dojo. Žvalgai, sekę juos iš tūkstančio pėdų aukštumos davė ženklą, 
ir priešus užgriuvo tokia uolų bei akmenų kruša, jog net dan- 
gus aptemo. Didelė dalis ispanų buvo sutraiškyta vietoje. Kiti 
puolė pirmyn, kur takas tarp uolų platėjo. Daugeliui pavyko pra- 
siveržti, bet čia juos pasitiko mano lankininkai, ir dabar vietoj 
akmenų ėmė zvimbti strėlės. Pagaliau ispanai be jokios tvarkos 
leidosi bėgti, net nebegalvodami priešintis. | 

Tuo mūšis ir pasibaigė. Tarpeklyje priešą mes užpuolėme iš 
visų pusių, o iš viršaus vėl pasipylė akmenų kruša, ir tik nedau- 
geliui ispanų bei jų sąjungininkų pavyko ištrūkti gyviems atga: 
į lygumą už uolų virtinės, saugančios Pušų Miestą. 

Po šių kautynių ispanai daugel metų nebedrumstė mums ra- 
mybės, tenkindamiesi vien grasinimais, o mano vardas išgarsėjo 
tarp visų otomių genčių. 

Vieną sučiuptą ispaną aš išgelbėjau nuo mirties ir vėliau pa- 
leidau į laisvę. Iš jo kai ką sužinojau apie de Garsiją, arba Sar- 
sedą. Jis tebetarnavo pas Kortesą, bet Marina ištesėjo savo žodį 

ir užtraukė jam nemalonę už tai, kam jis norėjo kankinti Otomę; 
be to, Kortesas pyko ant de Garsijos dar ir todėl, kad Marina 
suvertė jam visą kaltę už mūsų pabėgimą. Ji pasakė, jog de 
Garsija tikriausiai bus išleidęs mus iš stovyklos pro vartus ne 
kitaip kaip tik papirktas. 


Kaip praslinko keturiolika metų po ispanų sutriuškinimo, pa- 
pasakosiu trumpai, kadangi, palyginti su ankstyvesniu laikotar- 
piu, tai buvo ramūs metai. Per tą laiką mudviem su Otome gimė 
trys sūnūs, mano gyvenimo paguoda. Aš juos mylėjau, o vaikai 
irgi buvo prie manęs visa širdimi prisirišę. Jei ne motinos kraujo 
priemaiša, jie būtų buvę tikri anglai, nes aš juos pakrikštijau, 
išmokiau savo kalbos ir tikėjimo; jų buvo tokios pat kaip mano 
akys, ir iš išvaizdos, nepaisant pernelyg tamsios odos, jie atrodė 
daug panašesni į anglus negu į indėnus. 

Bet šiuos man. taip brangius vaikus ištiko skaudus likimas: 
mirtis juos išplėšė lygiai taip kaip nelaimingą kūdikį, po dauge- 
lio metų gimusį mudviem su Lile. Du iš jų mirė — vienas karšt- 
lige, kurios aš niekaip nesugebėjau išgydyti, o antras užsimušė, 
iškritęs iš aukšto kedro, kur buvo įlipęs ieškoti peslio lizdo. Iš 
trijų sūnų,— aš jau nekalbu apie mūsų pirmagimį, žuvusį apgu- 
los metu, — liko gyvas tik vyresnysis, mano mylimiausias, bet apie 
jį bus toliau. 

Ką gi dar pasakyti? Nugalėjus ispanus bei jų sąjungininkus, 
aš didžiosios tarybos buvau išrinktas Pušų Miesto valdovu ly- 
giai su Otome, taigi mudu įgijome kad ir ne absoliučią, bet 
didelę valdžią. Jai pasinaudojus, man galų gale pavyko panaikinti 
baisias Žmonių aukojimo apeigas, nors tai sukėlė nuožmią žynių 
neapykantą ir nuo mūsų sąjungos atskilo daugelis kalnėnų gen- 
čių. Paskutinis aukojimas, neskaitant dar vieno, paties baisiausio, 
apie kurį teks papasakoti toliau, buvo atšvęstas ant teokalio prie- 
šais rūmus po ispanų sutriuškinimo tarpeklyje. ' 

Ketvirtaisiais metais, kai mudu su Otome jau turėjome du 
sūnus, į Pušų Miestą pas mane slapta atvyko Kuautemoko draugų 
pasiųsti žygūnai. Kuautemokas ištvėrė visas kančias ir tebebuvo 
Korteso belaisvis. Žygūnai papasakojo, kad Kortesas greit trauk- 
siąs į Žygį prie Hondūro įlankos per tą kraštą, kuris. dabar vadi- 
namas Jukatanu, ir kad jis nusprendęs kartu pasiimti Kuautemo- 
ką bei kitus įžymiuosius actekus, bijodamas juos palikti be prie- 
žiūros. Iš Žygūnų mes taip pat sužinojome, kad didėja pavergtų 
Anahuako genčių nepasitenkinimas dėl ispanų žiaurumo bei rink- 
liavų. Daug kas buvo tos nuomonės, jog artėja visuotinis sukili- 
mas, kuris galįs pasibaigti sėkmingai. 

Tie, kurie atsiuntė pas mane žygūnus, prašė surinkti otomių 
būrį ir traukti į Jukataną. Ten aš būsiu laukiamas. Kai susijungs 
visi būriai, mes tarp miškų ir pelkių apsupsime ispanus, tinkamu 
momentu juos užpulsime ir visus sunaikinę išvaduosime Kuau- 
temoką. Tai turėjo būti tik pirmas žingsnis kovoje su ispanais; 
apie kitus žygius nekalbėsiu, nes jiems nebuvo lemta išsipildyti. 

Išklausęs žygūnų, aš liūdnai papurčiau galvą: jų planas man 
atrodė beviltiškas. Bet tuomet atsistojo vyresnysis žygūnas ir 
pasivedė mane į šalį — pranešti to, kas buvo skirta man vienam. 

— Kuautemokas prašė tau pasakyti, — prabilo žygūnas: —,„Gir- 
dėjau, kad tu, mano broli, kartu su mano seseria Otome gyveni 
laisvas otomių kalnuose. O aš, deja, nykstu teulių kalėjime kaip 
sužeistas erelis narve. Broli mano, maldauju tave, jei turi tokią 
galią, padėk man vardan senos mūsų draugystės ir viso to, ką 
drauge iškentėjome. Galbūt ateis laikas, kai aš vėl valdysiu Ana- 
huaką, ir tuomet tu užimsi vietą šalia manęs“. 

Klausantis man širdis sruvo krauju, nes aš mylėjau savo bro- 
lį Kuautemoką, kaip kad myliu ir dabar. 

— Grįžk ir pasistenk pranešti Kuautemokui mano atsakymą, — 
pasakiau žygūnui.— Vilties maža, bet aš padarysiu visa, ką galiu. 
Tegu manęs laukia Jukatano miškuose. 

Sužinojusi apie mano pažadą, Otomė labai nusiminė: tas žygis 
jai atrodė beprotiškas, galintis tik pražudyti mane. Bet kadangi 
jau buvo pažadėta, reikėjo pažadą tesėti, ir Otomė manęs neat- 
kalbinėjo. Surinkau penkis šimtus karių, ir mes leidomės į tolimą, 
sunkią kelionę, numatę su ispanais susitikti Jukatano siaurukal- 
nėse. Paskutiniu momentu Otomė norėjo vykti su manim, bet aš 
jai uždraudžiau, nes ji neturėjo teisės palikti savo gentį ir savo 
vaikus, taigi mudu pirmą kartą skaudama širdimi išsiskyrėme. 

Neaprašinėsiu visų kelionės vargų. Pustrečio mėnesio ėjome 
per kalnus ir upes, per miškus ir pelkes, kol galop pasiekėme 
didžiulį mirusį miestą, gyventojų apleistą prieš daugelį amžių. 
Vietiniai indėnai jį vadino Palenke!. Tas miestas — viena nuo- 
stabiausių vietų, kur man teko būti klajojant. Jis pusiau užaugęs 
krūmais, o tarp jų kur tik pažvelgsi, stūkso apgriuvę, iš vidaus 
ir iš lauko pusės raižyti marmuriniai rūmai, skulptūriniais at- 
vaizdais papuošti teokaliai ir baisingos išsiviepusių dievų statu- 


' Palenkė —senovinis majų miestas su didingais ciklopiniais pastatais, 
gyventojų apleistas gerokai prieš ispanų atėjimą. Stovi netoli Jukatano pusia- 
salio tarp Grichalvos ir Usumasintos upių. Tokių mirusių miestų Centrinėje 
Amerikoje yra keletas: Čičen Ica — Jukatano šiaurėje, Teotihuakanas — Meksiko 
slėnyje ir kt. Spėjama, kad didžiuliai klestintys miestai, kuriuose gyveno majų 
ir kitų tautų protėviai, ištuštėjo dėl karų ir sukilimų, bet ši paslaptis iki šiol 
dar nėra galutinai išaiškinta. 

los. Aš dažnai pats save klausdavau: kokia tauta galėjo pastatyti 
šią sostinę, kokie karaliai čia viešpatavo? Bet praeitis pavydžiai 
saugo savo paslaptis. Į šiuos klausimus atsakyti gal pavyks tik 
tada, kai koks nors mokslininkas įspės, ką reiškia akmeniniai 
simboliai bei užrašai, kuriais čia nuo viršaus iki apačios išmar- 
gintos daugelio pastatų sienos. 

Mes pasislėpėme šiame mirusiame mieste, nors turėjau daug 
vargo, kol įtikinau savo Žmones čia apsistoti. Jie bijojo sudrumsti 
ramybę šiuose rūmuose kadaise gyvenusių miestelėnų vėlėms, 
bijojo pražūtingos karštligės, jau nekalbant apie gyvates ir tarp 
griuvėsių slankiojančius plėšrūnus. Bet aš gavau žinių, kad is- 
panai turi pereiti pelkes tarp upės ir mirusio miesto, ir nuspren- 
džiau kaip tik čia parengti jiems spąstus. 

Aštuntą dieną žvalgai man pranešė, jog Kortesas persikėlęs 
per didžiąją upę arčiau aukštupio ir dabar einąs per miškus — 
pelkės jam buvo įgrisusios iki gyvo kaulo. Mes skubiai išžygiavo- 
me prie upės, norėdami persikelti paskui jį, bet tuo metu prapliu- 
po tokia liūtis, kokių niekur kitur. nepasitaiko. Ji kliaukė ištisą 
dieną ir visą naktį, todėl galų gale mums teko iki kelių bristi 
per vandenį, o kai pasiekėme upę, tai išvydome šniokščiant pla- 
čiausią srautą. Per jį persikelti būtų reikėję gero Jarmuto žvejų. 
barkaso. 

Tris dienas turėjome laukti ant kranto, išalkę, kentėdami nuo 
karštligės ir vandens gausybės, kol pagaliau upė grįžo į savo 
vagą. Ketvirtosios dienos rytą munis pavyko per ją persikelti, nors 
keliantis nuskendo keturi kariai. 

Kai atsidūrėme kitame krante, žmonėms įsakiau pasislėpti krū- 
muose bei nendrynuose, o pats su šešetu karių leidausi tolyn, 
norėdamas surasti ispanų pėdsakus. Maždaug po valandos užti- 
kome per tankumyną jų praskintą taką ir atsargiai juo nuėjome. 
Netrukus miškas praretėjo, ir mes išėjome į aikštelę, kurioje, ma- 
tyt, visai neseniai buvo Korteso stovykla. Čia gulėjo ligos pakirsto 
indėno lavonas. Ugniakuruose dar nebuvo spėjusios atšalti Ža- 
rijos. 

Už kokių penkiasdešimt jardų nuo stovyklos kerojo galingas 
ceibos medis, panašus į anglišką ąžuolą, tik minkštesnis ir su bal- 
ta žieve. Per dvidešimt metų ceiba sustorėja kaip šimtametis 
ąžuolas, o tokių medžių kaip šis aš, tiesą sakant, dar niekad 
nebuvau regėjęs: savo aukščiu ir drūtumu jam galėjo prilygti ne- 
bent tik „Kerbio ąžuolas“ ir dar galbūt „Škotijos karalius“, au- 
gantis Brume, greta Ditčingemo esančioje Norfolko grafystės 
parapijoje. 

Medyje tupėjo daugybė peslių; arčiau priėjęs, supratau, kas 

juos čia primasino. Ant apatinių šakų, lengvo vėjelio siūbuojan- 
mi, kybojo trijų vyrų kūnai. 

— Stai ispanų pėdsakai! — pasakiau.— Pažiūrėsim, kas čia. 

Ir mes žengėme į milžiniško medžio paunksnę. 

Mūsų pabaidytas peslys pakilo nuo artimiausio negyvėlio gal- 
vos. Ar nuo stumtelėjimo, ar nuo sparnų mosto pakaruoklis ant 
virvės pasisuko į mane veidu. Aš pažvelgiau į jį ir atšokau atgal, 
vėl pažvelgiau ir suvaitojęs parkritau ant žemės. Tai buvo tas, 
kurio aš ieškojau ir kurį norėjau išgelbėti, — mano draugas ir bro- 
lis, paskutinis Anahuako imperatorius Kuautemokas. Jis kaip va- 
gis buvo pakartas negyvenamoje nykioje girioje, ir tik pesliai 
čia klykė viršum jo galvos. Sustingęs iš siaubo ir netikėtumo, 
žiūrėjau į jį nuo žemės ir nenoromis prisiminiau didingą actekų 
valdžios simbolį — plėšrų paukštį, laikantį naguose gyvatę. Prieš 
mane suposi paskutinis actekų imperatorius, ir — o baisybė! — ma- 
no akyse peslys staiga nagais įsikibo į jo plaukus tartum šiurpi 
Anahuako ir jo valdovų žlugimo alegorija. 

Nusikeikęs pašokau ir stvėręs lanką pervėriau peslį strėle. Jis 
šaižiai suklykė ir spurdėdamas nukrito prie mano kojų. Paskui lie- 
piau nupjauti virves. Mes nuleidome žemėn Kuautemoko, Takubos 
kasiko ir trečio įžymaus acteko kūnus, po medžiu iškasėme gilią 
duobę ir visus tris į ją suguldėme. Paskutinį kartą liūdnai atsi- 
sveikinau su Kuautemoku ceibos paunksnėje; ten jis ir miega 
amžinu miegu. Ilgai aš keliavau norėdamas išgelbėti savo brolį, 
o kai mudu susitikome, ispanai jau buvo padarę savo darbą, ir 
man beliko Kuautemoką tik palaidoti. 

Anahuakas neteko savo vado, aš nebeturėjau ko gelbėti, tad 
reikėjo grįžti. Bet prieš grįžtant mums pavyko atsitiktinai sučiup- 
ti vieną tlaskalaną, mokantį kalbėti ispaniškai. Iškankintas žygio 
vargų bei sunkumų, jis buvo pabėgęs iš Korteso būrio. Tas tlaska- 
lanas matė, kaip buvo nužudytas Kuautemokas bei jo draugai, ir 
girdėjo paskutinius Anahuako imperatoriaus žodžius. 

Matyt, koks nors niekšas Kortesui pranešė, kad ruošiamasi 
Kuautemoką išgelbėti. Tada Kortesas įsakė belaisvius pakarti. Ku- 
autemokas mirtį pasitiko išdidžiai ir narsiai, kaip ir visus kitus 
tragiško gyvenimo negandus. Prieš mirtį jis pasakė: 

„— Aš gailiuos, Malincinai, kad gyvas pasidaviau tavo malo- 
nei. Mano širdis jautė, jog visos tavo priesaikos melagingos, ir. ji 
manęs neapgavo. Aš trokštu mirti, nes patyriau pralaimėjimą, gė- 
dą bei kančias ir savo akimis išvydau, kaip mano tauta pavirto 
teulių vergais. Bet sakau tau: už visas piktadarybes tavęs laukia 
kerštas! 

Po to mirties tyloje jis buvo pakartas. 

Sudie, Kuautemokai, pats narsiausias, išmintingiausias ir kil- 
niausias iš visų indėnų! Tegu tavo skaudžios, gėdingos mirties 
šešėlis lyg neišdildoma dėmė juodina Korteso šlovę, kol tik žmo- 
nių atmintyje bus gyvi jūsų vardai! 


Atgal mes keliavome dar du mėnesius, kol pagaliau visai nusi- 
kamavę pasiekėme Pušų Miestą, dėl įvairių nelaimių praradę tik 
keturiasdešimt žmonių. Otomė buvo sveika ir labai apsidžiaugė, 
nes jau nebesitikėjo manęs gyvo pamatyti. Bet kai papasakojau 
apie Kuautemoko mirtį, ji ilgai negalėjo nusiraminti, gedėdama 
savo brolio ir nuliūdusi, kad drauge su juo žlugo paskutinė acte- 
kų viltis. 


XXXIII 
UŽ IZABELĄ DE SIGUENSĄ ATKERŠYTA 


Po Kuautemoko mirties mudu su Otome dar daug metų ra- 
miai gyvenome Pušų Mieste. Mūsų kraštas buvo atšiaurus ir ne- 
turtingas. Nors mes ispanams nepasidavėme ir nemokėjome duok- 
lės, jie, Kortesui grįžus į Ispaniją, nesiryžo mūsų pavergti. Jų 
valdžioje buvo jau visas Anahuakas, išskyrus keletą genčių, gy- 
venusių tokiose pat sunkiai prieinamose vietose kaip mes, ir ka- 
dangi likusių otomių nukariavimas ispanams nežadėjo nieko kito, 
tiktai žiaurias grumtynes, jie mus paliko ramybėje iki geresnių 
laikų. 

Aš pasakiau „likusių otomių“ todėl, kad pamažu daugelis oto- 
mių genčių pačios nusilenkė ispanams, ir galų gale mums beliko 
Pušų Miestas bei jo apylinkės keliasdešimt mylių spinduliu. Tie- 
są sakant, ir tie negausūs valdiniai buvo mums atsidavę tik iš 
meilės Otomei, iš pagarbos, senai jos giminei bei vardui ir galbūt 
dar dėl to, kad aš pagarsėjau kaip nenugalimas baltasis vadas 
ir sumanus karys. | 


Mane gali kas paklausti: ar aš buvau laimingas? Daug kas 
man teikė laimės, ir vargu ar dangus kam nors davė tokią gražią 
ir mylinčią žmoną, kuri savo jausmą tiek kartų patvirtino pasi- 
aukojamais žygdarbiais. Toji moteris savo noru atsigulė šalia 
manęs ant mirties altoriaus; dėl manęs ji susitepė krauju rankas; 
jos išmintis man padėjo įveikti daug sunkumų, o jos meilė guodė 
mane nuliūdusį. Jei dėkingumas galėtų pavergti vyrų širdis, aš 
savąją amžinai būčiau paklojęs prie Otomės kojų; iš dalies taip 
ir buvo ir taip tebėra iki šiol. Bet argi gali dėkingumas ar koks 
kitas jausmas, net karščiausia meilė, priversti Žmogų užmiršti 

gimtuosius namus? Aš, indėnų vadas, kartu su pasmerkta tauta 
kovojęs prieš neišvengiamą likimą, argi galėjau užmiršti savo 
jaunystę su visomis jos viltimis ir nerimasčiu, užmiršti Veivnio 
slėnį ir ten žydinčią gėlę, užmiršti kad ir sulaužytą savo priesai- 
ką? Juk viskas buvo prieš mane, aplinkybės pasirodė stipresnės, 
ir tas, kas perskaitys šią istoriją, vargu ar pasmerks mano poel- 
gius. Tikrai nedaug teatsiras žmonių, kurie, manimi dėti, iš visų 
pusių apnikti abejonių, sunkumų bei pavojų, būtų kitaip pasielgę. 

Bet atmintis man nedavė ramybės. Dažnai pabusdavau naktį 
ir net šalia Otomės gulėdavau kamuojamas prisiminimų bei at- 
gailos, jei tik žmogus gali atgailauti dėl to, kas nuo jo nepri- 
klauso. Aš tebebuvau svetimšalis svetimame krašte, ir nors mano 
namai buvo čia, o mano vaikai — su manim, aš negalėjau užmiršti 
kitų savo namų ir prarastos Lilės. Vis dar tebemūvėjau ant piršto 
jos žiedą, bet tai buvo vienintelis daiktas, siejantis mane su Lile. 
Aš nežinojau, ar ji ištekėjusi, ar ne, gyva ar mirusi. Kasmet tarp 
mūsų gilėjo praraja, bet mintys apie Lilę nuolat mane persekiojo 
kaip šešėlis: jos prasiskverbdavo net pro audringą Otomės meilę, 
aš jas jausdavau net savo vaikų bučiniuose. Baisiausia, kad pats 
save niekinau už šitokius apgailestavimus. O dar labiau bijojau, 
kad Otomė, niekados su manim apie tai nekalbėdavusi, skaito 
mano sieloje: 


Nors toli tu, 
Širdy mes kartu. 


Taip buvo užrašyta ant Lilės žiedo, ir taip buvo iš tikrųjų. 
Juk mes buvome taip toli vienas nuo kito, jog negalima net įsi- 
vaizduoti tilto, kuris būtų mus sujungęs, bet širdyje aš vis vien 
likau kartu su ja. Galbūt jos širdis jau buvo atšalusi, bet manoji 
vis dar veržėsi pas ją per kalnus ir jūras ar per mirties bedugnę, 
jeigu Lilė buvo mirusi ir mirtis mus išskyrė. Aš slapta tebesva- 
jojau apie meilę, nors pats sulaužiau ištikimybę. 


Kas perskaitė mano jaunystės istoriją, turbūt atsimena pa- 

sakojimą apie Izabelos de Siguensos mirtį, kaip paskutinę va- 
landą ji prakeikė kunigą, kai šis po visų kančių ją dar įžeidė 
ir ėmė plūsti, ir palinkėjo jam numirti nuo tokių pat fanatikų 
rankų dar baisesne mirtimi. Jei neapsirinku, jau esu minėjęs, kad 
visa tai išsipildė, ir išsipildė tiesiog nuostabiai. 
Kortesui užkariavus Anahuaką, tas uolusis dvasininkas kar- 
tų su kitais atplaukė iš Ispanijos, pasiryžęs kankinimais ir kalavi- 
ju įskiepyti indėnams Dievo meilę. Iš visų savo bendražygių, 
atėjusių čia su tokiu pat tikslu, jis buvo smarkiausias. 

Indėnų žyniai darė nemaža žiaurenybių, išplėšdami savo au- 
koms širdis ir aukodami jas Uicilopočtliui arba Kecalkoatliui, ta- 
čiau nelaimingųjų sielas jie siųsdavo į Saulės Buveinę. O krikš- 
čionių kunigai ne tik pakeitė aukurą tobulais kankinimo įnagiais 
ir laužais, ant kurių degino gyvus žmones, bet net jų sielas, tokiu 
būdu išvaduotas nuo žemiškų varžtų, siuntė į Šėtono Buveinę. 

Taigi tarp visų fanatikų pats įžūliausias ir Žiauriausias buvo 
tėvas Pedras. Jis pasirodydavo čia vienur, čia kitur, savo kelią 
nužymėdamas stabmeldžių lavonais, ir galų gale buvo pramintas 
Krikščionių Velniu. Bet kartą jis per savo šventą uolumą nuklydo 
per toli, ir įį sučiupo. viena otomių gentis. Toji gentis dėl savo 
palinkimo aukoti dievams žmones buvo nuo mūsų atskilusi, bet 
ispanų valdžios irgi dar nepripažino. Ir štai sykį man buvo pra- 
nešta, kad genties žyniai nori Teskatlipokai paaukoti į nelaisvę 
paimtą krikščionių misionierių. Tai įvyko keturioliktais metais, 
kai mes valdėme Pušų Miestą. 

Aš tuoj susiruošiau ir su nedideliu būriu išvykau pas genties 
kasiką, tikėdamasis jį perkalbėti, kad -paleistų kunigą. Nors gen- 
tis iš mūsų sąjungos buvo išstojusi, mes su kasiku dar palaikėme 
šiokią tokią draugystę. 

Kad ir kaip skubėjau, žynių kerštas mane aplenkė. Mums at- 
vykus į kaimą, Krikščionių Velnias jau buvo vedamas prie aukuro, 
priešais kurį ant stulpo stovėjo baisingas stabas, o aplink jį smyg- 
sojo mietai su užmautomis kaukolėmis. Iki pusiaujo nurengtas, 
už nugaros surištomis rankomis, ant krūtinės užkritusiais Žils- 
vais gaurais, tėvas Pedras ėjo į aukojimo vietą, kartkartėmis įnir- 
tingai mostelėdamas galvą, kad nekandžiotų aplinkui zyziantys 
moskitai. Plonos jo lūpos bambėjo maldas, o žvitrios akutės vars- 
tė mirtinus priešus, greičiau grasindamos, negu maldaudamos 
pasigailėti. 

Aš į jį pažvelgiau ir nusistebėjau. Pažvelgiau dar kartą, ir 
tada pažinau. Staiga man atmintyje iškilo niūrus Sevilijos po- 
žemis, graži jauna moteris, apsisiautusi drobule, ir smulkaus 
veido sutanotas kunigas, dramblio kaulo kryžiumi smogiantis jai 
į lūpas ir prakeikiantis už Dievo niekinimą. Tas pats kunigas da- 
bar buvo priešais mane! Izabela de Siguensa jam palinkėjo su- 
laukti tokio likimo kaip ji pati. Jos žodžiai išsipildė. Dabar aš 
nebūčiau sulaikęs likimo rankos, įeigu net būčiau turėjęs tokią 
galią. Tad likau nuošaly, bet kai Krikščionių Velnias ėjo pro ma- 
ne, užkalbinau jį ispaniškai: 

— Prisimink, šventas tėve, gal jau užmiršai, bet dabar prisi- 
mink, ko prieš mirtį maldavo Izabela de Siguensa, kurią tu prieš 
daugelį metų Sevilijoje pasmerkei myriop! 

Kunigas mane išgirdo ir, nors buvo įdegęs, išbalo kaip nu- 
mirėlis ir ėmė taip drebėti, jog maniau, kad tuoj pargrius. Siaubo 
apimtas, jis įbedė į mane akis ir išvydo, kaip pats manė, paprastą 
indėnų vadą, besidžiaugiantį vieno savo engėjo mirtimi. 

— Šėtone! -- sušvokštė jis.— A iš pragaro manęs kankinti 
paskutinę valandą? 

— Prisimink, ko prieš mirtį maldavo Izabela de Siguensa, ku- 
riai tu smogei ir prakeikei,— pašaipiai atsakiau.— Nesistenk su- 
žinoti, kas aš, tik prisimink jos.žodžius ir neužmiršk iki galo! 

Valandėlę jis stovėjo sustingęs, visai nejausdamas, kaip jį 
niuksi kankintojai, bet paskui atgavo drąsą ir skardžiu balsu su- 
riko: | 
— Šalin, šėtone, nebijau tavęs! Aš atsimenu tą pražuvusią 
nusidėjėlę, tegu ji ilsisi ramybėje! Jos prakeikimas mane prislėgė, 
bet aš tuo džiaugiuos, taip, džiaugiuos, nes už aukuro man atsi- 
vers dangaus vartai. Šalin, šėtone, nebijau tavęs, nebijau! 

Jį nutempė toliau, o jis vis tebešaukė:. 

— O viešpatie, priimk mano sielą! Priimk! 

Tegu ir jis ilsisi ramybėje!, Jis buvo žiaurus, tačiau bent ne 
bailys ir kaip pridera iškentėjo visas kančias, kurioms pats buvo 
pasmerkęs tiek žmonių. 


Šis atsitikimas, šiaip jau gana nereikšmingas, turėjo svarbių 
pasekmių. Jei tuomet būčiau: išplėšęs tėvą Pedrą iš žynių rankų, 
tai dabar nerašyčiau šitos istorijos savo namuose Veivnio slėnyje. 
Nežinau, ar būčiau sugebėjęs jį išgelbėti, ar ne, tik žinau, kad net 
nebandžiau to padaryti ir kad tėvo Pedro mirtis užtraukė man 
didelę nelaimę. Gal aš:buvau teisus, o gal kaltas — kas gali spręs- 
ti? Vien tik perskaitęs mano istoriją, kiekvienas turbūt pasakys, 
kad aš buvau kaltas, kaip ir daugelį kartų kitais atvejais, bet 
jeigu kas būtų pats matęs Izabelą de Siguensą, gyvą užmūrytą 
kape, tas tikriausiai pasakytų, kad aš teisus. Tačiau — prieš gera 
ar prieš bloga — viskas atsitiko būtent taip, kaip aprašiau. 

Tuo laiku iš Ispanijos atvyko naujas vicekaralius. Sužinojęs 
apie misionieriaus nužudymą, jis įtūžo ir nusprendė nepaklus- 
niems stabmeldžiams otomiams atkeršyti. 

Netrukus mane pasiekė gandai, kad prieš mus žygiuoja di- 
delė tlaskalanų ir kitų indėnų „genčių kariuomenė, ketindama iš- 
naikinti visus otomius. Kartu į žygį traukė daugiau kaip šimtas 
ispanų kareivių. Tai ekspedicijai vadovavo ne kas kitas, kaip kapi- 
tonas Bernalis Diasas, tas pats kareivis, kurio aš pasigailėjau per 
skerdynes liūdnąją naktį ir kurio kalavijas tuomet vis dar kabojo 
man prie diržo. 

Reikėjo -pasiruošti gynybai iš anksto, nes vienintelė mūsų vil- 
tis buvo netikėtas atkirtis. Kartą ispanai su tūkstančiais sąjungi- 
ninkų jau bandė mus pulti, bet tik nedaugelis gyvi sugrįžo į 
Korteso stovyklą. Tai, kas padaryta vieną sykį, galima pakarto- 
ti, — taip kalbėjo Otomė su išdidžiu tvirto Žmogaus pasitikėjimu. 
Deja! Per keturiolika metų daug kas buvo pasikeitę. 

Prieš keturiolika metų mes valdėme didžiulį kalnų kraštą. 
Vos mums pašaukus, rūsčios gentys siųsdavo šimtus karių. O 
dabar tos gentys mūsų nebeklausė, ir mes galėjome pasikliauti 
vien tik Pušų Miesto bei kelių aplinkinių kaimų gyventojais. Kai 
ispanai prieš mus žygiavo pirmą kartą, galėjau sušaukti dešimt 
tūkstančių karių. O dabar man vargais negalais pavyko surinkti 
vos porą ar trejetą tūkstančių, bet ir tai dalis karių pavojui pri- 
artėjus išbėgiojo. 

Nepaisant visų sunkumų, man nebuvo galima nusiminti, tu- 
rėjau kuo geriausiai išnaudoti visas mano žinioje likusias jėgas, 
nors, atvirai sakant, nieko gero nesitikėjau. Tačiau savo būgšta- 
vimus rūpestingai slėpiau nuo Otomės, o jeigu ji ir nujautė, irgi 
neišsidavė. Be to, jos tikėjimas manimi buvo pernelyg didelis: 
Otomė neabejojo, kad vien mano išminties užtenka visoms is- 
panų armijoms sutriuškinti. 

Pagaliau priešas prisiartino, ir mes pasiruošėme mūšiui. Ma- 
no planas buvo lygiai toks pat kaip prieš keturiolika metų. Su ne- 
dideliu būriu turėjau pasitikti priešą tarpeklyje, kur buvo vienin- 
telis kelias į Pušų Miestą; pagrindinės jėgos, padalytos į dvi 
lygias dalis, turėjo išsidėstyti ant uolų abipus tarpeklio ir iš vir- 
šaus užversti ispanus akmenimis, kai tik pradėsiu nuo jų bėgti, — 
toks buvo sutartinis signalas. 

Be to, ėmiausi ir kitų priemonių. Mums galėjo tekti atsitraukti 
į miestą, todėl įsakiau sustiprinti jo vartus bei sienas ir palikau 
ten įgulą. Blogiausiam atvejui ant teokalio, kur nustojus aukoti 
žmones buvo įrengtas mūsų arsenalas, prinešėme daug vandens 
bei maisto. Šlaitus sutvirtinome sienomis ir kitokiais įrengimais, 
tas sienas dar nusmaigstėme vulkaninio stiklo skeveldromis, to- 
dėl teokalis virto neįveikiama tvirtove, kurios dabar niekas ne- 
įstengs paimti, kol joje bus bent dešimt gyvų gynėjų. 

Pagaliau vieną naktį pačioje vasaros pradžioje atsisveikinau 
su Otome ir, įsakęs pagrindinėms jėgoms pasislėpti viršum tar- 
peklio ant uolų, pats su keliais šimtais karių leidausi pirmyn tam- 
siu taku. Su manim žygiavo ir mano sūnus. Jis jau buvo sulau- 
kęs tokio amžiaus, kada jaunuolis pagal indėnų papročius turi 
išbandyti visus kautynių pavojus. 

Žvalgai. man pranešė, kad ispanai stovi kitame tarpeklio gale, 
ketindami jį pereiti valandą prieš aušrą ir tikėdamiesi mane už- 
klupti miegantį. Tos žinios buvo tikslios. Rytmetį, vos pirmoji Ža- 
ra nurausvino už mūsų nugaros dunksančio Chakos ugnikalnio 
sniegynus, duslus gaudesys, kalnų aido sustiprintas, mums pa- 
rodė, kad priešas jau žygiuoja. Aš su savo kariais leidausi tarpek- 
liu jo pasitikti, mums buvo žinomas kiekvienas akmuo. O ispanai 
turėjo daug vargo. Daugelis jų jojo raiti, be to, vežėsi dvi pa- 
trankas. Sunkūs pabūklai kliuvo už uolų, kadangi juos tempian- 
tys vergai tamsoje nematė kelio. Pagaliau būrio vadas, nenorė- 
damas pradėti mūšio tokiomis nepalankiomis aplinkybėmis, įsakė 
sustoti ir palaukti dienos. 

Kai išaušo rytas ir blanki šviesa prasiskverbė į gilaus tar- 

peklio dugną, iš tamsos; pasirodė ilga vora ispanų, šarvuotų žvil- 
gančiais šarvais, o už jų — tūkstančiai sąjungininkų indėnų dar 
puošnesniais apdarais, su dažytais šalmais ir margaspalvėmis 
plunksnų skraistėmis. 
Priešai mus irgi pastebėjo ir ėmė šaipytis iš skurdžių mūsų 
aptaisų. Vingiuodama tarp uolų lyg kokia baisinga gyvatė, priešų 
vora slinko tarpekliu pirmyn. Kai tarp mūsų beliko koks šimtas 
žingsnių, ispanai, rykaudami karo šūkį, atstatė ietis ir, šaukda- 
miesi pagalbon šventą Petrą, raiti puolė į ataką. 

Mes į priešus paleidome ištisą spiečių strėlių. Tai juos su- 
stabdė, bet neilgam. Netrukus ispanai prisiartino ir ilgomis ieti- 
mis pradėjo mus spausti. Daug mano karių buvo nukauta, nes 
šarvuotiems arkliams ir raiteliams mes su indėniškais ginklais 
beveik nieko negalėjome padaryti. Mums teko bėgti, bet kaip tik 
toks ir buvo mano planas. Aš tikėjausi nuvilioti priešus į tą vietą, 
kur tarpeklis pasidaro siauras, o uolos labai stačios, kad mano 
kariai ten juos iš karto sutraiškytų akmenimis. 

Viskas ėjo gerai. Mes bėgome, o ispanai, pergalės paskatinti, 
patys lėkė paskui mus tiesiog į spąstus. Štai iš viršaus jau nu- 
bildėjo pirmas akmuo, užmušė vieną arklį, o atšokęs partrenkė ir 
sužeidė kitą. Po to nukrito antras, trečias akmuo. Širdyje jau 
džiūgavau, galvodamas, kad pavojus praėjo ir mano planas dar 
kartą atnešė mums pergalę. 

Bet staiga viršuje pasigirdo triukšmas, visai nepanašus į rie- 
dančių akmenų bildesį. Tai buvo mūšio garsai, jie kaskart vis 
stiprėjo, kol susiliejo į vientisą gausmą. Paskui ore vėl kažkas 
šmėkštelėjo. Aš pamačiau, kad tai ne akmuo, o žmogus, vienas 
iš mano otomių. O netrukus jie pabiro žemyn kaip lapai. 

Ir iš karto viskas pasidarė aišku: mus apėjo iš šono! Ispanai 
buvo gana prityrę kareiviai ir nėgalėjo antrąkart pakliūti į tuos 

pačius spąstus. Su patrankomis jie žygiavo tarpekliu, nes kitur 
nebuvo kelio, bet pirmiau tamsos  priedangoje didelę dalį ka- 
riuomenės pasiuntė į kalnus. Slaptais takais, kuriuos išdavikai 
jiems parodė, ispanai užkopė ant plokščiakalnio ir dabar skerste 
skerdė tuos, kurie turėjo ginti tarpeklį, iš viršaus versdami ant 
priešų akmenis. 

Iš tikrųjų tai buvo ne mūšis, o skerdynės! Pasislėpę prie pra- 
rajos krašto tarp agavų ir dygių krūmokšnių, mano otomiai sekė 
tarpekliu slenkantį priešą, net nenumariydami, kad jis gali būti už 
jų nugaros. Jie buvo užklupti iš netyčių. Kai priešai, kurių buvo 
daug daugiau, klykdami laukiniais balsais, puolė į ataką, daugelis 
otomių nespėjo pasiimti net ginklų, kuriuos buvo pasidėję į šalį, 
kad būtų patogiau ridenti žemyn sunkius uolų luitus. Susirėmi- 
mas buvo aršus ir trumpas. 

Visa tai aš supratau per vėlai ir pats save prakeikiau, kad 
nebuvau numatęs tokios galimybės. Tiesą sakant, niekuomet ne- 
pagalvojau, kad ispanai sugebės atrasti slaptus takus, kuriais ga- 
lima užlipti ant kalnų iš anos pusės. Kvailys! Buvau užmiršęs, jog 
išdavystė viskam atveria kelią. 


XXXIV 
PUSŲ MIESTO APGULA 


Mūšis jau buvo pralaimėtas. Tūkstančio pėdų aukštyje skar- 
dėjo pergalingi priešų šauksmai. Mūšis buvo pralaimėtas, bet 
aš privalėjau kovoti iki galo. | 

Savo karius kiek galėdamas greičiau nuvedžiau tarpekliu prie 
siauriausio vingio, kur būrelis narsuolių galėjo laikinai sustab- 
dyti ištisą kariuomenę. Čia pašaukiau norinčius likti su manim, 
ir beveik visi į tą. šaukimą atsiliepė. Pasirinkau maždaug penkias- 
dešimt vyrų, o visiems kitiems įsakiau kuo greičiausiai bėgti į 
Pušų Miestą ir įspėti ten paliktą įgulą apie pavojų. Jei aš Žūčiau, 
prašiau žmoną Otomę panaudoti visą savo valdžią ir tvirtai ginti 
miestą, taip pat stengtis, jei bus įmanoma, išsilygti iš ispanų 
gyvybę sau, savo sūnui ir savo -genties žmonėms. Pats nuspren- 
džiau laikytis tarpeklyje tol, kol bus uždaryti visi miesto vartai, 
o gynėjai sustos ant sienų. | 

Kartu su kariais parsiunčiau: ir savo sūnų. Jis maldavo, kad 
leisčiau jam pasilikti, bet aš žinojau, jog čia mūsų laukia tik 
mirtis, tad liepiau jam grįžti į miestą. 

Pagaliau mes likome vieni. Ispanai, bijodami pasalos, slinko 

iš lėto ir atsargiai. Išvydę už posūkio menką pulkelį Žmonių, už- 
kirtusių kelią, jie visai sustojo. Dabar ispanai buvo įsitikinę, jog 
jų laukia dar kokie nors spąstai. Niekam nė į galvą neatėjo, kad“ 
toks mažas būrelis drįstų stoti į kovą su visa armija. 

Toje vietoje tarpeklis buvo toks siauras, jog mus vienu metu 
galėjo pulti vos keletas vyrų. Pastatyti čia patrankas taip pat ne- 
buvo įmanoma, ir net arkebuzos ispanams beveik nieko nepadėjo. 
Be to, dėl labai nelygios žemės jie negalėjo pulti raiti, tad turėjo 
nulipti nuo arklių. Kautynėse žuvo daug karių iš abiejų pusių, 
nors aš pats išlikau nenukentėjęs, bet galų gale mes turėjome 
trauktis. Sprindis po sprindžio priešai mus spaudė atgal — tikriau 
sakant, tuos iš mūsų, kurie dar buvo gyvi. Ilgomis ietimis jie 
pamažu išstūmė mano karius iš tarpeklio, už kurio per kokius tris 
ketvirtadalius mylios stūksojo Pušų Miesto sienos. 

Kovoti atviroje vietoje buvo beprasmiška. Mums beliko arba 
žūti, arba bėgti, ir mes nusprendėme bėgti ir gelbėti savo žmonas 
bei vaikus. 

Kaip užpjudyti elniai lėkėme per slėnį, o ispanai ir jų sąjun- 
gininkai mus vijosi lyg šunų ruja. Laimė, kelias buvo akmenuo- 
tas ir ispanų arkliai negalėjo visu smarkumu šuoliuoti, todėl apie 
dvidešimt vyrų spėjo pribėgti miesto vartus. Iš visos mano armi- 
jos po mūšio begrįžo. penketas šimtų žmonių, ir dar maždaug kita 
tiek karių buvo likę pačiame mieste. 

Sunkūs vartai laiku užsitrenkė: vos spėjome juos užremti tvir- 
tomis ąžuolinėmis sijomis, prisivijo ir ispanai. Rankoje aš tebe- 
turėjau savo lanką, o strėlinėje buvo likusi viena strėlė. Uždėjau 
ją ant timpos ir, iš visų jėgų įtempęs lanką, pro vartų sijas pa- 
leidau strėlę į prieky lekiantį jauną gražų raitelį. Strėlė pataikė 
tiesiai į kaklą tarp, šalmo ir šarvų. Ispanas plačiai mostelėjo ran- 
komis ir negyvas nuvirto ant arklio strėnų. 

Raiteliai atsitraukė, bet netrukus vienas vėl prijojo prie vartų, 
mosuodamas balta skepeta. Apsitaisęs puikiais šarvais, jis atrodė 
kaip: tikras riteris. Jo išvaizda ir tas nerūpestingas laisvumas, kaip 
jis valdė žirgą, man pasirodė kažkur matytas. Sustojęs prieš var- 
tus, ispanas pakėlė antveidį ir prašneko. 

Aš jį pažinau iš karto! Tai buvo senas mano priešas de Gar- 
sija, apie kurį nieko negirdėjau ištisus dvylika metų. Laikas buvo 
jį pakeitęs, ir čia nėra ko stebėtis, nes dabar jis turėjo apie šešias- 
dešimt metų, jei ne daugiau. Smaili kaštoninės spalvos barzdelė 
buvo gerokai pražilusi, skruostai įdubę, o lūpos iš tolo atrodė kaip 
dvi plonos raudonos linijos; tik akys vis dar blizgėjo ir tebebuvo 
tokios pat skvarbios, o.burną buvo iškreipusi vis tokia pat šalta 
šypsena. Kaip visuomet, de Garsija pasirodė mano kelyje vienu 

iš kritiškiausių momentų, ir man vėl iškilo baisios mirties grėsmė. 
Žiūrėdamas į jį aš pajutau, kad tai paskutinis ir lemiamas mūsų 
susitikimas. Praeis keletas dienų, ir tada per daugelį metų susi- 
kaupusi kurio nors vieno arba mūsų abiejų neapykanta amžinai 
nugrims į bežadę mirties tylą. Ir, kaip visada, likimas buvo prieš 
mane. Visai neseniai, uždėjęs ant lanko paskutinę strėlę, aš aki- 
mirką susvyravau, nežinodamas, į ką šauti — į jaunuolį ar į jojan- 
tį iš paskos riterį? Ir štai Žmogus, nepadaręs man nieko blogo, 
guli negyvas, o mano amžinas priešas liko sveikutėlis. 

— Ei jūs! — suriko de Garsija ispaniškai.— Aš noriu kalbėti 
su maištininkų otomių vadu, pavestas kapitono Bernalio Diaso, 
kuris vadovauja mūsų armijai. 

„Artimiausiomis kopėčiomis aš užlipau ant sienos ir atsakiau: 

— Kalbėk, aš esu tas, kurio tau reikia. 

— Tu neblogai kalbi ispaniškai, drauguži,— tarė de Garsija, 
prijojęs arčiau ir įdėmiai žiūrėdamas į mane suraukęs antakius.— 
Sakyk, kur išmokai šią kalbą?; Iš kur esi kilęs ir kuo tu vardu? 

— Aš ją išmokau iš tokios donjos Luisos, kurią tu pažinojai 
jaunystėje, Chuanai de Garsija. O mano vardas — Tomas Ving- 
tildas. 

De Garsija susverdėjo balne. Iš jo lūpų išsprūdo baisus keiks- 
mas. 

— Motina švenčiausia! — paskui sušuko jis.— Girdėjau, kad tu 
pasislėpęs pas kažkokią laukinę gentį, bet buvau toli nuo čia, 
Ispanijoje, o sugrįžęs nusprendžiau, jog būsi galą gavęs, Tomai 
Vingfildai. Juk praėjo tiek metų! Bet man tikrai sekasi. Iki šiol, 
išdavike, tu visada nuo manęs pasprukdavai, ir gyvenime man 
tai buvo didžiausias sielvartas. Užtat šį kartą tau nepavyks iš- 
trūkti, gali būti tikras. 

— Žinau, Chuanai de Garsija, šį kartą vienam iš mūsų ne- 
bepavyks ištrūkti, — atsakiau.— Liko sulošti paskutinę partiją. Ta- 
čiau iš anksto nesigirk, nes dar nežinia, katras laimėsime. Tau 
ilgai sekėsi, bet galbūt nebetoli ta diena, kai pasibaigs tavo lai- 
mė, o kartu ir tavo gyvenimas. Sakyk, kas tau pavesta, Chuanai 
de Garsija! 

Valandėlę jis tylėjo, pešiodamas smailią barzdelę, ir man 
pasirodė, kad jo akyse vėl šmėkštelėjo pusiau užmirštos baimės 
šešėlis. Bet jeigu taip ir buvo, de Garsija greit susivaldė. Pakėlęs 
galvą, jis drąsiai ir aiškiai prabilo: 

— Klausyk, Tomai Vingfildai! Man pavesta pranešti, ką tau 
ir tavo dar nepribaigtiems šunims otomiams siūlo mūsų kapito- 
nas Bernalis Diasas, kuris į jus kreipiasi jo didenybės vicekara- 
liaus vardu. 

— Koks tas pasiūlymas? — paklausiau. 

— Gana didžiadvasiškas tokiems niekingiems stabmeldžiams 
ir maištininkams,— atsakė jis pašaipiai.— Pasiduokite be jokių 
sąlygų, ir vicekaralius per savo gailestingumą bus jums teisin- 
gas. Bet kad-paskui nekalbėtumėt, jog mes sulaužėme savo žodį, 
iš anksto žinokite, kad jums teks atsakyti už visus nusikaltimus. 
Bausmė bus maloninga. Visi, kas tiesiogiai ar netiesiogiai padėjo 
niekšiškai. nužudyti šviesaus atminimo šventą tėvą Pedrą, bus 
gyvi sudeginti ant laužo, o tie, kurie žiūrėjo, kaip jis žudomas, 
bus apakinti. Kitiems pamokyti teisėjų parinkimu bus viešai pa- 
karta keletas otomių vadų, tarp jų tu, brolau Vingtildai, bet svar- 
biausia — moteris, vardu Otomė, mirusio imperatoriaus Monte- 
sumos duktė. O kiti Pušų Miesto gyventojai privalo. visą savo 
turtą atiduoti į vicekaraliaus iždą. Paskui jie visi, vyrai, moterys 
ir vaikai, bus išvesti iš miesto ir pagal vicekaraliaus valią išdalyti 
ispanų kolonistams, kad išmoktų naudingo darbo jų dvaruose bei 
kasyklose. Tokios pasidavimo sąlygos. Man įsakyta pranešti, kad 
po valandos jūs turite jas priimti arba atmesti. 

— O jeigu mes jūsų sąlygų nepriimsime? 

— Tada kapitonui Bernaliui Diasui įsakyta miestą apiplėšti 
ir sugriauti, po to, dvylikai valandų atidavus jį tlaskalanams ir 
kitiems ištikimiems sąjungininkams indėnams, surinkti visus, kas 
išliks gyvas, ir Meksiko mieste parduoti į vergiją. 

— Gerai,— tariau,— po valandos gausite atsakymą. 

Pastatęs prie vartų sargybą, įsakiau. šaukliams tučtuojau su- 
kviesti gyvus likusius miesto tarybos narius, o pats nuskubėjau į 
rūmus. Prie durų mane pasitiko Otomė. Išgirdusi, kokia nelaimė 
mus, ištiko, ji nebesitikėjo manęs pamatyti, todėl dabar neapsako- 
mai nudžiugo. 

— Einam į susirinkimo menę,— tariau.— Ten viską pasakysiu. 

Mes nuėjome į menę, kur jau rinkosi dauguma patarėjų,— tuo 
laiku gyvi bebuvo likę vos aštuoni vadai, — ir aš be jokių komen- 
tarų jiems atpasakojau de Garsijos žodžius. Paskui, kaip; pati pir- 
moji taryboje, ėmė kalbėti Otomė. 

Jau du kartus buvau girdėjęs, kaip ji kreipėsi į gentį, ra- 
gindama kovoti šu ispanais. Pirmą kartą tai buvo, kai Montesumos 
įpėdinis imperatorius Kuitlahuakas mus atsiuntė pas kalnėnus 
prašyti pagalbos prieš Kortesą ir teulius. Antrą kartą — prieš 
keturiolika metų, kai grįžome į Pušų Miestą, žlugus Tenočtitla- 
nui, ir otomiai, įniršę dėl to, kad žuvo dvidešimt tūkstančių jų 
karių, norėjo mus, kaip savo taikingumo laidą, atiduoti į ispanų 
rankas. Ir abu kartus Otomė laimėjo savo garsaus vardo, iškil- 
naus taurumo ir gražbylystės dėka. 

Dabar buvo visai kas kita. Jeigu net Otomė būtų panaudojusi 
visą savo sumanumą, iš to niekas nebūtų išėję. Buvusios jos 
didybės beliko tik šešėlis, vienas iš daugelio sugriautos imperijos 
šešėlių, nes imperijos šlovė pradingo amžinai lygiai kaip Otomės 
jaunystė ir jaunatviškas grožis. Dabar ji nebekalbėjo apie didžias 
pasmerktos tautos tradicijas bei išdidumą. Ir vis dėlto, kai ji 
atsistojo šalia savo sūnaus ir kreipėsi į suglumusius, praradusius 
bet kokią viltį ir iš baimės apkvaišusius patarėjus, kurie; jai nusi- 
lenkė, užsidengę veidus rankomis, aš pagalvojau, kad dar niekada 
Otomė nebuvo tokia graži ir dar niekada paprasti jos Žodžiai ne- 
buvo tokie iškalbingi. 

— Mano bičiuliai! — tarė ji.— Jūs žinote, kokia nelaimė mus 
ištiko; mano vyras papasakojo, ko reikalauja teuliai. Mums ne- 
bėra ko tikėtis. Liko daugiausia tūkstantis vyrų, galinčių ginti 
miestą, šventuosius mūsų protėvių namus, ir mes esame vienin- 
telė Anahuako tauta, dar drįstanti su ginklu rankose kovoti prieš 
baltuosius žmones. Prieš daugelį metų aš jums sakiau: rinkitės 
arba garbingą mirtį, arba gėdingą gyvenimą! Šiandien vėl sa- 
kau: rinkitės! Man ir mano artimiesiems nėra ko pasirinkti, nes 
mūsų vis vien laukia tik mirtis. Jums — kas kita. Jūs galite mirti 
kovodami arba su savo vaikais nugyventi paskutines dienas ver- 
cijoje. Rinkitės! 

Septyni vadai pasitarė, paskui vienas atsakė: 

— Otome ir tu, teuli, mes daugel metų klausėme jūsų pata- 
rimų, bet tai nesuteikė mums laimės. Mes jūsų nekaltiname, nes 
patys Anahuako dievai nusigręžė nuo mūsų, kaip mes nuo jų 
nusigręžėme, o žmonių likimas — dievų rankose. Ilgus metus mūsų 
vargai buvo ir jūsų vargai, ir dabar, kai nebetoli galas, mes jūsų 
neapvilsime. Paskutinę valandą otomiai savo žodžio nesulaužys. 
Mes pasirinkome: su jumis laisvi gyvenome ir su jumis laisvi 
mirsime. Kaip ir jūs, mes manome, kad geriau visiems žūti lais- 
viems Žmonėms, negu visą gyvenimą vargti teulių priespaudoje. 

— Gerai! — tarė Otomė.— Mums beliko tik mirti, ir tokia mir- 
timi, apie kurią žmonės per amžius kurs dainas. Mano vyre, 
tu girdėjai tarybos atsakymą? Pranešk jį ispanams. 

Su balta vėliavėle rankose grįžau ant miesto sienos. Vienas 
ispanas, nebe de Garsija, prijojo artyn, ir aš trumpai jam išdės- 
čiau, kad gyvi išlikę otomiai kausis tol, kol bus likusi nors viena 
ietis ir nors viena ranka, pajėgianti ją mesti, ir kad verčiau visi 
žūsime savo miesto griuvėsiuose, kaip žuvo Tenočtitlano gyven- 
tojai, bet nepasiduosime ispanams, kurių kilnumas mums perne- 
lyg gerai žinomas. 

Raitelis grįžo į ispanų stovykla; nepraslinko nė valanda, ir 
prasidėjo mūšis. Arčiau priritę patrankas, ispanai jas pastatė už 
kokio šimto žingsnių — per tokį atstumą mūsų ietys ir strėlės 
negalėjo padaryti beveik jokios žalos — ir nekliudomi ėmė geleži- 
niais sviediniais bombarduoti vartus. Bet ir mes nesėdėjome ran- 
kas sudėję. Matydami, kad medinės sąvaros greit išvirs, sugrio- 
vėme artimiausius namus ir akmenimis bei skalda užvertėme vi- 
sus vartus. Už šito pylimo įsakiau iškasti gilų griovį, per kurį 
negalėtų pereiti arkliai ir juo labiau nepersikelių patrankos. To- 
kias barikadas, iš priekio ir iš užnugario apsaugotas grioviais, 
pastatėme skersai visą centrinę gatvę, einančią į didžiąją aikštę, 
arba prekyvietę, kur dunksojo teokalis, o jei kartais ispanai siau- 
rais vingiuotais takais tarp namų bandytų mus apeiti iš kurio 
nors sparno, aš įsakiau taip pat užbarikaduoti visus keturis iš- 
ėjimus į tą aikštę. 

Ispanai iki pat vakaro šaudė į sudaužytus vartus ir už jų 
suverstą pylimą, tačiau mums didelės žalos nepadarė: per visą 
dieną patrankų sviediniais ir arkebuzų kulkomis buvo nukauta 
ne daugiau kaip dešimt žmonių. Bet atakuoti tądien jie nesiryžo. 

Sutemus šaudymas liovėsi, tačiau mieste niekas nemiegojo. 
Dauguma vyrų saugojo vartus ir silpniausias vietas ant miesto 
sienų, o barikadas dabar ėmė statyti daugiausia moterys. Aš ir 
kiti vadai joms vadovavome. Pavyzdį parodė Otomė, po to dirbti 
atėjo kitos kilmingos moterys ir pagaliau visos miesto gyvento- 
jos, o jų buvo nemaža. Apskritai otomių moterų buvo daugiau 
nei vyrų, 0 po rytinio mūšio, daugeliui žmonų likus našlėmis, šis 
skirtumas dar padidėjo. 

Keista buvo žiūrint, kaip su šimtais deglų, padarytų iš sakingų 
pušų, nuo kurių kilęs miesto pavadinimas, virtinės moterų gatve- 
mis nešė sunkius akmenis ir pilnus krepšius žemių, kaip mediniais 
kasikliais kapojo kietą gruntą arba ardė namų sienas. Niekuo ne- 
siskųsdamos, jos dirbo niauriai ir įnirtingai, be dejonių ir be aša- 
rų. Tvardėsi net tos, kurių vyrai ir sūnūs rytą buvo numesti nuo 
uolų į bedugnę. Jos žinojo, kad priešintis beviltiška, kad mes visi 
pasmerkti, tačiau apie pasidavimą nė viena netgi neužsiminė. 
Jeigu kurios prašnekdavo ką apie ispanus, tai tik kartodavo Oto- 
mės žodžius, kad geriau mirti laisvoms, negu vergauti, bet dau- 
guma visai tylėjo. Senos ir jaunos, motinos ir žmonos, merginos 
ir našlės plušo sukandusios dantis, o greta darbavosi jų vaikai: 

Į jas žiūrėdamas, pagalvojau, kad visas šias tylinčias moteris 
įkvepia kažkoks bendras baisus pasiryžimas, apie kurį visos žino, 
bet nenori kalbėti. | 

— Ar jūs ir teuliams taip uoliai dirbsite?— su karčia pašaipa 

šūktelėjo vienas karys, kai pro šalį ėjo virtinė moterų, sulinkusių 
nuo sunkios akmenų naštos.— Juk jie bus jūsų šeimininkai! 

— Kvaily, argi mirusieji dirba?— atsakė prieky einanti jau- 
na, graži kilmingos giminės moteris. 

— Mirusieji ne,— atsiliepė nelemtas juokdarys, — bet tokių gra- 
žuolių kaip tu teuliai nežudo. Tu esi jauna ir dar daug metų iš- 
gyvensi vergijoje. Kaipgi nuo to išsisuksi? 

— Kvaily! — pakartojo moteris.— Nejaugi manai, kad ugnis 
gęsta tik tada, kai žibinte pasibaigia aliejus, o Žmogus miršta 
tik tada, kai pasensta? Ugnį galima užgesinti ir šitaip! 

Sulig tais žodžiais ji sviedė žemėn deglą, kurį laikė rankoje, 
sandalu jį užmindžiojo ir su savo našta nuėjo toliau. 

Dabar aš buvau tikras, kad moterys yra nusprendusios pa- 
daryti kažkokį baisų dalyką, bet tuomet net neįsivaizdavau, koks 
jis bus šiurpus, o: Otomė apie tą moterų paslaptį nė žodžiu nepra- 
sitarė. | 

Kai tą naktį mudu atsitiktinai susitikome, aš jai tariau: 

— Otome, pasakysiu tau blogą naujieną. 

— Jei taip sakai net šiuo metu, ji turi būti tikrai baisi. 

— Tarp mūsų priešų yra de Garsija. 

— Zinau, mano mielas! 

— Iš kur? 

— Matau iš tavo akių, — atsakė Otomė.— Jose — neapykanta. 

— Atrodo, kad greit jis triumiuos. 

— Ne jis, o tu triumiuosi, mano mielas. Tu už viską su juo 
atsiskaitysi, bet pergalė tau brangiai atsieis. Nieko neklausinėk, 
aš širdimi tai nujaučiu. Žiūrėk! — ji parodė į snieguotą Chakos 
ugnikalnio viršūnę, paraudusią nuo rytmečio žaros.— Žiūrėk, „Ka- 
ralienė“ jau dedasi savo karūną. Tau reikia eiti prie vartų — is- 
panai tuoj pradės pulti. 

Otomei dar nebaigus sakyti, už miesto sienų išgirdau skar- 
denant trimitą ir nubėgau prie vartų. 
vusią ispanų kariuomenę. Bet ispanai neskubėjo. Šturmas pra- 
sidėjo tik saulei tekant. 

Iš pradžių ispanai paleido pašėlusią kanonadą, kuri į šipulius 
sudaužė vartų sijas ir nunešė pylimo viršų. Staiga šaudymas lio- 
vėsi. Vėl sugaudė trimitas, ir smogiamoji kolona, daugiau kaip 
tūkstantis tlaskalanų, paskui kuriuos sekė ispanų kareiviai, puolė 
į ataką. Aš jų laukiau su trimis šimtinėmis otomių karių, pasi- 
slėpusių už pylimo. Nepraėjus nė porai minučių, viršum pylimo 
pasirodė tlaskalanų galvos, ir užvirė mūšis. 

Mes ietimis ir strėlėmis tris kartus nubloškėme priešą atgal, 
bet ketvirtoji puolančiųjų banga persirito per pylimą ir siūbtelėjo 
į griovį. Kautis atviroje gatvėje su tokia daugybe priešų buvo 
beviltiška, tad mes skubiai atsitraukėme prie kitos barikados. 

Čia kautynės prasidėjo iš naujo. Antroji barikada buvo pasta- 
tyta kaip reikiant, ir už jos mums pavyko išsilaikyti apie dvi va- 
landas, smogiant ispanams skaudžius smūgius. Bet otomiai irgi 
turėjo daug nuostolių, ir mums teko vėl atsitraukti. Po to sekė 
naujas šturmas, naujos žūtbūtinės grumtynės ir vėl atsitrauki- 
mas. Taip be atvangos visą dieną! Mūsų kaskart vis mažėjo, ran- 
kos iš nuovargio jau nebenulaikė ginklo, bet mes kovėmės lyg 
padūkę. Dviejose paskutinėse barikadose petys į petį su savo 
vyrais ir broliais kovojo šimtai otomių moterų. 

Paskutinį pylimą ispanams pavyko paimti tik saulei leidžian- 
tis. Greit užslinkusios tamsos priedangoje kariai, kurių buvo likę 
labai nebedaug, spėjo nubėgti iki šventovės kiemo prie teokalio 
ir pasislėpti už jo sienų. | 

Naktis praslinko ramiai. 


XXXV 
PASKUTINIS OTOMIŲ GENTIES MOTERŲ AUKOJIMAS 


Puldami ispanai visame mieste padegė daug namų, ir gaisrų 

šviesoje aš peržvelgiau savo jėgas: teokalio kieme už sienos bu- 
vo susirinkę pora tūkstančių moterų ir daugybė vaikų, bet kovin- 
gų karių belikę ne daugiau kaip keturi šimtai. 
Mūsų piramidė buvo žemesnė už didįjį Tenočtitlano teokalį, ta- 
čiau jos šlaitai, aptaisyti poliruotais akmenimis, buvo statesni, o 
marmuro plytomis išgrįsta viršutinė aikštelė beveik tokia pat erd- 
vi — kiekvienas kraštas turėjo daugiau kaip šimtą žingsnių ilgio. 
Vidury aikštelės stovėjo aukuras, šventosios ugnies altorius, žy- 
nių buveinė ir karo dievo šventovė, kur tebestūksojo to dievo 
statula, nors jau daugel metų niekas jos nebegarbino. Tarp šven- 
tovės ir aukuro buvo gili išcementuota duobė, didumo sulig geru 
kambariu, kur seniau badmečiu otomiai laikydavo grūdus. Prieš 
apgulą aš įsakiau tą baseiną pripilti vandens, kurio vargais ne- 
galais prinešėme į teokalio viršų, o pačioje šventovėje įrengiau 
didelį maisto sandėlį, taigi artimiausiu laiku mums negrėsė mir- 
tis nuo bado arba troškulio. 

Bet dabar atsirado nauja bėda. Kad ir kokia didelė buvo pira- 
midės aikštelė, joje tegalėjo sutilpti mažiau kaip pusė prie teo- 

kalio susirinkusių žmonių. Kiti turėjo pasidėti kur nors kitur, 
kad mes galėtume toliau kovoti. Sušaukęs genties vyresniuosius, 
trumpai viską paaiškinau ir paklausiau, ką daryti. Pasitarę jie 
nusprendė, kad visi sužeistieji ir seniai su dauguma vaikų, taip 
pat tie, kas norės prie jų prisidėti, šiąnakt bandys išeiti iš miesto, 
o jeigu bus sulaikyti, tai pasiduos ispanų malonei. Aš neprieš- 
taravau. Mirtis nelaimingiesiems grėsė visur, o kur ją sutiks — 
tai nebeturėjo reikšmės. 

Iš minios buvo atrinkta daugiau kaip pusantro tūkstančio žmo- 
nių. Vidurnaktį jiems atidarėme šventovės kiemo vartus. Koks 
baisus buvo išsiskyrimas! Vienur duktė laikė apglėbusi karšinčių 
tėvą, kitur vyras amžinai atsisveikino su Žmona, dar kitur moti- 
na paskutinį kartą bučiavo savo vaiką, ir visur girdėjosi sielvar- 
tingi amžinai išsiskiriančių Žmonių atsisveikinimo žodžiai. Ran- 
komis užsidengęs veidą, klausiau pats save, kaip jau ne kartą 
buvau klausęs: „Jei Dievas gailestingas, kodėl pakenčia tokias 
piktadarybes, nuo kurių plyšta širdis net nuodėmingam žmogui? 
Kodėl?“ 

Paskui, atsigręžęs į šalia stovinčią Otomę, paklausiau, ar 
nereikėtų kartu su kitais išleisti ir mūsų sūnaus kaip berniuko 
iš paprastos šeimos. 

— Ne,— atsakė ji. — Verčiau tegu miršta drauge su mumis, bet 
nevergauja ispanams. 

Pagaliau visi išėjo ir vartai užsidarė. Netrukus išgirdome, kaip 
ispanų sargybiniai pakėlė aliarmą, o po to driokstelėjo keli šūviai 
ir nuskambėjo riksmai. 

-— Tlaskalanai juos tikriausiai išžudys,— pasakiau. 

Bet mano apsirikta. Kritus keliems Žmonėms, ispanų vadai 
pagaliau pamatė, jog kaunasi su beginkle moterų, vaikų ir senių 
minia. Vyriausias jų vadas Bernalis Diasas, nors šiurkštus, bet 
gailestingas Žmogus, įsakė tas Žudynės tuojau nutraukti. Atrin- 
kęs parduoti į vergiją daugiau ar mažiau darbingus vyrus, taip 
pat vaikus, galėsiančius ištverti sunkią tolimą kelionę, likusius 
jis paleido. Kur išsiskirstė tie širdgėlos prislėgti Žmonės ir kas 
juos paskui ištiko, aš nežinau. 

Tą naktį praleidome teokalio kieme, bet prieš aušrą, laukda- 
mas prasidėsiant ispanų puolimo, vaikams ir moterims, kurių 
buvo apie šešis šimtus, nes tik nedaugelis netekėjusių bei jaunų 
ir gražių ištekėjusių tebuvo išėjusios iš miesto, liepiau lipti ant 
teokalio. Iš miesto buvo išėję ir daugiau kaip šimtas vyrų, nu- 
sprendusių pasiduoti ispanų malonei. O su trimis šimtais likusių 
karių aš pasislėpiau už šventovės kiemo sienų, laukdamas ispa-. 
nų. Puolimas prasidėjo švintant. Apie vidurdienį, kad ir kaip at- 

kakliai gynėmės, priešas šturmu paėmė sieną. Netekę beveik šimto 
vyrų, nukautų ir sužeistų, buvome priversti atsitraukti prie teo- 
kalio, aplink kurį ėjo įvijas kelias į viršutinę aikštelę. 

Ispanai vėl puolė į ataką, bet čia, ant siauro stataus kelio, 
kiekybinis pranašumas jiems beveik nieko nepadėjo. Galų ga- 
le nubloškėme juos žemyn, priešas turėjo nemaža nuostolių ir 
daugiau tą dieną nebepuolė. 

Nakčiai įsitvirtinome teokalio viršuje. Aš buvau taip nusika- 
mavęs, jog vos spėjau užkąsti ir užmigau kaip negyvas. O rytą 
vėl prasidėjo šturmas, ir šį kartą ispanams sekėsi geriau. Mirtinos 
patrankų ir arkebūuzų ugnies priedangoje žingsnis po žingsnio jie 
stūmė mus atgal ir aukštyn, į teokalio viršų. Visą dieną vyko 
kautynės ant siaurų stačių laiptų, vedančių nuo vienos pakopos 
ant kitos. Pagaliau, jau saulei leidžiantis, priešakinis ispanų 
būrys pergalingai šaukdamas įsiveržė į viršutinę aikštę ir puolė 
prie vidury stovinčios šventovės. 

Iki tol moterys tik: stebėjo mūšį, bet tą akimirką viena staigiai 
pašoko ir garsiai suriko: 

— Čiupkite juos! Jų visai nedaug! 

Šiurpiai, nirtulingai spiegdama, moterų minia griūte užgriu- 
vo išvargusius ispanus bei tlaskalanus. Daug moterų buvo nu- 
kauta, bet pagaliau jos vis vien laimėjo. Moterys stvarstė priešus, 
pančiojo virvėmis ir tuoj pat rišo prie varinių grandžių, likusių 
marmurinėse plokštėse dar nuo tų laikų, kai žyniai čia rišdavo 
savo aukas, kad nepabėgtų. 

Valandėlę mes stovėjome nuošaly, apstulbinti to reginio, bet 
paskui aš riktelėjau savo kariams: 

— Otomių vyrai! Argi moterys už jus drąsesnės? 

Ir netaręs daugiau nė žodžio, su šimtine vyrų puoliau žemyn 
siaurais, stačiais laiptais... 

Už pirmojo posūkio susidūrėme su pagrindiniu ispanų bei 
jų sąjungininkų būriu; įsitikinę savo pergale, jie kopė į viršų 
neskubėdami. Mūsų smūgis buvo toks stiprus ir netikėtas, jog 
daugelis priešų bematant buvo parblokšti ir stačiais piramidės 
šlaitais nusirito žemyn. Pabūgę savo draugų likimo, kiti sustojo, 
paskui ėmė trauktis. Mūsų spaudžiami, priešai virto vienas ant 
kito, pargriaudami tuos, kurie ėjo iš paskos, ir netrukus panika 
apėmė visą didžiulę koloną, apsukui kopiančią į teokalio viršų. 
Iš siaubo kriokdami, ispanai leidosi bėgti, bet daugeliui nepavy- 
ko ištrūkti. Krintančių žmonių banga vis didėjo, tarytum lavina, 
partrenkdama vis naujus ir naujus priešus ir nublokšdama juos 
į bedugnę. Vos tik žmogus suklupdavo, jau niekas nebegalėdavo 
jo sulaikyti: jis krisdavo žemyn ir papėdėje negyvai užsimušdavo. 

Per kokias penkiolika minučių ispanai prarado visa, ką taip 
sunkiai buvo užėmę per dieną. Ant teokalio nebeliko nė vieno 
gyvo priešo, tiktai belaisviai viršutinėje aikštelėje. Neįveikiamos 
baimės pagauti, ispanai apleido net šventovės kiemą: ir grįžo į sa- 
vo stovyklą mieste, nusinešdami žuvusius bei sužeistuosius. | 

Išvargę, bet triumfuodami, mes jau grįžome į teokalio vir- 
šų, tik staiga prie antrojo posūkio, kuris buvo maždaug per šim- 
tą pėdų nuo žemės, man į galvą dingtelėjo viena mintis. Pade- 
damas karių, buvusių kartu su manim, tuoj pat ėmiau vykdyti 
savo sumanymą. Išjudinę akmenis, kuriais buvo išgrįstas kelias, 
pradėjome piramidės šlaitu ridenti juos žemyn. Sluoksnis po 
sluoksnio ardydami akmeninę dangą ir Žarstydami žemes, ant 
kurių ji buvo suklota, darbavomės tol, kol vietoj spiralinio 
nuolydžio atsirado pakriūtė, turinti daugiau kaip trisdešimt pė- 
dų aukščio. Kelias buvo išardytas. 

— Dabar,— tariau patenkintas, mėnesienoje apžvelgdamas sa- 
vo rankų darbą,— norint užimti mūsų lizdą, ispanams reikės 
sparnų. 

— Ak, teuli! — pasakė man vienas karys.— O kokiais sparnais 
mes iš čia išskrisime? 

— Mirties sparnais,— atsakiau niūriai, ir mes ėmėme kopti 
aukštyn. 

Kol išardėme kelią, praėjo nemaža valandų, valgyti mums 
atnešė iš viršaus, tad į teokalio aikštelę grįžau tik apie vidur- 
naktį. Kai prisiartinau prie šventovės, nustebęs išgirdau iš ten 
sklindant iškilmingą giesmę, bet paskui dar labiau nustebau, pa- 
matęs, kad Uicilopočtlio šventovės durys atviros, o priešais ant 
altoriaus vėl liepsnoja šventoji ugnis, kuri jau nebedegė daugelį 
metų. Aš ėmiau klausytis. Kas čia, ar klausos apgaulė, ar iš 
tikrųjų girdžiu baisią aukojimo giesmę? Ne, ne apgaulė. Tyloje 
vėl suskambėjo laukinis motyvas: 


Tau mes aukojam auką! 
Išgelbėk mus, Uicilopočili, 
Uicilopočili, didis Dieve! 


Aš puoliau pirmyn ir pasukęs už kampo akis į akį susidūriau 
su tolima praeitimi. Kaip ir seniai užmirštais laikais, čia vėl buvo 
susibūrę Žyniai juodais rūbais, ant pečių užleistais plaukais, su 
siaubingais obsidiano peiliais prie diržo. Į dešinę nuo aukuro 
gulėjo eilė surištų belaisvių, paskirtų dievui, o žmonės žynių 
rūbais jau laikė už rankų pirmąją auką — tlaskalaną. Prie jo pa- 
silenkė raudonu aukojimo apdaru apsirengęs vienas mano vadų,— 
prisiminiau, jog kadaise, kol Pušų Mieste nebuvau uždraudęs 


270 


stabmeldybės, jis buvo dievo Teskatlipokos žynys,— o aplinkui, 
žiūrėdamos į jį, plačiu ratu stovėjo moterys ir giedojo šiurpią 
giesinę. 

Aš supratau viską. Beviltiško sielvarto valandą, neišvengia- 
mos mirties akivaizdoje toms apkvaišusioms iš širdgėlos moterims, 
netekusioms tėvų, vyrų ir vaikų, laukinėse širdyse vėl įsižiebė 
senojo tikėjimo ugnis. Čia buvo aukuras, čia buvo šventovė, 
kur išliko visa, kas reikalinga ritualui, ir po ranka pakliuvo 
mūšyje paimti belaisviai. Jos norėjo pasimėgauti paskutiniu kerš- 
tu, jos norėjo atlikti paskutinį aukojimą savo prosenių dievams, 
kaip darė jų tėvai, ir savo aukomis jos pasirinko pergalingus 
priešus. Jos pačios irgi mirs, bet jų vėlės nueis į Saulės Buveinę, 
kur kelią išsipirko prakeiktųjų teulių krauju. 

Jau sakiau, kad giedojo moterys, nuožmiomis akimis žiūrėda- 
mos į belaisvius, bet dar nepasakiau paties baisiausio dalyko. 
Kaip tik priešais mane, vidury rato, nedidele lazdele mosuoda- 
ma į kraupios giesmės taktą, stovėjo princesė Otomė, Montesu- 
mos duktė, mano; žmona. 

Apsirengusi baltais rūbais, su žibančiu smaragdų vėriniu ant 
kaklo, į -plaukus įsisegusi karališkas žalios spalvos plunksnas, 
ji pirma kartą atrodė tokia žavinga ir — tokia baisi. Dar niekad 
nebuvau jos tokios matęs. Kur dingo švelni šypsena ir meilios 
akys? Prieš mane moters pavidalu stovėjo gyvas Keršto įsikūni- 
jimas. Tą akimirką man daug kas paaiškėjo, nors ir ne viskas. 
Otomė, kuri visuomet linko į mūsų tikėjimą, pati nebūdama 
krikščionė, Otomė, kuri visus tuos metus su pasibjaurėjimu Žiū- 
rėjo į siaubingas apeigas, Otomė, kurios kiekvienas žodis, kiek- 
vienas darbas rodė jos gailestingumą ir gerumą, mano Otomė 
širdimi po.senovei tebebuvo stabmeldė ir laukinė. Šitą savo vidinę 
pusę ji rūpestingai nuo manęs slėpė, nors vargu ar pati pažinojo 
visas slaptąsias savo širdies kerteles. Per visą laiką aš tik du 
kartus mačiau, kaip aikštėn buvo prasiveržęs liepsningas jos lau- 
kinio kraujo siautulys: kai Otomė atsisakė vilktis Marinos at- 
„neštais kekšės rūbais, bėgant iš Korteso stovyklos, ir kai tą pa- 
čią dieną ji savo rankomis nudėjo prie manęs pasilenkusį tlas- 
kalaną. 

Visa tai praskriejo man galvoje vienu akimirksniu, kol žyniai 
tempė prie aukuro tlaskalaną, o Otomė vadovavo chorui, giedan- 
čiam mirties giesmę. 

Dar po akimirkos aš jau buvau. šalia jos. 

— Kas čia dedasi? — rūsčiai paklausiau. 

Otomė be nuovokos šaltai pakėlė į mane tuščias akis tarytum 
nepažindama. k 

— Pasitrauk iš čia, baltasis Žžmogau,— tarė ji.— Svetimša- 
liams nevalia kištis į mūsų apeigas. 

Stovėjau pritrenktas, nežinodamas, ką daryti, ir sustingęs žiū- 
rėjau į ugnį, liepsnojančią priešais žiaurųjį dievą Uicilopočilį, 
pažadintą iš ilgo miego. 

Vis skambėjo iškilminga giesmė; Otomė nedidele juodmedžio 
lazdele mosavo į taktą. Vis skriejo į nebylias žvaigždes triumio 
šauksmai. Man rodės, kad tai baisus sapnas. 

Pagaliau atsipeikėjau nuo to košmaro ir išsitraukęs kalaviją 
puoliau žynį, norėdamas čia pat prie aukuro jį sukapoti. Iš vyrų 
niekas nesuskubo atsikvošėti, tačiau moterys buvo dvigubai už 
mane vikresnės. Dar nespėjus užsimoti kalaviju, dar nespėjus 
ištarti nė Žodžio, jos įsikibo į mane tartum pumos iš laukinių 
miškų, šnypšdamos ir staugdamos kaip tikros pumos. 

— Pasitrauk, teuli! — rėkė jos man tiesiog į ausis.— Pasi- 
trauk, arba nudursime tave ant .-aukūro kartu su tavo broliais! 

Vis taip pat spiegdamos, jos išstūmė mane iš rato. 

Pasitraukęs į šalį, atsistojau šventovės šešėlyje, stengdamasis 
ką nors sugalvoti. Mano akys nukrypo į ilgą virtinę tarpusavy 
surištų aukų, laukiančių savo eilės. Trisdešimt vienas žmogus 
buvo dar gyvas, tarp jų — penki ispanai. Pastebėjau, kad ispanai 
guli patys paskutiniai. Atrodė, jog jie palikti iškilmių pabaigai, 
bet iš tikrųjų, kaip vėliau sužinojau, žyniai buvo nusprendę teu- 
lius paaukoti saulei tekant. Sukau galvą — kaip juos išgelbėti? 
Mano valdžia nieko nebereiškė. Sulaikyti moteris nuo keršto 
neįmanoma: jos nuo kančių apkvaitusios. Lengviau būtų buvę 
atimti iš pumos vaikus, negu išplėšti iš jų rankų belaisvius. Vyrai 
elgėsi kitaip. Tiesa, kai kurie prisidėjo prie orgijos, bet dauguma 
su baimingu džiugesiu stebėjo šitą reginį iš šalies, patys nesi- 
kišdami. 

Netoli manęs stovėjo vienas otomių vadas, mano vienmetis. 
Jis visuomet buvo mano draugas ir po manęs pirmas genties karo 
vadas. Priėjęs artyn, pasakiau: 

— Klausyk, drauguži, gindamas savo tautos garbę, padėk man. 
visa tai nutraukti! 

— Negaliu,— atsakė jis.— Ir nebandyk pats kištis, kitaip ta- 
vęs niekas neišgelbės. Dabar moterų valia, ir matai, kaip jos 
tuo pasinaudojo. Greit mes visi žūsime, bet prieš mirtį jos nori 
padaryti tai, ką darė jų tėvai, ir padarys, nes joms nėra ko pra- 
rasti. Seni papročiai, kad ir kaip stengiamasi juos išrauti, neleng- 
vai užmirštami. 

— Bet gal mums pavyks išgelbėti nors teulius? — paklausiau. 

— O kam? Argi po kelių dienų jie mus išgelbės, kai pakliū- 
sime į rankas? 

— Gal ir neišgelbės,— atsakiau, — bet įeigu mums lemta mir- 
ti, tai geriau mirti su gryna sąžine. 

— Ko tu iš manęs nori, teuli? 

— Štai ko: surask trejetą ar ketvertą karių, dar nepagautų 
tos beprotybės, ir kartu su jais padėk man išvaduoti teulius, jeigu 
jau negalime visų išgelbėti. Jei mums pavyks, virvėmis nuleisime 
juos nuo tos vietos, kur kelias nutrūksta, o toliau jie patys nusi- 
gaus pas savuosius. 

— Pamėginsiu,— gūžtelėjęs pečiais, atsakė vadas.— Bet tą pa- 
darysiu tik dėl to, kad tu manęs prašai, ir dėl senos mūsų drau- 
gystės, o visai ne iš meilės prakeiktiesiems teuliams. Mano ma- 
nymu, „būtų neblogai juos visus paguldyti ant aukuro! 

Jis nuėjo, ir netrukus pamačiau, kad prie belaisvių pradeda 
rinktis kariai. Tartum netyčia; jie -būrėsi ten, kur už paskutinio 
indėno buvo pririšti ispanai, užstodami juos nuo apkvaišusių mo- 
terų, įsitraukusių į savo orgiją. 

Aš prisėlinau prie ispanų. Už -rankų ir kojų pririšti prie va- 
rinių grandžių, įtaisytų marmurinėse plokštėse, jie gulėjo tylė- 
dami, laukdami mirties valandos, iš siaubo papilkėjusiais veidais 
ir išverstomis akimis. 

— Tss! Tyliau! — sušnibždėjau į ausį kraštiniam ispanui, se- 
nam kareiviui, kurį pažinau, nes jis tarnavo dar pas Kortesą.— 
Ar nori išsigelbėti? | 

— Kas čia plepa apie išsigelbėjimą? — sugargė jis, greit ap- 
sižvalgęs.— Argi kas gali mus išgelbėti nuo šitų raganų? 

— Aš teulis, baltasis žmogus ir krikščionis, bet kartu ir šios 
genties vadas. Man dar liko keletas atsidavusių Žmonių. Mes 
nupjausime jums virves, o paskui žiūrėsim. Žinok, ispane, man 
čia didelė rizika, nes jeigu įkliūsime, aš turbūt susilauksiu tokio 
pat likimo, nuo kokio noriu jus išgelbėti. 

— Jei mes iš čia ištrūksime,— atsakė ispanas, — tavo paslau- 
gos neužmiršime, gali neabejoti. Išgelbėk mums gyvybę, o kai 
ateis laikas, mes tau atsilyginsime tuo pačiu. Bet jeigu net mus 
paleisite, kaip mėnesienoje pereisime per atvirą aikštę, matant 
toms furijoms? 

— Vis vien reikia pabandyti,— atsakiau.— Kitos išeities nėra. 

Laimė, mums padėjo pats likimas. Kol kalbėjomės, ispanai iš 
savo stovyklos pagaliau pastebėjo, kas dedasi ant teokalio. Apa- 
čioje pasigirdo siaubo riksmai, o paskui prasidėjo įnirtingas šau- 
dymas iš patrankų ir arkebuzų, bet mums jis nepadarė beveik jo- 
kios žalos, nes visa švino kruša, zvimbianti aukštyn nuo pira- 

midės papėdės, lėkė viršum mūsų galvų. Tuo pat metu didelis 
ispanų būrys per šventovės kiemą puolė į ataką — jie dar nežino- 
jo, kad kelias į viršų išardytas. 

Bet aukojimo apeigos dėl to nenutrūko. Aplinkui griaudėjo 
patrankos, išgąstingai šūikavo įtūžę ispanų kareiviai, zvimbė kul- 
kos, pleškėjo liepsnojantys namai, priešo padegti tam, kad ap- 
šviestų mūšio lauką, ir viskas maišėsi su laukiniu mirties himnu, 
ir tai dar labiau didino visuotinį sąmyšį bei netvarką ir lengvino 
man uždavinį. 

Mano draugas otomių vadas su ištikimiausiais žmonėmis jau 
buvo šalia manęs. Pasilenkęs peiliu vikriai nupjausčiau ispanams 
virves. Mes susibūrėme į krūvą — koks tuzinas karių, o vidury 
penketas ispanų. Tada aš išsitraukiau kalaviją ir sušukau: 

— Teuliai šturmuoja teokalį! Teuliai puola! Mes juos atremsi- 
me! | 

Aš nemelavau, nes ilga ispanų vora jau pradėjo kopti įviju 
keliu. Tuo pasinaudoję, mes perbėgome atvirą aikštelę ir ėmėm 
leistis žemyn. Mūsų niekas nepastebėjo ir nesulaikė — visiems gal- 
voj buvo tik aukojimas. Be to, viršuje viešpatavo didžiausias 
sambrūzdis, ir vėliau sužinojau, kad nė vienas Žmogus į mus 
neatkreipė net dėmesio. | 

Kai pradėjome leistis, lengviau atsidusau: dabar bent dingo- 
me moterims iš akių. Tačiau reikėjo skubėti. Mes lėkėme žemyn 
įviju keliu taip sparčiai, kiek tik ispanai valiojo bėgti nutirpu- 
siomis kojomis, kol galų gale pasiekėme vingį, už kurio buvo 
pakriūtė. 

Prie to paties posūkio kartu priėjo ir priešų būrys. Ispanų 
kareiviai bejėgiškai grūdosi prie pakriūtės, šūkaudami iš įniršio 
ir nusiminimo, nes dabar niekuo negalėjo savo draugams padėti. 
Mes jų nematėme, bet girdėjome gerai. 

— Mes žuvę, — sumurmėjo senasis ispanas, su kuriuo pirmiau 
kalbėjau.— Kelias išardytas, o leistis piramidės šlaitu — tikra mir- 
tis. 

— Visai nežuvę,— atsakiau.— Apačioj už kokių penkiasdešimt 
pėdų kelias tebėra. Mes jus po vieną ten nuleisime su virve. 

Negaišdami laiko, mano kariai ėmėsi darbo. Virve 'aprišo vie- 
ną. kareivį po pažastimis, ir mes jį atsargiai nuleidome tiesiog 
į rankas ispanams, kurie sutiko savo draugą tartum prisikėlusį 
iš numirusių. Paskutinis buvo senasis ispanas. | 

— Sudie,— tarė jis man.— Nors tu išdavikas, Dievas neužmirš 
tavo gailestingumo. O gal einam su manim? Tavęs niekas nelies, 
prisiekiu savo gyvybe ir garbe. Tu sakeisi esąs krikščionis. Argi 
čia vieta krikščionims?— ir jis parodė į viršų. | 

— Aišku, ne vieta,— atsakiau— Bet su tavim eiti negaliu. 
Čia mano žmona ir sūnus, ir kai reikės, aš mirsiu kartu su jais. 
Jei nori man atsidėkoti, pasistenk geriau išgelbėti jiems gyvybę, 
o savąja aš nesirūpinu. 

— Pasistengsiu,— tarė ispanas, ir mes laimingai nuleidome jį 
žemyn. | 

Sugrįžęs prie šventovės, paaiškinau, kad ispanai neįstengę 
įveikti pakriūtės ir pasitraukę. 

O šventovėje tebevyko baisi orgija. Gyvi bebuvo du indėnai. 
Žyniai atrodė visai nusikamavę. 

— Kur teuliai?— kažkas spiegiamai šaukė.— Greičiau! Temp- 
kite juos ant aukuro! 

Bet teuliai buvo dingę: visur jų ieškojo, tačiau negalėjo su- 
rasti. 

Pasislėpęs šešėlyje, aš pakeitęs balsą garsiai sušukau: 

— Teulių dievas juos paėmė po savo sparnu! Uicilopočtlis. 
negali įveikti teulių dievo! 

Ir tučtuojau pasitraukiau į šalį, kad niekas nesusiprotėtų, jog; 
čia buvau aš. Mano žodžius žmonės greit pradėjo kartoti visuose: 
teokalio kampuose. 

— Kryžiaus dievas pridengė teulius savo sparnais! — rėkavo 
moterys.— Tad paaukokime tuos, kuriuos jis atstūmė, ir džiūgau- 
kime! 

Netrukus ant aukuro buvo nugalabyti paskutiniai belaisviai. 
Maniau, kad tuo viskas baigsis, bet apsirikau. Dar tuomet, kai: 
moterys statė barikadas, jų akyse švietė kažkoks slaptas pasiryži- 
mas, ir greitai man teko pamatyti, ką jis reiškė. Tų nelaimingųjų 
širdyse degė beprotybės ugnis. Aukojimas buvo baigtas, tačiau 
tikrosios iškilmės dar tik turėjo prasidėti. 

Moterys susirinko prie aikštelės krašto ir kurį laiką ten kaž- 
kam ruošėsi, nepaisydamos ispanų kulkų, kurios pakirsdavo tai 
vieną, tai kitą. Su jomis buvo tik žyniai; kiti vyrai tebestovėjo 
būreliais nuošaly, niūriai stebėdami, kaip moterys ruošiasi. Niekas 
nebandė jų sulaikyti arba atkalbėti. 

Sventovėje prie aukuro beliko viena moteris — Otomė, mano 
žmona. | 

Tai buvo liudnas vaizdas. Įsiūtis arba, tikriau sakant, bepro- 
tybė jai praėjo, ir ji vėl tapo tokia pat Otomė, kokia buvo visa- 
dos. Iš siaubo išplėstomis akimis ji žiūrėjo čia į nukankintas au- 

kas, čia į savo rankas, tartum jos būtų suteptos krauju, ir krūp- 
čiojo, vien apie tai pagalvojusi. 

Aš priėjau artyn, paliečiau ją už peties. Otomė atsisuko tarsi 
kieno pastūmėta. 

— O mano mielas, mano vyre! — tiek ji tegalėjo springdama 
ištarti. 

— Taip, čia aš,— atsakiau,— bet daugiau manęs nebevadink 
savo vyru. 

— Ką aš padariau! — suvaitojo Otomė ir apalpusi parkrito 
man ant rankų. 


Čia turiu papaskoti, ką sužinojau tik po daugelio metų iš 
mūsų parapijos klebono, riboto, bet labai mokyto žmogaus. Jei 
būčiau tai žinojęs anksčiau, aišku, net tą baisią valandą nebūčiau 
taip kalbėjęs su savo žmona ir nebūčiau taip blogai apie ją gal- 
vojęs, nes mano bičiulis klebonas sakė, kad nuo seniausių laikų 
pagonės moterys, garbinančios savo demonus, tokius kaip Ana- 
huako dievai, kartais esti jų apsėstos. Piktoji dvasia neaplenkian- 
ti net tų, kurios yra atsimetusios nuo stabmeldybės. Svaigulio pa- 
gautos, jog galinčios tuomet padaryti baisiausią nusikaltimą. 

Tarp kitų pavyzdžių klebonas man nurodė graikų poeto Teo- 
krito! idilę. Joje pasakojama, kaip viena moteris, vardu Agava, 
per slaptas iškilmes, surengtas pagonių dievo Dioniso garbei, pa- 
stebėjusi, kad jos sūnus vogčiomis žiūri į misterijos dalyves. Ją 
apsėdusi dievo Dioniso piktoji dvasia, ir tuomet ji kartu su kito- 
mis moterimis užpuolusi savo sūnų ir nužudžiusi. Poetas Teokri- 
tas, pats būdamas Dioniso garbintojas, jos už tai nesmerkia, tik 
giria, nes tai buvę padaryta dievo įkvėpimu. „O dievų juk niekas 
neteisia!“ 

Šita istorija čia niekuo dėta, ir ją pateikiau tik todėl, kad 
Otomė tikriausiai buvo Uicilopočtlio apsėsta visai taip kaip Aga- 
va, padariusi baisingą žmogžudystę, buvo apsėsta Dioniso. Taip 
paskui man sakė ir pati Otomė. Ir ko čia stebėtis? Jei graikų de- 
monai turėjo šitokią galią, tai kokie galingi turėjo būti Anahuako 
dievai, patys baisiausi iš visų demonų! Todėl dabar aš manau, kad 
prie aukuro mačiau ne Otomę, o patį velnią Uicilopočtlį: pirmiau 
jinai jį garbino, o tą naktį jis apsėdo ją ir pavergė jos sielą. 


!Teokritas — senovės graikų poetas, gyvenęs III amžiuje pr. Kr., 
vadinamosios Aleksandrijos mokyklos atstovas, sukūręs bukolikų, arba idilių, 
žanrų. Čia trumpai atpasakojama Teokrito idilė „,„Bakchantės“. 

XXXVI 
PASIDAVIMAS 


Paėmiau Otomę ant rankų ir nunešiau į vieną žynių palalpų 
šalia šventovės. Čia buvo paslėpti vaikai, su. jais ir mano sūnus. 
. — Tėve, kas atsitiko mūsų motinai?— paklausė berniukas.— 
Kodėl ji uždarė mane su šitais vaikais, kada vyksta mūšis? 

— - Tavo motina apalpusi, — atsakiau.- — O tave ji uždarė todėl, 

— Gerai — tarė berniukas.— Tik aš manau, kad mano vieta 
šalia tavęs, juk esu jau didelis! Ašį noriu kautis su ispanais, o ne 
slaugyti sergančias moteris. 

— Apie tai nė negalvok! — atsakiau.— Ir būk čia, kol aš atei- 
siu. 

Ir išėjęs uždariau duris. Bet po valandėlės jau gailėjausi, kad 
pats ten nepasilikau, nes.išvydau tokį siaubingą reginį, kokio kaip 
gyvas nebuvau matęs. 

Moterys, pasidalinusios į „keturias dideles grupes, traukė į 
mūsų pusę dainuodamos. ir šokdamos. Daugelis ant rankų nešėsi 
vaikus, ir beveik visos buvo pusnuogės. Priešaky bėgo žyniai ir jų 
vyresniosios. "Tie vadovai — vyrai ir moterys — puldinėjo iš vie- 
nos pusės į kitą, šokavo, straksėjo, klykavo, šūkčiodami savo vel- 
niškų dievų vardus ir šlovindami savo protėvių Žiaurumą, 0 iš 
paskos spiegdamos bėgo visos kitos moterys. 

Kaip iurijos siautė jos po teokalį, čia kniūpsčios puldamos 
prieš Uicilopočtilį ir šlykščią jo seserį, mirties deivę, šalimais 
sėdinčią su iškaltu žmonių kaukolių ir rankų vėriniu, čia palink- 
damos ties aukuru, atkišusios delnus viršum šventosios ugnies. 
Daugiau kaip valandą .truko tas pragariškas karnavalas, kurio 
prasmės net negalėjau suvokti, nors puikiai žinojau indėnų pa- 
pročius. Paskui, tarsi kam davus komandą, visos moterys susi- 
rinko atviroje aikštelėje, sudarydamos du ratus. Vidury to dvi- 
gubo rato atsistojo žyniai. Dar akimirka —ir choras užtraukė 
giesmę, tokią laukinę ir kraupią, jog man kraujas stingo gyslose. 

Iki šiol tas vaizdas ir toji giesmė kartais man vaidenasi nak- 
ties košmaruose, todėl nenoriu čia to aprašinėti. Bet pabandykite 
įsivaizduoti tai, kas baisiausia slypi žmogaus širdies gelmėse, 
ir. tokį šiurpų žiaurumą, kokį tik gali žmogus išgalvoti, prie to 
dar pridėkite visas baisybes iš klaikiausių pasakų apie vaiduok- 
lius, galvažudžius bei siaubingą kerštą, ir jeigu jums pavyks 
visa tai nusakyti žodžiais, galbūt jie atspindės kaip juodame 
veidrodyje tos senovinės otomių moterų giesmės dvasią kartu 

su visais jų klyksmais, raudomis, triumfo šūksmais ir priešmirti- 
nėmis dejonėmis. 

Vis garsiau skambėjo choras. Nenuleisdamos akių nuo savo 
dievų, moterys ėmė trauktis atatupstos, o kartu ir žyniai bei vy- 
resniosios. Moterys traukėsi pamažu, iškilmingai, toldamos į vi- 
sas puses nuo šventovės. Išorinis ratas pertrūko į kelias dalis, bet 
moterys iš vidinio rato tuoj užpildė tarpus, ir dabar įos visos sto- 
vėjo puslankiu prie pat aikštelės krašto, atsigręžusios į šventovę. 
Jų vadovės ir žyniai atsistojo kartu su jomis į eilę, ir akimirką 
viešpatavo tyla. Staiga, kažkam davus ženklą, visos iš karto atsi- 
lošė ir pakėlė veidus į dangų. Vėjas draikė ilgus jų plaukus, gais- 
rų pašvaistės nutvieskė nuogas krūtis, atsispindėdamos paklai- 
kusiose akyse. 

Gūdžiai nuskambėjo šauksmas: 

— Išgelbėk mus, Uicilopočtli! Priimk mus į savo buveinę, di- 
dis dieve! 

Tris sykius pasikartojo tas šauksmas, kaskart vis šiurpiau, 
ir staiga otomių moterys dingo! Teokalio viršus liko tuščias. 

Taip moterų savižudybe Pušų Mieste buvo atliktas paskutinis 
aukojimas. Velniški dievai žuvo, bet kartu pražudė ir savo garbin- 
tojus. 

Tarp vyrų pasigirdo tylus murmesys. Paskui vienas sušuko, 
ir jo balsas keistai nuskambėjo staiga įsiviešpatavusioje tyloje: 

— Tegu mūsų žmonos ramiai ilsisi Saulės Buveinėje! Moterys 
mums parodė, kaip reikia mirti! 

— Ne, tik ne taip! — atsakiau.— Tegu moterys žudosi, o mūsų 
laukia priešo kalavijai. 

Aš atsigręžiau ir prieš save išvydau Otomę. 

— Kas atsitiko? — paklausė ji. — Kur mano seserys? O, aš tik- 
riausiai sapnavau baisų sapną! Man rodėsi, kad mūsų dievai 
vėl tapo galingi ir vėl geria žmonių kraują. 

— Taip, baisus sapnas, — atsakiau, — bet pabudinias baisesnis. 
Velniški dievai šioje prakeiktoje šalyje iš tiesų dar galingi: jie 
pasiėmė tavo seseris. 

— Ar tikrai? — liūdnai tarė Otomė.— Per sapną man rodėsi, 
kad tai buvo paskutinės mūsų dievų pastangos, ir dabar jiems nie- 
ko daugiau nebeliko, tik mirties begalybė. Pažiūrėk! 

Ir ji parodė į snieguotą Chakos ugnikalnio viršūnę. 

Tikrai negaliu pasakyti, ar iš tiesų tai mačiau, ar po baisios 
košmaro nakties man taip tik pasivaideno. Bet greičiausiai ma- 
čiau, nes kai kurie ispanai saikstėsi matę tą patį vaizdą. 

Viršum Chakos ugnikalnio, kaip -visada, tvyrojo liepsnos nu- 
tviekstų dūmų stulpas, bet tuo metu, man bežiūrint, dūmai atsi- 

skyrė nuo ugnies. Kalno viršūnėje iš liepsnos pasidarė ugnies 
kryžius ir nelyginant Žaibas nutįso per visą dangų. Jo papėdėje 
ėmė banguoti dūmai, įgaudami neaiškų pavidalą stabų, sėdinčių 
šventovėje už mano nugaros. Šimtus kartų padidinti, jie atrodė 
dar siaubingesni. | 

— Žiūrėk! — tarė Otomė.— Tavo kryžius spindi viršum Žžuvu- 
sių mūsų dievų, kuriuos aš garbinau šią naktį, nors ir ne savo 
valia. | 

Sulig tais žodžiais ji apsisuko ir nuėjo. 

Valandėlę aš baimingai žiūrėjau į Chakos sniegynus, paskui 
juos staiga apšvietė pirmieji tekančios saulės spinduliai, ir viskas 
pranyko. | 


Dar tris dienas mes laikėmės prieš ispanus. Jie negalėjo prie 
mūsų prieiti, o jų kulkos lėkė viršum galvų, nepadarydamos mums 
jokios žalos. Visas tas dienas aš su Otome nesikalbėjau: mudu 
vienas kito vengėme. Kaip gyvas sielvarto įsikūnijimas ji ištisas 
valandas viena sėdėjo žynių patalpoje prie šventovės. Jos akyse 
buvo sustingusi nebyli kančia. Dusyk bandžiau iš gailesčio ją 
prakalbinti, bet ji nuo manęs nusigręžė ir nieko neatsakė. 

Netrukus ispanai sužinojo, kad ant teokalio yra vandens ir 
gana daug maisto, su kuriuo galėsime išsilaikyti ilgiau kaip mė- 
nesį, todėl, nesitikėdami mūsų įveikti ginklu, pradėjo derybas. 

Aš nulipau prie pakriūtės, kur baigėsi kėlias; ispanų pasiun- 
tinys kalbėjo su manim, stovėdamas apačioj. Iš pradžių jis pa- 
siūlė mums pasiduoti be jokių sąlygų. Aš atsakiau, jog geriau 
mirsime, kur stovime. Po to ispanai pareiškė, kad jeigu mes iš- 
duosime visus, kas prisidėjo prie aukojimo, tai kiti galės laisvai 
sau eiti. Aš paaiškinau, jog aukojo vien moterys ir žyniai, bet jie 
visi patys nusižudė. Ispanai paklausė, ar su jais žuvusi ir Otomė. 
„Ne,— atsakiau,— bet jūs turite prisiekti, kad nedarysite nieko 
blogo nei jai, nei jos sūnui, kitaip aš nepasiduosiu“. Be to, parei- 
kalavau raštiško pasižadėjimo, kad jie abu galės eiti su manim, 
kur norės. Sis mano reikalavimas buvo atmestas, bet galų gale 
aš laimėjau, ir rytojaus dieną ispanai ant ieties smaigalio man 
užsviedė kapitono Bernalio Diaso pasirašytą pergamentą. Jame 
buvo sakoma, kad, atsižvelgiant į tai, jog aš su kitais kariais 
išgelbėjau nuo aukojimo paimtūs į nelaisvę ispanus, man, mano 
žmonai, mano sūnui, taip pat visiems kitiems ant teokalio liku- 
siems otomiams viskas dovanojama ir leidžiama laisvai eiti kur 
mums patinka, tačiau visos mūsų žemės ir turtas perduodamas 
vicekaraliaus žinion. | 

Geresnių sąlygų negalėjau tikėtis. Atvirai sakant, netgi ne- 
maniau, kad mums visiems bus dovanota gyvybė ir laisvė. 

Tačiau man būtų geriau buvusi mirtis, nes Otomė tarp mūsų 
pastatė nepereinamą sieną. Aš buvau susirišęs su moterimi, ku- 
ri norom ar nenorom susitepė rankas žmonių krauju. Dar gerai, 
kad turėjau sūnų, paskutinę paguodą, ir jis apie motinos „gėdą 
nieko nežinojo. 

„Jei galėčiau,— galvojau sau, kopdamas ant teokalio,— o, jei 
galėčiau pabėgti iš šitos prakeiktos šalies ir pasiimti ji su savim 
į Angliją, jį ir Otomę! Gal ten ji užmirštų, jog kadaise buvo 
laukinė!“ 

Deja, tam nebuvo lemta išsipildyti. 

Kai su palydovais grįžau prie šventovės, mes tuoj pranešėme 
gerą žinią savo draugams, bet jie ją išklausė tylėdami. Baltieji 
žmonės būtų pradėję džiūgauti, nes kai gresia mirtis, visi kiti 
negandai jiems atrodo menkniekis. Kas kita — indėnai. Kai nusi- 
gręžia laimė, jie nebebrangina nė gyvybės. Otomių kariai neteko 
savo tėvynės, savo namų, savo žmonų, brolių ir viso turto. Tad 
kam jiems gyvybė ir laisvė — eiti kur akys veda? Štai kodėl oto- 
miai priešų malonę sutiko taip, kaip būtų sutikę ir nemalonę, — 
niauriu tylėjimu. 

Priėjęs prie Otomės, pasakiau ir jai naujieną. 

— Aš tikėjausi čia numirti, — atsakė ji.— Bet tebūnie taip; nu- 
mirti galima bet kur. 

Tik mano sūnus nudžiugo, sužinojęs, kad mums nebegresia 
mirtis nuo bado arba nuo kalavijo. 

— Tėve,— tarė jis,— ispanai dovanojo mums gyvybę, tačiau 
užims visą mūsų kraštą, o mus išvarys, Kur mes eisime? 

— Nežinau, sūnau,— atsakiau. 

— Tėve „— pasakė jis, — eikim iš Anahuako. Čia nieko daugiau 
nebeliko, tik ispanai ir sielvartas. Susiraskime laivą ir plaukime 
per jūrą į savo šalį, į Angliją! 

Berniukas pasakė slapčiausias mano mintis, ir širdis man. ap- 
mirė, išgirdus tuos žodžius. Bet kaip tą padaryti? Ir kaip į tai 
pažiūrės Otomė? Pažvelgiau į ją dvejodamas. 

— Jis neblogai sugalvojo, teuli,— atsakė ji į nebylų mano 
klausimą.— Tau ir mūsų sūnui taip bus gal geriausiai. O aš pati 
tau atsakysiu savo tautos patarle: „Tik gimtoji žemė lengva pa- 
laikams.“ 

"Taip tarusi, ji nusisuko ir ėmė tvarkytis, ruošdamasi palikti 
patalpą, kur išbuvo visas apgulos dienas. Daugiau mudu apie 
tai nekalbėjome. 

Vakare virtinė išvargusių vyrų su keletu moterų bei vaikų 


280 


nulipo nuo pakriūtės tiltu, sukaltu iš sugriautos šventovės rąstų, 
ir įviju keliu ėmė leistis žemyn nuo piramidės. Prieš saulėlydį 
mes atsidūrėme kieme. Ispanai mūsų laukė prie vartų. 

Vieni mus pasitiko keiksmais, kiti — pašaipomis, bet tie, ku- 
rie turėjo nors truputėlį taurumo, tylėjo iš gailesčio, kad mes 
taip suvargę, ir iš pagarbos, kad taip narsiai kovėmės paskutinia- 
me mūšyje. Čia pat, staugdami kaip alkanos pumos, buvo susi- 
būrę jų sąjungininkai indėnai. Jie niurnėjo, reikalaudami mums 
mirties, kol ispanai pagaliau juos nutildė. Paskutinis Anahuako 
žlugimo aktas buvo panašus į pirmąjį: šunys riejosi tarpusavy, 
o didžiausias grobis teko liūtui. 

Prie vartų ispanai mus suskirstė: paprastus žmones ir vaikus 

tuojau pat su; sargyba išvedė iš sugriauto miesto ir paleido į kal- 
nus, o kitus nusivarė į stovyklą, norėdami pirmiau iškvosti. Mane, 
mano žmoną ir sūnų nuvedė į rūmus, kur mes anksčiau gyveno- 
me. Ten mums turėjo pranešti kapitono Diaso valią. 
Eiti reikėjo visai netoli, ir vis dėlto tame trumpame kelyje 
manęs laukė netikėtumas. Aš netyčia pakėliau akis: atokiau nuo 
kitų, susinėręs ant krūtinės rankas, stovėjo Chuanas de Garsija. 
Tomis dienomis buvau jį pamiršęs, nes rūpėjo visai kas kita. Bet 
dabar, vos išvydęs jo veidą, iš karto prisiminiau, kad kol tas 
žmogus gyvas, mane nuolat lydės pavojus ir širdgėla. 

De Garsija akylai mus stebėjo. Aš ėjau paskutinis. Man pri- 
siartinus, jis šūktelėjo: 

— Sudie, brolau Vingiildai! Tu ir šįkart išlikai gyvas, tau net- 
gi viskas dovanota —ir tau, ir tavo Žmonai, ir tam tavo išperai. 
O jeigu tas senas kuinas, kuris mums vadovauja, būtų manęs pa- 
klausęs, jūs visi trys būtumėt buvę gyvi sudeginti ant laužo! 
Bet ką padarysi. Iki greito pasimatymo, drauguži! Aš joju į Mek- 
siką pranešti apie viską vicekaraliui, kuris, manau, tars savo Žodį. 

Aš nieko neatsakiau, tiktai nuėjęs keletą žingsnių, paklausiau 
mūsų palydovą, tą patį ispaną, kurį išgelbėjau nuo aukojimo: 

— Ką reiškia šito senjoro Žodžiai? 

— Ogi tai, kad donas Sarseda dėl jūsų susikivirčijo su mūsų 
kapitonu. Sako, nieko jiems nežadėk arba, priešingai, pažadėk, 
ką nori, o kai jie išeis iš savo tvirtovės, visus iškapokime. Neti- 
kėliams duotos priesaikos, girdi, nebūtina laikytis. Tačiau mūsų 
kapitonas nusprendė kitaip. Net su stabmeldžiais, sako, reikia 
būti sąžiningiems. Tuomet ir mes visi, kuriuos tu išgelbėjai, pra- 
dėjome Sarsedui šaukti: „Gėda! Gėda!“ Žodis po žodžio juodu 
susikirto, ir galų gale Sarseda, kuris mūsų tarpe yra trečias pa- 
gal laipsnį, pareiškė nedalyvausiąs taikos derybose, o su savo 
tarnais josiąs į Meksiką skųstis vicekaraliui. Tada: kapitonas Dia- 

sas jam sako: „Jok nors į pragarą, jeigu nori, ir skųskis pačiam 
velniui! Aš visą laiką jaučiau, kad tu iš ten tik per klaidą ištrū- 
kęs!“ Taip ir išsiskyrė. Juodu nesutaria dar nuo liūdnosios nak- 
ties. Sarseda po valandos išvyksta į Meksiką ir ten vicekaraliaus 
rūmuose pasistengs tau pakenkti kiek tik galės. Bet vis vien ge- 
rai, kad juo atsikratei. 

— Tėve,— kreipėsi į mane sinus, — kodėl tas ispanas taip pik- 
tai į mus žiūrėjo? 

— Apie tą Žmogų esu tau pasakojęs, sūnau. Tai de Garsija. 
Per dvi kartas jis buvo mūsų giminės prakeikimas. Jis išdavė 
inkvizicijai tavo senelį, nužudė tavo senelę, kankino mane, ir ne- 
žinia, kiek dar blogo mums padarys. Saugokis jo, sūnau, sat- 
gokis dabar ir visada. 

Tuo tarpu priėjome rūmus, kurie beveik vieni beišliko visame 
Pušų Mieste. Mums buvo paskirtas kambarys ilgo pastato gale, 
bet netrukus mane ir mano žmoną panoro pariaujų kapitonas 
Diasas. 

Mudu nuėjome, nors Otomė ir labai nenorėjo, palikę sūnų 
vieną tame kambaryje, kur jam atnešė valgyti. Atsimenu, išei- 
damas pabučiavau sūnų, nors tai padariau turbūt tik dėl to, 
kad maniau sugrįžęs rasti jį miegantį. 

Kapitonas Diasas buvo įsikūręs kitame rūmų gale, už poros 
šimtų žingsnių nuo mūsų kambario. Po kelių minučių mes jau 
stovėjome prieš jį. Kapitonas buvo atšiaurios išvaizdos, kresnas, 
senyvas vyras, šviesių: akių, negražaus, bet doro veido, kaip vals- 
tietis, įpratęs darbuotis savo lauke esant bet kokiam orui. Tiktai 
kapitono Diaso laukas buvo mūšio laukas, o jo darbas — mirties. 
pjūtis. 

Kai mes įėjome, kapitonas su paprastais kareiviais krėtė to- 
kius juokus, kurie nelabai tiko moteriai klausytis. Todėl mus iš- 
vydęs jis tuoj nutilo ir žengė pirmyn. Aš jį pasveikinau indėnišku 
papročiu, dešina ranka paliesdamas žemę. Juk dabar aš buvau tik 
belaisvis indėnas! 

— Nusisek kalaviją, — trumpai įsakė jis, nužvelgdamas mane 
žvitriomis akimis. 

Aš nusisegiau kalaviją ir duodamas jam ispaniškai pasakiau: 

— Imkite jį, kapitone, nes jūs nugalėjote, be to, jis pagaliau 
grįžta pas tikrąjį savininką. 

Tai buvo tas pats kalavijas, kurį atėmiau iš Bernalio Diaso. 
per kautynes liūdnąją. naktį. 


“ 

Pažvelgęs į jį, kapitonas garsiai nusikeikė ir sušuko: 

— Taip ir maniau, kad tik tu galėjai ten būti! Pagaliau po 
tiek metų vėl susitikome. Na ką gi, anąkart išgelbėjai man gyvy- 
bę, ir aš džiaugiuos, galėdamas dabar tau atsilyginti tuo pačiu. 
Jei nebūčiau buvęs tikras, kad tai tu, drauguži, nebūčiau sutikęs 
su tavo sąlygomis. Beje, kuo tu vardu? Ne, pasakyk man tikrąją 
pavardę, — kaip tave vadina indėnai, aš žinau. 

— Mano pavardė — Vingiildas. | 

— Sakai, Vingtildas, drauguži? Gerai. Bet kartoju, jei tavo 
vietoje būtų buvęs kas nors kitas, aš būčiau sėdėjęs prie šitų 
šėtono namų,— ir jis parodė į teokalį,— kol jūs visi ten viršuje 
būtumėt padvėsę badu. Ne, šį kalaviją pasiimk sau, drauguži 
Vingtildai. Per tiek metų jau pripratau prie kito, o tu jį puikiai 
valdai: dar niekuomet nesu matęs, kad indėnai taip kautųsi. O 
čia Otomė, Montesumos duktė, tavo žmona? Matau, ji vis dar te- 
bėra karališka ir graži. O viešpatie, viešpatie! Kiek metų praėjo, 
o rodos, tik vakar mačiau, kaip mirė jos tėvas. Krikščioniškos sie- 
los žmogus buvo, nors ir ne krikščionis. Blogai mes su juo pasi- 
elgėme, teatleidžia mums Dievas! Bet apie jus, senjora, jeigu 
teisingai kalbama, kas atsitiko prieš tris naktis, nepasakysi, kad 
turėtumėt krikščionišką sielą. Tik gana apie tai — dėl visko kal- 
tas laukinis kraujas. Jums dovanota dėl jūsų vyro, kuris išgelbėjo 
mano draugus nuo mirties ant aukuro. 

Otomė neatsakė nė žodžio. Ji stovėjo nebyli, sustingusi lyg 
statula. Nuo tos baisiosios nakties, taip gėdingai smukusi, ji 
iš viso labai retai bekalbėjo. | 

— Ką gi toliau veiksi, drauguži Vingiildai?— kreipėsi į ma- 
ne kapitonas Diasas.— Tu esi laisvas ir gali eiti kur nori. Bet kur 
eisi? 

— Nežinau,— atsakiau.— Prieš daugelį metų, kai actekų im- 
peratorius dovanojo man gyvybę ir apvesdino su princese Oto- 
me, aš prisiekiau būti jam ištikimas ir ginti jo šalį tol, kol iš 
Popokatepetlio nustos rūkti dūmai, -kol Tenočtitlane nebeliks val- 
dovų ir kol Anahuako tauta nustos gyvavusi kaip tauta. 

— Jei taip, drauguži, tavo priesaika nebegalioja, nes viso 
to nebėra, netgi virš Popokatepetlio jau dveji metai nebematyti 
nė dūmelio. Jei nori, duosiu tau gerą patarimą: grįžk pas krikš- 
čionis ir stok tarnauti Ispanijos karaliui. Bet pirmiau pavakarie- 
niaukime — pakalbėti dar spėsime. 

Deglų šviesoje mes su Bernaliu Diasu ir dar keliais ispanais 
susėdome prie stalo, padengto iškilmių menėje. Otomė nenorėjo 
pasilikti. Kapitonas ją prašė kartu pavakarieniauti, bet įi nieko 
nevalgė ir greitai išėjo į savo kambarį. 

XXXVII 
ATPILDAS 


Bevalgant Bernalis Diasas užsiminė apie pirmąjį mūsų susi- 
tikimą ant pylimo, kai aš per klaidą vos jo neužmušiau, palaikęs 
Sarseda. Ir paklausė, ko mudu su donu. Sarseda pykstamės. | 

Kiek galėdamas trumpiau jam. papasakojau savo gyvenimą. 
Sužinojęs, ką Sarseda, arba de Garsija, padarė man ir mano šei- 
mai ir kaip dėl jo atsidūriau šioje šalyje, Diasas labai nustebo. 

— Motin švenčiausia! — sušuko jis pagaliau.— Aš visuomet 
laikiau jį niekšu, bet jeigu tu tiesą pasakojai, tai jau nebežinau, 
kas jis per žmogus. Garbės žodis, drauguži Vingiildai, jei būčiau 
tai išgirdęs prieš valandą, Sarseda nebūtų iš čia ištrūkęs, o būtų 
turėjęs už viską atsakyti arba išsiteisinti dvikovoje. Bet dabar 
turbūt jau per vėlu: jis ketino, Kai tik mėnulis patekės, joti į Mek- 
siką. Skuba mane apskųsti, kam priėmiau tavo sąlygas. Tegu 
skundžiasi — nelabai kas ten juo tiki! | 

— Aš papasakojau gryną tiesą,— atsakiau— Daug ką, jei 
reikės, galiu įrodyti. Bet atvirai sakant pusę gyvenimo atiduo- 
čiau, kad galėčiau akis į akį su juo susitikti atviroje kovoje. Mes 
turime senų sąskaitų, tik jis visada nuo manęs pasprunka. 

Staiga man pasirodė, kad per veidą ir rankas nudvelkė kaž- 
koks šaltas šiurpas. Baisios nelaimės nujautimas sugniaužė man 
širdį, ir aš apmiriau, neįstengdamas nei pajudėti, nei Žodžio iš- 
tarti. 

— Einam pažiūrėti, gal jis dar neišvykęs,— tarė kapitonas 
Diasas ir pašaukęs sargybą žengė prie durų. Jau buvau beeinąs 
paskui jį, bet tuo momentu tarpdury išvydau moterį. Ji stovėjo, 
nusitvėrusi už staktos, atlošusi galvą su palaidais ilgais plau- 
kais, o jos veidas buvo iškreiptas tokios kančios, jog ne iš karto 
pažinau Otomę. Bet pažinęs viską supratau: tik vienas dalykas 
galėjo sukelti tokį siaubą ir skausmą, koks buvo matyti giliose 
jos akyse. 

— Kas atsitiko mūsų sūnui? — paklausiau. 

— Negyvas! Negyvas! — pašnibždom ji atsakė kraują sting- 
dančiu balsu. 

Daugiau nieko neklausinėjau — visa kita man pasakė širdis. 
Bet Diasas nesuprato: 

— Negyvas? Kas atsitiko? Kas jį nužudė? 

— De Garsija! Aš mačiau jį išeinant, — pratarė Otomė ir iš- 
kėlusi rankas be garso nugriuvo aukštielninka. 

Žinau, tą akimirką mano širdis buvo amžinai -sugniuždyta. 
Nuo to laiko niekas nebegali smarkiau jos sujaudinti, tik tas 
atsiminimas kankina mane diena po dienos, valanda po valandos, 
ir taip bus iki paskutinio atodūsio, kol nueisiu ten, kur manęs 
laukia sūnus. 

— Na kaip, Bernali Diasai? — sušukau, kimiai kvatodamas.— 
Ar ne teisybę sakiau apie tavo draugą? 

Ir peršokęs per gulinčią Otomę, išlėkiau iš kambario. Kapi- 
tonas Diasas su kitais ispanais puolė paskui mane. 

Išbėgęs iš rūmų, pasukau kairėn į ispanų stovyklą, bet dar 
nenuėjęs nė šimto žingsnių, mėnesienoje išvydau atjojant nedi- 
delį būrelį raitelių. Tai buvo de Garsija su savo tarnais; jie sku- 
binosi į tarpeklį, per kurį ėjo kelias į Meksiką. Aš suspėjau laiku. 

— Stok! — suriko Bernalis Diasas. 

— Kas drįsta man įsakinėti? — pasigirdo de Garsijos balsas. 

— Aš, tavo kapitonas! — sugriaudėjo Diasas.— Stok, šėtone 
žmogžudy, arba aš tave sukaposiu! 

Pamačiau, kaip de Garsija krūptelėjo ir pabalo. 

— Keistas jūsų elgesys, senjore,— tarė jis.— Jei teiksitės. .. 

Bet tuo metu de Garsija pagaliau pastebėjo mane, nes iš- 
trūkęs iš Diaso rankų, ėmiau prie jo artintis. Aš tylėjau, bet iš 
mano veido jis, matyt, suprato, kad viską žinau ir kad jam nė- 
ra išsigelbėjimo... | 

De Garsija pro mano galvą pasižūrėjo pirmyn — siauras kelias 
užpakaly manęs buvo užtvertas kareivių. Aš ėjau vis artyn, ta- 
čiau jis manęs nelaukė. Vienu tarpu jo ranka buvo besiekianti 
kalavijo, bet staiga jis apgręžė arklį ir gatve nurūko aigal į tą 
pusę, kur stūksojo Chakos ugnikalnis. 

De Garsija bandė pabėgti, o aš sekiau jo pėdomis neskubė- 
damas, pridurmu, kaip medžioklinis šuo. Iš pradžių jis truputį 
nutolo, bet netrukus kelias pasidarė blogesnis, ir čia jis nebega- 
lėjo lėkti šuoliais. Miestas, tikriau sakant jo griuvėsiai, liko 
užpakaly. Toliau ėjo siauras takas, kuriuo otomiai per karščius 
nešdavosi nuo ugnikalnio sniegą. Už penketo mylių, prie snie- 
gynų ribos, takas baigėsi: aukščiau buvo šventoji žemė, kur ne- 
drįsdavo kelti kojos nė vienas indėnas. 

Mes kopėme tuo taku, ir širdyje džiaugiausi, žinodamas, kad 
iš jo nėra kur- pasukti: abiejose pusėse juodavo bedugnė arba 
dunksojo stačios uolos. Kas mylią de Garsija vis dažniau žval- 
gėsi čia dešinėn, čia kairėn, čia pirmyn, į ugnies apvainikuotą 
aukštą sniego kupolą. Tik atgal jis nė karto neatsigręžė: žinojo, 
kad iš paskos žmogaus pavidalu seka mirtis. 

Aš atkakliai ėjau paskui jį, tausodamas jėgas. Buvau tikras, 
kad anksčiau ar vėliau jį pasivysiu, ir neskubėjau. 

Pagaliau de Garsija prijojo sniegynus, kur baigėsi takas, ir 
pirmą kartą atsigręžė. Aš buvau atsilikęs, per porą šimtų žingsnių. 
Aš, jo mirtis, artinausi iš užpakalio, o priešaky spindėjo sniegas. 
Valandėlę de Garsija svyravo; didingoje tyloje girdėjau sunkiai 
pūtuojant jo arklį. Paskui jis spustelėjo pentinais gyvulio šonus 
ir nujojo aukštyn. 

Sniegas nuo šalčio buvo sukietėjęs; ir kurį laiką arklys, kad 
ir stačia atkalne, kopė netgi greičiau. kaip taku. Bet kelias ir to- 
liau tebuvo vienas — pačia kalnyno ketera, o snieguotos pašlai- 
tės čia buvo tokios stačios, kad ant jų nebūtų išsilaikęs nei ark- 
lys, nei žmogus. Daugiau kaip dvi valandas varėmės ta ketera, 
vienui vieni bežadėje tyloje tarp amžinų ugnikalnio sniegynų. 
Kartais man rodėsi, kad mano žvilgsnis skverbiasi į priešo sielą 
ir aš matau viską, kas joje dedasi. Gal ir netiesa, gal tai buvo 
tik vaizduotės žaismas, bet toji mintis man buvo maloni, nes jo 
širdyje mačiau tokią baisią neviltį, tokias kančias, tokias šiurpias 
praeities šmėklas ir tokį artėjančios mirties.siaubą, kad joks žmo- 
gaus kerštas nebūtų galėjęs pralenkti tos kankynės. Taip iš tik- 
rųjų ir buvo, aš žinau, nes de Garsija nebeturėjo sąžinės, bet jam 
buvo likusi baimė ir gyva vaizduotė, kuri tą baimę dar labiau 
kurstė ir didino. 

Snieguota ketera ėjo vis statyn, o arklys jau visai nusivarė 
nuo kojų. Tokiame aukštyje jam buvo sunku kvėpuoti. Veltui de 
Garsija pentinais smaigstė tauraus gyvulio šonus — jis nebega- 
lėjo nė žingsnio žengti. 

Staiga arklys nuvirto ant sniego. Maniau, kad dabar de Gar: 
sija sustos, bet net ir aš neįsivaizdavau, koks didelis buvo jo 
siaubas. Išsirangęs iš po kritusio arklio, de Garsija pažvelgė 
atgal, ir mesdamas šalin sunkius šarvus, ėmė lipti aukštyn. 

Tuo metu pasiekėme tą vietą, kur baigėsi sniegas ir prasidėjo 
ledlaukis. Matyt, sniegas viršuje nuo vidinės ugnikalnio šilumos 
arba nuo karštų vasaros saulės spindulių tirpdavo, o šaltomis 
naktimis ir žiemos mėnesiais sušaldavo į ledą. Šiaip ar taip, 
Chaką supo ledinė pelerina, beveik mylios pločio, einanti tarp 
sniego ir juoduojančio kraterio krašto. 

De Garsija kopė ledu. Net visiškai ramiam žmogui toks žy- 
gis nelengvas, nes čia reikia taikyti nuo vieno plyšio prie kito 
žengti pro gruoblėto ledo smaigalius, styrančius kaip šeriai ant 
šerno nugaros. Vargas keleiviui, jei tokį ledgalį nulauš arba pa- 
slys! Tuomet niekas jo nebesulaikys, ir kol jis nusiris iki puraus 
sniego, tūkstančiai aštrių kaip peiliai kyšulių nudraskys jam 

mėsą iki kaulų. Be galo bijojau, kad taip neatsitiktų de Garsijai: 
tada nebegalėčiau jam atkeršyti, nors dabar jis jau buvo vos. už 
dvidešimt žingsnių nuo. manęs. Todėl du kartus pastebėjęs pavo- 
jų, iš apačios jam sušukau, patardamas, kur statyti koją, ir keis- 
čiausia, kad jis, iš siaubo viską užmiršęs, neprieštaraudamas ma- 
nęs paklausė. Apie save aš negalvojau, žinodamas, kad nenukri- 
siu, nors kitokiom aplinkybėm niekas nebūtų manęs privertęs šičia. 
kopti. 

čiant mėnuliui, bet staiga kalną nutvieskė pirmosios žaros, ir dū- 
mų stulpą apšviečianti vidinė liepsna bemat nublanko. Nuo raus- 
vų spindulių sužėravo ledinė ugnikalnio kepurė, per kurią mes 
ropštėmės kaip dvi juodos musės, o apačioj dar tebeglūdėjo nak-. 
ties šešėliai. Tai buvo nuostabus ir kraupus vaizdas. 

— Tokioje šviesoje lengviau kopti, brolau! — šūktelėjau de 
Garsijai.— Žiūrėk, nenugriūk! | 

Keistai nuskambėjo mano žodžiai tarp ledinių uolų, kur dar 
niekad neskardėno žmogaus balsas. Ir tą pat akimirką po mūsų 
kojomis lyg vėtros purtomas medis susiūbavo ir sudrebėjo kalnas, 
tarsi užsirūstinęs, kad išdrįsome sutrikdyti šventą jo rimtį. Kartu 
su dundesiu mus apgaubė pilkų pelenų debesis, ir de Garsija 
valandėlę dingo man iš akių. Aš tik girdėjau, kaip jis iš baimės 
suriko, ir pats išsigandau, manydamas, kad jis bus nukritęs. Bet 
kai pelenai išsisklaidė, pamačiau de Garsiją sveikutėlį stovint 
jau ant lavos netoli kraterio. 

„Na, dabar jis tikriausiai sustos, — pagalvojau.— Juk turi ka- 
laviją, ir jam bus nesunku mane nudėti, kai nuo ledo kopsiu ant 
karštos lavos“. | 

Matyt, tą patį pagalvojo ir de Garsija, nes atsisuko į mane 
su šėtoniška grimasa, bet tuoj vėl pradėjo kabarotis aukštyn. 
Nieko negalėjau suprasti. Kur jis tikisi nuo manęs pasislėpti? 
Už trejeto šimtų žingsnių kriokė krateris, mesdamas į padangę 
garų ir dūmų kamuolius, o tarp jo keteros ir ledlaukio kūpsojo 
sustingusi lava, vietomis tokia karšta, jog net sunku buvo eiti. 
De Garsija pavargęs dabar iš lėto klumpino per drebančią lavą, 
o aš palengva, atsikvėpdamas sekiau iš paskos. 

Staiga pamačiau, „kad jis priėjo prie kraterio krašto ir pasi- 
lenkęs Žvilgtelėjo Žemyn... Pamaniau, kad dabar puls į jį ir taip 
pasidarys galą. Bet jeigu jam ir buvo kilusi tokia mintis, jis 
bematant ją užmiršo, išvydęs, koks guolis. jo laukia. Staigiai apsi- 
sukęs, de Garsija išsitraukė kalaviją ir žengė manęs link. Per 
kokią dešimtį žingsnių-nuo kraterio mudu susitikome. 

Aš pasakiau „susitikome“, bet iš tikrųjų buvo ne visai taip, 
nes už ketverto žingsnių nuo manęs, kur negalėjau pasiekti kala- 
viju, de Garsija vėl sustojo. Nenuleisdamas nuo jo akių, atsisėdau 
ant lavos luito. Rodės, niekad negalėsiu atsižiūrėti į jo veidą. 
Ir koks tas buvo veidas! Žudiko veidas, išmušus atpildo valandai. 
Gaila, jog nesu dailininkas, kadangi žodžiais neįmanoma aprašyti 
siaubingų, įdubusių raudonų akių, iššieptų dantų ir drebančių 
lūpų. Manau, prieš galą taip atrodys pats nelabasis, Žmonijos 
priešas, kai išmes paskutinę savo kortą ir pražudys paskutinę sielą. 

— Štai ir susitikome, de Garsija,— pasakiau. 

— Ko dar lauki? — sušvokštė jis.— Nužudyk mane, ir bus baig- 
ta! 

— Kur taip skubi, brolau? Aš tavęs ieškojau ištisus dvide- 
šimt metų,— tai kam mums taip greit išsiskirti? Truputį pasišne- 
kėkime! Prieš amžinai atsisveikinant, tikiuosi, būsi toks malonus 
ir atsakyti į mano klausimą. Mane kankina smalsumas. Kodėl tu: 
padarei tiek blogo man ir mano artimiesiems? Juk turi būti kuo 
nors paaiškinamas net tavo beprasmis ir bukas Žiaurumas! | 

Aš kalbėjau ramiai ir abejingai, nė kiek nesijaudindamas ir 
nieko nejausdamas. Tą keistą valandą aš buvau nebe Tomas 
Vingiildas, nebe žmogus, o tik įrankis, akla jėga. Aš galėjau be 
sielvarto galvoti apie nužudytą savo sūnų; man jis nebuvo miręs, 
nes aš pats tebuvau dalelė visa aprėpiančios gamtos, apimančios 
ir mirtį. Net de Garsijai nejaučiau neapykantos; tartum ir jis 
būtų buvęs tik žaislas kažkieno rankoje. Bet tuo pat metu žino- 
jau, kad dabar jis yra visiškai mano galioje, kad jis man atsakys, 
ir atsakys tiesą, ir kad tai tikras dalykas, visai kaip ir tai, kad 
numirs, kai aš to panorėsiu. 

De Garsija bandė sučiaupti lūpas, bet jos pačios prasižiojo, ir 
jis ėmė kalbėti. Žodis po žodžio jis man atskleidė visą savo juodą 
širdį, tarytum jau būtų stovėjęs prieš aukščiausiąjį teisėją. 

— Nuo pat jaunų dienų aš pamilau tavo motiną, brolau,-+ 
iš lėto prašneko de Garsija, sunkiai tardamas kiekvieną Žodį— 
Ją vieną mylėjau visą gyvenimą, kaip kad myliu iki šiol, bet ji 
manęs neapkentė dėl mano nedorybių ir bijojo dėl mano žiaurumo. 
Paskui ji sutiko ir pamilo tavo tėvą. Aš jį įskundžiau šventajam 
teismui, tikėdamasis, kad ten jis bus nukankintas ir sudegintas, 
bet jinai jį išvadavo ir kartu pabėgo į Angliją. Mane graužė ffa- 
vydas, aš svajojau apie kerštą, bet tavo motina buvo toli. Beveik 
dvidešimt metų nedorai išgyvenau, kol vieną sykį prekybiniais 
reikalais atsidūriau Anglijoje. Čia atsitiktinai sužinojau, kad tavo 
tėvas ir motina gyvena netoli Jarmuto, ir nusprendžiau su ja 
pasimatyti, šiaip tik pasimatyti — jos žudyti negalvojau. Man nu- 

sišypsojo laimė. Mudu susitikome miške, aš pamačiau, kad ji te- 
bėra graži, ir supratau, jog myliu ją dar labiau. Tada pasiuliau 
jai rinktis: arba išplaukti su manim, arba mirti, ir netrukus JI 
mirė. Bėgdama miškingų kalvos šlaitu nuo mano kalavijo, Ji 
staiga sustojo ir tarė: 

„Pirmiau išklausyk manęs, Chuanai! Prieš mirtį aš išvydau 
regėjimą. Kaip aš bėgu nuo tavęs, taip tu bėgsi nuo vieno mano 
palikuonio, ir kaip tu mane siunti į dangų, taip jis tave įstums 
į pragaro bedugnę tarp ugnies, uolų ir sniego.“ 

— Ta vieta čia, brolau,— pasakiau. 

— Ta vieta čia,— dairydamasis sušnibždėjo de Garsija. 

— Toliau! 

Ji vėl bandė tylėti, bet ir vėl mano valia jį palaužė, ir jis 
pasakė: 

— Trauktis buvo per vėlu. Norėdamas pats išsigelbėti, aš 
ją nudūriau ir pabėgau. Bet nuo to laiko man į širdį įsigavo siau- 
bas, kuris iki šiol manęs neapleidžia. Visur ir visada man akyse 
kaip pamėklė stovėjo jos palikuonis, nuo kurio turėsiu bėgti, bėg- 
ti visą gyvenimą, kol jis mane užklups ir įstums į pragaro be- 
dugnę. 

— Tai turi būti ten, brolau,— pasakiau, kalaviju rodydamas 
į kraterį. 

— Taip ten, aš mačiau. 

— Bet ten nulėks tik kūnas, brolau, o ne siela. 

— Tik kūnas, o ne siela,— pakartojo de Garsija. 

— Toliau! — įsakiau. 

— Paskui tą pačią dieną sutikau tave, Tomai Vingtildai. Ta- 
vo motinos pranašystė jau nedavė man ramybės, todėl išvydęs 
vieną jos sūnų, nusprendžiau jį nužudyti, kad jis nenužudytų 
manęs. 

— Kaip jis tai padarys dabar, brolau. 

— Kaip jis tai padarys dabar,— lyg papūga pakartojo de Gar- 
sija ir patylėjęs vėl prašneko: — Kas atsitiko paskui ir kaip man 
pavyko pasprukti, tu Žinai. Aš pabėgau į Ispaniją ir stengiausi 
viską užmiršti. Bet negalėjau. Vieną naktį Sevilijoje pamačiau 
gatvėje Žmogų, panašų į tave. Nemaniau, kad tai tu, bet mano 
baimė buvo tokia didelė, jog nusprendžiau bėgti į tolimąją In- 
diją. Tu mane sutikai naktį prieš kelionę, atsisveikinant su viena 
senjora. 

— Su Izabela de Siguensa, brolau. Netrukus ir aš atsisveiki- 
nau su ja amžinai, o paskui tau perdaviau paskutinius jos žodžius. 
Dabar ji tavęs laukia kartu su savo kūdikiu. 

De Garsija krūptelėjo ir kalbėjo toliau: 

— Mes vėl susitikome vandenyne. Tu atsiradai iš jūros. Aš 
nedrįsau tavęs nudėti iš karto, visų akivaizdoje, kad paskui manęs 
nekaltintų dėl tavo mirties. Maniau, jog vis vien numirsi triume 
tarp vergų. Bet tu nenumirei ir netgi vandenynas tau buvo gailes- 
tingas, nors aš jau galvojau, kad būsiu galutinai tavim atsikratęs. 
Drauge su Kortesu atvykau į Anahuaką ir čia vėl su tavim susi- 
tikau; šį kartą tu vos manęs nenukovei. Bet paskui atėjo keršto 
valanda, ir aš užtektinai tave prikankinau. Rytojaus dieną buvau 
nusprendęs tave nužudyti, bet pirma dar pakankinti, nes iš bai- 
mės buvau pasidaręs labai žiaurus. Tačiau tu pabėgai. Praslinko 
daugel metų. Aš klajojau po pasaulį, buvau Ispanijoje, kitose ša- 
lyse, paskui vėl grįžau į Meksiką, bet visur mane persekiojo tas 
pats siaubas, mirusiųjų šmėklos ir baisūs košmarai, ir niekur 
neradau laimės. Tik neseniai prisidėjau prie Diaso būrio. Apie 
tave negalvojau, nes buvo kalbama, kad tu seniai miręs, ir tik 
tada, kai pasiekėme Pušų Miestą, sužinojau, jog esi otomių vadas. 
Visa kita žinai. | 

— Kam tu nužudei mano sūnų, brolau? 

— Argi jis ne tavo motinos palikuonis? Argi aš negalėjau žūti 
nuo jo rankos? O svarbiausia, norėjau tau atkeršyti už visus tuos 
siaubo metus. Be to, kvaila palikti gyvą sūnų, kai stengiesi nu- 
žudyti tėvą. Jis mirė, ir aš džiaugiuos, kad jį nužudžiau, nors jo 
šmėkla dabar mane persekios kartu su kitomis šmėklomis. 

— Jis tave persekios amžinai. Bet gana, laikas baigti. Tu turi 
kalaviją — ginkis, jei gali. Kovojant lengviau mirti. 

— Negaliu! — sudejavo de Garsija.— Aš pasmerktas. .. 

— Kaip nori,— atsakiau ir pakėliau kalaviją. 

De Garsija atšoko atgal ir ėmė trauktis -atbulas, su siaubu 
žiūrėdamas tiesiai man į veidą, tartum žiurkė į smauglį, kai tas 
taikosi ją praryti. Taip mes atsidūrėme prie pat kraterio. Pažvel- 
gęs žemyn, išvydau baisingą vaizdą. Kokių trisdešimt pėdų gylyje 
pro dūmų kamuolius kraupiai žėrėjo raudonai įkaitusi lava. Ji 
vilnijo ir ringavo kaip gyva būtybė. Šaižiai šnypšdamos, iš jos 
veržėsi garų srovės, o paviršiuje tartum įvairiaspalvės gyvačiu- 
kės šliaužiojo ir raitėsi kenksmingos dujos, ir tvanki, karšta smar- 
vė nuodijo įkaitusį orą. Taip, de Garsijai čia tikrai buvo tinka- 
miausi vartai į paskutinę buveinę — tokių jam ir linkėjau! 

Parodžiau kalaviju žemyn ir nusikvatojau, bet kai de Garsi- 
ja išvydo kraterio dugną, jį apėmė tokia mirties baimė, jog jis 
prarado bet kokį žmogiškumą ir sustaugė lyg žvėris. Taip, tas iš- 
didus, pasipūtęs ispanas žliumbė, klykė ir maldavo mane pasi- 
gailėti, padaręs tiek daug nedovanotinų piktadarysčių, jis malda- 
vo atleisti ir duoti jam laiko nors atgailai. Aš stovėjau, tylomis 

į jį Žiūrėdamas, ir jo išvaizda buvo tokia baisi, jog net į manė 
sustingusią širdį ėmė skverbtis baimė. 

— Na, laikas baigti, — tariau aš ir vėl pakėliau kalaviją, bet 
tuojau pat nuleidau. Staiga de Garsijai aptemo protas, ir. jis 
pamišo man bežiūrint. 

Nenoriu aprašinėti visko, kas buvo paskui. Pamišęs de Gar- 
sija atgavo drąsą ir pradėjo kautis. Bet ne su manim. 

Atrodė, kad jis manęs nebemato, tačiau kovėsi įnirtingai, ka- 
laviju varstydamas tuščią orą. Klaiku buvo žiūrėti, kaip jis ker- 
tasi su nematomais priešais, ir klausytis jo riksmų bei prakeiki- 
mų. Sprindis po sprindžio de Garsija traukėsi prie kratero kraš- 
to. Čia jis valandėlę stabtelėjo ir pradėjo paskutinę kovą su ga- 
lingu neregimu priešu, pašėlusiai smaigstydamas ir kapodamas 
kalaviju. Dukart jis vos neparkrito tartum mirtinai sužeistas, bet 
sukaupęs visas jėgas vėl kovėsi su tuštuma. Staiga kraupiai 
surikęs de Garsija plačiai išskėtė rankas, lyg jam būtų perverta 
širdis, išmetė kalaviją ir aukštielninkas nugriūvo į ugnikalnio 
kraterį. 


Aš nusigręžiau, daugiau nieko nebenorėdamas matyti. Bet pas- 
kui dažnai pats save klausdavau: kas gi sudavė de Garsijai pas- 
kutinį mirtiną smūgį? 


XXXVIII 
OTOMĖS ATSISVEIKINIMAS 


Taip aš įvykdžiau tėvui duotą pažadą ir atkeršijau de Gar- 
sijai, tikriau sakant mačiau, kaip įvyko kerštas, nes kad ir kokia 
baisi buvo jo mirtis, jis Žuvo ne nuo mano rankos. De Garsija 
mirė iš baimės. Ir aš tuoj ėmiau apgailestauti, kad jis taip žuvo, 
nes kai mane apleido nenatūrali ledinė ramybė, pradėjau dar 
labiau jo neapkęsti. Gailėjausi, kad pats savo ranka jo nenudo- 
biau, ir tebesigailiu iki šiol. Žinoma, daug kas mane peiks, kadan- 
gi mums liepta atleisti savo priešams, bet šitokį atlaidumą aš 
palieku viešpačiui Dievui. Kaipgi galiu atleisti tam, kuris išdavė 
inkvizicijai mano tėvą, kuris nužudė mano motiną ir sūnų, kuris 
buvo surakinęs mane grandinėmis vergų laive, kuris daugelį 
valandų. kankino mane savo rankomis? Ne! Kasmet aš vis labiau 
jo neapkenčiau, Ir rašau po kiek laiko todėl, kad vis neturiu 
ramybės. Negaliu už skriaudas atleisti nei mirusiem, nei gyviem, 
dėl to prieš keletą metų garbingas ir mokytas mūsų parapijos 
kunigas man uždraudė eiti į bažnyčią. Tada nuvykau pas vys- 

kupą ir papasakojau jam savo gyvenimą. Vyskupas labai stebėjo- 
si, beti būdamas plačių pažiūrų Žmogus, pasikvietė kunigą ir liepė 
jam pakeisti sprendimą, manydamas, kaip ir aš, kad viešpats ne- 
pasmerks silpno žmogaus, jei tas negali atleisti piktadariui, pa- 
dariusiam tiek daug blogo. 

Bet gana tų sąžinės dalykų! 


De Garsijai dingus krateryje, aš pasukau namo, tikriau sa- 
kant ne namo, kadangi namų nebeturėjau, o į sugriautą miestą, 
dunksantį toli apačioj. 

Man reikėjo nusileisti lediniu šlaitu, o tai buvo daug sunkiau 
negu užlipti. Dabar, po keršto, pasidariau tarytum kitas žmogus, 
toks pat kaip ir visi, išvargęs ir; prislėgtas. Man buvo taip liūdna, 
kad jeigu būčiau ant ledo suklupęs ir nusiritęs, tikrai nebūčiau 
gailėjęsis. 

Bet aš nenusiritau ir galų gale pasiekiau sniegynus, kur eiti 
buvo lengviau. Taigi savo priesaiką įvykdžiau ir atkeršijau. Ta- 
čiau kokia kaina! Aš praradau sužadėtinę, savo jaunystės meilę; 
dvidešimt metų išbuvau indėnų vadu; patyriau tiek vargų ir 
negandų; vedžiau moterį, kuri mane švelniai mylėjo ir ne kartą 
įrodė savo taurumą, bet širdyje vis dėlto tebebuvo laukinė ar bent 
jau stabmeldė. O dabar mano gentis nugalėta, puikusis miestas 
sugriautas, aš likau benamis elgeta, ir bus didelė laimė, jei ga- 
liausiai man pavyks išvengti mirties ar vergijos. Bet visa tai dar 
galėjau pakelti, nes buvau matęs ne tokių dalykų. Mane su- 
gniuždė sielvartas, kai taip baisiai žuvo paskutinis sūnus, vie- 
nintelis mano vienišo gyvenimo džiaugsmas. 

Meilė vaikams anuomet man buvo virtusi tikra aistra. Aš my- 
lėjau juos, o jie mylėjo mane. Nuo mažens pats juos auklėjau, 
ir; širdyje jie buvo anglai, ne indėnai. Aš juos išmokiau savo kal- 
bos ir tikėjimo, todėl jie man buvo ne tik mylimi vaikai, bet ir 
tėvynainiai. Bet nelaimingas atsitikimas, liga bei kalavijas atėmė 
iš manęs visus tris, ir aš likau vienas. 

Mes labai daug kalbame apie savo jaunystės sielvartus. Jei 
mus palieka mylimoji, raudodami skundžiamės visam pasauliui 
ir prisiekinėjame, kad dabar mums nebėra gyvenimo. Bet tik tada, 
kai nulenkiame galvas prieš savo mirusį vaiką, mes pirmą kartą 
pajuntame, kokia baisi gali būti nelaimė. Sakoma, kad laikas už- 
gydo visas. žaizdas. Netiesa. Tokios širdgėlos laikas nepajėgia 
išdildyti. Aš jau senas ir tai žinau. 

Taigi parkritau nykiuose ugnikalnio sniegynuose, kur dar ne- 
buvo žengusi žmogaus koja, ir pravirkau 121B, kaip vyras verkia 
tik vieną kartą gyvenime. 

„Mano sūnau Absalomai! Mano sūnau, mano sūnau Absalo- 
mai! — raudojau kartu su bibliniu karalium Dovydu— Kad man 
leistų numirti vietoj tavęs, o Absalomai, mano sūnau, mano sū- 
nau!“ 

Bet mano širdgėla buvo didesnė už to karaliaus sielvartą, nes 
aš per tiek pat metų netekau ne vieno, o trijų sūnų. Tik prisimi- 
nęs, kad tas karalius jau prieš daugelį šimtmečių susitiko su savo 
sūnum, pasiguodžiau bent ta mintimi, jog ir aš su savuoju kada 
nors susitiksiu. Menka paguoda, tačiau ji suteikė man jėgų atsi- 
kelti ir leistis žemyn į sugriautą Pušų Miestą. 

Parėjau tik saulei leidžiantis, nes kelias buvo ilgas, o aš labai 
nusilpęs. Prie krūmų mane pasitiko kapitonas Diasas su savo 
draugais. Kai prie jų priėjau, kareiviai iš pagarbos man, pri- 
slėgtam sielvarto, tylėdami nusiėmė skrybėles, tik Diasas pa- 
klausė: 

— Ar žudikas nebegyvas? 

Linktelėjau galvą ir nuėjau toliau, į savo Kamoar), tikėdama- 
sis ten rasti Otomę. 

Ji sėdėjo viena, šalta ir graži, tartum iš marmuro iškalta sta- 
tula. 

— Sūnų aš palaidojau šalia brolių ir protėvių, — atsakė Oto- 
mė į mano klausiamą žvilgsnį.— Jei būtum jį pamatęs, tavo širdis 
nebūtų išlaikiusi. 

— Gerai,— tariau,— bet mano širdis jau sugniuždyta. 

— Ar žudikas nebegyvas? — paklausė Otomė lygiai taip kaip 
Diasas. 

— Nebegyvas. 

— Kaip? 

Aš trumpai papasakojau. 

— Tu turėjai pats jį nukauti. Už mūsų sūnaus kraują neat- 
keršyta. 

— Taip, aš turėjau pats jį nudėti. Bet tuo metu nepagalvojau, 
nes mačiau, kaip dangus jį nubaudė. Gal taip ir geriau. Aš per 
brangiai užmokėjau už: savo kerštą ir per vėlai supratau, kad ne- 
reikėjo pačiam keršyti. Yra aukščiausias teisėjas. 

— Netiesa! Aš tuo netikiu,— tarė Otomė, ir jos veidas tuo- 
kart atrodė taip, kaip tą akimirką, kai ji užmušė tlaskalaną, kai 
su panieka atsakė Marinai arba šoko ant teokalio per aukoji- 
mą.— Tavim dėta, būčiau į gabalus jį sukapojusi ir tik tada ati- 
davusi velniams į nagus — ne anksčiau! Bet kam apie tai kal- 
bėti? Viskas baigta, visi mirę, mano širdis taip pat. Tu nuvargęs, 
pavalgyk. 

Aš pavalgiau, paskui atsiguliau ir užmigau. 

Po kurio laiko tamsoje išgirdau Otomės balsą: 

— Pabusk, noriu su tavim pasikalbėti! 

Jos balsas buvo toks keistas, jog iškart mane pažadino iš 
sunkaus miego. 

— Kalbėk,— atsiliepiau.— Kur tu, Otome? 

— Šalia tavęs. Aš negalėjau užmigti ir čia sėdėjau. Klausykis. 
Mudu susitikome prieš daug daug metų, kai Kuautemokas tave 
atvedė iš Tabasko. Ak, kaip gerai aš atsimenu tą dieną! Pirmą- 
syk tave išvydau savo tėvo Montesumos rūmuose Čapultepeke, 
išvydau ir pamilau. Aš mylėjau tave visados. Manęs nebaugino 
svetimi dievai! | 

— Kam tu apie tai kalbi, Otome?— paklausiau. 

— Kad taip noriu. Ar gali paskirti vieną valandą tai, kuri 
tau viską atidavė? Tada klausyk. Prisimeni, kaip mane atstū- 
mei? O, maniau, kad mirsiu iš gėdos, kai išsiprašiau paskiriama 
tau už žmoną, už žmoną dievui Teskatlipokai, o tu pradėjai su 
manim kalbėti apie merginą už jūrų, apie tą Lilę, kurios žiedą 
iki šiol tebemūvi ant piršto. Bet aš tai ištvėriau. Aš dar labiau 
tave pamilau, kad buvai toks garbingas, o kitką tu žinai. 

Aš tave gavau, nes turėjau drąsos atsigulti šalia tavęs, ant 
aukuro. Tuomet tu mane pabučiavai ir pasakei, kad myli. Bet 
niekad manęs tikrai nemylėjai. Visą laiką galvojai apie Lilę. 
Aš tai žinojau seniau, kaip kad žinau ir dabar, nors ir stengiausi 
pati save apgauti. Anuomet aš buvau graži, o vyrui tai šį tą reiš- 
kia. Aš buvau tau atsidavusi, o, tai reiškia dar daugiau, ir vieną, 
ar. du kartus tu pats pagalvojai, kad myli. Bet dabar gailiuosi, 
kad teuliai sutrukdė ir neleido mums drauge numirti ant aukuro. 
Gailiuosi tik dėl savęs. Mudu išsigelbėjome, ir man prasidėjo 
nesibaigianti kova. 

Aš jau sakiau, kad viską supratau ir mačiau. Tu mane pabu- 
čiavai ant aukuro prieš pat mirtį. Bet kai likai gyvas, vėl viskas 
pasikeitė. Tik likimo dėka tu mane vedei ir prisiekei man išti- 
kimybę, ir tą priesaiką išlaikei iki galo. Tu mane vedei, bet neži- 
nojai, kas tavo žmona. Žinojai tik tiek, kad aš graži, meili, tau 
ištikima, — viskas taip ir buvo, — bet nesupratai, kad aš tau sveti- 
ma, kad likau tokia pat, kokie buvo mano protėviai. Manei, aš 
priėmiau tavo papročius, o gal net ir tavo tikėjimą, kadangi dėl 
tavęs stengiausi tai padaryti. Bet visą tą laiką aš gyvenau savo 
tautos papročiais ir niekada negalėjau užmiršti savo dievų. Jie 
neleido man, savo vergei, nuo jų pasitraukti. Daugel metų ban- 
džiau juos atstumti, bet atėjo laikas, ir jie man atkeršijo. Aš 
atsidaviau dievų valiai, tikriau sakant jie mane pavergė, nes 

neprisimenu ir pati nežinau, ką dariau tą naktį, kai mane matei 
ant teokalio, aukojant aukas Uicilopočtliui. 

Visus tuos metus buvai man ištikimas, aš gimdžiau tau vaikus, 
ir tu juos mylėjai. Bet mylėjai tik dėl jų pačių, o ne dėl manęs. 
Širdyje nekentei mano kraujo, kuris jų gyslose buvo sumišęs su 
tavuoju. Juk ir mane mylėjai tik pusiau, ir toji pusiau meilė vos 
neišvarė manęs iš proto.. Bet paskui ir ji dingo, kai pamatei mane 
lyg pamišusią ant teokalio atliekant senovines protėvių apeigas. 
Tik tuomet supratai, kas aš tokia. Aš laukinė! 

Ir štai mirė mūsų vaikai, kurie mus rišo. Jie mirė įvairiai — 
vienas po kito, nes juos slėgė mano giminės prakeikimas. Ir kartu 
su jais mirė tavo meilė. Aš viena belikau — gyvas praeities pa- 
minklas. Bet dabar ir aš mirštu. 

Ne, tylėk ir klausyk! Aš mažai beturiu laiko. Kai uždraudei 
man vadinti tave vyru, supratau, kad viskas baigta. Aš tavęs 
paklausiau, teuli, ir išplėšiau tave iš savo širdies. Tu man nebe 
vyras, ir greit aš nebebūsiu tavo žmona. Bet vis dėlto prašau ta- 
vęs: išklausyk! Dabar tu sielvarto prislėgtas. Tau atrodo, kad 
gyvenimas baigtas ir nebegali būti jokios laimės. Bet klysti. Juk 
tu dar gana jaunas ir tvirtas vyras. Gal tau pavyks palikti nunio- 
kotą mūsų žemę, ir kai nuo kojų nusipurtysi jos dulkes, tave 
nustos slėgęs prakeikimas. Tu grįši į savo šalį ir sutiksi tą, kuri 
tiek metų tavęs laukė. Ir tuomet tolima moteris, žlugusios giminės 
princesė, pavirs miglota vizija, o visi tie metai, kupini keistų 
įvykių, tau atrodys kaip sapnas. Liks tik meilė mirusiems vai- 
kams. Tu juos mylėsi visada, jų prisiminimas, mirusiųjų ilgesys, 
už kurį nieko nėra baisesnio, tave persekios dieną naktį iki pat 
gyvenimo galo; aš tuo džiaugiuosi, nes aš — jų motina, ir tu, apie 
juos galvodamas, kartais prisiminsi ir mane. Tai viskas, ką man 
paliko tavo Lilė, ir tuo aš ją pranokstu. Zinok, teuli, su ja tu 
neturėsi nė vieno vaiko, kuris galėtų tavo širdyje nustelbti meilę 
mano vaikams! 

O, aš tave stebėjau dienomis ir naktimis! Mačiau, kaip tavo 
akys ilgisi tos, kurią praradai, kaip ilgisi tolimos žemės, kur 
prabėgo tavo jaunystė. Būk laimingas, tu pamatysi tėvynę ir su- 
tiksi mylimąją! Kova baigta: tavo Lilė nugalėjo. Aš silpstu, man 
sunku kalbėti, bet nebedaug kas liko pasakyti. Mes išsiskiriame 
turbūt amžinai. Kas mus dar sieja? Tik mirusieji mūsų sūnūs, 
daugiau niekas! Aš tau nebereikalinga, tad nutraukiu paskutinius 
ryšius. Savo mirties valandą išsižadu tavo dievo ir grįžtu prie 
savo tautos dievų, nors pirma maniau, kad jų neapkenčiu. Mes 
išsiskiriame amžinai, bet prašau tavęs — negalvok apie mane blo- 
gai, nes aš tave mylėjau ir myliu. Aš tavo sūnų motina; tu juos 

padarei krikščionimis ir galbūt su jais susitiksi. Aš vis dar tave 
tebemyliu. Esu laiminga, kad pabučiavai mane ant aukuro ir kad 
pagimdžiau tau sūnų. Jie tavo, o ne mano. Man rodos, aš juos ir 
mylėjau tik todėl, kad jie tavo, o jie mylėjo tiktai tave. Pasiimk 
juos, pasiimk jų sielas, kaip kad viską iš manęs pasiėmei. Tu 
prisiekei, kad tik mirtis mus išskirs, ir išlaikei savo priesaiką tiek 
gyvenime, tiek mintyse. Bet dabar aš išeinu į Saulės Buveinę, 
pas savo protėvius. Teuli! Su tavim išgyvenau daug metų ir pa- 
tyriau daug sielvarto, dabar nebegaliu pavadinti tavęs vyru, nes 
uždraudei, bet sakau tau, teuli, nesijuok iš manęs s“ savo Lile. 
Nepasakok jai apie mane nieko, jei gali... būk laimingas ir — 
sudie! | 

Otomės žodžiai skambėjo vis silpniau, ir aš klausiausi su- 
stingęs iš nustebimo. Tuo tarpu kambaryje pradėjo palengva švis- 
ti. Pamažu išryškėjo balta Otomės figūra: ji sėdėjo krėsle prie pat 
gulto, jos rankos buvo bejėgiškai nukarusios, o galva nusvirusi 
ant krėslo atkaltės. Aš pašokau, ir pasižiūrėjau jai į veidą. Jis bu- 
vo šaltas ir išblyškęs, lūpos be žado. Paėmiau ją už rankos — ji 
buvo kaip ledinė. Garsiai šūktelėjau Otomę, pabučiavau į kaktą, 
bet ji nesujudėjo ir nieko neatsakė. Greit visai išaušo, ir tada 
pamačiau, kas atsitiko. Otomė buvo nebegyva. Ji pati pasitraukė 
iš gyvenimo, išgėrusi nuodų, kurių paslaptį Žino tik indėnai. 
Tie nuodai veikia iš lėto, be skausmų, ir žmogus iki galo turi 
sąmonę. Tik pajutusi gęstant gyvybę, Otomė pradėjo su manim 
kalbėti taip liūdnai ir gailiai. 

Aš sėdėjau ant gulto, nenuleisdamas nuo jos akių. Verkti ne- 
galėjau — buvo išsekusios ašaros, ir kaip jau esu sakęs, niekas 
nepajėgė man sudrumsti keistos ramybės. Mane apėmė liūdesys 
ir begalinis švelnumas. Dabar aš mylėjau Otomą labiau negu bet 
kada, labiau nei gyvą, ir tuo jau daug pasakyta. Aš tarytum vėl 
mačiau ją pačioje jaunystėje, kokia ji buvo savo karališkojo tėvo 
rūmuose, mačiau jos akis, kai ji Žengė prie manęs ant aukuro, 
prisiminiau jos žvilgsnį, nepabūgusį imperatoriaus Kuitlahuako 
rūstybės, kai tas norėjo pasmerkti mane mirti. Aš vėl girdėjau 
sielvartingą jos verksmą prie mirusio mūsų pirmagimio, vėl ma- 
čiau ją su kalaviju rankose prie nukauto tlaskalano. 

Daug kas atgijo man atmintyje tą liūdną rytmetį, sėdint ir 
žiūrint į mirusią Otomę. Jos žodžiuose buvo tiesos: aš negalėjau 
užmiršti savo pirmosios meilės ir dažnai trokšdavau išvysti Lilės 
veidą. Bet Otomė buvo neteisi, sakydama, kad aš jos nemylėjęs. 
Aš ją nuoširdžiai mylėjau ir. ištikimai laikiausi priesaikos. Bet tik 
tuomet, kai ji mirė, gerai supratau, kokia ji man buvo brangi. 
Taip, tarp mūsų buvo praraja, kuri ilgainiui vis platėjo. Mus sky- 

rė rasė ir religija, nes žinojau, kad Otomė niekad negalėjo iki 
galo atsižadėti savo senų prietarų. O kai pamačiau Otomę gie- 
dant mirties giesmę, mane pagavo siaubas, ir kurį laiką ji man 
kėlė pasibjaurėjimą. Bet viską būčiau atleidęs, nes dėl to buvo 
kaltas jos kraujas, o paskutinį ir sunkiausią nusižengimą ji pa- 
darė prieš savo valią. Visa tai atmetus, Otomė buvo graži, tauri 
moteris, verta didžiausios meilės bei pagarbos, moteris, ilgus me- 
tus buvusi man ištikima žmona. 

Taip aš galvojau. tada ir taip manau dabar. Otomė sakė, kad 
mes išsiskiriame amžinai, bet tikiuosi, jog tai netiesa, nes žinau, 
kad mudviem daug kas bus atleista, o tie, kas vienas kitam buvo 
brangūs ir artimi žemėje, kada nors susitiks aname pasaulyje. 

Pagaliau aš atsistojau, norėdamas šauktis pagalbos, ir tik 
tada pajutau kažką kabant ant kaklo. Tai buvo stmbių smaragdų 
vėrinys, kurį man buvo davęs Kuautemokas, o aš padovanojau 
Otomei. Kai miegojau, ji užkabino man tą vėrinį ir prie jo pririš- 
tą savo ilgų plaukų; sruogą. Su šiais dviem daiktais aš neišsiskir- 
siu ir miręs. 

Otomę palaidojau sename kapinyne šalia jos protėvių, ir mūsų 
vaikų. O po dviejų dienų kartu su Bernalio Diaso būriu išvykau 
į Meksiką. Prie tarpeklio atsigręžiau į sugriautą Pušų Miestą, 
kur išgyvenau tiek metų ir palaidojau visus, kas man buvo bran- 
gūs. Žiūrėjau atgal liūdnai ir ilgai, kaip žiūri mirštantysis, žvelg- 
"damas į praėjusį savo gyvenimą, kol pagaliau Diasas uždėjo man 
ant peties ranką. 

— Dabar jūs vienišas, drauguži, — tarė jis.— Ką ketinate veik- 
ti? 

— Nieko,— atsakiau.— Man belieka tik mirti. 

— Niekuomet taip nekalbėkite! Jums tik keturiasdešimt metų, 
o man jau daugiau kaip penkiasdešimt, ir vis dėlto apie mirtį aš 
nekalbu. Klausykit, ar turite S 2E8B Anglijoje? 

— Turėjau. 

— Ramiose šalyse Žmonės cyvena ilgai. Grįžkite pas juos! 
Aš pasistengsiu jus nuvežti į Ispaniją. 

— Gerai, pagalvosiu,— atsakiau. 

Skirtu laiku mes atvykome į Meksiką, naują ir man svetimą 
miestą, kurį buvo atstatęs Kortesas. 

Kur kadaise dunksojo teokalis, ant kurio aš turėjau būti pa- 
aukotas dievams, dabar buvo statoma katedra, o į jos pamatus 
dedami bjaurūs actekų stabai. Miestas atrodė gana gražus, bet 
nebe toks puikus kaip Montesumos Tenočtitlanas, ir toks jis nie- 
kada nebebus. Gyventojai. irgi buvo pasikeitę: tada jie buvo laisvi 
kariai, o dabar — vergai. 

Meksike Diasas surado man būstą. Čia niekas manęs neper- 
sekiojo, visi gerbė dėl man suteiktos malonės. Aš buvau palūžęs 
žmogus ir niekam nekėliau baimės. Kaip koviausi liūdnąją naktį 
ir kaip gyniau miestą, visi buvo užmiršę, o mano negandų istorija 
žadino užuojautą net ispanams. Meksike praleidau dešimt dienų, 
liūdnai klajodamas gatvėmis ir Čapultepeko kalvos šlaitais. Seniau 
čia stovėjo Montesumos rūmai, kuriuose pirmą kartą sutikau 
Otomę. Iš visos didybės nieko nebebuvo likę, tik keletas šimta- 
mečių kedrų. 

Aštuntą dieną gatvėje mane sustabdė vienas indėnas. Jis pasa- 
kė, kad su manim norįs pasimatyti senas draugas. Nusekiau pas- 
kui jį, stebėdamasis, kas tai galėtų būti, nes jokių draugų nebe- 
turėjau. Indėnas mane nuvedė į gražų mūrinį namą naujoje 
gatvėje. Čia teko truputį palaukti, sėdint aptemdytame kambary- 
je. Staiga kažkas kreipėsi į mane actekų kalba: 

— Sveikas, teuli! 

Balsas, liūdnas ir švelnus, man pasirodė kažkur girdėtas. Pa- 
kėliau akis. Prieš mane stovėjo indėnė ispaniškais drabužiais, dar 
graži, bet silpna ir tartum iškamuota kokios ligos ar širdgėlos. 

— Ar nepažįsti Marinos, teuli?— paklausė ji, bet jau sulig 
pirmu žodžiu ją pažinau.— O aš tave pažinau, nors ir sunkiai. 
Taip, teuli, vargai ir laikas mus abu pakeitė. 

Paėmiau jos ranką ir pabučiavau. 

— Kur Kortesas? — paklausiau. 

Ją visą nupurtė drebulys. | 

— Kortesas Ispanijoje, bylinėjasi. Ten jis vedė kitą, teuli. 
Prieš daugelį metų jis mane išvarė ir atidavė už žmoną donui 
Chuanui Charamiljui, kuris mane vedė dėl turto. Kortesas savo 
pamestai meilužei buvo dosnus! 

Ir Marina pravirko. 

Pamažu sužinojau visą jos istoriją, bet čia apie tai nera- 
šysiu, kadangi ją ir taip žino visas pasaulis! Kai Marina atliko- 
savo vaidmenį ir niektio nebegalėjo tam užkariautojui padėti, jis 
ją pametė. Marina man papasakojo, kiek jai teko iškentėti ir kaip 
ji suriko Kortesui į akis, kad nuo to laiko jis niekur neberas lai- 
mės. Jos pranašystė išsipildė. 

Mudu šnekėjomės daugiau kaip dvi valandas. Ją išklausęs, 
pradėjau pasakoti apie save, ir ji verkė iš gailesčio, nes, šiaip 
ar taip, buvo geros širdies. 

Pasku mes išsiskyrėme ir daugiau niekad nebesusitikome. Man 
išeinant Marina primygtinai įsiūlė pinigų, ir aš nesidrovėdamas 
priėmiau' tą dovaną, nes. buvau nuskurdęs ir neturėjau ko gėdytis. 

Taip susiklostė Marinos likimas. Dėl meilės ji išdavė tėvynę, 
o ką gavo už savo meilę ir išdavystę? Bet man jos atminimas, 
gero draugo atminimas, visuomet bus šventas. Juk Marina dusyk 
išgelbėjo man gyvybę ir nepaliko net tada, kai Otomė ją įžeidė 
žiauriausiais žodžiais. 


XXXIX 
TOMAS PRISIKELIA Iš NUMIRUSIŲ 


Rytojaus dieną po pokalbio su Marina pas mane atėjo ka- 
pitonas Diašas. Jis pasakė, kad vienas jo draugas vadovaująs 
karakai, kuri po dešimt metų išplauksianti iš Verakruso į Kadį, 
ir jeigu aš norįs, palikti Meksiką, tas jo draugas mielai priimsiąs 
mane į savo laivą. Truputį pagalvojęs atsakiau, jog keliausiu, 
ir atsisveikinau su kapitonu Diasu — duok Dieve jam, laimės, nes 
jis buvo vienas iš nedaugelio gerų Žmonių tarp visų tų niekšų 
ispanų. | 

Taigi aš visam laikui palikau Meksiką ir kartu su keliais pirk- 
liais maždaug per savaitę laimingai nukeliavau per kalnus į Ve- 
rakrusą. Tai karštas, nesveikas miestas ir nepatikimas uostas, atvi- 
ras visiems siautulingiems šiaurės vėjams. Čia įteikiau karakos 
kapitonui savo rekomendacinius laiškus, ir tas neklausinėdamas 
paskyrė man laive vietą. Aš tuoj pat susigabenau į laivą maisto 
atsargas visai kelionei. 

Trečiosios dienos vakare, pučiant palankiam vėjui, išplaukė- 
me, o kitą rytą tolumoj bebuvo matyti snieguota Orisabos ugni- 
kalnio viršūnė — paskutinis Anahuako vaizdas. Bet pagaliau ir jis 
dingo už debesų, ir aš atsisveikinau su tolima žeme, kurioje pa- 
tyriau tiek daug nuotykių ir kurią, mano apskaičiavimu, pirmą 
kartą išvydau lygiai prieš aštuonioliką metų, tą pačią dieną. 

Plaukiant į Ispaniją, nieko ypatingo neatsitiko. Kelionė buvo 
daug sėkmingesnė negu paprastai. Pakėlę inkarą Verakruso uos- 
te, po dviejų mėnesių ir dešimties dienų jį nuleidome Kadžio uos- 
te — štai ir viskas. 

Kadyje išbuvau vos dvi dienas. Man pasisekė: uoste stovėjo 
anglų laivas, pasiruošęs plaukti į Londoną, ir aš nusipirkau į jį 
bilietą, nors tam reikalui teko parduoti iš vėrinio patį mažąjį 
smaragdą, nes Marinos duotieji pinigai jau buvo išsibaigę. Sma- 
ragdą pardaviau už nemažą sumą: apsirengiau kaip pridera kil- 
mingam žmogui, ir dar liko aukso kelionei. Tiesą sakant, buvo 
gaila skirtis su tuo brangakmeniu, nors tai tebuvo paprastas 

karulys nuo vėrinio, tačiau prispyrė būtinybė. O didįjį brangak- 
menį, puikų smaragdą su nežymiu trūkumu, po daugelio metų 
padovanojau jos didenybei maloningajai karalienei Elžbietai. 

Anglų laive visi mane laikė ispanu avantiūristu, pralobusiu 
Indijoje, o aš nesistengiau tos nuomonės sugriauti. Manęs nie- 
kas netrukdė, tad galėjau ramiai mintyse pratintis prie seniai 
užmirštos mąstysenos bei gyvenimo. Taip sau vienas ir sėdėjau, 
tarytum koks išdidus idalgas, stengdamasis mažiau kalbėti, o 
daugiau klausytis ir sužinoti viską, kas atsitiko Anglijoje per tuos 
dvidešimt metų. 

Pagaliau ir toji kelionė baigėsi. Birželio dvyliktą dieną iš- 
lipau puikiame Londono mieste, kur dar niekad nebuvau buvęs, 
ir viešbučio kambaryje atsiklaupęs padėkojau Dievui, kad po 
daugybės negandų ir išbandymų leido man vėl įžengti į Ang- 
lijos žemę. Iš tiesų man atrodė didžiausias stebuklas, kad silpnas 
žmogaus kūnas gali ištverti tiek skausmo, ligų, bado ir žaizdų, 
tiek mirtinų smūgių ir kankinimų, kad gali tiek daug metų atsi- 
laikyti prieš laukinių žvėrių įniršį ir žmonių žiaurumą. 

Londone, viešbučio šeimininko padedamas, nusipirkau gerą 
arklį ir kitą dieną auštant išjojau iš miesto. Tą rytą man buvo 
lemta patirti paskutinį nuotykį. Kai palengva risnojau Ipsvičo 
keliu, grožėdamasis Anglijos peizažu ir godžiai traukdamas į 
krūtinę saldų birželio orą, kažkoks bailus plėšikas, pasislėpęs už 
tvoros, iš pistoleto šovė man į nugarą. Jis tikėjosi mane nudėti 
ir apiplėšti, tačiau kulka pramušė skrybėlę ir tik truputį įdrėskė 
galvą. Aš nieko nespėjau įam padaryti. Tas nenaudėlis, pama- 
tęs, jog nepataikė, tuoj paspruko, o aš nujojau toliau, galvoda- 
mas, kad tikrai būtų buvę keista, jei po daugelio baisių pavojų 
būčiau žuvęs nuo niekšo valkatos rankos per penketą mylių nuo 
Londono. 

Sparčiai jojau visą tą dieną ir dar kitą. Arklys pasitaikė stip- 
rus ir greitas, tad pavakare, apie pusę aštuntos, jau užlėkiau ant 
tos pačios kalvos, nuo kurios paskutinį kartą žvelgiau į Bangį, 
kartu su tėvu keliaudamas į Jarmutą. Apačioj mirgėjo raudoni 
miestelio stogai, dešinėje žaliavo Ditčingemo ąžuolai ir dunksojo 
gražus šventos Marijos bažnyčios bokštas, tolumoje sruveno Veiv- 
nio upė, o tiesiog priešais mane driekėsi lankos, lyg purpurinis 
auksas tviskančios nuo žydinčių pelkių gėlių. Viskas tebebuvo 
kaip buvę, niekas daugiau nepasikeitė, tik aš vienas. 

Nulipęs nuo arklio, priėjau prie tvenkinio ir pasilenkęs ėmiau 
žiūrėti į savo veido atspindį. Taip, iš tikrųjų aš pasikeitęs! Beveik 
visai nepanašus į tą vaikiną, kuris jojo šituo keliu prieš dvidešimt 
metų. Deja, mano akys įdubusios ir labai liūdnos, veido bruožai 

paaštrėję, o ant galvos ir barzdoje daugiau žilų negu juodų plau: 
kų. Aš ir pats nebūčiau savęs! pažinęs, todėl vargu ar kiti pažins. 
O ar bus kam mane pažinti? Per dvidešimt metų vieni tikriau- 
siai mirė, kiti kur nors dingo. Ar rasiu nors vieną gyvą drau- 
gą2 Juk nuo to laiko, kai „Avantiūristo“ kapitonas Belas, prieš 
man išplaukiant į Espanjolą, atvežė laiškus, aš negavau iš namų 
jokios žinios. Kas manęs laukia? Ir svarbiausia, kaip Lilė? Gal 
ji mirusi, gal kur išsikėlusi ar ištekėjusi. 

Užšokau ant arklio ir pasileidau risčia pro Vainiordo malūnus. 
Perjojęs per brastas ir Pirnbou miestelį, kairėje pusėje palikau 
Bangį ir po dešimties minučių atsidūriau prie vartų, už kurių 
buvo takas, einantis nuo Noridžo kelio į kalvos papėdę, o ten, 
ant miškingo šlaito, vos per pusmylį, buvo matyti mano namai. 

Prie parko vartų, mėgaudamasis paskutiniais saulės spindu- 
liais, stovėjo kažkoks žmogus. Geriau įsižiūrėjęs, aš jį pažinau. 
Tai buvo Bilis Minsas, tas pats kvaišelis, kuris paleido de Gar- 
siją, kai aš, skubėdamas pas savo mylimąją, palikau jį pririštą. 
Dabar Bilis Minsas buvo jau senas, žilais plaukais, apkritusiais 
aplink raukšlėtą veidą. Sutikęs jaunų dienų pažįstamą, aš labai 
apsidžiaugiau ir, nors jis buvo nešvarus bei nuskuręs, vos ne- 
puoliau jam ant kaklo. 

Mane pastebėjęs, Bilis Minsas su lazdele priklibikščiavo prie 
vartų, atidarė ir gailiu balsu ėmė kaulyti išmaldos. 

— Ar čia gyvena misteris Vingiildas?— paklausiau, rodyda- 
mas tolyn į taką, ir širdis man pradėjo tankiau plakti belaukiant 
atsakymo. 

— Misteris Vingtildas, sere? Kokio jums reikia Vingtildo? 
Senasis ponas pasimirė beveik prieš dvidešimt metų. Aš pats 
padėjau kasti jam kapą, taip, taip! Tenai jis ir D > šalia 
savo žmonos, kuri buvo nužudyta. O misteris Džeiris. . 

— Ar jis čia? — paklausiau. 

— Jis irgi mirė, bus jau daugiau kaip dvylika metų. Mirtinai 
nusigėrė, taip, taip! Ir misteris Tomas mirė, sako, nuskendęs 
kažkur jūroje. Daug žiemų praėjo nuo to laiko. Visi mirė, visi! 
Oi, koks padūkėlis buvo tas misteris Tomas! Kaip dabar atsimenu, 
paleidau aš vieną žmogų, ne iš mūsų krašto...— ir Bilis pradėjo 
pasakoti, kaip jis užsodino ant arklio mano sumuštą de Garsiją. 
Jo sulaikyti nebuvo galima. Numečiau jam monetą, pentinais 
spustelėjau išvargusį arklį ir nurisnojau siauru taku. 

Duslus kanopų bildesys- aidėjo man ausyse tarytum senio žo- 
džių atgarsis: „Visi mirė, visi mirė!“ Ir Lilė turbūt mirė. O jei 
nemirė, tai, žinoma, už ko nors ištekėjo, išgirdusi, kad aš pasken- 

dęs jūroje. Tokiai gražuolei niekuomet netrūks gerbėjų. Negi ji 
atsižadės gyvenimo, apverkdama pražuvusią jaunystės meilę! 

Bet štai ir mūsų senasis namas, Jis beveik nepasikeitęs, tik 
gebenės ir vijokliai prie fasado užaugę iki pat stogo. Namas at- 
rodė gyvenamas, nes visur buvo pavyzdinga tvarka, o iš kaminų 
rūko dūmai. | 

Vartai buvo užrakinti, o už tvoros nesimatė nė gyvos dvasios. 
Artėjo naktis, ir tarnai, matyt, jau buvo užbaigę savo darbą. 

Pasukęs į kairę, apjojau namą iš kitos pusės, kur kalvos pa- 
šlaitėje stovėjo arklidės, bet ir čia vartai buvo užrakinti. Neži- 
nodamas, ką toliau daryti, nulipau nuo arklio. Mane taip apniko 
abejonės ir baimė, jog. visai netekau drąsos. Palikęs arklį prie var- 
tų rupšnoti žolę, nuėjau taku bažnyčios link, nuolat žvalgyda- 
masis pirmyn į kalvos viršūnę, ar ko nors nesutiksiu. 

„Kas bus, jeigu mirė visi?— galvojau.— Kas bus, jeigu ir ji 
mirė?“ 

Rankomis užsidengęs veidą, ėmiau maldauti visagalį, sau- 
gojusį mane visus tuos metus, kad neleistų man paskūtinį kar- 
tą žiauriai nusivilti. Buvau sielvarto prislėgtas ir jaučiau, jog dau- 
giau nebeištversiu. Jeigu ir Lilę būsiu praradęs, man telieka tik 
mirti, nes kam tuomet begyventi. 


Taip kurį laiką meldžiausi, drebėdamas lyg vėjo purtomas 
lapas. Paskui vėl apsižvalgiau ir pasukau atgal prie namo, pa- 
siryžęs išklausinėti jo gyventojus ir sužinoti šiokią ar tokią tiesą. 
Jau užgeso vakaro gaisai, ir tamsoje visur ėmė suokti lakštin- 
galos. Aš sustojau. Lakštingalų giesmės man pažadino kažkokius 
miglotus prisiminimus, bet „kokius — negalėjau suprasti. Ir stai- 
ga atsiminiau. 

Aš vėl išvydau Tenočtitlaną, puikią menę Montesumos rūmuo- 
se ir save patį, miegantį ant auksinio gulto. Žinojau, kad esu die- 
vas Teskatlipoka ir kad rytą turiu būti paaukotas. Aš miegojau, 
išvargęs ir prislėgtas, ir sapnavau. Sapnavau, kad stoviu. toje 
pat vietoje, kur ir dabar, o angliškų gėlių kvapas kuteno man 
šnerves kaip šią naktį, ir saldi lakštingalų giesmė skambėjo man 
ausyse kaip ir šiuo metu. Sapnavau, kad stovint ir klausantis 
lakštingalų viršum „žaliuojančių ąžuolų ir uosių patekėjo mėnu- 
lis, — štai jis kaip tik nušvito danguje! Sapnavau, kad už kalvos 
kažkas dainavo, bet staiga tarsi pabudau, ir išnyko seniai už- 
miršti praeities reginiai. 

„Ne per sapną, o tikrovėje išgirdau ant kalvos švelnų mote- 
rišką balsą. Ne, aš nebuvau pamišęs. Girdėjau jį aiškiai, ir balsas 
vis artėjo; atrodė, kad moteris dainuodama stačiu šlaitu leidžiasi 

žemyn. Netrukus ji tiek prisiartino, jog supratau tos liūdnos dai- 
nelės žodžius, kuriuos iki šiol atsimenu. 

Mėnesienoje pamačiau aukštą, liemeningą moterį balta suk- 
nele. Ji kilstelėjo galvą, akimis palydėdama šikšnosparnio šešėlį, 
ir mėnulis apšvietė jos veidą. Tai buvo Lilės Bozard, prarastos 
mano mylimosios, veidas. Jis atrodė toks pat gražus, visai ne- 
daug tepasenęs, bet gailus liūdesys jame buvo įspaudęs savo 
žymę. Išvydęs tą veidą, buvau taip sukrėstas, jog vos išsilaikiau 
ant kojų, įsikibęs į žemą tvorelę, o man' iš krūtinės išsiveržė karti 
dejonė. 

Išgirdusi, kaip sudejavau, moteris nutilo, paskui pamačiusi 
stovint vyrą, apsisuko ir jau: norėjo bėgti. Bet aš nejudėjau, ir jos 
smalsumas nugalėjo baimę. Ji priėjo arčiau ir negarsiu, švelniu, 
taip gerai man pažįstamu balsu paklausė: 

— Kas čia taip vėlai vaikšto? Ar tu, Džonai? 

Vos išgirdau tuos žodžius, man vėl atgijo seni būgštavimai. 
Na, aišku, ji ištekėjusi, ir jos vyras, vardu Džonas! Aš ją sura- 
dau tam, kad galutinai prarasčiau. 

Ir tuomet man dingtelėjo mintis nepasisakyti, kas esu, kol 
sužinosiu visą tiesą. Aš žengiau į priekį, stengdamasis likti aukš- 
tų krūmų šešėlyje, ir atsisukęs į mėnulį nugara, ispaniška manie- 
ra žemai nusilenkiau. Po to darkyta anglų kalba su ispanišku ak- 
centu prabilau: 

— Senjora! Aš turiu garbės kalbėti su ta, kuri kadaise va- 
dinosi Lilė Bozard, ar ne tiesa? 

— Taip, tiesa,— atsakė ji.— Ko jums iš manęs reikia? 

-Aš vėl krūptelėjau, bet susivaldęs drąsiai pasakiau: 

— Pirmiausia, senjora, leiskite jums duoti vieną klausimą. 
Ar jūsų pavardė tebėra ta pati? 

— Taip, aš neištekėjusi,— atsakė ji, ir vieną akimirką man 
viršum galvos ėmė suktis dangus, o žemė po kojomis susiūbavo 
tarytum lavos nuklotas Chakos ugnikalnio šlaitas. Bet vis tiek 
nepasisakiau, kas est,— norėjau dar sužinoti, ar. ji mane tebemy- 
li. 

— Senjora,— tariau.— Aš esu ispanas, indėnų kare tarnavęs 
pas Kortesą, apie kurį turbūt esate girdėjusi. 

Lilė linktelėjo galvą, ir aš kalbėjau toliau: 

— Per karą buvau sutikęs vieną žmogų, visi jį vadino teu- 
liu. Bet prieš dvejus metus mirties patale jis man pasakė, jog 
anksčiau turėjęs kitą vardą. 

— Kokį?— tyliai paklausė Lilė. 

— Tomas Vingiildas. 

Dabar ji garsiai riktelėjo ir įsikibo į tvorelę, kad nepargriūtų. 

— Aš laikiau jį mirusiu ištisus aštuoniolika metų,— vos at- 
gaudama kvapą, tarė Lilė.— Maniau, jis Žuvo, paskendus lai- 
vui... 

— Taip, girdėjau, kad laivas paskendo, senjora, bet jis iš- 
sigelbėjo ir pateko tarp indėnų. Indėnai jį padarė dievu ir atidavė 
už žmoną savo imperatoriaus dukterį. | 

Čia aš nutilau. Lilė krūptelėjo ir lediniu balsu pasakė: 

— Kalbėkite, sere, aš klausau. 

— Mano draugas teulis dalyvavo indėnų kare. Kaip vienos jų 
princesės vyras, ilgus metus garbingai ir narsiai kovojo indėnų 
pusėje. Pagaliau miestas, kurį jis gynė, buvo paimtas, vienintelis 
gyvas išlikęs jo sūnus nužudytas, žmona princesė iš širdgėlos 
pati pasidarė galą, o jis pateko į nelaisvę ir po kurio laiko taip 
pat mirė. 

— Liūdna istorija, sere,— tarė Lilė ir trumpai nusijuokė, bet 
jos juokas buvo panašus į raudojimą. 

— Labai liūdna, senjora, tačiau ji dar nebaigta. Prieš mirtį 
mano draugas kai ką papasakojo iš savo gyvenimo. Jis buvo susi- 
žadėjęs su viena angle, vardu... 

— Aš žinau jos vardą, kalbėkite toliau! 

— Jis man sakė, kad nors buvo vedęs kitą ir mylėjęs savo 
žmoną princesę, tikrai iškilnią moterį, kuri ne kartą dėl jo rizi- 
kavusi gyvybe ir savo noru net atsigulusi šalia jo ant aukuro, bet 
vis dėlto jis niekuomet neužmiršęs tos, su kuria kadaise buvo 
susižadėjęs. Jos atminimą išsaugojęs visą gyvenimą ir dar širdin- 
giau ją prisiminęs savo mirties valandą. Todėl vardan draugys- 
tės jis mane prašė, kai grįšiu į Europą, surasti jo sužadėtinę, jei- 
gu ji gyva, ir perduoti paskutinius jo žodžius bei paskutinį jo 
prašymą. 

— Kokius žodžius ir kokį prašymą?— sušnibždėjo Lilė. 

— Jis prašė pasakyti, kad gyvenimo saulėlydyje ją mylėjo 
taip pat karštai kaip šaunystėje, ir kad. maldauja atleisti, jog su- 
laužė priesaiką, kurią juodu buvo davę po senuoju Ditčingemo 
buku. 


— Sere! — sušuko Lilė.— Ką jūs apie tai žinote? 

— Tik tiek, ką man pasakojo draugas, senjora. 

— Judu turėjote būti artimi draugai, — sumurmėjo ji.— Ir, 
matyt, jūsų gera atmintis. 

— Mano draugas priesaiką sulaužė labai nepaprastomis ap- 
linkybėmis, — kalbėjo toliau,— ir tikėjosi nutrauktus ryšius vėl už- 
megzti geresniame pasaulyje. Ir dar jis prašė, kad sužadėtinė 

pasakytų man, jo pasiuntiniui, ar ji atleidžia ir ar tebemyli, kaip 
jis ją mylėjo: iki pat mirties. 

— O kas numirėliui iš to, jei aš atleisiu ar prisipažiusiu?---- pa- 
klausė Lilė, stengdamasi prietemoje geriau į mane įsižiurėll,-- 
Argi mirusieji girdi ir mato? 

— Iš kur aš galiu žinoti, senjora? Aš tik darau, kas man pu- 
vesta. 

— O iš kur aš galiu žinoti, kad jums iš tikrųjų tail pavesti? 
Gal žmonės teisybę kalbėjo, jog Tomas Vingfildas prieš daugelį 
metų paskendo! Visas tas pasakojimas apie indėnus ir princeses 
pernelyg neįtikimas, greičiau panašus į tas nuostabias istorijas, 
kurios pasitaiko tik romanuose, o ne kasdieniniame gyvenime, 
Ar turite kokį nors įrodymą, kad sakote tiesą? 

— Taip, senjora. Bet čia per tamsu, jūs negalėsite įžiurėti. 

— Tada eikime į vidų, ten užsidegsime šviesą. Tik truputį 
palaukite. 

Ji pasisuko į arklidės vartus ir pašaukė: 

— Džonai! 

Atsiliepė kažkoks senis, ir iš balso pažinau vieną tėvo tarną. 
Lilė jam kažką tyliai pasakė, o paškui sodo taku nuvedė mane prie 
durų, ant juostos kabančiu raktu jas atrakino ir davė man ženklą 
eiti pirma. Nieko negalvodamas, aš įėjau, senu papratimu pasu- 
kau į taip gerai nuo mažens pažįstamą svetainę, neužkliuvęs per- 
žengiau per aukštą slenkstį ir, tamsoje nusigavęs iki didelio 
židinio, sustojau. Lilė atidžiai mane stebėjo. Paskui, įpūtusi židiny- 
je rusenančias žarijas, uždegė žvakę ir pastatė ant stalo prie lan- 
go. Nors man teko nusiimti skrybėlę, mano veidas vis vien tebe- 
buvo šešėlyje. 

— O dabar, sere, prašau pateikti savo įrodymą. 

Aš nusimoviau nuo piršto brangųjį žiedą ir padaviau Lilei. 
Ji atsisėdo prie stalo ir žvakės šviesoje ėmė atidžiai jį žiūrinėti. 
Taip jai besėdint, pamačiau, kad ji tebėra labai graži: laikas 
beveik nebuvo jos pakeitęs, nors jai ėjo trisdešimt aštunti metai, 
tik veidas atrodė liūdnesnis. Taip pat pastebėjau, kad nors ji, 
žiūrėdama į žiedą, stengėsi savo jausmų nerodyti, jos krūtinė 
ėmė smarkiau kilnotis, o ranka suvirpėjo. 

— Aš jumis tikiu,— pagaliau prabilo.— Šitas žiedas man pa- 
žįstamas, jį nešiojo dar mano motina. Tiesa, kai paskutinį kartą 
jį mačiau, jis nebuvo toks apsitrynęs. Prieš daugelį metų buvau 
jį davusi kaip meilės laidą vienam jaunuoliui, žadėdama tapti jo 
žmona. Dabar, sere, neabejoju tuo, ką man pasakojote. Dėkoju, 
kad buvote toks malonus ir taip toli dėl to keliavote. Taip, liūdna 
istorija, labai liūdna! Beje, sere, aš negaliu jūsų palikti šiuose 

namuose, nes gyvenu čia viena. Viešbučių arti nėra, todėl liepsiu. 
tarnui jus nuvesti pas savo brolį, gyvenantį netoli, už kokios 
mylios, jei, —ir kiek padelsusi užbaigė,— jei iš tikrųjų nežinote 
kelio. Ten būsite tinkamai priimtas, be to, pamatysime savo mi- 
rusio draugo seserį Merę Bozard, kuri, be abejo, norės iš jūsų 
lūpų išgirsti apie keistus jo nuotykius. 

Aš nulenkiau galvą if pasakiau: 

— Senjora, pirmiau norėčiau išgirsti atsakymą, į mirusio drau- 
go paskutinius žodžius ir paskutinį prašymą. 

— Atsakyti mirusiam? Tai vaikiška išmonė, sere! 

— Ir vis dėlto prašyčiau atsakyti. Aš tik darau, kas man pa- 
vesta. 

— Kas įrašyta šiame žiede? 


— Nors toli tu, 
Širdy mes kartu, — 


atsakiau daug negalvodamas ir tuoj pat prikandau liežuvį. 

— O, jūs ir tai žinote! Matyt, žiedą nešiojote daug mėnesių 
ir atmintinai išmokote įrašą. Gerai, sere, aš atsakysiu. Mes buvo- 
me toli vienas nuo kito, tačiau širdyje aš saugojau atminimą to 
žmogaus, kuris nešiojo šitą žiedą, ir dėl jo likau vieniša. O jis 
savo, širdį atidavė kitai — kažkokiai laukinei, kuri buvo jo žmona 
ir jo vaikų motina. Todėl į jūsų mirusio draugo prašymą atsakysiu 
taip: aš jam atleidžiu, bet nuo savo priesaikos atsisakau dabar ir 
visados, kaip ir jis padarė, be to, pasistengsiu užmiršti savo mei- 
lę, kurią jis atstūmė ir paniekino. 

Lilė atsistojo, rankomis tarytum išplėšė kažką sau iš krūtinės 
ir tuo pat metu išmetė ant grindų žiedą. 

Širdis man nutirpo. Štai kuo viskas baigėsi! Žinoma, ji buvo 
teisi, bet dabr gailėjausi, kad pasakiau jai visą tiesą, nes mote- 
rys dažnai mieliau atleidžia už melą negu už tokį atvirumą. 

Aš nieko neatsakiau, nes lūpas tarsi kas surakino. Mane ap- 
ėmė mirtinas nuovargis ir širdgėla. Pasilenkęs susiradau žiedą, 
užsimoviau ant piršto ir pasukau prie durų, metęs paskutinį žvilgs- 
nį į tą moterį, kuri mane atstūmė. Prie slenksčio dar stabtelė- 
jau, galvodamas, ar nepasisakyti, kas esu, bet tuoj pat nuspren- 
džiau: jeigu ji neatleido mirusiam, tai vargu ar pasigailės manęs 
gyvo. Ne, aš jai esu miręs ir miręs pasiliksiu. 

Jau peržengęs slenkstį, užpakaly staiga išgirdau švelnų ir 
malonų Lilės balsą. 

— Tomai,— pasakė Lilė,— Tomai, gal dar palauksi ir atsiimsi 
pinigus, turtą ir žemę, ką buvai man patikėjęs. 

Nustebęs atsigręžiau. Lilė išskėstomis rankomis palengva ėjo 
prie manęs. 

„— Oi, tu kvailiuk! — sušnibždėjo ji.— Nejaugi manei taip leng- 
vai apgauti moters širdį? Juk tu kalbėjai apie buką mūsų sode, 
taip vikriai perėjai per šį tamsų kambarį, perskaitei Žiedo įrašą 
tokiu pat balsu kaip tas seniai miręs žmogus. Klausyk: aš atlei- 
džiu tavo draugui už priesaikos sulaužymą, kadangi jis E 
viską prisipažino, o vyrui sunku vienam tiek metų išgyventi, i 
nežinomose šalyse bet kam gali atsitikti nepaprastų At 
Ir dar pasakysiu: aš jį tebemnyliu taip pat kaip jis mane. Tik tur- 
būt esu per sena mylėti, nes tos meilės laukiau taip ilgai ir nebe- 
sitikėjau šiame pasaulyje sulaukti. 

Taip kalbėjo Lilė, kūkčiodama man ant krūtinės, kol pagaliau 
mano glėbyje nutilo. Mūsų lūpos susijungė. 
„Ir tą akimirką pagalvojau apie Otomę, prisiminiau jos at- 
sisveikinimo žodžius, prisiminiau, kaip ji nusižudė lygiai prieš 
metus tą pačią dieną. | 
Duok Dieve, kad mirusieji nematytų gyvųjų! 


XL 
PABAIGA 


Nebedaug liko pasakoti. Mano istorija eina prie galo, ir aš 
džiaugiuosi, nes man, nukaršusiam seniui, rašyti labai sunku, 
taip sunku, jog praeitą žiemą ne kartą jau norėjau visą tą darbą 
mesti. 

Kurį laiką mudu su Lile tylėdami sėdėjome tame pačiame 
kambaryje, kur dabar rašau. Didelis džiaugsmas ir kiti jausmai 
trukdė mums kalbėtis. O paskui, tarsi kartu kieno paskatinti, 
puolėme ant kelių ir padėkojome visagaliui, kad leido mums abiem 
sulaukti šio nepaprasto susitikimo. 


Vos mums atsistojus lauke pasigirdo bildesys, ir į kambarį 
įėjo apkūni dama su oriu džentelmenu ir dviem vaikais, berniuku 
ir mergaite.. Tai buvo mano sesuo Merė, jos vyras, Lilės brolis 
Vilfredas Bozardas, ir jųdviejų vaikai — Rodžeris ir Džoana. Kone 
iš karto: mane pažinusi, Lilė tuoj nųsiuntė pas juos senąjį Džoną, 
pakuždėjusi, kad atvykęs vienas Žmogus, kurį įiems visiems būsią 
malonu pamatyti, ir jie greitai aso, net nenumanydami, kas jų 
laukia. 

Iš pradžių jie nieko negalėjo suprasti ir nustebę stovėjo vidury 
kambario, galvodami, kas galėtų .būti šis svetimšalis. Aš iš tik- 

rųjų buvau smarkiai pasikeitęs, be to, žvakė švietė gana blankiai. 

— Mere! — pagaliau prabilau— Mere, sese, ar tu manęs ne- 
pažįsti? 

Garsiai riktelėjusi, ji puolė man į glėbį ir pravirko, kaip ja 
dėta būtų padariusi kiekviena moteris, įei mylimas brolis, kurį 
visi laikė žuvusiu, staiga būtų grįžęs sveikas ir gyvas, o tuo tarpu 
Viliredas Bozardas, nusitvėręs man už rankos, iš nustebimo ir 
susijaudinimo pašėlusiai velniavosi, kaip tokiais atvejais daro 
visi vyrai. Tik vaikai stovėjo nuošaly ir nieko nesuprasdami žiūrė- 
jo į mane. Aš pasišaukiau mergaitę. Dabar ji buvo labai panaši 
į tą Merę, su kuria kadaise išsiskyrėme. Džoaną pabučiavęs, pasa- 
kiau, kad esu jos dėdė, apie kurį tikriausiai girdėjusi kalbant, 
jog prieš daugelį metų jis miręs. 

Pagaliau buvo sugautas ir nuvestas į arklidę visų užmirštas 
mano arklys, ir tada visi susėdome prie stalo. Keista man pasi- 
rodė ta vakarienė — viskas buvo taip neįprasta! O kai pavalgėme, 
aš pradėjau klausinėti. 

Tik dabar sužinojau, kad visas turtas, kurį man buvo palikęs 
senasis draugas Fonseka, laimingai pasiekė mano namus ir Lilės 
rūpesčiu nepaprastai padidėjo. Ji pati labai mažai juo tesinaudojo, 
tardama, kad tie pinigai jai atiduoti saugoti ir nėra jos nuosavybė 
Kai jau atrodė, kad aš tikrai žuvęs, Merė paveldėjo savo dalį ir 
už tuos pinigus nupirko gretimas žemes Iršeme ir Hidenheme, 
taip pat mišką ir Tindeil Holo. dvarą Ditčingeme ir Brume. Aš tuoj 
pasakiau, kad tas žemes jai dovanoju, nes ir taip visokio turto 
greičiausiai turėsiu daugiau negu reikia. Sie mano žodžiai ypač 
patiko jos vyrui Viliredui Bozardui. Juk nelengva išsiskirti su tuo, 
ką daugelį metų esi įpratęs laikyti savo nuosavybe! 

Paskui jie man papasakojo ir visa kita: kaip mirė mano tėvas; 
kaip netikėtai gautas auksas išgelbėjo Lilę nuo vedybų su mano 
broliu Džeiriu; kaip po to brolis nuėjo blogais keliais ir trisdešimt 
vienerių metų pasimirė; ir kaip mirė Lilės tėvas, senas mano prie- 
šas skvairas Bozardas, kurį, staiga užėjus pykčio priepuoliui, ištiko 
apopleksija. Jau po jo mirties Lilės brolis vedė Merę, o pati Lilė, 
atiteisusi mano brolio skolas ir atpirkusi Merės teises, persikėlė 
į senąjį mūsų namą. Čia ji ir gyveno visus tuos metus, gyveno 
vieniša ir liūdna, rasdama paguodos tik labdaringuose darbuose. 
Kaip pati man prisipažino, jei ne žemės ir ne turtas, paliktas jos 
globai, ji būtų įstojusi į vienuolyną ir ten ramiai baigusi savo gy- 
venimą. Manęs ji buvo netekusi, nes kai Ditčingemą pasiekė žinia 
apie karakos nuskendimą, ji manė, kad esu žuvęs, o tekėti už kito 
neketino, nors jai piršosi ne vienas padorus vyras. 

Jei pridėsime dar šiokias tokias naujienas kaip vaikų gimimas 
ar mirtis, kaip praužusi smarki audra ir potvynis, užliejęs Bangį 
ir Veivnio slėnį, tai buvo ir viskas, ką galėjo papasakoti mano ar- 
timieji, kuo ramiausiai nugyvenę iki savo amžiaus vidurio. Poli- 
tinius įvykius, tokius kaip karalių mirtis arba karūnavimas, kaip 
Romos popiežiaus valdžios žlugimas arba visur dar tebevykęs 
vienuolynų plėšimas, palieku nuošaly, nes čia jiems ne vieta. 

Bet pagaliau atėjo mano eilė pasakoti, ir pradėjau nuo pat 
pradžios. O kaip atrodė mano klausytojų veidai! Kiaurą naktį, kol 
nutilo lakštingalos ir ėmė švilpauti strazdai, o rytuose sužėravo 
aušra, aš sėdėjau šalia Lilės, pasakodamas savo istoriją, bet vis 
vien nespėjau užbaigti. Atsigulėme mums paruoštuose kambariuo- 
se, o rytojaus dieną pasakojau toliau. Patvirtindamas savo žodžius, 
parodžiau Bernalio Diaso kalaviją, Kuautemoko dovanotą didelį 
smaragdų vėrinį ir kai kuriuos savo randus bei užgijusias žaizdas. 
Dar niekad nebuvau matęs taip nustebusių veidų! Kai kalbėjau 
apie paskutinį otomių genties moterų aukojimą, apie tai, kaip žuvo 
de Garsija, kaudamasis su savo šešėliu, tikriau sakant, su šmėk- 
lomis, kurios jam vaidenosi dėl visų žiaurybių, mano klausytojai 
iš baimės garsiai šūkčiojo, o kai pasakojau apie Izabelos de Si- 
guensos, Kuautemoko ir savo sūnų mirtį, jie iš gailesčio verkė. 

Bet visiems negalėjau visko pasakoti. Kas buvo tarp manęs 
ir Otomės, apsakiau tik Lilei, ir su ja aš buvau atviras kaip vyras 
su vyru, nes jaučiau: jei ką nors dabar nuo jos nuslėpsiu, tarp 
mūsų niekuomet nebebus visiško pasitikėjimo. Aš nuo jos neslė- 
piau nei savo abejonių ir svyravimų, nei to, kad buvau pamilęs 
Otomę, kurios grožis ir švelnumas mane sužavėjo, kai tik ją iš- 
vydau Montesumos rūmuose, nei to, kas tarp mūsų įvyko ant 
aukuro. 

Kai baigiau, Lilė man padėkojo už atvirumą ir pasakė, kad 
vyrai tokiuose dalykuose, matyt, skiriasi nuo moterų, nes jai, 
pavyzdžiui, nebuvę reikalo kovoti su pagundomis. Bet jeigu mes 
tokie esame iš prigimties, tai mūsų nėra už ką peikti, o jai nėra 
kuo girtis. Be to, Otomė, kad ir pagonė, tikriausiai buvo kilni 
moteris, nors ir mokėjo vilioti vyrų širdis, nes, sakysim, ji, Lilė, 
niekad nebūtų drįsusi iš meilės padaryti to, ką padarė Otomė. 
Ir galų gale, kiek Lilė suprantanti, aš turėjęs pasirinkti arba ve- 
dybas, arba mirtį, todėl buvęs priverstas duoti didžią priesaiką, 
o paskui, kai pavojus praėjęs, būtų buvę tiesiog nepadoru palikti 
savo žmoną. Taigi ji, Lilė, apie tuos dalykus linkusi daugiau ne- 
bekalbėti ir net prižadanti nepavyduliauti, jei aš kada nors pa- 
minėsiąs velionę geru žodžiu. 

Visa tai Lilė pasakė labai švelniai, žiūrėdama į mane tyromis 
ir skaisčiomis, tikrai angeliškomis akimis. Jose spindėjo ašaros, 
kai papasakojau, koks baisus buvo sielvartas, kada mirė mano 
pirmagimis ir kiti sūnūs. Tik po kelerių metų, nebetekusi vilties 
turėti savo vaikų, Lilė pradėjo man pavydėti mano mirusių sūnų. 


Žinia apie mano sugrįžimą ir nepaprastus nuotykius pas in- 
dėnus pasklido po visą apylinkę: Žmonės pas mane keliavo net iš 
Noridžo ir Jarmuto, ir visiems "EUREJaU viską pasakoti, kol galų 
gale man tai įkyrėjo. 

Ditčingemo šventos Marijos Važiiyčioje buvo atlaikytos pa- 
maldos, kad aš buvau išgelbėtas nuo, daugybės pavojų sausumoje 
ir juroje, bet jos buvo laikomos nebė pagal Romos kanonus, nes 
per tą laiką, kol aš klojojau, katalikų šventieji žlugo kaip ir 
Anahuako dievai. Anglija nušimetė Romos jungą, ir nors ne visi 
buvo tuo patenkinti, aš pats džiaugiausi iš visos širdies, nes už- 
tektinai buvau prisižiūrėjęs kūnigų žiaurumo. 

Po pamaldų, kai visi išsiskirstė, aš grįžau į tuščią bažnyčią 
iš Bozardų namų, kur gyvenau kaip svečias, kol mudu su Lile 
susituokėme. 

Buvo ramus birželio vakaras. Atsiklaupiau ant plokštės, po 
kuria ilsėjosi mano tėvas ir motina. Mane apėmė didžiulė ra- 
mybė, ir supratau, kokia beprotiška buyo mano priesaika atkeršyti 
de Garsijai, nes ant šito medžio tarytum lapai išaugo visos mano 
nelaimės. Tačiau mano neapykanta .de Garsijai dėl to nesumažė- 
jo. Gal būtų buvę geriau palikti kerštą Dievui, bet aš negalėjau 
ir iki šiol negaliu atleisti savo motinos žudikui. 

Prie mažų šoninių durų sutikau Lilę: ten ji laukė, žinodama, 
kad aš bažnyčioje. 

— Lile,— tariau jai,— noriu tave paklausti, ar po viso to, kas 
buvo, sutinki tekėti už manęs, tokio negero žmogaus? 

— Aš sutikau prieš daugelį metų, Tomai,— atsakė ji labai tyliai 
ir nuraudo kaip rožė, žydinti ant kapo už jos nugaros.— Ir savo 
nusistatymo nepakeičiau. Ilgus metus laikiau tave savo vyru, 
nors galvojau, kad tu miręs. 

— Tokio gerumo aš turbūt nevertas,— pasakiau.— Bet jeigu 
sutinki, tai kada susituoksime? Juk mes nebejauni, ir laiko mums 
nedaug beliko. 

— Kada nori, Tomai,— tarė Lilė, paduodama man ranką. 

Praėjus savaitei po to vakaro, mes susituokėme. 


310 


Taigi mano pasakojimas baigtas. Nors jaunystė buvo nerami 
ir liūdna, nors aš anksti subrendau, bet užtat laimė nuskaidrino 
vėlyvesnį mano gyvenimą ir senatvę. Visi čia aprašyti įvykiai 
buvo prieš daugelį metų: per tą laiką iš mažyčio skroblo, kurį 
pasodinau prie lango mūsų vestuvių dieną, užaugo didelis ūk- 
smingas medis, džiuginantis man akį. Čionai, laimingame Veivnio 
slėnyje, pro mano žilą galvą skriejo metai, kupini džiaugsmo, ty- 
los ir ramybės, kurią drumstė tik skaudūs prisiminimai bei miru- 
siųjų ilgesys, kadangi jo negali sušvelninti joks laikas. Metai po 
metų aš vis giliau pažinau tikrosios meilės palaimą, nes retai 
kam tenka tokia žmona kaip mano. Atrodė, kad jaunystės kančios 
ir liūdesys dar labiau sutaurino kilnią, angelišką jos sielą. Tik 
vieną kartą, kai mus prislėgė sunkus sielvartas, — mirė kūdikis, — 
Lilė, kaip jau esu minėjęs, vėl pasirodė esanti paprasta moteris. 
Bet, matyt, mums buvo lemta mirti bevaikiams. Mes su tuo apsi- 
pratome, ir daugiau mūsų, santarvės nebetemdė joks šešėlis. Ran- 
ka rankon abu leidomės gyvenimo pakalnėn, kol žmona mane 
paliko. Per vienas Kalėdas ji atsigulė šalia manęs ir užmigo, o 
rytą nebepabudo. 

Aš labai liūdėjau, bet šis sielvartas jau negalėjo prilygti jau- 
nystės sielvartui, nes metai ir patirtis žmogų atbukina. Be to, 
žinojau, kad išsiskiriame neilgam. Greit aš iškeliausiu paskui Lilę, 
ir tolima kelionė manęs nebaugina. Kaip visi seniai, išgyvenę ilgą 
amžių ir atgailėję už savo nuodėmes, dabar aš mirties nebijau. 
Drąsiai ir su džiaugsmu peržengsiu „paskutinį slenkstį, nes tikiu, 
kad už jo mus palaikys ta pati ranka, kuri mane išgelbėjo nuo 
aukuro ir laimingai pervedė per visus audringo gyvenimo pa- 
vojus. L 


TURINYS 


I. Kodėl Tomas Vingiildas pasakoja savo istoriją ............ 5 

Ll Tomo: Vina ildo.SeMa- Lauka o a a S a 11 

11 -, ISpaiio pas POLY MAS A sia a a r 18 

IV. Tomas prisipažįsta mylįs „Lk akis keik kais 25 

V. Tomas DEISIekId: au As ri i a a i d a 32 

VI. Sudie, mylimoji! L... TA Ein oi 42 
VII. Andresas de Fonseka ..........LLLLLL L La aea aka kaka 48 
VIIL, „Antras susi UIkLMAS- 6 nas ss i ei a 56 
IX Tomas pralOoDSla L 41615 i r i a 64 

X. Izabelos de Siguensos mirtis „L... LLa LL aa akis 72 

21. Laivas MUSkKOSLA 44555 555 1 a a S a 83 
X Tomas 211 Kranto" 00564 a a i a A 90 
ALL ALkiKaS sa in as r r r i aaa das a aa ua AS 99 
XIV. Kuautemoko išgelbėjimas „e. kaikas 107 
AV Montesumos: TŪMAi Laukis a a S r i as 114 
AV: Aoinas—018VAS LA iu ins La a ia a as ja S 123 
XVII. Papancinos pranašystė „„„.......LLLh4 hakka kaka kau akiai 131 
2 NUO AK KINAS, 455 ie a Lok sad a a a „139 
XIX, Keturios. -dėIVĖS. 44 mus ua ks auks a a 146 
22, -Otomes- -parar Mas" van a ii i k a a i a 154 
AA, Meilės: DUCINYS“ ua ii aaa S ika Goa e bai i 162 
AA -DIEVŲ DPAŽŪLIS Aikikai r L r a I ja a 169 
221,“ Tomas: Veda: a ias a a a Ta a e i ka aa a 176 
A241V, -Liūdtioji JiaktiS' Lu ks ks aidas kas i a k a 186 
221. Mori resūiiias: |ODIAL + Lb anas S anas ini a L ai 192 
XXVI. Imperatorius Kuautemokas „L... aL a kaka 203 
XXVII. Tenočtitlano žlugimas „1... LL LL. aa. kaikas 209 
A2V LI: “Eomas "pasmerktas: 2454 ua ua us a ra bass a i dai ai 217 
AALA. De Garsija, Kalba A617AL is i P aa a a A 225 
AA PADĖDIŪAS - aka ai a ra ai a S ia A na a 232 
XXXI. Otomė kalba su savo gentimi <... Lai s 239 
AAX II, Kūautemoko /MILtiS. ieskos Luka e k i 2483 
XXXIII. Už Izabelą de Siguensą atkeršyta „L... LL... 254 
AXXAIV, Pušų Miesto /ADĖUA kinu t ai ai a kas a a 260 
XXXV. Paskutinis otomių genties moterų aukojimas ................ 267 
XAAVL: Pasidavimas. | Dani isista uni Kai a A I is i 277 
A2AAVLL A pILdAS: | misis i a T aa a o a a a 284 
XXXVIII. Otomės atsisveikinimas „L. akLak kak kaikas 291 
XXXIX. Tomas prisikelia iš numirusių „LL. L LL kaikas 299 
ALsiPabalBa. PARK i nina a sa ias a Žada ai ak 307 


HAGARDAS Henris Raideris. 
lininkas Š. Leonavičius. Redaktorius V. Čepliejus. Meninė redaktorė I. 


SL 258. 1996 06 13. 21,15 leidyb. apsk. 1. Tiražas 5000 egz. 
dykla, Bernardinų 8/8, 2600 Vilnius. 


2600 Vilnius 


Vyresniam mokykliniam amžiui 


MONTESUMOS DUKTĖ. Romanas. Viršelio dai- 
Tulytė. 


Techninė redaktorė V. Bakutytė. 


Užsakymas 484. Išleido „Vyturio“ lei+ 
Spausdino Poligrafinių paslaugų įmonė, A. Strazdelio 1, 


Kaina sutartinė (. a ą HhO / SE 


